
-L'^-  J6g  gik  ind  paa  min  ærede  Forlæggers  Opfordring- 
til  mig  om  at  skrive  en  Bog  som  den,  der  nu  foreligger 
fuldstændig,  gjorde  jeg  det  ikke  blot,  fordi  Opgaven  i  høj 
Grad  interesserede  mig,  men  ogsaa  fordi  jeg  ligesom  han 
mente ,  at  der  vilde  raades  Bod  paa  et  virkeligt  Savn  i  vor 
Literatur,  hvis  det  maatte  lykkes  mig  at  løse  den  paa  en 
nogenlunde  fy Idestgj ørende  Maade.  Det  store  Publikum  har 
hidtil  i  Virkeligheden  ikke  haft  let  ved  at  skaffe  sig  Kjend- 
skab  til  vor  Literaturs  Historie  i  et  passende  Omfang.  De  to 
eneste  Værker,  som  paa  en  udtømmende  Maade  behandle 
større  Afsnit  af  den,  ^.  M.  Petersens  og  Kristian  Arentzens 
omfattende  Arbejder,  føre  tilsammen  ikke  længere  ned  i  Tiden 
end  til  c.  1826  og  kunne  derhos  vist  nok  paa  Grund  af  deres 
betydelige  Omfang  kun  gjøre  Regning  paa  en  snævrere  Kreds 
af  Læsere.  j\Ien  give  disse  Fremstillinger  i  Forhold  til  det 
store  Publikums  Behov  for  meget,  give  de  kortere  Fremstil- 
linger af  det  samme  Æmne,  vi  have,  og  som  nærmest  ere 
udarbejdede  til  Skolebrug,  sikkert  paa  adskillige  Punkter  for 
lidt,  mindre,  end  mangen  Læser  kunde  ønske.  ]Min  Opgave 
har  været  at  gaa  midt  imellem  disse  Yderligheder,  i  det  min 
Fremstilling  af  vor  Literaturs  Historie  fra  dens  Begyndelse 
til  vore  Dage  skulde  medtage  saa  meget  Stof,  at  den  kunde 
tjene  som  Haandbog  for  almindelige  Læsere  og  derhos  med- 
dele det  i  en  let  tilgængelig  Form  og  saaledes,  at  den  lod  sig 
læse  i  Sammenhæng  med  Interesse  og  Udbytte. 

Hvor  vidt  det  nu  er  lykkedes  mig  at  løse  denne  Opgave, 
maa  andre  om.  Den  har  ikke  været  let.  saa  meget  mere  som 
der  i  denne  Retning  saa  godt  som  ganske  savnes  Forarbejder. 


Der  er  i  de  senere  Aartier  bleven  arbejdet  meget  og  med  stor 
Dygtighed  i  vor  Literaturhistorie ,  men  de  Behandlinger  af 
herhen  hørende  Æmner,  der  ere  fremkomne,  have  gjennem- 
gaaende  haft  Fagmændene  og  ikke  det  store  Publikum  for 
Øje,  saa  at  jeg  i  det  hele  taget  med  Hensyn  til  Bestemmelsen 
af  det  for  en  Fremstilling  som  min  naturlige  Omfang ,  af,  hvad 
der  burde  medtages  og  hvad  ikke  o.  s.  v.,  ikke  har  haft  syn- 
derlig Vejledning  af  mine  Forgængere.  Anderledes  selvfølge- 
lig med  Hensyn  til  selve  det  literaturhistoriske  Stof.  Enhver 
blot  nogenlunde  kyndig  Læser  vil  se,  at  jeg  i  høj  Grad  støt- 
ter mig  til  de  større  og  mindre  Arbejder,  der  ere  fremkomne 
—  adskiUige  har  jeg  paa  sit  Sted  henvist  til  som  Kilder,  her 
skal  jeg  blot  foruden  N.  M.  Petersens  og  Kr.  Arentzens  ind- 
holdsrige Værker  med  Tak  og  Anerkjendelse  af  den  Nytte, 
jeg  har  haft  af  dem  ogsaa  ved  dette  Arbejde,  særlig  minde 
om  de  mangfoldige  Bidrag,  Pastor,  Dr.  phil.  Holger  Fr. 
Rørdam  har  givet  til  Belysning  særlig  af  den  lærde  Tids 
Literaturhistorie.  Man  vilde  imidlertid  gjøre  mig  Uret  ved 
at  betegne  min  Bog  som  et  Andenhaandsarbejde.  Jeg  skal 
villig  indrømme,  at  der  for  vor  ældre  Literaturs  Vedkommende 
er  Partier  i  den,  hvor  jeg  ikke  har  min  Viden  paa  første 
Haand,  men  de  er  ikke  ret  mange;  i  det  hele  taget  har  jeg 
været  i  Stand  til  ikke  blot  at  bygge  paa  mine  Forgængeres 
Arbejder,  men  ogsaa  paa  Selvsyn,  og  særlig  gjælder  det  for 
hele  den  nyere  Literaturs  Vedkommende ,  ganske  særlig  for 
det  nittende  Aarhundredes.  Jeg  tror,  jeg  tør  sige,  at  jeg  ikke 
for  dettes  Vedkommende  har  omtalt  en  eneste  Forfatter  eller 
blot  nævnet  en  eneste  Bog,  som  jeg  ikke  har  læst,  saaledes 
at  de  Udtalelser,  der  findes  om  dem  i  mit  Arbejde,  fuldt  ud 
tilhøre  mig,  hvad  enten  de  stemme  med  andres  eller  ikke. 

Hvad  Behandlingen  af  Stoffet  angaar ,  skal  jeg  blot  be- 
mærke, at  jeg  af  Hensyn  til  Pladsen  —  det  Omfang,  der  op- 
rindelig var  aftalt  med  Forlæggeren,  er  endda  betydelig  over- 
skredet —  væsentlig  har  maattet  indskrænke  mig  til,  hvad 
det  i  en  Fremstilling  som  denne  først  og  fremmest  maa  komme 
an  paa,  de  biografiske  Oplysninger  om  Forfatterne  og  Karak- 
teristiken  af  deres  Produktion.  Adskillige  Forhold,  særlig  de 
kulturhistoriske ,  der  i  og  for  sig  have  stor  Interesse  ogsaa 
ved  det  Lys,  de  kaste  over  Literaturen,  har  jeg  maattet  nøjes 


med  blot  at  berøre  antydningsvis.  Det  er  ogsaa  Grunden  til, 
at  Forholdet  imellem  vor  Literatur  og  Udlandets  til  de  for- 
skjellige  Tider  er  behandlet  knappere,  end  mangen  maaske 
kunde  have  ønsket  —  forhaabentlig  dog  ikke  knappere,  end 
at  man  faar  et  bestemt  Indtryk  af,  hvilke  fremmede  Strøm- 
ninger, der  til  de  forskjellige  Tider  have  øvet  en  afgjørende 
og  for  Literaturens  Karakter  i  det  hele  bestemmende  Ind- 
flydelse. 

Naar  jeg  har  ført  Bogen  helt  ned  til  vore  Dage,  er  jeg 
mig  fuldt  vel  bevidst,  at  det  var  en  meget  mislig  Sag,  jeg  der- 
ved indlod  mig  paa,  for  saa  vidt  som  det  altid  er  vanskeligt 
at  give  en  objektiv  Fremstilling  af,  hvad  man  har  saa  nær 
paa  Livet ,  og  som  det  særlig  maatte  være  det  i  dette  Til- 
fælde paa  Grund  af  den  stærke  Strid ,  der  hersker  om  hele 
det  sidste  Tiaars  Literatur.  Jeg  mente  imidlertid,  at  mange 
af  mine  Læsere  vilde  sætte  Pris  paa  at  faa  de  rent  faktiske 
Oplysninger,  og  besluttede  mig  derfor  til  at  medtage  dem. 
At  jeg  saa  ikke  kunde  indskrænke  mig  dertil,  men  følte  Trang 
til  at  udtale  mig  om  de  paagjældende  literære  Fænomeners 
hele  Karakter,  vil  man  vist  let  forstaa.  Jeg  har  efter  bedste 
Evne  bestræbt  mig  for  her  som  over  alt  i  Bogen  at  se  upar- 
tisk og  uhildet  paa  Tingene. 

Til  Slutning  skylder  jeg  at  bringe  den  Raben-Levetzauske 
Fonds  Direktion  min  ærbødigste  Tak  for  den  Understøttelse, 
den  i  to  Aar  har  tilstaaet  mig  af  Fondens  ]\Iidler  til  dette 
Arbejde. 


I  September  1881. 

Frederik    Winkel  Horn. 

MIDDELALDEREN. 


Vort  Fædrelands  Literatur  har  nogle  af  sine  bedste  og 
livskraftigste  Rødder  i  den  rige  og  frodige  Digtning,  Saga- 
fortælling og  øvrige  aandelige  Produktion,  der  i  den  hedenske 
Oldtid  trivedes  over  hele  Norden.  Denne  kan  ganske  vist  i 
og  for  sig  kun  uegentlig  kaldes  en  Literatur,  for  saa  vidt  som 
den  først  antog  de  Former,  hvortil  dette  Navn  efter  alminde- 
lig Sprogbrug  plejer  at  knyttes,  efter  at  de  Forudsætninger, 
under  hvilke  den  havde  udviklet  sig,  vare  blevne  væsentlig 
forandrede,  navnlig  efter  at  Kristendommen  var  traadt  i  Heden- 
skabets Sted.  I  sin  egentlige  Blomstringstid  bares  den  ude- 
lukkende af  mundtlig-  Tradition,  og  en  uundgaaelig  Følge 
heraf  maatte  blive,  at  overmaade  meget  af  dens  Frembrin- 
gelser gik  tabt.  Det  er  da  ogsaa  forholdsvis  kun  faa  og 
sparsomme  Rester,  vi  have  tilbage  af  den  Rigdom,  der  har 
været.  Den  ældre  Eddas  Kvad,  de  talrige  Brudstykker  at 
Kvad  i  de  mythisk-romantiske  Sagaer,  selve  disse  Sagaer,  der 
i  Virkeligheden  kun  ere  Gjengivelser  af  tabte  Digte,  den 
yngre  Eddas  Gudefortællinger,  Hentydninger  til  Gude-  og 
Heltesagn  i  senere  Skjaldes  Digtning  o.  s.  v.  vise  tilbage  til 
en  Sangrigdom,  om  hvilken  vi  vanskelig  kunne  danne  os  en 
tilstrækkelig  omfattende  Forestilling,  til  en  Digtning  og  i  det 
hele  taget  til  en  Aandsvirksomhed,  i  hvilken  det  ejendomme- 
lige Liv,  der  rørte  sig  blandt  vore  Fædre,  har  fundet  et  baade 
storartet  og  ejendommeligt  Udtryk. 


-  Middelalderen. 

Naar  vi  tale  om  den  oldnordiske  Literatur  som  et  af  de 
betydningsfuldeste  Udgangspunkter  for  vort  Fædrelands  Aands- 
liv,  saaledes  som  det  har  givet  sig  Udtryk  i  Sprogets  Form, 
et  Udgangspunkt,  som  vel  aldrig  ganske  er  bleven  tabt  at 
Syne,  ad  hvilke  underlige  Veje  vor  Literatur  end  har  be- 
væget sig,  men  som  dog  først  i  dette  Aarhundrede  kom  fuldt 
og  klart  frem  og  blev  væsentlig  bestemmende  for  den  Bane, 
den  maatte  gjennemløbe  for  at  naa  frem  til  national  Selv- 
stændighed, tænke  vi  selvfølgelig  ikke  paa  den  rige  Produk- 
tion, der  foregik  i  Norge  og  paa  Island  i  de  første  Aarhun- 
dreder  efter  Kristendommens  Indførelse,  hvilende  paa  særlig 
norske  og  islandske  Forhold,  men  paa  den,  der  ligger  forud 
for  denne  og  maa  betegnes  som  de  nordiske  Folks  Fælleseje, 
hvilken  det  blev  Islændingernes  Lod  at  bevare  de  forholdsvis  faa 
Rester  af,  vi  have  tilbage.  Den  Fortsættelse,  som  denne  over 
hele  Norden  udbredte  Produktion,  der  efter  hele  sin  Karak- 
ter i  Ordets  egentlige  Betydning  maa  siges  at  være  en  Folke- 
poesi, fandt  navnlig  paa  Island  i  den  Sagaskrivning  og 
Skjaldedigtning,  der  i  vor  Middelalders  første  Halvdel  trive- 
des saa  frisk  og  frodig  der,  har  det  danske  Folk  ingen  Lod 
og  Del  i;  den  har  kun  direkte  Betydning  for  os,  for  saa  vidt 
som  den  Aand,  hvoraf  denne  Produktion  udsprang,  maa  siges 
at  være  den  fælles  nordiske  Folkeaand,  som  der  fik  Lejlighed 
til  at  røre  sig  frit  efter  sin  Ejendommelighed,  medens  den 
hos  os  lagdes  i  Lænker  og  faldt  i  Dvale,  Naar  vi  gjøre 
Krav  paa  Medejendomsretten  til  de  Skatte,  Islændingerne 
have  bevaret  til  vore  Dage,  da  gjælder  dette  Krav  udeluk- 
kende de  Aandsfostre,  hvis  Oprindelse  ligger  langt  forud  for 
den  Tid,  da  de  fæstnedes  paa  Pergamentet,  og  i  Forhold  til 
hvilke  Islændingerne  kun  kunne  siges  at  have  været  de  lykke- 
lige Bevarere,  af  hvad  der  ellers  i  endnu  langt  højere  Grad, 
end  Tilfældet  blev,  vilde  være  gaaet  tabt.  I  det  enkelte  at 
paapege,  hvad  der  af  den  levnede  „fællesnordiske"  Arv  maa 
antages  at  have  været  dansk  Særeje,    lader  sig  næppe  gjen- 

nemføre  uden  for  en  ringe  Dels  Vedkommende,  men  at  der  i 
den  heroisk-romantiske  Digtning,  som  Islændingerne  have  be- 
varet, findes  adskilligt,  der  hører  oprindelig  hjemme  hos  os, 
er  uden  for  al  Tvivl. 

De  Forhold,  hvorunder  Literaturen  begyndte  i  Danmark, 
og  som  betingede  dens  Væsen  og  Beskaffenhed  for  lange  Ti- 
der, vare  vidt  forskjellige  fra  dem,  under  hvilke  den  norsk- 
islandske Skjaldedigtning  og  Sagaskrivning  udviklede  sig. 
Baade  i  Norge  og  paa  Island,  og  navnlig  paa  det  sidst 
nævnte  Sted,  var  der  mange  Betingelser  til  Stede,  som  maatte 
bidrage  væsentlig  til,  at  den  literære  Udvikling,  da  den 
blev  sig  bevidst,  fremtraadte  med  et  stærkt  nationalt  Præg 
og  med  stærk  Tilknytning  til  Oldtidens  Hedenskab,  hvori  den 
havde  sin  Rod,  medens  den  hos  os  fik  en  langt  mere  kosmo- 
politisk Karakter  og  kom  til  at  træde  i  et  langt  bestemtere 
Forhold  til  den  kristelige  Kultur.  Kristendommen  indførtes 
hos  os  fra  Tyskland  af,  den  bares  længe  frem  af  fremmede, 
dels  tyske,  dels  angelsachsiske  gejstlige,  og  selv  efter  at  Lan- 
dets egne  Børn  havde  sluttet  sig  sammen  om  den  nye  Lære, 
og  dens  Forkyndere  toges  af  deres  j\Iidte  —  hvilket  imidler- 
tid ikke  udelukkede,  at  der  endnu  et  godt  Stykke  ned  i 
Middelalderen  indvandrede  og  indkaldtes  fremmede  Munke, 
ja  hele  Munkekolonier  — ,  vedblev  Kirkemændene,  de  eneste, 
der  sad  inde  med  den  aandelige  Dannelse  og  forstod  at  føre 
Pennen,  ligesom  i  de  Lande,  hvorfra  Kristendommen  var 
kommen,  at  staa  som  et  i  mange  Henseender  stærkt  afsluttet 
Lav  overfor  de  øvrige  Stænder,  ofte  i  heftig  og  bitter  Strid 
med  disse.  Langt  friere  udviklede  Forholdene  sig  derimod 
navnlig  paa  Island,  hvor  den  nye  Lære  indførtes  og  strax  fra 
første  Færd  af  holdtes  oppe  af  Landets  egne  Børn,  idet  det 
gamle  Forhold,  at  den  gejstHge  og  verdslige  Myndighed  in- 
den for  et  mindre  Omraade  var  forenet  i  én  Person,  i  mange 
Tilfælde  bevaredes.  Kløften  imellem  det  gejstlige  og  verdslige 
blev    som    Følge    heraf   af  langt   ringere  Betydning,    og    den 

aandelige  Udvikling  fortsattes  paa  mange  Punkter  ganske  i 
de  samme  Spor  efter  som  før  Trosforandringen.  Medens  de 
fremmede  kristne  Præster  hos  os  ivrede  imod  de  gamle  Min- 
der som  djævelsk  Overtro  og  søgte  at  udrydde  dem  med 
Rode,  hvilket  i  det  hele  taget  kun  alt  for  godt  lykkedes  dem, 
førte  Forholdene  paa  Island  tvært  imod  naturlig  med  sig,  at 
man  ivrig  søgte  at  bevare,  hvad  der  var  levnet  af  den  Art, 
navnlig  fordi  Skjaldedigtningen  her  havde  sit  vigtigste  Til- 
holdssted paa  denne  Tid.  I  denne  ejendommelige  Poesi,  som 
aldeles  overvejende  dyrkedes  og  udøvedes  af  Islændinger,  der 
rejste  om  fra  Stormand  til  Stormand  i  de  nordiske  Lande  og 
høstede  Hæder  og  Ære  for  deres  Kvad,  spillede  Billeder  og 
Vendinger,  der  havde  deres  Rod  i  den  gamle  hedenske  Mythe- 
og  Heltedigtning,  en  fremragende  RoUe,  og  den  vilde  ikke 
kunne  have  undværet  dem  uden  at  undergaa  en  gjennemgri- 
bende  Forandring,  eller  rettere  uden  fuldstændig  at  skifte 
Skikkelse  og  Væsen.  Herom  kunde  der  imidlertid  ikke  være 
Tale,  og  endnu  mindre  om  at  opgive  den,  dertil  var  den  alt 
for  nøje  knyttet  til  den  hele  Kultur  og  havde  alt  for  dybe 
Rødder  i  en  Fortid,  Folket  saa'  paa  med  ublandet  Stolthed 
og  Glæde.  Og  ligesom  Modersmaalet  vedblev  at  være  Skjal- 
denes Sprog,  blev  det  ogsaa  naturlig  det,  hvori  den  islandske 
Saga,  der  hvilede  paa  mundtlig  Tradition,  fortsattes  og  om- 
sider førtes  i  Pennen,  medens  hos  os  Romerkirkens  Sprog, 
Latinen,  blev  den  lærde  Gejstligheds  Meddelelsesmiddel,  der 
benyttedes,  selv  hvor  det  var  Æmner  af  almen  national  Inter- 
esse, der  behandledes,  og  hvor  det  i  endnu  højere  Grad,  end 
Tilfældet  var  i  Almindelighed,  maatte  virke  hæmmende  for 
en  fri  og  naturHg  aandelig  Udvikling.  Medens  kort  sagt  det 
folkelige  kom  til  sin  Ret  i  den  islandske  Literatur,  var  Be- 
tingelserne hos  os  saadanne,  at  der  kun  kunde  komme  en 
lærd  Literatur  ud  af  dem,  en  Literatur  af  og  for  lærde,  og 
de  Strømninger,  der  havde  deres  Udspring  i  Folket  og  i  den 
fra  Hedenold    givne    Udvikling,    der    tilsyneladende    afbrødes 


Gejstlig  Lærdom  og  Dannelse.  y 

helt  af  Kristendommen,    mundede  først  langt  senere  ud  i  Li- 
teraturen. 

Den  gejstlige  Dannelse,  hvilket  altsaa  i  Virkeligheden  vil 
sige  den  aandelige  Dannelse  i  Almindelighed  i  Danmark  hele 
Middelalderen  igjennem,  var  ikke  blot  oprindelig  importeret, 
men  vedblev  at  være  stærkt  knyttet  til  Udlandets  Lærdomssæder, 
idet  de  Klerke,  der  attraaede  en  videre  gaaende  Uddannelse, 
søgte  den  først  ved  de  tyske  Universiteter  i  Koln,  Hej  delberg 
o.  s.  V.,  noget  senere  ved  de  berømte  Højskoler  i  Paris,  Bo- 
logna, Padua  o.  s.  v.,  indtil  man  i  Slutningen  af  Middelalde- 
ren, da  de  aandelige  Interesser  vare  gaaede  betydelig  tilbage, 
igjen  nøjedes  med  at  søge  til  de  nærmere  liggende  tyske 
Universiteter.  I  Danmarks  Glanstid,  Valdemarernes  Tids- 
alder, da  Danmark  ikke  blot  i  Henseende  til  Magt,  Anseelse 
og  Velstand  indtog  en  fremragende  Plads,  men  ogsaa  det 
aandelige  Liv  i  Middelalderen  stod  paa  sin  største  Højde  her 
hjemme,  var  det  især  Paris,  der  drog  Ungdommen  til  sig. 
Universitetet  her  var  ogsaa  paa  den  Tid  den  mest  omfattende 
og  i  alle  Henseender  ypperste  Læreanstalt,  der  fandtes  i  Ev- 
ropa;  Ynglinge  fra  alle  Lande  samledes  der  i  jMængde,  og 
ogsaa  fra  Norden,  særlig  fra  Danmark  gjæstedes  den  berømte 
Højskole  af  mange,  som  efter  der  at  have  erhvervet  den 
højeste  lærde  Dannelse,  Tiden  bød,  og  ofte  vundet  Hæder  og 
Ære  derved  i  det  fremmede  Land,  vendte  hjem  for  at  naa 
op  til  de  højeste  Stillinger  i  Kirken;  exempelvis  kan  saaledes 
nævnes  Absalon  og  Anders  Sunesøn,  af  hvilke  den  sidst 
nævnte  har  været  Lærer,  muligvis  endogsaa  Rektor  ved  Uni- 
versitetet i  Paris,  en  Værdighed,  der  flere  Gange  beklædtes 
af  Danske;  i  det  fjortende  Aarhundrede  kjendes  Navnene 
paa  mindst  4  Pariserrektorer  „de  Dacia"'.  At  Tilstrømningen 
af  Danske  virkelig  har  været  forholdsvis  anselig,  kan  bl.  a. 
ses  af,  at  der  ved  Midten  af  det  12  te  Aarhundrede  dannedes 
et  særligt  dansk  Kollegium  „Collegium  Danicum",  det  første 
af  denne  Art,    der  bestod  i  over  to  Hundrede  Aar.     Theolo- 

gien  og  hvad  dermed  stod  i  mer  eller  mindre  umiddelbar 
Forbindelse,  Filosofi  og  kanonisk  Ret,  var  naturligvis  saa 
godt  som  den  eneste  Gjenstand  for  Studium;  det  var  Mysti- 
kens og  navnlig  Skolastikens  Tidsalder,  og  ved  Højskolerne 
var  det  naturligvis  især  de  skolastiske  Granskninger,  hvortil 
Italieneren  Anselmus  og  Franskmanden  Abålard,  Middelalde- 
rens berømteste  Kirkelærere,  havde  givet  Signalet,  der  spil- 
lede Hovedrollen.  Det  laa  i  Sagens  Natur,  at  synderlig  be- 
frugtende for  Aand  og  Hjærte  kunde  disse  Studier  ikke  være; 
idet  de,  tagende  Kirkelæren  som  den  givne  urokkelige  Forud- 
sætning, der  ikke  kunde  underkastes  nogen  Tvivl,  blot  gik  ad  paa 
at  tilvejebringe  en  udvortes  Harmoni  imellem  den  frie  Tænk- 
ning med  Aristoteles  som  Grundlag  og  det  givne  System  af 
dogmatiske  Formler,  nærmest  ved  at  følge  disse  ud  i  deres 
subtileste  Konsekvenser,  vare  de  væsentlig  at  betragte  som 
rene  Forstandsøvelser ,  hvor  Definitioner  og  Distinktioner  var 
Hovedsagen  og  Troens  levende  og  væsentlige  Indhold  af 
underordnet  Betydning.  Ganske  af  samme  Art  og  Beskaffen- 
hed var  naturligvis  den  Undervisning,  der  meddeltes  i  Kloster- 
og  Domskolerne  her  hjemme,  for  saa  vidt  den  ikke  indskræn- 
kede sig  til  Latin  og  de  tarveligste  Forudsætninger  for 
Udførelsen  af  Kirketjenesten.  Blandt  saadanne  Skoler  næv- 
nes den,  der  oprettedes  af  Biskop  Gunner  i  Viborg  {-f  1251), 
medens  han  var  Abbed  i  Øm  Kloster,  som  særlig  udmærket, 
idet  det  hedder  om  den ,  at  hans  Lærlinge  gjorde  lige  saa 
god  Fremgang  „saa  vel  i  Sædelighed  som  i  Videnskab,  som 
om  de  havde  studeret  i  Paris."  At  Studiet  af  det  latinske 
Sprog  dyrkedes  i  samme  Forhold,  som  aandeligt  Liv  over- 
hovedet trivedes  iblandt  Gejstligheden,  følger  af  sig  selv. 
Romerske  Forfatteres  Skrifter  afskreves  i  Klostrene,  disse 
saavel  som  private  gejstlige  dannede  Bogsamlinger,  der  synes 
undertiden  at  have  været  ret  anselige,  og  Lærdommen  holdtes 
i  det  hele  højt  i  Ære  i  den  bedste  Klerketid.     Først  i  INIiddel- 


Gejstlig  Lærdom  og  Dannelse.  ■ —  Ælnoth.  n 

alderens  senere  Del  indtraadte  der  heri  som  paa  alle  andre 
Omraader  en  sørgelig  Nedgang. 

Det  er  ganske  betegnende  for  den  Betydning,  Kirken, 
og  hvad  der  stod  i  Forbindelse  med  den,  havde  for  det 
aandelige  Liv,  hvorledes  den  dannede  det  ]\lidtpunkt,  hvorom 
dette  samlede  sig,  at  det  første  Skrift  af  nogen  Betydning, 
der  vides  at  være  bleven  til  her  i  Danmark,  nærmest  maa 
siges  at  have  til  Formaal  at  forherlige  den  første  danske 
Helgen,  Knud  den  hellige,  som  under  hele  sin  Regering  var 
en  ivrig  Forkæmper  for  Kirkens  Tarv  og  til  sidst  ofrede  Li- 
vet for  dens  Sag.  Skriftet  hedder  „Historia  ortus,  vitæ  et 
passionis  Scti.  Canuti  regis  Daniæ"  og  er  forfattet  af  Munken 
Ælnoth  fra  Kent,  om  hvem  der  for  øvrigt  kun  vides,  at  han 
har  levet  i  Danmark  i  Slutningen  af  det  iite  og  Begyndelsen 
af  det  1 2te  Aarhundrede,  som  Præst  ved  St.  Albani' Kirke 
eller  maaske  Forstander  for  St,  Knuds  Kloster.  Skriftet,  der 
er  tilegnet  Kong  Niels ,  antages  at  være  skrevet  1 1  og ,  det 
kan  i  alt  Fald  ikke  være  synderlig  ældre  eller  jmgre  og  har 
derfor  en  ikke  ringe  Interesse  som  en  næsten  samtidig  Frem- 
stilling af  INIartyrkongens  Liv  og  Død,  der  i  det  hele  taget 
er  skildret  med  historisk  Troværdighed,  om  end  Tonen  i  For- 
fatterens Lovtaler  over  hans  Helt  er  stemt  vel  højt*). 

Skjønt  Ælnoths  Skrift  saaledes  ikke  er  uden  historisk 
Værd,  og  saa  meget  mere  vigtigt  for  os,  som  Kilderne  for 
vor  Kundskab  om  denne  Tidsalder  flyde  yderst  sparsomt,  er 
det  dog  aabenbart  kun  paa  Grund  af  hans  Forhold  til  Kir- 
ken, at  Kong  Knud  har  interesseret  Forfatteren  og  bragt 
ham  til  at  skrive  hans  Biografi.  Historieskrivning  i  og  for  sig, 
for  Historiens  egen  Skyld,  laa  endnu  ikke  for  Tiden;  der 
skulde  hengaa  næsten  et  helt  Aarhundrede,  før  Trangen  til 
at  optegne  Minderne  om  Fædrenes  Liv  og  Bedrifter  vaagnede, 


*=)    Skriftet    er    trykt    i    Langebeks    scriptores    rerum  Danicarum   medii    ævi  III, 
oversat  paa  dansk  af  J.  S.  Jacobsen,   1874. 


JO  Middelalderen. 

Og  med  en  enkelt  Undtagelse  var  det  hele  Middelalderen 
igjennem  kun  ringe  bevendt  dermed.  Foreløbig  indskrænkede 
Klosterliteraturen  sig,  som  det  da  ogsaa  var  at  vente,  til  at 
behandle  religiøse  Æmner  af  forskjellig  Art,  en  Virksomhed, 
der  naturligvis  vedblev  hele  Middelalderen  igjennem.  Hvad  der 
er  levnet  af  Skrifter,  der  kunne  give  os  en  Forestilling  om 
Tidens  videnskabelige  Standpunkt,  er  yderst  lidt,  i  Forhold 
til  hvad  der  vist  nok  maa  antages  at  have  været  til,  i  Betragt- 
ning af  den  theologiske  Dannelse  og  Lærdom,  der  vitterlig 
var  her  i  Landet  i  IMiddelalderens  bedste  Tid;  flere  frem- 
ragende gejstlige  omtales  som  theologiske  Forfattere,  saaledes 
den  før  nævnte  Biskop  Gunner,  Ærkebisperne  Jakob  Er- 
landsen og  Jens  Grand  o.  fl. 

Ogsaa  Helgendigte,  Legender  o.  1.  forfattedes  naturligvis 
paa  Latin,  ligesom  Kirkesangen  saa  vel  som  Gudstjenesten  i 
det  hele  taget,  ved  hvilken  Messen  spillede  Hovedrollen,  i 
Reglen  benyttede  Kirkens  Sprog,  hvad  der  jo  laa  i  Sagens 
Natur.  Der  mangler  dog  ikke  ganske  Spor  til,  at  Moders- 
maalet  nu  og  da  har  været  benyttet  ved  Menigmands  Del- 
tagelse i  Gudstjenesten,  ikke  blot  til  Prædiken,  men  ogsaa  til 
Lovsang,  skjønt  der  nu  intet  haves  af  aandelig  Digtning  paa 
Dansk  yngre  end  Tiden  hen  imod  Reformationen.  Det  be- 
tydeligste Produkt,  Tidens  skolastiske  Lærdom  har  afsat,  er 
Anders  Sunesøns  Digtning  „Hexaémeron".  Denne  frem- 
ragende Mand,  Absalons  Efterfølger  paa  Lunds  Ærkebispe- 
stol 1 20 1  — 1222,  da  han  slagen  af  Spedalskhed  maatte  trække 
sig  tilbage  i  Ensomhed  til  sin  Død  (1228),  stod  paa  Højden 
af  sin  Tids  lærde  Dannelse,  og  vandt  under  sit  fleraarige  Op- 
hold i  Udlandet  (i  Paris,  England  og  Italien)  stor  Anseelse, 
der,  som  alt  berørt,  fik  sit  Udtryk  i  den  Stilling,  han 
beklædte  ved  Højskolen  i  Paris,  og  som  han  siden 
yderligere  befæstede  ved  sit  af  hans  Samtid  højt  priste  store 
Digt.  Dette  omfatter  8039  Hexametre,  der  i  det  hele  taget 
just    ikke    ere     monsterværdige    i    metrisk    Henseende,     som 


Anders  Sunesøn.  1 1 

Værket  da  overhovedet  ikke  vidner  om  nogen  særlig  digte- 
risk Begavelse  og  ogsaa  i  Fortalen  betegnes  som  nærmest 
bestemt  til  Ungdommens  Undervisning,  til  at  lære  Latin  af, 
uden  at  Lærlingene  udsattes  for  den  Fordærvelse,  Læsningen 
af  de  hedenske  Digtere,  „disse  Sirener",  let  kunde  medføre, 
men  tvært  imod  lokkedes  til  at  elske  Læren.  Som  Navnet 
antyder,  skildrer  Digtet  Verdens  Skabelse  i  de  sex  Dage; 
det  indskrænker  sig  imidlertid  ikke  hertil;  til  Behandlingen 
af  dette  Æmne  medgaar  kun  de  tre  af  Værkets  Boger.  Re- 
sten optages  af  Allegorier  og  skolastiske  Udviklinger  af  for- 
skjellige  Punkter  i  Kirkelæren,  betydelige  Partier  af  Forfatte- 
rens theologiske  System,  det  hele  vidnende  om  stor  dialektisk 
Kløgt  og  stor  Lærdom.  Hexaémeron  er  ikke  den  eneste 
Digtning,  Anders  Sunesøn  har  frembragt;  et  større  skolastisk 
Digt  „De  septem  sacramentis"  er  nu  vist  nok  tabt,  men  omtales 
endnu  af  Huitfeldt  som  tilværende  i  Lunds  Domkirke.  Des- 
uden kj  endes  et  Par  mindre  latinske  Sange  af  ham  til  Jom- 
fru Marias  Pris  („Mariaviser") ,  som  vides  at  være  blevne 
brugte  ved  Gudstjenesten,  ikke  blot  i  Danmark,  men  ogsaa 
i  Tyskland,  Frankrig  og  England*). 

Samtidig  med,  at  Middelalderens  skolastiske  Lærdom 
fik  sit  betydeligste  Udtryk  i  Anders  Sunesøns  Digt,  og  om- 
trent samtidig  med  at  den  norsk-islandske  nationale  Historie- 
skrivning naaede  sin  højeste  Blomstring  i  Snorre  Sturlessøns 
udmærkede  norske  Kongekronike  fik  ogsaa  Danmark  sin  Hi- 
storie skrevet.  Skjønt  den  fremmede  kirkelige  Kultur,  der, 
som  antydet,  efterhaanden  blev  godt  hjemme  hos  os,  tvært 
imod  at  fremme  snarere  maatte  hæmme  enhver  Bestræbelse 
efter  at  drage  den  „barbariske"  og  hedenske  Fortid  frem  for 


*)  Om  Anders  Sunesøn  se  Fr.  Hammerichs  Skrift  ,,En  Skolastiker  og  en 
Bibeltheolog  fra  Norden"',  hvor  der  gives  en  udførlig  Redegjørelse  for  det  i 
„Hexaémeron"  nedlagte  theologiske  System.  De  to  omtalte  latinske  Hvm- 
ner  ere  meddelte  i  Ny  kirkehist.  Saml.  II.,  785.  o.  ff.  ,,Hexaémeron"  er 
endnu  ikke  udgivet.     Haandskriftet  tindes  paa  Universitetsbibliotheket. 

Mindet,  var  den  historiske  Sans  hos  Folket  og  dets  ledende 
]\Iænd  dog  heldigvis  for  stærk  til  helt  at  kunne  kvæles,  om 
end  den  latinske  Dannelses  Krav  var  stærke  nok  til  at  kunne 
paatrykke  den  Historieskrivning,  der  udviklede  sig,  sit  Præg, 
saa  den  fremtraadte  i  fremmed  Klædebon.  Flere  af  Dan- 
marks Konger  i  Middelalderen  synes  at  have  vidst  forholdsvis 
god  Besked  om  Fortidens  Forhold  og  Fædrenes  Bedrifter; 
det  var  saaledes  f.  Ex.  Tilfældet  med  Svend  Estridsøn,  om 
hvem  Adam  af  Bremen  vidner,  at  han  kjendte  „Barbarernes 
Bedrifter  udenad,  som  om  de  havde  været  opskrevne",  og 
som  meddelte  ham  megen  Oplysning  til  hans  Værk  om  Me- 
nigheden i  Norden.  Og  det  var  uden  Tvivl  ikke  blot  blandt 
Kongerne,  man  kunde  finde  Sans  for  Fædrelandets  Historie; 
Adam  nævner  saaledes  blandt  sine  andre  Hjemmelsmænd  en 
dansk  Biskop,  og  det  tør  vist  nok  i  det  hele  taget  antages, 
at  Interessen  i  denne  Henseende  ikke  har  været  saa  ganske 
ringe,  hvorom  det  store  Stof,  der  stod  til  Raadighed,  da  Ti- 
den til  at  skrive  Danmarks  Historie  var  kommen,  da  ogsaa 
synes  at  vidne  bestemt  nok. 

I  de  første  Valdemarers  Tid  finde  vi  Spor  til,  at  denne 
Interesse  har  taget  et  betydeligt  Opsving.  Valdemar  den 
store  havde  megen  Sans  for  de  historiske  Minder  og  viste 
den  bl.  a.  ved  at  sende  Folk  til  Bleking  for  at  undersøge  den 
bekjendte  Trapgang  ,.Runamo" ,  hvis  naturlige  Ridser  og 
Sprækker  man  allerede  den  Gang  holdt  for  Runetegn;  de 
kunde  imidlertid  ingen  Mening  faa  ud  af  de  formentlige  Skrift- 
tegn, fordi  disse,  som  de  meldte  Kongen,  dels  vare  udslidte 
af  Vandløb,  dels  af  de  Vejfarendes  Skridt,  saa  Stregerne  løb 
i  hinanden.  Kongen  vilde  selv  gjærne  kjende  og  fortælle  hi- 
storiske Begivenheder,  og  der  er  bevaret  karakteristiske  Vid- 
nesbyrd om,  hvor  begjærlig  han  var  efter  at  høre  de  islandske 
Sagamænd  fortælle,  som  han  lejlighedsvis  kom  i  Berøring 
med.  Til  at  vedligeholde  og  styrke  denne  historiske  Sans 
bidrog  vist  nok  den  forholdsvis  levende  Forbindelse  med  Islæn- 


Sans  for  Fædrelandets  Historie.  —  Absalon. 

dingerne ,  der  fandt  Sted  under  de  første  Valdemarer,  ikke 
saa  lidt.  Danmark  gjæstedes  af  flere  islandske  Skjalde,  og 
vi  have  da  ogsaa  Vidnesbyrd  om,  at  Islændingerne  ikke  blot 
vare  ydende ,  men  ogsaa  bragte  Fortællinger  med  sig  hjem 
herfra,  navnlig  de  to  Sagaer  om  Jomsvikingerne  og  Knyt- 
lingerne,  der  begge  ere  af  Vigtighed  for  vor  ældre  Historie, 
og  hvortil  Stoffet  utvivlsomt  er  hentet  direkte  fra  Danmark. 
Den  sidst  nævnte,  der  handler  om  Danmarks  Konger  fra 
Harald  Gormsen  af  indtil  Knud  den  sjette,  tillægges  med  stor 
Sandsynlighed  den  navnkundige  islandske  Skjald  Olav  Thor- 
darson,  kaldet  Hvitaskåld,  der  opholdt  sig  en  Tidlang  ved 
Valdemar  Sejrs  Hof,  og  om  hvem  det  i  Sagaen  hedder,  at 
han  fik  mange  historiske  Efterretninger  og  Frasagn  af  Kongen. 
Stødet  til  en  hjemlig  Historieskrivning  i  Danmark  udgik 
fra  den  i  saa  mange  Henseender  udmærket  fortjente  Ærke- 
bisp Absalon,  i  hvem  vi,  naar  alt  kommer  til  alt,  maaske 
turde  have  den  alsidigste  og  mest  storslaaede  Repræsentant 
for  det  Liv,  der  rørte  sig  paa  alle  Omraader  i  den  glimrende 
Tidsalder,  han  tilhørte.  Selv  stod  han  paa  Højden  af  sin 
Tids  lærde  Dannelse,  og  ved  Siden  deraf  havde  han  et  klart 
Blik  for  Vigtigheden  af,  at  de  historiske  jMinder  bevaredes. 
Han  paalågde  Munkene  i  Sorø  at  holde  Bog  over,  hvad 
mærkeligt  der  skete  i  Landet.  Exemplet  fulgtes  i  andre 
Klostre,  og  herfra  stamme  de  Annaler,  hvoraf  vi  endnu  have 
flere  tilbage ;  da  Sansen  først  én  Gang  var  vakt ,  bar  den 
ogsaa  Frugt  paa  anden  Maade,  idet  der  nu  og  da  forfattedes 
biografiske  Skrifter  over  fortjente  ]\Iænd  (f.  Ex,  den  før 
nævnte  Biskop  Gunners  Levnedsbeskrivelse).  Nogen  større 
Betydning  fik  denne  Virksomhed  imidlertid  ikke;  Annalerne, 
der  aldrig  ere  én  Mands  Værk,  men  optegnede  af  forskjel- 
lige  efter  hinanden  gjennem  flere  Slægtled,  indskrænkede  sig 
for  største  Delen  til  tørre  Aarsregistre ,  og  om  en  egentlig 
Historieskrivning  kan  der  her  slet  ikke  være  Tale,  om  det 
end    utvivlsomt    har    været    Absalons  Mening,    at   en    saadan 


j^  Middelalderen. 

skulde  udvikle  sig  deraf.  Han  nøjedes  imidlertid  ikke  med 
at  lægge  Spirer,  der  ikke  udviklede  sig  til,  hvad  der  stod  for 
ham  som  Alaalet,  men  fremkaldte  direkte  de  to  betydeligste 
historiske  Værker,  vor  Middelalder  frembragte,  Saxos  og 
Svend  Aagesøns,  som  begge  ere  skrevne  efter  hans  Opfor- 
dring. 

Svend  Aagesen  tilhørte  en  af  Landets  rigeste  og 
fornemste  Slægter,  der  stammede  ned  fra  Palnatoke;  Ærke- 
biskop Eskild  i  Lund  (1137 — 1178)  var  hans  Farbroder.  Om 
hans  Livsforhold  vides  for  øvrigt  intet,  uden  at  han  selv  ogsaa 
var  gejstlig,  rimeligvis  Kannik  i  Lund.  Hans  Bog  „Compen- 
diosa  historia  regum  Daniæ"  er  det  første  Forsøg  paa  at 
give  en  sammenhængende  Fremstilling  af  Danmarks  Historie 
og  gaar  fra  Kong  Skjold  til  Kong  Knud  den  sjette,  hans 
egen  Tid,  men  er,  som  Titlen  angiver,  meget  kortfattet,  og 
dvæler  kun  lidt  mere  ved  enkelte  fremtrædende  Punkter,  som 
Vermund  og  Uffe,  Thyra  Danebod  o.  fl.  Om  Valdemar  den 
store  og  Knud  den  sjette  er  hans  Meddelelser  paafaldende 
sparsomme;  han  vidste,  at  deres  Historie  vilde  blive  udførlig 
skrevet  af  en  j\Iand,  der  var  Arbejdet  voxen.  Som  Grund 
til,  at  han  ikke  skriver  vidtløftigere,  anfører  han,  at  Saxo 
samtidig  er  i  Færd  med  at  give  en  udførligere  Fremstilling. 
Han  nævner  Islændingerne  og  deres  Kvad,  men  har  ogsaa, 
og  uden  Tvivl  fortrinsvis,  haft  indenlandske  Hjemmelsmænd, 
„gamle  bedagede  Folk,  som  han  har  udspurgt*)". 

Saxo  med  Tilnavnet  Langus,  den  lange  eller  af  de  Langers 
Slægt,  for  sin  pyntelige  Latins  Skyld  ogsaa  kaldet  Gra  mma- 
ticus,  betegnes  af  Svend  Aagesøn  som  hans  „Kontubernal"', 
hvilket  Udtryk  man  har  forstaaet  som  betydende  „Medbroder 
i  Kapitlet",  saa  at  man  har  sluttet,  at  Saxo  ligesom  Svend  har 
været  knyttet    til   Domkapitlet  i  Lund.     Det  synes  imidlertid 


•=)   Svend  Aagesons  Skrift  er    udgivet  særskilt  1642,    senere   i  Langebeks  Scrip- 
tores 1.  ;  oversat  paa  Dansk    af  R.  Th.  Fenger    1842. 

rimeligere,  at  Ordet  Kontubernal  er  at  opfatte  ligefrem  som 
„Teltkammerat"  og  har  Hensyn  til  de  to  Klerkes  Samliv 
paa  et  eller  flere  af  Tidens  Krigstog,  i  hvilke  det  jo  ikke 
hørte  til  Sjældenhederne,  at  gejstlige  tog  Del.  Svend  Aa- 
gesøn fortæller  selv,  at  han  har  været  med  Absalon  paa  Tog 
i  Venden,  og  Saxos  Skildring  af  Begivenhederne  i  hans  Sam- 
tid er  saa  levende  og  anskuelig,  at  man  paa  mange  Steder 
næsten  nødsages  til  at  antage,  at  han  skildrer  som  Øjenvidne 
og  ligesom  sin  Fader  og  Farfader,  der  havde  været  Krigere  un- 
der Valdemar  den  store,  har  taget  personlig  Del  i  Krigs- 
begivenhederne. Ifølge  et  gammelt  Sagn  skal  han  have 
været  Provst  (præpositus)  i  Roskilde  og  være  begravet  i 
Domkirken  der,  og  der  er  i  Virkeligheden  intet  fremkommet, 
der  væsentlig  kan  svække  den  Beretning,  i  P'ølge  hvilken 
han  maa  antages  at  have  været  knyttet  til  Roskilde.  Med 
Vished  vides  imidlertid  kun,  at  han  var  Absalons  Klerk  (d.  v.  s. 
Sekretær,  Kansler),  og  han  har  aabenbart  staaet  denne,  paa  hvis 
Opfordring  han  skrev  sit  Værk,  meget  nær.  Han  overlevede 
Absalon  og  tilegnede  hans  Eftermand  Anders  Sunesøn  sit 
Arbejde.     Han  kan  ikke  være  død  før  1208. 

Saxos  Danmarks  Krønike,  „Gesta  Danorum"  eller  „Hi- 
storia  Danica",  er  vor  jNIiddelalders  aandelige  Storværk,  en 
Bog,  som,  lige  fra  det  første  den  blev  almindelig  bekjendt, 
har  været  Gjenstand  for  Beundring  paa  Grund  af  de  fortrin- 
lige Egenskaber,  der  i  formel  Henseende  udmærkede  den, 
først  den  for  den  Tid  usædvanlig  elegante  og  smagfulde  Be- 
handling af  Latinen,  som  skaffede  Forfatteren  hans  Tilnavn 
„Grammaticus" ,  dernæst  den  helt  igjennem  livfulde  og 
fængslende  Fremstilling.  Svend  Aagesøn,  hvis  Værk  da 
ogsaa  i  denne  Henseende  staar  langt  tilbage  for  Saxos,  er- 
kjender  ham  beredvillig  for  sin  Overmand  i  Stilens  Skjønhed, 
og  den  sjællandske  Krønike,  der  er  fra  anden  Halvdel  af  det 
13de  Aarhundrede,  priser  hans  vidunderlige  og  smagfulde 
Veltalenhed.     Efterhaanden    som    det  gik  tilbage  med  Viden- 

skabeligheden  og  Dannelsen  i  Klostrene  og  Kapitlerne,  kom 
man  imidlertid  naturligvis  længere  og  længere  bort  fra  hans 
Stil,  som  man  mere  og  mere  savnede  Forudsætninger  til  at 
forstaa  og  skjønne  paa,  og  hen  ved  Midten  af  det  15de  Aar- 
hundrede  eller  maaske  endnu  tidligere  paatog  Munken  Tho- 
mas Gheysmer  sig  paa  en  tidssvarende  og  i  det  hele  meget 
respektabel  Maade  at  erstatte  Saxos  Værk,  der  faktisk  saa 
godt  som  ikke  mere  læstes,  ved  et  Compendium  (med  Fort- 
sættelse deraf).  Han  motiverer  sit  Arbejde  med  den 
Bemærkning,  at  ,,Saxo  paa  mange  Steder  har  været  for  vidt- 
løftig og  har  sagt  meget  mere  til  Prydelse  end  for  at  fremme 
historisk  Sandhed;  hans  Stil  er  dunkel  og  formedelst  mange 
Ord  og  en  Del  Poesi  usædvanlig  i  den  nyere  Tid",  Ord  der 
noksom  betegne  den  Tilbagegang,  der  var  foregaaet  i  Løbet 
af  et  Par  Hundrede  Aar.  Heldigvis  gik  Bogen  dog  ikke  til 
Grunde,  men  det  var  med  Nød  og  næppe,  at  Kristjern  Pe- 
dersen fik  opdrevet  det  Exemplar  af  den,  hvorefter  den  første 
Udgave  blev  trykt  (i  Paris  15 14).  Mange  Afskrifter  har  der 
næppe  været  af  dette  Værk,  der  stod  saa  højt  over  sin  Sam- 
tids og  de  nærmest  følgende  Aarhundreders  øvrige  Frem- 
bringelser ;  nu  haves  der  kun  nogle  faa  Membranblade  af  det. 
Da  Bogen  blev  tilgængelig  for  den  lærde  Verden,  vakte  den 
strax  megen  Beundring;  Pariserudgaven  blev  forholdsvis  hur- 
tig efterfulgt  af  to  Eftertryk,  og  det  17  de  Aarhundredes  lærde 
Latinister  vare  enige  om  at  berømme  dens  fortrinlige  Stil. 
Videst  i  denne  Henseende  gaar  Erasmus  fra  Rotterdam,  som, 
ikke  længe  efter  at  Bogen  var  udkommen,  siger  om  Saxo, 
at  „han  har  bearbejdet  sit  Folks  Historie  med  Glans  og  Høj- 
hed i  Stilen.  Jeg  priser  hans  livfulde,  fyrige  Aand,  hans 
aldrig  slappe  eller  søvnige  Foredrag ;  ikke  mindre  end  hans 
ualmindelige  Sprogfylde,  hans  Rigdom  paa  Leveregler  og 
hans  beundringsværdige  Mangfoldighed  i  Billeder,  saa  at  man 
ikke  noksom  kan  undres  over,  hvorfra  en  dansk  Mand  paa 
hin  Tid    kunde    faa    saa    stor    en    Kraft    i    sin    Veltalenhed." 

Og  al  den  Ros,  der  er  bleven  ham  til  Del,  er  i  Virkeligheden 
ogsaa  vel  fortjent;  han  staar  i  Henseende  til  Stilen  og  Fore- 
dragets Kunst  ikke  blot  højere  end  vore  øvrige  Forfattere  i 
Middelalderen,  hvad  der  ikke  vil  sige  stort,  men  saa  højt 
over  dem,  at  han  maa  siges  at  indtage  en  meget  frem- 
ragende Plads  blandt  Evropas  latinske  Stilister*),  og 
ogsaa  som  latinsk  Digter  har  han  i  de  talrige  Gjengivelser 
af  gamle  Kvad,  der  findes  i  hans  Krønike,  vist  sig  at  være 
ualmindelig  begavet  og  uddannet.  —  At  han  i  sin  brede,  ord- 
rige og  pyntelige  latinske  Omdigtning  af  de  gamle  Sange 
har  fjærnet  sig  saa  langt  fra  deres  oprindelige  Tone,  at  denne 
maa  siges  at  være  bleven  fuldstændig  borte,  er  en  anden  Sag; 
anderledes  kunde  han  ikke  stille  sig  Opgaven,  som  han  maa 
siges  at  have  løst  med  sjælden  Smag  og  Dygtighed.  Havde 
han  givet  os  de  gamle  Kvad  i  fuldstændig  nøjagtig  prosaisk 
Oversættelse,  eller  havde  han  givet  os  sit  Værk  paa  Moders- 
maalet ,  vilde  det  være  bleven  et  uskatterligt  Klenodie ,  som 
næppe  nogen  Literatur  skulde  kunne  opvise  noget  Sidestykke 
til,  men  allerede  som  det  er,  er  det  et  Værk  af  første  Rang. 
At  det  blev  skrevet  paa  Latin,  laa  i  de  ovenfor  antydede 
Forhold  og  kunde  vanskelig  være  anderledes. 

Saxos  Danmarks  Historie  falder  i  to  Dele,  der  hente  de- 
res Stof  fra  Kilder  af  væsentlig  forskjellig  Art  og  derfor 
ogsaa  ere  væsentlig  forskjellige  i  hele  deres  Karakter.  Den 
første,  rent  sagnhistoriske,  omfatter  de  ni  første  af  Værkets 
sexten  Bøger,  den  sidste,  rent  historiske,  kan  egentlig  først 
siges  at  begynde  i  hele  sin  Renhed  med  den  12te  Bog;  i  de 


*)  Hans  stilistiske  Forbillede  har  isser  været  Valerius  Maximus,  af  hvem  han 
hyppig  har  laant  Udtryk  og  Talemaader.  løvrigt  er  Saxo  selv  meget  langt 
fra  at  gjøre  sig  til  af  Belæsthed  i  de  gamle  Klassikere ;  flere  af  hans  sam- 
tidige blandt  Nordens  Forfattere,  som  i  Henseende  til  Færdighed  i  at  be- 
handle det  latinske  Sprog  med  Smag  og  Kunst  staa  langt  under  ham,  have 
ladet  det  være  sig  ganske  anderledes  magtpaaliggende  at  lade  Verden  vide,  at 
de  kj  endte  baade  den  og  den  klassiske  Skribent. 

to  mellemliggende  Bøger  og  navnlig  da  i  den  lode  brydes 
Historie  og  Sagn.  Det  hele  Værk  skyldes  utvivlsomt  mundt- 
lig Tradition,  som  Saxo  har  samlet  og  gjengivet,  væsentlig 
som  den  kom  til  ham,  thi  om  nogen  egentlig  Kritik 
bærer  hans  Krønike  ikke  Vidne.  For  hans  Samtids  og  den 
nærmeste  Fortids,  eller  for  de  5  sidste  Bøgers  Vedkommende, 
har  denne  Kilde  flydt  saa  rigeHg,  at  han  har  været  i  Stand 
til  at  skrive  i  høj  Grad  udførlig,  des  mere,  jo  nærmere  Be- 
givenhederne ligge  hans  egen  Tid,  og  det  er  jo  ogsaa  let 
forstaaeligt,  at  Absalon,  efter  hvis  Ønske  han  paatog  sig  det 
store  og  vigtige  Hverv,  har  gjort  alt,  hvad  han  kunde,  for  at 
sætte  ham  i  Stand  til  at  løse  Opgaven  saa  godt  og  værdig 
som  muligt.  Saxo  vidner  selv,  at  Absalon  har  været  hans 
Hjemmelsmand  for  Fortællingen  om  hans  og  andres  Bedrifter, 
og  paa  et  enkelt  Punkt,  for  Svend  Estridsens  Sønners  Hi- 
storie, synes  vi  at  have  Svend  Aagesøns  Vidnesbyrd  om,  at 
Absalons  Beretning  har  været  Kilden  for  Saxos  Fremstilling. 
Det  mindst  tilfredsstillende  Parti  er  11  te  og  især  lode  Bog,  i 
hvilke  Traditionen  har  været  paafaldende  fattig  og  unøjagtig. 
Derimod  er  de  ni  første  Bøger  af  uskatterligt  Værd  ved  de 
Billeder  af  Danmarks  Sagntid,  de  oprulle  for  os.  Hans  Kil- 
der ere  her  gamle  danske  Kvad,  af  hvilke  der,  at  dømme 
efter  hans  latinske  Vers,  som  utvivlsomt  alle  ere  Gjengivelser 
af  Kvad  eller  Brudstykker  af  Kvad  paa  Modersmaalet,  paa 
hans  Tid  endnu  maa  have  levet  en  stor  Mængde  i  Folke- 
munde ,  deriblandt  adskillige ,  som  næppe  kunne  have  været 
kjendte  paa  Island,  da  de  ikke  have  afsat  det  ringeste  Spor 
der,  ligesom  ogsaa  den  Forskjel  der  paa  mange  Punkter  er 
imellem  den  islandske  Tradition  og  Saxos  Gjengivelse  af 
danske  Oldsagn,  peger  i  samme  Retning  og  vidner  om,  at 
Sang  og  Sagn  har  ført  et  selvstændigt  Liv  ogsaa  hos  os.  En 
poetisk  eller  rhetorisk  Overdrivelse  er  det  naturligvis,  naar 
han  efter  at  have  fortalt,  at  Forfædrene  ikke  blot  digtede  Kvad 
om  de  store  Bedrifter,  men  ogsaa  indristede  dem  paa  Klipper  og 

Stene,  tilføjer,  at  han  har  gjennemgransket  disse  Oldtidsminder 
ligesom  Oldskrifter    og    oversat    dem   nøjagtig-  Vers  for  Vers. 
At    heller    ikke    dette    sidste  Udtryk    om    den  poetiske  Over- 
sættelses Nøjagtighed    maa  forstaas   efter    Bogstaven,     have 
vi  ogsaa  allerede  antydet.     Saxos  sirlige,    bredt  udførte  Vers 
ere    vidt    forskjellige  i  Aand  og  Tone  fra  de  Originaler,    han 
har  haft   for  sig,  og  man  behøver  ikke  i  denne  Henseende  at 
nøjes  med  et  almindeligt  Indtryk,  man  kan  paa  enkelte  Punk- 
ter ligefrem    kontrollere    ham    under    denne  Del  af  hans  Ar- 
bejde.    Exempelvis   kan    saaledes    nævnes    hans    paa    sin  Vis 
ypperlige  Omskrivning  i  Hexameter    af  Bjarkemaalet,    hvoraf 
der    som    bekjendt    er    bevaret    nogle  Brudstykker  i  den  old- 
nordiske   Text;    i    Sammenligning    med    Originalen    er    hans 
Oversættelse  i  høj  Grad  udtværet.     Til  Saxos  Hjemmelsmænd 
for  den  sagnhistoriske  Del  af  hans  Værk  har  for  øvrigt  utvivl- 
somt   hørt    islandske  Sagnfortællere;    han    beraaber   sig  selv  i 
sin  Fortale  paa  dem,    og  hans  Værk  vidner  ogsaa,   hvor  for- 
skjelligt   det    end    i  hele   sin  Stil  er   fra    den  islandske  Saga, 
om,  at  han  har  været  fortrolig  med  denne ;  at  han  skulde  have 
haft  skrevne  Sagaer    for    sig,    er    der    ikke  det  ringeste  Spor 
til.     Hans  Fremgangsmaade    ved  Fortællingen    af   de  Myther 
og  Heltesagn,    der  udgjøre  Indholdet  af  hans  Værks  9  første 
Bøger,  har  aabenbart  været  den,  at  han  har  samlet,  hvad  han 
kunde    overkomme    af   den  Art,    med    sin  li\^rulde,    skabende 
Fantasi    ordnet    og  sammenarbejdet  det  paa  den  ]\Iaade,    der 
tyktes    ham  rimeligst  og  bedst,    og   fremstillet  det  saa  episk- 
anskuelig   som    muligt.     Nogen  Stræben  efter  paa  dette  Om- 
raade  kritisk  at  sondre  Digtning  fra  Virkelighed  finde  vi  ikke, 
tvært    imod    er    der    al  Grund    til    at    antage,    at    han  under 
Sagnstoffets    Omsætning    i    den    latinske    Form    paa    mange 
Punkter  mer  eller  mindre  bevidst  har  p5mtet  paa  det,    for  at 
det    kunde    tage    sig    saa    meget   bedre    ud    i    den  fremmede 
Dragt.     Medens    der    er    den    Forskjel    mellem  den  første  og 
den  sidste  Del  af  hans  Værk,  at  vi  i  hin  have  med  mer  eller 

mindre  æventyrlige  Sagn  og  i  denne  med  paalidelige  historiske 
Kjendsgjerninger  at  gjore,  samles  disse  to  vidt  forskjellige 
Elementer  i  hans  Fremstilling  ved  den  ensartede  Masede, 
hvorpaa  han  stiller  sig  til  dem.  Han  er  hverken  Annalist 
eller  Legendesamler  som  de  fleste  andre  af  Middelalderens 
historiske  Forfattere.  Han  samler  sig  bestandig  om  en  eller 
anden  særlig  fremtrædende  Personlighed,  hvis  Levned  og  Be- 
drifter han  skildrer  fyldig  og  malende,  med  en  høj  Grad  af 
Agtpaagivenhed  for  de  større  og  mindre  betegnede  Træk  i 
Karakter  og  Handling;  han  søger  igjennem  alle  disse  Bille- 
der at  give  et  samlet  Billede  af  det  danske  Folks  Levnedsløb 
fra  Oldtiden  til  hans  egen  Tid,  saaledes  som  det  tegnede  sig 
for  hans  poetiske  Betragtning;  derfor  blev  hans  Danmarks 
Krønike,  til  Trods  for  de  forskjellige  Elementer,  hvoraf  den 
bestaar,  i  sin  Helhed  et  saa  sluttet  Værk  og  i  sine  Enkelt- 
heder en  saa  underholdende  og  til  alle  Tider  tiltalende 
Bog^). 

Med  Undtagelse  af  Saxos  og  Svend  Aagesøns  Værker 
har  den  latinske  historiske  Literatur,  vor  Middelalder  har 
efterladt  os,  som  alt  anført,  kun  ringe  Betydning.  Den  ind- 
skrænker sig  til  nogle  faa  biografiske  Skrifter  (den  hellige 
Kjelds  Levned  (f  1150;  han  var  Domprovst  i  Viborg)  af  en 
samtidig.  Biskop  Gunners  Levned  (fra  sidste  Halvdel  af  det 
13de  Aarhundrede)  o.  fl. ,  Klosterhistorier,  som  Beretningen 
om  Vitskøl  Klosters  Stiftelse  (fra  ca.  1200),  Øm  Klosters  Hi- 
storie;   Krøniker    eller  Annaler    som    Anonymi    Roskildensis 


^)  Saxos  Danmarks  Krønike  udgaves  første  Gang  af  Kristjern  Pedersen  i  Pa- 
ris 1514;  endnu  i  det  i6de  Aarhundrede  kom  der  to  Eftertryk  (Basel  1534 
og  Frankfurt  1576).  1644  udkom  Stephanius'  Udgave  (i  Sorø)  med  et  rigt 
Apparat  af  lærde  Noter.  En  Udgave  udkom  i  Leipzig  1771,  og  endelig  gav 
P.  E.  Miiller  en  ypperlig  kritisk  Udgave  med  Kommentarer,  der  efter  hans 
Død  fuldførtes  af  J.  M.  Velschow,  Kbh.  1839.  Anders  Sørensen  Vedel 
udgav  sin  Oversættelse  1575  (paa  ny  udgivet  af  Samfundet  for  den  danske 
Literaturs  Fremme  185 1).  N.  F.  S.  Grundtvigs  Oversættelse  udkom  første 
Gang   1818 — 22. 

Chronicon  Daniæ,  der  gaar  til  1157  og  omtrent  maa  være 
fra  samme  Tid,  det  ældste  Skrift  af  denne  Art;  det  vigtigste 
er  den  saakaldte  „Sjællandske  Krønike",  som  ender  med  1282. 
De  bedste  og  betydeligste  af  disse  Skrifter  ere  fra  anden 
Halvdel  af  det  12te  samt  fra  det  13de  Aarhundrede;  jo  læn- 
gere vi  komme  frem  i  Tiden,  des  magrere  blive  de  gjennem- 
gaaende,  men  det  følger  af  sig  selv,  at  de  til  Trods  for  de- 
res Fattigdom  ere  af  stor  Vigtighed  for  vor  Historie  som  saa 
godt  som  de  eneste  Kilder  for  Middelalderens  Vedkommende. 
Det  eneste  Forsøg  paa  en  sammenhængende  Fremstilling  af 
Danmarks  Historie  er  den  før  nævnte  Thomas  Gheysmers 
Udtog  og  Fortsættelse  af  Saxo.  Et  af  de  baade  i  Henseende 
til  Indhold  og  Fremstilling  mærkeligste  Skrifter  er  en  navn- 
løs Forfatters  Skildring  af  et  Tog  til  det  hellige  Land  1191*). 
Var  den  literære  Virksomhed,  der  øvedes  i  Klostrene  paa 
Historiens  Omraade,  i  det  hele  taget  ringe  nok,  stod  det  dog 
endnu  tarveHgere  til  med  den  videnskabelige  Syslen  i  andre 
Retninger.  Man  gav  sig  vel  noget  af  med  Lægevidenskab, 
Naturkyndighed  og  andre  Videnskaber,  men  det  kan  ikke 
have  haft  stort  at  betyde,  og  hvad  der  er  levnet  eller  vides 
at  have  været  til  af  herhen  hørende  latinske  Skrifter,  er  meget 
lidt,  saa  at  det  Indtryk,  der  kan  vindes,  er  i  høj  Grad  spredt 
og  ufuldstændigt.  Anders  Sunesøn  var  en  fremragende 
Retslærd,  og  gav  en  fortolkende  Omskrivning  paa  Latin  af 
skaanske  Lov,  vigtig  ved  de  Forklaringer  og  Oplysninger, 
den  meddeler,  og  interessant  ved  det  Billede,  den  giver  af  en 
middelalderlig  med  den  kanoniske  Ret  saa  vel  som  med  Romer- 
retten og  dens  Fortolkere  fortrolig  Retslærd  i  Forhold  til 
den  paa  gamle  nationale  Vedtægter  byggede  Lov**).  Ogsaa 
nogle  Kirkelove  (statuta  ecclesiastica  apud  Selandensem  syno- 
dum)    tillægges    ham.      Vigtige    Oplysninger    til    Retsvæsenet 


*)    Alle  de  her  nævnte  Skrifter  ere  trykte  i  Langebeks  scriptores. 
**)    Udgivet  sidst  af  P.  G.  Thorsen  i  skaanske  Lov   1853. 

indeholdes  i  de  Forklaringer  til  jydske  Lov,  der  skyldes 
Tord  Degn,  som  synes  at  have  levet  omkring  Midten  af 
det  14de  Aarhundrede.  Ogsaa  Biskop  Knud  i  Viborg  (i 
anden  Del  af  det  15de  Aarhundrede)  har  forfattet  Anmærk- 
ninger til  jydske  Lov,  den  ældste  latinske  Oversættelse  skyl- 
des muligvis  ogsaa  ham.  Om  Landets  Inddeling  og  indre 
Tilstande  giver  Valdemar  den  andens  Jordebog,  der  er  be- 
gyndt 1231  ,  vigtige  Oplysninger.  En  Prøve  paa  den  sene 
Middelalders  Standpunkt  med  Hensyn  til  Kjendskab  til  Fædre- 
landets Geografi  haves  i  Fynboen  Claudius  Clavius'  Be- 
skrivelse af  de  nordiske  Lande  med  tilhørende  Kort,  der  i 
det  femtende  Aarhundredes  første  Halvdel  udarbejdedes  paa 
en  fremmed  Kardinals  Opfordring  som  Tillæg  til  en  Over- 
sættelse af  Ptolomæus*). 

De  danske  Skrifter,  vi  have  fra  Middelalderen,  ere  heller 
ikke  mange  og  kun  undtagelsesvis  af  nogen  Betydning,  bort- 
set fra  den  sproglige  Interesse,  der  naturligvis  knytter  sig  til 
dem.  Den  „danske  Tunge",  vi  finde  gjengivet  paa  de  be- 
rømte Jellingestene  fra  det  lode  Aarhundrede,  taltes  ikke 
blot  i  Danmark,  men  overalt  i  de  nordiske  Lande,  men  ikke 
ret  længe  efter  er  Adskillelsen  af  det  fællesnordiske  Sprog  i  for- 
skjellige  Sprogarter  begyndt,  og  i  de  ældste  Sprogmindes- 
mærker efter  Runestenene,  Landskabslovene  fra  det  12 — 13de 
Aarhundrede,  er  Udsondringen  af  et  særligt  dansk  Sprog, 
nærmest  beslægtet  med  Svensk  i  Modsætning  til  Norsk- 
Islandsk,  tydelig  udpræget.  Det  danske  Sprog  fremtræder 
ved  denne  Tid  i  3  forskjellige  Former,  Skaansk,  Sjællandsk 
og  Jydsk.  Ordforraadet  er  endnu  det  samme  som  i  Oldspro- 
get,  men  dettes  bestemt  udformede  Bøjningsendelser  ere  i 
Færd  med  at  tabe  sig,  ligesom  Selvlydene  gjennemgaaende 
ere    ved  at  omformes.     Stærkest  viser  dette  sig  i  Jydsk,    me- 


■=)    Des  Claudius    Clavius    Beschreibung    des  skandinavischen  Nordens,  i    Nord- 
albingische  Studien  I. 

dens  den  skaanske  Sprogform  i  det  hele  staar  Oldsproget 
nærmest.  Det  bliver  den  sjællandske  Mundart,  der  gaar  af 
med  Sejren;  paa  Grundlag  af  denne  udvikler  der  sig  efter- 
haanden  et  fælles  dansk  Skriftsprog,  som  mere  og  mere 
mister  det  for  Oldsproget  ejendommelige  Præg,  navnlig  dets 
karakteristiske  Bøjnings-  og  Afledningsendelser,  og  bliver 
blødere  og  blødere,  til  det  paa  Reformationstiden,  da  der  bli- 
ver Brug  for  det  i  den  Literatur,  som  denne  aandelige  Bevæ- 
gelse affødte,  i  Henseende  til  Lyd-  og  Bøjningslære  i  det  væsent- 
lige har  naaet  det  Trin,  hvorpaa  det  endnu  staar.  Hen  imod 
Middelalderens  Slutning  opstod  der  en  ret  ejendommelig  sprog- 
lig Paavirkning,  som  dog  ikke  fik  nogen  videre  indgribende 
og  blivende  Betydning.  Det  var  den,  der  udgik  fra  de  med 
Klosteret  i  Vadstena  (grundlagt  af  den  hellige  Birgitte  1368), 
som  Forbillede  eller  ligefrem  som  Filialer  af  dette  stiftede 
Brigittinerklostre  (bl.  a.  Maribo).  Det  stadige  Samkvem  imel- 
lem disse  Klostre  i  Nordens  forskjellige  Lande  førte  til,  at 
der  ved  Blanding  af  Svensk  og  Dansk  opstod  ligesom  en  ny 
Dialekt,  Brigittinersproget,  der  har  afsat  talrige  Spor  i  den 
senere  Middelalders  Skrifter  paa  ]\Iodersmaalet.  Langt  større 
Betydning  fik  imidlertid  den  Impuls,  der  kom  syd  fra.  Den 
stigende  Indflydelse,  Tyskerne  fik  paa  alle  Omraader,  maatte 
selvfølgelig  ogsaa  vise  sig  paa  Sproget.  Under  Rigets  For- 
nedrelsestilstand, hvoraf  Niels  Ebbesøns  dristige  Daad  og  Val- 
demar Atterdags  kloge  og  dygtige  Styrelse  udfriede  det,  var 
det  oversvømmet  af  Horder  af  tyske  Krigsfolk.  Hansestæ- 
derne, som  vandt  i  Styrke,  i  samme  Forhold  som  Danmark 
tabte,  sendte  deres  Pebersvende  til  vore  som  til  det  øvrige 
Nordens  Handelspladser,  og  deres  Indflydelse  bredte  sig  der- 
fra over  det  hele  Land.  Tyske  Haandværkere  nedsatte  sig 
i  Byerne,  kort  sagt,  paa  alle  Omraader  lagdes  Spirerne  til 
den  Sæd,  der  siden  skulde  voxe  op  og  true  med  at  kue 
det  hjemlige  helt  i  Væxten.  Det  er  naturligvis  fra  Neder- 
tysken,     den    sproglige    Indflydelse    kommer,     den    viser    sig 

navnlig  i  det  prosaiske  Skriftsprog  ved  Ordforraadets  For- 
øgelse med  talrige  nedertyske  Ord,  medens  Indvirkningen  paa 
Talesproget  og  det  poetiske  Sprog  forholdsvis  var  for- 
svindende. 

Vende  vi  os  fra  den  sproglige  Side  til  Betragtningen  af 
Indholdet  paa  de  Skrifter  paa  Modersmaalet,  der  haves  fra 
Middelalderen,  bliver  Udbyttet,  som  alt  anført,  i  det  hele  taget 
kun  ringe.  Vi  begynde  med  Lovene,  der  naturligvis  indtage 
en  fremragende  Plads  ved  den  Vigtighed,  de  have  i  kultur- 
historisk Henseende.  De  ere  dels  verdslige,  dels  kirkelige. 
Saaledes  som  de  foreligge  nu,  er  der  ikke  nogen  væsentlig 
Tidsforskjel  imellem  dem,  de  skrive  sig  alle  fra  det  12 
— 13  Aarhundrede,  og  af  Haandskrifterne  er  intet  ældre  end 
1250,  men  i  Virkeligheden  gaa  de  verdslige  Love  efter  deres 
Oprindelse  tilbage  til  Oldtiden,  medens  de  kirkelige  opstode 
i  Følge  med  de  Institutioner,  Kristendommen  førte  med  sig. 
De  verdslige  Love,  der  ligesom  de  kirkelige  alle  ere  Provins- 
love  —  de  ældste,  mere  særlige  Lovsamlinger  som  Knud  den 
stores  Vederlagsret,  Palnatokes  Lov  for  Jomsvikingernes  Sam- 
fund o.  1.  ere  kun  bevarede  i  Brudstykker  og  Uddrag,  navnlig 
(paa  Latin)  hos  Saxo  og  Svend  Aagesøn  — ,  hvile  paa  Ved- 
tægter, saaledes  som  de  i  Hedenskabets  Tid  bevaredes  ved 
mundtlig  Tradition,  gamle  Retssædvaner,  som  de  havde  væ- 
ret fulgte  fra  Arilds  Tid,  formede  i  korte,  fyndige  Sprog,  ofte 
i  en  mer  eller  mindre  digterisk  Form,  med  Rimstave,  for 
bedre  at  binde  dem  i  Hukommelsen.  Disse  Lovbestemmelser, 
hvis  Mængde  selvfølgelig  voxede  i  Tidernes  Løb,  blev  det 
omsider  hensigtmæssigt  og  nødvendigt  at  sigte  og  slaa  fast. 
Det  blev  Kongens  Sag  at  lade  lovkyndige  Mænd  foretage 
dette  Arbejde,  og  paa  denne  Maade  fik  hver  Landsdel  sin 
Lov  paa  Grundlag  af  traditionelle  Bestemmelser,  der  oprinde- 
lig vare  blevne  til  og  havde  haft  Gyldighed  i  mindre  Rets- 
samfund, som  efterhaanden  samledes  til  større  Kredse,  De 
foreligge    i    en  Mængde  Haandskrifter    fra    forskjellige  Tider. 

De  vigtigste  danske  Landskabslove  ere  Skaanske  Lov, 
som  bl.  a.  haves  i  det  eneste  Haandskrift  der  er  skrevet  med 
Runer,  de  to  sjællandske  Love  og  Jydske  Lov.  Den 
første  stammer  ligesom  den  ene  af  de  sjællandske  fra  Valde- 
mar den  store,  medens  den  anden  sjællandske  fører  Navn  efter 
en  Kong  Erik,  uvist  om  det  er  Plovpenning,  Glipping  eller 
Menved,  og  den  jydske  er  givet  af  Valdemar  Sejr  1241.  Den 
sidste,  i  hvis  Affattelse  bl.  a.  Biskop  Gunner  havde  Del,  er 
den  mest  udarbejdede  og  derfor  ogsaa  den,  der  giver  det 
største  Udbytte  i  kulturhistorisk  Henseende,  det  bedste  Billede 
af  Landets  Tilstand  og  de  Forhold,  hvorunder  Folket  levede. 
Det  skal  endog  have  været  Kongens  Mening  at  gjøre  den  til 
Landslov  for  hele  Riget ;  den  stod  ved  ]\Iagt,  til  den  1683  afløstes 
afKristjan  den  femtes  danske  Lov;  i  Sønderjylland  gjaldt  den 
til  1864.  Af  de  kirkelige  Love  er  de  vigtigste  den  skaanske 
Kirkeret,  given  af  Ærkebiskop  Eskild,  og  den  sjællandske 
Kirkeret,  given  af  Absalon,  begge  fra  det  12te  x\arhundre- 
des  anden  Halvdel  og  i  Hovedsagen  af  samme  Indhold.  Endnu 
bør  nævnes,  at  der  haves  adskillige  danske  Stadsretter  eller 
Bylove  og  andre  Lovstykker,  som  dog  til  Dels  oprindelig  vare 
skrevne  paa  Latin  og  kun  foreligge  i  Oversættelser  fra  en  langt 
senere  Tid,  saa  at  deres  Betydning  som  Sprogmindesmærker 
er  forholdsvis  ringe.  En  vigtig  Undtagelse  danner  dog  Flens- 
borg Stadsret  fra  1284,  som  haves  i  et  Haandskrift,  der  ikke 
er  synderlig  yngre.  Ogsaa  af  Gildeskraaer,  Vedtægter  for 
Gilder  og  Lav,  er  der  bevaret  adskillige,  der  er  af  Interesse 
baade   i  sproglig  og  kulturhistorisk  Henseende.*) 

Til  de  vigtigste  danske  Skrifter,  der  ere  bevarede  fra 
Middelalderen,  hore  Lægebøgerne,  af  hvilke  der  haves  adskil- 
lige. Den  ældste  er  den,  der  sædvanlig  gaar  under  Erik 
Plovpennings  Læges,  den  roskildske  Kannik  Henrik  Harpe- 


^)  De  gamle  danske  Provinslove  ere  udgivne  af  P.  G.  Thorsen  I — IV,  1852 — 53. 
Danske  Gaardsretter  og  Stadsretter  i  Kolderup  -  Rosenvinges  Samling  af 
gamle  danske  Love  V,   1827. 

strængs  (-|-  1244)  Navn;  den  haves  paa  Dansk  i  et  Haand- 
skrift  fra  Begyndelsen  af  det  14de  Aarhundrede,  næst  efter 
Lovene  et  af  de  ældste  Sprogmindesmærker,  vi  eje.  Denbestaar 
af  to  Urtebøger  og  en  Stenbog  og  ender  med  en  Kogebog  og 
giver  naturligvis  ligesom  de  andre  Bøger  af  samme  Art  ingen 
sammenhængende  systematisk  Fremstilling,  men  kun  spredte 
Lægeraad.  Hvor  vidt  den  virkelig  skriver  sig  fra  Henrik 
Harpestræng,  er  meget  uvist;  den  synes  i  alt  Fald  kun  at 
kunne  være  Uddrag  eller  Oversættelse  af  hans  formodentlig 
oprindelig  paa  Latin  forfattede  Bog*). 

Efterhaanden  som  vi  nærme  os  Reformationen,  blive  de 
gudelige  Skrifter  paa  Modersmaalet  flere  og  flere.  Det  er 
gjennemgaaende  lidet  betydelige,  for  det  meste  uoriginale, 
fra  Latin  oversatte  Bøger  af  forskjellig  Art,  Postiller,  Legende- 
bøger, Messebøger,  Bønnebøger  o.  1.  Mere  omfattende  Ar- 
bejder ere  yderlige  sjældne;  særlig  maa  fremhæses  en  volu- 
minøs Samling  af  oversatte  Skrifter  af  Kirkefædrene,  skreven 
i  Mariager  Kloster  1488,  samt  den  ældste  danske  Bibelover- 
sættelse, der  er  omtrent  fra  samme  Tid  og  indeholder  det 
gamle  Testamentes  otte  første  Bøger  oversatte  efter  Vulgata**). 
Den  i  hele  Evropa  udbredte  Folkebog  Lucidarius,  en 
underlig,  for  os  ofte  pudsig  Blanding  af  theologisk  og  verds- 
lig, navnlig  geografisk  Lærdom,  haves  ogsaa  i  en  dansk  Bear- 
bejdelse***). Af  historiske  Skrifter  paa  Modersmaalet  er  den 
saakaldte  Erikskrønike  det  eneste,  der  er  værd  at  nævne. 
Den  er  en  Oversættelse  af  den  latinske  Krønike,  der  gaar 
under  samme  Navn,  men  er  ført  videre,  til  1313  —  den  latin- 
ske standser  ved  1288.  Dens  historiske  Værd  er  meget  ringe, 
for  Oldtidens  Vedkommende  har  den  ikke  andet  end  Fabler, 
for    den    senere  Tids    kun    tørre    annalistiske  Optegnelser. 


*)    Udgiven  af  Chr.  Molbech   1826. 
**)    Udgiven  af  Chr.  Molbech   1828. 
***)    Udgiven  af  J.  C.  Brandt  1849. 

Det  kan  ikke  nægtes,  at  den  Literatur  paa  Modersmaalet, 
hvoraf  vi  her  have  fremhævet  det  vigtigste,  er  yderst  tarvelig, 
og  at  de  Synspunkter,  hvorfra  disse  spredte  og  fattige  Lev- 
ninger fra  et  langt,  i  saa  mange  andre  Henseender  interessant 
og  stærkt  bevæget  Tidsrum  i  vor  Historie  have  Betydning,  i 
det  hele  taget  maa  søges  uden  for  det  literære.  Der  er  ingen 
betydelige  Kræfter  i  Bevægelse,  ingen  Spirer,  der  give  Løfter 
om  en  Udvikling ;  de  faa  Skrifter,  vi  have  fra  ^Middelalderen,  i 
hvilke  der  er  Liv  og  Aand,  ere  paa  Latin,  Men  medens 
IModersmaalet  saaledes  aldeles  ikke  trivedes  i  den  skrevne 
Literatur,  førte  det  uden  for  denne  paa  Folkets  Læber  i  det 
mindste  til  en  Tid  et  smukt  Liv  i  Folkevisen,  der,  naar  vi 
se  bort  fra  Saxos  Værk,  i  Virkeligheden  staar  som  den  ene- 
ste Kilde,  der  i  Middelalderen  har  sit  Udspring  fra  Folkets 
Hjærtedyb,  det  eneste,  vi  den  Dag  i  Dag  kan  kjendesved 
som  et  sandt  og  levende  Udtr}'k  af  Nordens  Aand  i  hin  af  frem- 
mede Elementer  overgroede  Tidsalder.  Vor  Folkevisedigtning 
kan  betragtes  som  en  Fortsættelse  af  den  oldnordiske  Digtning, 
vi  have  for  os  i  Eddas  mythiske  og  heroiske  Kvad,  en  sund 
og  naturlig  Udvikhng  af  denne  med  de  Modifikationer,  som 
de  ændrede  Kulturbetingelser,  den  hele  Forandring  i  Livssyn, 
der  fulgte  med  Kristendommen,  førte  med  sig;  den  er  himmel- 
vidt forskjellig  fra  den  Kunstdigtning,  hvori  den  gamle  Folke- 
digtning i  Slutningen  af  Oldtiden  og  Begyndelsen  af  IMiddel- 
alderen  mundede  ud  i  Norge  og  paa  Island,  og  som  nærmest 
maa  betragtes  som  en  ensidig  Udvikling  af  enkelte  Elemen- 
ter i  denne  med  Fastholdelse  af  hele  det  i  den  gamle  Tro 
og  det  gamle  Livsyn  grundende  ydre  Apparat,  liedens 
Skjaldedigtningen  nærmest  er  som  et  stillestaaende  Vand,  der 
nødvendigvis  maa  udtørres,  fordi  det  mangler  Tillob  fra  Livets 
bedste  Kilder,  er  vor  Folkevisedigtning  som  en  frisk  rindende 
Strøm,  der  vel  til  en  Tid  kan  sive  ned  i  Sandet,  men  kun 
for  at  føres  videre  gjennem  dybere  Lag,  af  og  til  udsende 
et  lille    frisk    Kildespring    og     omsider    atter   bryde    mægtig 

sprudlende  frem.  Den  er  af  den  allerstorste  Betydning  i 
vor  Literaturs  og  vort  aandelige  Livs  Historie,  ikke  blot  paa 
Grund  af  den  Poesi  og  Skjønhed,  den  rummer,  men  ogsaa 
fordi  vi  i  den  have  Bindeleddet  imellem  Oldtidens  og  Nuti- 
dens Digtning. 

Allerede  i  formel  Henseende  pege  vore  Folkeviser  hen 
til  Oldtidsdigtningen;  til  Trods  for  den  store  Forskjel,  der  i 
flere  Henseender  er  til  Stede,  og  som  ved  første  Øjekast  lader 
den  i  Middelalderen  almindelig  benyttede  Rhythme-  og  Rim- 
form fremtræde  som  væsentlig  uensartet  med  den,  vi  kjende 
fra  Oldkvadene,  som  bygget  paa  helt  andre  Principer,  synes 
en  nærmere  Undersøgelse  at  gjøre  det  aldeles  utvivlsomt,  at 
den  yngre  Form  er  en  ligefrem  Udvikling  af  den  ældre. 
Karakteristisk  for  Folkevisen  er  den  to-  eller  fireliniede  Strofe, 
i  hvilken  Enderimet  er  traadt  i  Stedet  for  det  gamle  Bogstav- 
rim; her  og  i  Omkvædet  have  vi  de  væsentligste  Kjende- 
mærker,  der  begrunde  Forskjellen.  Begge  disse  Elementer 
kunne  imidlertid  ogsaa  henføres  til  Oldtidsdigtningen,  hvor 
de  ganske  vist  kun  forekomme  sporadisk,  men  dog  ere  saa 
bestemt  til  Stede,  at  de  i  Folkevisedigtningen  ikke  kunne 
betragtes  som  noget  helt  nyt,  der  er  kommet  til,  men  maa 
siges  at  være  udviklede  af  det  givne  Grundlag,  paa  ejendom- 
melig Maade  betinget  af  Visernes  særlige,  overvejende  lyriske 
Karakter,  ligesom  vi  ogsaa  finde  dem  i  Skjaldekvadene,  om 
de  end  der  have  faaet  en  hel  anden,  ikke  nær  saa  fyldig  Ud- 
vikling. I  rhythmisk  Henseende  ere  de  to  Hovedformer,  vi 
finde  i  Folkevisen,  den  toliniede  og  den  fireliniede  vStrofe,  begge 
med  faste  Taktslag,  men  vexlende  Stavelsemaal,  aabenbart 
byggede  over  ganske  det  samme  Grundskema  som  Forn- 
yr9alag  og  Lj69ahåttrstrofen. 

Betragte  vi  Folkevisens  poetiske  Stil,  da  kunne  vi  heller 
ikke  her  undgaa  at  erkjende  det  nære  Slægtskab  med  Old- 
tidsdigtningen. Den  hele  Behandling  frembyder,  til  Trods  for 
det  Præg  af  Romantik,    der  er  ejendommeligt  for  Folkevisen 

Og  hænger  sammen  med  dens  i  langt  højere  Grad  lyriske 
Karakter,  adskillige  Lighedspunkter  af  væsentlig  og  indgri- 
bende Betydning.  Ligesom  i  Oldtidsdigtningen  udfolder 
Handlingen  sig  sædvanlig  i  store,  mægtige  Træk,  det  gjælder 
om  at  faa  den  til  at  træde  saa  stærkt  og  virkningsfuldt  frem 
som  muligt,  derfor  dvæles  der  kun  ved  de  betydningsfulde 
Hovedmomenter,  som  gives  i  korte,  slaaende  Udtryk,  der 
kaste  et  stærkt  Lys  over  de  Karakterer  og  Situationer,  der 
skildres;  hvad  der  ingen  Betydning  har  for  Hovedhandlingen 
eller  kan  bidrage  væsentlig  til  at  fremkalde  den  Stemning, 
Digtningen  tilsigter  at  vække,  kommer  slet  ikke  eller  i  alt 
Fald  kun  svagt  med.  Deraf  kommer  det  springende,  der 
ofte  er  i  Viserne  ligesom  i  Oldkvadene,  ligesom  ogsaa  det 
store  Apparat  af  staaende  Udtryk  for  den  samme  Tanke, 
den  samme  Situation,  som  Folkevisen  har  udviklet  og  stadig 
benytter,  naturlig  forklares  deraf. 

Det  Sprog,  hvori  Folkeviserne  foreligge,  er  i  det  hele 
taget  yngre  end  Viserne  selv,  idet  disse  først  nedskreves 
efter  i  lange  Tider  at  have  været  bevarede  ved  mundtlig 
Tradition;  ingen  af  vore  Opskrifter  ere  ældre  end  det  i6de 
Aarhundrede,  og  det  er  endda  de  færreste,  der  ere  saa  gamle, 
først  i  det  17de  Aarhundrede  blev  det  ret  Mode  at  optegne 
disse  gamle  Sange,  som  da  kun  levede  paa  Almuens  Læber. 
En  naturlig  Følge  heraf  er,  at  Viserne  baade  i  Henseende 
til  Indhold,  Form  og  Sprog  ere  undergaaede  mangehaande 
Ændringer,  og  at  adskillige  Viser  foreligge  i  fiere,  ofte  vidt 
forskjellige  Opskrifter,  saa  at  det  tit  er  en  vanskelig  Sag 
at  naa  en  tilnærmelsesvis  sikker  Forestilling  om,  hvorledes 
Visen  egentlig  har  set  ud.  Hvor  forvanskede  de  end  gjen- 
nemgaaende  ere,  er  der  dog  bleven  nok  tilbage  af  Skjønhed 
til  at  fængsle  enhver,  der  har  Sans  for  ægte  Poesi,  og  selv  i 
sproglig  Henseende  ere  de,  til  Trods  for  den  barbariske 
Sprogform,  hvori  det  i6de  og  17de  Aarhundredes  adelige 
Damer  optegnede  dem,    af  stor  Interesse,    idet  mange  gamle 


,Q  Middelalderen. 

Ord  og  Former,  som  ikke  kjendes  anden  Steds  fra,  ere  blevne 
bevarede  i  dem,  ofte  rigtig  nok  saa  tilslørede,  fordi  de  den 
Gang,  da  de  optegnedes,  hverken  forstodes  af  dem,  der  med- 
delte, eller  af  dem,  der  skrev,  at  først  en  udviklet  Sprog- 
granskning har  kunnet  bringe  Klarhed  i  dem.  Ogsaa  i  denne 
Henseende  have  Viserne,  til  Trods  for  det  nivellerende  Præg, 
den  mundtlige  Tradition  maatte  medføre,  paa  mange  Punkter 
bevaret  Mærker  af  at  skylde  en  fjærn  Fortid  deres  Oprin- 
delse. 

Med  Hensyn  til  Indholdet  falde  Folkeviserne  i  to  store 
Hovedgrupper:  i)  mythiske  og  heroiske  Viser  samt  Trylle- 
og  Vidunderviser  og  2)  Ridderviser,  hvortil  slutte  sig  saadanne 
Viser,  som  uden  at  have  nogen  egentlig  historisk  Kjærne 
give  Billeder  af  Ridderlivet,  samt  Skjemteviser  o.  1. 

Under  den  første  af  de  nævnte  Grupper  indbefatte  vi 
saadanne  Viser,  som  mere  eller  mindre  bestemt  vise  den  di- 
rekte Tilknytning  til  den  gamle  Gude-  og  Heltedigtning. 
Enkelte  ere  ligefrem  Omdannelser  af  Oldkvad,  der  kjendes  i 
deres  oprindelige  Skikkelse.  Dette  gjælder  saaledes  om  Vi- 
serne om  Tor  afHavsgaard  og  om  Ungen  Svej dal.  Til  Grund 
for  den  første  ligger  det  ypperlige  Kvad  om  Thor,  der  hen- 
ter sin  Hammer  i  Jotunheim  forklædt  som  Freja  og  fulgt  af 
Loke  som  Terne  (J>rymskvi9a).  Vi  kunne  i  Visen  følge  den  i 
Oldkvadet  skildrede  Handling  Træk  for  Træk,  saa  at  Visen, 
som  for  øvrigt  har  været  udbredt  over  hele  Norden,  maa 
være  bleven  til  i  dens  nuværende  Form  paa  en  Tid,  da  My- 
then  endnu  stod  levende  for  Bevidstheden,  om  end  ikke  læn- 
gere som  Gjenstand  for  Tro,  det  vil  vel  altsaa  sige  i  den 
ældste  kristne  Tid.  Som  bekjendt  vedblev  Mindet  særlig  om 
denne  Gud  paa  mange  Maader  at  leve  i  Norden,  bl.  a.  karak- 
teristisk overført  paa  kristne  Sagnhelte  som  Hellig  Olaf,  og 
lever  endnu  paa  sine  Steder  i  Folkesagnet,  saa  det  i  og  for 
sig  er  ganske  naturligt,  at  den  Folkevise,  der  renest  og  tyde- 
ligst  viser    sig    at  være  en  Omdannelse  af  et  gammelt  Gude- 

kvad,  er  knyttet  netop  til  ham.  jMythen  er  i  Visen  naturlig- 
vis kun  opfattet  og  gjengivet  som  en  lystig  Historie;  Thor 
er  ikke  længere  Guden  fra  Asgaard,  men  Herremanden  Tor 
af  Havsgaard,  Loke  Løvøs  Søn  er  bleven  til  hans  Broder  Lokke 
Løjemand,  Freja  til  Jomfru  Frøjeborg  og  Thursedrotten  til 
Tossegreven  af  Nørrefjæld.  Den  Humor,  der  er  i  Oldkvadet, 
gjenfinde  vi  frisk  og  fornøjelig  i  Visen.  „Ungen  Svejdal"  er 
en  højst  interessant  Bearbejdelse  af  en  Oldtidsdigtning,  hvis 
Rester  foreligge  i  de  tvende  Eddakvad  Grogaldr  og  Fjølsvinns- 
mål,  der,  saaledes  som  de  optegnedes  paa  Island,  fremtraadte 
som  to  Digte,  der  ikke  havde  noget  med  hinanden  at  gjøre, 
men  hvis  oprindelige  Sammenhæng  og  Enhed  Visen  har  be- 
varet Mindet  om,  ligesom  den  paa  mange  Alaader  har  hjulpet 
til  Forstaaelse  af  de  dunkle  Oldkvad,  den  er  en  Omdannelse 
af.  Ogsaa  den  dunkle  Vise  om  Svend  Vonved,  der  foreligger 
i  højst  forvansket  Skikkelse,  har  et  stærkt  mythisk  Præg  og 
viser  baade  i  sin  Helhed  og  i  mange  enkelte  Træk  hen  til 
den  mythiske  Oldtidsdigtning;  der  kan  vel  ikke  som  ved  de 
andre  Viser  paavises  noget  Kvad,  hvoraf  den  kunde  være 
en  Omdigtning,  men  der  er  stor  Sandsynlighed  for,  at  den 
hviler  paa  et  tabt  Gudekvad. 

Ogsaa  den  heroiske  Oltidsdigtning  har  efterladt  sig  ad- 
skillige mere  og  mindre  direkte  Spor  i  vore  Folkeviser.  Hele 
den  Gruppe  af  Viser,  paa  hvilken  man  med  Føje  anvender 
Navnet  „Kæmpeviser",  fordi  de  virkelig  handle  om  Kæmper, 
bevæger  sig  i  en  Tankegang,  i  hvilken  de  fra  Oldtiden  ar- 
vede heroiske  Forestillinger  blande  sig  med  de  i  det  mid- 
delalderlige Livssyn  grundende  Forudsætninger;  navnlig  har 
den  storslaaede,  stundum  groteske  Indbildningskraft,  der  her 
hvert  Øjeblik  træder  os  i  Møde  i  mange  af  Viserne,  og  som 
er  af  samme  Art  som  den,  vi  finde  i  mange  af  Nordens  Folke- 
sagn og  Æventyr,  sin  Rod  i  Hedenold.  Men  ogsaa  i  rent 
stoflig  Henseende  se  vi  vore  Viser  knytte  sig  til  Oldtidsdigt- 
ningen,    idet    vi    i    dem    gjenfinde    adskillige    af   de  Sagn    og 

Sagnkredse,  der  have  været  behandlede  i  denne.  Det  gjæl- 
der  saaledes  om  det  over  hele  Norden  og  Tyskland  udbredte 
Volsungsagn,  der  har  afgivet  Stoffet  til  flere  af  de  ypperste 
Kvad  i  den  ældre  Edda|,  til  Volsungasaga  og  Vilkinasaga, 
det  store  tyske  Digt  Nibelungen  Not,  der  hviler  paa  tabte 
tyske  Folkesange,  og  endelig  til  fire  danske  Viser  (om  Sivard 
Snarensvend,  som  Sigurd  Fofnersbane  her  kaldes);  endvidere 
om  det  ligeledes  over  hele  den  gotiske  Stammes  Omraade 
udbredte  Sagn  om  Kong  Diderik  af  Bern  (Theodorik  i  Ve- 
rona) og  hans  Kæmper,  der  haves  behandlet  i  7  danske  Viser, 
hvortil  dog  maa  bemærkes,  at  medens  i  det  mindste  nogle 
af  Sivardsviserne  have  Sagnet  i  den  nordiske  Form,  dels  som 
den  oprindelig  var,  dels  som  den  i  Tidens  Løb  var  bleven 
ændret,  hvile  Didriksviserne  paa  oprindelig  tyske,  tidlig  ind- 
vandrede Sange,  Af  Viser,  der  behandle  særlig  nordiske 
Sagn,  maa  først  og  fremmest  nævnes  den  dejlige  Vise  om 
Aage  og  Else,  i  hvilken  vi  gjenkjende  Slutningen  af  det  an- 
det Kvad  om  Helge  Hundingsbane ,  kristnet  og  romantiseret 
og  knyttet  til  ganske  andre  Personer,  men  i  det  væsentlige 
umiskj  endelig  hvilende  paa  aldeles  de  samme  Forestillinger 
som  i  Oldkvadet.  Den  berømte,  over  hele  Norden  stedfæstede 
Vise  om  Hagbard  og  Signe  omhandler  et  Sagn,  som  er  æld- 
gammelt og  uden  Tvivl  allerede  i  Oldtiden  har  været  besun- 
get. Vi  have  Viser  om  Regnar  Lodbrog,  om  Angantyr  o.  fl., 
og  adskillige  omhandle  Sagn,  vi  ikke  kjende  anden  Steds 
fra,  men  som  ved  hele  deres  Præg  vise  bestemt  tilbage  til 
Oldtiden.  Hertil  hører  saaledes  vist  nok  de  to  Viser  om 
Svend  Felding,  i  hvem  man  har  villet  se  Eddakvadenes  Sin- 
fjøtle,  og  ganske  sikkert  den  højst  ejendommelige  Vise  om 
Hævnersværdet,  der  skildrer  Blodhævnen  med  de  mest  levende 
Træk,  idet  den  i  den  Grad  personificerer  Grumheden  i  Svær- 
det, at  dette  baade  taler  og  raser  saa  vildt,  at  dets  Herre 
maa  anraabe  Gud  om  Hjælp  for  at  faa  det  til  at  standse  med 
Blodsudgydelsen. 

Foruden  de  mythiske  og  heroiske  Viser  have  vi  en  hel 
Gruppe  endnu,  der  ligeledes  hviler  paa  Forestillinger,  som  have 
deres  Rødder  i  Hedenold.  Det  er  Trylle-  og  Vidunderviserne, 
i  hvilke  vi  vel  ikke  træffe  direkte  IMinder  om  Oltidsdigtnin- 
gen,  men  føres  ind  i  hele  den  Dæmonologi,  der  under  Kri- 
stendommens Indvirkning  dannede  sig  paa  Grundlag  af 
Hedenskabets  religiøse  Forestillinger.  Overgangen  fra  He- 
denskab til  Kristendom  var  ingenlunde  brat,  adskillige  Træk 
af  den  gamle  Tro  gik  mere  eller  mindre  modificerede  over  i 
den  ny,  og  navnlig  var  alle  de  Væsener,  hvormed  den  mythe- 
dannende  Fantasi  havde  befolket  Naturen,  ikke  lette  at  blive 
af  med,  hvor  megen  Umage  de  kristne  Præster  end  uden 
Tvivl  have  gjort  sig  dermed.  De  vedblev  at  føre  deres  Liv  i 
Sagn  og  Sang,  men  rigtig  nok  under  væsentHg  andre  Vilkaar, 
ja  ]\Iythedannelsen  fortsattes  endog  paa  det  fra  Hedenold 
arvede  Grundlag.  For  den  kristelige  Bevidsthed  stod  Natu- 
ren som  falden  og  syndig;  de  Væsener,  der  vare  knj^tede  til 
den,  maatte  derfor  dele  Skæbne  med  den;  de  maatte  blive  at 
opfatte  som  onde,  mod  Menneskets  sjælelige  Vel  fjendtlig 
sindede  Magter,  hvorledes  end  Hedenskabets  Betragtning  af 
dem  havde  været.  De  Grupper  og  Enkeltvæsener,  den  mythe- 
dannende  Fantasi  allerede  havde  skabt,  bleve  i  Hoved- 
sagen staaende,  men  de  opfattedes  alle  som  hørende  Djæv- 
lens Rige  til,  som  Væsener,  en  god  Kristen  under  alle  Om- 
stændigheder maatte  sky,  og  som,  naar  han  gav  sig  i  deres 
Vold,  bragte  ham  i  Fortabelse.  De  Guder,  om  hvilke  Mindet 
bevaredes,  blev  til  vilde,  fordømte  Aander  (vi  skulle  saa- 
ledes  minde  om  Asgaardsrejen,  der  utvivlsomt  har  sit  til- 
svarende hos  os  i  den  vilde  Jagt,  saaledes  som  denne  oprin- 
delig er  tænkt),  de  lyse,  venlige  Alfer  bleve  til  de  lumske  og 
troløse  Ellefolk,  til  de  lokkende  Elverpiger,  der  opføre  deres 
natlige  Danse,  daarende  dejlige  forfra,  men  bagtil  hule  som 
et  Dejgtrug,  og  som  lokke  Ridderen  fra  Vid  og  Sans,  saa 
han    glemmer    alt    til    sin  Sjæls  Fortabelse;    de    kunstfærdige 

Dværge,  der  i  Oldtiden  vel  opfattedes  som  Væsner  af  en  la- 
vere Art,  men  dog  i  det  hele  tænktes  som  velsindede  imod 
Mennesket,  staa  i  Middelalderen  til  Dels  sammen  med  Jæt- 
terne, disse  Gudernes  Fjender,  og  blive  med  dem  til  Trolde 
og  Højfolk,  der  for  det  meste  vil  baade  Gud  og  Mennesker 
ilde,  om  der  end  er  enkelte  af  Arten,  Nisser,  Underjordiske 
o.  s.  V. ,  der  ses  i  et  noget  mildere  Lys.  Alle  disse  Fore- 
stillinger, der  paa  det  nøjeste  hænge  sammen  med  Hedenolds 
Tro,  gjenfinde  vi  i  mangfoldige  Viser.  Exempelvis  skal  min- 
des om  „Elveskud-',  Visen  om  Ridder  Hr.  Oluf,  der  mister 
Livet  i  sit  Møde  med  Elverpigen,  og  „Hr.  Bøsmer  i  Elvehjem", 
om  Ridderen,  der  lokkes  ind  i  Højen,  hvor  han  glemmer  alt, 
hvad  han  har  kjært;  Viserne  om  Rosmer  Havmand  og  Ger- 
mand Gladensvend,  der  begge  ved  hele  deres  Karakter  vise 
tilbage  til  Oldtidens  storslaaede  Forestillinger  om  Jætter  og 
Riser;  Viser  om  Nøkken,  Agnete  og  Havmanden  o.  fl.  Et 
nyt  Element,  der  er  indkommet  i  disse  Viser,  som  i  det  hele 
taget  i  vor  Middelalders  Folkevisedigtning,  og  som  i  Oldtiden 
ganske  savnes,  i  alt  Fald  i  den  Form,  er  den  drømmende 
Romantik,  der  er  saa  karakteristisk  for  hele  Middelalderens 
Syn  paa  Livet,  i  hvilket  Fantasien  spiller  den  mest  fremtrædende 
Rolle,  og  som  giver  alle  Skikkelser  og  Forestillinger  en  ganske 
ejendommelig  Duft  og  Farve,  hvorfor  ogsaa  denne  Digtning 
fik  saa  stor  Betydning  og  gjenfødtes  og  omdigtedes  i  stor 
Udstrækning,  da  den  romantiske  Poesi  ved  dette  Aarhundre- 
des  Begyndelse  blev  den  herskende  —  Stoffet  til  de  aller- 
fleste af  disse  Viser  er  jo  almindelig  kjendt,  ikke  blot  gjen- 
nem  de  oprindelige  Viser,  men  ogsaa  og  maaske  nok  saa 
meget  gjennem  de  Digtninger,  hvortil  de  have  givet  Oehlen- 
schlager  og  andre  af  vore  Digtere  Anledning-.  Det  samme 
træffe  vi  ogsaa  i  høj  Grad  i  de  talrige  Viser  om  Forvand- 
linger og  Trolddom,  der  ligeledes  hvile  paa  en  Overtro,  som 
grunder  i  den  hedenske  Tid,  hvor  vi  have  mange  Træk  af 
den,  og  som  i  Middelalderen  blot  optræder  under  noget  andre 

Former,  vi  skulle  blot  minde  om  Viser  som  Dalby  Bjørn  og 
Nattergalen.  Nær  beslægtede  med  disse  ere  ogsaa  Viserne 
om  Runernes  forfærdelige  overnaturlige  Magt  („Ridder  Stigs 
Bryllup",  „Kæmperne  paa  Dovrefjæld").  Den  Tro  paa  Gjen- 
gangere,  som  kommer  frem  i  saa  mange  af  vore  Viser  („Svend 
Dyrings-Visen",  „Aage  og  Else"  o.  fl.)  hviler  ligeledes  paa 
ældgamle  Forestillinger  om  Dravger  og  Højboer,  der  med 
meget  ringe  Modifikation  bevaredes,  som  den  havde  levet  fra 
Arilds  Tid  i  Folket. 

Paa  alle  Punkter,  hvor  vi  kunne  vente  at  finde  Forbin- 
delsen imellem  de  Anskuelser  om  det  overnaturlige,  der 
komme  til  Orde  i  Oldtidsdigtningen ,  og  de  Forestillinger  af 
samme  Art,  der  give  sig  Udtryk  i  Folkeviserne,  se  vi  saa- 
ledes  Traaden  endogsaa  mærkelig  godt  bevaret,  ja  vi  træffe 
det  samme  paa  Omraader,  hvor  det  ved  første  øjekast  maa 
tage  sig  højst  paafaldende  ud,  nemlig  i  de  kristelige  Vid- 
underviser eller  Legendeviser,  der  omhandle  Træk  af  Kristi 
og  de  helliges  Liv.  Ikke  blot  smelter  Hellig  Olaf  og  hans 
Kamp  med  Troldene  i  Viserne  sammen  med  Thor  og  hans 
Kamp  med  Jætterne,  ja  Helgenkongen  arver  endogsaa  Gu- 
dens røde  Skjæg,  men  ligefrem  mythiske  Forestillinger  gaa 
ind  i  saadanne  Viser.  Ligesom  en  islandsk  Skjald  lader  Kri- 
stus sidde  ved  Urds  Brønd  og  Oldkvadet  S61arlj69  med  dets ' 
mærkelige  Brydning  imellem  Hedenskab  og  Kristendom 
gaar  over  i  den  norske  Folkevise  Draumekvædi,  i  hvilken 
man  paa  sine  Steder  endogsaa  gjenkjender  det  gamle  Kvads 
Ord,  saaledes  træffe  vi  ogsaa  hos  os  f.  Ex.  et  Træk  som  det 
om  den  blinde  Hød,  der  gjennemborer  Balder,  anvendt  i  en 
Vise  om  Jesus.  Ogsaa  mange  af  de  Helgener,  der  besynges 
i  Legendeviserne,  ere  i  Virkeligheden  nærmest  at  betragte 
som  de  gamle  Guder  i  kristelig  Forklædning,  ligesom  hele 
den  Tankegang,  der  kommer  til  Orde  i  mange  af  disse  Viser,  er 
mere  hedensk  end  kristelig  Karakteristisk  er  ogsaa  den 
store  Popularitet,    en  Helgen    som  St.  Jørgen  vandt  hos  Nor- 


36 


IMiddelalderen. 


dens  Folk.  Der  er  ingen  Tvivl  om,  at  denne  for  en  stor  Del 
skyldtes  den  Forbindelse  af  kristne  Forestillinger  med  uud- 
ryddede  hedenske  Minder,  som  denne  Skikkelse  tillod,  idet  hans 
Dragekamp,  samtidig  med,  at  den  symbolsk  betegnede  Kri- 
stendommens Kamp  med  det  onde,  mindede  om  Thors  Kamp 
med  Midgaardsormen  og  Sigurds  Kamp  med  Fofner. 

Den  Gruppe  af  Viser,  vi  i  de  foregaaende  Antydninger 
have  omhandlet,  og  som  vi  have  betegnet  med  Fællesnavnet 
mythiske  Viser,  en  Benævnelse,  der  vel  ikke  fuldt  ud  passer 
paa  alle  de  herhen  hørende  Viser,  men  hvis  Mening  vel  nu 
turde  være  klar,  har  altsaa,  foruden  den  Betydning,  deres 
rent  digteriske  Værd  giver  dem,  nærmest  Interesse  ved  det 
højst  lærerige  Indblik,  de  give  os  i  den  Maade,  hvorpaa  he- 
denske og  kristelige  Forestillinger  i  Middelalderen  mødtes  og 
brødes,  hvorledes  mange  af  de  først  nævnte  bevaredes  i  mer 
eller  mindre  afændret  Form,  og  hvorledes  der  under  Blandin- 
gen af  de  forskjellige  Sfærer  dannede  sig  en  i  hele  sin  Ka- 
rakter højst  ejendommelig  romantisk  Naturanskuelse.  Den 
anden  Gruppe,  de  historiske  Viser  og  de,  der  nærmest  slutte 
sig  til  dem,  have  nærmest  Betydning  ved  den  Række  livlige 
og  farverige  Billeder  af  ]\Iiddelalderens  Liv  og  Tænkesæt,  de 
oprulle  for  os,  saaledes  som  dette  tog  sig  ud  udadtil,  og  give 
os  et  levende  Indtryk  af,  hvorledes  forskjellige  Begivenheder 
af  stærkt  fremtrædende  Betydning  dømtes  og  omformedes  i 
den  almindelige  Bevidsthed.  Medens  de  mythiske  Viser 
utvivlsomt  for  en  stor  Del  ere  Omdigtninger  eller  Bearbej- 
delser af  en  ældre  Tids  Digtninger,  eller  i  alt  Fald  hvile  i 
den  Grad  paa  et  fra  Hedenold  arvet  Grundlag,  at  de  ligesom 
høre  begge  Tidsaldre  til,  have  vi  i  de  historiske  og  de  med 
dem  beslægtede  Viser  helt  og  holdent  Middelalderens  egen 
Poesi,  dens  egne  Tanker  og  Livssyn  for  os.  Modersmaalet 
tav.  da  det  gjaldt  om  at  fortælle  Tidens  Historie,  men  i  Vi- 
serne nedlagdes  Middelalderens  historiske  Syn  i  store  Træk. 
De    ere    ikke    historiske  Kilder  i  den  Forstand,    at    man  kan 

lide  paa  dem  med  Hensyn  til  de  faktiske  Enkeltheder,  de 
berette;  de  ere  først  og  fremmest  Digtninger,  i  hvilke  det 
positive  Stof  ofte  med  beundringsværdigt  Mesterskab  er  for- 
met og  læmpet  efter  den  poetiske  Idé,  Digtet  vil  have  frem, 
og  hertil  kommer,  at  den  mundtlige  Tradition,  igjennem  hvilken 
disse  Viser,  der  fornemmelig  interesserede  ved  deres  poeti- 
ske Indhold,  forplantedes  fra  Slægt  til  Slægt,  heller  ikke 
kunde  have  nogen  heldig  Indflydelse  paa  den  uforvanskede 
Bevarelse  af  historiske  Enkeltheder.  ]Men  de  have  alligevel 
en  stor  historisk  Betydning  baade  som  Billeder,  der  næppe 
kunne  være  tegnede  synderlig  længe  efter,  at  de  Begiven- 
heder, de  skildre,  vare  foregaaede,  idet  disse  i  deres  Hoved- 
træk maatte  staa  levende  for  Digteren,  og  som  Udtryk  for 
den  Opfattelse  og  Dom  over  det  skete  og  over  de  hand- 
lende Personer,  der  var  gaaet  over  i  Folkebevidstheden.  En 
Vise  som  den  om  Niels  Ebbesen  f.  Ex.  giver  os  en  levende 
Forestilling  om,  hvorledes  det  stod  til  i  Danmark  i  hin  skæbne- 
svangre Tid,  et  Billede,  som  i  sin  Anskuelighed  giver  et  langt 
mere  fyldigt  og  virkelig  historisk  Indtryk  end  nogle  magre 
Krønikeoptegnelser.  Vi  have  i  Viser  som  dem  om  Dronning 
Dagmar  og  Dronning  Bengjerd ,  karakteristiske  ved  deres 
Skildring  af  de  to  stærkt  udprægede  ^Modsætninger,  i  Viserne. 
om  Valdemar  og  Tove,  de  ypperlige  Marsk  Stigs  Viser,  i  hvilke 
vor  Folkevisedigtning  i  visse  Maader  kan  siges  at  have  naaet 
sin  Kulmination,  Visen  om  Niels  Ebbesen  og  adskillige  andre, 
der  ere  knyttede  til  bestemte  historiske  Personligheder,  ikke 
blot  en  Række  udmærkede  Digte,  men  ogsaa  Livsbilleder  fra 
vor  Middelalder  af  højt  Værd  for  vor  Historie  i  Almindelig- 
hed, hvor  mange  Uoverensstemmelser  der  saa  end  i  det  en- 
kelte lader  sig  paapege  imellem  deres  Skildring  af  Begiven- 
hederne og  den,  der  kan  udvindes  af  andre,  rent  historiske 
Kilder. 

Ved  Siden    af  Viserne    om    historiske  Personer  have  vi  i 
de  saakaldte  Ridderviser,  som  mer  eller  mindre  skyldes  fri 


38 


Middelalderen. 


Opfindelse,  en  Mangfoldighed  af  Digte  til  Dels  af  stor  Skjøn- 
hed,  der  føre  os  ind  i  forskjellige  Sider  af  Middelalderens 
Liv  og  give  os  Billeder  af  dette  af  stor  Interesse.  Det  er 
navnlig  gjennem  disse  Viser,  vi  lære  Middelalderens  Menne- 
skers daglige  Liv  og  Færden  at  kjende.  Vi  se  Borgen  for 
os  med  dens  Højenloft,  Fruerstue  og  Jomfrubur,  med  dens 
Porttaarn,  hvor  Kuren  støder  i  Hornet,  naar  fremmede  komme 
ridende  til  Gaarde ,  inden  han  lader  Vindebroen  ned ;  med 
Abildgaard  og  Urtegaard,  med  Borgeled  og  Bedelund  (Dyre- 
have); vi  se  hele  det  Liv,  der  rører  sig  derinde.  Jomfruerne 
med  deres  Terner  væve  i  Rør  og  Lad  og  læse  i  den  hellige 
Læst,  Ridderen  ved  Drikkekruset  i  Vennelag  eller  fulgt  af  sine 
Svende  med  Horn  og  Hund,  naar  han  beder  Hjort  og  Hind  eller 
farer  i  Leding  for  at  værge  Land  og  Rige  eller  øve  Hærværk  imod 
en  Uven  o.  s,  v.  o.  s.  v.  Kort  sagt,  der  kan  paa  Grundlag 
af  disse  Viser  tegnes  et  farverigt  og  i  høj  Grad  detailleret 
Billede  af  Ridderlivet  paa  alle  dets  Omraader ,  et  Billede, 
som  kun  kan  vindes  gjennem  dem ,  hvilket  selvfølgelig  giver 
dem  en  overordentlig  stor  kulturhistorisk  Betydning"^).  Og 
ved  Siden  deraf  vise  de  os  igjennem  en  Mangfoldighed  af  poe- 
tiske Æmner  Middelalderens  Sæder  og  Skikke,  Tænkesæt  og 
Handlemaade  i  brogede  Billeder  af  den  forskjelligste  Karak- 
ter. En  fremragende  Plads  indtager  Kjærligheden  i  disse 
Viser;  der  findes  mange  rørende  Træk  af  ubrødelig  Troskab, 
af  Kamp  imod  den  onde  Skæbne ,  der  modsætter  sig  de  el- 
skendes Forbindelse,  som  i  den  berømte  Vise  om  Axel  og 
Valborg;  men  sværmerisk  er  Kjærligheden,  som  den  kommer 
til  Orde  i  disse  Viser,  sjælden;  en  stærk  Sanselighed,  der  ikke 
skyer  noget  Middel  for  at  komme  i  Besiddelse  af  Gjenstanden 


")  En  saadan  Skildring  har  Vedel  Simonsen  givet  i  sin  Afhandling  „Kæmpe- 
visernes Skildring  af  Middelalderens  Riddervæsen,  eller  den  danske  Adels 
Skikke  og  Sæder  i  den  katholske  Tidsalder".  Molbechs  nordisk  Tidsskr. 
f.  Hist.,  Lit.  og  Kunst  III  1829. 

for  sin  Attraa,  er  det  sædvanlige,  og  vi  støde  derfor  ofte  paa 
Træk,  som  stærkt  minde  os  om,  at  det  er  en  fjærn  Tids- 
alder med  ubændige  Lidenskaber  og  helt  andre  Forestillinger 
om  Ret  og  Ære  end  vore,  vi  have  for  os.  Kvinderan,  Vold- 
tægt, vild  og  grum  Hævn  over  heldigere  Medbejlere  o.  1.  høre 
ingenlunde  til  Sjældenhederne,  men  paa  den  anden  Side  fore- 
kommer der  ogsaa  jævnlig  Træk  af  stor  Skjønhed  og  Adel  i 
Tænkemaade.  I  nogle  af  Ridderviserne  træder  Handlingen 
saa  stærkt  tilbage,  at  de  blive  overvejende  lyriske  som  f.  Ex. 
den  bekjendte  Vise  om  Gangerpilten,  men  det  er  Undtagel- 
ser; det  sædvanlige  er  her  som  i  de  øvrige  Grupper  af  Viser 
et  episk  Indhold  i  en  stærkt  lyrisk  farvet  Form.  Endnu  skal 
mindes  om  de  faa  Skjemte viser,  der  ogsaa  nærmest  maa  fø- 
res herhen,  idet  de  ligeledes  hente  Æmneme  for  deres  Skjemt 
fra  Ridderlivet,  og  endelig  om  Nidviserne,  i  hvilke  navnlig 
de  ugudelige  INIunke  maa  holde  for;  de  tilhore  naturligvis 
Slutningen  af  Middelalderen,  da  Gejstligheden  var  stærkt  i 
Forfald,  og  danne  Overgangen  til  Reformationstidens  Satirer. 
Folkevisedigtningen,  saaledes  som  den  her  er  skildret,  er 
ikke  særlig  ejendommelig  for  Danmark,  men  tilhorer  hele  vor 
Folkestamme.  En  Digtning  af  ganske  lignende  Art  finde  vi 
nemlig  ikke  blot  over  hele  Norden,  men  ogsaa  i  T3'skland,  i 
England  og  Skotland,  for  ikke  at  tale  om  Island  og  Færøerne, 
hvis  Rimur  og  Kvæder  ogsaa  væsentlig  høre  herhen.  Adskillige 
af  de  Viser,  der  have  været  sungne  hos  os,  høre  oprindelig 
hjemme  i  et  af  de  nævnte  Lande  og  navnlig  er  der  stort 
Fællesskab  imellem  Danmark,  Norge  og  Sverig  i  denne  Hen- 
seende; der  har  aabenbart  i  al  den  Tid,  denne  Digtning  stod 
i  Flor,  fundet  en  bet3^delig  gjensidig  Paavirkning  Sted  imellem 
de  nordiske  Lande;  Viser,  som  oprindelig  ere  blevne  til  i  det 
ene  af  dem,  ere  ogsaa  blevne  fuldstændig  hjemme  i  et  af  de 
andre  eller  endogsaa  i  dem  begge,  og  det  er  derfor  ofte  saa 
godt  som  umuligt  at  afgjøre,  hvor  en  saadan  Vise  fra  først 
af   kan    have    hørt   hjemme.      Lettest   er  dette  naturligvis  for 

de  historiske  Visers  Vedkommende,  men  hvor  stort  Fælles- 
skabet er,  kan  bedst  ses  af  en  Omstændighed  som  den,  at 
ikke  blot  Viser  af  mere  almindelig  Karakter,  men  ogsaa 
adskillige  rent  historiske  Viser  ikke  ere  indskrænkede  til  det 
Land,  hvor  de  ere  blevne  til,  men  have  været  udbredte  over 
hele  Norden.  For  en  stor  Del  turde  dette  vist  nok  have  haft 
sin  Grund  i,  at  Viserne  altid  vare  bestemte  til  at  synges,  for 
det  meste  vist  nok  som  Akkompagnement  til  Dans,  saaledes 
som  de  endnu  anvendes  paa  Færøerne.  De  samtidig  med  Vi- 
serne fødte  Melodier,  der  gjennemgaaende  udmærke  sig  baade 
ved  Simpelhed  og  Skjønhed ,  maatte  let  bære  Sangene  fra 
Land  til  Land,  hvor  saa  blot  Texterne  undergik  de  Ændringer, 
den  ikke  synderlig  store  Forskjel  i  Sprog  gjorde  nødvendige, 
for  saa  at  dele  Skæbne  med  det  Lands  egne  Viser,  der  saa- 
ledes havde  tilegnet  sig  dem. 

Ligesom  den  Oldtidsdigtning ,  hvis  ypperste  Rester  ere 
bevarede  i  den  ældre  Edda,  maa  vor  Middelalders  Digtning 
betegnes  som  en  Folkepoesi,  men  denne  Betegnelse  er  tve- 
tydig og  kræver  derfor  en  nærmere  Forklaring.  Visernes 
Forfattere  kjende  vi  ikke,  de  ere  alle  komne  navnløse  til  os, 
men  de  skylde  naturligvis  enkelte  særlig  digterisk  begavede 
Aander,  virkelige  Digtere,  deres  Oprindelse;  direkte  kan  det 
hele  Folk  naturligvis  kun  siges  at  have  haft  Part  i  dem,  for 
saa  vidt  som  de  under  den  mundtlige  Tradition  undergik 
mangehaande  mer  eller  mindre  indgribende  Forandringer, 
omdigtedes,  udvidedes  og  forkortedes,  hvorom  de  forhaanden- 
værende  Opskrifter  bære  tilstrækkelig  Vidne.  Det  følger  af 
sig  selv,  at  disse  Ændringer  lige  saa  ofte  eller  vel  snarere 
endnu  oftere  vare  Forvanskninger  i  Stedet  for  Forbedringer, 
saa  at  hvad  der  er  levnet  os  af  denne  Digtning  ikke  blot  med 
Hensyn  til  Massen,  men  ogsaa  med  Hensyn  til  Formen  — 
og  det  ikke  blot  den  grovere,  rent  ydre  sproglige  Form  — 
er  at  betragte  som  tarvelige  Rester  og  Ruiner,  af  hvad  der 
har    været.     Naar   vi  kalde    dem  Folkeviser,    er  det  ikke  paa 

Grund  af  denne  Folkets  Delagtighed  i  dem,  men  fordi  deres 
Forfattere  have  været  sande  Folkedigtere,  gjennemtrængte  af 
Folkets  Individualitet  og  evnende  at  give  de  Følelser  og  Stem- 
ninger, der  bevægede  det,  et  saadant  Udtryk,  at  det  strax  kunde 
kjendes  ved  det  og  optage  det  som  sit.  Dette  er  den  første 
og  nødvendigste  Betingelse  for,  at  en  saadan  Tradition  som 
den,  der  har  baaret  Viserne  frem  igjennem  Tiderne,  skal 
kunne  blive  mulig.  Dermed  er  ikke  sagt,  at  Folkevisernes 
Digtere  have  været  Mænd  af  Folket  i  den  Forstand,  at  de 
ere  udgaaede  fra  Almuen.  Det  viser  sig  tvært  imod  tydelig, 
naar  man  betragter  hele  denne  Digtnings  Karakter,  at  den 
skylder  Mænd,  der  have  færdedes  i  Samfundets  højere  Kredse, 
sin  Oprindelse.  Borgeren  kommer  slet  ikke  til  Syne  i  Viserne, 
og  Bonden  viser  sig",  naar  han  en  sjælden  Gang  træder  frem 
i  dem,  saaledes  som  han  i  Virkeligheden  var,  som  „den  uselig 
Bonde",  hvis  Kaar  vare  alt  andet  end  blide  og  navnlig  ikke 
skikkede  til  at  danne  Forudsætningerne  for  en  saaden  Digt- 
nings Tilblivelse.  Hele  det  Sceneri,  alle  de  Billeder,  Viserne 
oprulle  for  os,  ere  hentede  fra  Ridderlivet,  de  vise  os  Adelen 
i  al  dens  Pragt  og  Herlighed,  og  det  er  herfra,  de  maa  have 
deres  Udspring.  Hvor  vidt  der  hos  os,  i  Lighed  med  hvad 
Tilfældet  var  i  andre  Lande,  har  A^æret  Sangere,  der  vandrede 
om  fra  Borg  til  Borg  eller  vare  fast  knyttede  til  enkelte 
Herrer,  og  Folkeviserne  skyldes  saadanne,  eller  de,  hvad  der 
vel  turde  være  nok  saa  rimeligt,  mere  direkte  høre  Folkets 
Blomst  til  ved  at  være  digtede  af  enkelte  digterisk  begavede 
Mænd  af  Adelens  egen  Midte,  lader  sig  nu  næppe  afgjøre,  men 
at  Herreborgen  er  deres  Hjem  maa  anses  for  sikkert.  Deres 
i  den  Forstand  folkelige  Karakter,  at  de  paa  en  for  alle  for- 
staaehg  og  tiltalende  Maade  gav  Følelser  og  Stemninger  Luft, 
som  alle,  ringe  saa  vel  som  høje,  Bonden  saa  vel  som  Herre- 
manden kunde  være  med  til,  gjorde  imidlertid,  at  de  efter  at 
have  udspillet  deres  Rolle  i  Eiddersalen  og  Fruerstuen,  hvor 
de    fra    det    15de  Aarhundrede    af  efterhaanden  gik  af  Mode 

Og  glemtes,  idet  de  fortrængtes  af  de  fremmede  Ridderromaner, 
Kjærlighedsviser  og  Æventyr,  kunde  tilegnes  af  Befolk- 
ningens lavere  Lag.  Her  bevaredes  de  trofast,  til  Interessen 
for  dem  vaagnede  igjen  i  det  i6de  Aarhundredes  anden  Halv- 
del, og  det  blev  en  Modesag  for  Adelen  og  især  for  dens 
Damer  at  samle  og  optegne  de  gamle  Sange  fra  Folkemunde. 
De  trykte  Visesamlinger,  af  hvilke  Vedels  fra  1591  er  den 
ældste,  var  igjennem  Aarhundreder  en  yndet  og  søgt  Læsning, 
og  den  mundtlige  Tradition  fortsatte  derhos  sit  Liv  lige  ned 
til  vore  Dage.  Mangen  en  Vise,  som  aldrig  har  været  op- 
skrevet har  den  bevaret,  indtil  den  levende  Sans  for  de  gamle 
Minder,  der  er  vaagnet  i  vor  Tid,  gav  Stødet  til,  at  alt, 
hvad  der  var  at  overkomme  af  den  Art,  blev  omhyggelig 
samlet.  Enkelte  Egne  i  Landet  ere  endogsaa  mærkværdig 
rige  paa  saadanne  Viser,  navnlig  er  Hammerum  Herred  i  det 
sydvestlige  Jylland  et  ualmindelig  karakteristisk  Exempel  i 
denne  Retning.  Forholdene  i  denne  øde  Hedeegn,  hvis  Folke- 
liv indtil  den  nyeste  Tid  fik  sit  særlige  Præg  af  Bindestuerne, 
som  nu  ere  gaaede  af  Brug,  vare  særlig  gunstige  for  Bevarel- 
sen af  gamle  Sagn  og  Sange,  idet  disse  udgjorde  Beboernes 
væsentligste  Morskab,  naar  de  om  Aftenerne  samledes  i  Gaar- 
dene,  hver  med  sin  Bindehose,  og  Høsten  af  Viser,  der  have 
været  bevarede  fra  Slægtled  til  Slægtled,  har  her  været 
overordentlig  rig*). 

Med  Hensyn  til  Tiden  for  vore  Folkevisers  Tilblivelse  er 
de  eneste  faste  Holdepunkter,  vi  have,  de  historiske  Viser. 
Man  kan  naturligvis  ikke  gaa  ud  fra,  at  en  Vise,  der  skildrer 
en  historisk  Begivenhed,  er  bleven  til,  saaledes  som  den  fore- 
ligger nu,  umiddelbart  efter  denne,  men  den  maa  dog  i  alt 
Fald  i  sin  oprindelige  Skikkelse  være  bleven  digtet  saa  kort 
efter,  at  de  skildrede  Personligheder  og  Begivenheder  i  deres 


*")   Evald  Tang  Kristensen   har    udgivet  to  Bind  Jydske  Folkeviser ,    samlede  af 
Folkemunde,  især  i  Hammerum  Herred,   1871 — 1876. 

Hovedtræk  stod  klart  og  levende  for  Bevidstheden.  Gaa  vi 
ud  herfra,  komme  vi  ved  en  Betragtning  af  de  historiske 
Viser,  som  strække  sig  fra  det  12te  Aarhundredes  Begyn- 
delse helt  ned  til  Reformationen,  til  det  Resultat,  at  sidste  Halvdel 
af  det  1 2te  og  hele  det  13  de  Aar  hundrede  har  været  denne  Visearts 
Blomstringstid  hos  os,  idet  vi  i  de  fra  dette  Tidsrum  af  bevarede 
og  gjenkjendte  historiske  Viser  have  et  Gjennemsnitstal  af  30 
for  100  Aar,  medens  de  3  følgende  Aarhundreder  kun  give 
et  Gjennemsnitstal  af  7  for  hvert  100  Aar.  Dette  Resultat 
er  jo  i  og  for  sig  ganske  naturligt,  idet  det  paagjældende 
Tidsrum  jo  for  største  Delen  er  vor  Middelalders  daadrigste 
og  i  alle  Henseender  bedste  Tid,  den,  som  baade  efter  sit 
stærkt  bevægede  Indhold  og  efter  det  Trin,  hvorpaa  den  stod 
i  aandelig  Henseende,  havde  de  fleste  Forudsætninger  for  en 
saadan  Digtning.  I  Viserne  om  IMarsk  Stig  med  deres  tra- 
giske Billeder  af  Kongens  og  ]\Iarskens  Brøde  og  den  Vaade, 
deres  Skyld  bragte  over  Landet,  naar  den  sin  største  Højde, 
i  Visen  om  Niels  Ebbesen  bryder  den  atter  ud  i  sin  fulde 
Kraft,  saa  taber  den  sig  mere  og  mere,  om  den  end  nu  og 
da  kan  skyde  et  friskt  Skud,  sidst  i  den  smukke  allegoriske 
Vise  om  Kristjern  den  anden  og  Adelen.  Men  tør  den  histo- 
riske Visedigtnings  Begyndelse  end  ikke,  efter  hvad  der  fore- 
ligger, sættes  læng-ere  tilbage  i  Tiden  end  til  det  12te  Aar- 
hundrede,  maa  Folkevisedigtningen  som  Helhed  betragtet 
utvivlsomt  være  ikke  saa  lidt  ældre.  De  mythiske  og  de  med 
dem  beslægtede  Viser,  der,  som  vi  have  set,  paa  mange  ]\Iaa- 
der  vise  tilbage  til  Oldtidsdigtningen  og  til  Dels  endogsaa 
ligefrem  er  Omformninger  af  Oldkvad,  maa  nødvendigvis  skrive 
sig  fra  en  Tid,  da  denne  Digtning  og  de  Ideer  og  Forestillin- 
ger, hvoraf  den  bares,  endnu  stod  levende  for  Bevidstheden. 
Overgangen  fra  den  ældre  Form  til  den  yngre  kan  næppe 
sættes  senere  end  til  det  i  ite  Aarhundrede,  som  saa  for  Vise- 
digtningens Vedkommende  nærmest  har  været  optaget  af  de 
fra    Oldtiden    arvede    Æmners    Omsætning    i    den    nye  Form, 

indtil  Tiden  var  moden  til  en  i  alle  Henseender  selvstændig 
Digtning,  d.  v.  s.  til  de  historiske  Viser,  som  staa  i  fuldt  Flor 
i  Slutningen  af  det  12te  Aarhundrede.  At  det  virkelig  for- 
holder sig  saaledes,  kan  ogsaa  sluttes  af  den  Omstændighed, 
at  vi  i  det  12  te  Aarhundredes  første  Halvdel  træffe  en  stærk 
Indstrømning  af  tyske  Viser,  thi  at  de  gamle  Kvads  Omdan- 
nelse til  Kæmpeviser  skulde  være  foregaaet  samtidig  med 
denne,  er  meget  lidet  sandsynligt,  ligesom  ogsaa  at  den  skulde 
kunne  ligge  efter  dette  Tidspunkt.  Alt  viser  saaledes  hen  til 
det  Ilte  Aarhundrede  som  Tiden  for  Folkevisedigtningens 
Begyndelse,  og  der  er  saa  meget  mindre  Grund  til  at  nære 
Betænkelighed  overfor  denne  Tidsbestemmelse ,  som  vi  have 
et  utvetydigt  og  uforkasteligt  Vidnesbyrd  om,  at  Kæmpe- 
visens ejendommelige  Form  var  udviklet  allerede  paa  Knud 
den  stores  Tid.  Det  hedder  nemlig  i  en  gammel  engelsk 
Klosterkrønike  fra  det  11  te  Aarhundrede,  at  da  Knud  den 
store  en  Gang  kom  sejlende  ind  til  Klosteret  Ely  med  sin 
Dronning  og  sine  Mænd,  gav  han  sin  glade  Stemning  Luft  i 
en  Vise,  han  digtede  paa  staaende  Fod,  og  bød  sine  Mænd 
stemme  i  med.  Der  er  bevaret  nogle  Linier  af  denne  Vise, 
og  det  er  ikke  til  at  tage  fejl  af,  at  det  er  Kæmpevisetonen, 
vi  her  møde  for  første  Gang  i  hele  dens  Ejendommelighed, 
ikke  til  at  forvexle  med  den  Karakter,  vi  træffe  i  Skjalde- 
kvadene. Kong  Knuds  Vise  blev  sungen  paa  Engelsk;  hvor 
den  nye  Form  først  er  bleven  udviklet,  om  i  England,  Tysk- 
land eller  Norden,  lader  sig  næppe  afgjøre,  men  længe  kan  det 
ikke  have  varet,  før  den  er  bleven  almindelig  baade  hist  og  her. 
Vi  kunne  dog  ikke  forlade  dette  Punkt,  Spørgsmaalet 
om  Visernes  Ælde,  ved  hvilket  vi  ligesom  i  det  hele  taget  i 
alt  væsentligt  i  den  her  givne  Fremstilling  af  Folkevise- 
digtningen, den  IMaade  hvorpaa,  og  de  Forhold  hvorunder 
den  har  udviklet  sig,  have  fulgt  N.  M.  Petersen  og  navnlig 
S.  Grundtvig,  uden  at  gjøre  opmærksom  paa,  at  der  for  nylig 
med    stor  Styrke    er  bleven    fremsat  Anskuelser,    der    stærkt 

afvige  fra  de  her  udviklede.  Det  er  den  norske  Forfatter 
G.  Storm,  som  *)  har  søgt  at  vise,  at  vore  Folkeviser  ere  langt 
yngre,  idet  han  af  de  latinske  Oversættelser,  Saxo  i  sin  Dan- 
marks Krønike  har  givet  af  danske  Sange ,  slutter,  at  den 
Tids  Digtning  saa'  ganske  anderledes  ud  end  Kæmpevise- 
digtningen og  navnlig  gjennemgaaende  havde  Bogstavrim, 
eller  med  andre  Ord  vare  digtede  i  de  oldnordiske  Versemaal. 
De  nye  Versformer  skulle  efter  hans  Mening  i  det  tidligste 
kunne  have  gjort  sig  gjældende  i  det  13de  eller  14de  Aar- 
hundrede  og  skulle  derhos  ikke  være  selvstændig  skabte  i 
Danmark  eller  udviklede  af  de  ældre,  men  være  affødte  af 
beslægtede  tyske.  Forbillederne  for  dem  skal  være  at  søge  i 
Tysklands  lyriske  Hofdigtning,  og  det  kan  da  ikke  være  til- 
fældigt, at  i  disse  Aarhundreder  flere  af  de  ridderlige  Dig- 
tere træffes  ved  det  danske  Hof,  besyngende  danske  Konger 
i  tyske  Lieder,  Vi  tør  da  vel  tro,  hedder  det,  at  det  er  disse 
og  lignende  Digtere  eller  Sangere,  som  have  ført  Sang  og 
IMusik ,  tyske  Digte  og  tyske  ]\Ielodier  til  Danmark,  og  at  at 
deres  store  lyriske  Forraad  nogle  af  de  simplere  IMelodier 
have  tiltalt  de  danske  Sangere  saa  meget,  at  de  have  optaget 
dem  i  deres  Sprog  og  begyndt  at  omdigte  deres  ældre  Sange 
i  den  nye  Manér.  Hvor  kortfattet  den  Fremstilling  end  er, 
vi  i  det  foregaaende  have  givet  af  Folkevisedigtningen  og  de 
herhen  hørende  Forhold,  turde  den  dog  være  udførlig  nok, 
til,  at  enhver  opmærksom  Læser  i  den  vil  kunne  finde  Grunde 
nok,  der  gjendrive  den  her  refererede  Opfattelse.  At  der 
paa  Saxos  Tid  fandtes  Vers  i  den  gamle  Form  —  og  det  kan 
kun  med  Bestemthed  paastaas  om  nogle  faa  af  de  latinske 
Oversættelser,  han  giver,  at  Originalerne  maa  have  foreligget 
ham  i  denne  —  lader  sig  meget  vel  forene  med,  at  den 
yngre  Form  var  i  fuld  Anvendelse,  ja  der  er  ikke  engang 
noget  til  Hinder  for  at  antage,    at  Saxo  kan  have  haft  Digte 


*)    I  „Sagnkredsene  om  Karl  den  store  og  Didrik  af  Bern-',   1874. 

for  sig  baade  i  den  oprindelige  og  i  den  yngre  Form.  At 
denne  er  langt  ældre  end  det  13de  og  14de  Aarhundrede,  og 
ikke  afledet  af  yngre  tyske  Versformer,  men  udviklet  af 
den  oprindelig  nordiske  maa  vist  nok  endnu  betragtes  som 
aldeles  utvivlsomt*). 

I  Folkeviserne  have  vi  Udslaget  af  den  Poesi,  vor  Middel- 
alder rummede.  Med  Kraft  og  Fylde,  tiltalende  og  poetisk 
skildre  de  os  Livet  fra  dets  forskjellige  Sider  i  de  Sfærer, 
hvori  de  bevæge  sig,  og  afspejle  klart  og  gribende  de  store 
Omskiftelser,    vort  Fædreland    hjemsøgtes  af  i  de  Aarhundre- 


*=)  Den  ældste  danske  trykte  Visesamling  er  Anders  Sørensen  Vedels 
Et  Hundrede  udvalgte  danske  Viser",  der  udkom  1591;  1657,  udkom  „Den 
iste  PartTragica",  indeholdende  30  „Ægteskabs-  eller  Elskovsviser",  ligeledes 
samlede  af  Vedel,  udgivne  efter  hans  Død  af  Mette  Gjøe.  Peder  Syv 
ud^av  1695  „200  Viser  om  Konger,  Kæmper  og  andre",  indeholdende  Ve- 
dels „Hundredvisebog"  forøget  med  et  Hundred  Viser.  Baade  af  Vedels  og 
Syvs  Samlinger  er  der  forholdsvis  mange  Udgaver,  Vidnesbyrd  om,  hvor 
yndet  en  Læsning  disse  Viser  var  hele  det  17de  og  i8de  Aarhundrede  igjen- 
nem.  l78oogi784  udgav  Sandvig  og  Nyerup  et  Par  Hefter  „Levninger  af 
Middelalderens  Digtekunst"  med  Kæmpeviser.  Først  i  Begyndelsen  af  dette 
Aarhundrede  blev  der  gjort  et  Tillob  til  at  give  en  fuldstændigere  Samling 
i  Abrahamsen,  Nyerup  og  Råbe  k  s  „Udvalgte  danske  Viser  fra  Middel- 
alderen", der  ogsaa  ledsagedes  af  Melodier  (5  Dele,  181 2 — 14).  Det  var  en 
i  alle  Henseender  lidet  tilfredsstillende  Udgave,  og  først  i  Svend  Grundt- 
vigs store  Værk  „Danmarks  gamle  Folkeviser",  1853  o.  ff-i  i  hvilket  alle  Viserne 
aftrykkes  efter  trykte,  haandskrevne  og  mundtlige  Kilder,  bliver  Savnet  af  en 
virkelig  Kildesamling  aflijulpet.  Grundtvig  er  tillige  den  første,  der  har 
underkastet  vore  Viser  en  indtrængende  kritisk  Behandling;  Resultatet  af 
sine  omfattende  Undersøgelser  paa  dette  Omraade  har  han  nedlagt  i  det 
store,  lærde  Apparat  af  Indledninger  og  Anmærkninger,  hvormed  han  led- 
sager sin  Udgave.  Af  mindre  Samlinger  af  Viser  og  Bearbejdelser  af  Viser, 
beregnede  paa  det  store  Publikum,  er  der  i  dette  Aarhundrede  udkommet  adskil- 
lige ved  Oehlenschlriger,  Schaldemose,  Molbech,  N.  F.  S.  Grundtvig  o.  fl. 
Den,  som  bedst  løser  den  vanskelige  Opgave,  paa  én  Gang  at  give  de  gamle 
Viser  væsentlig  uforvanskede  og  at  lægge  dem  tilrette  for  læge  Læsere,  er 
Svend  Grundtvigs  lille  Samling  „Danske  Kæmpeviser  og  Folkesange  fra 
Middelalderen,  fornyede  i  gammel  Stil",  1867.  —  Af  Literaturen  om  vor  Folke- 
visedigtning skal  her  foruden  den  alt  anførte  Afhandling  af  Vedel  Simon- 
sen endnu  nævnes  N,  M.  Petersens  Afliandling  „Om  Behandlingen  af 
Kæmpeviserne"  (samlede  Afhandlinger  ni),  Hauch:  Bemærkninger  om  nogle 
ved  Christendommen  modificerede  Oldtidsminder  i  vore  Viser  fra  Middel- 
alderen" (Afliandlinger  og  æsth.  Betragtninger  1869),  og  P.  Friis:  „Udsigt 
over  de  danske  Kæmpeviser  og  Folkesange  fra  Middelalderen"    1875. 

der,  i  hvilke  denne  Digtning  stod  i  Flor.  De  give  os  Billeder 
fra  de  første  Valdemarers  lykkelige  Tid,  da  Sejr  og  Lykke 
syntes  at  følge  de  danske  Konger  og  Stormænd,  hvor  de  end 
vendte  sig  hen,  da  der  naaedes  et  Højdepunkt  i  Henseende 
til  Aandens  Dannelse,  Velstand  og  ]\Iagt  som  ingen  Sinde  før; 
og  de  give  os  lige  saa  karakteristiske  og  poetisk  gribende  Bille- 
der fra  den  Ulykkens  og  Ydmygelsens  Tid,  der  fulgte  saa 
forunderlig  brat  paa  det  Aarhundrede  af  Storhed  og  Lykke, 
der  vakte  den  historiske  Vise  til  Live  og  bragte  Saxo  til  at 
skrive  sin  Krønike,  for  at  vi  heller  ikke  i  denne  Henseende 
skulde  staa  tilbage  for  andre  Folkeslag,  med  hvem  vi  ellers 
godt  kunde  taale  en  Sammenligning.  ISIodsætningen  imellem 
dette  og  det  foregaaende  Tidsrum  er  saa  stærk  som  vel 
muligt.  Splid  og  Gjæring  paa  alle  Punkter,  en  dyb  For- 
nedrelse i  Forholdet  til  de  tyske  Voldsmænd,  der  maatte 
bringe  Land  og  Rige  til  Afgrundens  Rand,  før  det  greb  til 
Fortvivlelsens  Selvhjælp^  samlede  sig  med  en  vældig  Kraft- 
anstrængelse  og  atter  en  kort  Tid  hævede  sig  til  en  Storhed, 
der  mindede  om  den  gamle.  Alt  dette,  alle  disse  vexlende 
Stemninger,  har  vor  Folkevisedigtning  uden  Tvivl  givet  mang- 
foldige levende  og  farverige  Billeder  af,  som  vi  nu  ikke  læn- 
gere kjende;  hvad  vi  have  tilbage  af  dem,  indeholder  mangt 
et  forunderlig  gribende  Udtryk  for  den  Stemning,  de 
skiftende  Kaar,  de  opløftende  saa  vel  som  de  nedtrykkende, 
vakte  i  de  bedste  blandt  Folket.  ]\len  denne  dybt  stemte 
Naturpoesi  er  ogsaa  den  eneste  poetiske  Arv  af  nogen  Be- 
tydning, vor  jMiddelalder  har  efterladt  sig.  Dens  Kunst- 
digtning paa  Modersmaalet  var  overmaade  fattig  og  indskræn- 
kede sig  oven  i  Kjobet  for  største  Delen  til  Laan  fra  andre 
Literaturer.  Den  romantiske  Digtning,  der  til  Dels  paa  Grund- 
lag af  gamle  Sagn  og  Sange,  udviklede  sig  rundt  om  i  Evropa 
og  udbredte  sig  fra  Land  til  Land,  stadig  skydende  nye  Skud, 
til  de  efterhaanden  fra  rimede  Digte  gik  over  til  Romaner  i 
Prosa    og   sluttelig    sank    ned    til    som  „Folkebøger"    at  blive 

Almuens  Læsning,  hvad  mange  af  dem  til  Dels  ere  endnu  den  Dag 
i  Dag,  naaede  ogsaa  op  til  os,  dog  først  i  Slutningen  af  Middel- 
alderen. Hele  denne  Digtning,  der  i  lange  Tider  var  alminde- 
lig kjendt  og  yndet  ved  alle  Evropas  Hoffer  og  paa  Ridder- 
nes Borge,  samler  sig  for  største  Delen,  til  Trods  for  den 
Mangfoldighed  af  Æmner,  den  frembyder,  om  enkelte  store 
Sagnkredse,  som  Artus-  og  Karl  Magnussagnene  o.  fl. ,  der 
stadig  udvikledes  videre  og  videre.  Det  er  ikke  meget, 
der  findes  paa  vort  Sprog  af  denne  Art  fra  den  egentlige 
Middelalder,  sex  rimede  og  én  prosaisk  Fortælling,  men  man 
fejler  næppe  ved  at  antage,  at  der  dog  har  været  en  Del 
mere,  om  det  end  næppe  har  været  meget,  fordi  den  hele 
Bevægelse  naaede  saa  sent  her  op.  Ligesom  Folkeviserne 
havde  disse  Digte  og  Fortællinger  deres  første  Tilhold  i  de 
højere  Samfundskredse ,  hvor  de  vandt  stor  Yndest  og  for- 
trængte de  gamle  Viser,  skjønt  de  i  den  Form,  hvori  de, 
oversatte  og  bearbejdede  paa  anden,  tredje  Haand,  fandt 
Indgang  her  i  Landet,  staa  langt  tilbage  for  deres  oprinde- 
lige Forbilleder  og  ingenlunde  kunne  maale  sig  i  Friskhed  og 
virkeligt  Værd  med  den  af  Folkets  eget  poetiske  Livssyn 
udsprungne  Digtning,  de  fortrængte.  De  holdt  sig  længe  i 
Yndest  og  udbredtes,  da  Bogtrykkerkunsten  var  bleven  ind- 
ført, i  større  og  større  Kredse,  idet  der  stadig  kom  flere  og 
flere  til,  indtil  de  omsider  ogsaa  hos  os  sank  ned  til  ude- 
lukkende at  blive  Almuelæsning,  „trykt  i  dette  Aar",  et  paa 
sin  Vis  interessant  Bindeled  imellem  vore  Dage  og  den  fjærne 
Fortid ,  der  frembragte  dem  under  ganske  andre  Vilkaar  *). 
Af  de  sex  rimede  Fortællinger  føre  de  tre  Navnet  „Evfemi- 
aviserne"    efter  den  norske  Dronning  Evfemia,    Haakon  Mag- 


*)  Danske  Folkebøger  paany  udgivne  af  Carl  Elberling,  1867  (Kejser  Karl 
Magnus  Krønike,  Griseldis;  Doktorens  Datter  af  Bononia;  Fortunatus'  Pung 
og  Ønskehat,  Melusina).  Jvnf.  R.  Ny  er  up:  „Almindelig  Morskabslæsning 
i  Danmark  og  Norge  gjennem  Aarhundreder''  1819,  samt  G.  Storm:  „Sagn- 
kredsene om  Karl  Magnus  og  Didrik  af  Bern-',   1874. 

nussøns  Gemalinde,  som  omtr.  Aar  1300  lod  dem  oversætte  paa 
Norsk  eller  Svensk.  I  hvilket  af  disse  to  Sprog  de  først  have 
været  gjengivne,  lader  sig  nu  ikke  med  Sikkerhed  afgjøre, 
Sandsynligheden  taler  dog  for,  at  den  norske  Oversættelse 
har  været  den  ældste.  Den  danske  er  foretaget  fra  Svensk  og 
i  en  senere  Tid.  Disse  tre  Digte  —  Ivan  Løveridder  og 
Hertug  Frederik  af  Normandi,  der  begge  med  deres  brogede 
Skildringer  af  Ridderlivet ,  Heltebedrifter  og  Kjærligheds- 
æventyr  høre  til  Artussagnkredsen,  samt  Flores  og  Blanseflor, 
den  berømte  Kjærlighedsroman  —  høre  oprindelig  hjemme  i 
Frankrig,  men  ere  vel  gjennem  tyske  Bearbejdelser  naaede 
til  Norge  og  derfra  over  Sverig  til  os.  De  svensk-norske  Ev- 
femiaviser  ere  imidlertid  næppe  ligefrem  Oversættelser,  i  alt 
Fald  kan  der  ikke  paavises  noget  Digt,  der  kan  betragtes 
som  Original  til  dem.  Forholdet  er  vist  nok  snarere  saa- 
ledes,  at  de  ere  rimede  Bearbejdelser  af  de  almindelig  be- 
kjendte,  ogsaa  gjennem  mundtlig  Tradition  forplantede  Æm- 
ner.  Det  samme  synes  at  være  Tilfældet  med  de  tre  andre 
Digte  af  denne  Art,  der  haves  paa  Dansk,  Dværgekongen 
Lavrin,  der  hos  os  er  bleven  knyttet  til  Sagnkredsen  om 
Didrik  af  Bern,  Persenober  og  Konstantionobis,  en  Bearbej- 
delse af  den  franske  Roman  Partonopæus,  og  den  kyske  Dron- 
ning, hvis  Æmne  —  Dronningen,  der  i  sin  Husbonds  Fraværelse 
efterstræbes  af  en  utro  Stormand,  som  ved  Kongens  Hjem- 
komst anklager  hende ,  hvorfor  hun  forstødes,  men  frelses  af 
en  fremrned  Ridder  —  hører  til  dem,  der  hyppigst  er  bleven 
behandlet  i  Vers  og  Prosa,  i  Viser  og  rimede  og  urimede 
Romaner.  For  de  to  sidstes,  i  alt  Fald  for  den  kyske  Dron- 
nings Vedkommende,  kjende  vi  den  danske  Forfatter,  hvis 
Navn  var  Jep  Jepsen,  og  som  satte  den  sidste  Historie  i  Rim 
1483;  den  anden  er  fra  1484  og  skades  sandsynligvis  samme 
Haand.  Den  prosaiske  Fortælling,  der  er  bevaret  paa  Dansk, 
er  Historien  om  Karl  Magnus,  som  haves  i  et  Haandskrift  fra 
1480.      Det    er    en  stærkt  forkortet,    rimeligvis   efter  Hukom- 

melsen  nedskrevet  Gjengivelse  af  den  norske  Karlmagnus- 
saga,  som  er  bygget  paa  de  talrige  Digtninger,  denne  wSagn- 
kreds,  der,  saaledes  som  den  udviklede  sig  i  Løbet  af  Middel- 
alderen, fik  mindre  og  mindre  med  Historiens  Karl  den  store 
at  gjøre,  affødte  navnlig  i  Frankrig.  Den  hører  ligesom  Flo- 
res  og  Blanseflor  til  de  tidligst  trykte  danske  Bøger  —  den  blev 
trykt  første  Gang  1501  af  Gotfred  af  Ghemen  —  og  holdt 
sig  længe  som  en  meget  yndet  Læsning,  hvortil  vel  ogsaa 
den  Omstændighed  bidrog  sit,  at  den,  til  Trods  for  Indholdets 
æventyrlige  Karakter,  toges  for  Historie.  Det  samme  gj æl- 
der om  Historien  om  Jon  Præst,  en  frisisk  Kongesøn,  der  var 
med  paa  Holger  Danskes  Tog  til  Indien  og  blev  Konge  over 
tre  Indielande  *). 

Et  af  de  vigtigste  Rimværker,  der  er  bevaret  fra  Middel- 
alderen, er  den  danske  Rimkrønike,  den  første  danske 
Bog,  der  blev  trykt  (af  Gotfred  af  Ghemen  1495)**),  siden  op- 
trykt gjentagne  Gange,  et  Vidnesbyrd  om,  hvilken  yndet 
Folkebog  den  har  været.  Den  var  da  ogsaa,  som  den  første 
nogenlunde  udførlige  Fremstilling  af  Fædrelandets  Historie 
paa  Modersmaalet,  ved  sin  rimede  Form,  der  staar  Folke- 
visernes overmaade  nær,  og  ved  hele  sin  kortfattede  naive 
Behandling  fortrinlig  skikket  til  at  vinde  Prisen  fremfor  det 
lidet  andet,  der  fandtes  af  dansk  Læsning,  om  den  end  som 
Helhed  ikke  staar  synderlig  højt  i  poetisk  Henseende.  Den 
historiske  Interesse  har  utvivlsomt  ogsaa  været  den  overvejende, 


*)  Trykt  1 5 10  (optrykt  i  Danske  Magazin  III).  De  øvrige  anførte  rimede  Bø- 
ger af  denne  Art  ere  udgivne  af  C.  J.  Brandt  i  „Romantisk  Digtning  fra 
Middelalderen"  I — III  1869 — 77.  Fleres  og  Blanseflor  samt  Dværgekongen 
Lavrin  er  optaget  i  C.  J.  Brandts  „Ældre  danske  Digtere"  1860 — 62. 
**)  Der  synes  at  have  været  en  endnu  ældre  Udgave  af  Rimkrøniken,  idet  nogle 
enkelte  Blade,  der  bleve  fundne  18 17,  synes  at  have  hørt  til  en  saadan, 
rimeligvis  fra  1493,  samme  Aar,  som  det  ældste  latinske  Skrift,  der  vides  at 
være  trykt  her  hjemme  af  Gotfred  af  Ghemen,  forlod  Pressen.  At  Udgaven 
af  1495  ikke  er  den  ældste,  turde  maaske  ogsaa  fremgaa  af,  at  Krøniken  i 
denne  betegnes  som  udgaaet  „af  ny"  og  „vel  overset  og  rettet." 


Rimkrøniken.  e  | 

Og  det  er  i  den  Henseende  betegnende,  at  den  just  tabte  sin 
Popularitet  ved  Begyndelsen  af  det  1 7de  Aarhundrede,  da  de 
første  vidtløftige  Danmarks  Historier  paa  Modersmaalet,  Ve- 
dels Oversættelse  af  Saxo  og  Arild  Huitfelds  danske  Krønike, 
fortrængte  den  (den  sidste  af  de  gamle  Udgaver  er  fra 
1 613).  Den  fortæller  de  danske  Kongers  Levnedsløb  fra  Kong 
Humble  til  Kristjan  den  første,  saaledes  at  hver  Konge  op- 
træder talende  og  giver  Beretning  om  sit  Liv  og  Levned,  og 
hvad  mærkeligt  han  har  bedrevet,  samt  om  sin  Død  og  Be- 
gravelse. Som  historisk  Skrift  har  den  for  os  aldeles  ingen 
Betydning,  da  den  følger  Saxo,  saa  langt  hans  Krønike  naar, 
og  hvor  denne  slipper,  uddrager  sin  Fortælling  af  Thomas 
Gheysmers  Fortsættelse  og  de  latinske  Annaler.  Fremstillin- 
gen er  noget  forskjellig,  ikke  blot  i  Skrivemaade  og  Verseart, 
men  ogsaa  i  Sproget  og  det  poetiske  Indhold  og  Udtryk; 
adskilligt  er  meget  tørt  og  trivielt  *) ,  medens  der  paa  den 
anden  Side  jævnlig  forekommer  endogsaa  store  Stykker,  der 
ere    tiltalende    ved    en    ejendommelig    Friskhed    i    Tonen    og 


")  F.  Ex.  af  Stykket  om  Valdemar  den  store: 

Kejser  Frederik  sig  skrev  af  Rom, 

han  sendte  mig  Bud,  jeg  til  ham  kom, 

i  Lybække  Stad  vi  mødte. 

Jeg  gav  hans  Søn  der  Datter  min, 

og  han  gav  mig  alle  Landene  sin, 

som  norden  paa  Elven  stødte. 

Han  gav  mig  der  Bevisning  oppaa 

og  Innocentius  Pave  Stadfæstning  aa 

med  Buller  af  Guld  det  klare, 

til  evige  Vidnesbyrd  og  Tegn, 

at  alle  de  Land  og  al  den  Egn 

skulde  danske  Koning  svare. 

MC  fire  Sinds  tyve  paa  det  første  Aar, 

efter  at  Guds  Søn  føder  vaar, 

da  gjordes  denne  Kontrakten, 

men  andet  Aar,  som  der  kom  næst, 

da  kom  Helsot  og  vorde  min  Gjæst, 

hun  tog  fra  mig  al  Magten. 


c  2  Middelalderen. 

Fyndighed  i  Udtrykket  =*).  Meningerne  om,  hvorledes  Rim- 
krøniken er  bleven  til,  ere  derfor  ogsaa  delte.  Molbech,  som 
først  har  udgivet  den  igjen  i  nyere  Tid,  mener  saaledes,  at 
den  skyldes  én  Støbning,  idet  han  vel  indrømmer,  at  der  er 
nogen  Forskjellighed  i  Udtrykket,  men  søger  Grunden  dertil 
i  de  forskjellige  Kilder,  hvoraf  Forfatteren  har  øst,  idet  Saxos 
udførlige,  pyntelige  og  blomstrende  Fortælling  maatte  have  Ind- 


*)  F.  Ex.  af  Stykket  om  Harald  Hildetand: 

Der  ginge  vi  sammen  udi  en  Strid 

med  Konger  syv  oppaa  en  Lid. 

Vi  lode  der  lyde  Basuner  og  Horn, 

de  sloge  hverandre  som  Bønder  slaa  Korn, 

der  gavs  et  Skraal  og  Bulder  ved, 

som  Himmelen  skulde  faldet  ned; 

en  Røg  der  op  i  Himmelen  stod 

af  Støv  og  Hede  og  Mandeblod. 

Saa  flød  der  Blod  oppaa  den  Mark, 

som  det  havde  været  en  Flod  vel  stark; 

Himmelen  kunde  man  næppelige  se 

for  Sten  og  Pile,  saa  tykke  flue  de. 

Eller  det  ypperlige  Stykke  om  Dronning  Margrete; 
Den  Snor,  som  lægges  af  Strænge  tre, 
hun  brister  fuldnæppelige, 
det  siger  Vismand  foruden  Spe, 
om  hun  lægges  læmpelige. 
Jeg  lagde  en  Snor  med  alle  stærk, 
da  jeg  vandt  Sveriges  Krune 
og  ærvde  Norge  til  Danemark, 
at  de  skulde  staa  i  Lune. 
Intet  Vold  eller  Verdsens  Magt 
kan  de  samme  Rige  beskade, 
imeden  de  blive  ved  samme  Pagt, 
som  jeg  dem  sammen  lagde. 
Thi  raader  jeg  alle  de  gode  Mænd, 
sora  fore  de  Rige  skulde  svare. 
Ridder  og  Svende  hver  og  en, 
I  lade  dem  saa  sammen  være. 
Lyder  paa  ingen  Uvenners  Raad, 
som  eder  vil  andet  raade, 
fordi  det  kommer  eder  selv  til  Haad 
og  Liv  og  Sjæl  til  Vaade. 


Rimkrøniken. 

flydelse  paa  de  danske  Rim  i  IModsætning  til  de  Partier,  hvor 
han  kun  har  haft  magre  Klosterannaler  at  holde  sig  til.  Her- 
efter kunde  det  vel  ligge  nærmest  i  Overensstemmelse  med 
den  Angivelse,  der  findes  i  en  plattysk  Oversættelse  af  Rim- 
krøniken, efter  et  Haandskrift  eller  efter  dens  tidligste  Udgave, 
at  antage,  at  Forfatteren  til  det  hele  Værk  er  Munken  Bro- 
der Niels  i  Sorø  Kloster  (f  148 1);  den  maa  i  ethvert  Til- 
fælde antages  at  være  sluttet  i  et  af  Kristian  den  førstes  sidste 
Leveaar,  eller  mellem  1478  og  1480,  idet  den  er  tilegnet  denne 
Konge,  som  døde  1480,  og  ender  med  Hanses  Giftermaal  med 
Prinsesse  Kristine  (1478).  N.  F.  S.  Grundtvig  har,  i  Modsæt- 
ning til  denne  Anskuelse,  med  stor  Styrke  hævdet,  at  For- 
skjellen  i  Sprog  og  Behandling  paa  forskjellige  Steder  er  saa 
stor,  at  Bogen  umulig  kan  stamme  fra  én  Mand,  idet  denne  sHart 
maatte  have  rimet  som  en  IMester  snart  som  en  arm  Stymper, 
„det  er  saa  umuligt,  som  at  Kukkeren,  naar  han  vil',  kan 
synge  som  en  Nattergal."  Han  kan  ikke  gaa  ind  paa,  at 
Rimene  skulle  være  bedre,  saa  langt  Saxo  gaar,  men  gjør 
med  Føje  gjældende,  at  man  træffer  Forskjellen  rundt  omkring 
i  Bogen,  ligesom  man  ogsaa  træffer  meget  forskjellig  Stem- 
ning og  Tendens.  Han  kommer  derfor  til  det  Resultat,  at 
Rimkrøniken  er  bleven  til  paa  den  Maade,  at  flere  Forfattere 
have  afløst  hinanden  og  rimet  hver  om  den  eller  de  Konger, 
der  stod  for  Tur,  og  at  den  som  Følge  deraf  er  bleven  et 
Spejl  for  Folkelivet,  som  det  aftog  og  uddøde  fra  Valdemar 
den  andens  Dage  til  Reformationen.  At  dømme  disse  to 
modstridende  Anskuelser  imellem  er  ikke  nogen  let  Sag.  Det 
rimeligste  turde  være,  at  Sandheden  først  kommer  frem  ved 
at  forlige  dem.  At  Bogen  i  Virkeligheden  ikke  kan  stamme 
fra  én  Haand,  synes  umiskjendeligt,  men  paa  den  anden  Side 
maa  den,  som  den  nu  foreligger,  hel  og  holden  tilhøre  Mid- 
delalderens Slutning,  d,  v,  s.  det  15de  Aarhundrede.  „Man 
havde  de  gængse  historiske  Forestillinger  paa  Latin,  paa 
dansk  Prosa;  nu  vilde  man  ogsaa  give  Folket  dem  paa  Krø- 


é^  Middelalderen. 

nikerim,"  siger  N.  M.  Petersen;  „Broder  Niels  kan  have  sam- 
let deslige  sorøske  Munkerim,  vel  ogsaa  selv  have  digtet 
nogle  til.  Nærmere  lader  det  ikke  til,  at  man  kan  komme 
Tingen"  *). 

Hen  imod  Reformationstiden  begynder  Modersmaalet  i 
noget  større  Udstrækning  at  anvendes  til  Salmer  og  aande- 
lige  Sange,  undertiden  paa  en  forunderlig  i\Iaade  blandet  med 
Latin**).  Mest  karakteristiske  ere  Viserne  til  den  hellige 
Jomfru,  Mariaviserne,  med  deres  religiøst -erotiske  Sværmeri, 
der  mere  giver  dem  Karakteren  af  Elskovssange,  end  af 
fromme  Hymner***).  Ved  Siden  af  disse  forekommer  der 
ogsaa  en  Del  Legende-  og  Helgenviser,  rimede  Bønner  o.  s.  v. 
Enkelte  af  disse  aandelige  Sange  paa  Modersmaalet,  om  hvilke 
der  haves  det  bestemte  Vidnesbyrd   (af  Hans  Thomæsøn),   at 


*)  Rimkrøniken  er  i  nyere  Tid  udgivet  flere  Gange,  idet  alle  have  været  enige 
om,  hvad  allerede  Langebek  udtalte,  at  den  er  „et  Monument  i  det  danske 
Sprog".  Først  udgaves  den  af  Molbech,  1825,  derefter  af  Ley,  1 84 1, 
sidst  af  C.  J.  Brandt,  1858.  Et  fotolitografisk  Aftryk  af  Gotfred  af 
Ghemens  Udgave  af  1495,  hvoraf  der  kun  haves  to  fuldstændige  Exemplarer, 
udkom  1873. 
**)  F.  Ex. :  O  lux  et  decus  hominum, 

lux  luminum, 

Maria  meth  dygdh  oc  frommæ, 
peperisti  filium 
et  dominum, 
Jesum  then  synethæ  blommæ.  o.  s.  v. 

(Af  en  3ilariavise). 
"**)  F.  Ex. :  Ret  Elskovens  Dyd    med  Sang   og  Fryd, 

det  vil  jeg  love  og  prise; 
et  Blomster  er  til,  jeg  ej  nævne  vil, 
som  æres  med  denne  samme  Vise. 
Hun  er  baade  faver  og  dydelig 
og  vis  og  klog  foruden  al  Svig 
og  tro  foruden  Galde. 
Som  Solen  for  andre  smaa  Stjærner  er, 
slig   er   den  Jomfru   baade  fjærn  og  nær. 
blandt  Fruer  og  Jomfruer  alle. 

Heya,  Heya! 
vilde  hun  mig  til  sig  kalde. 


Katholske  Salmer.  —  Hr.  INIichaels  Rimværker. 

de  „brugtes  ikke  meget  i  Kirkerne  (thi  alle  Vraaer  vare  i 
Pavedømmet  fulde  af  Latine  Sang,  hvilket  den  menige  Almue 
ikke  forstaa  kunde)-',  men  nærmest  ble  ve  sungne  for  Døre  og 
i  Huse,  bleve  efter  Reformationen  optagne  i  Salmebøgerne 
og  benyttede  ved  den  evangeliske  Gudstjeneste  med  de  Æn- 
dringer og  Læmpelser,  der  vare  nødvendige.  Det  er  ikke 
meget  af  denne  Art,  der  lader  sig  samle  sammen  af  Haand- 
skrifter  (Bønnebøger  o.  1.)  og  vore  ældste  Salmebøger,  og  kun 
lidt  af  det  har  andet  Værd  end  det  kultur-  og  literærhistoriske. 
Højt  over  alt  dette  hæver  sig  Præsten  Hr.  Michaels  Rimvær- 
ker. Om  Forfatteren  vides  kun,  at  han  var  Sognepræst  til 
St.  Albani  Kirke  i  Odense  og  skrev  sine  Vers  1496  efter  Opfor- 
dring af  Dronning  Kristine.  Hans  Rimværker,  der  bleve  ud- 
givne i  Trykken  15 14 — 15,  efter  hans  Død,  men  af  hvilke  der 
muligvis  har  foreligget  en  ældre  Udgave  besørget  af  ham  selv, 
ere  tre  i  Tallet:  Om  Jomfru  Mariæ  Rosenkrans,  Om  Ska- 
belsen og  Om  det  menneskelige  Levned.  Det  første,  som  er 
det  største,  er  et  frit  og  i  Formen  ganske  selvstændigt  poetisk 
Uddrag  af  et  latinsk  Skrift  af  Dominikanermunken  Alanus  de 
Rupe  (Alain  de  Roche),  som  levede  i  det  15de  Aarhundrede 
og  med  stor  Iver  arbejdede  paa  at  udbrede  Jomfru  ISIarias 
Dyrkelse  ved  Hjælp  af  Rosenkransen  og  de  til  denne  knyt- 
tede Bønner.  De  to  andre  Digte  ere  paa  lignende  Maade 
frit  bearbejdede  efter  latinske  Originaler,  og  alle  tre  udmærke 
de  sig  ved  dyb  og  inderlig,  ikke  blot  religiøs,  men  virkelig 
poetisk  Følelse  og  ved  en  for  den  Tid  i  høj  Grad  paafaldende 
Sans  for  Udtrykket  og  i  det  hele  taget  for  Behandlingen  af 
Formen;  han  overgaar  i  denne  Henseende  ikke  blot  sine  sam- 
tidige, men  det  varede  længe,  før  nogen  dansk  Digter  fik  saa- 
dan  Magt  over  Sproget  som  han*).     Da  Reformationen  kom. 


")  F.  Ex. :  Thi  kalder  jeg  nu  paa  Marie  trøst 

og  beder,  at  hun  vil  høre  min  Røst 
og  føje  mig  til  det  bedste; 

blev  Hr.  Mikkels  Rimværker,  der  jo  ogsaa  paa  det  nøjeste 
hang  sammen  med  Papismen,  selvfølgelig  skudt  til  Side,  men 
allerede  den  Gang  beholdt  man  dog  enkelte  Stykker  af  „Jomfru 
Mariæ  Rosenkrans",  der,  dels  omdannede,  dels  som  de  var, 
optoges  iblandt  de  lutherske  Salmer.  Baade  i  Thomæsens  og 
Kingos  Salmebøger  er  der  saadanne  Brudstykker,  og  fiere  ere 
atter  optagne  i  vor  nyeste  Salmebog  (Nr.  263,  404  og  468). 
Digtet  om  Menneskets  Levned  blev  allerede  157 1  fremdraget 
og  udgivet  af  Anders  Sørensen  Vedel*). 

Et  Skrift,  i  hvilket  Poesi  og  Prosa,  Latinen  og  det  hjem- 
lige mødes  paa  ganske  ejendommelig  Vis,  er  Peder  La  al  es 
Ordsprog.  Om  Forfatteren  vides  der  egentlig  ikke  det  mindste; 
nogle  have  i  hans  Tilnavn  søgt  Vidnesbyrd  om,  at  han  var 
en  Lollik,  andre  have  faaet  ud  deraf,  at  han  har  tilhørt  en 
gammel  dansk  Adelsslægt,  nogle  have  gjort  ham  til  Lands- 
dommer i  Halland  og  have  antaget,  at  han  laa  begravet  i 
Halmstad,  medens  andre  have  angivet,  at  hans  Grav  var  i 
Laaland  og  atter  andre  have  ment,  at  han  skulde  have  været 
begravet  i  Roskilde  Skoles  nederste  Klasse.  Det  rimeligste 
er  vist  nok,  at  han  har  været  en  lærd  gejstlig,  der  mer  eller 
mindre  direkte  har  gjort  sig  fortjent  ved  at  virke  for  Under- 
visningen.     Den    Ordsprogssamling ,    der    bærer    hans    Navn, 


hendes   Lov   at    bære    baade    hist    og  hid 
agter  jeg  at  gjøre  efter  denne  Tid 
saa  meget,  som  jeg  kan  læste. 

Ej  kunstig  er  jeg,  ej  vis,  ej  snild, 

uden  hun  mig  hjælper,  da  fo'r  jeg  vild 

hende  noget  til  Vilje  at  gjøre, 

thi  flyr  jeg  til  din  Ydmyghed, 

send  mig  at  skrive  det,  jeg  ej  véd, 

og  noget  heraf  at  rare. 
*)  Herr  Michaels  Rimværker  ere  udgivne  af  Molbech  1836.  Skabelsen  og 
Syndefaldet  samt  Blade  af  Jomfru  Marias  Rosenkrans  i  C.  J.  Brandts 
„Ældre  danske  Digtere".  —  Med  Hensyn  til  de  gamle  danske  Salmer,  Hym- 
ner o.  s.  V.  henvises  til  Brandt  og  Helveg:  ,,Den  danske  Salmedigt- 
ning"   I,    1846. 


Peder  Laales  Ordsprog.  ey 

peger  i  alt  Fald  bestemt  i  den  Retning,  thi  der  er  ingen  Tvivl 
om,  at  den  ikke  er  fremgaaet  af  nogen  Stræben  efter  at  be- 
vare vore  Ordsprog  for  deres  egen  Skyld,  men  er  en  slet  og 
ret  Skolebog  til  at  lære  Latin  af,  idet  de  latinske  Vers,  hvor- 
til Ordsprogene  ere  knyttede  som  Oversættelse  eller  Forkla- 
ring, aabenbart  have  været  Hovedsagen.  Hvomaar  Peder 
Laale  har  levet,  lader  sig  heller  ikke  afgjore,  men  der  synes 
at  være  størst  Sandsynlighed  for,  at  Bogen  oprindelig  skriver 
sig  fra  det  15de  Aarhundrede.  Saaledes  som  den  nu  forelig- 
ger, er  den  næppe  én  j\Iands  Værk,  men  forøget  med  senere 
Tilføjelser.  Den  er  selvfølgelig  af  stor  Interesse  ikke  blot  i 
sproglig,  men  ogsaa  i  kulturhistorisk  Henseende  som  den 
ældste  Samling  af  den  Art,  der  haves  paa  Dansk,  og  fordi 
den  har  bevaret  mange  Fyndord,  der  ligge  langt  forud  for 
den  Tid,  da  den  blev  til,  men  som  Skolebog  har  det  kun 
været  slet  bevendt  med  den,  thi  Latinen  i  dens  leoninske 
Vers,  er  alt  andet  end  klassisk  og  viser  ved  hele  sit 
Snit  og  de  mange  franske  Ord,  den  indeholder,  hen  til 
Frankrig  som  dens  oprindelige  Hjemland.  Den  er  imidlertid 
bleven  stærkt  benyttet  som  Skolebog,  blev  allerede  1506  ud- 
givet af  ,,de  Lærde  ved  Kjøbenhavns  Universitet",  og  maatte 
kun  to  Aar  efter  udgives  paa  ny.  Da  Kristjern  Pedersen  ud- 
gav den  i  Paris  15 15,  klagede  han  over,  hvor  barbarisk  La- 
tinen i  den  var,  og  i  Kristjern  den  andens  Skoleordinants 
nævnes  den  blandt  de  Bøger,  Kongen  vilde  have  brændt. 
Ordsprogene,  den  indeholdt,  tænkte  ingen  paa,  kun  den  slette 
Latin,  og  der  gik  hen  ved  et  Hundred  Aar,  for  Peder  Laale 
atter  blev  fremdraget  af  Glemselen,  men  da  for  de  gamle 
danske  Fyndords  Skyld*). 


^)  I  nyere  Tid  er  Peder  Laales  Ordsprog  udgivne  af  R.  Xyerup,   1828. 

Hermed  have  vi  tilendebragt  Oversigten  over  vor  Middel- 
alders Literatur.  Denne  er  ikke  righoldig  hverken  i  kvantitativ 
eller  kvalitativ  Henseende,  men  det  bør  dog  ikke  glemmes, 
at  der  uden  Tvivl  har  været  en  Del  mere,  som  vi  nu  ikke 
kjende,  thi  i  de  følgende  Aarhundreder  for  man  grumt  frem 
imod,  hvad  der  var  levnet  af  gamle  Haandskrifter ;  ingen  in- 
teresserede sig  derfor,  og  de  ødelagdes  paa  den  hensyns- 
løseste Maade,  ja  allerede  i  Middelalderen  er  en  Del  gaaet  til 
Grunde,  mangen  en  gammel  Membrans  oprindelige  Indhold  er 
bleven  udraderet  for  at  give  Plads  for  Bønner,  Klosteropteg- 
nelser o.  desl.  Der  er  imidlertid  ingen  Grund  til  at  antage, 
at  det  Billede,  de  spredte  tiloversblevne  Levninger  give  os  af 
Munkenes  Syslen  med  Pen  og  Bog,  gjennemgaaende  er  væ- 
sentlig forskjelligt  fra  det,  vi  vilde  have  faaet,  dersom  der 
var  bleven  bevaret  mere,  thi  de  kulturhistoriske  Betingelser 
vare,  om  de  end  ikke  umuliggjorde  Fremkomsten  af  et  og 
andet  fremragende  Værk,  i  det  hele  taget  alt  andet  end  gun- 
stige for  Udviklingen  af  en  Literatur.  Navnlig  kunde  der  saa 
godt  som  slet  ikke  være  Tale  om,  at  hvad  der  fremkom, 
kunde  faa  et  nationalt  Præg.  Se  vi  bort  fra  Folkevisedigt- 
ningen, der  jo  indtager  en  ganske  særlig  Stilling,  og  fra  Lov- 
bøgerne, der  jo  kun  temmelig  uegentlig  kunne  regnes  med 
til  Literaturen,  savne  vi  saa  godt  som  ganske  det  folkelige 
Element;  hvad  vi  have  for  os,  er  med  faa  Undtagelser  en 
Literatur  for  og  af  lærde  —  efter  Tidens  Lejlighed  — ,  for 
største  Delen  skrevet  paa  Kirkens  Sprog  og  ogsaa  efter  sit 
Indhold  utilgængelig  for  Folket.  Denne  Karakter  faar  den 
hele  Produktion  strax,  og  der  er  jo  deri  for  saa  vidt  intet 
paafaldende,  som  det  samme  er  Tilfældet  hele  Evropa  over; 
det  maatte  endogsaa  for  vort  Vedkommende  komme  saaledes 
med  dobbelt  Nødvendighed,  fordi  Kristendommen,  der  blev 
Forudsætningen  for  den  nye  Literatur,  blev  bragt  os  af  Frem- 
mede og  kom  med  hele  den  Overmagt,  en  igjennem  Aarhun- 

dreder  bevidst  tilstræbt  og  udviklet  Aandsdannelse  maatte 
give.  Medens  vi  i  andre  Lande,  hvor  Betingelserne  vare 
anderledes,  og  hvor  navnlig  den  nye  Lære  fra  første  Færd  af 
kom  til  at  staa  mindre  skarpt  overfor  den  tidligere  udviklede 
Kultur,  træffe  kraftige  Bestræbelser  for  at  lade  det  nationale 
og  folkelige  Element  komme  til  sin  Ret  ved  Siden  af  den 
paa  Kirkens  Grund  fremspirede  latinske  Literatur,  linde  vi 
saa  godt  som  ingen  saadanne  hos  os.  Det  var  udelukkende 
Gejstligheden,  der  gav  sig  af  med  boglige  Idrætter,  og  dens 
aandelige  Liv  hvilede,  baade  da  det  stod  paa  sit  Højdepunkt 
og  under  dets  Dalen,  væsentlig  paa  Forudsætninger,  som  Fol- 
ket var  fremmed  for.  Først  hen  imod  Middelalderens  Slut- 
ning begynder  Modersmaalet  at  trænge  sig  frem,  men  dette 
er  ikke  et  Udslag  af  et  kraftigt  nationalt  Liv,  men  en  ganske 
simpel  Følge  af,  at  den  fremmede  Kultur  er  sygnet  hen  under 
Gejstlighedens  tiltagende  Ladhed  og  Uvidenhed,  saa  at  det 
bliver  ligefrem  nødvendigt  at  tage  Modersmaalet  med  til 
Hjælp. 

Men  manglede  saaledes  Betingelserne  for,  at  en  fra  Fol- 
kets Liv  udgaaende  Strømning  kunde  gjennemtrænge  Middel- 
alderens Klosterliteratur  og  give  den  national  Fylde  og  Livs- 
kraft, var  det  paa  den  anden  Side  ogsaa  og  maatte  det  være 
slet  bevendt  med  den,  set  fra  et  almindeligt  Synspunkt.  I  de 
første  Par  Aarhundreder  efter  Kristendommens  Indførelse  var 
Gejstligheden  stærkt  optaget  af  at  befæste  Kirkens  Stilling, 
og  det  er  derfor  ikke  at  undres  over,  at  der  i  dem  saa  godt 
som  slet  ikke  synes  at  have  fundet  nogen  literær  Produktion 
Sted.  Saa  kom  Danmarks  kortvarige  Storheds  Tid,  i  hvilken 
der  ogsaa  paa  Aandens  Omraade  udviklede  sig  et  forholdsvis 
frodigt  Liv  og  i  alt  Fald  i  Saxos  Danmarks  Historie  frem- 
bragtes ét  Værk  af  første  Rang,  som  oven  i  Kjøbet  er  ud- 
sprungen af  en  levende  Interesse  for  og  Kjærlighed  til  det 
nationale  Stof,  der  med  Mesterskab  er  behandlet  i  den  frem- 

mede  Form.  Men  den  Dannelse  og  aandelige  Sans,  vi  møde 
i  de  første  Valdemarers  glimrende  Tidsalder,  synker  sammen 
med  denne.  Den  Dag,  da  Rigets  Kræfter  lammedes  i  poli- 
tisk Henseende  ved  Overfaldet  paa  Lyø,  blev  ogsaa  skæbne- 
svanger for  det  aandelige  Livs  Væxt.  Under  de  store  Uro- 
ligheder og  Ulykker,  der  hjemsøgte  Landet  i  de  nærmest 
følgende  Aarhundreder,  Borgerkrig,  Pest,  det  stedse  voxende, 
i  alle  Henseender  kuende  og  ødelæggende  Fremmedherre- 
dømme,  og  i  hvilke  vel  ogsaa  en  af  Grundene  bør  søges  til, 
at  den  Historieskrivning,  der  var  begyndt,  saa  at  sige  helt 
sygnede  hen,  sank  Gejstligheden  dybere  og  dybere  i  aandelig 
Henseende;  den  blev  verdslig  i  samme  Forhold,  som  dens 
Magt  voxede.  Den  havde  i  Henseende  til  Lærdom  og  Dan- 
nelse, saaledes  som  denne  nu  en  Gang  var  og  maatte  være 
ud  fra  de  almen  evropæiske  Forudsætninger,  indtaget  en  for- 
holdsvis meget  respektabel  Stilling;  vi  føle  os  ikke  tiltrukne 
af  den  skolastiske  Lærdom,  som  var  Hovedsagen,  men  det  var 
den,  Tiden  krævede,  og  den  var  virkelig  til  Stede,  tilegnet 
gjennem  ivrigt  og  dygtigt  Arbejde.  Nu  blev  Tallet  paa  dem, 
der  søgte  og  naaede  denne  almen  evropæiske  lærde  Dannelse, 
efterhaanden  mindre  og  mindre;  man  lærte  at  lade  sig  nøje 
med  et  Skin  af  Lærdom,  og  jo  nærmere  vi  komme  Refor- 
mationen ,  des  mere  uvidende  finde  vi  Gejstligheden ,  saa  at 
end  ikke  de  tarveligste  Forudsætninger  for  at  kunne  benytte 
Latinen,  der  ikke  des  mindre  stadig  vedbliver  at  være  Kir- 
kens Sprog,  ere  til  Stede  hos  ret  mange.  Klostrene,  der  en 
Tid  havde  set  et  flittigt,  om  end  i  Almindelighed  ikke  videre 
betydningsfuldt  aandeligt  Arbejde  røre  sig  inden  for  deres 
Mure,  blev  efterhaanden  Tilholdssteder  for  en  grænseløs  Usæde- 
lighed, Uvidenhed  og  Dovenskab;  Munkenes  Bestræbelser  kom 
mere  og  mere  til  at  gaa  ud  paa  saa  nemt  som  muligt  at 
skaffe  sig  og  deres  Klostre  den  størst  mulige  Magt  og  An- 
del i  denne  Verdens  Goder,  og  deres  Sans  for  aandeligt  Ar- 
bejde   sank    i    samme   Forhold,    som    hin   Tilbøjelighed   steg. 

De  enkelte  Undtagelser,  der  ganske  vist  stadig  fandtes  — 
vi  have  i  det  foregaaende  nævnet,  at  flere  Danske  endnu  i 
det  14de  Aarhundrede  vandt  Anseelse  i  Udlandet  for  deres 
Lærdom,  og  at  enkelte  endogsaa  naaede  at  blive  Rektorer 
ved  Paris'  Universitet  — ,  bidrage  kun  yderligere  til  at  stad- 
fæste Reglen.  Nogen  væsentlig  Forskjel  imellem  Danmark 
og  det  øvrige  Evropa  er  der  dog  ganske  vist  ikke,  Slutningen 
af  Middelalderen  er  over  alt  en  aandelig  Tilbagegangstid,  men 
vor  afsides  Beliggenhed  i  Forhold  til  Dannelsens  Hovedpunk- 
ter maatte  naturlig  medføre,  at  Forfaldet  blev  nok  saa  gjen- 
nemgaaende  hos  os  som  i  andre  heldigere  stillede  Lande,  og 
Lyspunkterne  færre. 

I  Sammenhæng  med  det  aandelige  Standpunkt  i  det 
hele  taget  staar  naturligvis  Skolevæsenets  og  den  videre 
gaaende  Uddannelses  Tilstand,  som  ogsaa  ved  Overgangen 
til  Reformationen  var  i  høj  Grad  ynkelig.  I  Skolerne  —  her 
er  naturligvis  kun  Tale  om  ,.lærde"  Skoler  —  dreves  Under- 
visningen i  Latin  først  og  sidst,  ikke  for  Skrifternes  Skyld, 
—  Klassikerne  naaede  vist  nok  yderst  faa  at  stifte  selv  blot 
flygtigt  Bekjendtskab  med  — ,  men  af  Hensyn  til  det  prak- 
tiske Livs  Krav;  hvorledes  denne  Laiin  er  beskaffen,  er 
allerede  antydet  i  det  foregaaende,  og  den  tilegnedes  paa  den 
pinagtigste  og  mest  pedantiske  IMaade  efter  tørre  og  ufor- 
staaelige  Lærebøger  under  Slag  og  Hug,  ,.saa  Blodet  løb  de 
fattige  Børn,  Peblinge  og  Degne  ned  ad  Ryggen  i  deres 
Hoser  for  en  Tøddels  eller  Ords  Skyld,  som  en  for  vild  udi, 
eller  i  sine  Caser  og  Temporalier,"  som  Kr.  Pedersen  siger 
i  sit  Skrift  „Om  Børn  at  holde  til  Skole".  Græsk  læstes  slet 
ikke,  og  dette  Sprog  begyndte  i  det  hele  taget  først  hen 
imod  Reformationens  Tid  langsomt  at  bane  sig  Vej.  Ogsaa 
paa  dette  Omraade  træffe  vi  dog  enkelte  Undtagelser  som 
den  dygtige  Skolemand  JMorten  Børup  (1446 — 1526),  en 
Bondesøn  fra  Egnen  om  Skanderborg,  der  i  sit  24de  Aar  løb 
fra  Hoveriarbejdet,    tiggede   sig  ind  i  Aarhus  Skole  og  blev 

dens  Rektor  1491.  Han  vandt  sig  ikke  blot  et  anset  Navn 
ved  den  Iver  og  Dygtighed,  hvormed  han  røgtede  sit  Kald, 
men  er  i  flere  Henseender  en  mærkelig  Skikkelse  for  sin 
Tid,  Forfatter  til  et  Par  latinske  Sange,  af  hvilke  hans 
Foraarssang  („In  vernalis  temporis  ortu  lætabundo")  navnlig 
fortjener  at  fremhæves  som  et  virkelig  smukt  lyrisk  Digt 
med  ejendommelig  Gjenklang  af  Folkevisens  friske,  naive 
Tone.  Særlig  maa  han  nævnes  som  Lærer  for  flere  af  Re- 
formationens betydeligste  Mænd  (bl.  a.  Hans  Tavsen  og  Kans- 
leren Johan  Friis),  paa  hvilke  han  uden  Tvivl  har  øvet  en 
ikke  uvigtig  Indflydelse.  Medens  Børup  i  Hovedsagen  hørte 
til  den  gamle  Skole,  om  han  end  stod  i  den  med  fremragende 
Dygtighed,  træffe  vi  i  enkelte  af  hans  samtidige  Repræsen- 
tanter for  den  humanistiske  Retning,  der  omsider  ved  Over- 
gangen fra  det  15.  til  det  16.  Aarhundrede  ogsaa  trængte  ind 
hos  os  og  begyndte  igjen  at  skaffe  de  klassiske  Forfattere 
Indgang  i  Skolerne. 

Efterhaanden  som  den  videnskabelige  Interesse  i  det  hele 
tog  af,  og  samtidig  med  at  Forbindelsen  med  Tyskland  fik 
mere  og  mere  Overhaand,  trak  de  Danske,  der  i  Udlandet 
søgte  en  videre  gaaende  Uddannelse,  end  Hjemmet  kunde 
byde,  sig  bort  fra  Paris  og  vendte  sig  til  de  nærmere  lig- 
gende tyske  Universiteter,  der  rigtig  nok  ikke  havde  nær  saa 
megen  Anseelse.  Navnlig  i  det  15de  Aarhundrede  blev  det 
almindeligt  at  søge  til  Køln,  Erfurt,  Greifswalde  o.  s.  v,,  medens 
Rejserne  til  Paris  bleve  sjældnere,  om  de  end  ikke  ganske 
ophørte.  Samtidig  begyndte  man  at  tænke  paa  at  faa  op- 
rettet Universiteter  i  Norden  selv.  Allerede  141Q  fik  Erik  af 
Pommern  Tilladelse  til  at  oprette  „et  almindeligt  Studium"  i 
et  af  de  nordiske  Lande,  men  først  over  et  halvt  Aarhundrede 
senere  blev  Tanken  til  Virkelighed;  Sverig  fik  sit  Universitet 
i  Upsala  1477,  og  i479  indviedes  Kjøbenhavns  Universitet. 
Det  var  Højskolen  i  Køln,  der  blev  tagen  til  Mønster  ved 
dennes  Oprettelse,   og   herfra  hentedes  den  første  Stamme  af 

Lærere  og  Studenter.  Forventningerne  om ,  hvad  den  vilde 
kunne  udrette,  bleve  imidlertid  foreløbig  skuffede,  dels  fordi 
Tiden  i  det  hele  taget  ikke  længere  var  gunstig  for  Oprettel- 
sen af  katholske  Universiteter,  dels  fordi  de  Pengemidler,  der 
havdes  til  Raadighed,  vare  utilstrækkelige.  Studierne  synes 
at  være  blevne  drevne  i  det  gamle  skolastiske  Spor,  men 
synderlig  besøgt  har  den  nye  Højskole  næppe  været;  mange 
vedblev  endnu  længe  efter  at  søge  til  Tyskland,  hvor  Forhol- 
dene vare  mindre  smaa,  saa  at  Kong  Hans  fandt  sig  foran- 
lediget til  at  nedlægge  udtrykkeligt  Forbud  imod  at  rejse  til 
fremmede  Universiteter,  med  mindre  man  i  Forvejen  havde  stu- 
deret mindst  3  Aar  i  Kjøbenhavn.  Det  var  saaledes  ikke 
nogen  livskraftig  T  ilværelse,  Universitetet  førte  fra  første  Færd 
af,  og  da  den  reformatoriske  Bevægelse  kom  og  bragte  For- 
styrrelse og  Usikkerhed  ind  i  Ordningen  af  de  gejstlige  For- 
hold, sygnede  det  fuldstændig  hen;  i  de  sidste  Aar  af  Frede- 
rik I's  Regering  existerede  det  i  Virkeligheden  ikke  længere. 
Forholdene  havde  altsaa  i  ingen  Henseende  udviklet  sig 
til  det  bedre,  da  den  nye  Tid  stod  for  Døren.  Tvært  imod, 
det  stod  saaledes,  at  det  nye  Liv,  Reformationen  vakte,  maatte 
begynde  forfra  paa  alle  Punkter,  og  adskillige  af  de  Forud- 
sætninger, der  gik  i  Arv  fra  den  gamle  Tid  til  den  nye,  vare 
i  høj  Grad  hæmmende.  Værst  var  den  nøje  Forbindelse, 
hvori  Danmark  var  kommen  med  Tyskland,  en  Forbindelse, 
som  Forholdene  uundgaaelig  førte  med  sig,  og  som  blev  saa 
uheldsvanger  og  dybt  indgribende  i  Folkets  aandelige  Liv  for 
lange  Tider,  fordi  den  bredte  sig  over  alle  Omraader.  Det 
rige  og  frugtbare  Danmark  lokkede  tidlig  vore  sydlige  Na- 
boer til  at  søge  Vinding  og  Fordel  hos  os,  og  da  der  ingen 
Hindringer  blev  lagt  dem  i  Vejen,  tilrev  de  sig  efterhaanden 
en  saadan  Indflydelse  paa  alle  Forhold,  at  da  Øjnene  omsider 
aabnedes  for  Faren,  var  det  allerede  for  sent.  Hansestæderne 
sad  som  Herrer  over  vor  Handel,  tyske  Haandværkere  ind- 
vandrede  i   Mængde,   vore  Konger  vare  tyske,  vor  Dannelse 

var  tysk,  for  saa  vidt  den  ikke  var  latinsk,  kort  sagt,  paa  alle 
Omraader  trængte  det  fremmede  sig  ind.  Det  saa'  en  Stund 
ud,  som  Aaget  skulde  afkastes,  da  Niels  Ebbesen  havde  fæl- 
det den  kullede  Greve  og  Valdemar  Atterdag  og  Dronning 
Margrete  atter  hævede  Landet  til  en  kortvarig  Storhed  og 
Glans;  nogen  væsentlig  Betydning  for  Folkelivet  fik  det  imid- 
lertid ikke,  og  for  Literaturen  aldeles  ingen.  Tilbagegangen 
i  national  Henseende  begyndte  strax  igjen  efter  Margretes 
Død;  de  tyskfødte,  for  største  Delen  svage  og  uduelige  Kon- 
ger, der  fulgte  efter  hende,  mægtede  ikke  at  gjennemføre  hen- 
des store  Tanke  om  Nordens  Enhed;  Splittelsen  blev  større 
og  større,  og  Svagheden  overfor  det  fremmede  steg  i  samme 
Forhold.  Ved  Middelalderens  Slutning  var  alt  lagt  til  Rette 
for  at  give  Tyskheden  Overmagten,  og  den  skulde  beholde 
den  i  lange  Tider. 


II. 


REFORMATIONSTIDEN. 


J-Jen  Omvæltning,  der  foregik  i  Evropa  i  Løbet  af  det 
14de  og  15de  Aarhundrede,  og  hvortil  navnlig  den  klassiske 
Literaturs  Gjenfødelse  havde  givet  Stødet ,  begyndte  ved 
Slutningen  af  det  15de  og  Begyndelsen  af  det  i6de  Aar- 
hundrede at  øve  sin  Virkning  her  oppe  i  Norden.  Øjnene 
aabnedes  ogsaa  her  for  det  gamles  Tomhed  og  Ufrugtbarhed 
og  det  nyes  Herlighed,  og  det  maatte  saa  meget  sna- 
rere ske,  som  Bogtrykkerkunstens  Opfindelse  omkring  1450 
jo  nødvendigvis  maatte  medføre  en  langt  livligere  Forbindelse 
m.ed  og  Paavirkning  fra  Udlandet,  end  der  tidligere  havde 
været  mulig.  Der  gik  vel  en  rum  Tid,  inden  Bogtrykkerkun- 
sten naaede  op  til  os.  Den  ældste  Bog,  der  er  trykt  her  i 
Landet,  er  fra  1482,  trykt  i  Odense  af  Tyskeren  Johan  Snell 
paa  Gjennemrejsen  til  Sverig,  hvortil  han  var  indkaldt  af 
Sten  Sture  d,  ældre;  først  noget  senere  bosatte  den  første 
Bogtrykker  sig  i  Danmark;  det  var  Vestfaleren  Gotfred  af 
Ghemen,  som  formodentlig  nærmest  indkaldtes  for  Uni- 
versitetets Skyld  og  trykkede  i  Kjøbenhavn  i  det  seneste  fra 
1493  af,  rimeligvis  noget  før.  Hans  første  Arbejder  var  la- 
tinske Skolebøger;  den  ældste  danske  Bog,  der  blev  trykt, 
var,  som  alt  nævnt,  Rimkrøniken  (1495  eller  maaske  før). 
Der  udgik  navnlig  fra  Begyndelsen  af  det  i6de  Aarhundrede 
mange  Bøger,  mest  Folkebøger  som  Karl  IMagnus,  Lucidarius, 
Flores  og  Blanseflor  o.  1.,  fra  hans  Værksted,   og  det  varede 

ikke  længe,  før  der  var  flere  Presser  i  Gang  baade  i  Kjøben- 
havn  og  i  de  vigtigste  Provinsbyer;  adskillige  Bøger  af 
Danske  og  beregnede  paa  Danmark  tryktes  ogsaa  udenlands, 
saa  det  blev  forholdsvis  ikke  saa  ringe  en  Produktion,  da  den 
først  var  kommen  i  Gang.  Endnu  inden  man  var  begyndt  at 
trykke  Bøger  her  hjemme,  var  naturligvis  trykte  Bøger 
naaede  her  ind  fra  Udlandet,  og  der  mangler,  som  sagt,  ikke 
Vidnesbyrd  om,  at  de  ikke  blev  ganske  uden  Virkning  som 
Budbringere  fra  den  nye  Tid,  der  var  brudt  frem  over 
Evropa. 

Det  varede  ikke  længe,  før  Bogtrykkerkunsten  skulde  faa 
en  vigtig  Gjerning  at  gjøre  som  et  kraftigt  Middel  til  at  ud- 
brede og  befæste  Reformationen,  der  vel  for  en  stor  Del  maa 
siges  at  skylde  den  sin  Sejr.  Den  stedse  stigende  Misfor- 
nøjelse med  det  bestaaende,  navnlig  paa  Kirkens  Omraade, 
der  var  en  naturlig  Følge  af  Gejstlighedens  Forfald  og  af 
det  helt  nye  Livssyn,  Kjendskabet  til  den  klassiske  Literatur 
havde  fremkaldt,  slog  efter  forskjellige  mislykkede  reforma- 
toriske Forsøg  omsider  igjennem  med  Martin  Luther,  og  den 
Bevægelse,  han  vakte,  forplantede  sig  hurtig  til  os.  Tiden 
var  moden  her  hjemme  til  at  tage  imod  den.  De  kirkelige 
Tilstande  vare  sunkne  saa  dybt  som  noget  Steds,  Prælaterne 
med  det  hele  Kleresi  af  Kanniker  og  Præster  tænkte  med 
Hensyn  til  deres  Embeder  kun  paa  de  Indtægter  og  Fordele, 
de  kunde  yde  dem,  og  lod  for  det  meste  Kirketjenesten 
skjøtte  sig  selv.  Men  selv  hvor  dette  ikke  var  Tilfældet,  slog 
den  gamle  Tingenes  Tilstand  ikke  længere  til;  Folket  var 
voxet  fra  at  lade  sig  nøje  med  de  latinske  Messer  og  Bønner, 
hvoraf  de  ikke  forstod  et  Ord,  Kravet  paa  at  høre  Guds  Ord 
paa  Modersmaalet  blev  stærkere  og  stærkere  og  har  efterladt 
sig  Vidnesbyrd  i  de  Forsøg,  der  i  Slutningen  af  Middelalde- 
ren gjordes  paa  at  gjøre  den  hellige  Skrift  tilgængelig  for 
alle  ved  at  oversætte  Stykker  af  den  paa  Dansk,  samt  i  de 
andre,  ganske  vist  ikke  mange,  gudelige  Skrifter,  der  forfattedes 

paa  Modersmaalet.  Følgen  af  dette  Bekjendtskab  med  Guds 
Ord  maatte  nødvendigvis  blive,  at  Grunden  udhuledes  under 
den  katholske  Kirke,  idet  den  uklare  Følelse  af,  at  det  i 
mange  Maader  stod  galt  til  med  den,  som  længe  havde  gjæ- 
ret  og  bredt  sig  i  videre  og  videre  Kredse ,  veg  Pladsen  for 
en  stedse  klarere  Erkj endelse  af,  at  den  Kristendom,  hvorfor 
Kirken  var  et  Udtryk,  ikke  var  den,  Evangelierne  forkyndte. 
Der  behøvedes  derfor  kun  et  Stød,  for  at  faa  den  vaklende 
Kirkebygning  til  at  falde,  og  kort  efter,  at  Luther  havde  rejst 
Kampen  i  Tyskland,  var  den  i  fuld  Gang  ogsaa  hos  os. 

De  danske  Konger  var  strax  fra  første  Færd  af  paa  det 
rene  med,  hvilket  Parti  de  skulde  tage.  Kristjern  den  anden 
maatte  føle  sig  højlig  tiltalt  af  den  hele  Bevægelse;  det  var 
jo  en  af  hans  ivrigste  Bestræbelser  at  drage  det  folkelige 
Element  frem,  og  der  skulde  ikke  megen  Skarpsindighed  til 
for  at  opdage,  at  det  religiøse  og  det  folkelige  her  vare  for- 
bundne paa  den  inderligste  Maade.  Noget  afgjørende  Skridt, 
som  et  Brud  med  Pavekirken,  har  Kristjern  den  anden  dog 
imidlertid  næppe  tænkt  sig  som  Konsekvensen  af,  hvad  han 
foretog  sig  i  denne  Henseende;  saa  vidt  var  det  heller  ikke 
endnu  kommet  med  Luther  selv,  da  Kongen  søgte  at  skaffe 
den  Bevægelse,  han  havde  rejst.  Indgang  hos  os.  Han  havde 
nærmest  til  Hensigt  at  reformere  Tilstanden  i  det  hele  ved 
at  bringe  friske  Kræfter  ind  ved  Universitetet,  som  han  søgte 
at  styrke  paa  enhver  Maade,  bl.  a.  ved  ligesom  Kong  Hans 
at  nedlægge  Forbud  imod  at  rejse  til  Udlandet  for  at  studere. 
Han  søgte  at  tilvejebringe  en  bedre  Ordning  i  Kirken,  navn- 
lig ved  gjennem  Lovgivningen  at  tvinge  de  gejstlige  til  at 
gjøre  deres  Pligt  og  ved  at  kræve  større  Vægt  lagt  paa  Præ- 
diken paa  Dansk  og  skyde  den  latinske  IVIesse  til  Side.  Han 
beskikkede  Povl  Eliesen  til  Lærer  i  Theologi  ved  Universitetet, 
for  at  han  med  sit  friere  Syn  skulde  fremhjælpe  de  alvorlige 
Studier  ved  den  hensygnende  Højskole,  han  indkaldte  Mænd 
fra  Wittenberg,  der  stode  Luther  nær,  for  at  de  skulde  virke 

for  den  nye  Lære,  ja,  han  søgte  endogsaa  at  faa  Luther  selv 
til  at  komme.  Hans  Forsøg  løb  imidlertid  ikke  synderlig  hel- 
dig  af.  Der  kom  to  wittenbergske  Theologer,  IVIathias  Gabler, 
som  var  særlig  dygtig  i  det  græske  Sprog,  der  jo  stod  paa 
Dagsordenen,  og  Martin  Reinhardt,  der  hørte  til  Luthers 
mest  yderlig  gaaende  Tilhængere.  Gablers  Virksomhed,  der 
varede  et  Par  Aar,  gik  temmelig  sporløst  hen,  hvorimod 
Reinhardt,  der  i  Stedet  for  at  virke  ved  Højskolen  optraadte 
som  ivrig  Prædikant  imod  den  bestaaende  Kirkeorden,  vakte 
et  ikke  ringe  Røre,  men  dog  nærmest  blev  til  Spot,  dels  paa 
Grund  af  hans  Voldsomhed  og  dels  fordi  han  som  Tysker 
ikke  kunde  gjøre  sig  forstaaelig  for  den  store  Mængde  uden 
ved  Hjælp  af  en  Tolk.  Efter  et  halvt  Aars  Forløb  maatte  han 
vende  hjem,  og  det  gik  ikke  hans  Afløser,  Karlstadt,  bedre;  han 
blev  her  endog  kun  nogle  faa  Maaneder.  I  Sammenhæng  med 
disse  Kongens  Forsøg  paa  at  berede  Reformationen  Indgang 
staar  ogsaa  hans  Bestræbelser  for  at  fremme  Undervisningen 
baade  for  Almuens  og  de  latinske  Skolers  Vedkommende, 
men  hans  Foranstaltninger  til  Indførelse  af  en  ny  og  bedre 
Tingenes  Tilstand  paa  dette  Omraade  strandede,  lige  saa  vel 
som  hans  Forsøg  paa  umiddelbart  at  reformere  Kirken,  paa  den 
sejge  Modstand,  de  herskende  Klasser  stillede  op  imod  ham. 
Hans  Anordninger  i  denne  Retning  stred  eller  mentes  at  stride 
alt  for  direkte  imod  deres  Interesser,  og  de  bleve  sammen 
med  hans  øvrige  Love  brændte  af  Adelen  paa  Viborg  Lands- 
thing  som  „skadelige  og  stridende  mod  gode  Sæder",  hvilket 
imidlertid  ikke  udelukkede,  at  de  følgende  Konger  efterhaan- 
den  maatte  optage  en  stor  Del  af  dem  igjen  som  hensigts- 
mæssige og  tidssvarende. 

K ristjern  den  andens  Bestræbelser  for  at  gjennemføre 
en  Reformation  ad  Lovgivningens  Vej  mislykkedes  fuldstæn- 
dig og  bidrog  deres  til  at  hidføre  hans  Fald.  Den  Sæd,  der 
var  bleven  udsaaet  under  hans  Avspicier,  spirede  imidlertid 
allerede  under  hans  Eftermand.    Da  Frederik  den  første  besteg 

Thronen ,  saa'  det  vel  ud ,  som  om  alt  skulde  vende  tilbage  i 
det  gamle  Spor  og  na\Tilig  sj-ntes  den  katholske  Kirke  og 
Gejstlighed  at  staa  saa  fast  som  nogen  Sinde  før.  Kravene 
paa  en  ny  Ordning  vare  imidlertid  blevne  fremsatte  og  havde 
fundet  for  stærk  en  Gjenklang  i  den  ophobede  Misfomojelse 
til  at  kunne  bringes  til  Tavshed.  Frederik  den  forste  begun- 
stigede aabenbart  Reformationen,  og  skjont  han  ikke  ind- 
førte den  nye  Lære  med  Magt,  men  nejedes  med  at  lade  den 
hele  Bevægelse  gaa  sin  Gang,  som  den  kunde  bedst,  støttede 
han  den  dog  ogsaa  direkte,  saa  vel  ved  at  brj-de  med  Pave- 
kirken, idet  han  beskikkede  baade  Bisper  og  Præster  paa 
egen  Haand.  uden  Hens}-n  til  de  vedkommende  gejstlige  ^Mjti- 
digheder.  som  ved  at  tilstaa  Lutheranerne  fri  Religionsovelse. 
Det  var  da  ogsaa  under  denne  Konge,  at  Reformationen  vandt 
fast  Fod  i  Danmark .  samtidig  med ,  at  den  gjennemførtes  af 
hans  Son,  den  senere  Kristian  den  tredie.  i  Siesvig.  Hoved- 
foreren  for  den  aandelige  Bevægelse  i  Danmark  blev  Hans 
Tavsen,  en  fattig  Bondesøn  fra  Fyen  (1404 — 1561).  Han 
robede  tidlig  ualmindelige  Aandsevner.  fik  VeljTidere,  som 
lod  ham  studere  i  Odense  Skole,  ogsaa.  som  det  s\-nes,  i  Aar- 
hus, eftersom  han  nævnes  blandt  ]\Iorten  Børups  Disciple. 
Efter  at  have  været  ved  Universitetet  i  Rostock,  hvor  han 
gjennemgik  de  akademiske  Grader  og  derefter  optraadte  som 
Docent,  idet  det  blev  overdraget  ham  at  holde  Forelæsninger 
over  Aristoteles.  Her  er  han  uden  Tvivl  bleven  berørt  af 
den  aandelige  Strømning,  der  udgik  fra  "Wittenberg,  om  han 
end  endnu  ikke  var  udpræget  luthersk  i  sine  Anskuelser,  senere 
foredrog  han  en  Tid.  fra  152 1  af.  Theologi  ved  Kjøbenhavns 
Universitet  jævnsides  med  Povl  Eliesen.  fra  hvis  Anskuelser, 
der.  som  alt  anrs'det.  var  mere  frisindede,  end  Tilfældet  elleis 
almindelig  var.  Tavsens  endnu  ikke  var  udpræget  forskjellige. 
Ikke  længe  efter  finde  vi  imidlertid  Hans  Tavsen  i  Wittenberg, 
Han  havde  faaet  et  Rejsestipendium  fra  Johanniterklosteret 
i  Antvorskov,   i  hvilket  han  var  indskreven  som  Munk.   men 

med  udtrykkeligt  Paalæg  om  ikke  at  rejse  til  den  nye  Læres 
Hoved-Arnested.  Han  gik  ogsaa  først  til  Køln  og  Løwen, 
rettroende  katholske  Universiteter,  men  Luthers  Skrifter  vakte 
en  saadan  Lyst  hos  ham  til  at  høre  den  store  Reformator,  at 
han  ikke  kunde  modstaa  Fristelsen,  men  rejste  til  Wittenberg, 
hvor  han,  som  hans  Gravskrift  siger,  „med  utrolig  Lærelyst 
hørte  Luther  paa  andet  Aar"  og  blev  aldeles  vunden  for  Re- 
formationens Sag.  Han  blev  kaldt  hjem  til  sit  Kloster,  hvor 
han  blev  modtagen  med  store  Forventninger  paa  Grund  af 
det  Ry  for  Lærdom,  der  var  gaaet  forud  for  ham,  men  kort 
efter  sin  Hjemkomst  blev  han  sat  i  Fængsel,  da  han  havde 
vakt  stærk  Forargelse  ved  en  Prædiken,  hvori  han  lod  de 
nye  Anskuelser,  han  havde  tilegnet  sig,  komme  til  Orde. 
Prioren  sendte  ham  til  Johanniterklosteret  i  Viborg,  for  at 
han  kunde  blive  omvendt  fra  sine  Vildfarelser  af  den  lærde 
og  veltalende  Peder  Jensen,  som  var  Prior  der.  Han  blev  i 
Begyndelsen  behandlet  som  Fange,  men  efter  nogle  Maa- 
neders  Forløb  havde  han  vundet  Prioren  saaledes,  at  han  fik 
Lov  til  at  prædike  ogsaa  her,  hvad  han  for  Resten  allerede 
havde  gjort  uden  Forlov  fra  sit  Fængsels  Gitter,  og  det  gjorde 
han  med  saadant  Fynd  og  Klem,  at  han  samlede  en  stor 
Menighed  om  sig.  Da  Følgen  heraf  blev,  at  hans  Stilling  i 
Klosteret  blev  usikker,  tyede  han  til  Byens  Borgere.  Det 
kom  til  Uroligheder,  da  Munkene  i  Graabrødreklostret  ikke 
vilde  overlade  ham  deres  Kirke;  Borgerne  satte  sig  i  Besid- 
delse af  den  med  Magt.  Bispen  gjorde  Forsøg  paa  at  kue 
Oprøret  med  væbnet  Magt  og  gribe  Tavsen,  men  det  mis- 
lykkedes, og  endelig  fik  han  tillige  med  Jørgen  Sadolin,  der 
ogsaa  var  kommen  fra  Wittenberg  og  ligeledes  prædikede  Re- 
formationen i  Viborg,  et  kongeligt  Beskyttelsesbrev ,  og  blev 
udnævnt  til  Kongens  Kapellan.  Fra  Viborg  bredte  Bevægel- 
sen sig  til  andre  jydske  Byer.  Kongen  holdt  sin  Haand  over 
de  evangeliske  Prædikanter,  og  begunstiget  paa  denne  Maade 
trængte  Reformationen  sejrrig  frem  over  hele  Landet  og  fandt 

især  et  stærkt  Tilholdssted  i  Malmø,  hvor  Borgmesteren  Jør- 
gen Kok  tog  sig  af  den  og  navnlig  Klavs  iMortensen  Tønde- 
binder,  Hans  Spandemager  og  Frants  Wormordsen  ivrig  præ- 
dikede den  nye  Lære.  1529  kaldte  Kongen  Hans  Tavsen  til 
Kjøbenhavn  og  ansatte  ham  som  Præst  ved  Nikolaj  Kirke, 
den  samme,  hvor  ]Martin  Reinhardt  faa  Aar  i  Forv^ejen  med 
saa  liden  Fremgang  havde  prædiket.  Tavsen  havde  mere 
Held  med  sig  og  fik  største  Delen  af  Byens  Borgere  paa 
sin  Side.  Den  nye  Lære  bredte  sig  med  uimodstaaelig  Magt 
over  hele  Riget,  og  Hans  Tavsen  stod  nu  som  ,.Fænnike- 
drager  for  det  ganske  Lutheri  i  Danmark",  som  han  kaldes 
af  Povl  Eliesen ,  der  nu  alt  i  fiere  Aar  havde  hørt  til  Refor- 
mationens ivrigste  Modstandere.  Som  de  evangeliskes  aner- 
kj endte  Fører  optraadte  han  paa  Herredagen  i  Kjøbenhavn 
1530  og  fremlagde  Protestanternes  Trosbekj endelse  og  deres 
Svar  paa  Katholikernes  Angreb.  Spændingen  var  nu  kom- 
men paa  sit  højeste;  Lutheranerne  gjorde  stadig  Fremskridt, 
men  disse  ledsagedes  ikke  sjælden  af  betydelige  Uordener  og 
Voldsomheder.  Da  Frederik  den  første  døde  (1533),  fik  Ka- 
tholikeme  igjen  en  lille  Tid  Overtaget,  og  de  vendte  sig  selv- 
følgelig først  og  fremmest  imod  Hans  Tavsen,  som  ,.af  sær- 
deles Naade"  kun  blev  dømt  til  at  nedlægge  sit  Præsteembede 
og  forlade  sit  Stift,  samt  for  Fremtiden  aldeles  at  opgive  at 
befatte  sig  med  Religionssager.  Det  var  ved  denne  Lejlighed, 
at  det  bekjendte  Optrin  fandt  Sted,  da  Kjøbenhavns  Bor- 
gere, der  havde  forsamlet  sig  udenfor  Raadhuset  for  at  for- 
svare deres  Præst  mod  Prælaternes  Overlast,  var  ved  at  lægge 
Haand  paa  Biskop  Rønnov,  som  kun  frelstes  ved,  at  Tavsen 
tog  ham  i  Beskyttelse  mod  den  opbragte  Mængde.  Tavsen 
forlod  Kjøbenhavn,  men  Bispen  maatte  give  efter  for  Borger- 
nes Forlangende  og  tillade  ham  at  vende  tilbage.  Til  Trods 
for  al  den  Modstand,  Prælaterne  satte  imod  den,  vandt  Luther- 
dommen stadig  mere  og  mere  Indgang,  og  da  der  efter  Greve- 
fejdens   stormfulde    Tid    atter    oprandt   fredelige    Tider    over 

Landet,  var  det  første,  den  nye  Konge,  Kristian  den  tredje, 
gjorde,  at  sikre  dens  endelige  Sejr.  Dette  skete  paa  Rigs- 
dagen i  Kjøbenhavn,  hvor  Grundlaget  for  den  fremtidige 
Kirkeordning  vedtoges. 

Reformationen  fik  Betydning  for  Aandslivet  ikke  blot  paa 
det  religiøse  Omraade,  men  ogsaa  i  forskjellige  andre  Retnin- 
ger ;  idet  den  vakte  Folket  med  Hensyn  til ,  hvad  der  snart 
kom  til  at  staa  for  de  fleste  som  en  Livs-  og  Salighedssag, 
rev  den  det  ud  af  den  Sløvhedstilstand,  hvori  det  i  det  hele 
havde  været  nedsunket,  og  det  Krav  paa  aandelig  Frigjørelse, 
den  rejste  for  Religionens  Vedkommende,  var  nøje  forbundet 
med  Frihedskrav  ogsaa  paa  andre  Omraader  og  vakte  navn- 
lig Trang  til  at  løsrive  sig  fra  det  aandelige  Formynderskab, 
hvorunder  man  hidtil  havde  levet.  Da  den  hele  Bevægelse 
efter  sin  Natur  var  og  maatte  være  folkelig,  var  det  nødven- 
digt for  Reformatorerne  saa  vel  som  for  deres  Modstandere 
at  henvende  sig  direkte  til  Menigmand  i  Tale  og  Skrifter; 
Modersmaalet  maatte  benyttes  i  en  Udstrækning,  hvorom  man 
tidligere  ikke  havde  drømt;  de  store  Stridsspørgsmaal  drøf- 
tedes i  Skrifter,  der  spredtes  i  vide  Kredse,  og  Følgen  af,  at 
Folket  saaledes  kaldtes  til  Eftertanke,  blev  en  Sans  for  Op- 
lysning, som  der  tidligere  ikke  havde  været  noget  tilsvarende 
til.  Da  Forholdene  vare  blevne  ordnede  i  Overensstemmelse 
med  den  nye  Læres  Krav,  og  denne  stod  i  en  fast  og  tryg 
Stilling,  forlod  Udviklingen  rigtig  nok  igjen  det  Spor,  hvori 
den  i  Kampens  Tid  var  kommen  ind.  Da  man  ikke  længere 
mente  at  have  direkte  Brug  for  Folket,  opgav  Literaturen 
efterhaanden  for  største  Delen  det  folkelige  Element,  den 
havde  optaget  i  sig,  Modersmaalet  maatte  igjen  vige  Pladsen 
for  Latinen,  Reformationen  affødte  „den  lærde  Tidsalder",  men 
imellem  denne  og  Middelalderen  ligger  der  et  Tidsrum  af 
omtrent  et  Aarhundrede,  i  hvilket  den  nye  Kirkelære  forbe- 
redes, gjennemføres  og  befæstes,  og  som  er  en  virkelig  Folke- 
tid,  fordi  det  er  Folket,    der  i  den  spiller  Hovedrollen,   ikke 

blot  i  den  Forstand,  at  det  er  det,  der  arbejdes  for,  men 
ogsaa  fordi  det  selv  bærer  hele  Bevægelsen  og  bidrager  væ- 
sentlig til  den  ved  Mænd,  der  ere  udgaaede  af  dets  Midte. 

Blandt  de  Mænd,  der  ved  deres  Skrifter  bidrog  til  Re- 
formationens Fremme,  indtager  Kristjern  Pedersen  af- 
gjort den  første  Plads.  Han  var,  som  de  fleste  af  Reforma- 
tionens Forkæmpere,  udgaaet  fra  Borgerstanden  og  blev  født 
i  Svendborg  (?)  omtrent  1480.  Han  blev  gejstlig,  var  Kannik 
i  Lund  og  studerede  i  adskillige  Aar  i  Paris,  hvor  han  blev 
Magister.  Efter  sin  Hjemkomst  blev  han  Kansler  hos  Ærke- 
bispen i  Lund,  og  da  Kristjern  den  anden  rømmede  Landet, 
blev  han  tilbage  for  at  varetage  sin  Herres  Tarv.  Han  slut- 
tede sig  aabenlyst  til  den  fordrevne  Konge  og  blev,  efter  at 
have  deltaget  i  wSøren  Norbys  Indfald  i  Skaane  1525,  nødt  til 
at  flygte.  Han  tyede  til  Kristjern  den  anden ,  hvem  han  be- 
standig var  en  trofast  Ven  og  Tjener.  Efter  Kongens  mis- 
lykkede Forsøg  paa  at  vinde  sine  Lande  tilbage,  der  førte  til 
hans  Fængsling,  fik  han  Lov  til  at  bo  i  Malmø  og  „nære  og 
bjærge  sig  af  Prenteri"  ,  og  her  træffe  vi  ham  under  Greve- 
fejden som  Sekretær  hos  den  bekj endte  Borgmester  Jørgen 
Kok  eller  Mønter,  en  af  den  fangne  Konges  ivrigste  Tilhæn- 
gere. Sine  sidste  Aar  tilbragte  han  syg  og  svag  efter  det 
anstrængende  og  bevægede  Liv,  han  havde  ført,  hos  en  Slægt- 
ning, der  var  Præst  i  Helsinge  paa  Sjælland.  Her  døde  han 
den  1 6de  Januar  1554. 

Kristjern  Pedersen  var  en  overordentlig  frugtbar  Forfat- 
ter, og  de  forskjellige  Elementer,  der  vare  karakteristiske  for 
den  gjærende  og  urolige  Tidsalder,  hvori  han  levede,  afspej- 
lede sig  klart  og  levende  i  hans  Skrifter.  Under  sit  Ophold 
i  Paris  var  han  i  alle  Maader  rettroende  Katholik,  om  der 
end  gjærede  nye  Tanker  i  ham,  som  først  kom  til  Klarhed, 
da  han  kom  i  Forhold  til  Luthers  Lære.  Her  udgav  han  flere 
latinske  theologiske  Skrifter,  Messebøger  o.  1.,  men  allerede 
den  Gang  havde  han  dog  Øjet  aabent  for  Betydningen  af,  at 


76 


Reformationstiden. 


der  i  større  Udstrækning  gaves  Folket  Adgang  til  Læsning, 
og  benyttede  ofte  Modersmaalet.  Han  udgav  saaledes  her 
flere  Skrifter,  der  vare  beregnede  paa  Lægfolk  blandt  hans 
Landsmænd,  foruden  en  Bønne-  eller  Tidebog  og  det  lille 
Folkeskrift  om  Messen,  den  store  „Jertegnspostille"  (15 15),  en 
—  vist  nok  ligesom  ogsaa  de  to  foregaaende  Skrifter  —  efter 
latinske  Forbilleder  udarbejdet  Samling  Prædikener  over  alle 
Aarets  Evangelier  og  Epistler,  med  et  Jertegn  knyttet  til 
hver.  Men  han  indskrænkede  sig  allerede  i  denne  Periode 
ikke  til  at  udgive  gudelige  Skrifter,  han  udgav  ogsaa  Bøger 
til  Skolens  Tjeneste,  saaledes  15 10  den  ældste  latinsk- danske 
Ordbog  (Vocabularium  ad  usum  Dacorum)  og  1515  Peder 
Laales  Ordsprog.  Hans  Hovedværk  under  hans  Pariserophold 
var  imidlertid  Udgaven  af  Saxos  Danmarks  Krønike,  hvorved 
dette  for  vor  Oldtids  og  Middelalders  Historie  uvurderlige 
Værk  efter  al  Sandsynlighed  reddedes  fra  Undergang,  at 
dømme  efter  de  Vanskeligheder,  der  vare  forbundne  med 
Tilvejebringelsen  af  et  Exemplar  til  Trykningen  (15 14).  Hans 
Syslen  med  Fædrelandets  Historie  indskrænkede  sig  for  øvrigt 
ikke  til  Udgivelsen  af  Saxos  Krønike,  han  har  ogsaa  arbejdet 
paa  en  Oversættelse  eller  dansk  Bearbejdelse,  ja,  endog  paa 
en  Fortsættelse  af  denne.  Der  er  bevaret  enkelte  Levninger 
af  dette  Arbejde,  der  synes  at  skulle  have  været  ført  ned  til 
Kristian  den  førstes  Død. 

Under  Kristjern  Pedersens  Ophold  i  Tyskland  og  Neder- 
landene, hvorhen  han  fulgte  den  fordrevne  Konge,  fuldendtes 
det  Omslag  i  religiøs  Henseende,  der  vel  allerede  var  begyndt 
efter  hans  Hjemkomst  fra  Paris,  og  ligesom  det  før,  medens 
han  endnu  var  Katholik,  især  havde  ligget  ham  paa  Hjærte 
at  faa  Menigmand  i  Tale,  er  ogsaa  den  Forfattervirksomhed, 
han  udfoldede,  efter  at  han  havde  sluttet  sig  til  den  nye 
Lære,  overvejende  for  ikke  at  sige  udelukkende  folkelig. 
Størst  Betydning  fik  hans  Oversættelse  af  det  Nye  Testamente, 
der  tryktes  i  Antwerpen  1529  „til  den  menige  Almues  Tjeneste" 

Og  allerede  to  Aar  efter  udkom  i  andet  Oplag.  Det  var  ikke 
den  første  danske  Oversættelse,  der  blev  trykt,  allerede  1524 
udkom  den,  der  sædvanlig  tillægges  den  bekj endte  Hans  Mik- 
kelsen, Borgemester  i  Malmø,  en  af  Kristjern  den  andens  iv- 
rigste Tilhængere.  Det  var  utvivlsomt  efter  Kongens  Tilskyn- 
delse, at  Hans  Mikkelsen  gav  sig  i  Lag  med  dette  vigtige 
Arbejde,  som  Kristjern  i  det  mindste  tog  Del  i  ved  at  gjen- 
nemgaa  Oversættelsen  af  flere  Stykker,  selv  prøvede  Kongen 
paa  at  oversætte  det  gamle  Testamente,  saa  det  har  aaben- 
bart  været  Meningen  at  tilvejebringe  en  Oversættelse  af  hele 
Biblen.  Hvor  vidt  han  har  nogen  direkte  Del  i  Oversættel- 
sen af  det  nye  Testamente,  lader  sig  nu  ikke  afgjøre,  men 
Hans  Mikkelsen  har  i  alt  Fald  ikke  været  ene  om  Arbejdet, 
han  har  oversat  Brevene,  Evangelierne  skyldes  en  eller  flere 
andre.  Dette  første  Forsøg  paa  at  give  Folket  Guds  Ord  i 
Hænde  paa  Modersmaalet  var  imidlertid  ikke  heldigt,  navnlig 
fordi  Sproget  gjennemgaaende  var  daarligt  og  paa  mange 
Steder  ligefrem  uforstaaeligt,  og  Bogen  vandt  derfor  lige  saa 
lidt  den  nye  Læres  Tilhængeres  som  Katholikernes  Bifald. 
Der  var  derfor  virkelig  Trang  til  en  ny  Oversættelse;  Krist- 
jern Pedersen  vidner  selv  i  sin  Fortale,  at  mange  klagede 
over,  at  de  ikke  kunde  forstaa  Dansken  i  den  tidligere,  og 
anfører  det  som  en  af  Grundene  til,  at  han  har  taget  sig  for 
at  give  en  ny.  Den  Modtagelse,  hans  Arbejde  fandt,  vidner 
jo  allerede  paa  Forhaand  om,  at  det  slog  an,  og  det  staar  i 
Virkeligheden  ogsaa  højt  over  sin  Forgænger.  Ligesom  Hans 
Mikkelsens  er  Kristjern  Pedersens  Oversættelse  foretaget  fra 
Latin,  idet  Vulgata  er  lagt  til  Grund,  men  saaledes,  at  de 
begge  have  fulgt  „de  allerbedste  og  ypperste  Klerke"  og  be- 
nyttet baade  Erasmus  af  Rotterdam  og  Luther,  hvilket  dog 
for  Kristjern  Pedersens  Vedkommende  er  sket  med  megen 
Selvstændighed  og  Kritik.  Der  er  adskillige  Fejl,  som  vise, 
at  om  Kristjern  Pedersen  end  efter  den  Tids  Maalestok  har 
været   dygtig  i   Latinen,    har  Grammatiken  ikke  været   hans 

Stærke  Side,  og  Oversættelsen  gaar  undertiden  videre  i  Fri- 
hed, end  det  baade  var  nødvendigt  og  heldigt,  men  i  alt  væ- 
sentligt er  den  et  fortræffeligt  Arbejde,  holdt  i  et  klart  og 
godt  Sprog,  og  i  det  hele  taget  udført  med  en  Skjønsomhed 
og  Dygtighed ,  der  ikke  blot  giver  den  Krav  paa  Anerkjen- 
delse  i  Betragtning  af  den  Tid  og  de  Forhold,  i  hvilke  den 
fremkom,  men  ogsaa  i  og  for  sig  er  al  Ære  værd. 

Fra  samme  Tid  er  Oversættelsen  af  Davids  Psalter,  der 
ligeledes  udkom  i  Antwerpen  (1531).  Ogsaa  denne  Bog  var 
tidligere  oversat  paa  Dansk;  allerede  i  sin  Tidebog  havde 
Kristjern  Pedersen  optaget  en  Del  deraf,  og  kort  før  han  ud- 
gav sin  fuldstændige  Fordanskelse,  havde  Karmelitermunken 
Frants  Wormordsen  udgivet  sin  Oversættelse  (1528),  som 
Kristjern  Pedersen  imidlertid  ikke  synes  at  have  kjendt.  Naar 
han  dadler  „de  Psaltere,  som  før  vare  udsatte,"  for  deres 
daarlige  Dansk ,  tænker  han  vist  nok  paa  de  mange  haand- 
skrevne  Oversættelser  af  større  eller  mindre  Dele  af  Psalteren, 
der  fandtes,  og  af  hvilke  der  er  bevaret  flere  til  vore  Dage. 
Frants  Wormordsens  Oversættelse  bærer  for  øvrigt  paa  mange 
Steder  Vidnesbyrd  om  Oversætterens  fremmede  Herkomst  — 
han  var  fra  Holland,  men  kom  allerede  i  sin  Barndom  til 
Danmark  —  eller  i  alt  Fald  om,  at  han  savnede  Øvelse  og 
Evne  til  at  udtrykke  sig  let  og  flydende  paa  Dansk,  skjønt 
han  fik  Hjælp  til  sit  Arbejde  af  Povl  Eliesen.  Ogsaa  her 
tilkommer  den  første  Plads  ubestridelig  Kristjern  Pedersen, 
hvis  Gjengivelse  aabenbart  er  foretagen  med  stor  Omhu, 
baade  i  Henseende  til  Sprogets  Kraft  og  Velklang  og  til  Ud- 
trykkets Nøjagtighed  i  Forhold  til  Originalen;  ikke  sjælden 
lyder  denne  Oversættelse  ligefrem  „som  Vers  og  Rim",  den 
er  da  ogsaa  helt  igjennem  trykt  som  Vers  med  brudte  Linjer, 
og  paa  mange  Steder  bidrager  Anvendelsen  af  Rimstave  i 
høj  Grad  til  at  give  den  et  karakteristisk  digterisk  Sving. 
Endnu  efter  at  den  nye  Oversættelse  af  Salmerne,  der  optoges 
i  den   avtoriserede   Bibeloversættelse    (1550),    var  udkommen, 

bevarede  Kristjern  Pedersens  kraft-  og  kjærnefulde  Gjen- 
givelse  den  Yndest,  den  havde  vundet,  og  i  1586  blev  den  ud- 
givet igjen.  Begge  Oversættelser  ere  foretagne  fra  Latin, 
men  med  Benyttelse  af  fremmede  Oversættelser  fra  den  he- 
braiske Grundtext. 

I  de  samme  Aar  Kristjern  Pedersen  ved  sine  Fordansk- 
ninger af  den  hellige  Skrift  gav  den  nye  Læres  Forkæmpere 
et  fortræffeligt  Vaaben  i  Hænde,  bidrog  han  ogsaa  ved  for- 
skjellige  Smaaskrifter  til  at  bane  Vej  for  de  nye  Tanker, 
hvorpaa  Reformationen  hvilede.  Der  udkom  i  Aaret  1531 
ikke  mindre  end  7  saadanne  Smaaskrifter  af  ham,  alle  mer 
eller  mindre  frie  Bearbejdelser  for  det  meste  efter  Luther*). 
Der  er  ingen  Tvivl  om,  at  de  varme,  fyndige  Ord,  der  her 
taltes  til  den  store  Mængde,  have  gjort  deres  Virkning;  det 
var  netop  saadanne  Skrifter,  der  skulde  til  for  at  bane  Vej, 
Skrifter,  der  ikke  subtilt  drøftede  dogmatiske  Spørgsmaal, 
men  talte  varmt  og  stærkt  til  Hjærtet,  en  Gave,  som  Kristjern 
Pedersen  i  høj  Grad  besad.  For  os  er  det  interessanteste  af 
disse  Smaaskrifter  det,  der  handler  ,,om  Børn  at  holde  til  Skole", 
en  meget  fri,  fortræffelig  lokaliseret  Bearbejdelse  af  et  Skrift 


*)  „Om  vaar  Herris  Død  oc  pine  och  om  billede" ,  en  lille  bibelsk  Billedbog. 
Træsnit  mest  af  Lidelseshistorien,  med  tilhørende  kort  Text,  i  Lighed  med 
de  i  Middelalderen  almindelige  Passionaler.  Det  nærmeste  Forbillede  for 
den  danske  Bog  er  en  lignende  af  Luther,  men  det  er,  saa  vel  med  Hensyn 
til  Valget  af  Billederne  som  til  Texten,  fulgt  med  stor  Frihed.  Det  var  en 
Maade  at  lære  Folk  Bibelhistorie  paa,  der  slog  an;  Kristjern  Pedersens 
Bog  udkom  i  to  Oplag,  og  fandt  endnu  i  det  i6de  Aarhundrede  to  Efter- 
lignere (Rasmus  Hansen  Rerav  og  Anders  Sørensen  Vedel).  —  „Huorledis 
huert  menniske  skal  betencke  vor  Herris  død  oc  pine" ,  „Huorledis  huert 
Christet  menniske  skal  bere  sit  kaarss"  og  „Om  EcteskafF  oc  børn  ath 
opfede"  ere  Prædikener  af  Luther.  —  „Den  rette  vey  till  Hiemmeriges  Rige" 
indeholder  Oversættelse  af  en  Del  Smaaskrifter,  paa  en  enkelt  Undtagelse 
nær  alle  af  Luther,  tilsammen  dannende,  hvad  man  vel  nærmest  maa  betegne 
som  en  Katekismus.  Af  samme  Art  er  „Merckelige  Spørsmaall  och  swar." 
—  Endelig  skal  til  syvende  og  sidst  følgende  Titel  anføres  fuldstændig: 
„Om  børn  ath  holde  till  Scole  och  Studium  och  ath  skicke  gode  Scolemestere 
til  dem". 

af  Luther,  der  giver  os  et  levende  Billede  af  Skolevæsenets 
Tilstand,  saaledes  som  den  gjennemgaaende  var  her  i  Landet 
paa  den  Tid,  og  som  derfor  er  af  ikke  ringe  kulturhistorisk 
Vigtighed.  Derimod  turde  denne  Bog,  der  sigtede  paa  et 
enkelt  praktisk  Punkt  og  paaviste  Trangen  til  Forandring  dér, 
være  det  af  disse  Smaaskrifter,  der  i  Virkeligheden  fik  mindst 
praktisk  Betydning.  Skriftet  kom  midt  under  den  religiøse 
Gjæring,  da  Gemytterne  vare  optagne  af  ganske  andre  Ting, 
og  de  Foranstaltninger,  der,  efter  at  Reformationen  havde 
fundet  Sted,  bleve  trufne  til  Forbedring  af  Skolevæsenet,  ud- 
gik direkte  fra  Regeringen,  uden  at  vist  nok  det  fortræffelige 
lille  Skrift  har  haft  nogen  Indflydelse  derpaa. 

Kristjern  Pedersen  fortsatte,  efter  at  han  var  vendt  til- 
bage til  Danmark,  den  folkelige  Forfattervirksomhed,  han  i 
Udlandet  havde  udfoldet  i  saa  stort  Omfang.  Allerede  1533 
udgav  han  i  Malmø,  hvor  han  nu  i  nogle  Aar  havde  sit 
„Prenteri",  til  „enfoldige  kristne  Menneskers,  baade  unge  og 
gamles"  Tjeneste  „170  merkelige  och  ret  christelige  spørss- 
maal  med  deris  suar",  en  lille  Katekismus,  oversat  eller  be- 
arbejdet efter  et  tysk  Skrift  af  Joh.  Agricola.  Allerede  i 
Skriftet  „Den  rette  Vej  till  Hiemmeriges  Rige"  var  han  kom- 
men ind  paa  at  gjøre  godt  igjen,  hvad  Fortræd  han  mente 
muligvis  at  kunne  have  anrettet  ved  de  danske  Skrifter,  han 
havde  udgivet  i  sin  katholske  Periode,  idet  den  nævnte  Bog 
stærkt  angriber  de  gamle  Bønne-  og  Opbyggelsesbøger,  aaben- 
bart  med  Tanken  særlig  henvendt  paa  hans  egen  Tidebog 
og  Bogen  om  Messen.  Senere  søgte  han  at  raade  Bod  paa 
den  Skade,  han  maatte  have  anrettet  ved  at  hjælpe  til  at  ud- 
brede de  papistiske  Vildfarelser  gjennem  sin  Jertegnspostil, 
eftersom  de  Fabler  og  Jertegn,  den  handler  om,  er  noget, 
„som  Menneskene  selv  have  opdigtet  og  drømt",  idet  han 
oversatte  en  luthersk  Postille,  som  imidlertid  ikke  udkom. 
I  Slutningen  af  sit  Liv  var  han  optaget  af  Arbejdet  med  den 


Kristjern  Pedersen.  gi 

saakaldte  Kristian  den  tredjes  Bibel,  i  hvis  Udarbejdelse  efter 
Luthers  Oversættelse  han  havde  væsentlig  Del. 

Vi  have  nu  nævnet  de  Arbejder,  hvormed  Kristjern  Pe- 
dersen bidrog  til  at  fremme  og  befæste  Reformationen;  vi  have 
endnu  tilbage  at  anføre  nogle  Skrifter  af  anden  Art.  Han 
udgav  saaledes  et  Par  Lægebøger,  de  første,  der  udkom  paa 
Tryk  hos  os,  sammensankede  af  „mange  mærkelige  latine  og 
tyske  Bøger",  interessante  ved  det  Indblik,  de  give  i  Læge- 
kunstens daværende  Tilstand.  Hans  Kjærlighed  til  Historie 
efter  Datidens  Lejlighed  viser  sig  i  hans  Udgave  af  Folke- 
bogen „Kejser  Karl  Magnus  Krønike" ,  der  er  aftrykt  efter 
Gotfred  af  Ghemens  tidligere  omtalte  Udgave,  men  rettet  i 
Sproget,  samt  i  Kong  Olger  Danskes  Krønike,  som  han  fik 
opledt  i  Paris ,  lod  oversætte  fra  Fransk  til  Latin  og  derfra 
selv  oversatte  paa  Dansk. 

Man  har  kaldt  Kristjern  Pedersen  den  danske  Literaturs 
Fader,  og  han  fortjener  i  Virkeligheden  dette  Navn,  thi  ikke 
blot  er  han  den  første,  som  udfoldede  nogen  betydeligere  For- 
fattervirksomhed paa  vort  Modersmaal,  men  hans  stærkt  ud- 
bredte og  flittig  læste  Skrifter  fik  i  flere  Henseender  afgjø- 
rende  Betydning  for  den  Literaturs  Præg,  der  fulgte  efter. 
En  af  de  Hovedopgaver,  der  var  at  løse,  var  at  skabe  et 
dansk  Skriftsprog,  og  i  den  Henseende  kan  man  næppe  sætte 
hans  Virksomhed  for  højt;  han  var  sig  denne  Opgave  og  dens 
Vigtighed  fuldt  bevidst,  og  han  naaede  ogsaa  at  skrive  en 
„ret  Danske",  saa  ren  og  klar,  som  man  ikke  før  havde  set 
den,  og  brød  for  sine  Efterfølgere  en  Vej ,  som  det  ikke  var 
hans  Skyld  de  ikke  fulgte  i  større  Udstrækning,  men  som  dog 
stadig  betraadtes  og  holdtes  aaben  af  nogle  i  de  følgende 
Slægtled,  indtil  den  almindelige  Strøm  omsider  slog  ind  paa 
den,  og  den  Udvikling  for  Alvor  kom  i  Gang,  som  har  fort- 
sat sig  til  vore  Dage.  Hans  Sprog  er  gjennemgaaende  klart 
og  godt  formet,  med  en  for  den  Tid  sjælden  Sans  for  Ud- 
trykkets Kraft  og  Farve,  og  paa  mange  Steder  behandler  han 

det  ligefrem  med  Mesterskab.  Højest  naaede  han  maaske  i 
Bibeloversættelsen  fra  1550  („Kristian  den  tredjes  Bibel"),  uden 
Sammenligning  det  mærkeligste  Sprogmindesmærke,  vi  have 
fra  Reformationstiden.  I  Sammenhæng  hermed  maa  frem- 
hæves det  afgjort  folkelige  og  nationale  Præg,  hele  hans  For- 
fattervirksomhed havde;  baade  medens  han  var  Katholik,  og 
efter  at  han  havde  sluttet  sig  til  Luthers  Lære,  var  det  først 
og  fremmest  den  menige  Mands  Oplysning,  han  havde  for 
øje,  og  det  ikke  blot  fordi  Reformationen  efter  sin  Natur 
førte  med  sig,  at  det  gjaldt  om  at  faa  Menigmand  med,  men 
fordi  hans  Tarv  virkelig  i  og  for  sig  laa  ham  paa  Hjærte. 
Han  indskrænkede  sig,  som  vi  have  set,  heller  ikke  til  at  ar- 
bejde direkte  for  Kirkeforbedringen  gjennem  sine  religiøse 
Skrifter,  men  skrev  ogsaa  paa  andre  Omraader,  og  hans  folke- 
lige Syn  er  ogsaa  her  stærkt  fremtrædende.  Særlig  maa  i  denne 
Henseende  fremhæves  hans  Karl  den  stores  og  Olger  Danskes 
Krøniker,  Bøger,  der  den  Gang,  som  i  lange  Tider  derefter, 
læstes  med  den  største  Interesse  af  Menigmand.  I  Modsæt- 
ning til  de  fleste  af  sine  samtidige,  der  i  deres  Kamp  mod 
Papisteriet  drog  til  Felts  imod  alt,  hvad  der  var  Folkets 
aandelige  Arv  fra  Fortiden,  saa'  Kristjern  Pedersen  ogsaa  med 
Kjærlighed  paa  de  gamle  Sagn  og  Viser  og  andre  af  Aands- 
livets  Minder,  og  det  fortjener  ikke  mindst  at  nævnes,  at 
han  havde  en  levende  Følelse  af  Slægtskabet  imellem  de  nor- 
diske Folk,  en  Følelse,  der  gjentagne  Gange  kommer  utve- 
tydig til  Orde  i  hans  Skrifter. 

Kristjern  Pedersen  var  ikke  blandt  Førerne  i  den  store 
Kamp  imellem  den  gamle  og  nye  Lære.  Han  var  udenlands, 
da  det  gik  hedest  til,  men  selv  om  han  havde  været  her 
hjemme,  er  det  ikke  rimeligt,  at  han  vilde  være  kommen  til 
at  spille  nogen  fremragende  Rolle  i  den,  saaledes  som  den 
førtes  ude  i  Livet;  han  „havde  stedse  elsket  Rolighed  og  holdt 
sig  i  denne  ulejlige  Tid  af  Vejen  hos  sine  Folk  og  Frænder", 
og   hans  Evner  og  Karakter,    saaledes  som  den  viser  sig  for 


Kristjern  Pedersen.  g  -, 

OS  i  hans  Skrifter,  henviste  ham  aabenbart  ogsaa  til  den 
stille  Syslen  med  Bog  og  Pen.  Desuden  maa  det  ikke  over- 
ses, at  et  saadant  fuldstændigt  og  i  alle  Henseender  afgjørende 
Brud  med  Fortiden,  som  vi  træffe  hos  de  fleste  af  hans 
Trosfæller,  finde  vi  ikke  hos  ham;  han  holdt  paa  det  af  det 
gamle,  han  mente  kunde  bruges  og  fortjente  at  bevares,  ved 
Siden  af  at  han  bragte  væsentlig  nye  Elementer  ind  i  Ud- 
viklingen. I  denne  Henseende  blev  Luthers  Fremtræden  selv- 
følgelig af  den  største  Betydning  for  ham,  men  nærmest  saa- 
ledes,  at  den  tyske  Reformators  mægtige  Ord  hjalp  ham  til 
Klarhed  over  Tanker,  han  allerede  tidligere  tumlede  med, 
men  ikke  af  sig  selv  magtede,  og  frigjorde  ham  for,  hvad 
der  i  Tidens  Tankegang  hildede  ham  og  hæm.mede  hans  frie 
Udvikling.  Allerede  i  de  Skrifter,  han  udgav,  medens  han 
var  Katholik,  er  der  noget  reformatorisk,  og  de  indeholde 
bl.  a.  netop  den  Tanke  tydelig  udtalt,  der  blev  den  ledende 
i  hele  hans  Forfattervirksomhed,  at  ingen  kan  blive  salig 
uden  Evangelierne  og  den  hellige  Tro,  hvori  baade  ligger 
Kravet  paa  Menigmands  Adgang  til  Guds  Ord  og  Mod- 
sætningen til  den  katholske  Kirkes  Anprisning  af  Gjerningernes 
saliggjørende  Kraft.  Saa  vel  i  „Tidebogen"  som  i  „Jertegns- 
postillen''  er  det,  han  selv  lægger  mest  Vægt  paa,  de  Stykker 
af  den  hellige  Skrift,  Bøgerne  indeholde  i  Oversættelse, 
„Ingen  skal  tro,  at  Evangelierne  er  helligere  paa  ét  Tunge- 
maal  end  paa  et  andet",  siger  han  i  Postillen;  „havde  nogen 
af  Apostlene  skrevet  Evangelier  til  Danmarks  Rige,  da  havde 
han  dem  visselig  skrevet  paa  ret  Dansk,  thi  hvert  Menneske 
bør  at  kunne  dem  paa  sit  eget  Maal".  I  sin  Hævdelse  af 
Troens  Betydning  og  Menigmands  Ret  til  at  faa  den  hellige 
Skrift  i  Hænde  har  han  grebet  Luthers  Grundtanke,  før 
Luther  udtalte  den,  den  holdt  han  fast  ved  til  det  sidste,  og 
den  bærer  hele  hans  rige  Virksomhed  som  religiøs  Skribent. 
Han  havde  ikke  Luthers  vældige  Aand,  men  han  var  en 
trofast  og  dygtig  Arbejder,   og  den  Betydning,  han  ved  sine 

Skrifter  fik  for  Reformationens  Udbredelse  og  endelige  Sejr, 
var  overordentlig  stor.  Hans  danske  Skrifter,  som  nu  fore- 
ligge i  en  samlet  fortræffelig  Udgave*),  ville  bestandig  be- 
holde deres  Værd,  thi  han  var  en  betydelig,  helstøbt  Per- 
sonlighed, der  med  Rette  er  bleven  betegnet  som  Udtrykket 
for  den  historiske  Aand  i  Danmark  paa  den  Tid. 

Den  egentlige  Fører  for  Lutheranerne,  Hans  Tavsen, 
førte,  hvad  der  laa  i  Sagens  Natur,  overvejende  Kampen 
mod  Papismen  praktisk  og  virkede  først  og  fremmest  som 
Prædikant.  Han  indtager  dog  imidlertid  ogsaa  en  be- 
tydelig Plads  blandt  Reformationstidens  Forfattere  og  ud- 
sendte navnlig  flere  Stridsskrifter,  der  fik  megen  Indflydelse 
paa  hele  Bevægelsens  Gang,  ligesom  det  ogsaa  var  ham,  der 
forfattede  Protestanternes  officielle  Klagemaal  og  Svar  paa 
Katholikernes  Beskyldninger.  Men  ved  Siden  heraf  havde 
han  ogsaa  Arbejder  for,  der  stillede  direkte  Krav  til  hans 
Lærdom,  navnlig  til  hans  for  den  Tid  sjældne  Kundskab  i 
det  hebraiske  Sprog.  1535  udkom  hans  Oversættelse  af  de 
5  Mosebøger,  og  1543  var  en  fuldstændig  Oversættelse  af 
Biblen  efter  Grundtexten  færdig  fra  hans  Haand;  denne  ud- 
kom imidlertid  ikke,  vel  rimeligvis  fordi  han  ikke  har  kunnet 
bestride  de  store  Omkostninger,  der  vilde  være  forbundne 
med  Trykningen.  Haandskriftet  er  som  forskjellige  andre 
Arbejder  af  ham  tabt.  Af  hans  øvrige  kj endte  Skrifter  skal 
endnu  kun  nævnes  hans  Postil  (1539),  ved  hvilken  han  „aleneste 
har  tænkt  at  ramme  enfoldige  Folks  Tarv  og  synderlig  de 
Sognepræsters  Gavn  og  Nytte,  som  en  grov  og  enfoldig  Under- 
visning have  behov  ....  Er  Viljen  god,  da  kan  man  her 
behjælpe  sig  og  begrunde  heraf  saa  meget,  at  en  Mand  kan 
først  lære  sig  selv  en  hel  Uge  og  siden  om  Søndagen  lære 
sine  Sognefolk".  Det  er  et  Værk,  hvoraf  det  klarlig 
fremgaar,    hvad    man    da    ogsaa    paa  Forhaand   kunde   slutte 


*)    i  5   Bind,  ved  Brandt  og  Fenger,   1850 — 56. 

maatte  være  Tilfældet  af  den  overordentlige  Virkning,  han 
gjorde,  at  Tausen  som  Prædikant  har  indtaget  en  ualmindelig 
høj  Plads.  Efter  at  Reformationen  var  grundlagt  1536,  ved- 
blev Tausen  en  Tid  at  være  Præst  ved  Nicolai  Kirke,  idet 
han  blev  forbigaaet  ved  Valget  af  de  første  evangeliske 
Superintendenter,  vel  nærmest  paa  Grund  af  den  politiske 
Stilling,  han  havde  indtaget  som  Præst  for  Kjøbenhavn,  der 
havde  gjort  Kristian  den  tredje  saa  haardnakket  Modstand. 
Han,  der  havde  været  den  hele  reformatoriske  Bevægelses 
egentlige  Leder,  vedblev  imidlertid  selvfølgelig  at  spille  en 
fremragende  Rolle  ved  Ordningen  af  Kirkeforholdene.  Ved 
Siden  af  sin  Præstegjerning  hk  han  derfor  det  Hverv  at 
holde  Forelæsninger  over  Hebraisk  ved  det  i  1537  gj en- 
oprettede  Universitet.  Men  allerede  Aaret  efter  blev  han 
Læsemester  i  Roskilde,  og  her  virkede  han,  indtil  han  1542 
blev  kaldet  til  Bispescolen  i  Ribe,  som  han  beklædte  til  sin 
Død  d.  Ilte  Novbr.   1561. 

En  lignende  Stræben  efter  at  give  Folket  den  religiøse 
og  moralske  Opdragelse,  hvortil  det  saa  højlig  trængte,  som 
vi  saa'  hos  Kristjern  Pedersen,  giver  ogsaa  den  literære 
Virksomhed,  der  udfoldedes  af  Peder  Plade  (1503— 1560) 
og  hans  Broder  Niels  Plade  (f  1560),  dens  overvejende  Præg. 
De  vare  begge  lærde  Mænd,  navnlig  gjælder  det  om  Peder, 
den  ældste  og  i  det  hele  taget  navnkundigste  af  Brødrene, 
som  ved  Siden  af  at  være  Sjællands  første  evangeliske  Biskop 
virkede  ved  Universitetet  som  Professor  i  Theologi,  men 
langt  større  Betydning  end  deres  Bøger  i  det  lærde  Sprog, 
skrevne  dels  med  Skolen  dels  med  Præsternes  Uddannelse 
for  Øje,  havde  de  mange  større  og  mindre  Skrifter,  de  udgav 
paa  Dansk  sigtende  til  Menigmands  Oplysning.  De  stammede 
som  de  fleste  af  Reformationsmændene  fra  jævne  Borger- 
folk, studerede  i  Wittenberg  og  vendte  tilbage  derfra  fuldt 
rustede  til  at  arbejde  for  den  nye  Lære,  Peder  Plade  end- 
ogsaa  med  det  Vidnesbyrd  fra  Bugenhagen,    at  han  var  den 

dygtigste  Mand  til  at  fremme  Reformationsværket  i  Dan- 
mark. Peder  Plade  virkede  baade  som  Biskop  og  som 
Universitetslærer  med  stor  Fremgang,  baade  hans  Prædikener 
og  Forelæsninger  vare  stærkt  besøgte,  men  endnu  mere 
virkede  han  dog  maaske  ved  sine  Skrifter,  hvis  Tal  er  over- 
maade  stort  —  65  trykte  Bøger  og  15  Haandskrifter,  hvoraf 
rigtig  nok  en  Del  ere  Oversættelser.  En  stor  Del  af  dem  ere 
udsprungne  af  og  knyttede  til  hans  gejstlige  Embedsvirk- 
somhed og  have  nærmest  Præsternes  Uddannelse  til  Formaal 
—  vi  have  allerede  af  den  anførte  Ytring  af  Hans  Tavsen 
set,  at  denne  ofte  lod  meget  tilbage  at  ønske.  Han  udgav 
saaledes  Luthers  lille  Katekismus  paa  Dansk,  en  Haandbog 
for  Sognepræster,  ligeledes  efter  Luther,  oversatte  Kirke- 
ordinansen  —  det  var  hans  Oversættelse,  der  fik  Lovskraft  — 
og  gav  som  Supplement  dertil  en  Anvisning  for  Præsterne 
og  senere  Anvisning  for  Provsterne;  endelig  forfattede  han 
den  tit  optrykte  Alterbog.  Ved  Siden  af  disse  og  andre 
Skrifter,  der  nærmest  gjaldt  Kirken  og  Præsterne,  udgav 
han  en  Mængde  Skrifter  til  menige  Kristnes  Tarv,  Bønne- 
bøger, Prædikensamlinger  og  andre  Andagts-  og  Opbyggelses- 
skrifter,  dels  oversatte,  dels  originale;  særlig  fortjener  at  frem- 
hæves de  to  Prædikensamlinger  St.  Peders  Skib  og  Forklarelsen 
paa  Thabor,  af  hvilke  navnlig  den  først  nævnte  er  en  højst 
ejendommelig  Række  Betragtninger  over  Kirkens  Skæbne, 
der  ved  Siden  af  en  livlig  Polemik  imod  Papismen  giver  en 
hel  lille  klar  og  fængslende  Udsigt  over  Datidens  Theologi. 
En  tredje  Række  Skrifter,  der  for  os  have  endnu  mere 
Interesse  paa  Grund  af  det  Indblik,  de  paa  mange  Punkter 
give  os  i  Datidens  Sæder  og  Tænkemaade,  er  nærmest 
rettet  imod  enkelte  særlig  fremherskende  Laster  og  Skjøde- 
synder; herhen  hører  saaledes  hans  Skrift  om  „den  for- 
maledidede  Aager",  om  „den  leppede  og  forkludede  Hose- 
djævel" (imod  Overdaadighed  i  Klæder),  „Om  den  store  Guds- 
bespottelse   med    Sværgen    og    Banden"    o.    fl.       Med    den    i 

kulturhistorisk  Henseende  meget  mærkelige  lille  Bog  „Under- 
visning om  de  Besatte"  aabner  han  den  senere  saa  over- 
ordentlig frodige  Literatur  om  Djævlen  og  alt,  hvad  denne  Per- 
son fik  Skyld  for.  Det  betydeligste  og  mærkeligste  af  alle  hans 
Skrifter  er  dog  hans  „Visitatsbog",  et  af  de  interessanteste 
Skrifter,  hele  vor  ældre  Literatur  ejer.  Denne  Bog  er  først 
bleven  udgivet  i  vore  Dage,  og  det  har  utvivlsomt  aldrig 
været  Forfatterens  Mening,  at  den  skulde  offentliggjøres;  den 
er  aabenbart  kun  udarbejdet  til  Brug  for  ham  selv  i  hans 
Embedsgjerning.  Til  Vejledning  for  Provsterne  udgav  han 
først  et  kort  Udtog  af  den  paa  Dansk,  senere  et  noget  ud- 
førligere paa  Latin.  Den  er  en  Gjengivelse  af  hans  Fore- 
drag paa  Visitationsrejser  som  Biskop,  saaledes  som  det 
efterhaanden  er  voxet  op  fra  det  oprindelige  Grundlag  ved 
de  Bemærkninger,  hvortil  den  paa  Rejserne  indvundne  -Er- 
faring har  givet  Anledning,  og  det  følger  af  denne  Skriftets 
Bestemmelse  og  Beskaffenhed,  at  det  ikke  blot  giver  os  et 
levende  Billede  af  Forfatterens  Personlighed  baade  i  og  for 
sig  og  særlig  i  Forhold  til  hans  Gjeming  som  Tilsynsmand 
for  Kirken,  og  hvad  dermed  staar  i  Forbindelse,  men  ogsaa 
fører  os  umiddelbart  ind  i  en  Mængde  Forhold,  der  tilsammen 
danne  et  Tidsbillede  af  sjældent  kulturhistorisk  Værd.  Dette 
maatte  saa  meget  mere  blive  Tilfældet,  som  Forfatteren  i  en 
ualmindelig  Grad  havde  Evne  til  at  tage  sine  Udgangs- 
punkter i  sine  Tilhøreres  Livsforhold,  til  at  føre  dem  fra 
det  dagligdags,  velbekjendte  ind  paa  de  aandelige  Omraader 
og  bruge  det  som  Grundlag  for  sin  Udvikling  af  Troens 
Lærdomme.  Stilen  i  denne  ypperlige  Bog  har  den  ene  af 
dens  Udgivere,  Sv.  Grundtvig,  træffende  karakteriseret  saa- 
ledes: „Hans  Sprogføring  udmærker  sig  altid  ved  sin  tro- 
hjærtige  Kraft  og  folkelige  Veltalenhed;  men  her,  hvor  han 
staar  imellem  sjællandske  Bønder,  hvem  han  vil  tale  til 
Hjærtet  og  baade  opvarme  og  oplyse,  ikke  alene  om  de  høje 
og   evige  Ting,    men  ogsaa  og  fornemmelig    om    disses    Ind- 

flydelse  paa  al  deres  daglige  Dont  og  Færden,  —  her  faar 
hans  Sprog  ved  Omgivelsernes  og  Omstændighedernes  Magt 
al  den  folkelige  Fylde  og  djærve  Naturlighed  som  han  var  i 
Stand  til  ud  af  sit  eget  Væsen  at  lægge  deri,  Ogsaa  i  sine 
andre  Skrifter  bruger  han  vel  af  og  til  Ordsprog,  Mundheld 
og  billedlige  Talemaader,  grebne  ud  af  Folkets  Mund,  eller 
rettere  dukkende  op  af  hans  egne  hjemlige  Minder,  men 
ingensteds  vælde  de  frem  i  en  saadan  Rigdom  som  i  Visitats- 
bogen"*). 

Niels  Plade,  der  efter  at  have  været  Sognepræst  i 
Kjøbenhavn  1552  blev  Biskop  i  Skaane,  er  ligeledes  Forfatter 
af  folkelige  Opbyggelsesbøger  og  Skrifter  med  moraliserende 
Tendens.  Hans  Hovedarbejde  „Skilsmisse  imellem  den  rene 
evangeliske  Lærdom  og  Pavens  ugudelige  Lærdom"  er  tabt; 
af  de  bevarede  fortjener  navnlig  „Drukkenskabs  Aflysning" 
og  „Det  hellige  Ægteskabs  Ordensregler"  at  fremhæves. 

De  fleste  af  de  Mænd,  hvis  Navne  ere  almindelig  kjendte 
fra  deres  Deltagelse  i  Reformationsværkets  Gjennemførelse, 
have  ogsaa  givet  Bidrag  til  Tidens  Literatur.  Karmeliter- 
munken  Frants  Wormordsens  første  og  vigtigste  Skrift, 
Oversættelsen  af  Davids  Salmer  (1528),  hvortil  han,  som  var 
født  i  Holland ,  men  dog  allerede  i  sin  Barndom  kommen  til 
Danmark,  fik  Hjælp  af  sin  Ordensbroder,  den  bekj endte  Povl 
Eliesen;  det  varer  imidlertid  ikke  længe,  før  vi  finde  disse 
to  som  afgjorte  Modstandere,  idet  Frants  Wormordsen  mere 
og  mere  bestemt  sluttede  sig  til  den  nye  Lære,  til  hvis 
ivrigste  Forkæmpere  han  snart  kom  til  at  høre  som  en  af 
Førerne  for  Bevægelsen  i  Skaane,  medens  Povl  Eliesen  kom 
mere  og  mere  i  Opposition  til  den.  I  Kampen  for  Refor- 
mationen   tog  Frants  Wormordsen  blandt  andet  Del  med   et 


Peder  Plades  Visitatsbog  er  udgivet  af  S.  Grundtvig  1872  (den  tidligere 
Udgave  ved  A.  C.  L.  Heiberg  maa  betragtes  som  mislykket).  —  Peder 
Palladius,  Sjællands  Stifts  første  evangeliske  Biskop,  en  kirkehist.  Skildr. 
af  A.  C.  L.  Heiberg,  1840  (Scharling  og  Engelstofts  Theologisk  Tids- 
skrift IV.) 

Par  Skrifter  om  Forskjellen  paa  den  evangeliske  og  pa- 
pistiske Prædiken  og  Lærdom  og  om  gejstliges  Ægteskab, 
begge  fra  1531.  Jørgen  Sadolin,  som  stod  ved  Hans 
Tavsens  Side,  da  Striden  brød  løs  i  Viborg,  og  som  fortsatte 
det  begyndte  Værk  i  denne  By,  efter  at  Tavsen  var  draget 
til  Kjøbenhavn,  har  ogsaa  udgivet  flere  Skrifter,  saa  vel 
originale  som  oversatte,  blandt  andet  en  Oversættelse  af 
Luthers  lille  Katekismus  (1532)  og  af  den  augsburgske 
Konfession;  af  hans  originale  Arbejder  maa  navnlig  frem- 
hæves hans  Beretning  om  Herredagen  i  Kjøbenhavn  1530*). 
Peder  Lavrentsen  {-f  1552)  udgav  foruden  latinske  Skrifter 
ogsaa  enkelte  danske,  af  hvilke  „Malmøbogen",  om  Reforma- 
tionen i  Malmø,  er  af  stor  Vigtighed  i  historisk  Henseende**). 
Blandt  de  Mænd,  som  ved  deres  Skrifter  arbejdede  paa 
Reformationens  Udvikling  og  Befæstelse,  efter  at  den  var 
gjennemført,  maa  foruden  de  alt  anførte  endnu  nævnes  den 
for  øvrigt  navnlig  ved  sine  historiske  Arbejder  bekjendte 
Jon  Tursen  og  Peder  Tidemand,  af  hvilke  navnlig  den 
sidste  udgav  mange  Oversættelser. 

Medens  den  lutherske  Læres  Forkæmpere  saaledes  ar- 
bejdede ivrig  for  deres  Sags  Fremme  ved  Skrifter  paa 
Modersmaalet,  af  hvilke  vel  de  færreste  havde  noget  be- 
tydeligt Værd  ved  Originalitet  eller  Selvstændighed  i  Be- 
handlingen af  de  brændende  Spørgsmaal,  idet  de  for  største 
Delen  vare  Oversættelser  eller  Bearbejdelser  af  trykte  Skrifter, 
eller,  naar  de  ikke  direkte  fremtraadte  som  saadanne,  dog  i 
alt  Fald  fulgte  lige  i  de  tyske  Reformatorers  Kjølvand,  men 
som  dog  havde  deres  store  Betydning  som  virksomme  Led  i 
den  hele  Bevægelse,  er  det  Billede,  vi,  af  hvad  der  er  levnet 
os  af  Datidens  Literatur,  faa  af  Katholikernes  Deltagelse  i 
Striden  gjennem  Skrifter,    langt  svagere.      For  en  Del  ligger 


*)     Uddrag  af  dette   i    historisk  Henseende  mærkelige  Skrift   er  trykt  i  Danske 

Magazin  I. 
=*)    Udgivet  af  H.  F.  Rørdam,  1868. 

dette  uden  Tvivl  i,  at  adskillige  Bøger  nu  ere  tabte;  flere 
katholske  Stridsskrifter,  som  nu  ikke  længere  haves,  vides 
med  Sikkerhed  at  have  været  til,  og  det  laa  jo  ogsaa  i  Sagens 
Natur,  at  hvad  der  kom  frem  fra  denne  Side,  maatte  være 
særlig  udsat  for  at  gaa  til  Grunde  i  Tidens  Løb,  som  Følge 
af  den  Foragt,  Papismen  var  og  blev  Gjenstand  for  fra  det 
sejrende  Partis  Side.  Men  i  Virkeligheden  har  Katholikerne 
næppe  været  saa  ivrige  til  at  forsvare  deres  synkende  Sag  i 
Skrifter,  som  Protestanterne  til  at  angribe  den.  Skulde  Stri- 
den føres  saaledes,  at  det  fik  nogen  virkelig  Betydning,  maatte 
man  bruge  Modersmaalet,  da  det  var  Almuen,  det  gjaldt  om 
at  faa  i  Tale,  men  det  gik  Katholikerne  nødig  til,  og  om  de 
end,  naar  Nøden  tvang  dem  haardt,  kunde  bekvemme  sig  der- 
til, har  de  aabenbart  i  Reglen  holdt  sig  tilbage  fra  Deltagelse 
i  den  forholdsvis  frodige  Literatur  paa  Modersmaalet,  og  ind- 
skrænket sig  til  at  modarbejde  Reformationen  efter  Evne  ved 
Ord  og  Handlinger.  En  Hovedgrund  hertil  maa  vist  nok 
ogsaa  søges  i,  at  meget  faa  af  den  gamle,  i  og  for  sig  uhold- 
bare Tilstands  Tilhængere  vare  i  Stand  til  med  nogen  Virk- 
ning at  tage  Striden  op  med  Reformationens  ivrige,  af  deres 
Sags  Betydning  opfyldte  Stridsmænd ;  saa  godt  som  alt,  hvad 
der  var  af  aandelig  Dygtighed  i  Landet,  sluttede  sig  strax 
eller  meget  snart  til  den  nye  Bevægelse.  Vi  finde  kun  én 
fremragende  Mand  paa  Katholikernes  Side,  kæmpende  med 
glødende  Lidenskab  i  en  Mængde  Skrifter  imod  den  nye 
Lære,  og  han  indtager  endda  en  ganske  ejendommelig  Stil- 
ling; det  var  Povl  Eliesen,  i  flere  Henseender  en  af  Refor- 
mationstidens  mærkeligste  Mænd. 

Povl  Eliesen  eller  Helgesen  er  født  i  Varberg  i  Hal- 
land omkring  1480;  hans  Fader  var  dansk,  Moderen  svensk. 
Om  hans  Barndom  og  Ungdom  vides  intet,  vi  træffe  ham 
først  ved  Aar  15 19  som  Munk  i  Karmeliterklosteret  i  Hel- 
singør, hvor  han  rimeligvis  har  modtaget  sin  første  Dannelse. 
Uden   egentlig  at  kunne  regnes  blandt  Humanisterne,  indtog 

han  allerede  ved  sin  første  Fremtræden  en  fremragende  Plads 
blandt  Datidens  Theologer  her  i  Landet  ved  sin  omfattende 
og  grundige  Dannelse.  Han  synes  da  ogsaa  tidlig  at  have 
vakt  Opmærksomhed,  og  da  Karmeliterordenen  efter  Kristjern 
den  andens  Befaling  oprettede  sit  Kollegium  Hvidekloster 
(det  nuværende  Valkendorfs  Kollegium)  i  Kjøbenhavn,  blev 
han  (15 19)  dets  første  Forstander  og  Ordenens  Læsemester 
ved  Universitetet.  Hans  væsentlig  praktiske  Retning  i  For- 
bindelse med  hans  Studier  havde  allerede  tidlig  aabnet  hans 
Øjne  for  de  mange  Brøst,  der  klæbede  ved  Romerkirken,  og 
gjort  ham  Nødvendigheden  af  en  Reformation  indlysende. 
Allerede  tidlig,  endnu  førend  Luther  var  optraadt,  synes  han 
at  have  taget  til  Orde  imod  forskjellige  Misbrug,  saaledes 
imod  Afladshandlen;  hans  Virksomhed  ved  Kollegiet  og  Uni- 
versitetet bidrog  kun  til  at  gjøre  hans  Uvilje  imod  det  Uvæ- 
sen, der  dreves  i  den  katholske  Kirke,  endnu  stærkere,  og 
han  hilsede  derfor  i  Begyndelsen  den  nye  Lære  med  store 
Forventninger.  Den  ovenfor  omtalte  Udlænding,  IVIatthias 
Gabler,  der  af  Kristjern  den  anden  indkaldtes  hertil  fra  Wit- 
tenberg, nævner  ham  1521  som  en  af  det  danske  Universitets 
Prydelser,  der  med  glimrende  Navn  i  de  hellige  Videnskaber 
forkyndte  de  hellige  Lærdomme,  og  den  Omstændighed,  at 
flere  af  Reformationens  betydeligste  Mænd  have  været  hans 
Disciple,  er  et  yderligere  Vidnesbyrd  saa  vel  om  hans  frem- 
ragende Dygtighed  som  Lærer  for  de  unge,  som  om  den  op- 
positionelle Stilling,  han  fra  først  af  indtog  overfor  den  tradi- 
tionelle katholske  Theologi,  i  Modsætning  til  hvilken  han 
baade  i  sin  Tros-  og  Sædelære  tog  Skriften  til  Udgangspunkt 
og  Rettesnor.  Det  var  derfor  intet  Under,  at  Kong  Kristjern 
mente  i  ham  at  have  fundet  en  Mand,  der  i  flere  Henseender 
kunde  blive  ham  til  Nytte  ved  Gjennemførelsen  af  hans  Pla- 
ner paa  Kirkens  og  Universitetets  Omraade.  Da  Martin 
Reinhardt  kom  hertil,  indkaldt  af  Kongen,  og  prædikede  den 
nye  Lære,    fandt  han  virksom  Understøttelse  hos  Povl  Eliesen, 

der  optraadte  som  hans  Tolk,  da  han  ikke  selv  var  det  danske 
Sprog  mægtig,  og  det  saa'  saaledes  ud,  som  Lector  Povl,  der 
ved  sine  Evner  og  Kundskaber  var  selvskreven  til  at  spille 
en  betydelig  Rolle,  vilde  blive  en  af  Reformationens  Hoved- 
mænd. 

Det  varede  imidlertid  ikke  længe,  inden  det  Omslag,  der 
skaffede  Povl  Eliesen  Smædenavnet  Povl  Vendekaabe,  ind- 
traadte.  Gjennemtrængt  af  Følelsen  af  de  mange  Brøst  og 
Misbrug,  der  klæbede  ved  den  katholske  Kirke,  havde  han 
følt  Sympathi  med  den  frembrydende  Reformation,  saa  længe 
han  havde  den  paa  Afstand,  men  saa  snart  han  lærte  den 
rigtig  at  kjende  og  blev  fuldstændig  klar  over,  hvad  den 
førte  i  sit  Skjold,  maatte  han  træde  i  Opposition  til  den,  thi 
den  vilde  aabenbart  noget  helt  andet,  end  han  havde  tænkt 
sig.  Efterhaanden  som  Reformationens  Grundsætninger  ud- 
viklede sig,  blev  det  klart,  at  den  fuldstændig  vilde  bryde 
med  den  bestaaende  Tingenes  Tilstand ;  det  vilde  Povl  Eliesen 
aldeles  ikke  være  med  til,  hans  Ideer  gik  ud  paa  en  Reforma- 
tion paa  Grundlag  af  det  bestaaende  ved  Fjærnelse  af  de  Mis- 
brug, der  i  Tidernes  Løb  havde  indsneget  sig,  men  uden  at 
opgive  den  katholske  Kirkes  væsenthge  Standpunkt.  Han 
standsede  derfor  snart  paa  den  Fremskridtets  Vej,  han  fra 
først  af  havde  betraadt,  og  blev  i  Hovedsagen  Katholicismens 
ivrige  og  voldsomme  Forkæmper,  til  Trods  for  det  meget  i 
den,  han  nærede  Uvilje  imod,  fordi  han  mente,  at  Reforma- 
tionen, hvor  meget  han  end  sympathiserede  med  adskilligt  i 
den,  væsentlig  var  paa  en  Afvej  paa  Grund  af  hele  dens  re- 
volutionære Karakter,  og  at  den  derfor  maatte  standses  sna- 
rest mulig.  Man  kan  sige  om  Povl  Eliesen,  at  han  med  al 
sin  Begavelse  dog  ikke  var  paa  Højde  med  sin  Tid,  ikke 
forstod  dens  Tarv,  men  hans  Standpunkt  er  i  sig  selv  klart 
og  korrekt  nok,  og  han  var  konsekvent  i  den  voldsomme 
Kamp,  han  førte  for  det. 

Det  gode  Forhold,  hvori  Povl  Eliesen  stod  til  Kristjern 
den  anden,  blev  ikke  af  lang  Varighed.  Kongen  havde  i 
Vinteren  15 19  —  20  sendt  ham  en  Bog,  som  han  skulde  over- 
sætte; det  var  Macchiavellis  „Fyrsten";  de  mange  Voldsgjer- 
ninger,  Kristjern  i  de  følgende  Aar  øvede,  opbragte  imidler- 
tid Povl  Eliesen  mere  og  mere  imod  denne  „vel  den  første 
af  alle  Tyranner",  som  han  kalder  ham,  og  1522  sendte  han 
ham  i  Stedet  for  „Fyrsten",  som  han  havde  lagt  til  Side  efter 
at  have  oversat  et  Par  Ark,  en  Oversættelse  af  Erasmus  af 
Rotterdams  Institutio  principis  christiani  med  en  satirisk  Til- 
skrift, i  hvilken  han  dristig  sagde  Kongen  adskillige  Sand- 
heder; den  var  tilmed  dateret  den  Dag,  da  Didrik  Slaghoek 
henrettedes.  At  Kongen  blev  opbragt  herover,  er  en  Selvfølge, 
og  da  Povl  Eliesen  ogsaa  paa  anden  Maade  vakte  hans  per- 
sonlige Mishag,  paa  given  Anledning  erklærede  sig  i  Op- 
position til  Luthers  Lære  og  endelig  i  en  Prædiken  paa  Slot- 
tet optraadte  med  stor  Frimodighed  imod  Kongen,  kom  hans 
Forbitrelse  omsider  til  Udbrud ;  han  tilbagekaldte  sit  Gavebrev 
til  Karmeliterkollegiet ,  hvilket  for  Povl  Eliesens  Vedkom- 
mende var  ensbetydende  med  Afsættelse  fra  Universitetet. 
Han  fandt  det  raadeligst  at  flygte,  først  til  Biskop  Lage  Urne 
i  Roskilde,  senere  til  Jylland.  Han  blev  her  indtil  Frafaldet 
fra  Kongen  og  tog,  opfyldt  af  Had  til  Tyrannen,  ivrig  Del  i 
Forberedelserne  til  den  Revolution,  der  omsider  hidførte 
hans  Fald ;  bl.  a.  forfattede  han  en  Satire  paa  Vers  over  Kon- 
gens slette  Mønt,  Klippingerne,  som  skaffede  ham  Øgenavnet 
Kong  Klipping;  han  synes  ogsaa  at  have  bearbejdet  Stem- 
ningen ved  andre  Flyveskrifter,  men  har  dog  vist  nok  fortrins- 
vis virket  ved  sin  kraftige,  lidenskabelige  Tale;  han  kunde 
allerede  1524  opfordre  sine  Fjender  til  at  paavise  nogen,  der 
i  Ord  og  Skrift  havde  modsat  sig  Kongens  Tyranni  med  en 
saadan.  Frimodighed  som  han.  Han  førte  ogsaa  i  flere  Skrif- 
ter Forsvaret  for  Revolutionen  imod  ham. 

Efter  Kongens  Fordrivelse  vendte  Povl  Eliesen  sig  med 
fuld  Kraft  imod  den  nye  Lære,  som  han  vel  havde  haabet 
skulde  miste  sin  vigtigste  Støtte,  naar  Kongen  kom  bort. 
Han  havde  hidtil,  efter  at  det  var  blevet  ham  klart,  at  han 
ikke  kunde  være  med  til  Reformationen,  saaledes  som  Luther 
og  de,  der  sluttede  sig  til  ham,  vilde  gjennemføre  den,  ind- 
skrænket sig  til  passiv  Modstand.  Efter  at  det  nu  mere  og 
mere  viste  sig,  at  hans  Haab  om,  at  Bevægelsen  vilde  dø  hen, 
naar  den  forhadte  Konge  var  forjaget,  ikke  vilde  gaa  i  Op- 
fyldelse, men  at  den  ogsaa  begunstigedes  af  hans  Eftermand, 
og  i  det  hele  taget  havde  faaet  en  saadan  Udstrækning  og 
Styrke,  at  der  virkelig  var  Fare  paa  Færde  for  den  bestaaende 
Kirke,  begyndte  Povl  Eliesen  sin  voldsomme  Kamp  imod 
Lutherdommen.  Han  opgav  imidlertid  ingenlunde  sin  Mod- 
stand imod  de  Sider  af  Katholicismen,  der  allerede  tidlig 
havde  vakt  hans  Forargelse,  talte  stadig  strængt  og  haardt 
om  den  højere  Gejstligheds  Havesyge,  Hoffærdighed  og  laste- 
fulde Levned  og  var  den  derfor  bestandig  en  Torn  i  Øjet, 
ligesom  han  for  Lutheranerne  vedblev  at  staa  som  en  for- 
agtelig frafalden  og  overøstes  med  Beskyldninger  for  at  have 
ladet  sig  bestikke  og  for  i  det  hele  taget  at  lade  sig  lede  i 
sin  Optræden  af  egennyttige  Bevæggrunde.  Denne  Mellem- 
stilling, der  var  fuldstændig  begrundet  i  hele  hans  Syn  paa 
Forholdet,  som  netop  krævede  en  Reformation  paa  katholsk 
Grundlag  med  Hævdelse  af  Bibelen  som  Norm  for  Liv  og 
Lære,  maatte  nødvendigvis  stille  ham  i  Opposition  til  begge 
de  stridende  Yderligheder,  om  end  Forholdene  førte  med  sig, 
at  Modsætningen  til  Lutheranerne  blev  skarpest  og  mest 
fremtrædende,  og  den  maatte  uundgaaelig  tilsyneladende  give 
hans  Holdning  et  Præg  af  noget  usikkert  og  vaklende,  der 
har  givet  Anledning  til  den  skjæve  og  uretfærdige  Dom,  der 
i  lange  Tider  fældedes  over  hans  Personlighed.  Hans  person- 
lige Optræden,  da  han,  udsendt  af  Bisperne,  rejste  om  i  Lan- 
det   for    at    virke    imod    den    nye    Lære,    der   gjorde   rivende 

Fremskridt,  fik  næppe  nogen  synderlig  Betydning,  han  var  og 
blev  for  den  almindelige  Bevidsthed  „Vendekaaben-' ;  mere 
udrettede  han  vist  nok  ved  sine  mange  Skrifter,  om  han  end 
ikke  formaaede  ved  dem.  at  standse  Strømmen  i  dens  Løb. 

Karakteristisk  nok  var  den  første  Bog,  Povl  Eliesen,  der 
1525  igjen  var  bleven  knyttet  til  Universitetet  som  theologisk 
Professor  —  en  Stilling,  hvori  han  blev  til  1530  —  lod  trykke, 
et  Skrift  af  Luther,  „En  kristelig  Undervisning  paa  de  ti 
Guds  Budord",  som  han  oversatte  1524,  og  som,  efter  at  have 
været  udbredt  i  Afskrifter,  blev  trykt  i  Roskilde  1526.  Det 
er  i  Hovedsagen  en  tro  Oversættelse  af  Luthers  Bedebog, 
kun  med  en  enkelt  større  Afvigelse,  idet  Skjærsildsdogmet  er 
optaget  i  den;  særlig  Interesse  har  dette  Skrift  i  sin  danske 
Form  naturligvis  ved  det  Lys,  det  kaster  over  Povl  Eliesens 
Standpunkt  i  Forhold  til  Reformationen.  Skriftet  hører  til 
Luthers  tidligere  iVrbejder  og  stiller  sig  ikke  i  nogen  direkte 
Modsætning  til  den  katholske  Kirkelære,  om  det  end  helt 
igjennem  er  udsprunget  og  gjennemtrængt  af  den  evangeliske 
Aand,  der  efterhaanden  udfoldede  sig  stærkere  og  stærkere  i 
Luthers  Bøger.  Saa  langt  kunde  Povl  Eliesen  følge  Re- 
formationen, men  heller  ikke  længere.  Da  Bogen  udkom,  var 
det  evangeliske  Parti  gaaet  langt  videre,  og  hos  Katholikerne 
maatte  den  vække  Forargelse  som  et  ved  hele  sit  Grundsyn 
kjættersk  Skrift.  Endnu  samme  Aar,  som  denne  lille  Bog 
udkom,  forfattede  han  sine  første  Skrifter  imod  Reformationen, 
et  Sendebrev  til  Munken  Erasmus  i  Viborg,  hvori  han  adva- 
rede ham  imod  Hans  Tavsens  Lære,  og  en  „kristelig  Under- 
visning", i  Form  af  et  Sendebrev  til  Rigets  Marsk  Tyge  Krabbe. 
Det  første  kjendes  nu  slet  ikke,  det  andet  er  kun  bevaret  i 
nogle  Uddrag  af  den  svenske  Reformator  Olaus  Petri,  der 
udgav  et  Modskrift  derimod.  Efter  at  han  saaledes  havde 
brudt  Isen,  blev  Povl  EHesen  Katholikernes  selvskrevne  Ord- 
fører i  Striden  og  forfattede,  vist  nok  til  Dels  paa  direkte 
Opfordring  fra   Prælaterne,    flere  Stridsskrifter.     Endnu   1526 

skrev  han  sit  Svar  til  Borgemesteren  Hans  Mikkelsen,  der 
havde  ledsaget  den  under  hans  Navn  bekjendte  Oversættelse 
af  det  nye  Testamente  med  et  Brev  til  sine  Landsmænd,  hvori 
han  med  Styrke  angriber  Papisterne.  Det  er  det  betydeligste 
af  alle  Povl  Eliesens  Stridsskrifter,  klart  og  kraftigt  i  sin 
Form,  men  som  det  meste,  af  hvad  vi  have  fra  hans  Haand, 
skæmmet  ved  den  utøjlede  Lidenskabelighed,  som  gjennem- 
trænger  det,  og  som  giver  sig  Udtryk  i  de  udsøgteste  Haans- 
og  Skjældsord.  Han  indskrænker  sig  ikke  til  blot  at  angribe 
Hans  Mikkelsen,  hvis  Brev  blot  har  givet  ham  Anledning  til 
at  udtale  sig,  og  hvem  han  ikke  uden  Grund  betegner  som 
den,  der  har  indladt  sig  paa  en  Gjerning,  han  i  ingen  Hen- 
seende var  voxen,  men  han  tordner  paa  det  voldsomste  løs 
imod  Reformationen  og  Reformatorerne  i  det  hele  taget,  idet 
han,  hvorvel  han  indrømmer,  at  det  bestaaende  har  mange 
Mangler,  og  at  det  er  nødvendigt,  at  disse  afhjælpes,  laster 
den  hensynsløse  og  radikale  Maade,  hvorpaa  Reformatorerne 
have  brudt  med  Fortiden  og  kastet  mangt  og  meget  over 
Bord,  som  skulde  og  burde  beholdes,  og  han  bebrejder  dem 
i  de  stærkeste  Udtryk,  at  de  ved  deres  Ord  og  Gjerninger 
have  aabnet  Sluserne  for  vild  Lovløshed,  Oprør  og  Bulder. 
1527  og  1528  se  vi  ham  tage  Del  i  Reformationsstridig- 
hederne  i  Sverig,  hvortil  han,  som  han  selv  siger,  bl.  a.  følte 
sig  kaldet,  fordi  han  paa  mødrene  Side  var  beslægtet  med  det 
svenske  Folk,  men  vist  nok  nærmest,  fordi  han  mente,  at 
hvad  han  sagde  til  Svenskerne,  ogsaa  vilde  blive  hørt  af  de 
Danske.  Han  skrev  først  et  Sendebrev  til  Kong  Gustav, 
hvori  han  alvorlig  advarede  imod  det  lutherske  Kjætteri,  og 
Aaret  efter  udkom  „Nogle  kristelige  Svar"  til  de  Spørgsmaal, 
Kongen  havde  opstillet  til  mundtlig  Disputats  og  skriftlig  Be- 
svarelse, det  Skrift,  hvori  hans  theologisk-dogmatiske  Stand- 
punkt kommer  klarest  og  udførligst  frem.  Fra  svensk  Side 
blev  man  ikke  den  voldsomme  og  ved  sin  Veltalenhed  og 
Dygtighed  utvivlsomt  farlige  Modstander  Svar  skyldig.     Den 

svenske  Reformator  Olaus  Petri  tog  sig  1527  for  at  gjendrive 
Povl  Eliesens  ovenfor  omtalte  Sendebrev  til  Tyge  Krabbe, 
der  ogsaa  var  udbredt  i  Sverig.  Han  gaar  ham  haardt  paa 
Klingen  i  sit  med  overlegen  Dygtighed  og  Klarhed  skrevne 
Gjensvar,  men  søger  dog  alt  for  meget  at  opnaa  den  Virk- 
ning, han  tilsigter,  ved  at  overdænge  den  forhadte  Modstander 
med  Skjældsord  og  Beskyldninger.  Han  kalder  ham  en  falsk 
og  løgnagtig  Profet,  som  Djævelen  har  opvakt,  og  tillægger 
ham  de  uværdigste  Bevæggrunde  til  hans  Holdning  og  Op- 
træden imod  Reformationen.  I  Slutningen  af  sine  kristelige 
Svar  tager  Povl  Eliesen  foreløbig  til  Orde  imod  denne  ,,for- 
giftige  Bog"'  og  lover  at  give  et  knusende  Gjensvar,  som  dog 
imidlertid  ikke  vides  nogensinde  at  være  udkommet.  Derimod 
fremkom  der  endnu  et  Modskrift  imod  ham  fra  Olaus  Petri, 
rettet  imod  hans  Brev  til  Kong  Gustav. 

Paa  samme  Tid,  som  Povl  Eliesen  saaledes  var  optaget 
af  sin  Deltagelse  i  Sverigs  Kirkestrid,  fik  han  Lejlighed  til 
ogsaa  at  tage  sig  anden  literær  Syssel  for.  Fra  1527  er  hans 
Skrift  om  Hospitaler,  der  blev  til  i  Anledning  af,  at  der  paa- 
tænktes oprettet  et  nyt  Hospital  i  Kjøbenhavn  paa  Kommu- 
nens Bekostning,  idet  Omsorgen  for  saadanne  milde  Stiftelser 
som  Følge  af  Reformationsbevægelsen  mere  og  mere  gik  over 
fra  Kirken  til  de  verdslige  Myndigheder.  Bogen,  der  blev  til 
som  et  Brev  til  Stadens  Borgmester,  om  hvorledes  den  vig- 
tige Sag  bedst  kunde  begyndes  og  fremmes,  blev  try^kt  1528; 
den  er  skrevet  uden  Polemik  imod  Reformationen  og  vidner 
om  megen  Indsigt  i  de  omhandlede  Spørgsmaal.  Den  kom 
paa  et  Tidspunkt,  da  der  var  god  Brug  for  en  saadan  prak- 
tisk Anvisning,  og  skal  være  bleven  udgivet  igjen  en  halv 
Snes  Aar  senere.  Samtidig  ydede  han  sin  Ordensbroder  og 
fordums  Discipel,  Frants  Wormordsen,  Bistand  ved  det  Ar- 
bejde, han  havde  for  med  at  oversætte  Davids  Salmer  paa 
Dansk.  I  selve  Oversættelsen  har  han  næppe  taget  anden 
Del    end  den,   Frants  Wormordsen    omtaler,    idet    han  siger, 

at  hans  Oversættelse  vilde  have  vist,  at  Tysken  faldt  ham  i 
Munden,  „dersom  den  gode  Fader,  Lector  Paulus,  min  gamle 
Mester,  havde  ikke  med  sin  Tunge  som  med  en  Grovfil  hjul- 
pet mig  til  at  føje  dette  mit  Arbejde  efter  danske  Maals  na- 
turlige Ejendom".  Han  gjorde  dette  efter  Wormordsens  Vid- 
nesbyrd „meget  hellere,  end  mange  af  hans  Uvenner  skulde 
tro,  som  hannem  nu  beraabe  det  helhge  Evangelii  Fjende  og 
Modstander,  idet  han  altid  giver  det  Arbejde  stor  Magt,  som 
udi  en  retsindig  Mening  udtrykker  den  hellige  Skrift  paa  vor 
almindelige  Tale".  Det  stred  i  Virkehgheden  heller  ikke  imod 
Povl  Eliesens  væsentlig  bibelske  Standpunkt  at  være  med  til 
at  udbrede  den  hellige  Skrift  paa  Modersmaalet;  han  havde 
allerede  i  Brevet  til  Hans  Mikkelsen  erklæret,  at  han  kunde 
gaa  ind  derpaa,  naar  det  skete  uden  „kjætterske  Glosser  og 
venetske  (forgiftige)  Fortaler",  som  forvandle  og  formørke 
Skriftens  sande  Mening ,  og  hvad  angaar  det  tilsyneladende  paa- 
faldende  ved  at  se  Protestantismens  ivrige  Modstander  arbejde 
sammen  med  en  Mand,  hvis  Navn  er  indskrevet  i  vor  Re- 
formationshistorie  blandt  Førernes,  da  falder  det  bort  ved  nær- 
mere Eftersyn,  idet  Frants  Wormordsen  paa  dette  Tidspunkt 
(1527)  endnu  ikke  havde  skilt  sig  fra  den  katholske  Kirke, 
om  han  end  jævnlig  røber,  at  hans  Anskuelser  allerede  staa 
Lutheranernes  meget  nær.  Povl  Eliesen  viste  ogsaa  sin  In- 
teresse for  dette  Arbejde  ved  at  tilføje  den  en  Oversættelse  af 
Athanasii  Bog  om  Psalterens  Kraft,  eller  egenthg  et  Udtog 
af  den  græske  Kirkefaders  Skrift,  oversat  fra  Latin,  det  første 
patristiske  Skrift,  der  er  overført  paa  Dansk. 

I  Aaret  1529  var  det  forbi  med  den  Ro,  der  forholdsvis 
havde  hersket  i  Povl  EHesens  nærmeste  Omgivelser.  Biskop 
Lage  Urne,  i  hvem  Katholicismen  havde  haft  sin  væsentligste 
Støtte  i  Hovedstaden,  baade  i  Kirken  og  ved  Universitetet, 
døde,  og  samtidig  kaldte  Kongen  Hans  Tavsen  til  Kjøben- 
havn.  Reformationen  skiftede  Karakter.  I  Stedet  for  de 
gjærende  regelløse  Tilstande  traadte  der  nu  mere  og  mere  et 

organiseret  kirkeligt  Samfund,  der  stadig  vandt  større  Terræn 
og  trængte  Katholikerne  haardere  og  haardere.  Kirkeom- 
væltningen i  Malmø  blev  Signalet  for  Povl  Eliesen  til  at 
tage  Ordet  i  vStridsskrifter ,  der  ikke  mere  indskrænkede  sig 
til  i  al  Almindelighed  at  advare  ved  at  skildre  alle  de  Ulæmper, 
der  vilde  følge  af  det  nye  Uvæsen,  som  truede  med  at  kuld- 
kaste de  gamle  Tilstande,  ikke  blot  det  i  dem,  der  ikke  duede, 
men  ogsaa,  hvad  han  maatte  anse  for  den  uomgængelig  nød- 
vendige Grundvold  for  et  kristeligt  Liv.  Det  blev  nødvendigt 
at  gaa  de  „Ba-ndskroppe  og  Kjættere"  haardere  paa  Livet  og 
at  angribe  selve  den  nye  Organisation  i  dens  Grundvold.  Han 
skrev  et  Svar  paa  Peder  Lavrentsens  „Malmøbog-',  som  dog 
først  synes  at  være  blevet  trykt  i  vore  Dage.  Bevægelsen  gik 
imidlertid  uhindret  sin  Gang,  og  den  Storm,  Herredagen  i  Kjø- 
benhavn  1530  fremkaldte,  tvang  ham  til  at  fortrække  fra  Hoved- 
staden. Han  fortsatte  imidlertid  ufortrøden  Kampen  og  samlede 
sig  tiu  om  et  afgjørende  Hovedpunkt,  nemlig  Messen,  det  Punkt, 
om  hvilket  hele  Striden  fra  den  theoretiske  Side  for  den  almin- 
delige, ikke  særlig  theologiske  Bevidsthed  nærmest  maatte  synes 
at  dreje  sig.  Han  udgav  1531  i  Aarhus,  der  nu  var  bleven  Ka- 
tholikernes  væsentligste  Tilholdssted,  „En  kort  Undervisning 
paa  den  hellige  Messe  og  hendes  Brug  imod  nogle  ny  Messe- 
dræbere". Bogen  er  tabt,  men  Indholdet  kjendes  til  Dels  af 
Hans  Tavsens  Skrift  imod  den,  som  havde  været  Povl  Eliesen 
tilstillet  og  blev  heftig  imødegaaet  af  ham  i  en  Efterskrift. 
Da  man  i  Randers  vilde  nedlægge  jMessen,  tilskrev  han  Raa- 
det  og  Borgmesteren,  Niels  Hammer,  der  var  Hovedmanden 
i  denne  Sag,  et  heftigt  Brev  i  den  Anledning,  og  kort  efter 
udkom  „En  kort  og  kristelig  Undervisning  paa  det  hemme- 
lige Stykke  i  Messen,  som  kaldes  Canon-'  (1531).  Dette 
Skrift,  i  hvilket  det  polemiske  indtager  en  underordnet  Plads, 
idet  det  i  Hovedsagen  er  af  belærende  og  opbyggeligt  Ind- 
hold, er  en  Oversættelse  af  en  Samling  latinske  Prædikener 
over  Messen  med  enkelte  Tilføjelser,  navnlig  af  en  Del  Udfald 

imod  „Messedræberne".  Bogen  ledsagedes  af  et  skarpt  Brev 
til  „alle  kristne  Mænd  og  Kvinder,  som  bygge  og  bo  i  Ran- 
ders". Hverken  Bogen  eller  Brevet  hjalp  imidlertid;  de  Ran- 
ders Borgere  lod  Rakkeren  nagle  Bogen  til  Pælen  og  afskaf- 
fede Messen. 

Den  tyske  Lærde  Dr.  Stagefyhr  var  efter  Opfordring  fra 
Katholikerne  i  Danmark  rykket  til  Hjælp  med  et  lærd  theo- 
logisk  Modskrift  imod  Protestanternes  Apologi  eller  Gjensvar 
paa  de  af  Katholikerne  fremsatte  27  Klagepunkter.  Dette 
velskrevne  Indlæg  var  paa  Latin,  det  gjaldt  om  at  faa  det 
omplantet  paa  Dansk,  og  ingen  var  nærmere  hertil  end  Povl 
Eliesen.  Det  var  hans  Agt  at  benytte  det  som  Grundlag  for 
to  danske  Skrifter.  Det  ene  af  dem,  „Menige  Danmarks  Riges 
Biskoppers  og  Prælaters  kristelige  og  retsindige  Gjensvar  til 
de  Lutheranske  Artikle",  udkom  i  Aarhus  1533;  hvorvidt  det 
andet,  en  „Underschede  eller  Forklaring  paa  den  menige 
kristne  Tro",  nogensinde  har  set  Lyset,  lader  sig  ikke  afgjøre. 
I  „en  kort  og  kristelig  Formaning  med  en  føje  Undervisning 
om  den  lutherske  Handels  vrange  og  uretsindige  Vilkaar", 
der  særhg  er  rettet  til  „ærlige  og  velbyrdige  Mænd  og  strænge 
Riddere,  Danmarks  Riges  Raad  og  den  menige  Adel",  og  hvoraf 
kun  en  Afskrift  er  bevaret,  der  betegner  det*som  en  „diabolica 
prorsus  adhortatio"  ,  naar  hans  lidenskabelige  og  voldsomme 
Polemik  sit  Kulminationspunkt  og  grænser  stundum  til  Af- 
sindighed. Dette  Skrift,  som  er  det  sidste  af  hans  Fejde- 
skrifter, er  forfattet  1532  og  har  aldrig  været  trykt;  i  afmæg- 
tigt Raseri,  med  Haan  og  Skjældsord  tordner  han  løs  imod 
disse  Prædikanter,  af  hvis  „Fagter  og  Lader,  Øjne  og  An- 
sigt, stinker  ikke  andet  end  Had  og  Hovmod,  Spot  og  Skjænd- 
sel.  Trods  og  Djærvhed,  Rov  og  Mord  og  anden  blodig  Han- 
del, som  hører  til  Helvedes  og  ikke  Himmeriges  Aand."  Han 
ser  ikke  andet  end  Egennytte,  Lovløshed  og  Vold  som  Driv- 
fjedre  for  den  hele  Bevægelse,  og  hvis  deres  hadske  og  for^ 
bitrede  Handel  samtykkes,  bliver  ingen  Ting  uforstyrret,  hvor 

hellig  Og  kristelig  den  end  er  eller  synes.  Hans  Haab  og 
Trøst  er,  at  Gud  havde  ladet  Kirke  og  Kejsere  overvinde 
farligere  Kjætterier  og  Storme,  at  det  før  er  sket  med  Tiden, 
at  Kjætteri  blev  bekjendt  at  være  en  oprørlig  og  forbistret 
Handel,  og  en  sand  Kristendom  kom  siden  i  højlig  Agt  og 
Ære.  Han  haabede  aabenbart  paa,  at  den  Bevægelse,  der 
ikke  kunde  standses  med  Ord,  skulde  blive  knust  med  iSIagt 
og  kvalt  i  Blod. 

Ved  Frederik  den  førstes  Død  kom  KathoUkerne  atter 
for  en  Tid  til  Magten.  Forholdene  udviklede  sig  imidlertid 
snart  saaledes,  at  Povl  Eliesen,  tvært  imod  hvad  man  skulde 
have  ventet,  fandt  sig  foranlediget  til  at  sagtne  sin  polemiske 
Virksomhed.  Nærmest  havde  dette  vist  nok  sin  Grund  i  hans 
Misfornøjelse  og  Frygt  for  den  Tilstand,  der  udviklede  sig 
under  Borgerkrigen,  hvori  alt  mere  og  mere  opløste  sig  og 
blev  et  Bytte  for  private  Interesser.  Det  var  klart,  at  der 
trængtes  til  en  styrende  Haand,  og  for  at  give  sit  Bidrag  til 
at  gjøre  den ,  der  vilde  gaa  ud  af  Gjæringen  som  Danmarks 
Konge ,  saa  oplyst  og  dygtig  som  muligt ,  udgav  han  saa 
1534  i  Roskilde,  hvor  han  siden  1533  var  Lector  i  Theologi 
ved  Domskolen,  Katholikernes  daværende  vigtigste  Lære- 
anstalt, sin  allerede  under  Kristjern  den  anden  udarbejdede 
Oversættelse  af  Erasmus  af  Rotterdams  Skrift  „En  kristen 
Fyrstes  Undervisning".  Her  udgav  han  ogsaa  samme  Aar 
et  andet  Skrift  af  Erasmus,  læmpet  med  Hensyn  til  Forhol- 
dene i  Danmark,  „En  kort  Undervisning  til  en  kristelig  For- 
ening og  Forligelse".  Det  er  det  sidste  Indlæg  fra  Povl 
Eliesen  i  Kirkekampen,  et  Vidnesbyrd  om,  at  den  heftige 
Stridsmand  var  kommen  til  Forstaaelse  af,  at  Protestanternes 
Sag  maatte  sejre,  eller  egentlig  allerede  havde  sejret.  Givende 
efter  for  Omstændighedernes  Magt  gjør  han  i  dette  Skrift  et 
Forsøg  paa  at  mægle  de  stridende  Parter  imellem.  Han 
staar  endnu  paa  sit  gamle  Standpunkt,  og  om  han  end  i  for- 
skjellige   Punkter   opfordrer  sine  Trosfæller  til  Eftergivenhed, 

vedkjender  han  sig  aabent,  at  han  ikke  er  gaaet  over  til 
Luther,  og  polemiserer  helt  igjennem,  men  dog  nærmest  saa- 
ledes,  at  han  her  mere  forsvarer  Katholicismen  end  angriber 
Protestantismen.  Nogen  synderlig  Virkning  kan  dette  Skrift 
næppe  have  øvet.  Protestanterne  var  langt  ude  over  det 
Standpunkt,  Povl  Eliesen  her  hævdede,  den  gj ensidige  For- 
drageligheds; de  følte  sig  sikre  paa  den  endelige  Sejr,  der 
jo  heller  ikke  lod  vente  længe  paa  sig,  og  Katholikerne  fort- 
satte Kampen  uden  Indrømmelser,  til  Slaget  var  uigjenkalde- 
lig  tabt.  Under  Kristian  den  tredje  forsvinder  denne  den 
gamle  Kirkelæres  tro  Stridsmand  fuldstændig  af  Historien. 
Beretningerne  om,  hvad  der  er  bleven  af  ham,  ere  forskjellige 
og  høist  usikre.  Efter  nogle  skal  han  være  gaaet  i  sig  selv 
og  i  en  lang  Række  af  Aar  have  virket  som  protestantisk 
Lector  og  Præst  i  Roskilde,  efter  andre  skal  han  have  levet 
som  Kannik  i  Roskilde.  Han  var  imidlertid  en  saa  betyde- 
lig Mand,  at  det  ikke  ret  vel  synes  tænkeligt,  at  han  skulde 
kunne  have  overlevet  Reformationen  uden  at  efterlade  sig 
det  mindste  Spor,  og  ingen  af  de  anførte  Beretninger,  der 
begge  savne  al  positiv  Hjemmel,  synes  derfor  at  have  Sand- 
synlighed for  sig.  „Men  dersom  han",  saaledes  slutter  hans 
Biograf  C.  Engelstoft  sin  Afhandling  om  ham  *),  „som  rime- 
ligst er,  var  fratraadt  fra  Livets  Skueplads,  inden  den  danske 
Kirkes  Gjenfødelse  gik  for  sig,  maatte  han  tage  sit  Had  og 
sin  Fortvivlelse  med  sig  i  Graven;  dog  bragte  han  ogsaa  da 
saa  megen  sand  Gudsfrygt  og  evangelisk  Oplysning  med  sig 
fra  Livet,  at  Miskj endelsens  og  Lidenskabelighedens  Taage 
let  maatte  svinde  for  det  forklarede  Blik.  Han  maatte  da 
ogsaa  se,  at  de  Gaver,  der  havde  været  ham  betroede,  havde 
baaret  deres  gode  Frugter  anderledes,  end  han  selv  havde 
villet  erkjende,  efter  at  han  havde  misforstaaet  sin  Opgave  og 
Tidernes  Krav.     Paulus  Eliæ  var  en  af  de  mange,    der   blive 

Povl  Eliesen.  10^ 

Ofre  for  de  store  Overgangstiders  Forviklinger,  ikke  fordi  de 
mangle  god  Vilje,  men  fordi  de  mangle  Sindets  Ro  og  Ka- 
rakterens Styrke  til  at  vælge  med  Frihed  og  ville  med  Energi. 
De  ere  Redskaber  i  Forsynets  Haand  til  at  føre  Udviklingen 
fremad;  men  selv  lade  de  sig  skræmme  ved  Synet  af  de 
Magter,  de  have  bidraget  til  at  kalde  til  Virksomhed." 

Endnu  et  Vidnesbyrd  om  sin  Aand  og  sin  Stilling  til 
Reformationen  har  Povl  Eliesen  efterladt  os  i  den  saakaldte 
Skibyske  Krønike,  som  utvivlsomt  skyldes  ham.  Dette  Haand- 
skrift  har  faaet  sit  Navn,  fordi  det  blev  fundet  indmuret  bag 
Alteret  i  Skiby  Kirke  i  Horns  Herred  1650.  At  han  virkelig 
er  Forfatteren  til  denne  latinske  Krønike,  det  mærkeligste  og 
ejendommeligste  historiske  Skrift  fra  denne  Tid,  fremgaar 
utvivlsomt  ikke  blot  af  hele  det  Indtryk,  man  faar  af  For- 
fatterens Individualitet,  som  ganske  stemmer  med  det  Billede, 
Povl  Eliesens  mange  danske  Skrifter  give  os  af  ham,  men 
ogsaa  af  mange  enkelte  Træk.  Latinen  deri  er  i  hele  sin 
Bygning,  de  særlig  ejendommelige  Udtryk  og  Vendinger 
saa  vel  som  i  karakteristiske  Fejl  i  fuld  Overensstemmelse,  med 
hvad  vi  ellers  kjende  til  hans  latinske  Stil,  ligesom  ogsaa 
hans  danske  Yndlings-  og  Kraftudtryk  kan  kj endes  igjennem 
den.  Men  fuldstændig  afgjørende  synes  den  Omstændighed 
at  maatte  være,  at  man  i  Krøniken  gjenfinder  Stykker  af 
hans  Breve  og  andre  Skrifter  afskrevne  til  Dels  med  de  samme 
Ord.  Bogen  er  paabegjndt  1524  eller  før,  men  for  Resten 
skrevet  i  flere  Gange  med  længere  Mellemrum  og  giver  i  sin 
Blanding  af  objektiv  annalistisk  Historieskrivning  og  liden- 
skabelig bevægede  subjektive  Udtalelser  over  Personer  og 
Tilstande  et  yderst  interessant,  men  naturligvis  stærkt  ensidigt 
Billede  af  de  vexlende  Tidsforhold  og  af  Forfatterens  skif- 
tende Stemninger  overfor  de  politiske  og  kirkelige  Tildra- 
gelser. Den  Del  af  Bogen,  der  maa  antages  at  hidrøre  fra 
Povl  Eliesen,  ender  midt  i  en   Sætning  ved  1534,  men  Arbej- 

det    er    fortsat   ved  spredte  Notitser    af  andre    Hænder    ind- 
til 1555*)- 

Se  vi  tilbage  paa  denne  mærkelige  Mands  Liv  og  hans 
Stilling  til  det  nye  aandelige  Liv,  der  brød  frem  paa  hans 
Tid,  da  er  det  aabenbart,  at  de  haarde  Domme,  som  fældedes 
over  hans  Karakter  af  hans  Samtid  og  som  stod  ved  Magt 
længe  efter,  er  i  høj  Grad  uberettigede.  Der  kan  være  Træk 
nok  i  det  Billede,  man  faar  af  hans  Liv  og  Virken,  set  i 
Historiens  rolige,  upartiske  Lys,  som  man  kun  kan  forsone 
sig  med  ved  at  tage  Hensyn  til  den  Tid,  i  hvilken  han  levede, 
en  Tid,  da  det  var  mere  end  almindelig  undskyldeligt,  at 
Lidenskaberne  fik  frie  Tøjler,  men  naar  Povl  Eliesen  stod 
paa  den  fejle  Side  i  den  hidsige  Strid,  havde  det  utvivlsomt 
sin  Grund  i,  at  han  holdt  den  for  den  rette;  han  var  sikkert 
en  lige  saa  redelig  som  begavet  og  talentfuld  Forkæmper  for 
Katholicismens  synkende  Sag.  „Vendekaabe  kunde  man 
ikke  kalde  ham  med  Rette",  hedder  det  i  Engelstofts  anførte 
Afhandling;  „han  var  og  blev  romersk-katholsk  Kristen,  og 
om  han  endog  i  Begyndelsen  havde  skjænket  den  endnu 
ufuldkomment  udviklede  Reformation  et  Bifald,  som  han  mere 
og  mere  indskrænkede  ved  dens  fuldere  Udvikling,  var  det 
dog  uden  Grund,  at  man  en  Gang  havde  regnet  ham  til  Lu- 
thers Tilhængere.  En  Mand,  som  bar  Kappen  paa  begge 
Skuldre,  kan  han  lige  saa  lidt  kaldes,  for  saa  vidt  man  derved 
tænker  sig  en  Indifferentisme,  som  søger  egen  Fordel  eller 
Fred  ved  at  give  begge  Parter  Medhold,  thi  han  var  ivrig 
for  noget  af  begge  Parters  Sag  ....  Vilde  man  kalde  ham 
en  Hykler,  fordi  han  brød  Staven  over  Lutherdommen,  uagtet 
han  bifaldt  noget  i  dens  Stræben,  da  maatte  man  overse  den 
Vægt,  han  lagde  paa  det  kirkelige  Lærebegreb,  hvilket  bragte 
ham  til  at  sætte  dens  Væsen  i  de  nye  Lærdomme,  medens 
dens  øvrige  Indhold   syntes   ham  at  være  almindelig  Kristen- 


*)    Trykt  i  Langebeks  scriptores,  II. 

dom.  Der  er  intet  Bevis  for,  at  han  fornægtede  sin  Over- 
bevisning, skjønt  Lidenskab  og  Kamp  vel  stundum  førte  ham 
til  Paastande,  som  han  næppe  tidligere  havde  vedkjendt  sig. 
Men  en  lidenskabehg  Modstander  af  Reformationen  blev  han ; 
den  havde  berørt  ham  selv  personlig  paa  en  Maade,  som  for- 
øgede Uviljen,  og  den  traadte  ham  i  Møde  i  Skikkelser, 
hvilke  ogsaa  kunde  bidrage  til  at  lægge  Lidenskaben  i  en 
Modstanders  Pen"  *). 


Den  Kamp,  der  førtes  om  den  nye  Lære,  og  som  endte 
med  dennes  fuldstændige  Gjennemførelse  paa  Rigsdagen  i 
Kjøbenhavn  1536,  maatte  efter  Sagens  Natur  væsentlig  faa 
en  folkehg  Karakter,  og  den  lagde  i  den  Grad  Beslag  paa 
alle  aandelige  Kræfter,  at  Videnskaben  saa  at  sige  fuldstsén- 
dig  maatte  hvile,  imedens  den  stod  paa.  Noget  af  det  første, 
Kristian  den  tredje  tænkte  paa,  efter  at  der  igjen  var  begyndt 
at  indtræde  roligere  og  mere  ordnede  Tilstande,  var  imidler- 
tid Universitetets  Gjenoprettelse,  hvortil  der  ogsaa  i  høj  Grad 
trængtes.  Synderlig  Betydning  havde  det  ikke  haft  i  den 
katholske  Tid,  om  der  end  kan  nævnes  enkelte  Mænd  ved 
det,  der  have  vundet  et  godt  Lov  for  Lærdom  og  Dygtighed 
og  af  hvilke  enkelte  ogsaa  have  efterladt  sig  Skrifter,  som 
Højskolens  første  Vicekansler  og  i  en  vis  Forstand  dens 
Stifter,  Juristen  Peder  Albretsen  og  Theologen  Peder 
Skotte,  som  var  Lærer  ved  Universitetet  i  42  Aar.  De 
Forsøg,  der  navnlig  af  Kristjern  den  anden  gjordes  paa  at 
blæse  nyt  Liv  i  det,  førte  ikke  til  noget,  og  under  de  borger- 
lige Uroligheder  i  Anledning  af  Reformationsstridighederne 
var  dets  Virksomhed  fuldstændig  standset.  Kristian  den 
tredje  tog,    understøttet  af  Bugenhagen  fra  Wittenberg-,    der 


*)    Af   Povl    Eliesens  Danske    Skrifter ,     udgivne    af  Selskabet    for    Danmarks 
Kirkehistorie,  er  kun  udkommet  første  Bind  ved  C.  E.  Secher,   1855. 

som  bekjendt  ogsaa  havde  Hovedfortjenesten  af  de  kirkelige 
Forholds  og  Skolevæsenets  Ordning,  saa  ivrig  fat  paa  Høj- 
skolens Reorganisation,  at  Forelæsningerne  allerede  kunde 
begynde  igjen  1537.  Det  er  ikke  her  Stedet  til  at  give  en 
Skildring  af  Universitetets  Historie,  hvor  stor  Betydning 
denne  Institution  end  selvfølgelig  fik  for  Literaturen  og  hele 
det  aandelige  Livs  Udvikling,  det  skal  kun  kortelig  omtales 
her,  fordi  det  i  Reformationstiden  i  højere  Grad  end  til  nogen 
anden  Tid  var  Midtpunktet  for  det  videnskabelige  Liv,  der 
saa  godt  som  udelukkende  bares  af  dets  Lærere.  Kongen 
havde  megen  Sans  og  Interesse  for  Videnskaberne,  og  dette 
kom  ogsaa  til  Syne  ved  den  Maade,  hvorpaa  den  gjenfødte 
Højskole  traadte  i  Virksomhed.  Der  skulde  være  14  Profes- 
sorer, 3  i  Theologien,  en  i  Retsvidenskaben,  2  i  Lægeviden- 
skaben og  8  i  det  filosofiske  Fakultet.  Videnskaberne  var 
imidlertid  endnu  i  deres  første  Begyndelse,  og  det  var  ikke 
nogen  let  Sag  at  skaffe  dygtige  Folk  til  at  docere  dem, 
da  de  gejstlige  Embeder  efter  Kirke  væsenets  Omordning 
lagde  Beslag  paa  de  fleste  brugbare  Krætter.  Vi 
træffe  derfor  ogsaa  en  forholdsvis  stor  Mængde  Udlændinge 
blandt  Professorerne  i  dette  Tidsrum,  og  dette  bidrog  vel  og- 
saa sit  til  at  paatrykke  Universitetet  det  Præg  af  Uselvstæn- 
dighed i  religiøs  og  almindelig  videnskabelig  Henseende,  der 
allerede  til  Dels  var  en  Følge  af  den  Maade,  hvorpaa  dets 
Reform  under  Bugenhagens  Ledelse  foretoges  efter  fremmed 
Mønster,  og  af  hele  Forholdet  til  Højskolen  i  Wittenberg, 
der  længe  vedblev  at  afgive  den  eneste  gyldige  Norm.  Størst 
Betydning  havde  naturligvis  Theologien,  om  end  ogsaa  den 
først  ret  kom  til  Kræfter  i  det  følgende  Tidsrum.  Vi  træffe 
her  bl.  a.  Hans  Tavsen,  der  holdt  Forelæsninger  over 
Hebraisk;  Johan  Bugen  hagen,  som,  næsten  lige  til  han 
forlod  Landet  (1539),  foruden  de  mange  andre  vigtige  Gjer- 
ninger, han  havde  at  røgte,  ogsaa  fik  Tid  til  at  tage  flittig 
Del  i  Lærergjerningen;  hans  Efterfølger,  den  veltalende  Oluf 

Gyldenmund  (Olaus  Chrysostomus) ;  Peder  Plade,  der 
virkede  som  theologisk  Professor,  indtil  han  1545  nedlagde 
dette  Embede;  Jens  Sinning,  hvem  Melanchton  mindedes 
som  den  flittigste  og  bedst  begavede  af  de  mange  unge 
Danske,  han  havde  kjendt,  og  som  i  de  faa  Aar,  han  virkede 
som  Lærer  i  Dialektik  og  Hebraisk  (1538 — 1547)  vandt  sig  et 
ualmindelig  godt  Lov;  af  Skrifter  har  han  kun  efterladt  sig 
en  akademisk  Tale  om  de  filosofiske  Fags  Betydning  og  For- 
hold til  Theologien,  der  er  af  megen  Interesse  ved  det  Ind- 
blik, den  giver  i  Datidens  almindelige  Betragtning  af  Viden- 
skiiben;  Skotten  John  Mac  Alpin  (Johannes  Machabæus), 
der  efter  Bugenhagens  Anbefaling  blev  indkaldt  hertil  1542, 
tog  ivrig  Del  i  de  kirkelige  og  theologiske  Forhandlinger  og 
virkede  som  Professor  til  sin  Død  1557;  han  udgav  ligesom 
de  fleste  af  de  tidligere  nævnte  adskillige  latinske  theologiske 
Skrifter.  Heller  ikke  de  andre  Videnskaber  bleve  forsømte. 
Navnlig  havde  saaledes  Naturvidenskaberne  og  Lægekunsten 
flere  for  sin  Tid  ansete  Dyrkere  som  Kristjern  Terkelsen 
Morsing,  den  eneste,  der  gik  over  fra  det  gamle  Universi- 
tet til  det  nye,  hvis  første  Rektor  han  blev;  han  havde  et 
stort  Ry  for  Lærdom  ikke  blot  i  Lægekunsten,  der  var  hans 
egentlige  Fag,  som  han  docerede  ved  Universitetet,  men  be- 
tegnes ogsaa  i  et  Skrift  fra  Slutningen  af  det  i6de  Aarhun- 
drede  som  „næsten  et  Vidunder  i  Sprogene,  i  de  fri  Kunster, 
i  Filosofien  og  overhovedet  i  alt,  hvad  en  lærd  Mand  bør 
vide",  og  han  nævnes  som  sin  Tids  største  Mathematiker  her 
til  Lands;  hans  Skrifter  vare  mest  af  lægevidenskabeligt  og 
mathematisk  Indhold.  Endvidere  Hollænderne  Peter  Cape- 
teyn,  der  1546  blev  kaldet  til  den  medicinske  Lærestol,  og 
Jakob  Bording,  der  1557  kaldtes  hertil  som  Kristian  den 
tredjes  Livlæge  og  ligeledes  blev  Professor  i  Medicinen. 
Begge  have  efterladt  sig  lærde  Skrifter. 

Uden  for  Universitetet  er  det  kun  ganske  enkelte  Mænd, 
der    have  virket    ved   Skrifter,    saaledes    Bondesønnen    Jens 

Pedersen  Grundit,  Rektor  i  Ribe,  senere.  Præst  ved 
Domkirken  sammesteds,  bekjendt  som  en  udmærket  Skole- 
mand, der  efterlod  sig  en  Samling  Lignelser  knyttede  til  de 
kristelige  Lærdomme.  Den  blev  udgivet  af  Anders  Sørensen 
Vedel,  der  havde  været  optaget  i  den  Opdragelsesanstalt, 
han  havde,  og  fra  hvilken  der  udgik  mange  dygtige  og  be- 
tydelige Mænd.  Historieskrivningen  skete  der  nogle  Tilløb 
til,  men  naar  et  enkelt  Værk.  som  den  alt  omtalte  Skibyske 
Krønike,  undtages ,  kom  der  først  i  det  følgende  Tidsrum 
nogen  egentlig  Frugt  deraf.  Et  af  de  mærkeligste  historiske 
Skrifter  er  den  umiddelbart  efter  Reformationens  Gjennem- 
førelse  forfattede  Seditionum  liber,  der  skildrer  Borgerkrigen 
før  Kristian  den  tredjes  Tronbestigelse.  Det  har  Interesse 
ikke  blot  ved  sit  Indhold ,  men  ogsaa  ved  den  udprægede 
humanistiske  Dannelse,  der  kommer  til  Syne  i  dets  Stil,  der  er 
stærkt  paavirket  af  de  klassiske  Forfattere  i  Modsætning  til 
den  almindelige  latinske  Krønikestil.  Hvem  der  er  Forfatter 
til  dette  Skrift,  der  først  blev  udgivet  i  Langebeks  Scriptores 
R.  D.,  lader  sig  nu  ikke  afgjøre,  mest  Rimelighed  synes  der 
at  være  for,  at  det  skyldes  Peder  Litle,  der  var  Professor 
ved  Universitetet,  en  af  de  mest  fremragende  Humanister*). 
Medens  vi  i  dette  Arbejde  saa  vel  som  i  den  Skibyske  Krø- 
nike have  Skildringer  af  de  samtidige  eller  saa  godt  som 
samtidige  Begivenheder,  mer  eller  mindre  farvede  af  Forfat- 
ternes særlige  Partistandpunkt,  træffe  vi  ogsaa  enkelte,  der 
sysle  med  Historien  i  videre  Forstand.  Saaledes  har  den  for- 
henværende Graabroder  Peder  Olufsen  (Petrus  Olai)  efter- 
ladt sig  adskillige  historiske  Optegnelser,  hvoriblandt  en  Del 
af  ikke  ringe  Vigtighed.  Flere  Stykker  af  hans  „Paralipo- 
mena" ,  som  han  paa  sit  Dødsleje  overgav  Anders  Sørensen 
Vedel,   ere   meddelte   i   Langebeks  Scriptores.      Kristian    den 


'')    H.    F.    Rørdam,    Historieskrivningen   og   Historieskriverne   i   Danmark    og 
Norge  siden  Reformationen.     S.   10  o.  f. 

tredje  yndede  selv  Historien,  og  under  ham  fik  Danmark  sin 
første  Historiograf.  Det  var  Hans  Svaning,  der  1553  beskik- 
kedes til  dette  Embede,  nærmest  med  den  Opgave,  at  fort- 
sætte Saxos  Værk  til  Samtiden.  Vi  opsætte  den  nærmere 
Omtale  af  hans  Forfattervirksomhed  til  det  følgende  Tidsrum, 
i  hvilket  den  for  største  Delen  falder.  Alodersmaalet  henret- 
tedes ogsaa  nu  og  da  til  historisk  Fremstilling.  Vi  have  alt 
omtalt,  at  Kristjern  Pedersen  syslede  med  en  Oversættelse  og 
Fortsættelse  af  Saxos  Værk;  der  vides  ogsaa  at  have  været 
enkelte  danske  Skrifter  om  Fædrelandets  Historie  til  af  andre 
Forfattere,  men  intet  af  dem  blev  udgivet,  der  nævnes  bl.  a. 
HenrikSmith,  bekj endt  som  Forfatter  til  Lægebøger,  og  hans 
BroderHer  man  Vei  gere.  Jon  Tursen,  hvis  Arbejder  i  Fædre- 
landets Historie  skulle  omtales  i  næste  Tidsrum,  udgav  1554 
en  almindelig  Verdenshistorie ,  en  Oversættelse  af  Carions 
Chronica.  Som  en  ren  literær  Kuriositet  maa  nævnes  Præsten 
Niels  Pedersens  Skrifter,  hvis  Sprog  er  antikveret  ved 
Tilføjelse  af  Endelsen  „um"  til  hvert  andet  Ord,  og  som  føre 
Danmarks  Ælde  tilbage  til  Syndfloden  og  i  det  hele  taget 
ere  de  første  fantastiske  Forløbere  for  dansk  Oldforskning. 

Med  den  humanistiske  Lærdom,  der  paa  Reformations- 
tiden  begyndte  at  finde  Indgang  her  i  Landet,  fulgte  ogsaa 
den  lærde  Poesi;  det  latinske  Versemageri  anbefaledes  fra 
Universitetet  og  dyrkedes  allerede  i  dette  Tidsrum  i  stor  Ud- 
strækning, om  det  end  først  ret  bredte  sig  i  det  følgende. 
Der  haves  adskillige  større  og  mindre  Samlinger  af  latinske 
Digte,  overvejende  Skole-  og  Lejlighedsvers,  der  ikke  have 
anden  Interesse  for  os  end  den,  de  faa  ved  de  Oplysninger, 
de  lejlighedsvis  give  om  Personer,  Sæder,  Forhold  o.  s.  v. 
Digte,  der  hente  deres  Æmner  fra  andre  Omraader  og  have 
virkelig  digterisk  Værd,  ere  i  det  her  omhandlede  Tidsrum 
saa  vel  som  overhovedet  i  hele  den  Tid,  i  hvilken  den  latinske 
Poesi  dyrkedes,  yderlig  sjældne.  Blandt  Poeterne  maa  navn- 
lig fremhæves  Hans  Frandsen  (1532 — 1584),  som   1561   blev 

Professor  i  Medicin,  men  længe  forinden  havde  erhvervet  sig 
et  stort  Navn  som  Digter  baade  her  hjemme  og-  i  Udlandet, 
hvor  han  havde  færdedes  meget  paa  Rejser.  Baade  hans 
mange  latinske  Digte  og  de  enkelte  danske,  der  kj endes  af 
ham,  vise,  at  han  har  været  i  Besiddelse  af  en  betydelig 
Digterevne;  det  betydeligste  turde  være  hans  Digt  om  Øjet 
og  Farverne  (de  oculorum  fabricatione  et  coloribus  liber, 
elegiaco  carmine  conscriptus,  1556).  Ogsaa  Præsten  Jens 
Jørgensen  Sadolin  og  Johannes  vSascerides  (født  i 
Holland  1526,  men  i  1557  indkaldt  til  at  beklæde  Professora- 
tet i  Hebraisk)  vare  højt  ansete  latinske  Poeter. 

Den  poetiske  Literatur  i  Modersmaalet  fik  vel  et  Stød 
fremad  ved  Reformationen,  men  det  var  ikke  saa  stort,  som 
man  paa  Forhaand  kunde  være  tilbøjelig  til  at  vente  vilde 
blive  Følgen  af  det  større  aandelige  Liv  og  den  større  Fri- 
hed, den  medførte  paa  alle  Omraader,  og  af  de  mange  stærkt 
indgribende  Begivenheder,  der  fulgte  den.  Der  blev  vel  skre- 
vet danske  Vers  i  større  Udstrækning  end  tidligere,  men 
Poesi  er  der  kun  yderst  sjælden  at  finde  i  dem,  og  Formen 
er  yderst  mangelfuld,  hvad  der  i  og  for  sig  ikke  kan  være 
paafaldende,  thi  naar  Reformationstidens  Prosa  gjennem- 
gaaende  bærer  Præget  af,  at  Forfatterne  her  havde  med  et 
Instrument  at  gjøre,  som  de  vare  ganske  uøvede  i  at  be- 
handle, maatte  dette  naturligvis  i  endnu  højere  Grad  være 
Tilfældet  med  den  bundne  Form;  der  maatte  hengaa  lange 
Tider,  før  den  danske  Digtekunst  kom  ud  over  sin  allerspæ- 
deste Barndom.  Allerede  i  Slutningen  af  Middelalderen  var 
der,  som  vi  alt  have  set,  begyndt  en  aandelig  Digtning,  og 
det  var  ogsaa  overvejende,  for  ikke  at  sige  udelukkende,  i 
denne  Retning,  Udviklingen  fortsattes  i  Reformationstiden, 
en  naturlig  Følge  af,  at  det  var  de  religiøse  Bevægelser,  der 
stod  i  Forgrunden.  Trangen  til  Sange  for  jMenigheden  paa 
Modersmaalet  maatte  strax  gjøre  sig  gjældende,  saa  snart 
den  nye  Lære    havde    begyndt    at   vinde  almindelig  Indgang, 

Og  vi  se  da  ogsaa  strax  Reformatorerne  tage  denne  vigtige 
Opgave  op.  Det  var  de  evangeliske  Prædikanter  i  Malmø, 
der  her  gik  i  Spidsen;  fra  dem  udgik  den  første  danske 
Salmebog,  som  skyldtes  de  to  bekj endte  Malmø-Reformato- 
rer Klavs  Mortensen  Tøndebinder  og  Hans  Spande- 
mager. Den  udkom  første  Gang  1528  og  efterfulgtes  hurtig 
af  nye  forøgede  Udgaver,  men  ingen  af  dem  er  bleven  be- 
varet til  vore  Dage*)  lige  saa  lidt  som  den  Salmesamling, 
Hans  Tavsen  besørgede  1544**).  En  Salmesamling,  der  er 
bleven  bevaret,  er  fra  1553.  Den  indeholder  150  Salmer  og 
desuden  et  Tillæg  paa  25,  er  gjentagne  Gange  optrykt  og 
synes  derfor  at  have  været  meget  udbredt.  Hvem  den  skyl- 
des, lader  sig  næppe  med  Sikkerhed  afgjøre,  da  den  ikke 
bærer  andet  Navn  end  Bogtrykkerens,  men  det  er  ikke  usand- 
synligt, at  den  i  Virkeligheden  kun  er  et  nyt  forøget  Oplag 
af  Hans  Tavsens  Samling,  besørget  af  Bogtrykkeren  uden 
den  oprindelige  Samlers  Medvirkning.  Den  første  Salmebog, 
der  trængte  saaledes  igjennem,  at  den,  skjønt  den  ikke  blev 
anordnet  til  Brug  ved  Gudstjenesten,  kan  siges  at  have  været 
en  almindelig  Kirkesalmebog  heri  Landet,  er  Hans  Thomæ- 
søns,  der  udkom  1569  og  snart  tog  Luven  fra  de  tidligere 
Samlinger.  I  den  var  samlet  alt  det  bedste,  af  hvad  der  af 
den  ældre  Menighedssang  var  kjendt  og  kjært  for  Folket,  og 
desuden  adskilligt  nyt. 

Det  er  en  stor  Mængde  Forfattere,  der  have  Del  i  denne 
Salmedigtning;    foruden    de    nævnte  Samlere    af   Salmebøger, 


*)  En  gammel  Salmebog  trykt  i  Malm©  1533  turde  dog  rimeligvis  være  en 
Udgave  af  Klavs  Mortensens  og  Hans  Spandemagers,  og  en  anden,  der  er 
trykt  i  Rostock  1529,  er  sandsynligvis  et  Optryk  af  en  af  de  første  Udgaver 
af  samme  Bog.  Begge  disse  ,.SalmeDøger  fra  Reformationstiden"  ere  ud- 
givne af  Chr.  Bruun  1865 — 66. 
**)  Om  et  Par  gamle  Salmebøger  trykte  i  Rostock  1529  og  1536,  der  ere  be- 
varede i  en  Bogsamling  i  Sverig,  formode  Brandt  og  Helveg  i  „Bidrag  til 
en  dansk  Salmehistorie"  vist  nok  med  fuld  Føje,  at  de  ere,  om  ikke  Efter- 
tryk af,  saa  dog  i  nær  Slægtskab  med  Maline-Salmebogen. 

der  alle  selv  digtede  aandelige  Sange,  skal  af  de  mere  frem- 
trædende endnu  kun  nævnes  Jørgen  S  a  do  lin  og  begge  Brød- 
rene Plade,  men  Tallet  paa  de  Forfattere  af  Salmer,  hvis 
Navne  kjendes,  er  meget  stort,  og  dertil  slutter  sig  en  Mængde 
Anonymer.  Kunstformen  lagdes  der  liden  eller  ingen  Vægt 
paa;  enhver,  der  følte  sig  drevet  dertil  af  den  Stemning,  der 
stærkere  eller  svagere  var  over  alle  de  evangeliske,  sang, 
som  han  kunde  bedst,  og  om  hans  Sang  vandt  Menighedens 
Øre  og  blev  optaget  og  bevaret  af  denne,  for  derfra  at  gaa 
over  i  de  trykte  Samlinger,  beroede  paa  ganske  andre  Ting, 
end  om  den  var  kunstfærdig  føjet.  Det  kan  dog  ofte  være 
vanskeligt  nok  for  os  at  forstaa,  hvad  der  har  holdt  de  fleste 
af  disse  gamle  Salmer  oppe  igjennem  Tiderne,  thi,  ganske 
bortset  fra  den  mangelfulde  Form,  tage  de  fleste  af  dem  sig 
ogsaa  i  Henseende  til  Indholdet  for  os  ud  som  ren  Prosa, 
Forfatterne  til  den  anførte  Afhandling  „Bidrag  til  en  dansk 
Salmehistorie"  ramme  uden  Tvivl  det  rette,  naar  de  sige: 
„Man  havde  ikke  Smag  for  en  mere  renset  Form,  og  ikke 
Raad  til  at  vrage,  hvad  man  skjænkedes;  Spørgsmaalet  var 
et  ganske  andet,  Interessen  var  ikke  æsthetisk,  men  religiøs, 
og  Begejstringen  stærk  nok  til  at  bøde  paa  Formens  Mang- 
ler; den  forstod  en  halvkvæden  Vise  og  var  glad  ved  at 
finde  Udtryk,  der  nogenlunde  kunde  give  den  Luft;  den 
kunde  selv  flyve,  hvor  Versene  haltede".  Om  Originalitet  er 
der  saa  godt  som  slet  ikke  Tale;  næsten  alt  er,  for  saa  vidt 
det  ikke  er  mer  eller  mindre  umiddelbart  optaget  fra  eller 
bygget  paa  den  aandelige  Digtning,  der  opstod  i  Slutningen 
af  Middelalderen,  oversat  eller  bearbejdet,  dels  efter  den 
gamle  Kirkes  latinske  Hymner,  dels  og  endnu  mere  efter 
tyske  Salmer.  Indholdet  er  navnHg  i  de  fra  tysk  oversatte 
for  det  meste  saa  abstrakt  moralsk  eller  dogmatisk,  at  det 
maatte  kvæle  al  Poesi,  Derimod  er  mange  af  de  gamle  la- 
tinske Sange  og  endnu  mere  de  tillæmpede  danske  fra  Slut- 
ningen  af    den  kfttholske  Tid    tiltalende    ved    deres  Friskhed 


Polemisk  Digtning.  j  j  , 

Og  Umiddelbarhed.  Adskillige  baade  af  den  ene  og  den 
anden  Art  have  holdt  sig  i  vor  Kirkesang  til  den  Dag  i 
Dag*). 

Betydelig  mere  Interesse  end  Reformationstidens  Salmer 
have  de  polemiske  Digte,  denne  bevægede  Tidsalder  aflfødte. 
Et  udmærket  Digt,  som  i  enhver  Henseende  er  enestaaende 
iblandt  alt,  hvad  der  er  levnet  os  i  bunden  Stil  fra  Reforma- 
tionstiden,  er  saaledes  den  allegoriske  Vise  om  Løgn  og 
Sandhed,  der  af  en  meget  gammel  Tradition,  som  synes  at 
fortjene  fuld  Tiltro,  tillægges  Hans  Tavsen.  Den  angives  at 
være  bleven  til  paa  den  Tid,  da  Reformatoren  ,.blev  tiltalt 
og  dømt  af  Bisperne"  o:  1533,  og  den  stærkt  bevægede 
Stemning,  der  gaar  igjennem  dette  Digt,  som  i  hele  sin  Tone 
bærer  Præget  af  at  være  udsprunget  af  Digterens  inderste 
Sjæl  under  Forhold  af  gribende  Alvor,  gjør  det  højst  rime- 
ligt, at  det  just  er  blevet  til  i  Havblikket  efter  den  storm- 
fulde Tid,  da  den  Sag,  han  kæmpede  for,  var  stedt  i  den 
yderste  Nød,  da  han  ,.af  særdeles  Naade-'  var  bleven  dømt 
af  Bisperne  til  for  bestandig  at  nedlægge  sit  Prædikeembede 
og  havde  hævnet  sig  ved  at  tage  Biskop  Rønnov  i  Forsvar  imod 
den  opbragte  Hob,  der  truede  Prælaten  paa  Livet.  I  djærve, 
fyndige  Udtryk  skildrer  Digtet,  hvorledes  Sandheden,  som  „i 
fordum  Tid  var  mægtig  og  bold";  nu  alle  Vegne  er  fortrængt 
af  Løgnen,  som  ,,er  vorden  hende  vred";  hvorlunde  den  for 
til  Herreslot  og  klagede  sin  Vaande,  men  Løgnen  kom  ridende 
i  Gaarde  ,,med  blanke  Spær  i  Hænde",  hvorlunde  den  for  til 
Kjøbstaden,  men  Løgnen  ,.skrev  Brev  til  Borgemestere  og 
Raad,  at  de  Sandhed  ihjel  skulde  slaa",  saa  den  maatte  und- 
vige ved  Midnats  Tid.     Saaledes    udmales    Sandhedens  Flugt 


^)  ]Med  Hensyn  til  Reformationstidens  Salmer  henvises  foruden  til  Brandt  og 
Helvegs  oftere  anførte  Værk  „Den  danske  Salmedigtning''  til  Ru  del- 
fa  ach  s:  „Om  Salmeliteraturen",  1856,  som  dog  gjeunemgaaende  synes  at 
sætte  Reformationstidens  Salmer  alt  for  højt. 

fra   Sted  til  Sted;    alle  Vegne  behandles   den   som   en  Røm- 
ningsmand,  og  især  gaar  det  den  ilde  i  Klosteret,  thi 

„Nu  er  Løgnen  vorden  Munkens  Patron, 
og  Sandhed  sidder  i  deres  Prison, 
til  Døde  ville  de  hende  svælte." 

Men  lige  meget,  Digteren  er  ved  frejdigt  Mod,  vis  paa, 
at  der  er  den,  som  nok  skal  hjælpe  Sandheden  til  Sejr,  inden 
Enden  kommer: 

„Sandhed  fortrykkes  til  en  Tid, 

det  kan  hver  Mand  vel  mærke, 

Djævelen  gjer  dertil  stor  Flid, 

at  han  kan  Løgnen  bestærke; 

men  kommer  Sandhed  til  Orde  igjen, 

da  raader  jeg  Løgn,  du  bruger  dine  Ben, 

du  vedst,  hvad  det  vil  koste." 

Hans  Tavsens  poetiske  Evne  har  efter  de  øvrige  Vers, 
vi  kjende  af  ham,  i  Virkeligheden  kun  været  ringe.  I  dette 
Digt  har  han  givet  et  smukt  Vidnesbyrd  om,  hvorledes  en 
stærk  aandelig  Betagethed  kan  gjøre  et  Menneske  til  Digter 
i  et  Øjeblik,  hvor  det  højeste  staar  paa  Spil.  Den  Tone, 
der  er  anslaaet  i  Visen  om  Løgn  og  Sandhed,  er  holdt  med 
en  Sikkerhed  og  klinger  med  en  Skjønhed,  som  giver  Digtet 
højt  Værd,   selv  naar  det  maales  med  Kunstens  Maalestok*). 

Ved  Siden  af  dette  i  en  ædel  Stil  holdte  polemiske  Digt 
er  der  levnet  os  enkelte  andre  antipapistiske  Viser,  som  til 
Trods  for  den  Alvor  og  den  Fortrøstning  til  den  gode  Sags 
Sejr,  der  jævnlig  kommer  til  Gjennembrud  i  dem,  sete  med 
vor  Tids  Øjne,  med  en  enkelt  Undtagelse**)  efter  hele  deres 
Karakter  kun  kan  betegnes  som  fra  Formens  Side  maade- 
lige,  fra  Indholdets  plumpe  Smædedigte,  rettede  bl.  a.  mod 
Dr.  Stagefyr,   som   Bisperne   havde   indkaldt  fra  Tyskland  til 


*)    Dette  Digt   er   ofte  udgivet.     Den  ældste  Udgave,    der   kjendes,  er  fra  1547, 
optrykt  i  „Viser    fra  Reformationstiden'',    udgivne    af   Chr.    Bruun,    1864. 
I  nyere    Tid    er    det    desuden    optaget    i    Brandt    og    Helvegs  „Den  danske 
Salmedigtning-',  samt  i  Brandts  „Ældre  Danske  Digtere". 
**)    „En  Vise  om  Munke  og  deres  falske  Handel,  som  er  bruget  lang  Tid." 

Hjælp  mod  Protestanterne  ved  Herredagen  1530,  imod  „Povl 
Vendekaabe''.  mod  Paven  „den  x\ntikrist"  og  Munkene  med 
„deres  falske  Handel''  og  fulde  af  de  voldsomste  Udfald  imod 
den  gamle  Kirkes  Tilhængere,  der  alle  skæres  over  én  Kam 
som  arge  Skalke,  forførte  af  Satan.  Katholikerne  have  vel 
her  som  anden  Steds  betalt  med  samme  Mønt,  men  der  er 
kun  levnet  ét  saadant  rimet  Tilsvar  til  Protestanternes  An- 
greb, „En  Munks  Klage",  som  aabenbart  skriver  sig  fra  Slut- 
ningen af  Reformationstiden,  da  Katholikerne  maatte  finde  sig 
i  det  uundgaaelige  og  ikke  kunde  gjøre  andet  imod  deres 
Modstandere  end  udtale  saadanne  velmente  Ønsker  over  dem 
som  det,  hvormed  denne  Vise  slutter: 

„Gud  give  dennem  Sorg  og  Hjærtevé 
og  aldrig  Glæde  i  Bryste, 
og  lade  det  vare  saa  længe  hos  dennem, 
indtil  vi  skulle  dennem  trøste."*) 

Et  langt  betydeligere  Indtryk  gjøre  de  ganske  vist  ogsaa 
grovkornede,  men  ofte  virkelig  vittige  og  træffende  egentlig 
satiriske  Digte ,  der  fra  Protestanternes  Side  sendtes  imod 
Katholikerne.  Munkene  og  alt  det  Uvæsen,  de  drev,  havde, 
som  bekjendt,  længe  før  Reformationen  været  Gjenstand  for 
hvas  Satire,  og  et  af  de  Digte  af  denne  Art,  vi  have  tilbage, 
„Broder  Russes  Historie*',  tilhører  denne  ældre  Gruppe 
af  bidende  Skildringer  af  Munkelivets  Skrøbeligheder,  der  vel 
gaa  ud  paa  at  spotte  og  revse,  men  ikke  have  nogen  egentlig 
reformatorisk  Tendens,  som  vel  tage  Sigte  paa  den  herskende 
Fordærvelse,  men  ikke  tænke  paa  at  rokke  ved  den  katholske 
Kirkes  Grundvold.  Digtet  handler  om,  hvorlunde  Djævlen 
under  Navn  af  Broder  Rus  skaffer  sig  Indpas  i  et  Kloster, 
hvor  han  faar  Tjeneste   som  Kok    og    hjælper  Munkene  med 


*)  De  her  nævnte  polemiske  Digte  ere  optrykte  af  Chr.  Bruun  i  „Viser  fra 
Reformationstiden"  („En  Munks  Klage"'  ogsaa  i  „Bidrag  til  en  dansk  Salme- 
historie" S.  IX  og  i  Brandts  „Ældre  danske  Digtere"'.) 

deres  ugudelige  Levned,  til  det  antager  et  saadant  Omfang, 
at  han  er  lige  ved  at  skulle  føre  baade  Abbeden  og  alle  hans 
Munke  til  Helvede,  da  de  faa  Øjnene  op  for,  hvem  han 
er  og 

begyndte  strax  at  læse  og  sjunge 
og  tjente  Gud  med  Hjærte  og  Tunge 
og  bade  ham  hjælpe  dem  af  deres  Ned, 
at  de  maatte  undgaa  den  evige  Død. 

Dette  Sagn,  der  var  almindelig  udbredt  i  Evropa  i  Middel- 
alderen, synes  oprindelig  at  stamme  fra  Danmark,  hvor  det 
henføres  til  Esrom  Kloster.  Den  danske  Satire,  hvis  ældste 
bekjendte  Udgave  er  fra  1555,  er  imidlertid  næppe  nogen 
original  Digtning;  den  er  uden  Tvivl  skreven  paa  Grundlag 
af  den  plattyske  rimede  BehandUng  af  Sagnet,  fra  hvilken  alle 
de,  der  kjendes  anden  Steds  fra,  ere  udgaaede  paa  første 
eller  anden  Haand  og  som  haves  i  en  Udgave,  der  er  et 
halvt  Hundred  Aar  ældre  end  den  ældste  danske,  men  den 
er  udført  med  megen  Frihed  og  staar  betydelig  over  sit 
Forbillede  baade  i  Lune  og  livfuld  Fremstilling.  Den  holdt 
sig  da  ogsaa  hos  os  som  en  yndet  Folkebog,  længe  efter  at 
den  havde  tabt  sin  egentlige  Braad,  blot  paa  Grund  af  den 
fornøjelige  og  underholdende  Maade ,  hvorpaa  Sagnet  her 
helt  igjennem  er  behandlet.*) 

De  øvrige  Satirer  imod  Katholicismen  og  de  Misbrug, 
der  fulgte  med  den,  er  i  langt  højere  Grad  egentlige  Tendens- 
skrifter, der  gaa  ud  fra,  at  der  ikke  er  noget  Haab  om,  at  Til- 
standen kan  blive  bedre,  med  mindre  hele  Grundvolden  ryddes 
af  Vejen.  Det  betydeligste  af  dem  er  det,  der  fører  Titlen: 
„Dialogus,  en  græsselig  ond  Tidende,  som  Paven  fik  til 
Rom  om  den  papistiske  Alesse".  Det  er  en  rimet  Bearbejdelse 
af  en  Satire  i  Prosa  af  Berneren  Niklas  Manuel  („  Ain  klegliche 


*)   Udgaven  fra  1555  er  optrykt  af  Chr.    Bruun    1868.      Digtet   er   udgivet  af 
Brandt  i  „Ældre  danske  Digtere". 

Botschafft  dem  Bapst  zukomen"  1528),  et  af  de  vittigste  og 
mest  slaaende  polemiske  Skrifter  fra  den  Tid,  som  da  ogsaa 
hurtig  vandt  Udbredelse  i  hele  det  protestantisk  sindede 
Evropa.  Den  danske  Bearbejdelse  er  udmærket  gjort,  skarp 
og  vittig  i  sin  Tone  og  saa  godt  lokaliseret,  at  man.  naar 
man  ikke  kjendte  Originalen,  ikke  vilde  falde  paa,  at  den 
var  en  Bearbejdelse.  Som  Digtet  i  det  hele  taget  er  læmpet 
efter  de  hjemlige  Forhold,  gjenkjender  man  ogsaa  i  de  Per- 
soner, den  danske  Dialogus  fører  frem ,  flere  af  Papisternes 
mest  fremtrædende  ]\lænd  (Dr.  Johan  Ulf,  Kannik  i  Lund, 
Dr.  Stagebrand  (o:  Stagefyr),  Dirik  (o:  Povl)  Vendekaabe)*). 
En  helt  original  dansk  Satire  synes  vi  at  have  i  Historien  om 
..Peder  Smed  og  Adser  Bonde",  som  i  jævne  og  let 
fattelige  Rim  lærer,  hvad  man  bl.  a.  ..skal  holde  og  tro  om 
Sjælemesser,  Skjærsild,  Afladsbreve,  Pilegrimsrejser,  om  Mun- 
kenes Bedrageri,  om  Sakramenterne  og  anden  saadan  Vild- 
farelse, som  haver  været  brugt  i  Pavens  Kirke  i  mange 
Aar".**)  Langt  under  de  nævnte  Digte  staar  ..Vi gi  li  es", 
en  daarlig  Oversættelse  af  en  plattysk  Original,  raa  og  plump 
i  Form  som  i  Indhold.'^**) 

Uden  for  den  af  Reformationsbevægelsen  fremkaldte 
aandelige  og  polemiske  Digtning  er  der  kun  saare  lidet,  der 
er  værd  at  nævne,  og  det  har  endda  kun  literær-  og  kultur- 
historisk Interesse.  Der  kjendes  enkelte  historiske  Viser, 
men  de  er  ligesom  den  Fortsættelse,  Erik  Krabbe  gav  af 
Rimkrøniken  (1533),  ganske  blottede  for  Poesi.  Det  i  Middel- 
alderen over  hele  Evropa  udbredte  allegoriske  Digt,  ..Døde- 
dansen*', som  fremstiller  Døden  overfor  alle  Stænder,  og 
som    oprindelig    var    knyttet    til    Billeder    i    Kirkerne,    findes 


*)  Digtet,  som  blev  trykt  1533,    er  optrykt    i  Danske  ]\Iagazin  I  og  senere    ud- 
givet af  Brandt  i  „Ældre  danske  Digtere". 
**)  Udgivet  af  J.  F.  Fenger  i  Kirkehist.  Samlinger  II. 
***)  Optrykt  i  Danske  Magazin  II. 

ogsaa  paa  Dansk  i  en  Oversættelse  fra  Tysk ,  som,  at  dømme 
efter  den  Maade,  hvorpaa  Katholikerne  omtales,  maa  antages 
at  skrive  sig  fra  Begyndelsen  af  Reformationstiden,  da  man 
vel  havde  begyndt  at  tage  Bladet  fra  Munden,  men  dog 
endnu  ikke  talte  helt  ud.  Af  Hans  Sachs'  Digt  „Helvedes 
Badstue"  haves  en  taalelig  god  Oversættelse  fra  1558.  Det 
eneste  større  Digt,  der  omplantedes  paa  vort  Sprog  paa 
denne  Tid,  var  den  saa  vel  paa  Latin  som  paa  saa  godt  som 
alle  Evropas  Sprog  foreliggende  Dyrefabel  om  Reineke  Foss. 
det  bekjendte  almen  satiriske  Digt;  hos  os  oversattes  det 
efter  den  plattyske  Bearbejdelse  af  Herman  Vej  gere 
(o:  Vejer,  han  var  Vejer  og  Raadmand  i  Kjøbenhavn). 
Denne  „dejlige  og  lystige  Rævebog",  som  udkom  1555,  tager 
sig  fortræffelig  ud  i  den  danske  Oversættelse,  som,  skjønt  den 
rent  udvortes  taget  er  en  saa  trofast  Gjengivelse  af  den 
Original,  der  har  foreligget  Herman  Vejgere,  at  den  ikke 
blot  giver  Digtet,  men  ogsaa  medtager  de  mange  rimede  og 
prosaiske  Anmærkninger  af  forskjellige  Forfattere,  hvoraf  det 
var  ledsaget,  dog  paa  den  anden  Side,  væsentlig  set,  er  be- 
handlet med  al  fornøden  Frihed  —  der  er  endogsaa  gjort  Tilløb 
til  at  lokalisere  Digtet,  og  det  skorter  det  ingenlunde  paa  Vid 
og  Lune.  Bogen  vil  den  Dag  i  Dag  kunne  læses  med  For- 
nøjelse, og  den  holdt  sig  hos  os  som  anden  Steds  længe  som 
en  yndet  Folkebog,  hvorom  gjentagne  Udgaver  vidne. 

I  Reformationstiden  træffe  vi  de  første  Forsøg  paa  dra- 
matisk Digtning  i  Danmark.  At  her  allerede  tidligere  har 
været  opført  Skuespil,  der,  i  Lighed  med  hvad  Tilfældet  var 
i  andre  katholske  Lande,  vare  knyttede  til  Kirken,  er  vel 
rimeligt,  ja  utvivlsomt,  ligesom  man  længe  efter,  at  Reforma- 
tionen var  indført,  ja  indtil  hen  imod  det  17de  Aarhundredes 
Slutning  jævnlig  opførte  bibelske  Historier  —  f.  Ex.  Lidelses- 
historien —  og  andre  aandelige  Dramaer  i  Kirkerne,  men 
der  er  i  alt  Fald  intet  Spor  bevaret  af  saadanne  gejstlige 
Skuespil.      De     danske    Skuespil,     der     ere     bevarede     fra 


Skolekomedier.  j  j  q 

Reformationstiden  og  det  følgende  Aarhundrede,  henhøre  alle 
til  Skolekomediernes  Klasse,  som  vel  er  beslægtet  med  og  ud- 
gaaet  fra  de  kirkelige  Skuespil,  men  dog  til  en  vis  Grad 
indtage  en  særlig  Plads.  Som  bekjendt  finde  vi  i  Middel- 
alderens store  Kulturlande  to  Arter  af  Skuespil,  Mysterier 
eller  Mirakelspil  og  Moraliteter.  Mysterierne  ere  de  ældste  og 
naa  langt  tilbage  i  den  kristne  Kirkes  Historie.  De  udviklede 
sig  af  den  liturgiske  Gudstjeneste  som  Dramatisering  af 
større  og  mindre  Stykker  af  den  hellige  Historie,  oprindelig 
knyttede  til  de  store  kirkelige  Højtider,  og  antog  efter- 
haanden  overordentlig  storartede  Dimensioner,  strakte  sig 
jævnlig  over  mange  Dage  og  satte  et  uhyre  Apparat  i 
Bevægelse.  Moraliteterne,  der  gaa  tilbage  til  Slutningen  af 
det  14de  Aarhundrede,  ere  egentlig  en  Afart  af  Mysterierne, 
som  Navnet  antyder,  dramatiserede  Moralprædikener,  der 
foredrages  af  allegoriske  Personer,  Personifikationer  af  alle 
mulige  Dyder,  Laster  og  abstrakte  Begreber.  Det  er  disse 
Skuespil,  hvoraf  der  i  Spanien  udvikler  sig  en  virkelig  ejen- 
dommelig dramatisk  Digtning,  som  i  Calderon  naar  sin 
kunstneriske  Fuldendelse.  Hertil  kommer  de  saakaldte 
Fastelavnsspil ,  der  først  kom  frem  ved  Midten  af  det  15de 
Aarhundrede.  De  vare  af  rent  verdslig  Oprindelse  og  gik 
væsentlig  ud  paa  at  more  den  store  Hob  ved  plumpe  Løjer. 
Disse  vare  vel  ingenlunde  udelukkede  af  de  gejstlige  Skue- 
spil, hvor  der  tvært  imod  var  fuldt  op  af  dem,  men  Hoved- 
formaalet  med  disse  var  dog  at  opbygge  Tilskuerne,  medens 
Fastelavnsspillene  vare  kaade  Farcer  og  intet  andet.  Paa 
dette  Grundlag  af  gejstlig  og  verdslig  dramatisk  Digtning,  og 
navnlig  paa  Moraliteterne  og  Fastelavnsspillene,  hvile  de 
Skuespil,  der  i  Reformationstiden  og  længe  derefter  opførtes 
ved  de  protestantiske  Landes  Skoler  og  Universiteter,  først 
paa  Latin,  idet  de  ligefrem  gik  ind  som  et  Moment  i  Under- 
visningen, senere  ogsaa  paa  Modersmaalet.     Det  vil  allerede 

efter  disse  Antydninger  være  indlysende,  at  Skolekomedien, 
er  væsentlig  forskjellig  fra  den  moderne  dramatiske  Digtning, 
saaledes  som  denne  indførtes  hos  os  af  Holberg.  Den  hører, 
med  sit  episke  og  allegoriske  Præg,  efter  sin  Karakter  helt 
og  holdent  Middelalderen  til.  Det  er  Stoffet,  det  udelukkende 
kommer  an  paa;  om  noget,  der  ligner  dramatisk  Bygning 
eller  Karakteristik  af  de  handlende  Personer,  er  der  saa  godt 
som  slet  ikke  Tale,  lige  saa  lidt  som  om  Motivering  af 
Handlingen  o.  desl.  Det  gjælder  kun  om  dels  at  opbygge  og 
belære  ved  Æmner  fra  den  hellige  Skrift  eller  ved  Allegorier, 
ved  Moraliseren  og  ved  Fremstilling  af  opmuntrende  eller  af- 
skrækkende Exempler,  hvilket  alt  sammen  for  det  meste  sker 
med  den  største  Naivetet,  dels  om  at  more  ved  mer  eller 
mindre  grovkornet  Skjemt.  Som  oftest  ere  disse  to  Elementer 
sammenblandede  paa  den  kuriøseste  Maade.  Om  noget 
æsthetisk  Udbytte  kan  der  kun  ganske  undtagelsesvis  være 
Tale.  I  Reglen  slaar  den  Karakteristik  til,  som  N.  M.  Peter- 
sen kort  og  fyndig  har  givet  saaledes :  „Naar  denne  Dramatik 
vilde  være  rørende,  blev  den  komisk;  naar  den  vilde  være 
komisk,  blev  den  grov". 

Skolekomediens  Blomstringstid  hos  os  falder  i  det  i6de 
Aarhundrede,  men  den  holdt  sig  hele  det  17de  Aarhundrede 
igjennem  og  var  endnu  ikke  forsvunden  i  Begyndelsen  af  det 
1 8de.  Vi  kjende  den  altsaa  her  hjemme  kun  fra  en  Tid,  da 
den  anden  Steds  var  ved  at  forsvinde  og  afløses  af  det  af 
Renaissancen  fremgaaede  moderne  Drama.  De  ældste  hi- 
storiske Efterretninger  om  dramatiske  Arbejder  i  Danmark 
føre  os  tilbage  til  Begyndelsen  af  det  i6de  Aarhundrede, 
idet  der  allerede  under  Kong  Hans  opførtes  latinske  Skue- 
spil af  de  lærde  Skolers  Disciple  ved  særHg  højtidelige 
Lejligheder.  Først  noget  senere  træffe  vi  Skuespil  paa 
Modersmaalet.  De  ældste  danske  Komedier,  der  kjendes, 
ere  fra  Tiden  lige  før  Reformationen,   bevarede  i   et  Haand- 

skrift  fra  1531*).  De  ere  som  alle  den  Slags  Skuespil  paa 
Rim  og  tre  i  Tallet:  i)  „Den  utro  Hustru-',  et  meget  grov- 
kornet, af  uhøviske  Enkeltheder  vrimlende  Fastelavnspil,  der 
dog  paa  sin  Vis  som  Helhed  er  ganske  morsomt  og  paa  sine 
Steder  bærer  Præg  af  virkeligt  Lune.  Det  giver,  i  hvor  høj 
Grad  det  end  slaar  Gjækken  løs,  i  det  hele  interessante  Bi- 
drag til  et  Billede  af  Datidens  Tænkemaade,  og  navnlig  er 
den  hvasse  Satire  over  Munkene,  som  en  af  Stykkets  Scener 
indeholder,  meget  karakteristisk.  Hvor  vidt  dette  Fastelavns- 
spil  er  originalt  eller  oversat,  lader  sig  næppe  med  Sikkerhed 
afgjøre.  Skjønt  flere  af  de  vigtigste  Motiver  kjendes  anden 
Steds  fra,  har  der  dog  ikke  kunnet  paavises  noget  fremmed 
Forbillede  for  Stykket,  som  det  foreligger  paa  Dansk.  Dia- 
logen er  paafaldende  let  og  naturlig-,  og  Forfatteren  eller 
Oversætteren  kommer  forholdsvis  godt  fra  Rimene,  ligesom 
Stykket  ogsaa  er  temmelig  frit  for  Germanismer,  hvilket  jo 
alt  kunde  tyde  paa,  at  det  virkelig  er  et  originalt  Arbejde. 
2)  „Paris'  Dom"',  et  lille  allegorisk-mythologisk  Skuespil  i  de 
gamle  Moraliteters  Stil,  saa  ubehjælpsomt  og  aandløst  gjort, 
at  Udgiveren  med  Føje  betegner  det  som  „et  maadeligt 
Stymperarbejde"  og  i  Anledning  af  det  „temmelig  ligegyldige" 
Spørgsmaal  om,  hvor  vidt  det  er  originalt  eller  oversat,  siger, 
at  „dets  Slethed  til  en  vis  Grad  taler  for  dets  Originalitet, 
thi  ligesom  man  vanskelig  kunde  tænke  sig,  at  et  saadant 
Stykke  skulde  være  blevet  til  i  et  Sprog,  som  havde  en 
nogenlunde  udviklet  dramatisk  Literatur,  saaledes  maatte  det 
ogsaa  synes  mærkeligt,  om  nogen  fremmed  skulde  føle  sig 
saa  tiltalt  af  det,  at  han  vilde  gjøre  sig  den  Ulejlighed  at 
oversætte  det".  3)  „Dorotheæ  Komedie",  en  Oversættelse  af 
et  latinsk  Helgenspil  fra  Begyndelsen  af  det  i6de  Aar- 
hundrede  af  Tyskeren  Ridder  Chilian  fra  Mellerstadt,  mat 
og  ubehjælpsomt  omplantet  fra   Prosa  til  Vers.     Til  Stykket 


*)  Disse  „De  tre  ældste  danske  Skuespil"  ere  udgivne  af  S.  Birket  Smith   1874. 

som  ganske  er  holdt  i  den  gamle  Mysteriestil  og  væsent- 
lig gaar  ud  paa  at  indskærpe  Tilskuerne  Helgenindens 
Undergjerninger,  er  knyttet  en  original  Epilog,  „en  føje  Præ- 
diken". Disse  tre  Stykker  tillægges  Kris t jern  Hansen, 
der  var  Skolemester  ved  Vor  Frue  Kirke  i  Odense,  men  stor 
Sikkerhed  for  denne  Antagelses  Rigtighed  haves  dog  ikke. 
At  Epilogen  til  Helgenstykket  om  Dorothea  er  af  ham,  have 
vi  hans  eget  Ord  for,  og  det  er  da  vel  rimeligt  nok,  at  hele 
denne  Komedie  er  oversat  af  ham.  Derimod  kan  der  ikke 
godt  være  Tale  om,  at  de  to  andre  Stykker  skulde  kunne  have 
en  og  samme  Forfatter,  dertil  er  Forskjellen  imellem  dem  alt 
for  stor.  Fastelavnsspillet,  der,  som  alt  anført,  ingenlunde  er 
ilde,  kunde  vel  antages  at  hidrøre  fra  Kristjern  Hansens 
Haand,  men  „Paris'  Dom"  synes  snarere  at  maatte  skyldes 
en  umoden  Skolediscipel.  Hvorom  al  Ting  er,  have  vi  i  dette 
Haandskrift  „det  dramatiske  Repertoire  for  Frue  Skole  under 
Kristjern  Hansens  Styrelse". 

Disse  tre  Komedier  tilhøre  den  katholske  Tid.  I  „Dorotheæ 
Komedie"  er  det  først  og  sidst  hendes  Undergjerninger,  det 
kommer  an  paa,  d.  v.  s.  Formaalet  er,  i  Lighed  med  hvad 
der  var  Tilfældet  med  Middelalderens  gejstlige  Skuespil, 
Belæring  om  aandelige  Ting  og  Opbyggelse  efter  den  Tids 
Opfattelse.  Epilogen  er  skrevet  1531,  og  Munkescenen  i 
„Den  utro  Hustru"  saa  vel  som  adskillige  Repliker  i  Helgen- 
spillet viser  ogsaa,  at  disse  Komedier  ere  blevne  til  i  Slut- 
ningen af  den  katholske  Tid,  idet  Forfatteren,  skjønt  ivrig 
Katholik,  aabent  vedkj ender  sig  dyb  Forargelse  over  Gejstlig- 
hedens verdslige  Levned.  Et  andet  Skuespil  fra  Reforma- 
tionstiden, „Ludus  de  sancto  Kanuto  duce",  til  Trods  for  den 
latinske  Titel  skrevet  i  danske  Vers,  er  ligeledes  af  katholsk 
Oprindelse,  men  skriver  sig  fra  en  noget  senere  Tid,  idet 
forskjellige  Omstændigheder  synes  at  gjøre  det  utvivlsomt,  at 
Kirkeforandringen    var  gjennemført,    da   det   blev  til.     Dette 

er  rimeligvis  ogsaa  Grunden  til  den  ejendommelige  Maade, 
hvorpaa  den  ubekjendte  Forfatter  har  taget  sit  Æmne.  Skjønt 
Stykket  efter  hele  sin  Karakter  maa  henføres  til  Mysteriernes 
Klasse,  er  det  nemlig  ikke  Knud  Lavards  Helgendom,  det 
gjælder  om  at  indprente  —  det  indeholder  ikke  engang 
nogen  som  helst  mere  direkte  Hentydning  til  dette  Forhold. 
Det  er  Fremstillingen  af  Hertugen  som  historisk  Person,  hele 
Vægten  er  lagt  paa,  og  Stykket  faar  derved  til  Trods  for  al 
den  naive  Ubehjælpsomhed  og  tekniske  Ufuldkommenhed, 
det  lider  under,  en  ganske  særlig  Interesse  for  os  som  et 
tidligt  og  i  lange  Tider  enestaaende  Forsøg  paa  at  frem- 
bringe et  nationalt  Drama.  Det  var  et  betydningsfuldt  Frem- 
skridt, der  skete  ved,  at  man  vovede  sig  uden  for  den  snævert 
begrænsede  Stof  kreds,  der  stod  til  de  gejstlige  Skuespils 
Raadighed,  et  Fremskridt,  som  i  de  store  Kulturlande  gjordes 
helt  ud  og  førte  Skuespillet  ind  paa  helt  nye  Baner.  Hos 
os  have  vi  kun  dette  eneste  Forsøg,  og  det  tør  vel  næppe 
en  Gang  paastaas,  at  det  er  gjort  med  fuld  Bevidsthed  om, 
hvad  det  betød;  det  er  helt  igjennem  bygget  paa  den  la- 
tinske legendariske  Beretning  om  Helgenens  Liv  og  Død,  der 
ved  den  aandelige  Kirkefest  paa  Aarsdagen  for  hans  Mord 
oplæstes  ved  Gudstjenesten  til  hans  Minde,  og  det  er  ikke 
umuligt,  at  der  imellem  Legenden  og  det  Skuespil,  vi  kjende, 
ligger  et  ældre  Helgenspil.  Men  i  ethvert  Tilfælde  slog 
Forfatteren  af  vor  „Ludus'-  virkelig  ind  paa  en  helt  ny  Vej 
ved  at  holde  sig  til  Æmnets  historiske  Side  og  ved  at  gjøre 
en  Personlighed,  der  levede  i  Mindet  ikke  blot  som  den  af 
Kirken  fejrede  Helgen,  men  ogsaa  som  en  Fyrste,  der  i  en 
ualmindelig  Grad  havde  vundet  Folkets  Kjærlighed,  til  Hoved- 
figuren i  sit  wSkuespil.  ,.Der  var  herved  givet  en  An- 
visning, som,  hvis  den  var  bleven  fulgt,  snarere  end 
noget  som  helst  andet  maatte  have  bidraget  til  at  samle, 
hvad     det     i6de    og     17de    Aarhundrede    ejede    af     poetisk 

Ejendommelighed  og  kunstnerisk  Evne,  i  en  virkelig  national 
Dramatik".*) 

Hermed  have  vi  omtalt,  hvad  vi  have  tilbage  af  Skuespil 
fra  Reformationstiden,  men  da  hele  den  Retning  inden  for 
Dramaets  Udviklingshistorie,  hvortil  de  høre,  som  alt  anført, 
staar  i  en  saa  bestemt  Modsætning  til  de  Former,  hvorunder 
Skuespillet  træder  os  i  Møde  i  senere  Tider,  som  det  moderne, 
paa  den  franske  Renaissance  hvilende  Skuespil,  hvis  første,  i 
alt  Fald  første  betydelige  Repræsentant  hos  os  er  Ludvig 
Holberg,  ville  vi  for  ikke  at  bryde  Sammenhængen  allerede 
nu  meddele,  hvad  vi  have  at  sige  om  Skuespildigtningen  her 
hjemme  i  det  i6de  og  17de  Aarhundrede.  Den  første  dra- 
matiske Forfatter,  vi  kjende  af  Navn  efter  Kristjern  Hansen, 
er  Præsten  Flans  Kristensen  Sthen,  der  ogsaa  optraadte 
som  Digter  i  andre  Retninger  og  navnlig  indtager  en  frem- 
ragende Plads  som  Salmedigter.  Han  levede  paa  Frederik 
den  andens  Tid  og  var  først  Rektor  i  Helsingør,  og  her  op- 
førte han  jævnlig  Skuespil  med  sine  Skolebørn.  Af  hans 
Komedier  kjendes  kun  det  moralsk-allegoriske  Skuespil  om 
Lykkens  Omskiftelighed,  „Kortvending-'  kaldet,  en  ægte 
Moralitet,  som  til  Trods  for  dens  fuldstændige  Tomhed  i  dra- 
matisk Henseende  karakteristisk  nok  for  Tiden  og  dens  Syn 
paa  Digtekunsten  og  særlig  paa  den  dramatiske,  længe  efter 
beundredes  ikke  blot  som  en  særdeles  opbyggelig  Komedie, 
men  ogsaa  for  den  sindrige  Opfindelse  og  den  poetiske  Ud- 
førelse. Stykket  behandler  det  samme  Æmne  som  den  be- 
rømte Middelalders- Allegori  „Dødedansen-',  idet  Folk  af  for- 
skjellige  Samfundsklasser  føres  frem,  skildre  deres  Kaar  og 
faa  dem  omskiftede  af  Hovedpersonen  Kortvending.  Hand- 
ling er  der  saa  godt  som  ikke  Spor  af,  det  hele  er  en  Række 
Monologer.**) 


*)    ,.Ludus  de  sancto  Kanuto  duce"  er  udgivet  af  S.  Birket  Smith,   1868. 
^■^)    „Kortvending"    er    udgivet    af   S.    Birket    Smith    i    Danske    Samlinger    I. 

Peder  Jensen  Hegelund  (1542 — 16 14)  opførte  ogsaa 
Skuespil  med  sine  Disciple,  medens  han  var  Rektor  i  Ribe, 
hvor  han  senere  blev  Biskop.  Han  vides  at  have  forfattet 
flere  Komedier,  men  den  eneste,  der  haves,  er  en  ..Comico- 
tragedia"  kaldet  „Susanna",  som  han  gjorde  paa  danske  Rim 
efter  en  latinsk  Komedie  af  samme  Navn  af  en  tysk  For- 
fatter*). Det  er  en  ikke  uheldig,  temmelig  fri  Bearbejdelse, 
der  indeholder  en  Del,  som  væsentlig  maa  siges  at  tilhøre 
Bearbejderen.  Den  udmærker  sig  ved  sit  overraskende  gode 
Sprog,  der  jævnlig  er  krydret  med  Ordsprog  og  andre 
Fyndord,  samt  ved  det  Liv,  der  gjennemgaaende  er  i  Dialogen, 
og  .,enkelte  Steder"  siger  N.  M.  Petersen,  ..vilde,  naar  de 
ikke  vare  saa  brede,  heller  ikke  være  uden  Skjønhed,  f.  Ex. 
det,  hvor  Susanne  taler  med  sine  Piger  om  Naturens  Skjøn- 
hed. Der  gjøres  endog  Forsøg  paa  at  udtrykke  Liden- 
skaben, men  desværre  falde  de  for  os  i  det  komiske*'.  Den 
indeholder  ogsaa  flere  gode  satiriske  Træk,  ligesom  Digtet 
om  „Calumnia,  den  gamle  almindelige  og  skjændige  Last 
Bagtale",  en  j\Ionolog,  der  som  en  Slags  Mellemspil  har 
været  knyttet  til  Stykket  og  helt  er  Hegelunds  Arbejde. 

Den  interessanteste  af  de  gamle  Skuespilforfattere  er 
uden  Sammenligning  Præsten  Hieronymus  Justesen 
Ranch  (1539 — 1607).  Denne  Shakspeares  samtidige  var  et 
virkelig  dramatisk  Talent,  som,  hvis  hans  Forudsætninger 
havde  været  andre,  ganske  sikkert  vilde  have  drevet  det  til 
noget  betydeligt,  og  som  selv  inden  for  den  snævre  og 
hæmmende  Form,  han  var  henvist  til  at  skrive  sine  Skuespil 
i,  naaede  at  præstere  Arbejder,  af  hvilke  i  det  mindste  ét 
helt    og    holdent    og    et   andet    delvis    vil    kunne    læses    med 


P.   V.  Jacobsen  gjer  i  sin  Afliandling    ,.Om   Skuespil    og  Skuespilforfattere 
i  Danmark  i  det   i6de  Aarhundrede"   (i  Historisk  Tidsskrift  V;  dette  Stykke 
til  Gjenstand  for  en  udforlig  Undersøgelse,  i  hvilken  han  påaviser,  at  det  er 
Sthen,   der  er  dets  Forfatter. 
")    Den  udkom  1578. 

Fornøjelse  den  Dag  i  Dag  af  enhver,  der  har  Dannelse  nok 
til  at  sætte  sig  ind  i  en  Kunstform,  der  ikke  blot  er  en  helt 
anden  end  vor  Tids,  men  ogsaa  saa  tung,  at  selv  det  betyde- 
ligste Talent  ikke  vilde  kunne  undgaa  at  trykkes  deraf.  Han 
var  intet  Geni,  der  mægtede  at  kaste  den  Form ,  han  fandt 
for  sig,  bort  og  selv  skabe  sig  en  ny,  men  han  bragte  mere 
ud  af  det  overleverede,  end  nogen  anden  før  ham  havde  for- 
maaet,  og  i  enkelte  Retninger  gav  han  det  endogsaa  en 
videre  Udvikling.  Et  Træk,  der  strax  springer  i  Øjnene,  er 
saaledes  den  Udstrækning,  hvori  han  i  et  af  sine  Stykker, 
..Samsons  Fængsel",  anvender  Sangelementet,  som  vel  ogsaa 
var  blevet  benyttet  i  flere  af  de  tidligere  danske  Skuespil, 
men  dog  kun  meget  sparsomt,  medens  det  her  spiller  en 
saadan  Rolle,  at  man  med  en  vis  Ret  har  betegnet  denne 
„ynkelige  Tragedie"  som  det  ældste  danske  Syngestykke. 
Endnu  mere  fortjener  det  dog  at  fremhæves,  at  han  gjennem- 
gaaende  har  langt  mere  Blik  for  at  individualisere  Personerne 
end  nogen  af  hans  Forgængere.  Vi  have  tre  Skuespil  af 
ham,  alle  originale.  Det  første,  „Kong  Salomons  Hylding",  er 
et  Festspil,  skrevet  og  opført  i  Anledning  af  Prins  Kristians 
(Kristian  den  fjerdes)  Hylding  i  Viborg  1584.  Det  er  det 
svageste  af  hans  Arbejder,  hvad  der  til  Dels  ligger  i  Æmnets 
Natur,  som  maatte  udelukke  al  egentlig  dramatisk  Handling. 
„Første  Kongernes  Bogs  første  Kapitel  bliver  ligesom  i 
Mysterierne  haspet  af  i  den  bibelske  Fortællings  Orden". 
Det  gjorde  imidlertid  megen  Lykke  baade  hos  Frederik  den 
anden  og  Prinsen,  der  begge  i  høj  Grad  yndede  Skuespil, 
og  hos  Publikum;  det  bød  jo  ogsaa  rig  Lejlighed  til  at  give 
de  Følelser,  der  i  Dagens  Anledning  rørte  sig  hos  de  tilstede- 
værende, Udtryk  i  panegyriske  og  didaktiske  Taler,  og  ved 
Siden  af  denne  Festens  alvorlige  Del  var  der  derhos  i  rigt 
Maal  sørget  for  Løjer  og  Lystighed  ved  Narren  Krage,  som 
jævnlig  bringer  Afvexling  i  de  lange  Samtaler   med   sin  Spot 


Hieronymus  Justesen  Ranch. 

Og  Satire,  som  man  utvivlsomt  den  Gang  har  fundet  over- 
maade  morsom,  men  som  unægtelig  maa  forekomme  os  dels 
flov  dels  plump.*)  „Samsons  Fængsel",  der  betegnes  som 
„en  ynkelig  Tragedie  om  den  dræfflige  stærke  Krigshelt 
Samson  .  .  .  hvorudi  er  at  se  Lykkens  Ubestandighed  og 
hastige  Affald,  som  Mennisken  uformodende  overkommer", 
staar  i  dramatisk  Henseende  langt  højere.  Ranch  har  her  ikke 
indskrænket  sig  til  at  „haspe  Bibelens  Text  af",  men  har  af 
de  Træk,  den  meddeler,  udvalgt,  hvad  han  fandt  tjenhgt  til 
sit  Brug,  og  endogsaa  vovet  at  tildigte  Enkeltheder,  hvor 
han  fandt  det  fornødent  for  at  faa  frem,  hvad  han  vilde. 
Stykket  indeholder  ogsaa  enkelte  karakteristiske  Scener,  i 
hvilke  der  virkelig  er  et  vist  dramatisk  Liv,  og  som  ere 
baade  morsomt  opfundne  og  i  det  enkelte  formede  med  ikke 
saa  lidt  Lune.  Særlig  fortjene  de  ret  talrige  indlagte  Sange 
at  fremhæves;  de  passe  gjennemgaaende  godt  ind  i  de  Situa- 
tioner, hvortil  de  høre,  og  ere  meget  forskjellige  i  Tone  og 
Indhold,  nogle  moralske,  andre  lystige;  enkelte  er  ligefrem 
ypperlige,  fulde  af  Friskhed  og  Liv  og  ægte  folkelige  i  deres 
Tone  ligesom  Forfatterens  navnkundige  Fuglevise,  det  eneste 
Digt,  vi  kjende  af  ham  uden  for  hans  Komedier,  en  med  Liv 
og    Lune     gjennemført     allegorisk     Sammenligning     imellem 


*)  Vi  anføre  af  et  Æredigt  i  Anledning  af  det  nævnte  Stykke  følgende  karak- 
teristiske Linjer,  der  belyse,  hvorledes  man  opfattede  og  begrundede  det 
komiske  Element  i  de  efter  deres  væsentlige  Indhold  alvorlige  Stykker: 

Lærdom  og  Lyst  vel  føjes  tilsammen, 
alvorlige  Tugt  og  lystige  Gammen, 
man  skal  ikke  altid  være  bøs, 
men  undertiden  slaa  Gjækken  løs. 
Det  er  et  gammel,  lovlig  Stykke, 
Lærdom  med  Lyst  at  kunne  besmykke, 
det  elskes  mest,  det  gjemmes  bedst, 
der  findes  og  Tilhører  flest. 

forskjellige  Slags  Mennesker  og  Fugle*).  Hieronymus  Juste- 
sens bedste  dramatiske  Arbejde  er  derimod  i  en  helt  anden 
Genre  end  de  to  omtalte  Stykker;  det  er  den  lystige,  man 
kan  gjærne  sige  overstadig  kaade  Farce  „Karrig  Niding", 
der  handler  om  en  gjerrig  Mand,  som,  da  han  synes  der  gaar 
for  meget  med  i  Huset,  klæder  sig  som  Tigger  og  forlader 
sit  Hjem,  men  da  han  kommer  tilbage,  finder  sin  Plads  som 
Husbond  og  Ægtemand  optagen  af  en  Tigger,  der  er  kommen 
til  Gaarden  under  hans  Fraværelse.  Alle  paastaa,  at  han 
gaar  fejl,  og  gjennemføre  denne  Komedie  med  saa  stor  Fri- 
postighed, at  han  til  sidst  selv  tror  det  og  gaar  sin  Vej 
igjen  for  at  finde  sin  Gaard  efter  først  at  have  kvæget  sig 
ved  den  Mad  og  Drikke  fra  hans  eget  Spisekammer,  som 
Konen  gjæstfrit  og  gavmildt  beværter  ham  med.  Dette 
morsomme  Sujet,  som  til  Dels  er  hentet  fra  en  meget  udbredt 
Folkevise,  der  ogsaa  haves  paa  Dansk  under  Titlen  „Karrig 
Niding",  er  behandlet  med  meget  Lune  og  Vid.  Der  er  na- 
turligvis en  Mængde  groteske  Overdrivelser  og  ogsaa  en  Del 
Plumphed  deri,  men  adskillige  af  Stykkets  Situationer  ere 
virkelig  morsomme,  og  Forfatterens  Forsøg  paa  at  karakterisere 
sine  Personer,  navnlig  Hovedpersonen,  er  gjennemgaaende 
lykkedes  bedre,  end  man  paa  Forhaand  skulde  vente.     Denne 


)    Vi  anføre  følgende  fortræft'elige  lille  Sang  af  Samsons  Fængsel  om  ISIøllerne^ 
Uredeliglied: 

Den  Møller  setter  sin'  Sække  i  Ring, 
saa  holder  han  sin  Retterthing. 
I  hvilken  Sæk,  som  mest  formaa, 
der  lader  han  Skjæppen  tøsser*)  til  gaa. 
Deraf  haver  han  sin  Rente. 

Du  staar  og  her,  du  lille  Pose, 
du  maa  og  hjælpe  til  Sko  og  Hose, 
en  Skjæppe  skal  du  mig  borge, 
den  sulten  Bonde  maa  sorge ! 
deraf  haver  han  sin  Rente. 

•'■)    3 :  to  Gange. 

gamle,  virkelig  folkelige  Komedie  blev  da  ogsaa  en  yndet 
Folkebog,  hvorom  de  mange  Udgaver,  der  kjendes  af  den 
—  deriblandt  en  „trykt  i  dette  Aar"  — ,  noksom  vidne;  der- 
imod synes  den  ikke  at  være  falden  i  de  lærdes  Smag,  hvad 
der  da  i  og  for  sig  ikke  er  saa  overraskende  ved  saa  over- 
givent og  djærvt  et  Stykke,  som  oven  i  Kjøbet  kom  fra  en 
Præst,  af  hvem  man  naturligvis  mente  sig  berettiget  til  at 
vente  sig  ganske  andre  Sager.  Det  vides,  at  Hieronymus 
Justesen  som  Svar  paa  Begjæring  om  Approbation  til  Trykken 
af  et  Skuespil  har  faaet  en  temmelig  ringeagtende  Afvisning, 
og  der  er  al  Sandsynlighed  for,  at  det  netop  er  „Karrig 
Nidding",  det  gjælder;  det  kan  i  alt  Fald  ikke  være  noget 
andet  af  de  Stykker  af  ham,  vi  kjende.*) 

Af  de  øvrige  ikke  saa  faa  gamle  Komedier,  vi  have  til- 
bage, er  der  kun  et  Par,  som  der  er  Grund  til  at  nævtie. 
Rektoren  Peder  Thøgersen  i  Randers,  som  levede  i  første 
Halvdel  af  det  i  yde  Aarhundrede,  nævnes  saaledes,  skjønt  det 
er  tvivlsomt,  om  det  er  med  Føje,  bl.  a.  som  Forfatter  til  en 
Komedie  „De  mundo  et  paupere  eller  om  Verden  og  den 
fattige",  der  skildrer,  hvorledes  en  fattig,  uden  at  agte  paa 
de  Advarsler,  en  Engel  i  hvide  Klæder  og  med  Palmer  i 
Hænderne  tildeler  ham,  giver  sig  i  Verdens  Tjeneste,  under- 
kaster sig  forskjellige  Betingelser,  saasom  at  fornægte  Gud, 
være  haard  imod  de  fattige  o.  s.  v. ,  hvorfor  han  til  Gjen- 
gjæld  kommer  til  Rigdom  og  Anseelse,  ja  bliver  Kejser,  alt 
sammen  til  stor  Glæde  for  ham,  indtil  han  bliver  dødssyg  og 
af  den  Munk,  der  skal  skrifte  ham,  lyses  til  Helvede,  hvor- 
hen han  da  ogsaa  transporteres  af  Djævle.  Det  er,  som  man 
let  ser,  en  Moralitet  i  den  almindelige  gamle  Stil,  rimeligvis 
bearbejdet  efter  et  fremmed  —  fransk  eller  tysk  —  Forbillede, 
hvorfra  flere  Udtryk,  der   vidne   om,    at  den  oprindelige  For- 


*)    Hieronymus  Justesen  Ranchs  danske  Skuespil  og  Fuglevise  ere  udgivne  ved 
S.  Birket  Smith,   1876—77. 

fatter  har  været  Katholik,    maa    antages    at   være  løbne   ind 
med.      Der    er  virkelig  en  betydningsfuldere  Idé  og  en  med 
større  Afvexling  sammensat  Handling,   end   man  ellers  plejer 
at   træffe    i    vore  Skolekomedier,    men  Udførelsen  staar  kun 
paa  enkelte  Steder  i  Højde  dermed.     Noget  af  det  bedste  er 
et  Par  Scener,  der  skildre  en  Bondes  Fataliteter  og  for  øvrigt 
staa  saa  godt  som  uden  egentlig  Sammenhæng  med  Stykkets 
egentlige  Handling,  saa  at  de  utvivlsomt  ere  indlagte  deri  af 
den  danske  Bearbejder,    hvorfor    ogsaa    det   hjemlige    Præg, 
der  er  over  dem,  taler.     De  ere  ikke  uden  Lune  og  minde  i 
flere  Træk  om   „Jeppe  paa  Bjærget".*)      Det    samme    gamle 
Haandskrift,  i  hvilket  denne  Moralitet  er  bevaret,  indeholder 
nogle  andre  Komedier,  deriblandt  en  „Tobiæ  Komedie",   der 
nærmest  maa  henregnes  til  Mysteriernes  Klasse,  idet   den  er 
en  Dramatisering  af  Tobiæ  Bog;  den  indeholder  flere  Scener 
af  Interesse.     Den  frembyder  i  flere  Henseender  en  vis  Lighed 
med  Komedien    „De    mundo    et   paupere",    og  det  er  derfor 
maaske  ikke  usandsynligt,    at    de  hidrøre  fra  samme  Haand. 
I  Løbet  af  det  17de  Aar hundrede  sygnede  Skolekomedien 
efterhaanden  hen.     Den  havde  ingen  Rod  i  Folket  og  var  jo 
endogsaa  i   Virkeligheden    udgaaet    fra  Forudsætninger,    der 
næppe  nok  fandtes  her  i  Landet,   da  den  først  indførtes  hos 
os,    end    sige    nu,    efter  at  den  protestantiske  Udvikling  var 
vedbleven    at    skride    fremad,    og   om   den  end  havde  kunnet 
trives  og  endogsaa  naa  en  forholdsvis  ret  frodig  Udvikling  en 
Tid,    maatte    den   derfor    forsvinde,    da  Tiderne   blev   mindre 
gunstige  for  den,    saa    meget  mere,   som   der   med   en  enkelt 
Undtagelse,    som   Hieronymus    Justesen,    ingen    betydeligere 
Talenter    fandtes,    der   kunde    bane  nye  Veje  for  den.      Man 
var  i  det  hele  taget   i  det  17de  Aarhundrede    for    det    meste 
for  optaget  af  andre  Ting,    til    at   kunne    give    sig    af  med 
Komedier    af  den    Art.      Store    og   langA'-arige  Krige    lagde 


*)    Disse  Scener  ere  udgivne   af  S.  Birket   Smith   i    ,.Danske  Samlinger"  VI. 

Beslag  paa  den  almindelige  Opmærksomhed  og  trykkede 
Landets  økonomiske  Tilstand,  og  hertil  kom,  at  medens 
Kongerne  tidligere  havde  haft  megen  Interesse  for  denne 
Slags  Skuespil  og  jævnlig  havde  ladet  dem  opføre  ved  fest- 
lige Lejligheder,  fik  man  nu  ved  Hove  Smag  for  theatralske 
Forlystelser  af  anden  Art;  i  Stedet  for  de  tarvelig  udstyrede 
Skolekomedier  med  deres  Forening  af  opbyggelig  Moral 
og  kaade  Løjer  traadte  allerede  fra  Aarhundredets  Be- 
gyndelse Operaen  med  dens  „Præsentationer",  som  nødvendig- 
vis maatte  stille  hine  i  Skygge.  Og  det  var  ikke  blot  i  de 
højere  Samfundslag,  Sansen  for  disse  gamle  Skuespil  havde 
tabt  sig,  ogsaa  Almuen  havde  faaet  Smag  for  andre  thea- 
tralske Forlystelser  ved  de  udenlandske  Komediantbander, 
der  hyppigere  og  hyppigere  gjæstede  os,  og  som  havde  ganske 
andre  Sager  at  byde.  I  Skolerne,  hvor  de  jo  oprindelig 
hørte  hjemme,  tabte  man  mere  og  mere  Interessen  for  dem, 
idet  man  efterhaanden  tabte  Troen  paa  deres  pædagogiske 
Betydning,  saa  fra  alle  de  Steder,  hvor  de  en  Gang  havde 
blomstret,  fortrængtes  de  mere  og  mere.  Følgen  af  alle  disse 
samvirkende  Aarsager  blev,  at  der  skreves  færre  og  færre 
Komedier  af  den  gamle  Slags,  og  at  de,  der  forfattedes,  blev 
ringere  og  ringere.  Helt  forsvandt  Skolekomedierne  dog  ikke 
før  i  Begyndelsen  af  det  i8de  Aarhundrede.  Først  da  Hol- 
berg kom,  maatte  de  gamle  katholske  Helgenspils  og  Morali- 
teters Sildefødinger  vige  for  den  moderne,  paa  Renaissancens 
Grund  fremspirede  Komedie*). 


Overse    vi    under    ét    den    Literatur,    Reformationstiden 
frembragte  i  Danmark,    komme   vi  til  det  Resultat,    at  den. 


*)    Angaaende    Skolekomedierne    i    det    hele    taget    henvises   foruden   til    de   af 
S.  Birket   Smith  udgivne  Skuespil,    der  alle   ere  forsynede  med  udførlige 

skjønt  i  og  for  sig  lidet  betydelig,  dog  betegner  væsentlige 
Fremskridt  i  flere  Retninger  i  Sammenligning  med  den  ka- 
tholske  Tids.  Som  det,  der  først  og  fremmest  fortjener  Op- 
mærksomhed, fremhæve  vi  dens  gjennemgaaende  folkelige 
Karakter.  Om  nogen  Tilknytning  til  den  gamle  Literatur 
kunde  der  selvfølgelig  ikke  være  Tale ;  Forbindelsen  med  den 
var,  som  vi  have  set,  afbrudt  for  længe  siden,  og  den  var 
fuldstændig  glemt.  Den  Literatur,  der  fulgte  med  Reforma- 
tionsbevægelsen,  var  en  fremmed  Plante,  men  det  skyldtes  dog 
en  aandelig  Rørelse,  der  udgik  fra  og  bares  af  Folket,  at 
den  omplantedes  paa  dansk  Grund,  og  den  tilpassedes  efter 
bedste  Evne  efter  vore  hjemlige  Forhold.  Den  fik  da  ogsaa 
en  Betydning,  der  strakte  sig  langt  ud  over  det  religiøse 
Omraade,  hvor  Trangen  til  aandelig  Frigjørelse  først  var 
vaagnet,  idet  den,  da  Skrankerne  først  var  faldne,  og  Folket 
i  større  Udstrækning  end  tidligere  var  kommet  med  til  Li- 
teraturen  og  i  det  hele  taget  i  Forhold  til  aandeligt  Liv, 
vakte  Videlyst  og  aandelig  Sans  ogsaa  paa  andre  Omraader. 
Det  laa  i  Sagens  Natur,  at  den  for  den  allerstørste  Del  maatte 
blive  religiøs;  og  at  den  i  andre  Retninger  i  Virkeligheden 
kun  opnaaede  yderst  fattige  Resultater  —  „i  Stedet  for  Hi- 
storie fik  man  Annaler,  for  medicinsk  Literatur  Samlinger  af 
Husraad,  for  Mathematik  Regnebøger"  — ,  havde  sin  ganske 
simple  Grund  i,  at  saa  godt  som  alle  de  betydeligere  Kræfter 
optoges  af  Kampen  for  den  nye  Lære  og  Befæstelsen  af  den, 
efter  at  den  havde  sejret,  men  der  blev  i  Virkeligheden  ved 
den  forholdsvis  vidtløftige  religiøse  Literatur  og  de  Skrifter, 
der  fremkom  paa  andre  Omraader,  lagt  et  Grundlag,  hvorpaa 


oplysende  Indledninger  og  Anmærkninger,  til  Overskous  Theaterhistorie  I, 
N.  M.  Petersens  Literaturhistorie  II  og  III,  Nyerup  og  Rahbek: 
Den  danske  Digtekunsts  Historie  I  og  II,  P.  V.  Jacobsens  tidligere  an- 
forte  Afhandling  i  Hist.  Tidsskr.  V,  S.  Birket  Smith:  „Djævelen  og 
Narren  i  det  gamle  danske  Skuespil"  (Danske  Samlinger,  2  R.  III),  samt 
O.  Skavlan:  Holberg  som  Komedieforfatter,  første  Afsnit. 


Oversigt.  I^^ 

en  folkelig  Literatur  havde  kunnet  udvikle  sig,  dersom  For- 
holdene i  øvrigt  havde  taget  en  Retning,  der  var  gunstig  for 
en  saadan.  Skjønt  de  Løfter,  Reformationstiden  syntes  at 
give  om  Literaturens  Udvikling  i  et  folkeligt  Spor,  ikke  bleve 
holdte,  idet  den  snart  slog  ind  paa  en  helt  anden  Vej ,  blev 
den  Indflydelse,  de  betydeligste  af  de  Forfattere,  der  havde 
bidraget  til  Reformationsværkets  Fremme,  øvede  ved  deres 
Skrifter,  ingenlunde  indskrænket  til  denne  Gjæringstid;  i  lange 
Tider  vedblev  de  at  virke  som  Forbilleder  for  enkelte,  som 
netop  for  en  stor  Del  gjennem  dem  fik  Blikket  aabnet  for  en 
national  og  folkelig  Literaturs  Betydning.  Den  Kjæde  af 
Forfattere,  som,  skjønt  faa  imod  mange,  med  stadig  usvækket 
Energi  og  Dygtighed  hele  det  17de  Aarhundrede  igjennem 
føre  Kampen  for  det  nationales  Ret  imod  de  fremmede  Ele- 
menter, hvormed  vor  Literatur  mere  og  mere  overgroedes, 
har  sine  Forudsætninger  og  sine  første  Led  i  Reformations- 
tiden. 

Grunden  til,  at  den  folkelige  Vækkelse,  Reformationen 
førte  med  sig,  ikke  blev  saa  frugtbar,  som  man  paa  For- 
haand  kunde  være  tilbøjelig  til  at  vente,  og  navnlig  ikke  blev 
af  varig  almindelig  Betydning,  maa  nærmest  søges  i  den 
alt  for  inderlige  Forbindelse,  man  vedblev  at  vedligeholde  med 
Tyskland,  hvorfra  den  var  udgaaet.  Man  nøjedes  ikke  med 
at  modtage  Impulsen  fra  det  Land,  hvor  Initiativet  blev 
taget,  for  saa  at  udvikle  de  nye  og  store  Tanker  selvstændig; 
dertil  manglede  her  i  alt  for  høj  Grad  den  nødvendige  Forud- 
sætning, et  kraftigt  aandeligt  Liv.  Man  fulgte  i  alle  Maader 
saa  nøje  som  muligt  i  de  tyske  Reformatorers  Spor,  der  førte 
til  den  i  det  følgende  Tidsrum  stærkere  og  stærkere  frem- 
trædende Sondring  imellem  den  lærde  og  den  folkelige 
Literatur.  En  anden  Følge  af  det  Afhængighedsforhold, 
hvori  man  fra  første  Færd  af  stillede  sig  til  den  tyske 
Literatur,  var,  at  de  danske  Skrifter,  ved  hvilke  Reforma- 
tionen grundlagdes    og    befæstedes,    for    den    allerstørste  Del 

blev  Oversættelser.  Dette  maatte  i  flere  Henseender  være 
uheldigt.  I  vort  Sprogs  Udviklingshistorie  kom  Reforma- 
tionstidens  Literatur  til  at  spille  en  overordentlig  vigtig 
Rolle,  idet  det  var  igjennem  den,  et  almindeligt  dansk 
Skriftsprog  sloges  fast.  Det  er  navnlig  Kristjern  Pedersen, 
hvis  talrige  Skrifter  i  denne  Henseende  blev  af  Betyd- 
ning ,  idet  han  var  sig  fuldt  bevidst ,  hvilken  vigtig  Op- 
gave der  her  var  stillet,  og  ogsaa  de  andre  betydelige 
Forfattere  tog  for  saa  vidt  Del  i  dette  Arbejde,  som  de 
i  Følelsen  af,  at  det  her  ikke  gjaldt  om  personlige 
Udtalelser  til  en  snæver  Kreds,  men  at  det  var  det  hele  Folk, 
der  skulde  tales  til,  til  en  vis  Grad  fjærnede  de  enkelte 
Dialekters  Ejendommeligheder  fra  deres  Stil  og  stræbte  efter 
en  vis  Ensartethed.  Hvorledes  Sproget  kom  til  at  se  ud, 
maatte  dog  imidlertid  for  de  flestes  Vedkommende  være  en 
Sag  af  underordnet  Betydning,  idet  det  blot  kom  dem  an  paa 
at  blive  forstaaede,  hvilket  kunde  give  dem  nok  at  bestille, 
eftersom  de  havde  med  Begreber  og  Forestillinger  at  gjøre, 
til  hvilke  der  maatte  findes  helt  nye  Udtryk,  og  det  er 
derfor  ikke  at  undres  over,  at  de  tyske  Skrifter,  der  for  en 
saa  væsentlig  Del  blev  Kilden  til  dette  Tidsrums  danske 
Literatur,  ikke  blot  blev  bestemmende  for  dennes  Indhold, 
men  ogsaa  fik  en  stor  og  alt  andet  end  heldig  Indflydelse 
paa  Sprogets  Karakter,  saa  meget  mere,  som  der  aldeles 
ikke  var  nogen  Følelse  for,  at  der  heri  laa  en  Fare. 


III. 

Uet  blev  allerede  udtalt  af  de  store  Humanister  paa 
Reformationens  Tid,  at  der  var  Fare  for,  at  Theologiens 
stigende  Overmagt  vilde  medføre  et  nyt  Barbari,  og  selv 
Luther  synes  ikke  at  have  været  ganske  fri  for  Frygt  i 
samme  Retning.  Disse  Anelser  gik ,  skjønt  man  ingenlunde 
blev  staaende  ved  Theologien,  men  følgende  de  Impulser, 
Humanismen  havde  givet,  søgte  ind  paa  alle  Videnskabens 
Omraader,  kun  alt  for  meget  i  Opfyldelse  i  den  Tids- 
alder, man  har  betegnet  som  den  lærde,  og  som  hos  os 
regnes  fra  lidt  over  Midten  af  det  i6de  Aarhundrede  til  Be- 
gyndelsen af  det  1 8de.  Saa  længe  Trosstriden  stod  paa, 
havde  man  været  nødt  til  og  havde  vel  ogsaa,  dreven  af  den 
hele  Bevægelses  folkelige  Karakter,  følt  ligefrem  Trang  til 
at  opgive  det  lærde  Apparat  eller  i  alt  Fald  at  lægge  det  saa 
vidt  til  Side,  at  man  kunde  faa  Menigmand  med.  Da  Striden 
var  endt  med,  at  Reformationen,  efter  at  have  vundet  Ind- 
gang hos  den  store  Masse,  var  bleven  indført  ved  et  Tov- 
bud, og  de  fornødne  Foranstaltninger  til  at  sikre  den  vundne 
Sejr  vare  trufne,  vendte  man  tilbage  til  det  gamle  Spor. 
Ligesom  i  Middelalderen  Gejstligheden  stod  som  de  eneste 
Indehavere  af  aandelig  Kultur,  sondrede  den  lærde  Stand 
sig  efterhaanden  mere  og  mere  ud  fra  det  øvrige  Folk,  for- 
dybende sig  i  Studier,  som  kun  alt  for  ofte  vare  tomme  og 
ørkesløse  og  uden  Forhold  til  Livet  og  Virkeligheden.  Det 
hele  Tidsrum  er  til  Trods    for    de    glimrende  Navne,   det  har 

at  Opvise,  væsentlig  set  en  Tilbagegangsperiode  i  aandelig 
Henseende.  I  den  første  Halvdel  rørte  der  sig  endnu  et 
frisk  og  kraftigt  Liv,  en  Eftervirkning  af  det  stærke  aande- 
lige  Røre,  Reformationen  havde  vakt,  men  det  blev  svagere 
og  svagere,  aandløst  Pedanteri  fik  mere  og  mere  Indgang, 
og  ved  Periodens  Slutning  var  Tilstanden  en  saadan,  at  den 
maa  betegnes  som  aandelig  Død  eller  i  det  mindste  Stille- 
staaen.  Man  sysselsætter  sig  hele  Perioden  igjennem  med 
Videnskaben  i  en  Udstrækning  og  med  en  Iver  og  Arbejds- 
kraft, der  er  al  Ære  værd  og  ofte  er  aldeles  forbavsende, 
men  den  Maade,  hvorpaa  man  forholder  sig  til  det  aandelige 
Arbejde,  er  overmaade  forskjellig  i  Periodens  første  og  sidste 
Halvdel.  I  Slutningen  af  det  i6de  Aarhundrede  og  noget 
ind  i  det  17de  granskede  man,  fordi  man  virkelig  var  opfyldt 
af  Trang'  til  at  faa  Klarhed  over,  hvad  man  ikke  forstod,  i 
største  Delen  af  det  17de  Aarhundrede  var  Maalet  nærmest 
at  blive  lærd,  at  ophobe  saa  mange  Kundskaber  som  muligt 
uden  at  spørge  om  indre  Sammenhæng  og  uden  Hensyn  til 
deres  Betydning  for  Aand  og  Hjærte.  Den  sande  Viden- 
skabelighed manglede;  derfor  finde  vi  ved  Siden  af  den 
dygtige  Fremdragen  af  en  Mængde  nyt  Stof  saa  meget 
Fantasteri  og  ørkesløs  Syslen  med  uvæsentlige  Detailler,  og 
derfor  trivedes  den  polyhistoriske  Lærdom  som  aldrig 
før  eller  siden.  Det  gjaldt  om  at  vide  det  mest  mulige, 
d.  V.  s.  at  have  saa  mange  Detailkundskaber  som  muligt  paa 
de  flest  mulige  Omraader,  og  det  er  næsten  utroligt,  hvor 
vidt  mange  naaede  i  denne  Henseende.  Om  en  virkelig 
Fordybelse  i  et  enkelt  var  der  derimod  kun  undtagelsesvis 
Tale. 

Allerede  dette  var  jo  tilstrækkeligt  til  at  bevirke,  at 
Folket  i  Almindelighed  kom  til  at  staa  overfor  det  Arbejde, 
der  udrettedes  paa  Videnskabens  forskjellige  Omraader,  som 
overfor  noget  fremmed,  der  aldeles  ikke  vedkom  det.  Men 
hertil   kom   endnu,    at   den  Udsigt,    der    i    Reformationstiden 

syntes  at  aabne  sig  til,  at  Modersmaalet  skulde  komme  til 
at  indtage  sin  berettigede  Plads  i  Literaturen,  meget  snart 
lukkedes  igjen.  Latinen  kom  atter  i  Højsædet  ligesom  før; 
den  blev  saa  godt  som  udelukkende  de  lærdes  Meddelelses- 
middel hos  os  som  i  hele  Evropa,  hvilket  naturligvis  blev  af 
stor  Betydning  med  Hensyn  til  det  videnskabelige  Samkvem 
imellem  de  forskjellige  Lande,  men  i  højeste  Grad  maatte 
vanskeliggjøre  Opkomsten  af  en  national  Literatur.  Ingen 
kunde  vinde  sig  et  berømt  Navn  som  lærd  ved  danske  Skrifter, 
og  da  det  stod  som  det  højeste  Maal,  skrev  alle  paa  Latin. 
Af  de  egentlige  Videnskaber  var  det  i  Virkeligheden  kun 
Historien,  der  til  en  vis  Grad  gjorde  sine  Resultater  til- 
gængelige for  Menigmand.  Og  det  var  ikke  blot  Bøger,  der 
skreves  i  det  lærde  Sprog,  ogsaa  til  Breve  o.  desl.  benyttedes 
det  fremmede  Maal,  naar  det  ikke  netop  var  ulærde.  Med- 
delelserne gjaldt,  og  selv  da  var  de  vist  i  alt  Fald  som  oftest 
krydrede  med  lærde  Sentenser.*)  Selv  Mænd,  der  med  Iver 
og  Varme  talte  Danskhedens  Sag  og  vilde  „udjage  og  ud- 
piske det  fremmede  af  Sproget  og  Literaturen",  vexlede  Breve 
paa  Latin,  i  den  Grad  var  dette  Tungemaal  gaaet  over  i 
Blodet. 

Undervisningen  i  Skolerne  og  den  højere  Uddannelse  ved 
Universitetet  svarede  naturligvis  til  den  Tilstand,  her  er  an- 
givet i  almindelige  Omrids.  Skolerne,  der  som  oftest  kun 
havde  et  meget  tarveligt  Lærerpersonale,  da  Lærerembederne 
vare  yderst  slet  lønnede,  holdt  længe  nok  paa  sine  Disciple, 
thi  den  almindelige  Skolegang  varede  fra  det  syvende  Aar ,  til 
man  var  nogle  og  tyve,  men  alt  drejede  sig  om  at  lære  at 
læse,  skrive  og  tale  Latin,  og  Undervisningen  heri  dreves  paa 
den  aandløsest  mulige  Maade,  med  Hug  og  Haandtaver,  naar 
man  forsyndede   sig  imod  Grammatiken,    og   Pengebøder    for 


*)    Der  haves    Exempel    paa,    at    en  Præst    ikke    blot    førte    sin    Kirkebog    paa 
Latin,  men  ogsaa  udstedte  Skudsmaal  for  sine  Sognefolk  paa  dette  Sprog. 


140 


Den  lærde  Tid. 


hvert  dansk  Ord,  man  talte,  thi  Modersmaalet  taaltes  aldeles 
ikke,  ikke  engang  ved  Disciplenes  Lege,  Lærebøgerne  vare 
paa  Latin,  ogsaa  den  latinske  Grammatik,  og  skjønt  der  gjen- 
tagne  Gange  blev  gjort  Forsøg  paa  at  faa  gjennemført  at 
„lære  danske  Børn  den  grammatiske  Kunst  ikke  paa  Latine, 
naar  man  først  begynder  derpaa,  men  paa  Danske  og  paa 
deres  Modersmaal,  som  de  forstaar",  blev  disse  fornuftige 
Bestræbelser  dog  fuldstændig  frugtesløse;  man  vedblev  at 
drive  Undervisningen  paa  den  tilvante  absurde  Maade,  og 
først  langt  ind  i  attende  Aarhundrede  afløstes  de  latinske 
Lærebøger,  og  særlig  den  vigtigste  af  dem  alle,  den  latinske 
Grammatik,  af  danske.  Det  var  lige  netop,  at  Peblingerne 
overhovedet  lærte  at  læse  og  skrive  Dansk.  Først  hen  imod 
Slutningen  af  det  17de  Aarhundrede  foresloges  der  oprettet 
enkelte  Skoler,  som  uden  at  være  lærde  Skoler  skulde  give 
en  noget  videre  gaaende  Undervisning  end  de,  der  vare  be- 
stemte for  Almuens  Børn,  der  vist  nok  i  Reglen  ikke  fik 
mere  end  lidt  Kristendomsundervisning,  som  de  fik  sig  mundt- 
lig indprentet.  Et  Forsøg,  som  under  Kristian  den  fjerde 
gjordes  paa  at  tilvejebringe  Gymnasier  af  en  noget  højere 
Art  end  de  almindelige  lærde  Skoler,  et  Mellemled  imellem 
disse  og  Universitetet  med  Optagelse  af  enkelte  Realfag, 
maatte  opgives  efter  faa  Aars  Forløb.  Ved  Universitetet  gik 
selvfølgelig  alt  paa  Latin,  Forelæsninger  saa  vel  som  Dispu- 
tationer,  og  ogsaa  her  vaagedes  der  med  Bøder  og  andre 
Straffe  strængt  over,  at  Naturen  ingen  Sinde  gik  over  Op- 
tugtelsen og  forledte  de  unge  til  at  tale  Dansk  i  Stedet  for 
Latin,  ligesom  over,  at  man  ikke  forsyndede  sig  imod  Gramma- 
tikens Regler,  hvilket  naturligvis  bidrog  væsentlig  til,  at 
Studenterne  optraadte  som  et  særskilt  Lav  overfor  andre 
Folk,  hvormed  ogsaa  den  ensartede  Dragt  og  de  traditionelle 
akademiske  Skikke  o.  s.  v.  stod  i  god  Overensstemmelse. 
Det  aandelige  Liv,  der  udgik  fra  Højskolen,  var  det,  naar 
enkelte  udmærkede  Lærere  undtages,  ikke  synderlig  bevendt 

med.  Det  var  Theologien ,  der  førte  Ordet  først  og  sidst. 
Bedst  trivedes  ved  Siden  af  den  Filologien,  men  med  andre 
Discipliner  saa'  det  kun  bedrøvelig  ud;  først  hen  i  det  17de 
Aarhundredes  anden  Halvdel  blev  Forholdene  saaledes  ordnede, 
at  der  kunde  være  Tale  om  et  nogenlunde  frit  Studium  og 
en  mere  almindelig  Dannelse,  idet  Griffenfeldt  1675  indførte  den 
saa  kaldte  Examen  philosophicum  for  at  skaffe  den  studerende 
Ungdom,  „som  alene  beflittede  sig  paa  attestationemtheologicam, 
de  fornødne  Fundamenter  in  philosophia  et  artibus".  Pro- 
fessorerne var  gjennemgaaende  alt  andet  end  ivrige  for  deres 
Gjerning,  hvorom  de  gjentagne  Irettesættelser  for  Forsømme- 
lighed noksom  vidne.  Ved  Paabud  om,  at  ingen  maatte 
præstevies,  uden  at  have  underkastet  sig  Examen  her  hjemme, 
søgte  man  at  holde  Landets  Børn  til  at  blive  ved  vor  egen 
Højskole,  men  adskillige,  som  attraaede  en  videre  gaaende 
Uddannelse  i  en  eller  anden  Retning,  end  der  kunde  naas 
her  hjemme,  tyede  dog  ligesom  fordum  til  fremmede  Uni- 
versiteter. Tyskland  bevarede  i  denne  Henseende  sin  Til- 
trækningskraft, men  Hovedstrømmen  af  de  danske  studerende, 
der  drog  did,  hørte  efterhaanden  op  at  søge  til  Wittenberg, 
hvorhen  den  i  Reformationstiden  næsten  udelukkende  var 
gaaet;  det  blev  nu  Rostock,  der  besøgtes  stærkest.  Ogsaa 
til  de  sydlige  Landes  Højskoler  drog  mange  danske,  navnlig 
gjæstedes  den  i  Padua  hyppig.  Senere  fik  Universitetet  i 
Leiden,  hvor  Filologien  trivedes  som  intet  andet  Steds,  stor 
Tiltrækningskraft. 

Det  var  selvfølgelig  fra  Borger-  og  Bondestanden, 
at  den  lærde  Stand  fortrinsvis  rekruteredes,  og  der  udgik 
fra  den  hele  Slægter,  som  flere  Menneskealdre  igjennem 
havde  Medlemmer  at  opvise,  der  hørte  til  Videnskabens 
højeste  Aristokrati,  men  det  maa  fremhæves,  at  ogsaa  den 
gamle  danske  Adel,  som  netop  i  dette  Tidsrum,  indtil  den 
knækkedes  ved  Enevoldsmagtens  Indførelse,  stod  i  sin  fuldeste 
Flor,  spillede  en  vigtig  Rolle  i  Literaturen.     Det  var  en  ud- 

mærket  Slægt,  der  sad  inde  med  Landets  Borge  og  Jordegods 
og  var  med  at  styre  Land  og  Rige,  ikke  blot  rig  og 
mægtig,  men  gjennemgaaende  dygtig  i  enhver  Henseende,  i 
Fredens  som  i  Krigens  Idrætter,  i  Besiddelse  af  levende  Sans 
for  aandelig  Virksomhed,  som  de  ofte  hengav  sig  til  med 
største  Iver  og  drev  det  til  noget  meget  betydeligt  i.  De 
fleste  af  dem  tilegnede  sig  i  deres  Ungdom,  for  det  meste 
paa  Rejser  i  Udlandet,  grundige  og  omfattende  Kundskaber, 
mange  vare  ligefrem  lærde,  og  under  deres  praktiske  Gjeming 
i  forskjellige  Retninger  fandt  de  som  oftest  Tid  til  at  sysle 
med  Bog  og  med  Pen,  ligesom  de  ogsaa  paa  anden  Maade 
lagde  deres  Interesser  i  denne  Henseende  for  Dagen  ved 
at  oprette  Bogsamlinger,  ved  Understøttelse  af  boglige  Fore- 
tagender, ved  at  hjælpe  lovende  Borger-  og  Bondesønner 
frem  paa  Studeringernes  Vej  o.  s.  v.  Særlig  Betydning  fik 
det,  at  Adelen,  som  med  al  sin  aandelige  Interesse  og  al  den 
Lærdom,  den  var  i  Besiddelse  af,  dog  i  Hovedsagen  stod  uden 
for  det  lærde  Lav  og  havde  sin  vigtigste  Gjerning  paa  andre 
Omraader,  ved  sin  udpræget  nationale  Karakter  bidrog 
væsentlig  til,  at  det  nationale  og  ægte  folkelige  ikke  gik 
helt  til  Grunde  i  den  lærde  Kosmopolitisme  —  vi  behøve 
blot  at  minde  om,  at  det  var  paa  Herreborgene,  Resterne  af 
vor  Folkevisedigtning  bjærgedes  i  Hus.  Det  var  nu  nærmest 
Adelsfruerne,  der  havde  Æren  deraf,  og  det  fortjener  i  høj 
Grad  at  fremhæves,  at  mange  af  de  adelige  Damer  ikke 
stod  tilbage  for  Mændene  i  Henseende  til  aandelige  Inter- 
esser; det  var  ingenlunde  ualmindeligt,  at  de  vare  højt 
dannede  og  kundskabsrige  Mennesker,  og  der  fandtes 
ogsaa  enkelte  virkelig  lærde  Damer.  Ved  Siden  af  Adelen 
fortjener  ogsaa  Kongerne  at  nævnes.  Baade  Frederik  den 
anden  og  Kristian  den  fjerde  var  Videnskabens  Beskyttere 
og  søgte  paa  forskjellig  Maade  at  fremme  den,  ligeledes 
Frederik  den  tredje,  som  selv  var  en  lærd  Mand.  Kristian 
den    femte    havde    selv    personlig    ingen    Interesse   for   lærde 

Sager,  men  Griffenfeldt  traf  som  Universitetets  Patron  vigtige 
Foranstaltninger  til  Videnskabelighedens  Fremme. 

Som  alt  berørt,  var  det  Theologien,  der  i  det  lærde  Tids- 
rum stod  i  første  Række,  og  den  herskede  i  Virkeligheden 
saa  uindskrænket,  at  den  kom  til  at  paatrykke  hele  Periodens 
Literatur  sit  Præg.  Den  lutherske  Lære  var  vel  gjennemført 
under  stærk  og  almindelig  Tilslutning  fra  Folket,  men  det 
var  dog  sket  i  Kraft  af  et  Lovbud;  mangehaande  Farer 
truede  den  unge  evangeliske  Kirke  fra  Katholiker,  Refor- 
merte og  andre  anderledes  tænkende,  og  der  maatte  derfor 
tages  grundige  Forholdsregler,  for  at  Læren  ikke  skulde  blive 
forvansket.  Den  gamle  Skolastik  forsvandt  vel,  da  man  kom 
til  at  staa  overfor  de  hellige  Bøger,  men  det  varede  ikke 
længe,  før  den  kom  igjen  i  andre  Former,  men  lige  saa 
hæmmende  for  en  sund  og  fri  Udvikling.  Theologiens  Maal 
blev  mere  og  mere  gjennem  subtile  Distinktioner  at  udvikle 
og  fastslaa  Dogmer,  Troen  blev  en  Bogstavtro,  Religionen 
mere  og  mere  en  Lære  i  Stedet  for  et  Liv.  Og  jo  mere  man 
arbejdede  sig  ind  i  en  snæver  Orthodoxi,  des  større  Trang 
følte  Theologien  til  at  sikre  sig  imod  de  Farer,  den  følte 
truede  den,  ikke  blot  paa  dens  egne  Enemærker,  men  ogsaa 
fra  de  andre  Videnskaber.  Dens  vigtigste  Vaaben  var  Cen- 
suren, og  det  anvendte  den  med  stedse  stigende  Strænghed. 
Censurbestemmelserne  skærpedes  stadig  og  gav  saa  at  sige 
hele  Literaturen  i  det  theologiske  Fakultets  Haand,  og  hvilket 
Tryk  det  maatte  lægge  paa  hele  den  literære  Produktion 
ved  at  tvinge  Forskningerne  ind  i  bestemte,  paa  Forhaand 
givne  Former,  behøver  ikke  nærmere  at  udvikles. 

Hvad  der  ventede  den,  der  prøvede  paa  at  gaa  sine 
egne  Veje,  fik  allerede  det  i6de  Aarhundredes  største  Theolog 
i  Danmark,  Niels  Hemmingsen,  bittert  at  føle. 

Niels  Hemmingsen  blev  født  15 13  i  en  lille  Landsby  paa 
Lolland,  hvor  hans  Forældre  var  fattige  Bønderfolk.  Han 
mistede  tidlig  sin  Fader,  og  hans  Farbroder,  som  var  Landsby- 

smed  tog  ham  da  til  sig.  Det  var  først  Bestemmelsen,  at 
han  skulde  lære  Farbroderens  Haandværk,  men  da  han  snart 
røbede  et  hurtigt  Nemme  og  stor  Lyst  til  Bogen,  blev  han 
sat  til  Studeringerne.  Da  han  var  moden  til  at  gaa  til 
Universitetet,  var  den  kjøbenhavnske  Højskole  fuldstændig 
opløst  —  det  var  paa  Grevefejdens  Tid  — ,  og  han  drog  der- 
for til  Lund  og  studerede  endnu  tre  Aar  i  Skolen  der.  Hvad 
der  særlig  lokkede  ham  derhen,  var  den  Omstændighed,  at 
han  her  under  Rektorens,  den  dygtige  Humanist  Mag,  Bent 
Arvidsens  Vejledning  havde  Lejlighed  til  at  lægge  sig  efter 
det  græske  Sprog,  som  Skolerne  ellers  sjælden  gav  sig  af 
med  paa  den  Tid.  1537  kom  han  til  Wittenberg,  ved  hvis 
Universitet  han  studerede  i  fem  Aar  og  erhvervede  sig  Ma- 
gistergraden. Hans  Flid  og  Begavelse  skaffede  ham  snart 
Venner  og  Velyndere  her  som  over  alt,  hvor  han  havde  været; 
særlig  vandt  han  i  bøj  Grad  Melanchtons  Yndest  og  knyttede 
sig  til  Gjengjæld  nøje  til  ham.  Ledsaget  af  Spaadommen 
om,  at  han  vilde  drive  det  til  noget  stort,  vendte  den  fattige 
Bondesøn,  der  allerede  havde  et  godt  Navn  for  Lærdom  og 
Dygtighed,  tilbage  til  Danmark,  hvor  han  Aaret  efter  sin 
Hjemkomst  blev  knyttet  til  Universitetet  som  Professor  i 
Græsk.  Et  Par  Aar  efter  blev  han  Professor  i  Dialektik  og 
Hebraisk,  og  1553  besteg  han  den  theologiske  Lærestol,  til 
hvilken  hans  Anlæg  og  Studier  i  en  ganske  særlig  Grad 
henviste  ham,  og  hvor  han  udfoldede  en  saa  betydningsfuld 
Virksomhed,  at  hans  Navn  snart  nævnedes  med  Beundring 
over  hele  Evropa.  Foruden  den  Betydning,  han  fik  for  det 
aandelige  Liv  her  hjemme  gjennem  sine  stærkt  besøgte  Fore- 
læsninger, sine  talrige  lærde  Skrifter  og  sin  Virksomhed  som 
Præst  —  han  beklædte  i  mange  Aar  ved  Siden  af  sin  Stilling 
ved  Universitetet  Embedet  som  Sognepræst  ved  Helliggejsts 
Kirke  — ,  havde  han  ogsaa  i  det  private  Liv  rig  Lejlighed 
til  at  udøve  en  vækkende  og  gavnlig  Indflydelse  paa  mange, 
som  ved  deres  Stilling  kunde   lade   den  forplante  sig  til  vide 

Kredse,  idet  han  uddannede  adskillige  unge  Adelsmænd  og 
andre  unge  Mennesker  i  sit  Hus,  bl.  a.  Niels  Kaas  og  An- 
ders Sørensen  Vedel.  Ved  sin  Virksomhed  i  disse  for- 
skjellige  Retninger  vandt  han  allerede  tidlig  ved  Siden  af 
sin  evropæiske  Navnkundighed  her  hjemme  det  smukke  Til- 
navn J.Danmarks  almindelige  Lærer",  og  det  var  en  ual- 
mindelig talrig  Kreds  af  taknemmelige  Disciple,  der  flokkedes 
om  ham.  Stor  Fortjeneste  indlagde  han  sig  ved  at  uddanne 
en  dygtig  praktisk  Præstestand,  hvortil  der  i  høj  Grad 
trængtes. 

Niels  Hemmingsens  Skrifter  ere  meget  talrige  —  om- 
trent 70,  hvoraf  de  fleste  ere  vigtige  og  betydelige  Arbejder 
—  og  fik  en  betydelig  Udbredelse,  hvorom  de  gjentagne  Ud- 
gaver af  mange  af  dem  noksom  vidne.  I  et  enkelt  af 
dem,  „Livsens  Vej"  (1570),  en  kristelig  Troslære,  vil  han  have 
„alle  Danske"  i  Tale,  og  det  er  derfor  paa  Modersmaalet, 
ellers  er  næsten  alt,  hvad  han  har  skrevet,  paa  Latin,  men 
adskillige  af  hans  Bøger  ere  oversatte  baade  paa  Dansk  og 
Tysk.  Hans  Forfattervirksomhed  omfatter  alle  Theologiens 
Hoveddiscipliner  med  Undtagelse  af  Kirkehistorien.  Ved 
sine  Kommentarer  til  alle  det  nye  Testamentes  Breve*)  og 
andre  Stykker  af  Biblen  (Johannes'  Evangelium,  Apostlernes 
Gjerninger  o.  fl.)  vandt  han  Ry  som  en  af  sin  Tids  lærdeste 
Exegeter.  Blandt  hans  øvrige  Skrifter,  af  hvilke  der  na- 
turligvis her  kun  kan  være  Tale  om  at  nævne  nogle  enkelte 
af  de  vigtigste,  maa  fremhæves  hans  latinske  Postille  (i56i)og 
hans  „Pastor-'  (1562),  den  første  egentlige  Pastoraltheologi, 
der  udkom  i  Danmark.  Hans  Hovedværk  er  „Syntagma 
institutionum  christianarum  (1574),  det  første  fuldstændige 
theologiske  System,  et  vSkrift,  der  paa  én  Gang  gav  ham 
Plads  blandt  Evropas  berømteste  Theologer  og  blev  skæbne- 
svangert for  hans  Stilling  her  hjemme. 


*)    De  udkom  samlede   1572. 

Som  vi  have  set,  var  det  navnlig  Melanchton,  Hemming- 
sen under  sit  Ophold  i  Wittenberg  sluttede  sig  til,  og  han 
vedblev  hele  sit  Liv  igjennem  at  høre  til  dennes  mest  be- 
undrende Disciple.  Han  delte  ganske  sin  store  Mesters  Syn 
paa  Theologien  og  var  navnlig  som  han  gjennemtrængt  af 
Overbevisningen  om,  at  den  for  den  kirkelige  Udvikling  saa 
vigtige  Enighed  ikke,  som  de  strængt  lutherske  Theologer 
mente,  burde  søges  naaet  ved  ensidig  Fastholdelse  af  et  be- 
stemt fastslaaet  Lærebegreb,  der  maatte  føre  til,  at  Kirken 
splittedes  i  mindre  .Samfund,  som  gjensidig  forkjætrede  hin- 
anden, men  at,  naar  Enigheden  i  det  væsentlige  var  til  Stede, 
burde  de  forskjellige  theologiske  .Skolers  Tvistigheder  ikke 
kunne  føre  til  kirkelig  .Sondring.  Af  denne  Betragtnings- 
maade,  der  til  Dels  havde  sin  Rod  i  Melanchtons  og  hans 
Tilhængeres  større  .Sans  for  fri  Videnskabelighed,  fulgte  en 
Tilbøjelighed  til  for  de  store  .Stridssporgsmaals  Vedkommende 
at  indtage  en  mæglende  .Stilling,  og  dette  blev  navnlig  Til- 
fældet i  Henseende  til  Læren  om  Nadveren ,  hvor  Melanch- 
tons Opfattelse  mere  nærmede  sig  Kaivins  end  Luthers. 
Hemmingsen  fordrede  Enighed  i  det  væsentlige;  enhver,  der 
skulde  kunne  regnes  for  „Guds  Husfælle",  krævede  han, 
maatte  staa  paå  de  tre  Trosartiklers  Grund,  men  gjorde  han  det, 
prædikede  Hemmingsen  Fordragelighed,  „om  han  end  afviger 
fra  os  i  nogle  .Sætninger,  som  ikke  rokke  Grundvolden".  Hvad 
særlig  Nadverlæren  angaar,  som  blev  det  Punkt,  der  fældede 
Niels  Hemmingsen,  havde  han  allerede  tidlig  antydet  sine 
Anskuelser,  og  de  traadte  mere  og  mere  bestemt  frem  i 
hans  Skrifter.  Da  de  begyndte  at  vække  Opsigt  og  Mod- 
sigelse som  afvig'ende  fra  den  rene  Lutherdom,  udviklede 
han  dem  paa  Modersmaalet  i  sin  Bog  „Livsens  Vej",  som 
han  bl.  a.  betegner  som  sin  „Tros  og  Lærdoms  Bekjendelse, 
som  jeg  haver  bekjendt  og  lært  udi  denne  Kjøbenhavns 
Skole  hårdt  ved  fyrretyve  Aar".  og  endnu  bestemtere  hævder 
han  i  Fremstillingen  af  hele  sit  theologiske  System  („syntagma 

institutionum"),  at  Sakramentet  maa  forklares  „aandelig",  og 
at  Nadveren  er  indstiftet  til  Ihukommelse  af  Kristi  Død,  og  at  det 
er  en  aandelig  Forbindelse  med  Kristus,  den  giver.  I  Refor- 
mationens Hjemstavn,  Sachsen,  førtes  der  just  paa  denne  Tid 
en  skarp  Strid  imellem  de  tvende  Retninger,  den  ensidig 
lutherske  og  Melanchtons  mere  mæglende,  og  Kurfyrsten 
vaagede  strængt  over,  at  alt,  hvad  der  stred  imod  den  orthodoxe 
Lutherdom,  blev  slaaet  ned.  Man  havde  længe  opmærksomt  fulgt 
Hemmingsen,  paa  hvis  berømte  Navn  de  afsatte  Professorer 
og  Præster  jævnlig  beraabte  sig,  og  Kurfyrsten  skrev  om- 
sider 1575  til  sin  Svoger  Frederik  den  anden  og  advarede 
ham  imod  de  Vranglærdomme,  der  forkyndtes  ved  hans  Høj- 
skole. Følgen  blev,  at  alle  de  kjøbenhavnske  Professorer 
maatte  underskrive  en  Forpligtelse  til  under  Tab  af  Gods  og 
Liv  ikke  at  lære  anderledes  om  Nadveren,  end  den  augsburgske 
Trosbekj  endelse  foreskriver.  Aaret  efter  forlangte  Kur- 
fyrsten, at  Flemmingsen  skulde  tvinges  til  at  tilbagekalde, 
hvad  han  havde  skrevet  om  Nadveren.  Kongen  opfyldte 
hans  Forlangende,  og  Hemmingsen  maatte  underskrive  en 
ydmygende  Tilbagekaldelse  af,  hvad  han  havde  lært  i  Strid 
med  Formularernes  Ord.  Men  ikke  engang  dette  offentlige 
og  højtidelig^e  Skridt  kunde  de  tyske  Theologer  lade  sig 
nøje  med.  De  paastod,  at  Hemmingsen  vedblev  mundtlig 
at  foredrage  sin  Lære,  og  Kurfyrsten  klagede  atter  til  Kon- 
gen ,  som  nu  uden  Undersøgelse  og  Dom  afskedigede  den 
gamle  Mand  fra  hans  Stilling  som  Professor  og  Præst,  hvilken 
han  i  saa  lang  en  Aarrække  havde  beklædt  med  frem- 
ragende Dygtighed. 

Resten  af  sit  Liv  tilbragte  Hemmingsen  i  Roskilde,  hvor 
han  havde  et  Kanonikat.  Saa  længe  Frederik  den  anden 
levede,  holdt  han  sine  Meninger  om  de  omstridte  Punkter 
tilbage  og  udgav  i  det  hele  taget  intet,  men  efter  Kongens 
Død  tog  han  atter  til  Orde,  idet  han  i  sine  sidste  Leveaar 
udgav  en  Mængde  latinske  Skrifter,    det   ene  mere  skarpt  og 

uforbeholdent  end  det  andet;  det  var  saa  langt  fra,  at  han 
havde  forandret  sin  Mening,  at  han  tvært  imod  var  bleven 
endnu  fastere  i  den  og  for  Nadverlærens  Vedkommende  ud- 
talte sig  i  den  nøjeste  Overensstemmelse  med  KalvJns  Op- 
fattelse. Han  viser  sig  i  disse  Skrifter  fra  hans  senere  Aar 
i  Besiddelse  af  sin  fulde  Aandsfriskhed,  skjønt  Alder  og 
anstrængt  Arbejde  havde  røvet  ham  Synet.  Han  vedblev 
ogsaa  til  det  sidste  at  afgive  sin  Stemme  ved  alle  kirkelige 
Forhandlinger  af  nogen  Vigtighed,  og  heri  skete  ikke  engang 
nogen  Afbrydelse  imellem  hans  Afskedigelse  og  Frederik  den 
andens  Død,  idet  Regeringen  af  og  til  indhentede  hans  Be- 
tænkning om  vanskelige  Spørgsmaal.  Hans  Skrifter  nød  be- 
standig til  Trods  for  den  Vanskæbne,  der  var  overgaaet  ham, 
den  højeste  Anseelse.  Paven  satte  dem  paa  Listen  over  de 
farlige  Bøger;  i  Udlandet  —  betegnende  nok  i  Genf,  Kalvi- 
nismens  Hovedsæde  —  udgav  man  endnu  i  hans  levende  Live 
en  samlet  Udgave  af  en  stor  Del  af  dem,  og  Bisperne  her 
hjemme  anbefalede  dem  som  en  fortrinlig  Læsning  for  Præsterne. 

Den  23de  Maj  1600  døde  denne  fremragende  Theolog, 
der  med  Føje  er  bleven  betegnet  som  Danmarks  Melanchton, 
8g  Aar  gammel.  „Som  lærd  Theolog",  hedder  det  om  ham 
hos  N.  M.  Petersen,  „var  han  Evropas  Lærer,  og  som  mere 
populær  Skribent  for  Præstestanden  en  Velsignelse  for  sit 
Fædreland.  Kristendommens  Væsen  sætter  han  mere  i  det 
indre  end  i  det  ydre  og  foretrækker  Aanden  for  Bogstaven. 
Næret  ved  de  gamles  Skrifter  og  ved  Selvtænkning  derover 
hævede  han  sig,  hvor  stræng  orthodox  han  end  var,  til  An- 
skuelser, som  man  først  finder  udtalte  med  Klarhed  et  Aar- 
hundrede  efter".*) 

Det  lærde  Tidsrums  berømteste  Theolog  i  Danmark 
efter  Niels  Hemmingsen  var  Jesper  Rasmussen  Broch- 
mand,   som    i    det    meste    af   det    17de  Aarhundredes  første 


En  udførlig  Biografi  af   Niels  Hemmingsen  af  J.  Møller    findes    i    Engels- 
toft  og  Møllers    „Historisk  Kalender"   TI  (1815). 

Halvdel  ved  sin  Virksomhed  som  Skribent,  Universitetslærer 
og  gejstlig  gav  Theologien  her  hjemme  dens  Præg  og  af- 
gjørende  førte  den  ind  i  den  strængt  lutherske  Orthodoxis 
Spor  i  Modsætning  til  den  friere  Melanchtonske  Retning, 
Hemmingsen  havde  fulgt.  Jesper  Brochmand,  som  var  født 
1585  i  Kjøge,  stammede  fra  en  anset  Borgerslægt.  Allerede 
da  han  var  1 6  Aar  gammel,  blev  han ,  kort  efter  at  han  var 
kommen  til  Universitetet,  kaldet  til  Hører  ved  Herlufsholms 
Skole  af  Rektoren,  den  dygtige  Filolog  Johannes  Alanus, 
under  hvem  han  selv  havde  været  Discipel.  At  han  i 
saa  ung  en  Alder  blev  sat  til  at  undervise  andre,  er  efter 
den  Tids  Forhold  et  stærkt  Vidnesbyrd  om  de  Evner,  han 
tidlig  maa  have  røbet ,  og  den  INIodenhed ,  han  allerede  maa 
have  naaet,  og  i  god  Overensstemmelse  hermed  søgte  han, 
saa  snart  der  blev  Lejlighed  dertil,  bort  til  Steder,  hvor 
Lærdommen  stod  i  Flor,  saa  meget  mere,  som  Alanus,  der 
utvivlsomt  har  givet  Stillingen  ved  Skolen  den  største  Til- 
trækning for  ham,  snart  forlod  den  for  at  overtage  et  Pro- 
fessorat ved  Kjøbenhavns  Universitet.  Efter  at  have  været 
Hører  i  to  Aar,  rejste  den  unge  Brochmand  uden  Lands. 
Det  var  foreløbig  især  Pllologien,  der  lagde  Beslag  paa  hans 
Interesse,  og  hans  Rejse  gjaldt  derfor  først  Leiden,  hvor 
denne  Videnskab  paa  den  Tid  trivedes  som  intet  andet  Sted, 
baaren  af  en  Række  udmærkede  og  over  hele  Evropa  be- 
rømte lærde.  I  tre  Aar  studerede  han  her  de  gamle  Sprog, 
navnlig  Græsk,  samt  Historie  og  Filosofi.  Han  tilbragte  endnu  to 
Aar  i  Holland,  ved  Universitetet  i  Franecker,  og  kaldtes  saa 
hjem  for  at  overtage  Rektoratet  ved  den  Skole,  han  havde 
været  knyttet  til  først  som  Discipel  og  senere  som  Lærer, 
men  allerede  to  Aar  efter,  i  sit  fem  og  tyvende  Aar,  gik  han 
over  til  Universitetet,  ved  hvilket  han  skulde  virke  til  sin 
Død,  hele  42  Aar,  som  en  af  dets  dygtigste  og  mest  ansete 
Lærere.  Efter  Datidens  Skik  blev  han  ikke  strax  sat  paa 
den  Plads,    som    hans   Anlæg  og   Evner    gjorde   ham    særlig 

skikket  til,  men  maatte  gjennemgaa  den  sædvanlige  Trin- 
række, idet  han  først  blev  Professor  i  Pædagogik,  siden  i 
Græsk  og  endelig  1615  i  Theologi,  i  hvilken  Stilling  han  ud- 
øvede en  betydelig  Indflydelse  og  tog  ivrig  Del  i  de  Kampe, 
Kirken  i  den  af  Staten  som  den  eneste  gyldige  anerkjendte 
Form  havde  at  bestaa  til  forskjellige  Sider,  saa  vel  imod 
de  Forsøg,  der  gjordes  for  atter  at  bane  Vej  for  Katholi- 
cismen,  som  imod  de  friere  evangeliske  Rørelser.  1639  blev 
han  Sjællands  Biskop,  hvilken  Stilling  han  beklædte  til  sin 
Død  1652  jævnsides  med  sit  Embede  som  theologisk  Pro- 
fessor. Ligesom  Niels  Hemmingsen  øvede  han  ogsaa  fra  sit 
Hjem  en  betydelig,  mere  privat  Indflydelse,  som  blev  af  ikke 
ringe  Vigtighed,  idet  han  samlede  en  Planteskole  af  unge 
studerende  i  sit  Hus.  Til  denne  Kreds  hørte  bl.  a.  Mænd 
som  den  senere  Biskop  Svane  og  Peder  Griffenfeldt. 

Brochmand  var,  som  alt  anført,  fra  først  af  nærmest  op- 
tagen af  rent  humanistiske,  navnlig  filologiske  og  filosofiske 
Studier,  og  det  var  ogsaa  denne  Retning,  hans  Stilling  ved 
Universitetet  i  de  første  Aar  naturlig  henviste  ham  til.  Be- 
tydelige direkte  Spor  har  hans  Virksomhed  paa  dette  Om- 
raade  dog  ikke  efterladt  i  Literaturen,  det  er  udelukkende 
som  Theolog,  han  vandt  sin  Berømmelse,  men  saa  vel  de 
enkelte  rent  humanistiske  Skrifter,  der  haves  af  ham  fra 
hans  yngre  Aar,  som  hans  talrige  theologiske  Skrifter 
vidne  om  de  udstrakte  Studier,  han  har  gjort  i  den  græske 
og  romerske  Literatur.  Hans  egentlige  Forfattervirksomhed 
begynder  først  ved  hans  Tilbagevenden  til  Universitetet  som 
theologisk  Professor,  efter  at  han  i  nogle  Aar  (161 6 — 20) 
havde  ledet  den  udvalgte  Tronfølgers,  Prins  Kristians  Under- 
visning. Fra  da  af,  og  indtil  Bispeembedet  lagde  Beslag  paa 
en  stor  Del  af  hans  Tid  og  Kræfter,  udfoldede  han  en  meget 
betydningsfuld  literær  Produktion  baade  i  lærd  theologisk 
Retning,  der  skaffede  ham  et  højt  anset  Navn  blandt  hans 
Tids  ypperste   orthodoxe   Theologer    ikke  blot    her    hjemme, 

men  ogsaa  i  Udlandet,  og  fik  afgjørende  Indflydelse  paa 
Landets  Præstestand  og  derigjennem  paa  den  hele  Udvikling, 
og  i  Retning  af  opbyggelige  Skrifter  paa  Modersmaalet,  som 
gjennem  lange  Tider  i  fuldt  Maal  tilfredsstillede  B^olkets 
religiøse  Trang. 

Under  sit  Ophold  i  Udlandet  synes  Brochmand,  som  paa 
den  Tid  var  helt  optagen  af  humanistiske  Studier,  at  være 
bleven  ganske  uberørt  af  den  friere  Retning,  der  den  Gang 
trængte  sig  frem  i  Theologien  og  navnlig  i  Holland  hævdedes 
af  en  saa  overlegen  Aand  som  Hugo  Grotius.  Den  witten- 
bergske Skole  havde  afgjort  sejret  hos  os;  efter  at  Niels 
Hemmingsen  havde  maattet  bukke  under  for  den,  var  det 
udelukkende  den,  der  gav  Tonen  an,  og  Brochmand,  som 
selv  maatte  danne  sig  som  Theolog,  sluttede  sig  paa  det 
nøjeste  til  den  og  bidrog  yderligere  til  at  befæste  dén. 
Nogen  ny  Skole  dannede  han  altsaa  ikke,  og  naar  det  reli- 
giøse Liv  i  Danmark  efterhaanden  stivnede  i  en  gold  Ortho- 
doxi,  maa  Skylden  derfor  væsentlig  tilskrives  ham  som  Theo- 
logiens  Fører  her  hjemme  i  en  lang  Række  af  Aar.  Han 
naaede  imidlertid  med  sine  fremragende  Evner  og  sine  om- 
fattende Studier  i  forskjellige  Retninger  i  Virkeligheden 
meget  vidt  inden  for  de  Grænser,  hans  Individualitet  og  For- 
holdene satte  ham,  og  navnlig  er  hiins  Hovedværk,  „Universæ 
Theologiæ  Systema"  (1633),  et  grundlærd  og  meget  betyde- 
ligt Arbejde.  Det  var  især  paa  dette  omfangsrige  Værk, 
Brochmands  Berømmelse  i  hele  den  lutherske  Kristenhed 
kom  til  at  hvile,  og  det  fik  stor  Indflydelse  her  hjemme  for 
lange  Tider.  I  100  Aar  efter  hans  Død,  ja  mere,  brugtes  dette 
System,  i  hvilket  Forfatteren  ikke  blot  satte  sig  til  Formaal  at 
give  en  udtømmende  Dogmatik,  men  i  hver  Artikel  forbinder 
Polemiken  og  Kasuistiken  med  denne,  „som  den  bekvemmeste 
Haandbog  ved  de  unge  studerendes  Disputereøvelser  paa 
Kommunitetet.     Den  var  som  et  uudtømmeligt  Rustkammer, 

der  Aar  ud  og  Aar  ind  frembød  de  stridende  alle  Angrebs- 
og  Forsvarsvaaben,  som  den  lærde  Kamp  æskede".  Han  gav 
selv  et  Kompendium  af  dette  sit  System,  „Epitome  Syste- 
matis  Theologiæ",  der  i  over  et  Aarhundrede  var  den  al- 
mindelig brugte  dogmatiske  Haandbog.  Hans  stærke  Side 
er  den  Skarpsindighed,  hvormed  hvert  enkelt  Dogme  ud- 
vikles i  alle  dets  Konsekvenser,  og  den  uhyre  Lærdom  og 
dialektiske  Færdighed,  hvormed  alle  tænkte  og  fremsatte  Ind- 
vendinger imødegaas.  Systemet  er  naturhgvis  i  alle  Maader 
strængt  luthersk,  alt  er  givet  paa  Forhaand,  og  det  gjælder 
blot  at  udvikle  det  i  det  foreskrevne  Spor.  „Det  manglede 
ham  paa  Aandsdristighed  til  at  sønderrive  den  evangeliske 
Traditions  Lænker  og  følge  de  faa  frisindede  Reformatorer. 
Han  var  saa  langt  fra  slig  Følgagtighed,  at  han  endog  be- 
strider de  oplyste  og  lærde  Arminianere  (til  hvis  Parti,  som 
bekjendt,  Hugo  Grotius  hørte)  med  samme  Iver  som  de 
arrigste  og  taabeligste  Kjættere". 

Brochmands  andet  Hovedværk*)  er  rettet  imod  Katho- 
likerne.  Det  er  fremkaldt  ved  et  Skrift,  som  Jesuiterne  ud- 
gav i  Kristian  den  fjerdes  Svogers,  den  brandenburgske 
Markgrev  Kristian  Vilhelms  Navn,  efter  at  de  havde  for- 
lokket ham  til  at  gaa  over  til  Katholicismen.  Efter  Be- 
faling af  Kongen,  hvem  det  maatte  være  meget  magt- 
paaliggende  at  svække  Indtrykket  af  dette  Skridt,  imødegik 
Brochmand  det  jesuitiske  Forsvarsskrift  Punkt  for  Punkt,  og 
i  dette  saa  vel  som  i  det  Skrift,  hvori  han  udførlig  imødegik 
deres  Gjensvar**),  udfoldede  han  en  saadan  Belæsthed,  at 
hans  Biograf  Jens  Møller  mener,  at  man  næsten  uden  Ind- 
skrænkning kan  underskrive  den  knapt  et  Aarhundrede  efter 
Brochmand  levende  Niels  Slanges  Dom:    „At  vel  ikke  noget 


)   Av/xoq  Xoyov  ^QOfptjttyov,    1 634. 
**)  Titelen    paa    Jesuiternes    Gjensvar    er    „Apologia    speculi     Brandenburgici", 
Brochmands    Modskrift    —    hele    3    Kvartbind    —    hed    „Apologiæ    speculi 
Brandenb.  confutatio". 

bedre  og  udførligere  Værk  haves,  hvorudi  den  romerske 
Kirkes  Afvigelser  fra  Kristi  og  Apostlernes  Lærdom  ere 
lagte  for  Dagens  Lys". 

Brochmand  har  behandlet  Æmner  fra  saa  godt  som  alle 
Theologiens  Omraader.  Det  bør  saaledes  fremhæves,  at  han 
har  skrevet  forskjellige  kirkehistoriske  Afhandlinger,  som 
endnu  længe  efter  stod  i  stor  Anseelse,  ligesom  der  ogsaa 
haves  udførlige  og  for  deres  Tid  betydelige  exegetiske  Ar- 
bejder af  ham.  Ved  Siden  af  de  lærde,  paa  Latin  affattede 
Skrifter  har  han  udgivet  en  Del  Arbejder  paa  Modersmaalet, 
blandt  hvilke  hans  Huspostille,  „Sabbathens  Helliggjørelse"*) 
er  det  vigtigste.  Denne  Bog  udmærker  sig  fremfor  de  andre 
Prædikensamlinger  fra  denne  Tid  ved  at  give  en  simpel  og 
enfoldig  Udlæggelse  af  Bibelens  Ord ;  den  lægger  aldeles  ikke 
an  paa  at  glimre  ved  Lærdom,  men  søger  kun  at  tale  til 
Hjærtet,  og  i  Sammenhæng  hermed  staar  da  det  jævne,  simple 
Sprog,  hvori  det  hele  Foredrag  er  holdt,  og  som  staar  i 
paafaldende  Modsætning  til  den  skruede  og  udtværede  Stil, 
hvori  de  lærde  Præster  plejede  at  tale,  naar  de  vilde  op- 
bygge ISIenigmand.  Den  indtager  i  Virkeligheden,  uden  at 
være  i  Besiddelse  af  betydelig  Originalitet  i  nogen  Hen- 
seende, en  fremragende  Plads  i  Datidens  Literatur  ved 
sit  forholdsvis  rene  og  flydende  Sprog,  og  det  er  intet  Under, 
at  de  gode  Egenskaber,  den  er  i  Besiddelse  af,  gjorde  den 
til  en  overordentlig  yndet  Læsning,  som  lige  indtil  vor  egen 
Tid  holdtes  i  Agt  og  Ære  hos  den  danske  og  norske  Almue, 
hvorom  det  store  Antal  Udgaver,  hvori  den  foreligger  —  over 
lo  —  vidner.  Ved  Siden  af  dette  Arbejde,  der  har  holdt 
Brochmands  Navn  oppe  blandt  Menigmand,  længe  efter 
at  hans  lærde  Skrifter  vare  lagte  paa  Hylden,  have  de 
øvrige  danske  Bøger  fra  hans  Haand  kun  lidet  at  betyde. 
De  vigtigste  ere  en  „Gudelig  Undervisning,  om  et  Guds  Barn 


*)  Vinterparten   1635,  Sommerparten   1638. 

uden  sin  Sjæls  Skade  kan  antage  den  papistiske  Religion" 
(1627)  og  „En  Kristens  aandelig  Kamp"  (1627). 

Brochmand  havde,  som  vi  have  set,  det  Held,  at  den 
Retning,  hvori  hans  Personlig'hed  førte  ham,  faldt  sammen 
med  den ,  hvori  Forholdene  drev  hele  Udviklingen  ind  her 
hjemme.  Han  var  utvivlsomt  ikke  paa  langt  nær  en  saa  be- 
tydelig Aand  som  Niels  Hemmingsen,  men  de  Forudsætninger, 
som  Tiden  havde  Brug  for,  var  han  i  fuldt  Maal  i  Be- 
siddelse af.  Han  var  „den  ypperste  og  varmeste  Talsmand 
for  sin  Tids  Kristelighed ;  og  med  al  hans  skarpe  dogmatiske 
Ubøjelighed ,  og  med  al  hans  statskirkelige  Haardhed  maa 
ogsaa  den  kommende  Tid  nævne  hans  Navn  med  Ærbødighed 
og  Højagtelse.  Det  blev  ved  hans  Død  erkjendt,  at  Fædre- 
landet i  ham  mistede  sin  navnkundigste  Videnskabsmand, 
sin  dybsindigste  Theolog,  sin  nidkjæreste  Biskop"*). 

De  to  fremragende  Forfattere,  hvis  Virksomhed  vi  nys 
have  dvælet  ved.  betegne  de  to  stridende  Retninger  i  Theo- 
logien  inden  for  det  lærde  Tidsrum;  om  disse  tvende  samler 
sig  væsentlig  hele  Periodens  theologiske  Literatur,  saaledes 
at  den  Hemmingsenske  Skole  har  Overvægten  i  Slutningen 
af  det  1 6de  Aarhundrede  og  i  den  første  Halvdel  af  det  17de 
jævnlig  forsøger  at  bane  sig  Vej,  medens  den  strængt  ortho- 
doxe  Lutherdom  i  det  17de  Aarhundrede  breder  sig  mere 
og  mere,  stadig  støttet  af  Regeringen,  der,  ligesom  allerede 
i  Frederik  den  andens  Tid,  var  meget  ængstelig  for  Stridig- 
heder i  religiøse  Sager,  og  som  bestandig  søgte  at  undgaa 
disse  ved  at  holde  sig  saa  nær  som  muligt  op  til  den  vi^itten- 
bergske  Skoles  Retning,  som  man  fra  første  Færd  af  var 
slaaet  ind  paa;  med  Brochmand  vandt  den  afgjort  Sejr,  hvor- 
efter den,  navnlig  efter  Enevoldsmagtens  Indførelse,  mere  og 
mere  stivnede  i  abstrakte  dogmatiske  Former.  Det  var  en 
haard  Dyst,  der  førtes,   inden  den  friere  Strømning  i  Theolo- 


*')  L.  Helweg:  Den  danske  Kirkes  Historie  efter  Reformationen  I,  375. 
„Biskop  Jesper  Brochmands  Levnet,  beskrevet  af  Jens  Møller"  findes  i 
Engelstoft  og  Møllers  Historisk  Kalender  III,   18 17. 

gien  blev  trængt  tilbage,  og  de  sejrrige  orthodoxe  fo'r  ikke 
med  Læmpe  mod  deres  Modstandere.  Hemmingsen  havde 
mange  Disciple,  og  endnu  flere  vare  de,  der,  uden  at  være 
enige  med  ham  i  ét  og  alt,  dog  nærmest  hyldede  hans  mere 
frisindede  Retning.  Kampen  imod  dem  optoges  især  af 
Brochmands  Forgænger  paa  Sjællands  Bispestol,  Præste- 
sønnen Hans  Povlsen  Resen  (1561  — 1638),  som  ved  sin 
ualmindelige  Viljekraft  og  sin  store  Skarpsindighed  i  For- 
bindelse med  den  store  personlige  Gunst,  han  stod  i  hos 
Kristian  den  fjerde,  var  særhg  skikket  til  at  fore  denne  Kamp 
sejrrig  til  Ende  og  lægge  en  fast  Grundvold  for  den  Byg- 
ning, Brochmand  siden  skulde  fuldende.  I  sit  tredivte  Aar 
blev  Resen  efter  sin  Hjemkomst  fra  en  syvaarig  Udenlands- 
rejse, paa  hvilken  han  blev  Magister  i  Wittenberg,  Professor 
i  Logik,  1597  blev  han  Professor  i  Theologi,  og  161 5  ud- 
nævntes han  til  Sjællands  Biskop.  Som  Universitetslærer 
arbejdede  han  ivrig  for  Skolevæsenet,  navnlig  ved  at  forfatte 
gode  Lærebøger  i  forskjellige  Fag,  og  for  den  Opfattelse  af 
de  religiøse  Sporgsmaal,  som  han  ansaa  for  den  rette,  kæmpede 
han  ikke  blot  fra  Kathedret,  men  ogsaa  ved  talrige  Skrifter. 
Han  udgav  saaledes  efter  kongelig  Befaling  1607  en  ny  Over- 
sættelse af  Biblen,  den  første  af  dem,  der  kom  frem,  som  er 
udarbejdet  efter  Grundsprogene.  Dette  Arbejde  fremkaldte  1 6og 
en  Strid  med  Ivar  Stub,  Professor  i  Hebraisk,  som  havde  tilladt 
sig  at  kritisere  denne  kongelig  avtoriserede  Oversættelse.  Hvor 
stor  Resens  Indflydelse  var,  og  i  hvilken  Grad  den  Retning, 
Resen  kæmpede  for,  allerede  havde  Overtaget,  ses  bedst  af 
det  Udfald,  denne  Sag  fik:  Stub,  som  bl.  a.  af  Resen  be- 
skyldtes for  Kryptokalvinisme ,  blev  dømt  fra  sit  Embede. 
Endnu  heftigere  var  Striden  med  Præsten  Oluf  Kok,  som 
havde  angrebet  et  Par  af  Resens  Skrifter;  han  blev  ikke 
blot  afsat  fra  sit  Embede,  men  blev  endog  dømt  fra  Livet 
og  beholdt  det  kun  ved  sær  kongehg  Naade  imod  at  romme 
Land  og  Rige.     Resen  blev  frikjendt  for  Koks  Beskyldninger 

for  at  have  ført  vrang  Lærdom  i  de  paagjældende  Skrifter, 
men  blev  dog  opfordret  til  at  udvikle  sine  Anskuelser  om  de 
omtvistede  Punkter  (Treenigheden  og  Kristi  menneskelige 
Natur)  baade  paa  Latin  og  Dansk,  hvilket  blev  Anledningen 
til,  at  han  udgav  sit  Skrift  „De  sancta  fide"  (1614),  som 
ogsaa  udkom  paa  Dansk  („Om  den  hellige  Tro  til  den  sande 
Gud")  for  Lægfolks  vSkyld.  Det  betegnes  af  Helweg*)  som 
„det  dybsindigste  Forsøg  paa  en  spekulativ  Opfattelse  af 
den  kristelige  Lærdom,  som  vor  ældre  Theologi  har  at  op- 
vise''. Den  Kokske  Sag  trak  ogsaa  den  fyenske  Biskop 
Hans  Knudsen  Vejle  med  sig,  idet  denne,  som  stærkt 
misbilligede  Koks  Afsættelse,  161 6  blev  afsat  for  sine 
Ytringer  i  den  Anledning  og  for  Kryptokalvinisme. 

Disse  Exempler  maa  være  tilstrækkelige  til  at  vise,  hvor 
haardt  Resen,  som  dog  ikke  blot  var  en  stridbar  Mand,  men 
virkelig  omfattede  sin  Sag  med  Varme  og  Nidkjærhed,  fuldt 
overbevist  om  dens  Retfærdighed,  tog  fat  paa  sine  Mod- 
standere, og  dette  System  fortsattes  under  Brochmand.  En- 
hver fra  den  herskende  orthodoxe  Opfattelse  afvigende  Me- 
ning blev  kuet,  indtil  alle  den  Slags  Tendenser  vare  kvalte. 
Som  et  særlig  fremragende  Exempel  i  denne  Retning  kan 
anføres  den  ualmindelig  kundskabsrige  og  fromme  Adels- 
mand Holger  Rosenkrands  (1574— 1642).  Han  erhvervede 
sig  tidlig,  til  Dels  ved  Tydsklands  berømteste  Universiteter, 
en  omfattende  Lærdom  og  var  særlig  en  udmærket  Theolog, 
kyndig  baade  i  Græsk  og  Hebraisk.  Ved  sin  Hjemkomst 
fra  Udlandet  blev  han,  som  tilhørte  en  af  Landets  ypperste 
Slægter,  dragen  ind  i  det  praktiske  Liv,  men  omsider  opgav 
han  sin  Stilling  i  Rigsraadet  for  paa  sin  Gaard  Rosenholm 
helt  at  kunne  hellige  sig  til  sine  Studier  og  Andagtsøvelser. 
Hans  Religiøsitet  var  ikke  fri  for  at  være  noget  overspændt, 
men  han  vandt  ikke   des   mindre    med    fuld  Føje  et  stort  Ry 


I 


*)  Den  danske  Kirkes  Historie  efter  Reformationen  I,  S.  257. 

for  theologisk  Lærdom,  et  Ry,  der  var  grundet  dels  paa 
den  Brevvexling,  hvori  han  stod  med  lærde  baade  ude  og 
hjemme,  og  paa  hans  Skrifter,  som  for  en  stor  Del  udkom  i 
Udlandet,  for  at  han  kunde  undgaa  Theologernes  Censur. 
Omsider  kom  han  dog  i  Konflikt  med  dem.  1636  udgav 
han  et  Skrift  kaldet  „Fiirstenspiegel"  af  den  i  Reformations- 
tiden  bekjendte  Markgreve  Albrecht  af  Brandenburg  og  led- 
sagede det  med  et  udførligt  Forord,  hvori  han  gjorde  Rede 
for  dets  Indhold.  Den  slesvigske  Superintendent  Stefan 
Klotz  tog  af  dette  Forord  Anledning  til  at  beskylde  ham  for 
forskjellige  Kjætterier,  og  det  theologiske  Fakultets  Mening 
blev  æsket.  Fakultetet  frikjendte  ham  vel  for  at  have  gjort 
sig  skyldig  i  egentlig  Vranglære,  og  Rosenkrands  slap  der- 
fra med  Aflæggelsen  af  en  Trosbekj endelse  („Veritas  viæ 
vitæ  æternæ"  1637),  hvormed  Kongen  lod  vSagen  falde, '  vist 
nok  nærmest  af  Hensyn  til  hans  adelige  Stand,  skjønt  det 
nævnte  Skrift  ingenlunde  tilfredsstillede  de  orthodoxe  Theologer 
men  gav  Anledning  til  en  stedse  heftigere  og  heftigere 
Polemik  imellem  dem  og  Ridderen,  som  varede  ved  lige  indtil 
dennes  Død.  Hvor  galt  det  kunde  gaa,  kan  ses  af  den 
Skæbne,  der  overgik  Præsten  Jørgen  Friis  i  Sevel,  som 
1643  kom  paa  Bremerholm,  fordi  han  efter  Theologernes 
Mening  lagde  for  stor  Vægt  paa  den  i  Troen  og  Daaben 
givne  Syndsforladelse  og  ikke  var  til  at  bevæge  til  at  gjen- 
kalde  sine  formentlige  Vranglærdomme. 

Af  Forfattere  paa  Theologiens  forskjellige  Omraader 
har  det  lærde  Tidsrum  naturligvis  foruden  dem,  vi  allerede 
have  nævnt,  en  stor  Mængde  at  opvise,  de  fleste  og  forholds- 
vis betydeligste  i  Periodens  første  Halvdel,  idet  den  stivnende 
Orthodoxi,  der  mere  og  mere  blev  eneraadende,  ingenlunde 
var  gunstig  for  et  dybere  gaaende  theologisk  Studium. 
Deres  Skrifter  have  nu  med  ganske  enkelte  Undtagelser 
selvfølgelig  kun  Betydning  i  Videnskabens  Historie,  og  vi 
skulle  derfor  her  indskrænke    os    til    at    nævne  nogle  enkelte 

af   de    mest    fremrag-ende.      Kort    Aslaksen    (f.    i    Bergen 
1564,  -j-   1624),   der  tilhørte    den  kalviniserende  Retning,    men 
ved    sin    forsigtige    og    eftergivende    Holdning    overfor    den 
myndige  Resen  undgik   Ulemper  deraf,    udfoldede,    efter    at 
han    Aar     1600    var    bleven    knyttet    til    Universitetet,     ved 
hvilket  han  syv  Aar   efter   blev  Professor  i  Theologi,    en   be- 
tydelig Forfattervirksomhed  og  udgav  bl.  a.  en  Reformations- 
historie  paa  Latin  og  Dansk*).      Den  første,   der  behandlede 
Danmarks  Kirkehistorie  paa  Modersmaalet,  var  Præsten  Povl 
Jensen  Kolding  (i 581  —  1640),  som  dog  indlagde  sig  endnu 
større    Fortjeneste    som    en    af   den    forurettede    Danskheds 
ivrige   Talsmænd    og    ved    sit    dygtige   Arbejde    i    flere   Ret- 
ninger   for    dets    Fremme.      Jens    Dinesen    Jersin    (1587 
—  1634),  som,  efter  at  have  været  Professor  ved  Universitetet 
og    Præst   i    Kjobenhavn,    1629    blev    Biskop    i    Ribe,    havde 
ogsaa  tidlig  Blikket  aabent  for  Modersmaalets  Betydning   og 
arbejdede    ivrig    for    at     skaffe    det    Indgang    i    Skolen,    og 
han     forfattede     ogsaa     sine     vigtigste   Skrifter    paa    Dansk, 
„enddog    jeg    det    med    mindre    Umage    og    med    større   An- 
seelse   paa    Latine    kunde    forfærdiget" :     han    paalagde    sig 
saa  meget  mere  denne  Tvang,  som  „jeg  haver  det   befunden 
og  forfaren,    at    de  enfoldige    og  de,    som    enfoldigst  forstaar 
Christum,    og   véd   intet  mere  end  deres  Modersmaal,    haver 
ofte  de  dybeste  Anfægtninger".     Han  søgte  at  bekæmpe  den 
almindelig  herskende  Lettroenhed    ved    en    „Traktat   om   Mi- 
rakler, Tegn  og  Aabenbaringer"  (1632).     „En  rigtig  Vej,  som 
fører  til  det  evige  Liv-'  {1633)  og  „Troens  Kamp  og  Sejr"  (1635), 
der  ligesom  det  først  nævnte  Skrift  have  saa  vel  Menigmand 
som    Præsterne    for    Øje,    ere    nærmest    rene  Andagtsskrifter, 
men  staa  som  saadanne   højt   over    det  meste  af,  hvad  Tiden 


*)  Oratio  theologico-^^i^torica  de  religionis  per  D.  Martinum  Lutherum  refor- 
matæ  origine  et  progressu  ab.  an.  1517.  Havn.  1621.  Den  danske  Over- 
sættelse  1632. 

ellers  frembragte  i  den  Retning,  og  holdt  sig  ogsaa  i  lange 
Tider,  atter  og  atter  optrykte*).  Til  den  lærde  Theologi  i 
strængeste  Forstand  maa  derimod  henregnes  den  Fox'klaring 
over  Luthers  Katekismus,  som  Kristen  .Steffensen  Bang 
(f.  1580  i  Aalborg,  Præst  i  Norge,  f  1678)  udgav  i  10  Kvart- 
bind; „endnu  i  vore  Dage  optrykker  man  hans  Skrifter,  og 
de  læses  atter  og  atter,  selv  af  de  højlærde  der  oppe  (i 
Norge)"**).  Blandt  de  mange  Fejdeskrifter  imod  andre 
theologiske  Retninger  end  den  evangelisk-lutherske  fortjener 
særlig  at  nævnes  det  Par  Disputatser,  hvormed  den  theologiske 
Professor  Kristian  Nold  1678 — 79  imødegik  et  af  de  Skrifter, 
ved  hvilke  Niels  vS tensen,  der  var  gaaet  over  til  Katholi- 
cismen  (hvorom  mere  senere),  søgte  at  forsvare  dette  opsigt- 
vækkende Skridt.  De  kalvinske  Tærdomme  bekæmpes  endnu 
i6go  af  den  theologiske  Professor  Hans  Vandal  i  et  Skrift, 
som  er  mærkeligt  ikke  blot  ved,  at  det  undtagelsesvis  er 
forfattet  paa  Dansk,  fordi  „det  ikke  er  nok  alene  med  de 
lærdes  Tungemaal,  som  paa  vores  høje  Skole  brugelig  er,  men 
man  maa  møde  Faren,  hvor  den  synes  størst,  og  med  vort 
eget  Lands  Tungemaal  tale  og  skrive  om  disse  Ting  for  de 
ulærde  og  enfoldige  af  alle  Stænder  og  begge  Kjøn",  men 
ogsaa  derved  at  det  ikke  indskrænker  sig  til  i  almindelige 
Udtryk  at  polemisere  imod  Kalvinismen,  men  søger  at  oplyse 
om  dens  historiske  Oprindelse  ved  Siden  af,  at  det  gjen- 
driver  dens  Bevisførelse. 

Ved  Siden  af  den  lærde  Theologi  trivedes  den  folkelige 
ikke  mindre  frodig,  men  det  er  overmaade  lidt  af  den  store 
Masse  Andagts-Skrifter  af  forskjellig  Art  —  store  Po- 
stiller og  smaa  Traktater,  og  hvorunder  man  ogsaa  kan  med- 


*)  Om  denne  mærkelige  Mand  haves  en  udførlig  Monografi,  „Jens  Dinesen 
Jersin,  Bidrag  til  Danmarks  Skole-  og  Kirkehistorie  i  det  17de  Aarhundrede", 
af  S.  M.  Gjellerup    1868—70. 

*)    Barfods  tortæll.  af  Fædrel.  Hist.  II,  S.    loi,     Udg.    1869. 

regne  de  talrige  og  vidtløftige  Ligprædikener  — ,  der  fortjener 
at  kaldes  virkelig  opbyggelig  Læsning,  —  det  er  i  Virkeligheden 
et  af  de  mest  talende  Vidnesbyrd  om  Tidens  Goldhed,  at  de  en 
Gang  have  gjort  Fyldest  som  saadan.  Formen  vexler  naturligvis 
noget  med  Tiderne ,  men  Fremgang  er  der  ikke ,  tvært  imod 
maa  man  sige,  at  denne  Andagtsliteratur  arges,  som  den 
ældes.  Religiøs  Varme  og  Begejstring  er  der  kun  glimtvis 
Tale  om,  og  mindre  og  mindre,  jo  yngre  Skrifterne  ere;  det 
gjælder  saa  godt  som  udelukkende  om  atter  og  atter  at  ind- 
prente de  fastslaaede  Dogmer.  Foredraget  er  bredt  og  ud- 
tværet, gjennemvævet  med  Skriftsteder  —  i  Ligtalen  over  Niels 
Juel  f.  Ex.  er  der  anvendt  over  2000  Skriftsprog  — ,  som  oftest 
sammenstillede  paa  den  besynderligste  Maade,  bibelske 
Lignelser  og  mer  eller  mindre  skruede  Allegorier,  som  vist 
nok  for  en  stor  Del  i  Virkeligheden  laa  over  de  Læseres 
Horisont,  for  hvem  de  vare  bestemte.  Smagløsheden  er  i 
stadig  Stigen  og  naar  undertiden  en  utrolig  Højde.  Man 
behøver  blot  at  se  paa  Titlerne  for  at  faa  et  Indtryk  af  den  Luft, 
der  slaar  en  i  Mode  fra  disse  Bøger.  Holberg  anfører  i  en  af  sine 
Epistler  (den  126de),  i  hvilken  han  spotter  derover,  følgende  (ikke 
opdigtede)  Titler :  ,.Nyt  Skind  paa  Merians  Tromme.  Bibelske 
Stueuhr.  En  from  Kristens  Nathue,  sammensyet  med  kraftige 
Sprog  af  den  hellige  Skrift.  Solens  blodrøde  Nedgang. 
Duen  i  Klippens  Rif.  Evigheds  Pegefinger.  Lystmad.  For- 
ældre- og  Børne-Konfekt.  Fandens  fire  Døtre.  Kateketisk 
Mælk.  Katekismi  Postbud  og  Brevdrager"  og  tilføjer,  at 
„man  maa  og  se  til,  at  Titlen  opfylder  den  første  hele  Side 
af  Skriftet,  saa  at  den  giver  til  Kjende  ikke  alene  alt,  hvad 
det  indeholder,  men  endogsaa  hvad  det  ikke  indeholder". 
Ved  Opremsningen  af  de  anførte  Titler  siger  han  ironisk 
beklagende,  at  der  er  kun  faa  saadanne  „sindrige  Titler",  og 
at  ellers  „ere  de  øvrige  kun  tørre  og  mavre",  hvilket  er 
Skade,  eftersom  „Titler"  paa  Bøger  have  samme  Virkning, 
som  Tjære  paa  Hjul",   men    der   er  i    Virkeligheden  Overflod 

paa  Andagtsbøger  fra  det  1 7de  Aarhundrede,  hvis  Titler  ikke  staa 
tilbage  for  de  nævnte  i  „Sindrighed".  En  enkelt  Titel,  hverken 
bedre  eller  værre  end  saa  mange  andre,  skal  anføres  fuldstændig. 
Det  er  et  Skrift  af  Niels  Helvad  fra  1629  og  hedder  saaledes: 
„Morsus  Diaboli  eller  den  bitre  Sandhed  om  Judas  Ischarioths, 
Kristi  Forræders  Kompagni  og  Gildehus,  til  hvilket  henhører 
alle  falske,  forræderske,  løgnagtige  Øretuder,  Trappedrager, 
Spitzhøfder,  Bagvasker,  BekHkker,  Ridderø  (o:  Ridder  Rød), 
Talerkenslikkere,  Øjentjenere,  Parasiter,  Kalumnianter,  Ære- 
skj ænder,  Paskvillenskriver  og  -digter."'  Af  den  store  Mang- 
foldighed fortjener  kun  nogle  enkelte  at  fremhæves  for  deres 
gode  Egenskaber.  Niels  Hemmingsens  „Livsens  Vej"  og 
Brochmands  Huspostille  ere  allerede  nævnte,  ligeledes  Jer- 
sins  tre  Skrifter,  der  ogsaa,  og  maaske  nærmest,  kunne  regnes 
med  til  den  folkelige  Andagtsliteratur.  Endnu  skal  anføres 
j.Hellige  Dages  hellige  Tanker  over  Evangelierne  og  Epist- 
lerne" (1684  og  1693),  en  Postille  af  Henrik  Gerner,  hvis 
Forfattervirksomhed  som  Digter  og  Sprogmand  senere  vil 
blive  omtalt,  og  som  ogsaa  i  denne  Prædikensamling  ud- 
mærker sig  fordelagtig  i  Henseende  til  Sprog  og  Stil  i 
Sammenligning  med  de  fleste  af  sine  samtidige. 

En  sørgelig  fremragende  Plads  blandt  de  Skrifter,  der 
skulde  tjene  Lægfolk  til  religiøs  Oplysning,  indtager  den 
overordentlig  righoldige  Overtroens  Literatur.  Den  mangel- 
fulde Naturkundskab  i  Forbindelse  med  Tidens  hele  bornerte 
Retning  i  religiøs  Henseende,  den  aandløse  Maade,  hvorpaa 
den  hellige  Skrift  opfattedes,  maatte  gjøre  Jordbunden  særlig 
modtagelig  for  Ukrudt  af  denne  Art.  „Livsanskuelsen  havde 
tabt  al  Natur  og  Friskhed",  hedder  det  i  den  ypperlige 
Karakteristik,  N.  M.  Petersen  har  givet  af  det  lærde  Tids- 
rum paa  dette  Punkt*).  „Trossystemet  gik  netop  ud  paa 
Livets    Fordømmelse,    Menneskenaturens    totale    Fordærvelse. 


*)  Bidr.  t.  d.  d.  danske  Lit.  Hist.  III,   186. 

Gud  var  en  bestandig  fortørnet  Gud,  og  han  delte  Herre- 
dømmet over  Verden  med  Djævelen.  Alle  naturlige  Be- 
givenheder stredes  de  om;  alle  Landeplager  vare  Straffe- 
domme; naturlige  Sygdomme  betragtedes  som  Djævelens 
Værk.  Den  menneskelige  Skæbne  knyttedes  til  Himlens 
Begivenheder ,  for  at  udforske  den  hengav  man  sig  til  Stjærne- 
tyderi  og  Nativitetsstilling.  Troen  paa  lykkelige  og  ulykke- 
lige Dage  fremkaldte  Ængstelighed  ved  ethvert  Skridt  i 
Livet.  Der  saas  Tegn  og  underlige  Gjerninger  ikke  blot  paa 
Jorden,  i  Misfostre,  i  Storm  og  i  Jordskjælv,  men  ogsaa  paa 
Himlen;  ved  Kometer  og  Blodregn  prædikede  Gud  i  sin 
Vrede  for  den  syndige  Slægt.  Literaturen  oplyser,  at  Præste- 
standen i  Almindelighed,  skjønt  klassisk  dannet  og  theologisk 
oplært,  ikke  stod  over  Hoben,  og  det  er  sande  Lysglimt, 
naar  man  finder  enkelte  Undtagelser  derfra.  Rædsomst  ytrer 
denne  Ugudelighed  sig  ved  Troen  paa  Djævelen  og  hans 
Gjerninger,  hans  Ord  og  Sakramenter,  og  i  dens  Følger: 
Troen  paa  Besættelse,  Forgjørelse  og  anden  Trolddom,  gruelig 
Tortur  og  Døden  paa  Baalet".  I  alle  de  i  denne  Karakteri- 
stik angivne  Retninger  har  Overtroen  efterladt  sig  talrige 
Spor  i  Literaturen  i  Skrifter,  der  for  os  naturligvis  kun  have 
rent  kulturhistorisk  Interesse  til  Oplysning  af  Tidsalderens 
Tænkemaade,  hvilket  de  imidlertid  ogsaa  have  i  meget  høj 
Grad,  men  som  den  Gang  spillede  en  overordentlig  betydelig 
Rolle.  Der  er  næppe  ret  mange  af  Tidens  Forfattere,  selv 
af  de  allerbetydeligste,  der,  naar  de  kom  til  at  berøre  dette 
Æmne,  ikke  røbede,  at  de  fuldstændig  delte  Tidsalderens 
forfærdelige  Vildfarelser  paa  dette  Omraade.  Niels  Hemming- 
sen nærer  saaledes  ingen  Tvivl,  om  „at  Foragt  for  den  sande 
Guds  Dyrkelse  er  Aarsag  til,  at  de  ubarmhjærtige  Tyrker 
have  rejst  sig  imod  Kristenheden";  Jesper  Brochmand  giver 
Anvisning  til  at  fordrive  Spøgelser  og  helbrede  Folk,  der 
ere  besatte  af  Trolddom,  og  selv  Jersin,  som  var  iblandt  de 
første,    der   stillede   sig   imod  den  voxende  Overtro  og  i  den 

Anledning  blev  udraabt  som  Atheist  og  Fritænker,  er  dog 
ikke  kommen  videre,  end  at  han  i  sin  „Traktat  om  Mirakler 
o,  s.  V.",  det  Skrift,  der  netop  skaffede  ham  dette  Ry  for 
ugudelig  Vantro,  f.  Ex.  kan  sige:  „Derfor  vil  jeg  ikke  raade 
nogen  til  at  sige  paa  denne  Dag,  at  alle  de  sælsomme  Hændelser, 
som  sig  begiver  med  vanskabte  Fødseler,  med  Aabenbaringer, 
med  Blod,  i  Vand,  paa  Klæder,  i  Maden  og  med  Tegn  paa 
Himmelen,  skulde  aldeles  intet  have  paa  sig,  eller  Gud  al- 
deles derforuden  at  være,  saa  at  de  slet  uden  al  Efter- 
tænkelse  skulle  gaas  forbi.  Men  dog  er  det  vist  derhos,  og 
kan  ikke  nægtes,  at  Fanden  haver  sin  Finger  i  mange 
Stykker  og  spøger  og  giver  sig  udi  mange  Gjeminger  for 
Gud  og  vil  tros  for  Gud,  da  det  dog  er  Satan  selv  fra 
Helvede".  Om  at  indlade  os  paa  at  gaa  i  det  enkelte  med 
denne  Literatur  om  Tegn  og  underlige  Gjerninger  af  den 
Art,  som  Holberg  paa  saa  mange  Steder  i  sine  Skrifter 
driver  Gjæk  med  —  thi  endnu  i  hans  Dage  passerede  de 
jævnlig  — ,  kan  der  naturligvis  her  ikke  være  Tale.  Kun 
skal  her  som  et  exemplum  instar  omnium  mindes  om  Skriftet 
„Kjøge  Huskors",  en  udførlig  Beretning  om  alle  Djævelens 
Bedrifter  i  Kjøge  i  Aarene  1607— 1608,  som  Johan  Bruns- 
mand,  den  Gang  Rektor  paa  Herlufsholm,  senere  Præst,  ud- 
gav 1674,  og  i  hvilket  denne  Literatur  vist  nok  kan  siges  at 
kulminere.  Bogen  modtoges  med  Begjærlighed,  „gjorde 
Lykke"  og  gjorde  sin  Forfatter  navnkundig.  Først  hen  imod 
Slutningen  af  det  17  de  Aarhundrede  begynder  der  en  svag 
Reaktion,  som  bl.  a.  viser  sig  i,  at  dog  Bedragerierne  i  den 
bekjendte  Thistedske  Besættelsessag  afsløredes. 

Ved  Siden  af  Theologien  trivedes  ogsaa  de  friere  Viden- 
skaber, ikke  blot  i  den  Forstand,  at  man  tilegnede  sig  de 
Resultater,  som  den  over  hele  Evropa  med  største  Iver  drevne 
Forskning  paa  alle  Omraader  naaede,  men  ogsaa  saaledes, 
at  Danmark  tog  overordentlig  hæderlig  Del  i  det  selv- 
stændige Arbejde    og    paa    flere  Punkter    har    en  ikke  ringe 

Del  i  Æren  for  de  betydelige  Fremskridt,  der  gjordes.  Det 
var  navnlig  Naturvidenskaberne,  der  i  det  lærde  Tidsrum 
havde  Dyrkere  at  opvise,  hvis  Navne  vare  kjendte  over  hele 
den  lærde  Verden  og  for  bestandig  staa  indskrevne  i  Viden- 
skabens Historie.  Det  kunde  ved  første  Øjekast  synes  under- 
ligt, at  Erfaringsvidenskaberne  kunde  blomstre  under  det 
strænge  Herredømme,  der  øvedes  af  en  Theologi  som  den, 
vi  have  søgt  at  give  en  Forestilling  om,  thi  det  er  umiddel- 
bart indlysende,  at  de  efter  deres  inderste  Væsen  ikke  kunde  for- 
liges med  den.  At  Theologien  paa  mange  Maader  maatte  virke 
hæmmende  paa  Naturvidenskabernes  frie  Udvikling  som  paa 
alle  andre  Omraader,  følger  af  sig  selv,  og  naar  det  ikke 
skete  i  højere  Grad,  end  Tilfældet  blev,  maa  Grunden  nær- 
mest søges  i,  at  Modsætningen  imellem  dem  i  Almindelighed 
ikke  var  kommen  til  Bevidsthed  for  nogen  af  Parterne,  om 
end  enkelte  af  Naturforskerne  kunne  have  skimtet  den  mer 
eller  mindre  tydelig  til  Trods  for  alle  de  traditionelle  For- 
domme, hvori  Naturvidenskaberne  endnu  vare  hyllede,  og 
som  der  skulde  Aarhundreder  til  at  sprede.  Gjennemgaaende 
arbejdede  de  fredelig  ved  Siden  af  hinanden,  saaledes  at 
Naturvidenskaberne  i  denne  deres  Barndomsperiode  over  alt, 
hvor  de  berørte  Theologien,  anerkjendte  dennes  Overhøjhed, 
som  derfor  aldeles  ikke  følte  sig  truet  fra  den  Kant.  Det 
er  saa  langt  fra,  at  der  er  Tale  om  noget  fjendtligt  Forhold, 
at  Theologien  undertiden  søgte  Udgangspunkter  for  sine  Be- 
tragtninger i  den  rationelle  Viden,  og  vi  se  da  ogsaa  i  denne 
Polyhistoriens  Tidsalder  adskillige  Mænd  i  gejstlige  Stillinger 
ved  Siden  af  Theologien  med  Iver  dyrke  naturvidenskabelige 
Studier. 

Mathematiken  og  de  med  den  beslægtede  Videnskaber 
gjorde  betydelige  Fremskridt.  Allerede  1562  fik  Kjøben- 
havns Universitet  sin  første  Professor  matheseos,  og  denne 
Videnskab  havde  ogsaa  uden  for  Universitetet  enkelte  Dyrkere. 
Det  var  dog  nærmest  for  Astronomiens  Skyld,  man  lagde  sig 

efter  Mathematik;  om  noget  selvstændigt  Studium  af  den  for 
dens  egen  vSkyld  var  der  næppe  Tale  hos  os,  og  selv  Astro- 
nomien dyrkedes  endnu  nærmest  af  Hensyn  til  Astrologien, 
der  stod  højt  anskrevet  hos  Evropas  Konger  og  Fyrster, 
hvilket  i  væsentlig  Grad  bidrog  til  at  fremhjælpe  Astronomien, 
som  mere  og  mere  viklede  sig  ud  af  det  mystiske  Svøb. 
Vor  første  store  iVstronom,  Tyge  Brahe,  var  saa  godt  som 
nogen  hildet  i  sin  Tids  astrologiske  saa  vel  som  i  dens 
alkymistiske  Vildfarelser,  men  Astronomien  blev  dog  for 
ham  Hovedsagen,  og  ved  den  vandt  han  sig  et  udødeligt 
Navn  i  Videnskaben. 

Tyge  Brahe  tilhørte  en  af  vore  ældste  og  mest  ansete 
Adelsslægter.  Hans  Fader  var  Rigsraaden  Otto  Brahe  til 
Knudstrup  i  Skaane,  og  paa  dette  gamle  Herresæde  blev 
han  født  den  24de  Decbr.  (14de  Decbr.  gi.  Stil)  1546.  Han 
opdroges  imidlertid  ikke  i  Hjemmet,  men  af  sin  Farbroder 
Jørgen  Brahe.  Kun  13  Aar  gammel  kom  han  til  Universi- 
tetet, men  det  varede  ikke  længe,  før  end  hans  tidlig 
vaagnende  Interesse,  for  hvad  der  foregik  paa  Himlen,  og  i 
det  hele  for  alle  Naturbegivenheder  drog  ham  bort  fra  Filo- 
sofien og  Rhetoriken,  som  han  efter  sine  nærmestes  Ønske 
lagde  sig  efter.  Det  var  Hensigten,  at  han  skulde  uddanne 
sig  for  Statstj enesten,  og  det  var  derfor  ingenlunde  efter 
hans  Farbroders  Hoved,  at  han  med  stadig  vexlende  Iver 
kastede  sig  over  mathematiske  Studier,  og  i  Haab  om  atter 
at  faa  ham  ind  i  det  ønskede  Spor  sendte  Jørgen  Brahe 
ham  nu  til  Udlandet  for  at  studere  Jura  under  Opsigt  af 
Anders  Sørensen  Vedel  som  Hovmester.  Denne  havde  de 
strængeste  Instruktioner,  men  den  unge  Tyge  slap  ikke  sin 
Yndlingsvidenskab,  men  fortsatte,  saa  godt  det  lod  sig  gjøre, 
sine  astronomiske  Studier  i  Smug  og  med  de  yderst  tarvelige 
Hjælpemidler,  der  støde  til  hans  Raadighed.  Efter  tre  Aars 
Ophold  i  Leipzig  vendte  han  tilbage  til  Danmark,  men  da 
Farbroderen    kort    efter    døde,    drog    han    atter   til  Udlandet, 

hvor  han  allerede  begyndte  at  vække  Opmærksomhed  ved 
sine  Iagttagelser  og  sine  Instrumenter.  I  Aaret  1572  op- 
dagede han  under  et  Besøg  hos  sin  Morbroder  Sten  Bilde 
paa  Herridsvad  Kloster  den  pludselig  opblussende  og  efter 
nogen  Tids  Forløb  atter  forsvindende  „nye  Stjærne"  i  Stjærne- 
billedet  Kassiopeja,  og  denne  Opdagelse  fremkaldte  hans 
første  Skrift*),  som  han  dog  kun  paa  sine  lærde  Venners  ind- 
trængende Opfordring  gik  ind  paa  at  lade  trykke,  i  det  han 
selv  fra  første  Færd  af  mente  som  de  fleste  af  sine  Stands- 
fæller,  at  det  ikke  sømmede  sig  for  en  Adelsmand  at  udgive 
Bøger.  Da  Isen  først  var  brudt,  fulgte  der  snart  flere  Skridt 
efter,  som  i  Samtidens  Øjne  maatte  tage  sig  ud  som  uværdige 
for  en  Adelsmand.  Han  ægtede  en  uadelig  Pige,  efter 
nogles  Sigende  en  Præstedatter,  efter  andres  en  Bondepige, 
hvilket  naturhgvis  i  høj  Grad  forargede  hans  jævnlige. 
Efter  Frederik  den  andens  Opfordring  holdt  han  paa  Uni- 
versitetet Forelæsninger,  som  rigtig  nok  vare  fremkaldte  ved  en 
Del  unge  Adelsmænds  Ønske  om  at  lære  noget  om  denne 
Videnskab,  men  for  Flertallet  af  Datidens  Adel  har  dette,  at  han 
saaledes  nedlod  sig  til  at  stille  sig  i  Række  med  Professorerne, 
utvivlsomt  staaet  som  noget  meget  slemt.  Han  begyndte 
mere  og  mere  at  føle  sig  utilfreds  her  hjemme,  og  han  tog 
endogså  a  paa  en  Udenlandsrejse  den  Beslutning  at  bosætte 
sig  i  Basel  for  at  kunne  leve  uforstyrret  for  sin  Videnskab. 
Frederik  den  anden  vilde  imidlertid  ikke  give  slip  paa  ham. 
For  at  faa  ham  til  at  blive  tillagde  han  ham  ikke  blot  en 
aarlig  Løn,  men  gav  ham  ogsaa  Øen  Hveen  i  Len  og  lovede 
ham  rundehg  Understøttelse  til  at  indrette  sig  der,  som  han 
fandt  det  hensigtsmæssigt  for  at  kunne  drive  sine  Studier. 
Her  levede  han  nu  i  en  og  tyve  Aar  optaget  af  betydnings- 


'^)  De  nova  et  nullius  ævi  memoria  prius  vis?  Stella,  jam  pridem  Anno  a  nato 
Christo  1572  mense  Novembri  primum  conspecta,  contemplatio  mathematica. 
Hafniæ   1573. 

fuldt  Arbejde.  Kongens  Gavmildhed  i  Forbindelse  med  hans 
egen  store  Formue  satte  ham  i  Stand  til  her  at  bygge  sit 
berømte  Uranienborg  med  Observatoriet  Stjærneborg,  til  at 
lade  udføre  kostbare  og  udmærkede  astronomiske  Instrumenter 
og  i  det  hele  til  at  indrette  sig  saaledes,  at  det  saa  vel  som 
hans  Opdagelser  og  de  Skrifter,  han  udsendte  fra  sit  Bog- 
trykkeri paa  Uranienborg,  gjorde  ham  berømt  over  hele 
Evropa  og  skaffede  ham  Besøg  ikke  blot  af  lærde  fra  alle 
Lande,  men  ogsaa  af  Konger  og  Fyrster.  Saa  længe  hans 
Velynder  Frederik  den  anden  levede,  gik  alt  vel,  men  efter 
hans  Død  begyndte  han  atter  at  blive  mere  og  mere  mis- 
fornøjet med  Forholdene  her  hjemme.  Man  var  ham  ikke 
længer  god  ved  Hove,  hvor  han  havde  mægtige  Fjender, 
som  forstode  at  indtage  den  unge  Kong  Kristian  den  Qerde 
imod  ham.  Der  begyndte  en  smaalig  Forfølgelse,  som  ikke  blot 
ytrede  sig  i ,  at  man  efterhaanden  til  Trods  for  de  givne 
Tilsagn  fratog  ham  de  Forleninger  og  andre  Begunstigelser 
der  vare  blevne  ham  skjænkede  af  Frederik  den  anden, 
samt  paa  mange  Maader  fortrædigede  ham,  men  endogsaa 
gik  saa  vidt,  at  man  sendte  to  „lærde  Mænd"  —  den  ene 
skal  have  været  den  mathematiske  Professor  Thomas  Finke 
—  til  Hveen  for  at  undersøge  de  astronomiske  Instrumenter 
o.  s.  V.  og  lod  dem  afgive  den  Erklæring,  at  Tyges  Studier 
ingen  Ting  havde  at  betyde  og  ikke  blot  var  unyttige,  men 
endogsaa  skadelige.  Ja,  man  forbød  ham  endogsaa  at  fort- 
sætte sine  Observationer  paa  et  Taarn,  man  havde  overladt 
ham  paa  Volden.  Tyge  Brahe  havde  nu  intet  Valg  længer; 
det  var  aabenbart,  at  i  Danmark  kunde  han  ikke  blive, 
og  han  rejste  derfor  1597  med  tungt  Hjærte  til  Rostock, 
hvorfra  han  gjorde  et  sidste  Forsøg  paa  at  faa  Lov  til  at 
leve  i  Fred  i  sit  Fædreland,  idet  han  skrev  et  Brev  til 
Kongen,  hvori  han  bad  ham  ikke  at  tage  ham  hans  Rejse 
unaadig  op,  og  ytrede,  at  Hensigten  med  den  ikke  var  „at 
jeg  aldeles  vilde  forlade  mit  Fædreland,  men  ikkun   at  være 

ude  om  Hjælp  og  Bistand  hos  andre  Herrer  og  Potentater, 
om  saa  muligt  kunde  være,  paa  det  jeg  ikke  skal  være  E. 
K.  M,  eller  Riget  for  meget  til  Besværing".  Kongen  sendte 
ham  et  „haardt,  man  kunde  sige  uforskammet,  Svar",  og 
dermed  var  det  afgjort,  at  Tyge  Brahe  var  landflygtig.  Der 
var  udbrudt  Pest  i  Rostock,  og  han  rejste  nu  derfor  strax 
derfra  og  begav  sig  til  den  lærde  Henrik  Rantzau,  Stat- 
holder i  Holsten,  som  overlod  ham  Slottet  Wandesborg  (Wands- 
beck),  hvor  han  strax  gjenoptog  sit  Arbejde,  der  havde  været 
afbrudt  saa  godt  som  hele  Tiden,  siden  han  maatte  forlade 
Hveen,  og  hvorfra  han  i  1598  udgav  den  med  Atbildninger 
forsynede  Beskrivelse  af  hans  Instrumenter,  Bygninger  o,  s.  v., 
der  fører  Titlen  „Astronomiæ  instauratæ  Mechanica",  og  som 
han  allerede  i  flere  Aar  havde  forberedt.  Dette  Pragtværk 
var  tilegnet  den  tyske  Kejser  Rudolf  den  anden.  Denne  op- 
fordrede ham  til  at  komme  til  Prag  og  lovede  at  understøtte 
ham  rundelig  til  hans  Studiums  Fremme,  og  dette  Tilbud  tog 
Tyge  imod.  Endnu  samme  Aar  brød  han  op,  og  Aaret  efter 
var  han  i  Bøhmens  Hovedstad,  hvor  han  døde  efter  et  Par 
urolige  og  ikke  meget  glædelige  Aars  Forløb,  den  24de  Ok- 
tober 1 60 1.  De  glimrende  Løfter,  Kejseren  havde  givet  ham, 
formaaede  denne,  som  altid  var  forlegen  for  Penge,  ikke  at 
holde,  saa  at  Tyge  arbejdede  under  temmelig  trykkede  For- 
hold, og  hertil  kom,  at  Keppler,  som  Kejseren  havde  givet 
ham  til  Medarbejder,  ikke  kunde  gaa  ind  paa  det  Verdens- 
system,  han  havde  udtænkt,  men  saa',  at  det  var  Kopernicus, 
der  havde  truffet  det  rette. 

Tyge  Brahes  Verdenssystem  stod,  som  bekjendt,  ikke  sin 
Prøve;  der  gik  ikke  lang  Tid  hen,  før  end  det  var  forkastet, 
skjønt  det  i  Datidens  Øjne  havde  det  Fortrin  frem  for  det 
kopernikanske,  at  det  var  i  Overensstemmelse  med  Biblen, 
medens  dette  maatte  synes  at  stride  imod  den.  Og  dog  har 
Tyges  Berømmelse  holdt  sig  usvækket  gjennem  Tiderne,  fordi 
han  i  VirkeHgheden    til    Trods    herfor    og  til  Trods   for  sine 

astrologiske  Drømmerier  bragte  Videnskaben  et  betydeligt 
Stykke  frem,  „I  Astronomiens  Historie  er  hans  Minde  ufor- 
gængeligt. Hans  Iagttagelser  dannede  en  ny  Epoke;  han 
rensede  dem  fra  Refraktionens  Fejl.  Han  efterlod  en  For- 
tegnelse over  Fixstjærnerne,  nøjagtigere  end  de  hidtil  værende. 
Han  opdagede  Maanens  Variation  og  flere  Egenheder  ved 
dens  Bane.  Han  godtgjorde,  at  Kometerne  ikke  vare  Meteorer 
i  vor  Atmosfære,  men  Himmellegemer.  Men  vigtige  vare 
især  hans  Uddannelse  og  Opfindelse  af  de  astronomiske  In- 
strumenter og  de  med  dem  i  mere  end  30  Aar  gjorte  Iagt- 
tagelser af  Planeternes  Bevægelser.  Tyge  Brahes  Fejltagelser 
forsvinde  ganske  ved  Siden  af  hans  rene  videnskabelige  Sans. 
Hans  Verdenssystem  hindrede  ham  ikke  i  at  anstille  Iagt- 
tagelser, „der  i  Nøjagtighed  overgik  alt,  hvad  den  praktiske 
Astronomi  til  den  Tid  havde  frembragt",  og  paa  denne 
Grundvold  opførtes  den  nyere  Astronomi:  Tyge  Brahe  gav 
Iagttagelsen,  Keppler  udledte  Loven,  og  Newton  opfattede 
Lovens  Grund."*) 

Den  Dumhed  og  hensynsløse  Uvilje ,  der  havde  jaget 
den  største  Videnskabsmand ,  Danmark  ejede  i  hine  Tider,  i 
Landflygtighed,  gik  ogsaa  ud  over  det  verdensberømte  Hjem, 
han  havde  bygget  sin  Videnskab.  Allerede  faa  Aar  efter,  at 
Tyge  Brahe  havde  forladt  Hveen,  var  der  saa  godt  som 
intet  tilbage  af  det  stolte  Uranienborg. 

Blandt  Tyge  Brahes  Disciple  fortjener  at  nævnes  hans 
Søster  Sofie  Brahe  (1556 — 1643),  en  af  sin  Tids  kundskabs- 
rigeste Adelsdamer,  saa  forfaren  i  Astronomi,  at  hun  tidlig 
kunde  gaa  sin  Broder  til  Haande  ved  hans  Observationer, 
men    dog    endnu    ivrigere    optagen    af   astrologiske   og   alky- 


*)  N.  M.  Petersen  Bidr.  t.  d.  d.  Lit.  Hist.  III,  230.  Jvnf.  F.  R.  Friis: 
Tyge  Brahe.  1871 ;  P.  Pedersen:  Den  danske  Astronom  Tycho  Brahes 
Liv  og  Levnet,  1838.  J.  L.  Heibergs  Afhandling:  „Hveen,  tilforn  Dan- 
marks Observatorium"  (Prosaiske  Skrifter  IX.) 

mistiske  Studier*),  Den  tidligere  som  theologisk  Forfatter 
omtalte  Kort  Aslaksen  var  et  Par  AarTyge  Brahes  Med- 
hjælper paa  Hveen  og  var  en  af  de  Disciple,  denne  havde  størst 
Tillid  til.  Saa  vel  i  særlig  naturvidenskabelige  og  filosofiske 
Skrifter  som  ogsaa  i  Skrifter,  der  maa  henregnes  til  det  the- 
ologiske  Forfatterskab,  har  han  nedlagt  Resultaterne  af  de 
under  hans  store  Lærers  Avspicier  begyndte  Studier  i  denne 
Retning.  Peder  Jakobsen  Flemløse  (1554 — 1598),  der  i 
ti  Aar  var  Tyge  Brahes  Amanuensis,  har  bl.  a.  udgivet  „En 
elementisch  oc  jordisch  Astrologia"  (1591)  d.  v.  s.  en  An- 
givelse af  Kjendetegn  paa  Vejrligets  Forandringer,  en 
Meteorologi  efter  Tidens  Lejlighed.  Tyges  kjæreste  og  betyde- 
ligste Discipel  var  dog  Kristen  Longberg  [Longomontanus] 
(1562 — 1647),  der  selv  vandt  sig  et  udmærket  Navn  som  Astronom 
og  Mathematiker.  Han  var  en  fattig  Bondesøn,  der  i  sit 
femtende  Aar  løb  fra  Ploven  til  Viborg  Skole,  som  han  først 
forlod  elleve  Aar  efter,  I  de  sidste  tolv  Aar  af  Tyge  Brahes 
Liv  var  han  dennes  stadige  Medarbejder.  Kejser  Rudolf 
søgte  at  faa  ham  til  at  blive  i  Prag  som  Tyges  Efterfølger, 
men  han  afslog  dette  Tilbud  saa  vel  som  flere  andre,  der  fra 
forskjellige  Sider  blev  gjort  ham.  Han  vendte  tilbage  til  Dan- 
mark, hvor  han  1605  blev  Professor  ved  Universitetet,  dog  først 
1607  i  Mathematik.  Han  har  udgivet  en  anselig  Række  af 
astronomiske  og  mathematiske  Skrifter. 

Efter  at  disse  Studier  vare  blevne  dyrkede  med  saa  stor 
Fremgang  af  Tyge  Brahe  og  Kristen  Longberg,  sank  de  en 
Tid  her  hjemme  tilbage  i  det  gamle  Spor;  der  var  vel  ad- 
skillige, som  lagde  sig  efter  dem,  og  man  indskrænkede  sig 
ikke  udelukkende  til  Øvelser,  men  havde  ogsaa  Opmærksom- 
heden henvendt  paa,  hvad  der  kom  frem  i  Udlandet,  saaledes 
var  f.  Ex.  Rasmus  Bartholin  i  Leiden  bleven  bekjendtm.ed 
Descartes'  mathematiske  Opdagelser  og  udgav  et  Par  Skrifter 


*')  J.  L.  Heiberg:  „Sophie  Brahe"  (Prosaiske  Skrifter  IX). 

derom,  men  til  noget  synderligt  drev  ingen  det,  før  den  nys 
nævnte  Bartholins  Discipel  Ole  Rømer  (1644 — 1710)  frem- 
traadte  og  atter  gav  Videnskaben  et  betydeligt  Stød  fremad. 
Rømer  kastede  sig  allerede  tidlig  over  Mathematik,  og  da  For- 
holdene førte  ham  til  Frankrig,  vandt  han  under  et  tiaarigt 
Ophold  her  (1671  — 1681)  et  evropæisk  berømt  Navn  ved  sine 
forskjellige  mekaniske  Opfindelser  og  videnskabelige  Op- 
dagelser, af  hvilke  hans  epokegjørende  Bestemmelse  af 
Lysets  Hastighed  (1675)  er  den  vigtigste.  Ved  sin  Hjem- 
komst til  Danmark  blev  han  Professor  i  Astronomi,  og  han 
vedblev  til  det  sidste  at  anstille  Observationer  og  paa  anden 
Maade  at  arbejde  for  denne  Videnskab,  som  han  ogsaa  her 
berigede  med  flere  vigtige  Opdagelser  (bl.  a.  Bestemmelsen 
af  Fixstjærnernes  Parallaxe),  skjønt  hans  Tid  og  store  Ar- 
bejdskraft paa  mangfoldige  Maader  blev  tagne  stærkt  i  Beslag 
af  Regeringen,  saa  at  hans  Navn  er  knyttet  til  en  Mængde 
vigtige  praktiske  Foranstaltninger  {Indførelse  af  ens  Maal  og 
Vægt  over  hele  Riget,  den  første  Matrikel  for  hele  Landet 
o.  s.  V.)  De  talrige  Instrumenter,  han  udtænkte  og  til  Dels 
selv  udførte  —  Observatoriet  ejede  længe  efter  hans  Død  54 
— ,  skaffede  ham  Navn  af  „den  danske  Arkimedes".  Største 
Delen  af  hans  Observationer  gik  til  Grunde  ved  Kjøbenhavns 
Brand  1728. 

Ogsaa  Naturvidenskabens  øvrige  Grene  dyrkedes  med  ud- 
mærket Held  af  fremragende  lærde.  Ole  Worm  (1588— 
1654),  der  senere  atter  vil  blive  omtalt  i  Anledning  af 
sine  vigtige  og  mærkelige  Arbejder  i  den  nationale  Old- 
granskning,  vandt  ogsaa  et  anset  Navn  i  Medicinen  og  de 
dermed  beslægtede  Videnskaber,  navnlig  Anatomi  og  Botanik, 
som  han  behandlede  i  adskillige  lærde  Skrifter  for  ikke  at  tale 
om  de  mangfoldige  Breve,  han  vexlede  med  en  stor  Mængde 
lærde  i  og  uden  for  Norden,  og  i  hvilke  der  er  nedlagt  en 
umaadelig  Lærdom  i  forskjellige  Retninger*).     Endnu   større 


*)  De  Rester,  der  vare  blevne  tilbage  af  denne  overordentlig  omfattende,  mange- 

Navnkundighed  vandt  dog  Kaspar  Bartholin  (1585 — 1629), 
Stamfaderen  til  den  talrige  Slægt,  som  flere  Generationer 
igjennem  ved  fremragende  Lærdom  hævdede  dette  Navn  som 
et  af  den  lærde  Tids  ypperste.  Det  var  især  som  Anatom, 
Kaspar  Bartholin  udmærkede  sig  —  hans  „Institutiones  ana- 
tomiæ"  (Wittenberg  161 1),  der  udkom  i  gjentagne  Oplag  og 
blev  oversat  paa  flere  Sprog,  maa  betragtes  som  det  første 
almindelige  anatomiske  Grundlag  — ,  men  ogsaa  hans  fysiske 
og  medicinske  Skrifter  stode  i  stor  Anseelse.  Hans  Hoved- 
virksomhed som  naturvidenskabelig  Forfatter  falder  mellem 
Aarene  161 1,  da  han  blev  Professor  ved  Universitetet,  og 
1623,  da  han,  efter  imod  Formodning  at  være  sluppen  igjennem 
en  farlig  Sygdom,  i  Følge  et  Løfte,  han  under  denne  havde 
aflagt,  kastede  sig  over  Theologien,  i  hvilket  Fag  han  blev 
Professor  Aaret  efter.  En  dygtig  Læge  og  Anatom  var 
ogsaa  Simon  Paulli  (1603— 1680),  hvis  Navnkundighed  dog 
især  er  knyttet  til  hans  „Flora  Danica.  Det  er:  Dansk  Urte- 
bog-' (1648),  den  første  danske  Botanik,  skrevet  af  ham  paa 
Latin,  men  oversat  paa  Dansk  af  en  af  hans  Disciple.  Ogsaa 
Botanikeren  Peder  Kylling  {f  1696)  fortjener  at  nævnes 
for  sit  „Viridarium"  (1688)  en  udførlig  Fortegnelse  over  vildt 
voxende  Planter  i  Danmark,  der  indeholder  næsten  tre  Gange 
saa  mange  Plantenavne  som  Paullis  Flora.  Samme  Aar,  som 
Simon  Paulli  udgav  det  nævnte  mærkelige  Værk,  af- 
traadte  han  Professoratet  i  Anatomi  og  Kirurgi  til  Kristen 
Longbergs  Efterfølger  som  mathematisk  Professor  Thomas 
Bartholin,  en  Søn  af  den  ovenfor  omtalte  Kaspar  Bartho- 
lin. Thomas  Bartholin  (i6i6 — 1680)  blev  ikke  blot  den 
ypperste  af  denne  lærde  Slægt,  men  vandt   sig  et   evropæisk 


sidige  og  indholdsrige  Brevvexling,  bleve  udgivne  af  Gram  1728,  men 
Oplaget  gik  for  største  Delen  tabt  ved  Kjøbenhavns  Brand,  hvorfor  det 
kgl.  danske  Selskab  for  Historien  og  Sproget  foranstaltede  en  ny  Udgave: 
Olai  Vormii  et  doctorum  virorum  ad  eum  epistolæ"'.     2  voll.  Hafn.   1751. 

Navn    og     er    uden    Sammenligning     Danmarks    berømteste 
Anatom.     Allerede  paa  den  store  Rejse,   han  i  Aarene  1637 
— 46  gjorde  til  de  første  Universiteter  i  Evropa,   havde  hans 
Navn  en  saadan  Klang  i  den  lærde  Verden,   at   han  i  Padua 
blev  valgt  til  Prorektor  og  Syndicus  ved  Universitetet,  og  at 
man    søgte    at   knytte   ham  til  Akademiet  i  Messina,  hvilket 
han  afslog  af  Kjærlighed  til  Fædrelandet.     Efter  hans  Hjem- 
komst var  hans  Berømmelse  i  stadig  Stigen  som  Følge  af  de 
Opdagelser,  han  gjorde.     Den   bekjendteste   af  disse   er  Op- 
dagelsen   af   de    lymfatiske  Kar,    som    han   og    den  berømte 
svenske    Lærde    Olof   Rudbeck    omtrent    gjorde    samtidig   — 
Rudbeck  dog  i  Virkeligheden  først  — ,   men,   som   det  synes, 
uafhængige  af  hinanden.      Bartholin  offentliggjorde  den  først 
(1652),    og    der    opstod    nu    en    heftig    Strid    imellem    de    to 
rivaliserende    lærde    og    deres  Tilhængere,   om  hvem  af  dem 
Æren    tilkom.       Hvem    af   dem    der  i  Virkeligheden  har   de 
gyldigste  Krav  paa  den,    eller    om   den   ikke  tilkommer  dem 
begge,    lader    sig    vel   næppe    afgjøre    med    fuld    Sikkerhed. 
Samtiden  tilkjendte  almindelig  Bartholin  den,    men  Rudbeck 
har  endnu  i  den  nyeste  Tid  fundet  varme  Talsmænd  for  sine 
Adkomster    til    den.       Bartholins    Skrifter    ere    overordentlig 
talrige      og     indeholde     Iagttagelser      paa     saa     godt     som 
alle     Omraader     af    Lægevidenskaben,      særlig     maa     frem- 
hæves   den     anselige     Samling     (fem     Bind)     „Acta     medica 
et    philosophica",    som    han    udgav    fra     1673     til    sin    Død, 
og  hvori  mange  Afhandlinger   ere   af  ham,   hans  store  lærde 
Brevvexling,  samt  hans  „Cista  medica",  i  hvilket  han  ligesom  i 
mangfoldige    andre    Skrifter    gav    vigtige    Bidrag   til    Læge- 
kunstens Historie  i  Danmark.      Ved  Siden  heraf  fik  han  Tid 
til  at  tilfredsstille  sin  Trang  til  Kundskab  i  forskjellige  andre 
Retninger,  i  hvilke  han  ogsaa  producerede   enkelte  Skrifter, 
som,    maalte  med  Datidens  Maal,    fortjene  al  Anerkj endelse, 
hvilken  da  ogsaa  blev  dem  til  Del.     Han  har  saaledes  efter- 
ladt sig  enkelte  Arbejder  i  Theologi    og    Fædrelandets    Hi- 
storie og  er  i  det  hele    taget  en   smuk  Type  paa,   hvorledes 

den  mere  og  mere  om  sig  gribende  Polyhistori  kunde  for- 
enes med  grundig  og  omfattende  Lærdom  i  en  enkelt 
Retning. 

Thomas  Bartholin  havde  mange  dygtige  Disciple,  af 
hvilke  flere  vandt  evropæisk  Ry;  dette  gjælder  bl.  a.  hans 
Søn,  Lægen  og  Anatomen  Kaspar  Bartholin  (1655— 1738), 
men  baade  han  og  de  andre  overstraaledes  dog  af  Ole 
Borch  og  i  endnu  højere  Grad  af  Niels  Stensen,  et  af  de 
ypperste  Navne,  den  lærde  Tid  har  at  opvise.  Ole  Borch 
(1626 — 1690)  var  endnu  mere  end  hans  Lærer  Th.  Bartholin 
en  Type,  og  det  en  smuk  Type  paa  Datidens  Trang  til 
alsidig  Lærdom.  Han  var  paa  én  Gang  en  fremragende 
Filosof,  Kemiker  og  Anatom,  Botaniker  og  Læge,  Filolog  og 
latinsk  Digter;  i  alle  disse  Retninger  udfoldede  han  en  rig 
Forfattervirksomhed ,  og  i  dem  alle  vandt  han  et  berømt 
Navn,  men  Kemien  og  den  latinske  Filologi  var  dog  de 
Videnskaber,  i  hvilke  han  fortrinsvis  udmærkede  sig*). 

Niels  Stensen  (1638  — 1686)  er  med  Føje  bleven  be- 
tegnet som  „næst  Tyge  Brahe  den  overordentligste  Mand  i 
dette  Tidsrum  der  dog  er  saa  rigt  paa  udmærkede  Viden- 
skabsmænd". Efter  i  nogle  Aar  at  have  studeret  Medicin  og 
Anatomi  under  Simon  Paulli  og  Thomas  Bartholin  drog  han 
til  Leiden,  hvor  han  foruden  Anatomien  ogsaa  dyrkede  Filo- 
sofi og  Kemi.  Han  gjorde  her  flere  vigtige,  til  Dels  epoke- 
gjørende  anatomiske  Opdagelser,  saa  at  der  allerede  gik  Ry 
af  ham  baade  ude  og  hjemme,  da  han  kom  til  Paris,  hvor 
han  vakte  stor  Opsigt  ved  sine  Sektioner  og  især  ved  sine 
Undersøgelser  af  Hjærnen.  I  en  Alder  af  tredive  Aar  an- 
saas  han  for  Evropas  første  Anatom.  I  Paris  var  han 
imidlertid  under  Paavirkning  af  Bossuet  kommen  ind  paa 
religiøse  Grublerier,  som  han  hidtil  ikke  havde  givet  sig 
synderlig  af  med;  han  kom  dybere  og  dybere  ind  i  theo- 
logiske   Granskninger,    og    i   Aaret    1669  gik    han    under    sit 


*)  E.  F.  Koch:  Oluf  Borch,  en  literærhist.  biogr.  Skildring  1866. 

Ophold  i  Florens,  hvor  han  var  bleven  knyttet  til  Akademiet 
del  Cimento  som  Professor  i  Anatomi,  over  til  Katholicismen. 
Han  opgav  imidlertid  endnu  ikke  sine  naturvidenskabelige 
Granskninger,  ja  han  aabnede  helt  nye  Felter  og  grund- 
lagde en  hidtil  uanet  Videnskab.  Geognosien,  som  han  var 
bleven  ført  ind  paa  under  sit  Ophold  i  Italien  ved  Iagttagelsen 
af  Bjærgenes  Dannelse,  Forekomsten  af  Fossilier  o.  s.  v.  Det 
berømte  Skrift,  hvorved  han  saaledes  brød  Naturkundskaben 
nye  Baner*),  vakte  vel  strax  ved  sin  Fremkomst  megen  Op- 
mærksomhed, men  Forfatteren  var  her  et  helt  Aarhundred 
forud  for  sin  Tid,  saa  lang  Tid  skulde  der  hengaa.  før  hans 
Ideer  optoges  og  kom  til  deres  Ret  i  Videnskaben.  .Som 
Titlen  („Prodromus")  antyder,  skulde  dette  Skrift  kun  være 
en  Forløber  for  et  større  Værk,  som  imidlertid  aldrig  udkom, 
skjønt  han  næsten  havde  det  færdigt.  Grunden  hertil  maa 
vist  nok  nærmest  søges  i,  at  Katholicismen  nu  mere  og  mere 
lagde  helf  Beslag  paa  ham,  hvilket  ogsaa  havde  til  Følge, 
at  han  intet  af  Betydenhed  udrettede  her  hjemme.  Han 
kaldtes  tilbage  af  Frederik  den  tredje,  der  ansatte  ham  som 
Professor  i  Anatomien,  men  da  Kongen  kort  efter  døde,  drog 
han  atter  tilbage  til  Florens.  Griffenfeldt  gjorde  endnu  et 
Forsøg  paa  at  knytte  denne  udmærkede  j\Iand  til  Fædre- 
landet, men  uden  synderligt  Held.  Han  kom  tilbage  til  Dan- 
mark 1672  og  forestod  i  to  Aar  Anatomikamret,  saa  vendte 
han  tilbage  til  Italien,  hvor  han  lod  sig  præstevie  1675;  fra 
nu  af  viede  han  sit  Liv  helt  til  Kirkens  Tjeneste  og  var 
fuldstændig  tabt  for  Videnskaben.  1677  blev  han  Biskop  in 
partibus  og  kort  efter  apostolisk  Vicar  i  Nordtyskland  og 
Danmark.  I  denne  Egenskab  døde  han  1686  i  Schwerin 
efter  at  have  tilbragt  sine  sidste  Aar  i  en  anstrængende 
Virksomhed  og  med  strænge  Andagtsøvelser**). 


*)  De  solido  intra  solidum  naturaliter  contento   dissertationis  prodromus.     1669. 
**)  J.  Wichifeld:  Erindringer  om    den  danske  Videnskabsmand  Niels  Stensen. 
Hist.  Tidsskr.  3  R.  IV. 

Den  Rolle,  Latinen  spillede  som  Meddelelsesmiddel  for 
al  Kundskab,  medførte  ikke  blot,  at  alle  maatte  være  fuld- 
stændig hjemme  i  dette  „lærde"  Sprog  og  kunne  udtrykke 
sig  let  og  flydende  deri,  medens  Modersmaalet  var  sat  til 
Side,  men  det  blev  ogsaa  en  naturlig  Følge  heraf,  at  den 
latinske  Filologi  af  enkelte  dreves  med  Iver  ud  over  det  Om- 
fang, som  Tiden  nødvendig  krævede  af  alle.  Skrifter  af 
nogen  virkelig  Betydning  fremkom  der  dog  ikke  mange  af 
paa  dette  Omraade,  skjønt  det  ingenlunde  var  noget  ringe 
Antal  af  Forfattere,  der  syslede  først  og  fremmest  med 
grammatiske,  men  ogsaa  med  antikvariske,  literærhistoriske 
og  andre  her  hen  hørende  Studier.  Den  berømteste  af  dem 
var  Ole  Borch.  Denne  vandt  ogsaa  stor  Navnkundighed 
for  sin  Færdighed  i  Udøvelsen  af  latinsk  Poesi,  som  han 
lagde  for  Dagen  ikke  blot  i  mangfoldige  Lejlighedsdigte,  men 
ogsaa  i  større  historiske  Digte.  Tallet  paa  latinske  Poeter 
fra  denne  Periode  er  umaadelig  stort,  og  mange  af  dem  nød 
stor  Anseelse  for  deres  Produkter,  som  dog  kun  yderst  und- 
tagelsesvis kunne  have  Krav  paa  nogen  som  helst  Interesse 
for  os  ud  over  den,  der  er  knyttet  til  de  historiske  Kjends- 
gjerninger,  de  meddele,  og  de  Bidrag,  der  i  dem  ere  at  hente 
til  Oplysning  af  Tidsalderens  Sæder  og  Tænkemaade.  Der 
er  ikke  ret  mange,  om  overhovedet  nogen  af  disse  Poeter, 
der  fortjener  at  kaldes  Digtere  i  den  Betydning,  vi  give  dette 
Ord.  Det  meste  af,  hvad  de  frembragte,  var  Lejlighedsdigte, 
thi  der  skete  ikke  den  Ting,  stor  eller  lille,  i  det  offentlige 
eller  private  Liv,  uden  at  en  eller  flere  lærde  Mænd  tog  An- 
ledning deraf  til  at  paakalde  Muserne.  Stilen  er  gjennem- 
gaaende  yderst  ordrig,  smagløs  og  bombastisk,  udpyntet  med 
Allegorier  og  Ordspil,  saa  at  det  spinkle  Indhold  som  oftest 
drukner  i  denne  Ordflom,  hvor  det  først  og  fremmest  kommer 
an  paa  at  udtrykke  sig  saa  elegant  —  det  vil  efter  vore 
Begreber  nærmest  sige  opskruet  —  som  muligt,  og  at  udfolde 
den    størst    mulige    Lærdom.      Som    en    af  de    berømteste   i 

denne  Hærskare  af  latinske  Versemagere  skal  her  nævnes 
Erasmus  Lætus  (Rasmus  Glad  1520 — 82),  som  maaske 
var  den  af  dem,  der  var  nærmest  ved  at  fortjene  Digter- 
navnet. Han  havde  Ord  for  at  være  en  meget  lærd  Mand, 
„stor  i  en  ver  Lærdomsart",  men  Digternaturen  synes  at  have 
været  stærkere  i  ham  end  Trangen  til  at  gjøre  sin  Lærdom 
frugtbringende  paa  almindelig  Vis,  i  alt  Fald  opfyldte  han 
kun  daarlig  de  Pligter,  hans  Stilling  som  theologisk  Professor 
paalagde  ham.  Han  lod  for  det  meste  Universitetet  skjøtte 
sig  selv  og  tilbragte  største  Delen  af  sit  Liv  i  Udlandet,  flak- 
kende om  fra  Sted  til  Sted,  over  alt  udgivende  Digte,  der 
skaffede  ham  stort  Ry  baade  ude  og  hjemme.  Frederik  den 
anden  viste  ham,  vel  nærmest  som  Anerkjendelse  af  hans 
poetiske  Fortjenester,  den  i  de  Tider  meget  sjældne  Ære  at 
optage  ham  i  Adelstanden ,  og  Samtiden  kaldte  ham  „den 
danske  Virgil".  Flere  af  de  Digte,  han  med  en  forbavsende 
Frugtbarhed  producerede,  have  en  ikke  ringe  historisk  Inter- 
esse, saaledes  hans  Dronning  Margretes  Historie  paa  Vers 
(Margareticorum  libri  decem,  1573)  og  hans  Skildring  af  danske 
Forhold  (Rerum  Danicarum  libri  undecim,  1573).  Det  fortjener 
i  det  hele  at  fremhæves,  at  han  med  varm  Fædrelandskjærlig- 
hed  igjennem  sine  poetiske  Værker  ivrig  søgte  at  oplyse  de 
fremmede  om  Danmarks  Natur  og  Historie.  Saa'  den  beun- 
drende Samtid  i  Rasmus  Glad  Danmarks  Virgil,  fandt  den 
dets  Horats  i  Willich  Westhov  (1577 — 1643).  Han  udgav 
adskillige  latinske  Poemer,  om  hvilke  Worm*)  rigtig  nok 
siger,  at  „de  holdes  for  at  være  ikkun  maadelige".  Denne 
Dom  stemmer  imidlertid  ikke  med  den,  hans  samtidige  fæl- 
dede; Westhov  nød  stor  Hæder  baade  ude  og  hjemme  for 
sine  Digterværker.  Han  blev  „Poeta  laureatus",  Kejseren 
gjorde  ham  til  „Comes  palatinus",  og  Kristian  den  fjerde 
adlede  ham.    Vitus  Bering  (161 7 — 1675)  vandt  ligeledes  stor 


*")  i  sit  Lexikon  over  lærde  Mænd. 

Hæder  ved  sine  Digte,  navnlig  ved  sit  historiske  Digt  om  det 
østerrigske  Hus  (1648),  som  fremkaldte  et  Tilbud  fra  Kejseren 
om  at  optage  ham  i  Adelsstanden*).  I  Slutningen  af  det  lærde 
Tidsrum  turde  Flensborgeren  HenrikHarder(i642  —  i683)og 
Erik  Pontoppidan  (1616 — 1678)  have  været  de  navnkundigste 
latinske  Poeter  i  Danmark;  den  første  skrev  Heltedigte,  som 
,^lla.fma,  obsidione  liberata"  (1660)  og  „Panegyris  heroica  in 
P.  Griffenfeld"  {1675),  den  sidste  mest  Epigrammer  og  mindre 
Lejlighedsdigte.  Ved  Siden  af  den  alvorlige,  bombastiske 
Poesi  florerede  allerede  tidlig  Epigramdigtningen,  i  hvilken 
den  lærde  Poesi  i  det  hele  taget  vist  nok  præsterede  det 
bedste,  den  kunde  naa.  Ogsaa  Satiredigtningen  begyndte  tidlig, 
men  der  er  paa  dette  Omraade  kun  én  Digter,  der  kan  siges 
at  stræbe  efter  et  højere  Maal  end  personlig,  grovkornet  Skjemt, 
det  er  den  tysk  fødte  soranske  Professor,  Mathematikeren 
Hans  Laurenberg  (1590— 1658),  som  ogsaa  skrev  plattyske 
Skjemtedigte,  der  indtage  en  meget  fremragende  Plads. 

Latinen  var  Lasrdomssproget  i  Almindelighed,  men  ved 
Siden  af  den  dyrkedes  ogsaa  de  andre  gamle  Sprog  i  ikke 
ringe  Udstrækning.  Latin,  Græsk  og  Hebraisk  stode  ved 
Siden  af  hinanden  som  de  tre  „Kristi  Korses  Sprog" ,  som 
Kirkens,  Apostlernes  og  Profeternes  Sprog,  og  den  Iver, 
hvormed  Theologien  dreves,  førte  naturlig  til,  at  man  ogsaa 
lagde  sig  efter  de  to  sidst  nævnte,  og  Studiet  af  dem  udvik- 
lede sig  efterhaanden  fra  den  oprindelige  Afhængighed  af 
den  alt  beherskende  Theologi  til  en  vis  Selvstændighed.  Et 
vigtigt  Tilholdssted  for  disse  Studier  var  Universitetet  i  Leiden, 
hvor  Filologien  dyrkedes  med  udmærket  Fremgang,  og  som 
drog  saa  mange  danske  til  sig  i  denne  Periode.  Der  kan 
anføres  mange  Forfattere,  der  tog  hæderlig  Del  i  Arbejdet 
paa  dette  Omraade  med  Skrifter  af  grammatisk   og  lexikalsk 


*)  H.  F.  Rørdam:     Vitus  Bering,  en  biogr.  og  literærhist.  Skildr.     Historisk 
Tidsskr.     5.  Række,  I. 

Indhold,  vi  indskrænke  os  til  for  de  semitiske  Sprogs  Ved- 
kommende foruden  at  minde  om  de  alt  under  Theologerne 
anførte  Ivar  Stub,  Kort  Aslaksen  og  Kristen  Nold  at 
nævne  Theodor  Petræus  (-j-  1673),  vist  nok  en  af  sin  Tids 
lærdeste  Orientalister.  Han  gjorde  med  kongelig  Understøt- 
telse en  Rejse  i  Grækenland,  Syrien  og  Ægypten  og  erhver- 
vede sig  ualmindelig  Kundskab  i  Armenisk,  Persisk,  Arabisk, 
Koptisk,  Æthiopisk  o.  s.  v.  Han  samlede  mange  sjældne 
Haandskrifter ,  af  hvilke  han  fik  nogle  udgivne  i  Holland. 
Ogsaa  den  græske  Filologi  dyrkedes  med  Plid,  om  end,  hvilket 
ogsaa  gjælder  om  de  semitiske  Sprog,  næppe  af  ret  mange, 
og  der  opnaaedes  en  betydelig  Færdighed,  hvorom  vi  have 
Vidnesbyrd  i  de  græske  Vers  og  andre  Smaaskrifter ,  der 
lejlighedsvis  komme  frem  hele  Perioden  igjennem.  Det  mærke- 
ligste Fænomen  af  denne  Art  er  vel  den  græske  Messiade, 
Biskop  Peder  Vin  s  trup  (1549 — 1614)  forfattede.  Af  de  mange 
Forfattere,  af  hvem  der  haves  vSkrifter,  som  behandle  det 
græske  Sprog  eller  græske  Oldtidsforhold,  skal  her  kun  frem- 
hæves den  som  Historiker  bekjendte  Niels  Krag,  der  ogsaa 
var  Professor  i  det  græske  Sprog,  og  som  udgav  et  Skrift 
,,De  republica  Lacedæmoniorum"  (1593),  „en  smuk  udførlig 
Afhandling  om  Landet,  Folket.  Sproget,  Statsforfatningen, 
Indretninger,  Sæder  og  wSkikke".  Den  som  latinsk  Satiredigter 
omtalte  Hans  Laurenberg  forfattede  en  Beskrivelse  over 
Grækenland  med  Kort.  Som  lærde  Grækere  vandt  Rasmus 
Vinding  (1615 — 1684)  og  hans  Søn  Povl  Vinding  (1658 
— 17 12)  berømte  Navne. 

Man  Yil  af  den  her  givne  Oversigt,  i  hvilken  kun  enkelte 
af  de  betydeligste  Navne  ere  medtagne,  have  faaet  et  Indtryk 
af,  at  der  arbejdedes  ivrig  i  Filologien  her  hjemme;  de  her 
hen  hørende  Studier  spillede  i  Virkeligheden  en  saa  frem- 
trædende Rolle  i  den  Dannelse,  der  gav  Tidsalderen  dens 
Præg,  at  de  i  det  hele  taget  kun  stod  tilbage  for  Theologien. 
I  en  vis  Forstand  udrettedes  der  ogsaa  en  hel  Del,    men  vi 

møde  paa   dette  Omraade    som    næsten    over  alt  i  det    lærde 
Tidsrum  gjennemgaaende  en  Aandløshed  og  et  Pedanteri,  der 
bliver    større  og  større,    jo   nærmere   man  kommer  Periodens 
Slutning,  og  som  medførte,  at  det  Udbytte,  der  blev  vundet,  i 
Virkeligheden  ikke  var   nær   saa    stort,    som    det    den  Gang 
syntes,    i    det  meget  af,   hvad   man  den  Gang  ofrede  Tid  og 
Kræfter  paa,    er    ganske    uden  Værd.     Der  var    ganske  vist 
mangfoldige,  som  sad  inde  med  en  umaadelig  Kundskab  i  de 
gamle  Sprog,    man  kj endte  og  dyrkede,    men  som  oftest  var 
denne  Kundskab  fuldstændig  gold,    i  det  man  satte  den  som 
Maal  i  Stedet  for  at  bruge  den  som  Middel.      En   mere  ind- 
trængende wSprogbetragtning    er    der    ikke    Tale    om,    og    en 
dybere    Tilegnelse    af  Indholdet    i     de    klassiske    Forfatteres 
Værker  var  der  ligeledes  yderst  faa,  der  tænkte  paa  at  søge, 
og  endnu  færre,    der  naaede.      Hvad  der  var  at  lære  af  Old- 
tidens Skrifter    af  virkelig  Betydning    for   Aand    og  Hjærte, 
havde  man  i  Almindelighed    ingen  Sans    for;    paa    den    for- 
underligste Maade  er  en  Lærdom,    som   man  fra  en  vis  Side 
set  maa  nære  dyb  Respekt  for  paa  Grund  af  dens  Grundighed, 
parret  med  en  Kortsynethed,  der  ikke  naar  stort  længere  end 
til  den  yderste  Overflade.      Det    er    ikke  nogen  Overdrivelse, 
naar  Holberg  spotter  over  lærde  Afhandlinger  om  de  gamles 
Tøfler;  en  saadan  Afhandling  blev  virkelig  skrevet*),  og  den 
staar  ikke  alene  som  en  kuriøs  Særhed,  men  der  kunde  nævnes 
adskillige,  som  omhandle  lige  saa  vigtige  Materier.     „De  ere 
at  undskylde",  siger  N.  M.  Petersen,  „thi  Livets  poetiske  Side 
var  endnu  ikke  gaaet  op   for  nogen".      Sandheden    af   denne 
Sætning  stadfæster  sig  paa  alle  Videnskabens  Omraader  i  den 
lærde  Tidsalder,   men  paa  intet  dog  i  saa  høj  Grad  som  paa 
dette.    „Disse  Mænd  kjendte  ingen  Tilværelse  uden  den  lærde, 
ingen  Tænkning  uden   i  Syllogismer   og  havde   ingen  Anelse 


'')  Otto  Sperling:  Diatribe  de  crepidis  veterum  vulgo  Pantoffeln  dictis.  I( 

om  Poesi,  uden  for  saa  vidt  den  kunde  studeres.  Forgjæves 
laa  den  klassiske  Oldtid  for  dem  med  sine  kornrige  Agre, 
sine  frodige  Enge;  naar  de  vandrede  igjennem  dem,  plukkede 
de  kun  Partikler  og  høstede  kun  Ordax." 

Et  Omraade ,  hvor  det  ogsaa  klart  viser  sig ,  hvor  lidet 
dette  Tidsrum  med  al  sin  fragmentariske  Lærdom  i  Virkelig- 
heden mægtede,  er  Filosofien.  Om  en  virkelig  fri  Tænkning 
kunde  der  fornuftigvis  ikke  være  Tale  under  det  theologiske 
Systems  Herredømme;  saa  snart  Forholdet  tænktes  igjennem, 
maatte  det  vise  sig,  at  der  var  en  uforligelig  Modsætning 
imellem  dette  System  og  en  Filosofi,  der  vilde  følge  Tankens 
egne  Veje.  Denne  Modsætning  kom  nu  ikke  til  klar  og  fuld 
Bevidsthed  lige  saa  lidt  som  Modsætningen  imellem  Theo- 
logien  og  Naturvidenskaberne.  Tænkningen  bøjede  sig  uden 
Modstand  ind  under  Systemet,  anvendte  for  en  stor  Del  sine 
Kræfter  i  dets  Tjeneste  og  stillede  sig  i  alt  Fald  ikke  i  Oppo- 
sition dertil,  og  det  skjønt  man  ikke  udelukkende  indskrænkede 
sig  til  at  sysselsætte  sig  med  Filosofien  i  dens  fra  Middel- 
alderen overleverede  skolastiske  Form,  som  rigtig  nok  bestan- 
dig vedblev  at  spille  en  fremtrædende  Rolle,  men  ogsaa  efter 
Evne  søgte  at  følge  med  de  Bevægelser,  der  foregik  inden  for 
denne  Videnskabernes  Videnskab  i  det  øvrige  Evropa.  Pierre 
Ramée,  den  dybe  og  originale  franske  Tænker,  der  behandlede 
Aristoteles,  „som  Luther  havde  behandlet  Paven",  og  hvis 
Idéer  i  saa  mange  Retninger  blev  af  Betydning  for  den  Ret- 
ning, det  aandelige  Liv  tog  i  det  i6de  Aarhundrede,  fandt 
ogsaa  Vej  til  Danmark,  hvor  han  fandt  en  begejstret  Til- 
hænger i  Anders  Krag  (1558 — 1600),  som  udgav  et  Par 
Skrifter  om  ham ,  og  ogsaa  vakte  nogen  Interesse  for  hans 
antiaristoteliske  Filosofi.  Baco,  Descartes  og  Leibnitz  vakte 
ogsaa  nogen  Opmærksomhed  her  hjemme,  navnlig  Descartes, 
men  noget  selvstændigt  Arbejde  var  disse  Impulser  ikke 
mægtige  nok  til  at  fremkalde,  lige  saa  lidt  som  til  i  det  hele 
taget  at  virke  befriende  og  løftende. 

Den  Del  af  det  lærde  Tidsrums  Literatur,  vi  hidtil  have 
betragtet,  er  som  Helhed  saa  langt  fra  at  være  en  National- 
literatur  som  vel  muligt,  og  vi  have  kun  dvælet  saa  længe 
ved  den,  fordi  den  i  saa  væsentlig  Grad  lagde  Beslag  paa  det 
aandelige  Liv,  og  fordi  det  var  nødvendigt  at  give  et  nogen- 
lunde fyldigt  Billede  af,  hvad  der  var  at  rydde  til  Side  og 
bringe  ind  i  helt  andre  Spor,  før  end  en  folkelig  Literatur 
kunde  komme  til  at  trives.  Allerede  i  dette  Tidsrum  se  vi 
dog  denne  forberedes,  i  det  der  hele  Perioden  igjennem  findes 
Mænd,  som,  skjønt  de  for  største  Delen  skrev  med  lærde 
Læsere  for  Øje  og  i  mange  Henseender  ikke  vare  naaede 
ud  over  deres  Tidsalders  snævre  Syn,  dog  havde  Blik  for  det 
nationale  Elements  Betydning  og  ved  deres  Skrifter  arbejdede 
ivrig  og  dygtig  paa  at  skaffe  det  Anerkjendelse  i  forskjellige 
Retninger.  Denne  nationale,  til  Dels  folkelige  Strømning  er 
af  megen  Interesse,  ikke  blot  fordi  den  frembragte  adskilligt, 
der  blev  et  nyttigt  og  godt  Grundlag  for  senere  Tiders  Ar- 
bcijde,  og  fordi  den  langt  fra  var  uden  Betydning  for  Forholdet 
imellem  Literaturen  og  Folket  i  dets  Helhed,  men  ogsaa  fordi 
den  i  visse  Maader  kan  betragtes  som  en  Fortsættelse  af  det 
folkelige  Røre,  Reformationen  havde  vakt,  eller  som  et  Re- 
sultat deraf.  Blandt  de  Mænd,  der  her  blive  at  nævne,  til- 
kommer den  første  Plads  Anders  Sørensen  Vedel. 

Anders  Sørensen  Vedel  blev  født  1542  i  Vejle  (Vedel), 
hvor  hans  Fader  var  Kjøbmand.  Femten  Aar  gammel  kom 
han  til  Ribe,  hvor  han  kom  i  Huset  hos  Skolens  tidligere 
Rektor,  den  under  Reformationstiden  omtalte  dygtige  Skole- 
mand Jens  Pedersen  Grundit,  som  nu  var  Præst  ved  Dom- 
kirken ,  men  endnu  vedligeholdt  en  Slags  Opdragelsesanstalt, 
fra  hvilken  der  udgik  mange  udmærkede  unge  Mænd.  Denne, 
hvem  Vedel  sluttede  sig  til  med  inderlig  Kjærlighed,  der  fik 
et  smukt  Udtryk  i  den  Levnedsskildring  han  gav  af  ham*), 


*)  Oratio  de  vita  et  obitu  Joh.  Petri  Grundith.  1567. 

Og  Skolens  daværende  Rektor,  Salmedigteren  Hans  Thomæ- 
sen,  fik  afgj ørende  Indflydelse  paa  hele  Vedels  Aandsretning, 
og  navnlig  blev  hans  historiske  Sans  i  den  Grad  næret  og 
udviklet  i  Grundits  Hus,  at  han,  endnu  inden  han  var  atten 
Aar  gammel,  bl.  a.  havde  skrevet  en  kort  Udsigt  over  Fædre- 
landets Historie.  Nitten  Aar  gammel  kom  Vedel  til  Univer- 
sitetet, men  allerede  Aaret  efter  drog  han  uden  Lands  som 
Hovmester  for  Tyge  Brahe.  1568  blev  han  Hofpræst  hos 
Frederik  den  anden,  hvilket  bragte  ham  i  Forhold  til  mange 
af  Landets  ædleste  og  bedste  Mænd ,  hvem  det  laa  stærkt 
paa  Sinde  at  faa  Fædrelandets  Historie  ordentlig  og  udforlig 
behandlet,  og  som  nu  blev  opmærksomme  paa  hans  Dygtig- 
hed og  udprægede  historiske  Interesser  og  ivrig  opfordrede 
ham  til  at  følge  dem.  Kantsleren  Johan  Friis  gjorde,  hvad 
han  kunde  for  at  faa  Vedel  til  at  tage  det  Kald  op,  som  hans 
Lyst  og  Evner  saa  bestemt  henviste  ham  til,  i  det  han  gav 
ham  Kristjern  Pedersens  Oversættelse  og  opfordrede  ham  til 
at  forbedre  den  eller  oversætte  Saxos  Værk  paa  ny.  Vedel 
turde  imidlertid  ikke  vove  sig  til  nogen  af  Delene,  men  da 
Peder  Oxe  kort  efter  Kantslerens  Død  atter  opfordrede  ham 
dertil,  gik  han  endelig  ind  paa  at  paatage  sig  Arbejdet.  1573 
fik  han  et  Kanonikat  i  Ribe,  og  fra  nu  af  var  det  afgjort,  at 
han  skulde  vie  sit  Liv  til  at  arbejde  paa,  ,.at  vi  saa  vel  som 
andre  Nationer  kunde  have  en  ordentlig  Historie  og  Krønike." 
1575  udkom  Oversættelsen  af  Saxo.  Det  var  første  Gang,  at 
dette  ypperlige  og  i  saa  mange  Henseender  befrugtende  Værk 
blev  tilgængeligt  uden  for  de  lærde  Kredse ,  og  Vedel  vilde 
allerede  herved  have  gjort  sig  højt  fortjent,  selv  om  han  ikke 
havde  skilt  sig  saa  godt  ved  det  vanskelige  Arbejde,  som  han 
i  Virkeligheden  gjorde.  „Saxonis  Latine  er  meget  tung  og 
dyb,  og  der  vil  megen  Tid  og  Besindelse  til,  naar  han  skal 
læses,  om  man  vil  ellers  ret  forstaa  hans  Mening-',  siger  Vedel 
selv  med  Rette,  og  at  oversætte  ham  i  et  saa  lidet  bearbejdet 
Sprog,    som  det  danske  den  Gang  var,    maa  have  været  saa 

brydsomt,  at  man  nu  vanskelig  kan  gjøre  sig  nogen  rigtig 
Forestilling  derom.  Naar  man  ser  hen  til  den  Tid,  i  hvilken 
den  blev  til ,  og  til,  at  den  Opgave ,  her  var  at  løse,  i  Virke- 
ligheden ikke  gik  ud  paa  noget  ringere  end  at  bryde  Banen 
med  Hensyn  til  Udviklingen  af  en  historisk  Stil ,  kan  Vedels 
Oversættelse  ikke  prises  for  stærkt;  den  indtager  ved  sit 
sammenlignelsesvis  overordentlig  rene  og  ædle  Sprog  en  frem- 
ragende Plads  i  Datidens  Literatur  og  vil  til  alle  Tider  staa 
som  et  af  vore  mærkeligste  og  betydeligste  Sprogmindes- 
mærker. 

Det  laa  for  den  Tids  Forestillinger  nær,  at  den,  der  over- 
satte Saxo,  ogsaa  burde  fortsætte  hans  Værk.  Kristjern 
Pedersen,  Saxos  første  Oversætter,  havde  syslet  med  Arbejder 
i  denne  Retning,  og  det  var  ogsaa  Vedels  højtstaaende  Vel- 
ynderes Mening,  at  denne  havde  en  Forpligtelse  til  at  gaa 
videre  paa  den  saa  heldig  betraadte  Vej.  Han  vægrede  sig 
af  Frygt  for,  at  Arbejdet  skulde  ligge  over  hans  Kræfter, 
men  omsider  gav  han  dog  efter  for  de  gjentagne  Opfordringer, 
der  maatte  give  ham  et  stærkt  Indtryk  af,  at  alle,  hvem  denne 
Sag  laa  paa  Sinde,  satte  deres  Lid  til  ham.  Man  sørgede  for 
hans  Stilling  i  ydre  Henseende  saaledes,  at  han  helt  og  holdent 
kunde  hengive  sig  til  dette  Arbejde ;  han  bosatte  sig  nu  i  Ribe, 
hvor  han  boede  til  sin  Død ,  og  gav  sig  ivrig  i  Færd  med  at 
gjøre  Forarbejder  til  det  store  Værk,  man  havde  overtalt  ham 
til  at  paatage  sig.  Han  var  sig  Arbejdets  Betydning  fuldt  be- 
vidst og  havde  ogsaa  en  levende  Følelse  af  dets  Vanskelighed, 
da  han  skred  til  Værket,  hvilket  kommer  klart  til  Syne  i  det 
lille  Skrift  „Om  den  danske  Historie  at  beskrive",  i  hvilket  han 
udviklede  sin  Plan ,  men  hans  Mod  og  Haab  om  at  kunne 
udrette  noget  godt  og  gavnligt  derved  voxede,  jo  længere 
han  naaede  dermed,  om  det  end  blev  ham  klart,  at  hans 
utaalmodige  Velynderes  og  hans  egne  sangvinske  Forhaabninger 
om,  at  det  maatte  kunne  gjøres  paa  nogle  faa  Aar,  beroede 
paa  en  IMisforstaaelse.    Der  manglede  saa  godt  som  alle  For- 

arbejder,  og  det  kostede  stor  Møje  at  samle  det  nødvendigste 
Materiale,  i  hvilket  Øjemed  han  gjorde  flere  vidtløftige  Rejser 
rundt  om  i  Landet,  og  da  han  endelig  var  naaet  saa  vidt,  at 
han  kunde  begynde  paa  Udarbejdelsen,  tog  man  Arbejdet 
fra  ham.  Vedel  var  ikke  længere  i  Gunst  ved  Hove.  Frede- 
rik den  anden,  der  havde  interesseret  sig  levende  for  hans 
Arbejde  og  selv  havde  opfordret  ham  dertil ,  var  ikke  mere, 
og  de  fleste  af  hans  adelige  Velyndere  vare  ogsaa  døde. 
Nogle  uforsigtige  Udtryk  om  Frederik  den  anden  i  den  Lig- 
tale, han  holdt  over  ham,  har  utvivlsomt  gjort  Kristian  den 
fjerde  uvillig  stemt  imod  ham,  og  i  den  Kreds,  der  omgav 
den  unge  Konge,  var  man  vel  opsat  paa  at  faa  Danmarks 
Historie  skreven ,  men  dels  var  man  som  Følge  deraf  mis- 
fornøjet med,  at  det  trak  saa  længe  ud  med  Vedel,  og  dels 
vilde  man  have  det  gjort  paa  en  anden  Maade,  end  han  havde 
i  Sinde.  Man  var  nemlig  kommen  i  Tanke  om,  at  saadan  en 
Bog  jo  egentlig  slet  ingen  Nytte  var  til,  naar  den  var  skreven 
paa  Dansk  og  altsaa  utilgængelig  for  fremmede  lærde.  Kort 
sagt,  Vedel  var  falden  i  Unaade ,  og  man  havde  en  anden 
Mand,  som  man  ønskede  Arbejdet  overdraget  til;  det  var 
Professoren  i  Græsk  Niels  Pedersen  Krag,  som  under  en 
Sendefærd  til  Skotland  var  kommen  i  stor  Gunst  hos  Kong 
Jakob  den  sjette  og  hans  lærde  Mænd,  og  hvem  en  af  disse 
under  sit  Ophold  her  havde  henledet  Opmærksomheden  paa 
som  en  Mand,  der  var  særlig  skikket  til  at  skrive  sit  Lands 
Historie.  1594  blev  han  udnævnt  til  kongelig  Historiograf  og 
fik  det  Hverv  at  skrive  Danmarks  Historie.  Vedels  Fore- 
stillinger vare  forgjæves,  saa  meget  mere,  som  han  netop  nu 
mistede  sin  sidste  Talsmand,  Kantsleren  Niels  Kaas.  Aaret 
efter  fik  han  Befaling  til  at  overgive  ikke  blot  alt,  hvad  han 
havde  samlet  af  Materiale  til  sit  Værk,  men  ogsaa  alt,  hvad 
han  havde  udarbejdet  deraf.  Hvor  meget  eller  hvor  lidt  Vedel 
vilde  have  formaaet  at  udrette,  er  det  naturligvis  umuligt  at 
have  nogen  begrundet  Mening  om;  kun  saa  meget  kan  siges 

med  Vished,  at  til  at  føre  det  Kæmpeværk  igjennem,  som 
han  havde  sat  sig  for,  vilde  hans  Kræfter  ikke  have  strakt 
til,  medens  der  paa  den  anden  Side  er  al  Rimelighed  for,  at 
han  med  de  omfattende  Forarbejder,  han  havde  gjort,  og  op- 
fyldt af  Iver  for  Sagen,  som  han  var,  i  alt  Fald  vilde  have 
givet  Brudstykker  af  en  Danmarks  Historie,  som  i  og  for  sig 
vilde  være  blevne  af  Betydning  for  vor  Literatur,  om  end 
utvivlsomt  langt  mere  i  folkelig  end  i  videnskabelig  Henseende. 
Nu  blev  hans  Livs  Gjerning  brat  afbrudt.  Hans  Samlinger 
bleve  overgivne  til  Niels  Krag,  og  da  man  samtidig  tog  største 
Delen  af  hans  Indtægter  fra  ham,  afskar  man  ham  ogsaa  fra 
paa  egen  Haand  at  begynde  forfra  med  Udsigt  til  nogen 
P>emgang,  selv  om  han  efter  dette  Stød  havde  haft  aandelig 
Kraft  dertil.  Udbyttet  af  hans  Arbejde  paa  dette  Omraade 
blev  nu  kun  ringe;  det  indskrænkede  sig  til  den  før  nævnte 
lille  Afhandling  „Om  den  danske  Historte  at  beskrive"  *)  og 
nogle  faa  Levninger  af,  hvad  der  var  udarbejdet,  bevarede  i 
Haandskrift**).  Han  syslede  lige  til  sin  Død  (1616)  med 
historiske  Arbejder,  men  udgav  intet  efter  det  haarde  Slag, 
man  havde  tilføjet  ham.  De  Forventninger,  man  havde  gjort 
sig  om,  hvad  Krag  skulde  udrette,  blev  selvfølgeHg  skuffede. 
Man  haabede  og  ventede,  at  denne  vilde  faa  sit  Arbejde,  der 
skulde  gaa  fra  Kong  Frodes  ned  til  hans  egne  Dage,  færdigt 
paa  sex  Aar.  Han  forsømte  sit  Embede  som  Professor  ved 
Universitetet  for  sin  Historieskrivnings  Skyld,  blev  omsider 
Forstander  for  Sorø  Akademi  for  at  faa  Ro  til  udelt  at  hellige 
sig  til  den,  men  havde,  som  rimeligt  var,  ikke  faaet  stort 
mere  end  godt  begyndt,  da  han  døde  1602.  Han  havde  da 
ikke  faaet  udarbejdet  mere  end  de  første  sytten  Aar  af  Kri- 
stian den  tredjes  Historie.  Ved  hans  Død  adsplittedes  Vedels 
Samlinger. 


*)  Udgivet  af  Ny  er  up   1787. 

**)  Et  Stykke,   „Kong  Svend  Haraldssøn  Tiuveskæg"    blev    udgivet  1705  tillige 
med  Vedels  udførlige  Fortale  til  Krøniken. 

Vedels  historiske  og  nationale  Sans  bar  dog  nogle  ypper- 
lige Frugter  i  Literaturen,  om  end  den  bedste  paa  Grund  af 
Tidens  Uforstandighed  ikke  fik  Lov  til  at  modnes.  Han  udgav 
saaledes  1579  Adam  af  Bremens  „Historia  ecclesiastica"  og 
gjorde  det  saa  godt,  at  hans  Udgave  ,.stedse  vil  være  et  Minde 
om  Udgiverens  historiske  Dygtighed  og  Lærdom".  Men  især 
maa  dog  fremhæves  hans  „Et  Hundrede  udvalgte  Viser" 
(1591),  den  første  Samling  af  Middelalderens  Folkeviser,  dér 
udkom  her  i  Landet.  Maalt  med  vore  Dages  Maalestok,  lader 
denne  Udgave  selvfølgelig  adskilligt  tilbage  at  ønske  i  Hen- 
seende til  Kritik,  eller  rettere  sagt,  Vedel  tænkte  slet  ikke 
paa  at  anvende  Kritik  paa  de  gamle  Sange ,  han  havde  for 
sig.  Han  gav.  hvad  han  havde,  og  søgte  blot  at  bringe  det  i 
saa  tiltalende  en  Form  som  muligt,  ændrede,  hvor  han  fandt 
Anledning  dertil,  digtede  Vers  til,  hvor  han  syntes  der  mang- 
lede noget  o.  s.  V.  Men  denne  Visesamling  blev  ikke  des 
mindre  af  den  største  Betydning  som  et  virksomt  Middel  til 
at  bevare  de  gamle  Sange  og  holde  Sansen  for  dem  levende 
i  Folket,  og  der  aander  en  saa  inderHg  Kjærlighed  til  deres 
Poesi  igjennem  den ,  især  igjennem  den  ypperlige  Fortale, 
at  Vedel  ogsaa  i  denne  Bog  har  sat  sig  et  smukt  IMinde  i 
vor  Literatur.  Han  efterlod  endnu  en  Samling  ,.Elskovs-  og 
Ægteskabsviser",  der  først  blev  udgivet  længe  efter  hans  Død 
(1657)  under  Titlen  „Tragica".  Af  de  øvrige  Arbejder,  der 
udgik  fra  Vedels  Haand,  skulle  vi  nævne,  at  han  (1571)  udgav 
et  af  den  gamle  danske  katholske  Digter  Hr.  iSIichaels  Rim- 
værker, oversatte  Niels  Hemmingsens  „Livsens  Vej"  paa  Latin 
efter  Opfordring  af  Forfatteren  selv,  hvem  han  i  Henseende 
til  reHgiøse  Anskuelser  stod  nær,  og  udgav  det  under  forrige 
Afsnit  omtalte  mærkelige  Skrift  af  Jens  Sinning  om  Filo- 
sofiens Nødvendighed  for  Theologien.  Vedel  var  ikke  uden 
poetisk  Begavelse,  hvorom  hans  Tildigtninger  til  de  gamle 
Viser  ikke  sjælden  bære  Vidne  —  det  smukke  Vers  om 
Dronning  Dagmar:     „Hun  kom  uden  Tynge"  o.  s.  v.  er  saa- 

ledes  af  ham.  Et  større  Forsøg  i  Rimekunsten  have  vi  i  det 
krønikeagtige  Digt  „Antichristus  romanus  eller  de  romerske 
Pavers  Levned  og  Gjerninger"  (1571),  paabegyndt  af  en  anden 
paa  Grundlag  af  et  latinsk  Værk,  omarbejdet,  fortsat  og  fuld- 
ført af  Vedel,  nærmest  for  dets  historiske  Indholds  vSkyld*). 

Omtrent  samtidig  med  at  Vedel  saaledes  drog  Danmarks 
gamle  Alinder  frem,  vaagnede  der  i  Norge,  hvor  det  aandelige 
Liv  fra  Slutningen  af  Middelalderen  havde  været  i  stærk 
Sygnen ,  en  forbigaaende  Bevægelse  i  lignende  Retning. 
Præsten  Absalon  Pedersen  i  Bergen  {-f  omtr.  1574)  for- 
fattede ikke  blot  „Bergens  Kapitelsbog",  „en  gjennem  flere 
Aar  holdt  Dagbog,  som  giver  os  et  livligt  og  tro  Billede  af 
den  gamle  Hansestad  og  dens  Indbyggeres  Liv  og  Færd ;  den 
er  et  Kulturbillede,  der  i  x\nskuelighed  og  Alsidighed  næppe 
har  noget  Sidestykke  i  Nordens  Literatur",  men  gav  ogsaa 
en  „Norges  Beskrivelse",  hvori  han  ogsaa  udførlig  dvæler  ved 
Landets  gamle  Storhed  og  søger  at  paavise  Grundene  til  dets 
Forfald.  Endnu  større  Betydning  end  disse  først  i  den  nyere 
Tid  udgivne  Skrifter,  som  dog  ere  betegnende  for  den  ogsaa 
i  Norge  opblussende  Nationalfølelse,  fik  dog  den  norske  Præst 
Peder  Klausen  Friis'  (1545 — 1614)  Arbejder,  især  hans 
Oversættelse  af  de  norske  Kongesagaer,  som  blev  udgiven  af 
Ole  Worm  1633  og  vel  i  endnu  højere  Grad  end  Vedels  Over- 
sættelse af  Saxo  opfyldte  sin  Bestemmelse,  at  blive  Folkets 
Ejendom.  Baade  i  dette  og  i  sine  andre  Arbejder,  navnlig 
„Norriges  og  omliggende  Øers  Beskrivelse" ,  i  hvilken  der 
ogsaa  meddeles  adskilligt  historisk  Stof,  viser  han  sig  ligesom 
Vedel  som  en  for  sin  Tid  udmærket  Stilist.  Hans  Sprog  er 
ualmindelig  rent  og  hans  PVemstilling  jævn  og  ukunstlet. 

Det  store  Værk.  Vedel  havde  haft  i  Sinde  at  skrive,  men 
som  han  blev  tvungen   til   at   opgive,    en  Danmarks  Krønike 


^)  Vedels  Levnet   af  C.  F.  Wegener    i   Samfundet    til    den    danske  Literaturs 
Fremmes  Udgave  af  hans  Oversættelse  af  Saxo  (185 1). 

paa  Modersmaalet  fra  de  ældste  Tider  ned  til  hans  egsn  Tid, 
blev  udført  af  en  af  hans  samtidige,  Rigskantsleren  Arild 
Hvitfeld  (1549—1609),  Han  betegner  selv  sit  store  Arbejde 
„Danmarks  Riges  Krønike  tillige  med  Bispekrøniken"  (10  Bind 
1595 — 1604)  som  Forarbejde  for  „en  mere  sirlig  og  fuldkom- 
men Historie  paa  Latine" ,  hvori  jo  allerede  ligger  en  Til- 
kjendegivelse  af,  at  hans  og  Vedels  Maal  ikke  var  det  samme. 
Hvitfelds  Arbejde  fik  da  ogsaa  en  helt  anden  Karakter,  end 
Vedels  utvivlsomt  vilde  have  faaet,  om  det  var  blevet  ham 
forundt  at  komme  til  at  udføre  det.  Det  er  saa  langt  fra  at 
være  en  folkelig  Skildring  af  Fædrelandets  skiftende  Skæbne 
gjennem  Tiderne,  som  tænkes  kan.  Fremstillingen  var  for 
Hvitfeld  et  Punkt  af  meget  ringe  Betydning;  den  er  vel  i  det 
hele  taget  forholdsvis  jævn  og  klar,  men  tør  og  farveløs  og 
staar  i  enhver  Henseende  tilbage  for  Vedels  troskyldige ,  til- 
talende Stil.  Hovedsagen  for  Hvitfeld  var  det  rent  stoflige, 
og  hans  Krønike  er  af  meget  stor  Vigtighed  som  Kildesam- 
ling, i  det  der  deri  er  bevaret  en  Mængde  Aktstykker,  Breve 
o.  1.  værdifulde  Bidrag  til  Danmarks  Historie ,  som  uden  den 
vilde  være  tabte,  men  Stoffet  er  saa  godt  som  slet  ikke  bear- 
bejdet. Foruden  dette  Værk,  der  altsaa  nærmest  maa  siges 
at  være  et  Samlerarbejde ,  udgav  Hvitfeld  flere  gamle  Kilde- 
skrifter. Hans  Krønike  gik  kun  til  Kristian  den  tredjes  Død 
—  den  udgaves  karakteristisk  nok  i  omvendt  Orden,  saaledes 
at  den  egentlige  Rigskrønike  afsluttedes  med  Historien  fra 
Dan  til  Knud  den  sjette  —  men  han  efterlod  sig  Frederik  den 
andens  Historie  i  Haandskrift,  og  efter  dette  udgav  Peder 
Resen  (1625 — 1688)  sin  udførlige  Frederik  den  andens  Krønike. 
Endnu  maa  her  nævnes  den  under  forrige  Afsnit  for  sin  Over- 
sættelse af  Carions  Verdenshistorie  omtalte  Jon  Tursen 
(i 5 10 — 1577),  som  ogsaa  gav  sig  flittig  af  med  Fædrelandets 
Historie.  Hans  Skrifter  ere  for  største  Delen  tabte,  men  han 
vides  at  have  oversat  Saxo  paa  Dansk,  og  der  er  bevaret  et 
lille    Skrift    af   ham    om    Kristendommens    Indførelse    i  Dan- 

mark*)  samt  Brudstykker  af  en  Fremstilling-  af  den  nordiske 
Syvaarskrigs  Historie. 

Den  nationale  Historieskrivning  paa  IModersmaalet  i  det 
lærde  Tidsrum  falder,  som  det  vil  ses  af  denne  Oversigt,  i 
Slutningen  af  det  sextende  Aarhundrede;  hvad  det  syttende 
har  at  opvise  i  denne  Retning  er  for  intet  at  regne,  og  af  de 
nævnte  Forfattere  er  det  endda  egentlig  kun  Vedel,  der  kan 
siges  at  have  nogen  større  Betydning  for  vor  Nationalliteratur. 
Det  laa  ganske  anderledes  for  Tiden  at  behandle  Historien  paa 
Latin,  og  dertil  havde  man  de  kongelige  Historiografer.  Den 
første,  som  beklædte  dette  Embede,  der  oprettedes  af  Frederik 
den  anden  1553,  var  Hans  Svaning  (1503 — 1584),  en  flittig, 
men  ikke  synderlig  paalidelig  Forfatter,  Hans  Skrifter  lide 
af  mange  og  grove  historiske  Fejl  og  have  derfor  kun  et 
temmelig  betinget  Værd  til  Trods  for  den  undertiden  ganske 
livfulde  og  farverige  Fremstilling.  Det  var  selvfølgelig  paa- 
lagt ham  at  skrive  en  udførlig  Danmarks  Krønike,  en  Fort- 
sættelse af  Saxos  Værk,  det  var  den  Opgave,  man  stillede 
alle,  uden  Anelse  om,  hvad  der  skulde  til  for  at  løse  den. 
Det  trak  i  Langdrag  for  Svaning,  og  han  fik  kun  gjort  lidt 
af  Arbejdet,  navnlig  foruden  enkelte  Forarbejder,  han  efterlod 
sig  i  Haandskrift,  Kong  Hanses  Krønike  (1560)  og  det  af 
senere  Tiders  Kritik  stærkt  medtagne  Værk  om  Kristjern 
den  anden,  i  hvilket  han  ganske  mangler  Blik  for  det  betyde- 
lige i  denne  Konges  Personlighed  og  ensidig  og  kritikløst 
fremdrager  alt,  hvad  der  kan  tjene  til  at  nedsætte  ham,  sandt 
og  falskt  imellem  hinanden.  Det  sidst  nævnte  Arbejde  benyt- 
tedes af  Hvitfeld,  men  udkom  først  1658.  Efter  at  det  en 
kort  Stund  havde  set  ud  til,  at  den  latinske  Historieskrivning 
skulde  afløses  af  en  dansk,  eller  at  denne  i  alt  Fald  skulde 
faa  Lov  til  at  trives  ved  Siden  af  hin,  kom  Latinen  atter  i 
Højsædet  paa  dette  Omraade.      Et    Forsøg    endnu    i    folkelig 


*)  Aftrykt  i  Kirkehist.  Saml.  II. 

Historieskrivning  gjordes  dog  af  en  af  Historiograferne,  Klavs 
Kristoffersen  Lyskander  (1558 — 1623),  men  det  faldt  ikke 
synderlig  heldig  ud.  Han  havde  flere  Forudsætninger  til  at 
gjøre  det  Arbejde  i  denne  Retning,  som  Tiden  trængte  saa 
haardt  til  uden  just  at  være  sig  denne  Trang  bevidst,  navn- 
lig medbragte  han  dertil  en  for  sin  Tid  saa  ualmindelig  Evne 
til  at  behandle  Sproget,  at  man  endogsaa  har  sammen- 
stillet ham  med  Kristjern  Pedersen  og  Vedel  i  denne  Hen- 
seende, samt  en  meget  stor  Produktivitet,  men  ved  Siden 
deraf  var  han  i  en  næsten  utrolig  Grad  blottet  for  Kritik. 
Dette  fremgaar  tilstrækkelig  tydelig  af  hans  „Danske  Kongers 
Slægtebog"  (1622),  ,,en  kort  Summa  over  den  danske  Historie 
fra  Verdens  Begyndelse  til  nærværende  og  nu  regerende  stor- 
mægtige Fyrste,  Herr  Kristian  den  fjerdes  Tid  og  Regimente." 
Lyskander  fører  i  denne  Bog  den  danske  Kongeslægt  helt  op 
til  Adam ,  i  det  han  er  i\Iand  for  at  faa  Saxos  Kongerække 
og  Bibelens  Slægtregistre  sammenknyttede,  og  ved  at  forfølge 
Slægten  gjennem  Sidelinier  i  alle  mulige  Retninger,  lykkes 
det  ham  at  faa  alle  Konge-  og  Fyrsteslægter  i  hele  Evropa 
med.  Og  alt  dette  var  i  hans  Øjne  ikke  løst  Gjætværk,  men 
sikker  og  paalidelig  Historie,  helt  igjennem  støttet  ved  Aarstal, 
uddragne  af  ,.gamle  Dokumenter  (cimberske  og  gullandske), 
som  klarlig  medføre  Aar  og  Tid  fra  S}Tidfloden  til  det  danske 
Riges  Begyndelse".  Det  maa  imidlertid  ikke  glemmes,  at  det 
vilde  Fantasteri,  Lyskander  her  var  inde  paa,  var  han  ingen- 
lunde ene  om;  det  var  en  Retning,  der  især  var  overor- 
dentlig almindelig  i  det  17de  Aarhundrede  (en  Forløber  for 
den.  Præsten  Niels  Pedersen,  have  vi  allerede  nævnt  under 
det  foregaaende  Tidsrum)  og  egentlig  holdt  sig  i  lange  Tider 
derefter,  om  den  end  ikke  da  fremtraadte  i  fuldt  saa  barokke 
Former.  Den  udsprang  af  Kjærlighed  til  Fædrelandet,  af 
Tro  paa,  at  det  i  gamle  Dage  havde  været  omstraalet  af  en 
Herlighed,  som  Nutiden  ingen  Forestilling  havde  om,  og  havde 
spillet  den  mest  fremtrædende  Rolle  i  Verden.      Faa  naaede 

vel  saa  vidt  som  Lyskander  hos  os  og  Oluf  Rudbeck  (Atlan- 
ticas'  Forfatter)  i  Sverrig,  men  de  allerfleste  vare  mer  eller 
mindre  inde  paa  denne  Vej.  Det  var  altsaa  en  Svaghed,  Ly- 
skander delte  med  sin  Samtid,  om  han  end,  som  sagt,  led  af 
den  i  ualmindelig  høj  Grad,  og  det  er  da  ikke  urimeligt,  at 
om  han  var  kommen  til  at  skrive  den  udførlige  Danmarks 
Historie,  hvortil  denne  Slægtebog  nærmest  skulde  danne  Ind- 
ledningen, og  altsaa  var  kommen  ind  paa  den  egentlige 
Historie,  havde  han  kunnet  frembringe  et  Værk,  der  til  en 
vis  Grad  havde  kunnet  faa  Betydning  for  det  danske  Folk. 
Nu  blev  det  ved  Slægtebogen ,  thi  allerede  Aaret  efter  døde 
han.  Virkelig  Betydning  have  hans  rimede  historiske  Ar- 
bejder („Grønlands  Krønike",  1608,  „Kristian  den  fjerdes 
Kalmarske  Triumf".  161 1,  o.  fl.),  som,  skjønt  de  næppe  kunne 
give  deres  Forfatter  berettiget  Krav  paa  noget  stort  Digter- 
navn, dog  vidne  om,  at  han  har  haft  en  levende  poetisk  Sans 
og  undertiden  kunde  give  sin  Tanke  en  ved  Simpelhed  og  Fynd 
tiltalende  Form,  og  fortræffelig  svarede  til  deres  Bestemmelse 
som  historiske  Folkeskrifter.  Af  hans  latinske  Skrifter  er 
hans  „Scriptores  Danici",  det  første  Tilløb  til  en  dansk  Litera- 
turhistorie,  af  Vigtighed  for  Kjendskaben  til  vor  ældre,  navnlig 
det  1 6de  Aarhundredes  Literatur*).  Af  de  øvrige  kongelige 
Historiografer ,  der  alle  skrev  paa  Latin,  skal  endnu  nævnes 
Johan  Pontanus  (1571  — 1640)  og  Johan  Meursius  (1579 
— 1639);  den  første  var,  skjønt  født  her  i  Landet,  mere  end 
halv  fremmed  og  levede  sin  meste  Tid,  ogsaa  efter  at  Kristian 
den  fjerde  havde  gjort  ham  til  sin  Historiograf,  i  Holland; 
den  anden  var  en  berømt  hollandsk  Filolog,  som  indkaldtes 
hertil  1625.  Ingen  af  dem  udrettede  noget  selvstændigt  af 
Betydning  for  vor  Historie.  Det  gjorde  Stephan  Stepha- 
nius  (1599 — 1650)  heller  ikke  umiddelbart,  men  han  indlagde 


*)  H.  F.  Rørdam:    Lyskanders  Levned  samt  hans  Bog  om  danske  Skribenter. 
1868. 

sig  meget  store  Fortjenester  ved  sine  Udgaver  af  Svend 
Aagesøns  og  Saxos  Krøniker,  den  sidste  med  et  rigt  Apparat 
af  Noter,  i  hvilke  der  er  nedlagt  en  overordentlig  Lærdom. 
I  sidste  Halvdel  af  det  syttende  Aarhundrede  var  den  mest 
fremtrædende  af  Historiograferne  den  før  omtalte  latinske 
Digter  Vitus  Bering  (1617 — 1675).  Der  gik  stort  Ry  af 
de  Skrifter,  han  forfattede  i  Embeds  Medfør,  især  „Florus 
Danicus",  en  Danmarks  Historie  fra  Dan  til  Kristoffer  af 
Bajern,  og  „Obsidio  Hafniensis",  en  Skildring  af  Kjøbenhavns 
Belejring,  for  den  sirlige  Latin,  de  vare  skrevne  i,  men  deres 
historiske  Værd  er  kun  ringe. 

Den  levende  Sans  for  Fædrelandets  Historie,  der  i  Slut- 
ningen af  det  sextende  Aarhundrede  rørte  sig  hos  adskillige, 
og  som  havde  sin  betydeligste  Repræsentant  i  Anders  Søren- 
sen Vedel,  maatte  naturlig  medføre  en  hidtil  ukjendt  Interesse 
for  Nordens  Oldtid.  Allerede  den  ikke  ubetydelige  Syslen 
med  de  ældre  latinske  Kildeskrifter  fra  Middelalderen  maatte 
snart  føre  til,  at  man  følte  Trang  til  at  lære  Oldtiden  at 
kjende,  igjennem  hvad  der  var  overleveret  i  Nordens  gamle 
Sprog,  og  ogsaa  til  at  sysselsætte  sig  med  dette  for  dets  egen 
Skyld,  hvilket  igjen  blev  frugtbringende  for  Modersmaalet, 
idet  man  herved  kom  til  at  skjænke  dette  større  Opmærksom- 
hed, til  Trods  for  den  fremmede  Stilling,  det  i  det  hele  taget 
indtog  til  Literaturen.  Allerede  Vedel  førtes  ved  sine  histo- 
riske Studier  til  at  give  sig  i  Lag  med  Oldsproget  og  gjorde 
Udkast  til  flere  Arbejder  i  denne  Retning,  og  han  gav  sig 
ogsaa  af  med  antikvariske  Undersøgelser  som  Forarbejder 
for  det  store  Værk,  han  havde  i  Sinde  at  skrive,  opteg- 
nede Runerækker  o.  s.  v.  Det  laa  imidlertid  i  Sagens  Na- 
tur, at  Vedel,  hvis  Interesser  og  Studier  dog  væsentlig  gik 
i  en  helt  anden  Retning,  ikke  kunde  komme  synderlig 
dybt  ind  paa  dette  Omraade,  om  han  end  havde  aldrig 
saa  klart  et  Blik  for  dets  Betydning,  og  heller  ikke 
de  faa  iblandt  hans  samtidige,  der  havde  Sans  for  sligt,  drev 

det  til  mere  end  den  allerførste  svage  Begyndelse.  Den  første, 
der  i  større  Udstrækning  gav  sig  af  med  Studiet  af  vore 
Oldtidsminder,  var  den  før  omtalte  oggaa  som  Læge  og  Na- 
turforsker navnkundige  Ole  Worm  (1588— 1654),  som  ved 
sine  antikvariske  Arbejder  vandt  Navn  af  ,.den  nordiske  Old- 
forsknings  Fader".  Han  samlede  sig  et  stort  „Museum",  i 
hvilket  der  ikke  blot  var  Kunstsager  og  Naturmærkværdig- 
heder, men  ogsaa  Oldsager,  og  som  der  gik  stort  Ry  af, 
men  især  var  det  dog  Runemindesmærkerne,  han  granskede. 
Hans  indflydelsesrige  Stilling  og  hans  mangehaande  Forbin- 
delser skaffede  ham  Bistand  fra  mange  Sider,  Regeringen 
støttede  hans  Bestræbelser,  ikke  blot  ved  at  lade  ham  gjøre 
Rejser  for  at  undersøge  Runestene  rundt  om  i  Landet,  men 
ogsaa  ved  at  befale  Gejstligheden  at  indsende  Beretninger 
om  Oldsager  til  Brug  for  ham  og  paa  anden  Maade.  Resul- 
tatet af  sine  Granskninger  over  det  saaledes  indvundne  rige 
Materiale  nedlagde  han  i  Skrifter,  der  ikke  blot  vidnede  om 
stor  Lærdom,  men  virkelig  for  deres  Tid  vare  særdeles  værdi- 
fulde Arbejder,  og  som  endnu  den  Dag  i  Dag  ere  af  meget 
stor  Betydning  og  ville  vedblive  at  være  det  paa  Grund  af 
de  Efterretninger,  de  bringe  om  meget,  som  nu  er  tabt.  Det 
vigtigste  af  Worms  runologiske  Arbejder  er  hans  „Monumenta 
Danica"  (1643),  en  samlet  Udsigt  over  de  danske  Runemin- 
desmærker med  Tydning  af  Indskrifterne,  historiske  Oplys- 
ninger o.  s.  V.,  særlig  vigtigt  ved  sine  Afbildninger,  som  ganske 
vist  ikke  udmærke  sig  ved  Nøjagtighed,  men  dog  endnu 
kunne  give  mange  vigtige  Vink  og  i  mange  Tilfælde  ere  det 
eneste  Grundlag,  der  haves.  Hans  Forklaringer  af  Indskrif- 
terne ere  naturligvis  tit  meget  urimelige;  det  var  jo  et  Stu- 
dium, som  endnu  var  i  sin  allerførste  Barndom.  Det  berømte 
Guldhorn,  der  blev  fundet  1639,  gjorde  Worm  i  et  særligt 
Skrift  til  Gjenstand  for  en  Undersøgelse,  som  førte  ham  til 
det  Resultat,  at  de  Figurer,  der  fandtes  paa  det,  vare  mo- 
ralske Allegorier,   og  at  det  stammede   fra  Frode  Fredegods 

Tid  —  det    gjaldt    naturligvis    om    at   faa   det   knyttet   til  en 
„historisk  Person".     „Man  var  endnu  ikke  vant  til  at  betragte 
gamle   Monumenter   fra   det   rigtige    Synspunkt",    ytrer  P.  E, 
Miiller  i  Anledning    af  denne  Afhandling;    „man   saa'    Hiero- 
glyfer og  Allegorier  paa  ethvert  Kunstværk,  der  ej  strax  lod 
sig  forklare,    troede  aldrig  at  kunne  søge  for  meget,    for  dyb 
en  Betydning  paa  nogen  gammel  Sten,  og  man  tvivlede  næppe 
paa,    at   enhver   gammel  Forfatters  Ord  maatte  kunne  anven- 
des til  at  forklare  ethvert  Mindesmærke".     Denne  Karakteri- 
stik  af  det  Syn,  Tidsalderen   i  Almindelighed   havde    paa   de 
nationale  Oldtidsminder,  slaar  ogsaa  fuldkommen  til  for  Worms 
Vedkommende,    men   ved  sin  Stræben  efter  at  fremdrage  alt, 
hvad  der  i  det  enkelte  Tilfælde  kunde  tjene  til  Oplysning,  og 
ved  at  samle  et  rigt  Materiale    banede  han  Vejen  for  en  rig- 
tigere Opfattelse  og  gav  et  Grundlag,   som  paa  mange  Maa- 
der  er  kommen  Eftertiden  til  Nytte*).     Der  skulde  imidlertid 
hengaa    lange    Tider,    før    han    fandt    virkelige    Efterfølgere. 
Hans  Exempel  bevirkede  vel,  at  andre  af  det  lærde  Tidsrums 
Mænd  gav  sig  af  med  antikvariske  Undersøgelser,  men  deres 
Arbejder  have  nu  kun  Interesse  som  Kuriositeter.     Vi  skulle 
nævne  Bartholinerne,  af  hvilke  flere  ved  Siden  af  deres  øvrige 
Studier  ogsaa  syslede  med  Danmarks  Oldhistorie,  særlig  gjæl- 
der    det    om    den    kongelige   Antikvar   Thomas   Bartholin 
den  yngre  (1659 — i6go),  som  forfattede  flere  her  hen  hørende 
lærde  Skrifter,  som  længe  støde  i  stor  Anseelse.     Endelig  for- 
tjener ogsaa  Otto  Sperling  den  yngre  (1634 — 1715)  at  næv- 
nes her;  han  udgav  en  stor  Mængde  historiske,  numismatiske  og 
arkæologiske   Skrifter    og    efterlod    sig    talrige   Haandskrifter 
omhandlende  Æmner  fra  disse  Omraader,    „et  Ocean  af  Lær- 
dom, der  venter  paa  en  ordnende  Haand". 

De    antikvariske  Studier  førte   naturlig   til,    at   man  kom 


*)  Werlauff:     Ole  Worms  Fortjenester    af    det    nordiske  Oldstudium  i  Nord. 
Tidsskr.  f.  Oldkh.  I. 

til  at  sysle  med  det  islandske  Sprog  og"  den  deri  opbe- 
varede Literatur,  hvis  Betydning  for  Nordens  ældste  Hi- 
storie man  mere  og  mere  kom  paa  det  rene  med.  Opmærk- 
somheden var  allerede  tidlig  bleven  ledet  i  denne  Retning 
ved  den  lærde  islandske  Provst  Arngrim  Jonsens  (1568- 
1648)  latinske  Skrifter  om  det  gamle  Island;  hans  Brevvex- 
ling,  navnlig  med  Ole  Worm,  bidrog  ogsaa  væsentlig  til  at 
vække  Sansen  for  den  Kundskab,  der  ad  denne  Vej  kunde 
vindes,  og  Haand  i  Haand  hermed  gik  Indsamlingen  af  is- 
landske Haandskrifter,  som  allerede  begynder  i  Slutningen  af 
det  1 6de  Aarhundrede  og  fortsættes  i  det  syttende  af  Biskop 
Bryn julf  Svendsen  og  andre  Islændinger,  under  stærk  og 
stadig  Rivaliseren  imellem  Danmark  og  Sverig,  hvor  Inter- 
essen for  disse  Studier  var  overordentlig  levende,  og  i  endnu 
højere  Grad  end  hos  os  bares  oppe  af  den  fantastiske  natio- 
nale Retning  inden  for  Historieskrivningen  og  hvad  dermed 
stod  i  Forbindelse  —  man  var  saa  ivrig  i  Sverig,  at  man, 
naar  man  saa'  Lejlighed  dertil,  ikke  betænkte  sig  paa  at  op- 
snappe Islændinger,  der  vare  kyndige  i  deres  Fædreøs  gamle 
Historie  og  vare  paa  Vej  til  Danmark  med  Haandskrifter 
o.  desl.  for  at  hjælpe  de  danske  lærde  paa  dette  Omraade; 
det  skete  i  alt  Fald  én  Gang.  Blandt  de  mange  Pergaments- 
bøger,  som  denne  Iver  reddede  fra  Undergang,  kan  saaledes 
nævnes  Snorres  og  Sæmunds  Edda,  som  begge  kom  til  Dan- 
mark i  det  17de  Aarhundrede.  Det  var  heller  ikke  faa, 
som  med  stor  og  paaskjønnelsesværdig  Ihærdighed  arbejdede 
paa  at  tilegne  sig  denne  gamle  Literaturs  Skatte,  der  havde 
hele  Nyhedens  Interesse,  og  paa  at  gjøre  dem  tilgængelige 
for  andre,  og  det  Arbejde,  der  gjordes,  er  ogsaa  al  Ære 
værd,  om  det  end  paa  mange  Maader  bærer  Præget  af,  at 
disse  Studier  endnu  vare  i  deres  første  Barndom,  hvor  de  ved 
hvert  Skridt  vare  udsatte  for  at  gaa  vild.  Ved  Siden  af  de 
alt  nævnte  Danske,  Worm,  Stephanius,  Bartholin, 
Sperling  o.  fl.,    indlagde   navnlig   adskillige  Islændinger  sig 

betydelige  Fortjenester  ved  deres  Arbejder  i  denne  Retning, 
Arbejder,  som  med  al  deres  Ufuldkommenhed  dog  i  lange 
Tider  bleve  af  stor  Betydning  som  de  eneste  Hjælpemidler, 
der  stod  til  Raadighed  for  de  enkelte,  hvis  Interesser  førte 
dem  ind  paa  dette  Omraade.  Runolf  Jonsen  udgav  saa- 
ledes  (i 65 i)  den  første  islandske  Sproglære,  og  Magnus 
Olafsen  (1573 — 1636)  samlede  en  islandsk  Ordbog,  som 
Worm  udgav  (1650),  karakteristisk  nok  med  de  islandske  Ord 
trykte  med  Runer,  som  han  ansaa  for  den  oprindelige  nor- 
diske Bogskrift.  En  islandsk  Ordbog  af  Gudmund  Ander- 
sen (-j-  1654)  blev  udgivet  1683  af  Peder  Resen.  Gudmund 
Andersen  var  ogsaa  den  første,  som  bearbejdede  de  eddiske 
Digte ;  hans  Behandling  af  Voluspå  og  Håvamål  tillige  med 
hans  latinske  Oversættelse  af  disse  Digte  blev  ligeledes  ud- 
given af  Peder  Resen,  som  ogsaa  har  Fortjenesten  af  først 
at  have  udgivet  Snorres  Edda  med  dansk  og  latinsk  Over- 
sættelse (den  sidste  skyldes  til  Dels  den  ovenfor  nævnte  Mag- 
nus Olafsen).  Arbejdet  med  i  større  Udstrækning  at  gjøre 
de  islandske  Haandskrifter  tilgængelige  for  den  lærde  Verden 
tog  Regeringen  til  en  vis  Grad  i  sin  Haand,  idet  den  fra 
Frederik  den  tredje  af  udnævnte  kongelige  Oversættere  og 
kongelige  Antikvarer,  som  særlig  sattes  til  denne  Gjerning. 
Den  eneste  af  disse,  hvis  Virksomhed  blev  af  større  Betyd- 
ning, var  Islændingen  Tormod  Torvesen  (Torfæus  1636 
— 1 7 19),  i  hvem  hele  denne  Retning  naaede  sin  største  Højde. 
1660  blev  han  ansat  i  kongelig  Tjeneste  som  „Interpres 
regius",  i  hvilken  Egenskab  han  under  Frederik  den  tredjes 
eget  Tilsyn  oversatte  adskillige  Sagaer  og  andre  gamle 
Haandskrifter  paa  Dansk  og  blev  sendt  til  Island,  hvorfra 
han  medbragte  adskillige  Membraner.  Senere  blev  han 
Antiqvarius  regius,  og  endelig  efter  at  han  i  nogle  Aar  havde 
været  fjærnet  fra  sit  Embede  paa  Grund  af  et  Drab,  han 
havde  begaaet  i  Nødværge,  udnævntes  han,  som  nu  havde 
taget    Ophold    i    Norge,     1682    til    kongelig    Historiograf  for 

Norge.  Det  var,  efter  at  denne  Post  var  bleven  ham  over- 
draget, at  han  udfoldede  sin  betydelige  Forfattervirksomhed, 
der  omfatter  en  Række  for  deres  Tid  særdeles  værdifulde 
Arbejder  vedrørende  Nordens  Oldtid,  alle  paa  Latin.  Hans 
Hovedværk  er  hans  store  Norges  Historie  i  fire  Foliobind; 
det  var  navnlig  dette  i  Forbindelse  med  hans  Opsigt  væk- 
kende „islandske  Hypothese",  en  paa  Grundlag  af  de  is- 
landske Kilder  udarbejdet,  fra  Saxos  forskjellig  Kongerække, 
der  skaffede  ham  et  berømt  Navn,  men  ogsaa  hans  øvrige 
Arbejder  (Bidrag  til  Færøernes,  Orknøernes,  Vinlands,  Grøn- 
lands Historie  o.  s.  v.)  vandt  fortjent  Anerkj endelse.  Der  er 
nedlagt  en  umaadelig  Lærdom  i  Torfæus'  Skrifter,  og  skjønt 
de  ere  meget  kritikløse,  og  han  navnlig  ikke  var  Mand  for 
at  sondre  det  mythiske  Stof  ud  fra  det  historiske,  overgaa  de 
ikke  blot  i  Værd  alt,  hvad  Tiden  ellers  frembragte  i  denne 
Retning,  men  ere  endnu  i  vore  Dage  af  Vigtighed  for  Hi- 
storieskrivningen, og  det  var  ikke  uden  Føje,  naar  Holberg 
betegnede  hans  paa  sirlig  Latin  skrevne  Historie  som  „en 
af  de  anseligste  og  prægtigste  Historier,  som  nogen  Tid  er 
kommen  for  T-yset"  *). 

Til  Trods  for  Latinens  Herredømme  var  der  dog  hele 
det  lærde  Tidsrum  igjennem  stadig  Mænd,  som  havde  Øje 
for  Modersmaalets  Betydning,  og  Klagerne  over  dets  Til- 
sidesættelse forstummede  aldrig  helt.  Bekjendtskabet  med 
den  islandske  Literatur  gav  Stødet  til,  at  enkelte  gjorde  det 
danske  Sprog  til  Gjenstand  for  særligt  Studium.  Det  kunde 
naturligvis  med  de  Forudsætninger,  hvormed  man  skred  til 
Værket,  kun  blive  højst  ufuldkomne  Resultater,  der  kom  ud 
deraf,  men  der  lagdes  dog  en  Grund  for  senere  Tiders  Gransk- 
ning ,  og  disse  Bestræbelser  fortjene  allerede  i  og  for  sig  Op- 
mærksomhed som  karakteristiske  Udslag  af  den  ganske  vist 
svage,    men  dog"  aldrig  helt  undertrykte  nationale  Strømning, 

der  løber  jævnsides  med  den  brede  Lærdomsfiod.  Blandt  de 
her  hen  hørende  lærde  indtager  Peder  Syv  (1631  — 1702) 
den  første  Plads.  Han  var  en  Bondesøn  fra  Landsbyen  Syv 
ved  Roskilde,  hvoraf  han  tog  sit  Tilnavn.  Allerede  medens 
han  var  Rektor  i  Næstved  udgav  han  (1663)  sine  „Betænk- 
ninger over  det  cimbriske  Sprog",  der  nærmest  gaa  ud  paa 
i  Almindelighed  at  undersøge,  hvad  der  i  forskjellige  Ret- 
ninger bør  gjøres  for  at  opdyrke  Modersmaalet  og  bringe  det 
i  Agt  og  Ære  igjen,  men  ved  Siden  deraf  ogsaa  indlade  sig 
paa  rent  sproglige '  Undersøgelser,  et  livligt  lille  Skrift,  som 
aander  en  varm  Kjærlighed  til  Modersmaalet  og  giver  et 
interessant  Indblik  i  Datidens  Stilling  til  det  i  det  hele  taget 
og  i  den  næsten  ufattelige  Ubehjælpsomhed,  hvormed  man 
stod  overfor  det,  naar  det  gjaldt  om  at  gjøre  Rede  for  dets 
Former  og  Bygning.  Allerede  i  dette  Arbejde  viser  Syv  sig 
som  en  af  de  kyndigste  og  tænksomste  Granskere  paa  dette 
Omraade,  og  han  vedblev  lige  til  sin  Død  ufortrøden  at  virke 
i  den  Retning,  han  her  var  slaaet  ind  paa.  Efter  at  han 
var  bleven  Præst  (1664)  i  Hellested  i  Sydsjælland,  hvor  han 
blev  til  sin  Død,  udgav  han  adskillige  i  høj  Grad  fortjenst- 
lige Skrifter  og  havde  Planer  og  Samlinger  til  endnu  mange  flere. 
1685  udgav  han  sin  „danske  Sprogkunst  eller  Grammatica", 
det  første  Arbejde  af  denne  Art,  der  fremkom  i  Moders- 
maalet. Han  gjør  her  ligesom  i  Betænkningerne  —  beteg- 
nende for  Tid  og  Tilstande  - —  næsten  Undskyldninger,  fordi 
han  skriver  paa  Dansk,  og  erkjender  Nødvendigheden  af 
„somme  Steds  at  give  en  ganske  Mening  paa  Latine  for  des 
bedre  at  blive  forstaaet".  Det  er  nærmest  disse  to  Bøger, 
der  skaffede  Syv  det  Navn,  man  har  givet  ham,  „den  danske 
Sprogforsknings  Fader-'.  Hvor  mangelfulde  de  end  ere,  lader 
det  sig  heller  ikke  nægte,  at  han  i  dem  lagde  et  Grundlag, 
hvorpaa  der  kunde  bygges  videre,  at  han  virkelig  fortjener 
at  kaldes  Sprogforsker  til  Trods  for  alle  de  Misforstaaelser, 
de  indeholde,    Misforstaaelser,    som    først  kunde  fjærnes    ved 

langt  dybere  gaaende  og  mere  omfattende  Studier,  som  han 
og  hans  Tid  ganske  savnede  Forudsætninger  til,  og  at  ingen 
før  ham  har  drevet  Studiet  af  Modersmaalet  i  saa  stort  Om- 
fang hos  os.  Slige  Arbejder  laa  imidlertid  ikke  for  Tiden; 
de  lærde  havde  for  det  meste  andet  at  tænke  paa,  og  der 
gik  mange  Aar  hen,  før  en  virkelig  Granskning  af  Moders- 
maalet fandt  Jordbunden  her  hjemme  saaledes  beredt,  at  den 
kunde  trives.  Noget  synderligt  direkte  Udbytte  kom  der 
derfor  ikke  ud  af  Syvs  Bestræbelser  paa  dette  Omraade, 
men  de  sunde  og  rigtige  Anskuelser,  han  i  Almindelighed 
udtalte  om  vort  Sprog,  de  Farer,  der  truede  det  gjennem 
Paavirkningen  fra  det  fremmede  o.  s.  v.,  gjorde  dog  i  Tidens 
Løb  deres  Virkning,  ligesom  ogsaa  hans  Anskuelser  i  det 
enkelte  paa  flere  Punkter  ere  blevne  optagne  af  senere  Forskere, 
og  navnlig  fortjener  den  gamle  „Philologus  regius  lingvæ  Danicæ" 
—  denne  Titel  tildeltes  ham  1683  —  fremfor  nogen  anden  at 
mindes  for  det  Liv  og  den  Varme,  hvormed  han  stillede  sig 
imod  Strømmen  og  tog  fat  paa  den  vanskelige  Gjerning,  at 
rense  og  oplyse  Modersmaalet  i  en  Tid,  der  gjennemgaaende 
betragtede  det  med  stor  Ligegyldighed.  Mindst  lige  saa  be- 
betydningsfuld  er  imidlertid  den  Virksomhed,  Syv  udfoldede 
paa  et  Omraade,  der  grænser  tæt  op  til  Sprogforskningens, 
som  Samler  af  vore  gamle  sproglige  Minder,  skrevne  og 
levende  i  Folkemunde.  1682  og  1688  udgav  han  sin  store 
Samling  af  Ordsprog  i  to  Dele,  som  ganske  vist  indeholder 
adskilligt,  som  ikke  hører  hjemme  der,  men  i  hvilken  der  til 
Gjengjæld  med  saa  stor  Omhu  fra  mange  forskjellige  Kilder, 
ikke  blot  de  tidligere  trykte  Samlinger,  men  ogsaa  alle  de 
haandskrevne,  han  havde  kunnet  komme  over,  er  samlet  alt, 
hvad  der  var  at  finde  af  ægte  gamle  danske  Ordsprog, 
Mundheld  o.  s.  v.,  at  denne  Bog,  til  Trods  for  de  mange  Ef- 
terfølgere, den  i  Tidernes  Løb  har  faaet,  endnu  er,  hvad  den 
har  været  i  et  Par  Aarhundreder,  „Skatkamret  for  de  danskes 

Ordsprog"  *).  Endnu  større  Fortjeneste  indlagde  Syv  sig  ved 
den  Samling  af  danske  Kæmpeviser,  han  udgav  1695.  Det 
er  en  ny  Udgave  af  Vedels  atter  og  atter  optrykte  Samling, 
forøget  med  lige  saa  mange  Viser,  som  denne  oprindelig 
indeholdt,  i  alt  altsaa  „200  Viser  om  Konger,  Kæmper  og 
andre",  som  Bogens  Titel  lyder.  Han  ledsagede  de  100 
Viser,  han  selv  havde  samlet,  med  lærde  Noter,  men  i  hans 
lærde  samtidiges  Smag  faldt  den  alligevel  i  Almindelighed 
ikke;  derimod  tog  Menigmand  imod  den  med  Glæde;  indtil 
Nyerups,  Rahbeks  og  Abrahamsons  Samling  af  Folkeviser 
udkom  i  Begyndelsen  af  dette  Aarhundrede,  var  det  den,  der, 
optrykt  gjentagne  Gange,  holdt  de  gamle  Sange  i  Live. 
Endnu  et  Arbejde  af  Syv  maa  vi  nævne,  skjønt  der  kun  ud- 
kom en  lille  Prøve  deraf;  det  var  den  danske  Ordbog,  han 
samlede  til.  Den  var  fra  første  Færd  af  anlagt  paa  at  skulle 
være  et  saa  vidt  muligt  udtømmende  etymologisk  og  sprog- 
historisk Lexikon,  men  „hans  foresatte"  fik  ham  til  at  slaa 
ind  paa  en  mere  almindelig  Vej  og  gjøre  den  til  en  dansk- 
latinsk Ordbog  „til  Nytte  for  Ungdommen  og  de  ukyndige". 
Af  det  saaledes  ændrede  Arbejde  udkom  kun  Bogstavet  A 
som  Prøve,  men  hans  Samlinger  dertil  kom  tilligemed  hans 
øvrige  Haandskrifter  i  Rostgaards  Eje  og  benyttedes  af  denne 
som  Grundlag  ved  den  store  Ordbog,  han  udarbejdede,  og 
da  denne  atter  blev  en  af  Kilderne  til  Videnskabernes  Sel- 
skabs Ordbog,  er  alt,  hvad  wSyv  har  ydet  i  denne  Retning 
uden  Tvivl  kommet  til  Nytte**). 


*)  Af  Syvs  Forgængere  ved  Indsamlingen  af  dette  i  sin  første  Oprindelse  æld- 
gamle, stadig  voxende  folkelige  Arvegods,  fortjene  nogle  enkelte  at  nævnes. 
Salmedigteren  Hans  Thomæsen  efterlod  en  anselig  haandskreven  Samling  af 
Ordsprog,  og  en  lignende  haves  fra  Vedels  Haand.  Den  som  dramatisk 
Forfatter  omtalte  Ribebisp  Peder  Jensen  Hegelund  udgav  et  Par  Smaaskrif- 
ter,  der  høre  her  hen,  og  er  muligvis  Forfatter  til  det  interessante  Skrift 
„Problemata  et  proverbia  moralia"  (1611),  den  betydeligste  Ordsprogssam- 
ling ,  der  var  fremkommen  efter  Peder  Laales,  indeholdende  en  stor  Mængde 
ægte  gamle  Fyndord.  Af  Syvs  samtidige  ydede  adskillige  ham  Bistand  ved 
at  overlade  ham  haandskrevne  Samlinger,  bl.  a.  Jens  Brunsmand,  Henrik 
Gerner  og  Lavrids  Kok. 

**)  Peder  Syv,  en  literærhist.  Studie  af  Fr.  Winkel  Horn   1878. 

Syv  har  Æren  af  at  være  den  af  det  lærde  Tidsrums 
Mænd,  som  mest  udelt  og  i  størst  Udstrækning  satte  sig  til 
Maal  at  oplyse  og  rense  Modersmaalet ,  og  han  var  den,  der 
udrettede  mest,  og  hvis  Arbejder  fik  størst  Betydning,  men 
han  var  ingenlunde  den  eneste,  og  heller  ikke  den  første,  der 
arbejdede  i  denne  Retning.  Studiet  af  de  lærde  Sprog  førte 
enkelte  Granskere  til  ogsaa  at  betragte  det  danske  Sprog, 
nærmest  rigtig  nok  kun  for  at  finde  Ligheder  imellem  dette 
og  hint.  Saaledes  skrev  Præsten  Bertel  Knudsen  (1588 — 
1650)  et  Par  Afhandlinger  om  det  danske  Sprogs  Lighed 
med  Græsk  og  Latin  (1640  og  1641);  Torkild  Baden  (1668 — 
1732)  behandlede  ligeledes  i  sit  Skrift  „Roma  Danica"  (1699) 
Ligheden  imellem  Dansk  og  Latin,  og  Peder  Vandal  (1602  — 
1659)  gav  en  Fortegnelse  paa  300  danske  Ord  og  Gloser 
,.som  ikke  aleneste  komme  overens  med  det  hellige  ebræiske 
Tungemaal,  men  endog  have  deraf  deres  Oprindelse  og  Be- 
gyndelse" (1651).  At  disse  Undersøgelser  ikke  naaede  længere 
end  til  den  alleryderste  Overflade,  er  en  Selvfølge,  om  en 
virkelig  lingvistisk  Betragtning  er  der  ikke  i  fjærneste  Maade 
Tale,  og  det  hele  har  derfor  kun  Kuriositetens  Interesse,  til 
Trods  for  al  den  Lærdom  og  Skarpsindighed,  der  er  nedlagt 
i  adskillige  af  de  her  hen  hørende  Arbejder.  Den,  som  naaede 
videst  i  Retning  af  sammenlignende  Sprogbetragtning  anvendt 
paa  Modersmaalet,  er  uden  Sammenligning  Erik  Pontoppi- 
dan (i6i6 — 1678),  hvis  paa  Latin  forfattede  „Grammatica 
Danica"  (1668),  den  ældste  danske  Sproglære,  er  et  for  sin 
Tid  overordentligt  dygtigt  Arbejde,  i  hvilket  der  ved  grundig 
og  omfattende  Sprogkundskab  i  Forbindelse  med  en  ualmin- 
delig Tænksomhed  er  naaet  adskilligt  mere,  end  man  paa 
Forhaand  skulde  vente,  saaledes  bl.  a.  i  Henseende  til  Iagtta- 
gelse af  Lydovergangene  imellem  de  forskjellige  Sprog,  han 
behandler,  og  Dansk.  Ved  Udviklingen  af  Formlæren  blev 
det  naturligvis  for  ham  som  for  enhver,  der  gav  sig  af  der- 
med, en  slem  Anstødssten,  at  Kundskaben  til  Oldsproget  var 

saa  mangelfuld,  hvilket  havde  til  P"ølge,  at  adskillige  Fæno- 
mener maatte  misforstaas  eller  blive  uforklarlige,  ,.men  hans 
Bemærkninger  ere  dog  mange  Gange  rigtige  og  vejledende 
fordi  han  kjender  regelrette  Former,  der  nu  ere  forsvundne, 
og  fordi  den  daværende  Brug,  uden  Bevidsthed  om  Oprindel- 
sen, havde  bevaret,  hvad  der  laa  denne  nærmest."  Pontoppi- 
dans Bog,  som  var  Frugten  af  mange  Aars  Granskning,  og 
som  uden  Sammenligning  er  det  betydeligste  Arbejde  over 
Modersmaalet,  som  det  lærde  Tidsrum  frembragte,  er  derfor 
endnu  af  Interesse  og  Vigtighed  for  Sprogforskningen.  Ret- 
skrivningen, som  hele  Perioden  igjennem  var  i  den  gyseligste 
Forvirring,  i  det  enhver  omtrent  skrev,  som  han  fandt  for 
godt,  gjordes  allerede  i  Slutningen  af  det  i6de  Aarhundrede 
lejlighedsvis  til  Gjenstand  for  Overvejelse  af  enkelte  lærde, 
men  den  første,  der  udførligere  sysselsatte  sig  med  denne 
Sag,  var  Peder  Syv,  som  allerede  i  sine  „Betænkninger" 
fremsatte  gjennemgribende  Reformforslag,  i  det  hele  taget 
slaaende  rigtige  og  udviklede  og  begrundede  med  stor  Klar- 
hed. Pontoppidan  opstillede  i  sin  Grammatik  omtrent  de 
samme  Grundsætninger,  og  imod  disse  vendte  Henrik  Ger- 
ner sig  i  et  Par  Smaaskrifter,  der  vidne  smukt  om  Forfat- 
terens Varme  for  Modersmaalet  —  han  tager  saaledes  bl.  a. 
ogsaa  ivrig  Ordet  for  Vigtigheden  af  at  holde  det  rent  for 
Indblanding  af  fremmede  Ord  — ,  men  temmelig  uklart  for- 
svare det  sædvanlige .  den  vilkaarlige  Brug.  som  han  blot 
vilde  have  slaaet  fast  en  Gang  for  alle,  imod  de  rationelle 
Reformer,  Syv  og  Pontoppidan  vilde  indfore.  Det  tog  nogen 
Tid,  før  end  de  nye  Anskuelser  gik  af  med  Sejren,  men  da 
der  for  Alvor  begyndte  en  Udvikling  paa  dette  Omraade, 
fulgte  den  det  ved  dem  betegnede  Spor,  og  de  Regler,  Rask 
og  N.  j\I.  Petersen  have  udviklet  og  begrundet  med  en  Sik- 
kerhed, som  man  for  to  Hundrede  Aar  siden  ikke  kunde  naa. 
ere  i  mange  og  væsentlige  Punkter  i  Overensstemmelse  med 
de  af  Syv  og  Pontoppidan  hævdede  Grundsætninger. 

Men  der  var  ogsaa  Mænd,  som,  uden  i  nogen  fremtræ- 
dende Grad  at  virke  direkte  for  Modersmaalet  igjennem 
Skrifter,  vare  gjennemtrængte  af  levende  Kjærlighed  til  det  og 
paa  forskjellig  Maade  bidrog  til  at  støtte  Danskhedsbestræ- 
belserne.  Selv  ved  Universitetet  kom  den  Anskuelse  til  Orde, 
at  det  danske  Sprog  led  Uret,  og  at  man  ikke  skulde  und- 
skylde sig  med  dets  Ufuldkommenhed,  thi  det  var  at  anklage 
sig  selv  for  P^orsømmelighed  og  Dovenskab  —  det  udtaltes  af 
Rasmus  Bartholin  i  en  —  naturligvis  latinsk  —  Universitets- 
tale  1657  — ,  og  denne  Betragtning  har  vist  nok  fundet  Gjen- 
klang  hos  flere,  end  man  paa  Forhaand  skulde  tro,  hvor 
meget  den  end  gik  imod  Tidens  almindelige  Strøm.  Vi  finde 
i  alt  Fald  i  det  lærde  Tidsrums  sidste  Halvdel  ikke  saa  ganske 
faa  Mænd,  næsten  alle  Præster,  som  fandt  en  Glæde  og  Til- 
fredsstillelse i  at  sysle  med  Studiet  af  Modersmaalet,  og  hvis 
Arbejder  i  forskjellige  Retninger  bæres  af  en  levende  national 
Interesse.  Som  en  af  de  ypperste  blandt  disse  fortjener  at 
nævnes  Hans  Mikkelsen  Ravn  (1610 — 1663),  en  udmærket 
Skolemand,  som  i  det  Udkast  til  en  Omdannelse  af  Skole- 
væsenet, han  forfattede  (1649)  —  „et  Skrift,  der  bærer  Præg 
af  at  være  forfattet  af  en  Mand,  der  i  sund  Betragtning  af 
hvad  Skolens  Opgave  er,  stod  højt  over  sin  Samtid"  — ,  djærvt 
tager  Ordet  for  at  lade  Modersmaalet  komme  til  dets 
Ret.  De  to  større  Afhandlinger,  han  udgav,  „Heptachordum 
Danicum"  (1646),  en  Fremstilling  af  Musikens,  særlig  Sangens, 
Theori  og  Historie  i  Danmark,  det  første  og  hidtil  det  eneste 
Arbejde  af  denne  Art,  der  har  set  Lyset  hos  os,  samt  „Rhyth- 
mologia  Danica"  (1649),  en  Verslære  oplyst  ved  Exempler  fra 
den  danske  poetiske  Literatur,  var  i  og  for  sig  dygtige  Ar- 
bejder og  tilstrækkelige  til  at  give  deres  Forfatter  Krav  paa 
at  regnes  blandt  de  kyndigste  i  dansk  Sprog  og  Literatur, 
men  det  bedste  Billede  af,  hvor  vidt  han  var  naaet  paa  dette 
Omraade,  ser  man  dog  bedst  af  en  utrykt  Afhandling  (paa  Latin) 
om  det  danske  Sprog,  som,  skjønt  den  er  et  Ungdomsarbejde, 

ikke  blot  røber  varm  Kjærlighed  til  alt.  hvad  dansk  er,  men 
ogsaa  en  efter  Omstændighederne  grundig  Indsigt  i  alt,  hvad 
der  hører  hen  der  under.  Det  fortjener  ogsaa  at  nævnes,  at 
det  utvivlsomt  skyldes  Ravns  Tilskyndelse,  at  Peder  vSyv  gav 
sig  i  Lag  med  Studiet  af  Modersmaalet *).  Gullænderen  Sø- 
ren Povelsen  Judichær  (1599 — 1668)  hørte  ogsaa  afgjort 
til  den  lille,  men  ivrige  danske  Skole;  han  har  kun  skrevet 
en  Prosodi  (167 1),  men  den  har  han  skrevet  paa  Dansk,  „paa 
det  han  vort  Modersmaal  dis  mere  ære  kunde,  paa  hvilket 
lige  saa  vel  som  paa  Latine,  om  de  aller  subtiligste  Ting 
skrives  kan".  Han  var  Præst  i  Slangerup  under  Kingos  Op- 
væxt,  og  „hans  Indflydelse  paa  denne  lader  sig  lettelig  ane, 
skjønt  vanskelig  paavise"**).  Povl  Jensen  Kolding  (1581  — 
1640)  der,  som  tidligere  omtalt,  skrev  sin  danske  Reforma- 
tionshistorie  paa  Modersmaalet,  syslede  ivrig  med  dette  og 
udgav  ikke  blot  en  latinsk-dansk  Ordbog,  men  ogsaa  en 
dansk-latinsk***),  det  første  Arbejde  af  denne  Art.  Peder 
Syvs  Ven  og  Skolekammerat,  Præsten  Lavrids  Kok  (1634 — 
1 69 i),  Forfatteren  til  Dannevirke- Visen,  skrev  i  sin  Ungdom 
en  lille  (utrykt)  dansk  Grammatik  (paa  Latin)  til  Brug  for 
fremmede  („thi  at  skrive  Regler  over  Modersmaalet  for  de 
indfødte  vilde  være  det  samme  som  at  føre  Ugier  til  Athen", 
siger  han  i  Modsætning  til  Syv,  som  netop  skrev  sin  Sprog- 
kunst, ikke  blot  fordi  Pontoppidans  Arbejde  var  „noget  vidt- 
løftigt for  dem,  som  heraf  ville  begynde  at  lære  Sproget", 
men  ogsaa  fordi  den  var  paa  Latin).  Senere,  efter  at 
han  var  bleven  Præst,  samlede  han,  som  af  Syv  faar  det 
Vidnesbyrd,  at  han  var  „en  i  gamle  danske  Sager  flittig  og 
velforfaren  Mand",  ikke  blot  Ordsprog,  Viser  o.  dsL,  men  ud- 
arbejdede  ogsaa   en   udførlig  Ordbog  over  det  danske  Sprog, 


*)    H.  Rørdam:  M.  Hans  Mikkelsen  Ravn.     Hist.  Tidsskr.  3  R.  IV, 
**)    Barfod:  Fort.  af  Fædrel.   Hist,  H,   105. 
***)    Dictionarium  Herlovianum.      1626. 

et  udmærket  flittig  og  omhyggelig  udført  Arbejde,  hvad  de 
bevarede  Stykker  noksom  vise.  Kok  har  efter  alt,  hvad  vi 
kunne  skjønne,  været  en  af  de  dygtigste  og  mest  begavede 
af  Danskhedsmændene  i  det  17de  Aarhundredes  anden  Halv- 
del, men  Tilfældet  eller  maaske  snarere  en  vis  Tilbageholden- 
hed, der  bragte  ham  til  hellere  at  arbejde  for  andre  end  for 
selv  at  høste  Æren  derfor,  har  trængt  hans  Virksomhed  i 
Baggrunden. 

Den  Ordbog,  Kok  samlede,  blev  udarbejdet  paa  Opfordring 
af  Kristjan  den  femtes  Oversekretær,  Gehejmeraad  Mathias 
Moth  (1647 — 171Q),  som  et  Forarbejde  for  det  storartet  an- 
lagte Ordbogsarbejde,  han  havde  for,  og  til  hvis  Fremme  han 
lagde  Beslag  paa  alle  de  Kræfter,  han  kunde  drage  til  sig. 
Alle  de  Mænd,  der  havde  Sans  for  Modersmaalet  og  Kyn- 
dighed deri,  arbejdede  med  paa  dette  store  Værk,  som  Moth 
viede  en  lang  Række  Aar  og  bearbejdede  med  utrættelig 
Flid  og  skarp  Kritik,  men  som  des  værre  aldrig  blev  udgivet. 
De  omfattende  Samlinger,  han  efterlod  sig,  benyttedes  ved 
Udarbejdelsen  af  Videnskabernes  Selskabs  Ordbog,  men  de 
ere  saa  omfattende  og  indeholde  et  næsten  uudtømmeligt 
Materiale  til  Belysning  af  vort  Sprog  i  alle  Retninger,  at 
Sprogforskningen  baade  for  Ordforraadets  og  Sproghistoriens 
Vedkommende  bestandig  vil  kunne  høste  rigt  Udbytte  af  dem. 

I  Forbindelse  med  denne  Oversigt  over  Arbejder,  der 
alle  vare  udgaaede  af  Kjærlighed  til  Modersmaalet  og  paa 
forskjellig  Maade  havde  dets  Oplysning  til  Gjenstand,  turde 
det  være  passende  at  nævne  de  ypperste  danske  Sprogmindes- 
mærker ,  det  lærde  Tidsrum  frembragte  foruden  Vedels  alle- 
rede omtalte  Oversættelse  af  Saxo,  Arbejder,  som  ikke  blot 
fortjene  Opmærksomhed  i  Betragtning  af,  hvad  Tiden  i  det 
hele  mægtede  i  Retning  af  en  blot  nogenlunde  taalelig  Brug 
af  det  danske  Sprog,  men  i  og  for  sig  ere  af  højt  Værd  i 
denne  Henseende.  En  meget  fremragende  Plads  indtager 
saaledes    den    af  Datidens    første    retslærde   udarbejdede   saa 

kaldte  Kristjan  den  femtes  Danske  Lov,  der  paabeg"yndtes 
efter  Befaling"  af  Frederik  den  tredje  og  næsten  fuldførtes  under 
denne  Konge,  men  forst  udkom  1683.  Den  udmærker  sig  i 
høj  Grad  ved  sit  fortrinlige  danske  Sprog  og  ved  en  for  denne 
Tidsalder  enestaaende  klar  og  fyndig  Stil.  Et  Værk  af  en 
helt  anden  Art,  men  ligeledes  af  første  Rang  i  Henseende  til 
Stil  og  Fremstilling  efterlod  Korfits  Ulfeids  ulykkelige  Hustru, 
Kristjan  den  fjerdes  Datter  Leonora  Kristine  (1621  — 1690) 
i  sit  „Jammersminde'',  hvori  hun  lige  saa  simpelt  som  smukt 
og  gribende  har  skildret  den  lange,  tunge  Tid,  i  hvilken  hun 
holdtes  fængslet.  Det  er  en  af  de  smukkeste  og  betydeligste 
Bøger,  vor  Literatur  ejer,  helt  igjennem  præget  af  en  stor  og 
ædel  Aand,  rigt  begavet,  udviklet  og  modnet  til  en  sjælden 
Højhed  igjennem  Livets  tunge  Skole*).  Endnu  maa  her  nævnes 
Birgitte  Thott  (1610 — 1662),  vel  den  lærdeste  af  det  lærde 
Tidsrums  adelige  Damer,  ,,en  sjælden  Pryd  for  sit  Kjøn  og 
sit  Aarhundred",  som  Ole  Worm  kaldte  hende.  Hendes 
Gjengivelse  af  Senecas  Skrifter  er  „næsten  for  sin  Tid  et 
Vidunder,  og  skaffede  hende  ogsaa  stor  Berømmelse  af  Sam- 
tiden, der  med  Føje  erklærede  om  den,  at  ..man  skulde  vel 
holde  Oversættelsen  for  en  Original,  saa  fyndig,  sirlig,  flydende 
og  naturlig  er  hendes  danske  Stil." 


„Livets  poetiske  Side  var  endnu  ikke  gaaet  op  for  nogen*', 
siger  N.  M.  Petersen  træffende  om  den  lærde  Tidsalder,  og 
denne  Sætning  finder  sin  bedste  Stadfæstelse,  naar  vi  vende 
os  til  Datidens  Digtekunst  og  ser,  hvad  der  den  Gang  gik  og 
gjaldt  for  Poesi.  Der  var  ingen  Mangel  paa  Poeter,  tvært 
imod,  der  mylrede  navnlig  i  det  17de  Aarhundredes  anden 
Halvdel  af  Versemagere,  ikke  blot  latinske,  men  ogsaa  danske, 


*)  Udgivet  af  S.  Birket  Smith.     1869. 

Og  der  blev  stadig  flere  og  flere,  men  Poesien  stod  det  rigtig 
nok  bedrøvelig  til  med.  Den  samme  Aand-  og  Smagløshed 
det  samme  golde  Pedanteri,  som  gjennemgaaende  er  beteg- 
nende for  hele  Perioden,  træff"e  vi  ogsaa  her,  og  kun  en 
enkelt  Kvist  paa  Literaturens  Træ,  den  aandelige  Digtning, 
særlig  Salmedigtningen,  skød  i  det  i  yde  Aarhundrede  enkelte 
friske  Skud,  som  næsten  tage  sig  vidunderlig  ud,  naar  de  ses 
i  Modsætning  til.  hvad  der  var  det  almindelige.  Det  maa 
imidlertid  ikke  forstaas,  som  om  den  aandelige  Digtning  som 
Helhed  betragtet  stod  over  Resten;  se  vi  bort  fra  de  enkelte 
betydelige  Undtagelser ,  vi  træffe  paa  dette  Omraade ,  stod 
Frembringelserne  inden  for  det  fuldstændig  i  Niveau  med, 
hvad  der  ellers  fremkom.  For  øvrigt  er  det  en  Selvfølge,  at 
den  Overvægt,  Theologien  havde  i  Literaturen  i  Almindelighed, 
bevirkede,  at  den  gudelige  Digtning,  hvilken  vi,  som  sagt, 
maa  søge  hen  til  for  overhovedet  at  finde  noget,  der  har  Værd, 
ogsaa  i  kvantitativ  Henseende  kom  til  at  spille  en  meget  stor 
Rolle.  Saa  godt  som  alle,  der  gav  sig  af  med  at  digte,  førtes 
ogsaa  ind  paa  den,  og  de  aller  fleste  dyrkede  den  udeluk- 
kende ;  næsten  hver  anden  Præst  følte  sig  kaldet  til  at  optræde 
som  Salmedigter.  Ved  Siden  af  den  gudelige  Digtning  er 
især  Lejlighedsdigtene  fremtrædende;  alt,  hvad  der  skete, 
smaat  som  stort,  blev  befundet  værdigt  til  at  besynges,  og 
Besyngelsen  var  derefter:  hvad  enten  det  var  de  pathetiske 
eller  de  humoristiske  Strænge,  Poeten  anslog,  bestandig  møde 
vi  den  samme  Fadhed  i  Indholdet  i  Forbindelse  med  en 
kunstlet,  i  højeste  Grad  ubehjælpsom  Form.  Om  et  virkelig 
poetisk  Udslag  af,  hvad  der  rørte  sig  i  Tiden,  en  Digtning, 
der  udsprang  af  umiddelbar  Begejstring  og  Følelse,  og  som 
gav  Glæden  og  Sorgen  et  umiddelbart  poetisk  Udtryk,  var 
der  aldeles  ikke  Tale  uden  for  de  enkelte  Undtagelser  paa 
den  aandelige  Digtnings  Omraade.  Den  levende  Forbindelse 
med  den  gamle  Digtning,  der  havde  sin  Rod  i  Folkets  eget 
Liv,  var  i  det  hele  afbrudt.    Den  fra  Renaissancen  udgaaede 


Poesien.  —  Hans  Sthen.  20Q 

almen  evropæiske  Bevægelse  naaede  omsider  over  Tyskland 
ogsaa  ind  til  os ;  den  medførte  helt  nye  Former,  og  dem  søgte 
man  nu  saa  godt  som  muligt  at  finde  sig  til  Rette  med.  Resul- 
tatet blev  en  fad,  reflekterende  Kunstpoesi,  som  man  forholdt 
sig  fuldstændig  udvortes  til,  i  hvilken  Sproget  vred  og  vaan- 
dede  sig  under  Bestræbelserne  for  at  klemme  det  ind  i  de 
nye  Former,  og  som  blev  kjendt  for  gjæv  og  god  Poesi,  naar 
den  blot  holdt  sig  de  af  en  aandløs  og  borneret  Smag  dikte- 
rede Regler  efterrettelig.  Derfor  blev  Poesien  ogsaa,  som  en 
af  disse  gamle  Poeter  udtrykker  sig,  „saa  ganske  gemen,  at 
endog  Børn  deri  paa  sine  Maader  ere  færdige,  i  det  ringeste 
udi  slet  og  ringe  Materiale",  og  derfor  var  der  i  Virkeligheden 
..kun  saa  maadelig  Pris  deraf  at  hente  i  disse  Tider".  Det 
hele  var  en  tom  Leg  med  Ord. 

Den  første  betydeligere  Digter,  vi  træffe,  er  Hans  Kri- 
stensen Sthen  (f.  1544  eller  maaske  snarere  en  halv  Snes 
Aar  før,  -|-  1 603  [?]  ) ,  hvem  vi  allerede  have  omtalt  som  For- 
fatter til  det  moralsk-allegoriske  Skuespil  „Kortvending-'.  For- 
uden dette,  der.  som  vi  saa',  ikke  var  noget  særlig  udmærket 
Arbejde ,  har  han  skrevet  et  Læredigt  „Lykkens  Hjul'',  som 
heller  ikke  hæver  sig  synderlig  over  det  almindelige,  om  der 
end  nu  og  da  viser  sig  Spor  af,  at  det  er  en  virkelig  Digter, 
man  har  for  sig;  hans  Salmedigtning  derimod  stiller  ham 
meget  højt  iblandt  hans  samtidige,  og  saa  vel  hans  „Haand- 
bog"  som  hans  „Vandrebog''  vandt  stor  Indgang  og  udkom 
i  mange  Oplag.  Hans  talrige  Salmer  og  aandelige  Sange 
udmærke  sig  ikke  alene  ved  dyb  Inderlighed  og  Enfold,  ved 
poetisk  Kraft  og  religiøs  Varme ,  men  faa  en  ganske  ejen- 
dommelig Ynde  ved  den  Maade,  hvorpaa  de  jævnlig  i  Hen- 
seende til  Stil  og  Form  træde  i  Folkevisens  Spor*).     Adskil- 


*)  F.  Ex. 


Jeg  stod  mig  op  en  Morgenstund, 
jeg  klaged  min  Sorg  saa  mangelund: 
Sorgen  var  mig  i  Hu  for  Synder  mine. 

lige  af  Sthens  Salmer  ville  bestandig  beholde  deres  Værd, 
fordi  de  baade  fyldestgjøre  de  poetiske  og  de  religiøse  Krav. 
Vor  Salmebog  indeholder  nogle  af  de  smukkeste  af  dem  (Nr.  82, 
130,  408,  570). 

En  langt  større  anlagt  og  flersidigere  Digternatur  var 
dog  Anders  Kristensen  Arrebo  (f.  1587  paa  Ærø,  deraf 
hans  Tilnavn).  Allerede  tidlig  gjorde  han  sig  bekjendt  ved 
et  Par  mindre  historiske  Lejlighedsdigte,  i  hvilke  Folkevise- 
tonen klinger  smukt  og  poetisk,  og  som  vandt  fortjent  Bifald. 
De  forherligede  begge  Kongehuset  og  bidrog  vist  nok  ikke 
lidt  til  den  Hurtighed,  hvormed  han  steg  i  udvortes  Hen- 
seende. Kun  tredive  Aar  gammel  blev  han  Biskop  i  Trond- 
hjem.  Hans  Lykke  varede  imidlertid  kun  en  stakket  Tid,  i 
det  han  fik  Avindsmænd,  som  det  lykkedes  at  sværte  ham  saa- 
ledes,  at  han  efter  fem  Aars  Forløb  blev  afsat  fra  sit  Embede 
paa  Grund  af  „sin  Letfærdigheds  Bedrifter".  Det  maa  efter 
alt,  hvad  der  er  oplyst  med  Hensyn  til  de  Beskyldninger,  der 
rejstes  imod  ham,  anses  for  aldeles  utvivlsomt,  at  der  ikke 
med  Føje  kunde  lægges  ham  noget  usømmeligt  til  Last.  Da 
han  havde  et  frisk  og  livsglad  Sind,  der  var  oplagt  til  Lystig- 
hed og  Skjemt  og  skyede  stive  Former,  og  maaske  ogsaa  vel 
overmodig  stolede  paa  sin  Lykke,  betænkte  han  sig  ikke  paa 
at  sætte  sig  ud  over  de  Hensyn,  man  krævede  iagttagne  af 
den  Tids  gejstlige,  og  navnlig  da  af  en  Biskop,  og  han  gik 
vel  ogsaa  vel  vidt  i  denne  Henseende,  i  det  han  f.  Ex.,  naar 
han  var  til  Gilde,  ikke  var  bange  for  „at  slaa  Trommen  til 
en  Dans  og  selv  danse  med  og  synge  sine  Viser  i  Folke- 
visernes Tone  uden  nøje  at  veje  sine  Udtryk".  Hans  Optræden 
eller  snarere  de  løgnagtige  Rygter,  der  udspredtes  om  den, 
vakte  Forargelse,    og  hans  Fjender  benyttede   sig   af  Lejlig- 


Der  stod  en  Engel  og  lytted  derpaa: 
du  arme  Synder,  hvi  klager  du  dig  saa? 
Sorgen  var  mig  i  Hu  for  Synder  mine. 

heden  til  at  forsøge  at  styrte  ham,  hvilket  ogsaa  lykkedes 
dem  ved  en  formløs  Rettergang  og  til  Dels  ved  underkjøbte 
Vidner  (1622).  Nogle  Aar  efter  blev  han  dog  for  saa  vidt 
tagen  til  Naade  igjen ,  som  han  blev  Præst  i  Vordingborg, 
hvor  han  levede  stille  og  rolig,  agtet  og  elsket  af  sin  Menig- 
hed, til  sin  Død  (1637). 

Under  hans  Ophold  i  Norge    rasede  Pesten    dér  saa  vel 
som   i  Danmark,    og    dette   fremkaldte   et  af   Arrebos  bedste 
Digte    „Pest-Pulver"  (16 18),    en    kort  og  kraftig,  smukt  versi- 
ficeret Bøn.   Her  var  han  ogsaa  kommen  ind  paa  det  Arbejde, 
som    han    benyttede    sit    tvungne  Otium    til    at    fuldende,    og 
udgav    allerede  Aaret   efter  sin  Afsættelse,    Oversættelsen    af 
Davids    Psalter    (1623),    et    for    sin    Tid    udmærket    Arbejde, 
som    strax    vandt    almindelig  Yndest   og  længe  bevarede  den. 
Hans  Hovedværk   er  imidlertid  Digtet  „Hexaémeron"  (de  sex 
Dage) ;  det  er  det,  som  grundlagde  hans  Berømmelse  og  ikke 
blot  fik  den  beundrende  Samtid    og   nærmeste  Eftertid    til   at 
betegne    ham  som  Nordens  Virgil,    Danmarks  Ovid    o.    s.   v., 
men    skaffede   ham  Navnet    „den  danske  Digtekunsts  Fader", 
som    han    har    beholdt    og    i    Virkeligheden    ogsaa    fortjener. 
Digtet,  der  er  et  Fragment  —  det  skulde  have  omfattet  hele 
„Verdens    første  Uge",    men    blev    afbrudt  ved  hans  Død   og 
skildrer  kun  de  sex  Dage  — ,    er    en   Efterligning  af  Fransk- 
manden Bartas'  Digt   „La  premiere  semaine".       Arrebo   stod 
imidlertid  overordentlig  frit  overfor  sit  Forbillede,  følger  dets 
Tankegang   i   det   hele,    men    er    i    mange  Enkeltheder   fuld- 
stændig original,  og  paa  intet  Punkt  slavisk  Oversætter,    saa 
at  han  virkelig  paa  det  fremmede  Grundlag  har  frembragt  et 
Værk,    der  i  meget  væsentligt  er  hans  eget.      Han    viser  sig 
heri  som  en  betydelig  Digter,   navnhg   i   de  rent  lyriske  Par- 
tier,   særlig    i    de    hyppig  forekommende  Naturbeskrivelser,  i 
hvilke  der  baade    er  Liv  og  Fylde,     og   i   hvilke  en    virkelig 
poetisk  Stemning  og  Anskuelse  jævnlig  har  fundet  et  smukt 

Og  oprindeligt  Udtryk  *).  „I  Arrebo  begynder  allerede 
Tullin".  Hans  Fortrolighed  med  Folkesangen  viser  sig  ikke 
blot  i  den  Maade  hvorpaa  dens  ejendommelige  Tone  paa 
mange  Steder  klinger  igjennem  til  Trods  for  den  fra  den 
gamle  Digtning  helt  forskjellige  Form,  han  anvender,  men 
ogsaa  i  hans  Bestræbelser  for  at  give  sit  Sprog  saa  dansk 
og  folkeligt  et  Præg  som  muligt.  Hans  Digtning  er  Kunst- 
poesi, oven  i  Kjøbet  det  første  Forsøg  i  den  Retning,  derfor 
savner  den  heller  ikke  paa  sine  Steder  en  poetisk  Udsmyk- 
ning, som  han  ikke  altid  forstaar  at  beherske,  og  som  end- 
ogsaa  jævnlig  drives  alt   for  vidt,    men    som    dog   i   det  hele 


^)  F.  Ex.  (Begyndelsen  af  anden  Dag). 

Naar  Dagen  bøjer  sig,  den  Sol  gaar  under  Lide, 
da  flyver  Fuglen  op  og  viger  til  en  Side, 
da  søger  Ormen  Hus,  i  Jorden  sig  forstikker, 
og  alle  tamme  Dyr  til  Hvile  sig  beskikker; 
til  Ro-Sted  Folket  gaar,  Blaa-Bolsteret  de  vende, 
og  Kuren  blæser  Fred,  ad  Gader  Folk  ej  rende, 
Men  jeg,  da  første  Dag  nu  haver  faaet  Ende, 
nu  Hesperus  er  nær  med  Aftenlæg  i  Hænde, 
skal  det  ej  da  bær'  ad  en  liden  Blund  at  tage, 
men(s)  Øjet  drager  Straa  og  kan  ej  længer  vage? 
Nej,  her  er  mer  i  Fad !  den  Bjørnehud  til  Side, 
det  bær  ej  altid  ad  den  bløde  Seng  at  slide: 

thi  den  almægtig  Gud,  som  Verden  rund  tillyder, 

den  evig  Ærens  Sol  med  anden  Dag  udbryder. 

han  Verdens  Malm  og  Sæd,  de  Elementer  firt, 

det  Chaos  ugestalt  begynder  nu  at  sire: 

Pavlunet  han  opslaar,  med  hvidt  og  blaat  formænger, 

hvormed  han  Jordens  Kreds  højprægtelig  behænger: 

En  Hvælving  blaa  han  gjer  af  Vand  som  Jærn  det  stærke, 

dermed  han  planker  ind  og  gjør  et  Enemærke 

for  Over-Himle-Vand;  den  ubegriblig  Tynge 

ej  gjennem  bryde  kan,  men  maa  der  over  klynge. 

Paa  dette  Tæppe  rundt  der  leger  Sol  den  klare, 

der  Maanen  gaar  i  Dans  med  den  Planeteskare. 

Der  tumler  Pegasus,  og  Æolus  hoverer, 

der  under  Hjort  og  Hind  i  løvgrøn  Skov  spaserer, 

der  Flugten  op  og  ned  sig  yndeligen  svinger 

og  i  sin  Løvsal  grøn  livlysteligen  klinger. 

taget  staar  i  stærk  Modsætning  til  den  fade,  opstyltede,  løst 
paahængte  Ordbram,  der  er  saa  betegnende  for  det  meste  af 
den  lærde  Tidsalders  danske  Digtning,  og  til  Gjengjæld  ud- 
mærker hans  Stil  sig  paa  mange  Steder  ved  en  storslaaet 
Simpelhed,  der  ikke  undlader  at  gjøre  sin  Virkning.  Hexaé- 
meron  er  som  Helhed  ikke  let  at  komme  igjennem,  men  der 
lindes  ægte  Perler  deri. 

Hvad  der  giver  Arrebo  særlig  Betydning  i  vor  Literaturs 
Historie  og  Adkomst  til  det  anførte  Tilnavn,  den  danske 
Digtekunsts  Fader,  er,  at  han  er  den  første  Repræsentant 
for  den  nye  af  Renaissancen  fremgaaede  Retning  i  Digte- 
kunsten hos  os.  Denne  viser  sig  forst  og  fremmest  i  formel  Hen- 
seende. Medens  man  tidligere  havde  taget  Stavelserne  paa 
Slump  og,  hvor  man  lagde  an  paa  særlig  Nøjagtighed,  talt  dem 
uden,  som  Peder  Syv  siger,  at  agte  deres  Længde  eller  Stæk- 
kelse  saa  nøje,  begyndte  nu  et  fast  metrisk  Princip  at  faa  Ind- 
gang. Allerede  tidligere  var  der  gjort  flere  Forsøg  paa  at 
bane  Vej  for  et  saadant ;  det  betydeligste  var  Præsten  Peder 
Jensen  Roeskildes  ,,Prosodia  danicæ  lingvæ",  der  for  første 
Gang  opstillede  Accenten  i  det  danske  Sprog  som  svarende 
til  Kvantiteten  i  Latin  og  Græsk.  Dette  Arbejde,  som  aldrig 
blev  trykt,  er  fra  1627,  altsaa  nogle  Aar  yngre  end  Tyskeren 
Martin  Opitz'  „Prosodia  germanica  oder  Buch  von  der 
teutschen  Poeterey"  (1624),  som  ligeledes  lærte,  at  Stavelserne 
skulde  vejes.  Peder  Jensens  Haandskrift  synes  imidlertid  at 
være  bleven  til  fuldstændig  uafhængig  af  Opitz'  epokegjørende 
Bog,  men  da  den  danske  Forfatter  kun  havde  den  ældre 
danske  Digtning  at  holde  sig  til,  paa  hvilken  hans  metriske 
Grundsætninger  slet  ikke  lod  sig  anvende,  var  der  ingen 
Mulighed  for,  at  disse  kunde  trænge  igjennem.  Dette 
kunde  først  ske,  naar  der  optraadte  en  Forfatter,  som,  efter 
at  have  faaet  Øje  for  deres  Betydning  i  Praxis,  kunde  føre 
dem  ud  i  Virkeligheden,  ledet  af  fremmede  Forbilleder.  En 
saadan  Digter  fik  vor  Literatur  i  Arrebo,  der,  som  det  hedder 

i  Sønnens  Fortale  til  det  efter  Faderens  Død  udgivne  „Hexaé- 
meron",  „særdeles  efterdi  man  paa  samme  Tider  for  Alvor 
begyndte  den  tyske  Poésin  at  øve  og  bedre  i  Fave  at  sætte, 
og  vilde  gjøre  sit  bedste  det  danske  Sprog  og  Poesi  sin  An- 
seelse at  give".  I  Modsætning  til  „Skaldrearten  og  Rime- 
maaden  hos  vore  gamle  Gother,  Cimbrer  og  danske  Skaldrer, 
som  nu  moxen  af  alle  er  forglemt",  hedder  det,  at  „de  Itali- 
ener og  Franzoser  haver  begyndt  med  synderlige  Rigtighed  i 
deres  Sprog  paa  trochæiske  og  jambiske  Maade  med  mange 
livlystige  Forandringer  at  rime  og  velklingende  Digte  at  be- 
fatte, hvorudi  de  rigtalende  Tyske  have  Franskmanden  lykke- 
ligen  efterfulgt".  Da  Poesien  som  Følge  heraf  blomstrede  op 
vidt  og  bredt  i  Evropa,  ,.da  haver  den  velbaarne  salige  Herre, 
Hr.  Kristian  Friis  til  Kragerup,  fordum  kgl.  Majest.  Kansler, 
min  Fader  derom  tiltalt,  at  han  og  vilde  sætte  en  Prøve  paa 
vort  danske  Sprog,  at  det  ikke  alene  sin  Pris  skulde  ombære 
og  forlise,  hvortil  den  sal.  Mand  haver  sig  strax  bekvemmet", 
og  dette  blevvStødet  til,  at  Arre  bo  gav  sin  ,.Bartasiske  Prøve". 
Allerede  i  Oversættelsen  af  Davids  Psalter  viser  der  sig 
hos  Arrebo-  en  for  de  Tider  usædvanlig  Agtpaagi venhed  paa 
den  metriske  Form .  men  han  staar  dog  her  væsentlig  paa 
den  ældre  religiøse  Digtnings  Grund,  om  end  hans  metriske 
Studier,  som  paa  det  Tidspunkt,  da  dette  Arbejde  blev  til, 
maa  antages  at  have  været  ganske  selvstændige,  stiller  ham 
i  et  langt  mere  direkte  kunstnerisk  Forhold  til  hans  Opgave, 
end  man  er  vant  til  at  træffe  det  hos  danske  Digtere  før 
hans  Tid.  Fuldt  bevidst  i  Henseende  til  det  nye  Form- 
princip, der  skulde  frem,  er  han  dog  først  i  Hexaémeron, 
hvis  Versformer  var  ganske  nye  i  vort  Sprog.  Arrebo  skrev 
det  første  Afsnit  af  sit  Digt  i  Hexameter,  hvis  Karakter  han 
dog  fuldstændig  forandrede  ved  at  give  det  Rim,  og  det 
baade  i  Midten  og  Enden  af  Versene.  Dette  medførte,  at 
Cæsuren  blev  fast ,    og  det  antike  Versemaals  ejendommelige 

Bøjelighed  og  Ynde  gik  derved  tabt  *).  De  Vanskeligheder, 
Digteren  paa  denne  Maade  skabte  sig,  vare,  hvad  der  er  let 
at  forstaa,  naar  man  betænker,  hvor  ubearbejdet  Sproget  var, 
saa  store,  at  han  ikke  mægtede  at  beholde  det  valgte  Verse- 
maal  i  mere  end  Digtets  første  Sang;  i  de  øvrige  har  han 
ombyttet  det  med  Alexandrinerne ,  som  ikke  blot  var  det 
Metrum,  hvori  Originalen  var  affattet,  men  tillige  anbefaledes 
af  Opitz  som  heroisk  Versemaal.  Arrebo  optog  denne  Vers- 
form i  den  fra  de  franske  Alexandriner  meget  forskjellige 
Skikkelse,  den  havde  faaet  i  Tyskland,  og  i  denne  blev  den 
her  som  hist  i  lange  Tider  Hovedversemaalet. 

Æren  for  at  have  indført  Renaissancen  i  den  danske 
Digtekunst  og  derved  aabnet  Vejen  for  en  Paavirkning  fra 
det  øvrige  Evropa,  som  vel  i  Begyndelsen  tilsyneladende 
næsten  kvalte  alle  hjemlige  Spirer,  men  i  Virkehgheden  var 
nødvendig,  for  at  de  ret  kunde  komme  til  at  udfolde  sig  under 
de  nye  Betingelser,  som  hele  den  aandelige  Udvikling  førte 
med  sig,  tilkommer  ubetinget  Arrebo.  Hans  store  Digt  henlaa 
ganske  vist  som  Helhed  utrykt  i  fire  og  tyve  Aar  efter  hans 
Død,  men  det  formelle  Fremskridt,  der  i  det  var  gjort,  kom 
alligevel  til  at  gjøre  sin  Virkning,  i  det  det  bl.  a.  fastholdtes 
af  Hans  Mikkelsen  Ravn,  som  i  sin  „Rhythmologia  Danica", 
der  udkom  længe  før  Digtet,  skjænkede  det  særlig  Opmærk- 
somhed og  meddelte  en  udførlig  Prøve  deraf.  Uheldigvis 
kom  Arrebo,    om  det  end  var  ham,    der  gav  Stødet  til    den 


'')  Som  Preve  paa  Arrebos  Hexamelre  anføres   følgende  Stykke: 
Løven  af  Kulen  gaar.  den  stærke  Dyrenes  Herre, 
Bjørnen  af  Hul  udfar',  han  bruger  Labben  end  værre, 
Ulven  af  Skov  og  Kløft  saa  fyrig  kommer  at  springe, 
Ræven  af  Krat  og  Grøft,  han  priser  Foden  ej  ringe. 
Saadanne  her  og  der  for  Jægere  noksom  passere, 
sværmende  strængt  enhver  over  Bjærg  og  Dale  grassere. 
Hver  sit  bedste  da  gjør,  mens  Natten  rinder  og  vinder, 
hver  sit  Bytte  hjemfør',  og  hver  sin  Spise  da  finder. 
Saa  faar  Skaberen  Lov,  som  skabte  Natten  hin  mørke, 
Dyrene  til  Behov,  de  Lemmer  hungrig  at  styrke. 

nye  Retning,  ikke  til  at  bære  Udviklingen  eller  paatrykke 
den  noget  særligt  Præg  ud  over  det  rent  formelle.  Dette 
maa  for  saa  vidt  beklages,  som  det  nye  fremmede  derved 
efter  al  Sandsynlighed  vilde  være  bleven  knyttet  til  det  hjem- 
lige, medens  det  nu  foreløbig  mere  og  mere  fortrængte  det 
og  satte  tomme  Former  i  Stedet.  Hvor  meget  Arrebo  nemlig 
ogsaa  navnlig  for  Hexaémerons  Vedkommende  med  Hensyn 
til  sin  Digtnings  Tone  og  Stil  følger  de  fremmede  Forbilleder, 
i  hvor  høj  Grad  han  end  optager  det  antikt  mythologiske 
Billedsprog,  Renaissancen  medførte,  har  han  dog  umiskjende- 
lig  dybe  Rødder  i  det  hjemlige,  hvilket  viser  sig  des  mere, 
jo  mere  hans  egen  Personlighed  kommer  til  Orde,  jo  mere 
han  fjærner  sig  fra  den  fremmede  Original.  De  af  hans 
Efterfølgere,  der  overhovedet  have  nogen  Betydning  i  Litera- 
turens  Historie,  afkastede,  i  det  mindste  for  den  verdslige 
Digtnings  Vedkommende,  ethvert  Baand,  der  kunde  knytte 
den  til  den  tidligere  hjemlige  Poesi,  og  søgte  efter  bedste 
Evne  at  give  deres  Produkter  det  moderne  pseudo-klassiske 
Præg  med  det  hele  vel  bekjendte  Apparat  af  Guder  og  Gud- 
inder, Hyrder  og  Hyrdinder  i  fuld  Tilslutning  til  den  Litera- 
turbevægelse ,  der  i  Tyskland  fandt  sit  Udtryk  i  det  „frugt- 
bringende Selskab",  og  de  med  dette  beslægtede  Hterære 
Samfund*). 

En  af  de  Forfattere,  der  bidrog  mest  til  at  skaffe  den 
nye  Retning  Indgang,  var  Søren  Terkelsen,  om  hvis  Liv 
saa  godt  som  intet  vides,  Han  udgav  1645— 1648  en  Over- 
sættelse (fra  tysk)  af  en  Del  af  Franskmanden  Honoré  d'Urfés 
Hyrderoman  Astræa,  som  ved  sin  Fremkomst  havde  gjort  en 
overordentlig  Opsigt  i  Frankrig  og  Tyskland.  Hos  os  vilde 
denne  Roman,  som  Terkelsen  overførte  efter  adskillige  „for- 
nemme og  adelige  Personers"  Tilskyndelse,  dog  ikke  ret  slaa 
an,  hvilket  kan  ses  af,   at  det  ikke  lykkedes  ham  at  faa  ud- 


*)  H.  F.  Rørdam:    Arrebos    Levnet   og  Skrifter,   1857.      G.  Rode:    Renais- 
sancens  tidligste  Eftervirkning  paa  dansk  poetisk  Literatur,   1866. 

givet  alt,  hvad  han  havde  oversat  af  den,  men  af  ikke  ringe 
Betydning  blev  det  Uddrag  af  de  rundt  om  i  Bogen  spredte 
Sange,  som  han  udgav  særskilt  sammen  med  en  Del  andre 
fremmede  Sange  under  Titlen  Astreæ  Sjungekor.  Disse  Viser, 
der  vare  ledsagede  af  Melodier,  vandt  en  betydelig  Udbredelse 
og  holdt  sig  længe  i  Yndest,  saa  at  de  bidrog  væsentlig  til 
at  gjøre  Folk  fortrolige  med  de  nye,  kunstige  Versformer. 
Terkelsen,  som  var  en  meget  frugtbar  Oversætter,  har  for 
øvrigt  omplantet  mangfoldige  andre  større  og  mindre  Digte 
af  den  nye  Skoles  Digtere,  navnlig  af  Hollænderen  Jakob  Catz 
og  Tyskerne  Martin  Opitz  og  Johan  Rist,  og  i  „Dafnisses 
Natteklage"  have  vi  et  i  Hovedsagen  originalt  Produkt  i  den 
Stil,  der  er  karakteristisk  for  de  Værker,  han  omplantede  fra 
fremmede  Sprog  —  eller  vel  snarest  altid  fra  tysk.  En  lig- 
nende, men  langt  mindre  omfattende  og  bet3'dningsfuld  Virk- 
somhed som  Banebryder  for  den  nye  Retning,  udøvede  Præ- 
sten Bertel  Wichman,  som  oversatte  eller  bearbejdede  fire 
af  Martin  Opitz'  Digte  paa  dansk*). 

Som  original  Digter  i  den  her  angivne  Stil  var  Anders 
Bording  (1619 — 77)  af  sin  Samtid  og  længe  efter  anset  som 
noget  aldeles  enestaaende.  Han  havde  i  Virkeligheden  ogsaa 
en  for  de  Tider  mærkværdig  Lethed  i  at  skrive  Vers ,  men 
var  disse  flydende  nok,  var  de  til  Gjengjæld  i  Reglen  saa 
ordrige  og  udtværede  og  Indholdet  gjennemgaaende  saa  fat- 
tigt, at  Eftertiden  i  meget  betydelig  Grad  har  underkjendt 
den  Dom,  hans  beundrende  Samtid  fældede  over  hans  meget 
frugtbare  poetiske  Virksomhed.  Nogen  synderlig  Digterg'ave 
havde  han  ikke ,  om  det  Lune,  han  var  i  Besiddelse  af,  end 
undertiden  har  givet  sig  et  ret  kvikt  Udtryk.  Sit  Ry  vandt 
han  især  som  Lejlighedsdigter,  men  han  var  ved  Siden  deraf 
ogsaa  baade  Erotiker  og  Satiriker,  ligesom  han  oversatte  en 
Mængde    Digte    af   de    mest    yndede    tyske  Poeter.       Hans  i 


*)  Om  Terkelsen  og  Wichman  se  G.  Rodes  anf.  Skr. 

kvantitativ  Henseende  betydeligste  Arbejde  er  „Den  danske 
Merkurius",  den  ældste  politiske  Avis  her  i  Landet,  et  Maa- 
nedsblad  paa  Rim,  som  han  efter  kongelig  Befaling  udgav 
fra  1666  til  sin  Død.  Det  bedste  Arbejde,  der  haves  fra  hans 
Haand,  turde  være  „Forhaabnings-  og  Forhalings-Griller",  en 
Satire,  der  ganske  livlig  skildrer,  hvor  mislig  de  brødløse 
Kunsters  Dyrker  var  stedt  i  hine  Tider.  Hans  Digte  blev  med 
stor  Ostentation  udgivne  længe  efter  hans  Død  (1735)  af  Fr. 
Rostgaard,  der  betegnede  ham  som  en  Poet,  „hvis  Lige  Dan- 
mark aldrig  saa'  hans  Tid  og  vel  næppeligen  skal  faa  at  se  efter 
hannem".  Hans  Hovedfortjeneste  er  den  Omhu,  han  bar  for 
at   skrive  et  rent  dansk  Sprog. 

Den  som  Sproggransker  omtalte  Peder  Syv  optraadte 
ogsaa  som  Digter,  og  N.  M.  Petersen  har  Ret,  naar  han 
siger,  at  man  „over  Sproggranskeren  sædvanlig  har  glemt 
Digteren",  thi  hans  poetiske  Begavelse  var  forholdsvis  ikke 
ringe,  om  hans  Vers  end  tydelig  nok  bære  Spor  af  den  Kamp, 
han  havde  med  Sproget  for  at  faa  det  til  at  føje  sig  efter  de 
kunstige  Versemaal,  han,  der  var  en  dristigere  Rimsmed  end 
de  fleste,  forsøgte  sig  paa.  I  Henseende  til  Indholdet  ind- 
tager han  en  ret  ejendommelig  Plads,  i  det  han  i  den  Samling 
Digte,  han  meddeler  i  Anhanget  til  sine  „Cimbriske  Betænk- 
ninger", „brød  Isen  i  et  Par  Digtfag,  og  blev  den  ældste 
danske  Epigrammatist  og  den  første  danske  originale  danske 
Bukoliker".  Den  Friskhed,  der  er  umiskj endelig  i  denne  lille 
Digtsamling  fra  hans  L'ngdomsaar  til  Trods  for  alt  det  Tryk, 
den  fremmede  Form  saa  vel  som  hele  det  pseudoklassiske 
Apparat,  lægger  paa  Digteren,  gik  for  øvrigt  snart  tabt;  i 
sine  senere  Digte  rager  han  ikke  op  over  det  almindelige: 
rimet  Prosa,  spækket  med  svulstige  Vendinger,  lærde  Hen- 
tydninger, søgte  Ordspil  og  Indfald. 

Mærkelig  nok  træffer  man  i  Syvs  Vers  saa  godt  som 
ikke  den  ringeste  Antydning  af  hans  Kjærlighed  til  P'ædre- 
landets  gamle  Minder.    Denne  Retning  laa  kun  i  meget  ringe 

Grad  for  Tiden,  og  det  er  yderst  faa,  der  have  følt  sig  dragne 
i  den.  Først  og  fremmest  fortjener  foruden  den  under  Histo- 
riograferne  omtalte  Klaus  Kristoffersen  Lyskander, 
hvis  folkelige  historiske  Rimværker  ikke  ere  uden  Værd,  Syvs 
Ven,  den  ligeledes  før  omtalte  Lav  rids  Kok  at  nævnes. 
Dannevirkevisen  og  et  Par  andre  til  en  vis  Grad  i  Folkevisens 
Tone  holdte  Digte  i  Kæmpevisesamlingen  lik  Syv  af  ham, 
og  han  er  efter  al  Sandsynlighed  Forfatter  til  dem.  Et  mær- 
keligt Særsyn  er  den  først  i  vore  Dage  udgivne  ..Danske 
Kæmpebog",  en  Samling  Digte  over  Æmner  hentede  fra  Saxo 
og  Snorre.  De  ere  for  det  meste  i  høj  Grad  udtværede,  men 
have  Interesse  som  Vidnesbyrd  om ,  at  der  dog  endnu  hen 
imod  Slutningen  af  Tidsrummet  —  thi  Kæmpebogen  er  vist 
nok  yngre  end  1650  —  hos  enkelte  levede  en  Gjenklang  af 
de  gamle ,  hjemlige  Toner ,  stærke  nok  til  at  give  sig  Ud- 
tryk i  et  Værk  af  anseligt  Omfang*). 

Satiredigtningen,  som  efter  i  Reformationstiden  at  have 
været  ret  frodig,  om  end  kun  udviklet  i  en  enkelt  Retning, 
som  antikatholsk  Polemik ,  en  Tidlang  helt  var  forstummet, 
begyndte  ved  Midten  af  det  17de  Aarhundrede  atter  at  lade 
sig  høre  ikke  blot  paa  Latin ,  men  ogsaa  paa  Dansk.  Den 
betydeligste  Satiredigter,  her  levede,  var  rigtig  nok  en 
Udlænding  —  Mathematikeren  Hans  Willumsen  Lau- 
renberg,  født  i  Rostock  1500,  Professor  i  Sorø  fra  162,^ 
til  sin  Død  1658  — ,  men  hans  fire  plattyske  Skjemtedigte 
udkom  ogsaa  paa  Dansk  i  en  ret  vellykket  Oversættelse,  som 
næppe  blev  uden  Betydning  for  vor  Literatur,  om  han  end 
først  i  det  følgende  Tidsrum  i  Chr.  Falster  og  Ludv.  Holberg 
fik  Efterfølgere,  der  staa  ved  Siden  af  eller  overgaa  ham. 
Hvad  det  lærde  Tidsrum  ellers  frembragte  i  denne  Retning, 
har  meget  ringe  Værd.  Det  er  altid  i  høj  Grad  personligt 
og  for  det  meste  enten  saa  grovkornet,  at  det  efter  vore  Be- 


*)  Udgivet  af  Fr.  Barfod,    1860. 

greber  bliver  usømmeligt,  eller  fadt  og  fladt.  Videst  i  den 
først  nævnte  Henseende  gik  Jakob  Worm  (1642 — 1693), 
Kingos  Stifsøn,  et  udmærket  Hoved,  men  raa  og  hensynsløs 
i  sin  Spot,  som  han  var  uforsigtig  nok  til  at  lade  gaa  ud 
over  Landets  mest  formaaende  Mænd,  hvilket  i  de  Tider  var 
en  farlig  Sag.  Til  sidst  drev  han  det  saa  vidt  med  sine 
Satirer  eller  rimede  Smædeskrifter,  som  spredtes  vidt  og  bredt 
i  Afskrifter,  at  han  blev  sat  fra  sit  Præsteembede  og  dømt 
fra  Ære,  Liv  og  Gods.  Dommen  blev  dog  ikke  fuldbyrdet; 
formodentlig  er  Kingo,  som  han  for  øvrigt  ikke  havde  skaanet, 
gaaet  i  Forbøn  for  ham;  Straffen  blev  formildet  til  Landsfor- 
visning til  Trankebar,  hvor  han  døde. 

Inden  vi  forlade  de  verdslige  Poeter  i  det  lærde  Tidsrum, 
maa  vi  endnu  nævne  et  Par  ret  betydelige  Oversættelser. 
Den  ene  er  den  ivrige  skotgke  Reformationsmand,  Ridderen 
David  Lindsays  historisk-satiriske  Digt  ,.Dialogus  om  Verdens 
elendige  Væsen,  som  begribes  i  4  Bøger  om  Monarkier",  over- 
ført paa  dansk  efter  en  latinsk  Oversættelse  af  den  skotske 
Original  tillige  med  adskillige  andre  af  Lindsays  Digte  af 
Jakob  Madsen  Kjøbenhavn  (1591).  Hoveddigtet  er  en 
theologisk  moralsk  Betragtning  over  Verdenshistorien  fra 
Skabelsen  til  Dommedag.  Det  andet  af  de  omtalte  Over- 
sætterarbejder er  den  flere  Gange  tidligere  omtalte  Henrik 
Gerners  meget  frie  Gjengivelse  af  Hesiods  „Dage  og  Værker" 
(1670),  næst  efter  Birgitte  Thotts  Oversættelse  af  Seneca  det 
betydeligste  Forsøg  paa  at  omplante  et  klassisk  Oldtidsværk 
paa  dansk  Grund,  som  Tiden  frembragte,  og  ikke  uden  Inter- 
esse i  og  for  sig  som  en  meget  fri  Behandling  af  et  Stof, 
der  aabenbart  laa  godt  for  den  danske  Bearbejder  og  maatte 
falde  særlig  i  Tidens  Smag. 

Ingen  af  de  hidtil  omtalte  Repræsentanter  for  den  af 
Renaissancen  affødte  nye  Retning  i  Digtekunsten  har  frem- 
bragt Værker,  der  have  nogen  Betydning  for  os  ud  over  den 
rent  literærhistoriske ;  selv  hos  Arrebo,  som  dog  var  en  ægte 

Digternatur,  bryder  Poesien  kun  glimtvis  frem  igjennem  det 
fremmede  Drapperi,  man  endnu  ikke  havde  lært  at  bære,  og 
som  derfor  for  det  meste  kun  tjente  til  at  skjule  Fortrin  og 
fremhæve  Mangler.  Vi  vende  os  nu  til  en  Digter,  der  staar 
som  et  rent  Særsyn  i  denne  paa  Poesi  saa  golde  Tidsalder, 
af  hvis  Brøst  han  ganske  vist  ogsaa  har  faaet  sin  Del,  men 
som  dog  frembragte  Værker  af  blivende  Værd,  Værker,  som 
endnu  den  Dag  i  Dag  kj endes  og  skattes  af  alle  Danske. 
Denne  det  lærde  Tidsrums  ubetinget  største  Digter,  i  sin  Art 
en  af  de  største ,  Danmark  nogen  Sinde  har  frembragt ,  er 
Thomas  Kingo. 

Thomas  Kingo  blev  født  d.  15.  Decbr.  1634  i  Slange- 
rup. Han  var  Søn  af  en  fattig  Væver,  en  født  Skotte,  hvis 
Fader  havde  bosat  sig  her  i  Landet  under  Kristjan  den  fjerde. 
Moderen  var  dansk.  Sin  første  Uddannelse  fik  han  i  sin 
Fødeby,  som  den  Gang  var  Kjøbstad  og  havde  en  Latinskole, 
som  han  tidlig  blev  sat  i,  da  det  snart  viste  sig,  at  han  var 
et  godt  Hoved  og  havde  Lyst  til  Bogen;  derfra  gik  han  over 
i  Frederiksborg  Skole,  hvorfra  han  1654  afgik  til  Universitetet. 
1658  forlod  han  det  efter  at  have  taget  sin  Embedsexamen, 
og  efter  i  nogle  Aar  at  have  „ved  sin  Lærdom  og  Skikkelig- 
hed gjort  sit  Navn  bekjendt  for  mange  fornemme  Folk"  som 
Huslærer,  den  meste  Tid  paa  Sæbygaard  i  Nordsjælland,  hvor 
han  forfattede  de  første  Digte,  der  haves  fra  hans  Haand.  bl.  a. 
det  burleske  Heltedigt  „Sæbygaards  Ko-Klage",  om  en  Tyr, 
der  „ved  en  uformodentlig  Død  hastelig  blev  henrykt",  blev  han 
omsider  (1661)  Præst,  i  hvilken  Egenskab  han  1668  knyttedes 
til  sin  Fødeby,  hvor  han  virkede,  til  han  1677  blev  udnævnt  til 
Biskop  i  Fyen.  Han  døde  d.  14.  Oktober  1703  i  Odense,  hædret 
som  en  dygtig  og  nidkjær  Tilsynsmand  i  Kirken,  en  udmærket 
Taler  og  sin  Tids  største  Digter. 

Kingo  vakte  tidlig  Opmærksomhed  som  Digter.  Han 
begyndte,  som  alt  antydet,  i  en  helt  anden  Retning  end  den, 
i  hvilken   han  skulde  vinde    et  Navn,    der  vil   leve    blandt  de 

første,  saa  længe  det  danske  Sprog  forstaas,  og  det  er  beteg- 
nende for  Tiden,  at  den  overordentlig  frugtbare  Produktion, 
han  udfoldede  som  verdslig  Digter,  af  Samtiden  gjennem- 
gaaende  sattes  næsten  lige  saa  højt  som  hans  aandelige  Digt- 
ning, hvilket,  naar  man  ikke  tager  skyldigt  Hensyn  til  det 
Standpunkt,  hvorpaa  den  almindelige  Bevidsthed  stod  overfor 
Poesien,  maa  forefalde  en  Nutidslæser  ligefrem  ubegribeligt.  Vi 
kunne  fatte  os  meget  kort  om  denne  Kingos  verdslige  Poesi, 
som  for  en  stor  Del  bestaar  af  Lejlighedsdigte  og  dels  er  af 
skjemtsomt ,  dels  af  beskrivende ,  dels  af  lovprisende  Indhold. 
Den  var  af  ikke  ringe  Betydning  for  Forfatteren,  for  saa  vidt 
som  den  skaffede  ham  formaaende  Velyndere,  men  for  os  har 
den  intet  Værd,  thi  selv  naar  man  tager  alle  tilbørlige  Hensyn 
til  de  Forandringer,  baade  Sproget  og  Smagen  have  under- 
gaaet  siden  den  Tid,  er  det  kun  ganske  undtagelsesvis,  at 
der  røber  sig  en  virkelig  Digter  i  disse  Vers,  som  gjennem- 
gaaende  ere  i  Stil  med,  hvad  Tiden  i  Massevis  frembragte  af 
den  Art,  og  ikke  taale  nogen  Sammenligning  med  hans  Salmer 
og  aandelige  Sange. 

Endnu  medens  han  var  Præst  i  Slangerup  udgav  Kingo 
den  første  Part  af  sit  „Aandelige  Sjungekor"  (1674),  som  syv 
Aar  efter  fulgtes  af  anden  Part.  Tilsammen  indeholde  disse 
to  Samlinger,  i  hvilke  Kingos  skjønneste  Sange  findes,  41 
større  og  en  Del  mindre  Salmer,  til  Dels  ledsagede  af  Melo- 
dier, laante  fra  verdslige  Sange,  enkelte  muligvis  skotske  Folke- 
melodier eller  komponerede  af  Kingo  selv,  som  var  meget 
musikalsk,  og  i  saa  Fald  bærende  Spor  af  Indtryk  fra  Sangen 
i  Barndomshjemmet.  Sjungekoret  blev  strax  modtaget  med 
overordentligt  Bifald.  Saadanne  i  den  danske  Digtning  aldrig 
før  hørte  Orgeltoner,  som  her  lød,  vare  heller  ikke  til  at  tage 
fejl  af,  og  Bogen  maatte  oplægges  atter  og  atter,  ligesom  der 
ogsaa  udkom  Oversættelser  af  den  paa  Islandsk  og  Svensk  og 
af  Dele  af  den  ogsaa  paa  Tysk  og  Latin.  Digteren  var  sig 
da  ogsaa  fuldstændig  bevidst,    at  det  var  en  værdifuld  Gave, 

han  bragte  sit  Folk;  han  anfører  selv  som  et  af  sine  Motiver 
sin  I.yst  til  at  gjøre ,  hvad  han  formaar ,  for  at  „vi  og  her  i 
Danmark  saa  vel  som  de  tyske  og  andre  Landes  Folk  (af 
hvilke  vi  hverken  have  Behov  at  laane  eller  udi  Rimekunsten 
det  ringeste  at  eftergive)  kunne  have  Salmer  og  Sange  til  Gud- 
frygtigheds daglige  Øvelser,  som  ikke  ere  tiggede  og  udlaant 
af  deres.  Thi  de  danskes  Aand  er  dog  ikke  saa  fattig  og 
forknyt,  at  den  jo  kan  stige  lige  saa  højt  mod  Himlen  som 
andres,  alligevel  at  den  ikke  bliver  ført  paa  fremmede  og 
udlændiske  Vinger". 

Kingos  øvrige  Virksomhed  som  Salmedigter  er  væsentlig 
knyttet  til  den  almindelige  Kirkesalmebog,  det  blev  ham 
overdraget  at  tilvejebringe,  og  som  skulde  gjøre  Ende  paa 
den  herskende  Uensartethed  i  Kirkesangen,  i  det  fra  Midten  af 
det  17de  Aarhundrede  flere  indbyrdes  forskjellige,  nærmest  af 
Boghandlerspekulationer  fremgaaede  Salmeboger  havde  afløst 
den  Thomæsenske  Samling,  som  indtil  da  havde  været  den  al- 
mindelige, eller  rettere  vare  daarlige  Optryk  af  denne  nu  ganske 
vist  forældede  Bog,  forøgede  med  adskilligt  af  meget  ringe 
Værd.  Det  er  ikke  her  Stedet  til  at  give  en  Fremstilling  af 
denne  Sags  Gang.  Det  maa  være  nok,  at  vi  anføre,  at  det 
Hven^  der  var  blevet  Kingo  overdraget,  blev  frataget  ham,  efter 
at  han  1689  havde  udgivet  den  første  Halvpart,  Vinterparten, 
af  sin  nye  Salmebog,  indeholdende  i  alt  267  Salmer,  deraf 
136  af  ham  selv.  De  øvrige  vare  dels  af  samtidige  Forfat- 
tere, dels  gamle  Salmer,  for  største  Delen  ændrede  og  for- 
bedrede, efter  Tidens  Krav,  eftersom  „den  poetiske  Kunst 
ej  paa  de  Tider  udi  disse  og  andre  Rigers  Modersprog  var 
kommen  til  den  Art  og  Øvelse  som  nu".  Denne  Bog  blev 
imidlertid  aldrig  almindelig  Kirkesalmebog,  lige  saa  lidt  som 
den  tilhørende  Sommerpart  udkom.  Knapt  en  Maaned  efter, 
at  Resolutionen  om,  at  den  skulde  indføres  til  almindeHg  Brug, 
var  udkommen,  blev  denne  tagen  tilbage,  og  nogle  Aar  efter 
blev  det  overdraget    en  Kommission    at    udføre    det  Arbejde, 

King-O  skulde  have  gjort.  Det  er  den  af  denne  Kommission 
tilvejebragte  Salmebog,  der  længe  var  i  Brug  under  Navn  af 
den  Kingoske,  fordi  Kingo  som  Vederlag  for  de  store  Ud- 
gifter, han  havde  haft,  fik  Privilegium  paa  at  trykke  og 
sælge  den  i  ti  Aar,  men  han  havde  i  Virkeligheden  lidet 
eller  intet  med  dens  Redaktion  at  gjøre. 

Kingos  Salmedigtning,  som  toner  fyldigst  og  mægtigst  i 
Sjungekoret  og  mindre  kraftig  i  de  talrige  Salmer  uden  for 
dette,  om  der  end  ogsaa  blandt  dem  findes  mange  af  sjældent 
Værd,  adskiller  sig  fra  det  meste,  den  danske  Literatur  før 
hans  Tid  havde  at  opvise  i  denne  Retning,  derved,  at  den  er 
udsprungen  af  en  storslaaet,  ægte  poetisk  Begavelse.  Vi  træffe, 
som  alt  antydet,  ogsaa  i  hans  øvrige  Digtning  hist  og  her 
Spor  af  denne,  navnlig  i  en  Billedrigdom,  som  vel  nu  og  da 
kan  afføde  et  vellykket,  virkelig  poetisk  Billede,  men  som 
han  i  Reglen  fuldstændig  mangler  Herredømmet  over,  saa  at 
den  gjærne  dels  anvendes  paa  en  i  høj  Grad  smagløs  Maade 
og  dels  kvæles  af  en  bred  Vidtløftighed.  Først  naar  hans 
Poesi  gjennemglødes  af  hans  stærke,  inderlige  Trosliv,  faar 
den  Magt  til  helt  at  udfolde  sine  Vinger,  og  den  svinger  sig 
da  ofte  til  en  Højde,  som  det  kun  forundes  de  største  Digtere 
at  hæve  sig  til.  I  Stedet  for  som  sine  samtidige  paa  den 
religiøse  Digtnings  Omraade  at  tage  sit  Udgangspunkt  i 
Tidens  golde  Theologi,  tyede  han  dels  til  selve  den  hellige 
vSkrift ,  dels  til  de  store  Forbilleder  fra  Reformationens  lige 
saa  trosinderlige  som  stormfulde  Tid,  til  Luther,  Ulrich  v. 
Hutten  o.  a. ,  som  han  ikke  efterlignede ,  men  hvis  Stemning 
gjenfødtes  i  ham  og  kom  til  Udbrud  i  hans  Sang  paa  ejen- 
dommelig, af  hans  Individualitet  præget  Maade.  Hvad  der  i 
den  tidligere  danske  Salmedigtning  kun  var  kommet  svagt  og 
stammende  til  Orde,  fandt  han  fuldt  og  kraftigt  Udtryk  for, 
hvad  der  i  den  ikke  var  naaet  længere  end  til  Knop,  slog 
hos  ham  ud  i  duftende  og  skjønne  Blomster.  Sin  Hovedstyrke 
har   han   i   Hymnen;    til    alle    de    store  Kirkefester    har    han 

skrevet  Salmer  af  uforgængeligt  Værd,  og  særlig  maa  i  denne 
Henseende  hans  Paaskesalmer  (f.  Ex,  ,.vSom  den  g3ddne  Sol 
frembryder")  nævnes  som  lige  udmærkede  ved  gribende  poetisk 
Indhold  og  fuldendt  Form.  En  høj  Rang  indtage  ogsaa 
hans  Bods-  og  Trøstesalmer,  i  hvilke  hans  kristelige  Livserfa- 
rings Syn  paa  Verdens  Forfængelighed  og  Saligheden  i  Livet 
i  Gud  er  ligesaa  storladent  som  enfoldig  udtrykt  (f.  Ex.  ,.Far 
Verden,  far  vel",  ,.vSorrig  og  Glæde  de  vandre  til  Hobe"), 
hans  dejlige  Morgen-  og  Aftensange  (f.  Ex.  „Nu  rinder  Solen 
op",  „Dagen  skrider,  Tiden  rinder"),  om  hvilke  det  træffende 
er  bleven  sagt,  at  „det  er,  som  vi  hørte  IMorgenens  Fugle- 
kvidder og  Aftenens  elegiske  Klokketoner  forklarede  ved  den 
kristelige  Betragtning.  Hvo  vilde  give  det  idylliske  Stillelivs 
Maleri  i  disse  Sange  hen  for  hele  Rækker  af  saakaldte  be- 
skrivende Digte?"*);  og  endelig  den  lange  Række  af  håns 
historiske  Salmer,  der  langt  fra  at  være  tørre  bibelhistoriske 
Rimerier  som  næsten  alt,  hvad  Tiden  ellers  frembragte  i  den 
Retning,  snarere  maa  kaldes  Hymner  paa  historisk  Grundlag 
(f.  Ex.  „Over  Kedron  Jesus  træder"**),  „Hvor  lifligt  er  det 
dog  at  gaa"). 

Et  Træk  ved  Kingos  Digtning,  som  navnlig  i  høj  Grad 
viser  sig  i  hans  Salmedigtning  og  bidrager  væsentlig  til  at 
give  den  Klang,  er  den  for  hin  Tid  ualmindelig  rene  Sprog- 
tone, han  raadede  over.  Han  var  sig  det  fuldt  bevidst  og 
har    udtalt    det    smukt  i  Forbindelse   med   sin  Kjærlighed   til 


*)  Rudelbach:  Om  Salmeliteraturen,  S.  333. 
**)   med  det  dejlige  Slutningsvers : 

Xaar  jeg  som  et  Blomster  visner, 
naar  jeg  fældes  skal  som  Hø, 
naar  udi  mig  Blodet  isner, 
naar  jeg  daane  skal  og  do, 
naar  mit  Hjærte  stille  staar, 
naar  mit  Øjes  Lys  forgaar, 
saa  skal  jeg  i  Dødens  Vaade 
evig  frelses  ved  din  Naade. 

Modersmaalet  i  den  Tilegnelse  til  Dronning  Charlotte  Amalie, 
hvormed  Sjungekorets  anden  Part  indlededes.  Han  roser 
hende,  fordi  hun  „med  en  fri  og  fuld  Kjærlighed  ej  alene 
elsker  vore  Lands  Folk,  men  ogsaa  vort  Sprog",  og  med  Hen- 
blik til  det  tyske  Hofparti  siger  han,  at  hun  i  denne  Hen- 
seende „gjør  mange  af  dennem  skamrøde,  der  haver  maaske 
i  tredive  Aar  ædt  Fædernelandets  Brød  i  Hans  Majestæts 
Tjeneste  og  har  dog  ikke  villet  lære  tredive  danske  Ord. 
Enten  det  nu  er  vort  gamle  danske  Sprogs  Skæbne-',  ved- 
bliver han,  „at  det  skal  agtes  haant  om  af  dem,  som  vi  agter 
højt  om,  eller  og  de  indbilder  sig,  fordi  de  ikke  vil  forstaa 
det,  at  det  er  et  Vadmels  Sprog,  og  derfor  gid'  ej  taget  det 
paa  deres  Silketunger,  det  lader  jeg  staa  ved  sit  Værd  denne 
Gang  ....  Jeg,  for  min  Ringhed  og  det  Pund,  mig  er  betroet, 
tragter  efter  at  lægge  tilbørlig  Værd  paa  vort  kjære  og  æld- 
gamle Moders  Sprog,  sær  udi  aandelige  Sange  og  sær  udi 
andre  Maader,  som  Tiden,  næst  Guds  Hjælp  skal  udvise". 
Klager  af  denne  Art  over  Modersmaalets  Tilsidesættelse  ere 
ikke  sjældne  i  det  lærde  Tidsrums  sidste  Halvdel,  men  ingen 
har  i  Gjerningen  bedre  end  Kingo  vist,  at  denne  Tilsidesæt- 
telse var  ufortjent,  og  hvad  der  kunde  udrettes  med  det  ringe- 
agtede Modersmaal,  naar  det  kom  i  de  rette  Hænder*). 

Omkring  Kingo  samler  sig  foruden  en  Hærskare  af  fuld- 
stændig aand-  og  talentløse  Efterlignere,  en  lille  Flok  af 
Salmedigtere,  som,  hvorvel  de  var  langt  fra  at  naa  deres 
Mester,  fortjene  at  mindes,  baade  fordi  de  ved  at  arbejde  i 
hans  Spor  bidrog  til  at  befæste  og  udbrede  den  Grundtone, 
han  anslog,  og  fordi  de  foruden  meget,  der  nu  med  Føje  er 
glemt,  ogsaa  frembragte  enkelte  Ting,  der  have  holdt  sig 
levende  i  vor  Kirkesang  til  den  Dag  i  Dag.    Vi  skulle  saaledes 


*)  Thomas  Kingo,  en  Levnedsbeskrivelse  af  A.  C.  L.  Heiberg,  Odense  1852. 
Kingos  Salmer,  udgivne  af  P.A.Fenger,  1827.  Kingos  aandelige  Sjungekor, 
paa  ny  udgivet  af  M.  Hammerich  og  G.  Rode,   1856. 

nævne  Johan  Brunsmand  (1637 — 1707),  hvis  „Sjungende 
Himmellyst"  (1687)  ligesom  Jesper  Rasmussen  Rachløvs 
„Taarepersen"  (1684)  hører  til  de  mest  yndede  Salmesamlinger 
fra  den  Tid;  navnlig  gjælder  det  om  den  sidst  nævnte,  som 
er  udkommen  i  en  Mængde  Oplag,  lige  ned  til  vor  egen  Tid. 
Frederik  Brandt,  som  for  det  meste  skrev  paa  Tysk  og 
bl.  a.  har  oversat  Kingos  Morgen-  og  Aftensalmer  paa  dette 
Sprog,  har  ogsaa  forfattet  en  Del  danske  Salmer,  der  længe 
stode  i  stor  Anseelse. 

De  berømteste  Navne,  det  lærde  Tidsrum  har  at  opvise 
paa  den  gudelige  Digtnings  Omraade  næst  efter  Kingo,  maa 
imidlertid  søges  i  Norge;  her  træffe  vi  samtidig  med,  at  den 
fyenske  Biskop  aflokkede  Sproget  Toner,  som  ingen  før  havde 
drømt  om,  at  det  gjemte,  den  brave  Præstekone  Dorthea 
Engelbrechtsdatter  og  den  gjæve  Præstemand  Petter 
Das  s,  som  begge  nøde  stor  Anerkjendelse  for  deres  talrige, 
mest  gudelige  Vers  og  ogsaa  i  visse  Maader,  i  Sammen- 
ligning med  de  øvrige  Rimere  i  Slutningen  af  det  17de  Aar- 
hundrede,  kunne  siges  at  have  fortjent  den,  hvor  stor  Af- 
standen imellem  dem  og  „Psalmisten  i  det  danske  Kirkekor" 
end  var. 

Dorthea  Engelbrechtsdatter  (1635 — 1716),  Datter 
af  en  Præst  og  gift  med  en  Præst,  efter  sin  Mands  og  sine 
Børns  Vidnesbyrd  en  trofast  og  kjærlig  Hustru  og  Moder  og 
efter  alt  at  dømme  en  baade  dygtig  og  ædel  Kvinde,  forfat- 
tede en  Mængde  Salmer  og  opbyggelige  Digte  („Sjælens 
Sangoffer",  „Taareoffer"  o.  s.  v.),  for  ikke  at  tale  om  en 
Mængde  Lykønsknings-  og  andre  Lejlighedsdigte.  Hun  var 
ikke  uden  poetisk  Begavelse,  men  uden  for  hendes  religiøse 
Digtning  har  denne  aldeles  ingen  Spor  efterladt  sig,  hvor 
stort  Ry  hun  end  vandt  ogsaa  ved  sine  Lejlighedsvers  *) ,  og 


*)  Som  et  karakteristisk  Træk  til  Belysning  af  Tidens  Smag  anføre  vi  følgende 
ofte  gjentagne  Anekdote,  saaledes  som  den  fortælles  af  L.  Dietrichson  i  hans 

selv  i  de  gudelige  Digte  bryder  den  poetiske  Stemning  kun 
meget  sjælden  igjennem  de  tørre,  nøgterne  Reflexioner,  hvor- 
under den  i  Reglen  kvæles*).  Af  Samtiden  sattes  hun  imid- 
lertid meget  højt,  hendes  Salmer  udkom  i  det  ene  Oplag 
efter  det  andet,  hun  omtaltes  bestandig  i  de  højeste  Toner  og 
betegnedes  som  „den  ellevte  Muse"  —  Sappho  var  den  tiende, 
—  en  Betegnelse,  der  mere  karakteriserer  Tiden  end  hende. 
En  langt  ejendommeligere  og  betydeligere  Natur  var 
Petter  Dass  (1647 — 1708),  „Digteren  paa  Alstahoug",  saa 
kaldet  efter  den  Bygd  i  Nordland,  hvor  han  var  Præst.    Han 


„Omrids  af  den  norske  Poesis  Historie  I,  S.  7$:  „Kingo  og  Dorthea  Engel- 
brechtsdatter  traf  hinanden  i  et  Selskab,  hvor  man  efter  Sædvane  skulde 
rime.     Kingo  begyndte  da: 

Jeg  havde  rimet  selv,  men  vidste  ikke  hvad, 
for  Digterinden  mig  saa  nær  paa  Armen  sad. 
Dorthea  svarede: 

O,  mageløs  Poet!  du  kald  mig  ikke  saa;  , 

at  du  min  Mester  est,  al  Verden  skjønner  paa. 
Og  disse  Rim  bares  igjennem  det  følgende  Aarhundrede  som  noget  af  det 
vidunderligste  af  poetisk  Improvisation,  som  kunde  tænkes,  ja  endnu  i 
min  Barndom  erindrer  jeg  af  en  gammel  Kone,  hvis  Bedstemoder  som  Barn 
havde  set  Dorthea  Engelbrechtsdatter  og  havde  citeret  Verset  for  sit  Barne- 
barn, at  have  hørt  dette  Rim  med  hele  Traditionens  Pietet,  der  kjendelig 
bar  Præget  af  den  Beundring,  Samtiden  havde  næret  derfor". 
*)  Som  et  Exempel  paa,  hvor  rent  og  simpelt  hun  kunde  synge  —  men  der 
lader  sig  ganske  vist  ikke  anføre  mange  Exempler  af  den  Slags  — ,  hidsætte 
vi  nogle  Strofer  af  en  af  hendes  Salmer: 

Dagen  viger  og  gaar  bort,  At  det  er  saaledes  fat. 

Luften  bliver  tyk  og  sort,  jeg  en  Gang  den  lange  Nat 

Solen  har  alt  dalet  plat,  skal  iblandt  de  dødes  Tal 

det  gaar  mod  den  mørke  Nat.  sove  i  den  mørke  Dal. 

Nu  en  Dag  jeg  ældre  blev,  Fire  Fjæle  er  min  Pragt, 

det  er  som  mit  Tankebrev,  hvorudi  jeg  bliver  lagt 

at  jeg  med  min  Vandringsstav  med  et  Lagen  og  lidt  mer, 

nærmer  hælder  til  min  Grav.  ejer  ikke   saa  en  Fjer. 

Til  en  Blund  staar  nu  mit  Sind,  Alle  verdslig  Ting  forgaar, 

men  før  end  jeg  slumrer  ind,  jeg  til  Herlighed  opstaar, 

vil  jeg  hos  (o:  ved)  mit  Hvilerum  naar  Gud  til  Basunens  Lyd 

staa  og  tænke  mig  lidt  om.  kalder  mig  til  evig  Fryd. 


Petter  Dass. 

Stammede  ligesom  Kingo  fra  Skotland ,  hvorfra  hans  Fader 
var  flygtet  til  Norge  paa  Grund  af  Religionsstridighederne; 
men  lige  saa  lidt  som  hos  Kingo  mærker  man  hos  ham 
noget  til  den  fremmede  Afstamning;  det  er  tvært  imod  hans 
ægte  nationale  og  folkelige  Præg,  der  gjorde  og  endnu  gjør 
ham  saa  kjær  for  det  norske  Folk.  Petter  Dass  var  en  meget 
frugtbar-  Forfatter  baade  paa  den  aandelige  og  den  verdslige 
Digtnings  Omraade;  det  var  især  som  religiøs  Digter,  han  vandt 
Indgang,  og  han  har  ogsaa  som  saadan  frembragt  adskilligt, 
der  er  af  virkeligt  Værd,  men  i  Virkeligheden  staar  han  højest 
i  sine  Skildringer  af  norsk  Natur  og  Folkeliv,  i  hvilke  der 
ofte  er  en  ikke  ringe  Kraft  og  oprindelig  Friskhed,  om  han 
end  ogsaa  her  kun  alt  for  tit  synker  ned  fra  Poesiens  Højder 
til  tør  Prosa;  hans  gudelige  Digte  ere  i  det  hele  taget  mere 
skaarne  efter  Tidens  sædvanlige  Læst.  Selv  i  hans  verdslige 
Digtning  bryder  dog  jævnlig  den  dybe,  alvorhge,  religiøse 
Stemning  igjennem,  der  er  Grundtonen  i  hans  gudelige  Sange. 
Blandt  hans  religiøse  Digte  skal  nævnes  Luthers  lille  Katekis- 
mus paa  Vers  og  en  bibelsk  Visebog;  af  de  verdslige  er 
det  betydeligste  „Nordlands  Trompet",  en  versificeret  Beskri- 
velse af  Nordlands  Natur  og  Folkeliv,  som  Helhed  noget 
trættende  ved  sin  Brede,  men  rigt  paa  Billeder,  som  ikke 
blot  bære  Præg  af  at  være  sete  af  et  øje,  der  var  aabent  for 
alt  karakteristisk,  smaat  som  stort,  men  ogsaa  givne  med  et 
Liv  og  en  Anskuelighed,  der  giver  dem  en  betydelig  Inter- 
esse. Blandt  hans  mange  Viser  og  Sange  er  især  ,. Dalevisen" 
(„Fjældbyggen  agter  paa  Tiden")  paa  sin  Vis  fortræffelig. 
Den  opruller  „en  Række  Folkelivsbilleder,  der  forekommer 
os  som  en  Række  grove,  men  djærve  Diirerske  Træsnit,  fulde 
af  en  Humor  og  Festivitas,  som  er  enestaaende  i  den  ældre 
Literatur"  *). 


*)  Dietrichson  éif.  Skr.  I,  83.     „Petter  Dass'  samlede  Skrifter"  ere  udgivne 
af  A.  E.  Erichsen  I— III,  1873—77. 

Vi  ytrede  i  Indledningen  til  dette  Tidsrum,  at  det  væsent- 
lig set  var  en  Tilbagegangstid  i  aandelig  Henseende,  og  den 
Udsigt,  vi  have  givet  over  dets  Literatur,  godtgjør  formentlig 
tilfulde  Rigtigheden  af  denne  Paastand  i  dens  Almindelighed, 
for  saa  vidt  som  den  giver  et  bestemt  Indtryk  af,  at  den 
virkelige  Aandsdannelse  ved  Tidsrummets  Slutning  ikke  blot 
i  og  for  sig  var  bleven  fattigere,  men  ogsaa  som  Følge  af 
den  Karakter,  den  havde  antaget,  indskrænket  til  en  snævrere 
Kreds  end  ved  dets  Begyndelse.  Vi  ville  for  at  oplyse  dette 
ved  et  karakteristisk  Exempel  sammenstille  nogle  Udtalelser 
af  et  Par  af  Periodens  betydeligere  Mænd,  hvis  Aandsretning 
og  Bestræbelser  i  literær  Henseende  frembyder  væsentlige 
Lighedspunkter,  den  ene  fra  Begyndelsen,  den  anden  fra  Slut- 
ningen, og  Forskjellen  vil  da  bhve  iøjnefaldende.  Vi  vælge 
Anders  Sørensen  Vedel  og  Peder  Syv  i  deres  Forhold  til 
Kæmpeviserne,  af  hvis  Indsamling  og  Udgivelse  de 'begge 
have  saa  store  Fortjenester.  De  ere  begge  opfyldte  af  levende 
Kjærlighed  til  disse  gamle  Minder,  men  de  kan  i  denne  deres 
Kjærlighed,  der  er  rettet  imod  ganske  forskjeUige  Sider  og  er 
af  væsentlig  forskjellig  Natur ,  betragtes  som  typiske  Udtryk 
hver  for  sit  Slægtled. 

,.  Vedel,  hos  hvem  man  dog  paa  Forhaand  snarere  skulde 
vente  at  se  den  historiske  Interesse  have  Overvægten  ved 
Betragtningen  af  de  gamle  Viser,  staar  overfor  dem  med 
levende,  umiddelbar  poetisk  Sans.  Han  lægger  mindst  lige 
saa  megen  Vægt  paa,  at  de  ere  „gamle  poetiske  Digte",  som 
paa  deres  Værd  som  historiske  Antikviteter.  Han  er  glad  over 
dem,  fordi  de  „indeholde  og  forvare  i  sig  gammel  historisk 
Bedrift",  som  let  kunde  være  gaaet  i  Glemme,  hvis  det  ikke 
fra  Arilds  Tid  havde  været  Skik  at  besynge  Fædrenes  herlige 
Gjerninger.  Han  er  imidlertid  saa  langt  fra  at  overse,  „at  her 
findes  meget  iblandt,  som  aldeles  utroligt  er,  ja  og  aldrig  sig 
saaledes  begivet  haver,  som  det  ellers  fortælles",  at  han  tvært 
imod  hævder  „vore  danske  Poeters"  Ret  til  denne  „poetiske 

Art  og  Frihed",  og  han  siger  udmærket  træffende  om  de 
historiske  Digte,  at  „Poeten  tager  ikkun  af  den  hele  Historie 
det  besynderUgte,  som  hannem  vilder  og  tjener  til  sit  Forsæt. 
Dette  danner  han  efter  sin  poetiske  Art  og  Frihed  og  lader 
saa  hver  dømme  derom  og  tage  deraf,  hvad  hannem  lyster". 
Han  fremhæver  Visernes  Værd  for  „hvo  ellers  haver  Lyst  til 
at  tage  sig  saadant  til  Undervisning",  ved  de  Exempler,  de 
give  „paa  Dyds  og  Fromheds  Bedrift  saa  vel  som  paa  Udyds 
og  Ondskabs  Idræt",  den  Interesse,  de  have  ved  de  Oplys- 
ninger, de  give  om  Fædrenes  Sæder  og  Skikke,  og  endelig 
den  Aarsag,  der  er  til  at  læse  dem  for  Sprogets  Skyld,  „som 
ene  var  noksom,  dersom  ingen  anden  Aarsag  var  til  at  læse 
disse  gamle  poetiske  Digte".  Men  først  og  fremmest  ser  han 
paa  dem  som  Digte;  det  er  ved  deres  Poesi,  de  have  vundet 
hans  Kjærlighed  og  gjort  ham  varm;  „naar  man  dem  ikkun 
læser,  da  drage  de  med  Magt  et  Menneskes  Tanker  fra  al 
anden  Ulyst  og  Melancholi",  siger  han,  og  han  udmaler  paa 
sin  rørende  troskyldige  og  just  derved  saa  overordentlig  til- 
talende Maade ,  hvor  megen  Glæde  man  kan  have  af  hans 
Visebog  ved  at  gjøre  den  til  sin  Vejkorter,  naar  man  er  paa 
Vandring  „til  Lands  eller  Vands",  og  hvorledes  „disse  lystige 
og  adskillige  poetiske  Digte",  naar  nogen  er  „paa  sin  Sotte- 
seng eller  behæftet  i  Fængsel  eller  bestedt  udi  andre  sørge- 
lige Vilkaar,  kunne  formindske  hannem  sin  Omhu  og  fordrive 
den  skadelige  Melancholi  af  Hovedet",  og  denne  Betragtnings- 
maade  er  Nerven  i  hele  den  smukke  Fortale  til  hans  Vise- 
samling. 

„Hos  Syv  er  Tonen  en  hel  anden.  Han  ser  paa  Viserne 
saa  godt  som  udelukkende  som  den  lærde  Mand,  for  hvem  de 
for  det  første  have  Interesse  ved  den  Kundskab,  han  mener 
der  kan  øses  af  dem  i  Henseende  til  Sprog,  Historie  og  Anti- 
kviteter, samt  for  det  andet  som  et  literært  eller  kulturhisto- 
risk Fænomen.  Kun  fra  den  Side  kan  han  komme  i  Varme 
over  dem.    Ganske  i  Forbigaaende  siger  han,  efter  at  han  med 

megen  Lærdom  og  Anførelse  af  adskillige  Citater  har  gjort  Rede 
for  Kvads  og  Skjaldes  Benævnelser  i  Oldtiden,  for  Navnene  paa 
forskjellige  Slags  Vers,  der  vare  i  Brug,  o.  s.v.,  at  „Viser  som 
Bien  gavne  og  glæde,  give  Lyst  og  Lærdom",  men  det  viser 
sig  strax.  at  det,  som  det  især  kommer  ham  an  paa,  er  Lær- 
dommen, og  at  naar  man  bør  „lade  se  Iver  og  Omhyggelig- 
hed til  at  opsøge"  saadanne  Viser,  skal  det  være  „i  Betænk- 
ning, at  sligt  kunde  medføre  tit  en  uformodentlig  Nytte  til 
vore  Historiers  og  gamle  Sagers  Kundskab".  Han  forsvarer 
da  ogsaa  deres  historiske  Troværdighed  langt  ivrigere  end 
Vedel  og  søger  at  strække  den  saa  langt  som  muligt,  om  han 
end  maa  indrømme,  at  den  tit  kun  staar  paa  svage  Fødder. 
Se  vi  bort  fra  den  smagløse  Tilegnelse  til  Dronning  Charlotte 
Amalie,  i  hvilken  de  gamle  Viser  faa  adskillige  pyntelige  Til- 
navne, skjønt  ogsaa  den  væsentlig  er  skreven  ud  fra  det  an- 
givne Synspunkt,  har  Syv  med  Undtagelse  af  den  anførte 
Sætning  og  nogle  Ord  om  de  „yndelige  Melodier"  i  sin  Ind- 
ledning intet  at  sige  om  vor  Folkesangs  æsthetiske  Værd. 
Det  Synspunkt,  han  anlægger  fra  først  til  sidst,  er  dens  Be- 
tydning for  Fædrelandets  Historie"  *). 

Man  kunde  gjøre  den  Indvending,  at  denne  Sammenstil- 
ling imellem  Vedel  og  Syv  for  saa  vidt  kan  være  misvisende, 
som  hin  ganske  sikkert  var  en  langt  betydeligere  Personlig- 
hed end  denne.  At  den  imidlertid  i  Hovedsagen  giver  et 
korrekt  Billede  af  Forholdet  i  Almindelighed,  at  den  paa- 
pegede Forskjel  imellem  de  to  Mænds  Syn  paa  dette  enkelte 
Punkt,  Folkeviserne,  ikke  er  noget  tilfældigt,  men  har  sin  Rod 
i  en  afgj ørende  Forskjel  imellem  hele  deres  Aandsretning,  som 
paa  det  nøjeste  hænger  sammen  med  den  Tid,  de  hver  for 
sig  repræsentere,  en  Forskjel,  som  træder  skarpt  frem  ved 
det  lærde  Tidsrums  Begyndelse  og  Slutning,  derom  overbe- 
viser man  sig  let,   hvilket  Omraade  man   saa   end  vil  anstille 


")  Fr.  W.  Horn:  Peder  Syv,  en  literærhist.  Studie.     1878.     S.   135  o.  ff. 

Prøven  paa.  Over  alt  møder  man  med  ganske  faa  Undtagelser 
det  samme  Syn:  ved  Periodens  Begyndelse  et  forholdsvis 
friskt  aandeligt  Liv  med  aaben  Sans  for  alt  betydeligt  og 
betydningsfuldt,  ved  Periodens  Slutning  et  Aand  og  Hjærte 
indsnævrende  Pedanteri,  der  for  det  meste  tager  Skal  for 
Kjærne.  Denne  det  lærde  Tidsrums  Tilbagegang  i  Hen- 
seende til  aandeligt  Indhold  hænger  paa  det  nøjeste  sammen 
med  den  stadig  aftagende  Vexelvirkning  imellem  Literaturen 
og  Folket,  med  den  stadig  ringere  Vægt,  der  lægges  paa  det 
folkelige  og  det  nationale  Element. 

At  Literaturen  saa  godt  som  paa  alle  Punkter  mere  og 
mere  tabte  det  folkelige  Præg,  den  havde  paa  Reformations- 
tiden  og  en  stakket  Stund  derefter,  og  ved  Udgangen  af  det 
17de  Aarhundrede  væsentlig  var  bleven  en  lærd  Literatur, 
som  endogsaa  satte  sit  ufolkelige  Stempel  paa  det  meste  af, 
hvad  der  udtrykkelig  var  bestemt  for  den  ulærde  Mængde, 
turde  tilstrækkelig  tydelig  fremgaa  af  den  Fremstilling,  vi  i 
det  foregaaende  have  givet  af  den.  Mindre  iøjnefaldende  er 
Forskjellen  med  Hensyn  til  den  Stilling,  det  nationale  Element 
indtager,  og  vi  maa  derfor  dvæle  lidt  ved  dette  Punkt.  Vi 
have  gjentagne  Gange  berørt,  hvorledes  det  danske  Sprog  til- 
sidesattes for  Latinen  og  led  derunder,  saa  det  behøve  vi 
ikke  at  opholde  os  ved,  men  Latinen  var  ikke  den  eneste 
Hindring  for  Udviklingen  af  en  national  Literatur;  Tysken 
bidrog  ogsaa  væsentlig  til  at  hæmme  den.  Se  vi  hen  til 
Kongerne,  da  træffe  vi  efter  Frederik  den  anden  og  Kristian 
den  fjerde,  som  begge  vare  gode  danske  jMænd,  allerede  i 
Frederik  den  tredje  en  Konge,  som  var  tysk  i  Tale  og  Tænke- 
sæt, og  det  samme  gj ælder  om  Kristian  den  femte.  Samtidig 
med,  at  Tyskheden  saaledes  sad  paa  Tronen  i  Danmark,  bredte 
den  sig  mere  og  mere  i  Landet.  Ved  Suverænitetens  Ind- 
førelse knækkedes  den  gamle  danske  Adel,  som  ved  sin 
Fædrelandskj ærlighed  til  en  vis  Grad  havde  dannet  et  Bol- 
værk imod  Syd,    og  fortrængtes  af  en  ny,   tysk  født  og  tysk 

talende  Hofadel,  som  ikke  blot  ikke  værnede  om  den  danske 
Nationalitet,  men  ligefrem  lod  haant  om  den  og  gjorde  den 
den  Fortræd,  den  kunde.  I  de  fornemme  Tyskeres  Kjølvand 
fulgte  en  Hærskare  af  fremmede  Haandværkere ,  Handels- 
mænd o.  s.  V.,  der  nedsatte  sig  som  Borgere  rundt  om  i 
Landet  og  ogsaa  bidrog  deres  til  at  svække  Folkets  nationale 
vSans.  Følgerne  heraf  træde  klart  for  Dagen  i  selve  Skrift- 
sprogets Udvikling.  De  Bestræbelser,  der  udfoldedes  af 
enkelte  lærde  for  at  værne  om  Modersmaalets  Ret,  blev  af 
meget  ringe  Betydning,  thi  for  det  første  var  disse  Bestræ- 
belser meget  for  faa  og  spredte  til  at  kunne  øve  nogen  væ- 
sentlig Indflydelse ,  saa  meget  mere,  som  de  i  det  hele  taget 
gik  imod  en  Strøm ,  der  stadig  tog  til  i  Styrke ,  og  for  det 
andet  rettedes  de  ikke  engang  imod  det  Punkt,  hvor  Faren 
egentlig  laa,  nemlig  den  stadig  stigende  Indtrængen  af  tyske 
Elementer  i  det  danske  Sprog.  I  den  Henseende  var  man 
allerede  sløvet  af  Vanen;  det  faldt  ingen  ind,  at  der  var  noget 
misligt  ved  at  give  tyske  Ord  dansk  Borgerret,  ja  Peder  Syv, 
som  dog  var  saa  ivrig  for  Modersmaalets  Renhed  som  nogen, 
roser  endog  Arrebo ,  ikke  blot  fordi  der  i  hans  Digte  findes 
mange  gamle  danske  og  norske  Ord  og  artig  optænkte  nye, 
men  ogsaa  fordi  der  er  mange  „fra  det  tyske  Sprog  igjen- 
hentede".  Det  var  udelukkende  de  mange  franske  Ord, 
Sproget  havde  begyndt  at  optage,  efter  at  Fransk  var  bleven 
Hofsprog,  man  var  bleven  bange  for  skulde  fordærve  Moders- 
maalet;  de  tyske  var  man  fortrolig  med  og  følte  dem  næppe 
som  fremmede.  Næsten  en  hvilken  som  helst  dansk  Bog  fra 
Slutningen  af  det  17de  Aarhundrede  afgiver  Beviser  i  Mængde 
paa  denne  uhyggelige  Sprogblanding.  Det  var  i  Virkelig- 
heden heller  ikke  at  undres  over,  at  det  var  saa,  thi  foruden 
at  Tyskeriet  i  stedse  stigende  Grad  fandt  Indgang  her 
hjemme  paa  alle  Livets  mere  praktiske  Omraader,  stod  det 
aandelige  Liv  hos  os  hele  Tidsrummet  igjennem  i  den  nøjeste 
Sammenhæng  med  det,  der  rørte  sig  i  Tyskland.    Dette  kunde 

ikke  være  anderledes;  alle  de  aandelige  Bevægelser  i  Evropa 
kom,  for  saa  vidt  de  overhovedet  naaede  saa  højt  op ,  til  os 
over  Tyskland  og  toges  uden  videre,  som  de  kom  ad  denne 
Vej,  og  dette  medførte ,  hvor  selvstændig  der  end  efter  de 
saaledes  modtagne  Impulser  arbejdedes  af  mange  lærde  og 
paa  flere  Omraader,  i  det  hele  taget  den  uheldige  Følge,  at 
den  tyske  Aandsdannelse  i  langt  højere  Grad,  end  det  var 
tjenligt  for  Udviklingen  af  et  sundt  nationalt  aandeligt  Liv 
hos  os,  kom  til  at  bestemme  dettes  Karakter. 

Ingen  vil  kunne  nægte,  at  der  i  det  lærde  Tidsrum  som 
Helhed  betragtet  var  arbejdet  dygtig  og  udrettet  meget  paa 
mange  Omraader.  men  de  ovenfor  antydede  Forhold  vare  af 
den  Beskaffenhed,  at  det  aandelige  Liv  under  deres  Indflydelse 
var  stærkt  i  Forfald  ved  Periodens  Slutning.  For  at  komme 
paa  Fode  og  ind  i  et  sundt  Spor,  maatte  det  bringes  ind 
under  helt  andre  Forudsætninger  og  først  og  fremmest  maatte 
der  luges  godt,  thi  der  var  Ukrudt  i  Mængde  —  det  Liv  og 
de  Samfundsforhold,  hvorfra  Holberg  hentede  sine  typiske 
Skikkelser,  sin  Erasmus  Montanus  og  sin  Jakob  v.  Tyboe, 
sin  Per  Degn  og  sin  Jeppe  paa  Bjærget  o.  s.  v.  o.  s.  v.,  var  Re- 
sultatet af  den  Kulturudvikling,  der  var  foregaaet  i  det  lærde 
Tidsrum,   og  som  havde  faaet  ganske  særlig  Fart  efter  1660. 


IV. 

HOLBERG  OG  HANS  SAMTID. 


JLudvig  Holberg  blev  født  i  Bergen  den  3dje  December 
1684.  Hans  Fader,  en  Bondesøn  fra  Trøndelagen,  havde  tjent 
sig  op  fra  menig  Soldat  til  Officer  og  var  ved  sin  Død,  som 
indtraf  i  vor  Holbergs  spæde  Barndom,  Oberstlieutenant. 
Moderen  hørte  til  en  anset  Bergensk  Slægt.  Kort  efter  Fa- 
derens Død  gik  Familiens  Formue  til  Grunde  ved  en  Ilds- 
vaade,  og  da  han  i  sit  tiende  Aar  ogsaa  blev  moderløs,  blev 
Ludvig,  den  yngste  af  tolv  Søskende,  som  det  den  Gang  var 
Skik  med  Officersønner,  indskreven  i  et  norsk  Regiment  som 
Korporal  og  sendt  til  Oplandene  for  at  give  sig  i  Lav  med 
de  militære  Exercitier.  Det  viste  sig  imidlertid  snart,  at  den 
lille,  noget  svagelige  Dreng  havde  stor  Lyst  til  Bogen.  Kor- 
poralskabet blev  da  opgivet,  saa  meget  mere,  som  Gagen 
udeblev,  og  han  kom  tilbage  til  Bergen  og  blev  sat  i  Byens 
Latinskole,  hvorfra  han  1702  dimitteredes  til  Kjøbenhavns 
Universitet.  Da  han  ikke  havde  Raad  til  at  blive  i  Hoved- 
staden, vendte  han  tilbage  til  Norge,  hvor  han  som  Huslærer 
og  Hjælpepræst  hos  en  Provst  paaVoss  tilbragte  et  Aar  med 
at  „piske  Børn  og  omvende  Bønder".  Efter  i  Kjøbenhavn  at 
have  taget,  anden  Examen  og  derefter  theologisk  Attestats 
—  begge  Dele  lod  sig  i  de  Tider  gjøre  paa  et  Aar  — ,  maatte 
han  atter  tilbage  til  Norge  som  Huslærer,  denne  Gang  i  sin 
Fødeby  hos  en  Præst,  som  i  sine  unge  Aar  havde  rejst  meget 
udenlands  og  ført  Dagbog  paa  sine  Rejser.  Lysten  til  at 
lære  fremmede  Lande  at  kjende  laa  ham  i  Blodet  og  var  fra 

Barndommen  af  bleven  næret  ved  Livet  i  Bergen,  paa  den 
Tid  Norges  største  og  livligste  Handelsstad ,  som  stod  i  le- 
vende Forbindelse  navnlig  med  Holland  og  England,  og  hvor 
en  Mængde  fremmede  strømmede  sammen.  Ved  at  læse  i 
Præstens  Dagbog  voxede  Flyvedriften  saa  stærkt  i  ham,  at 
han  satte  alle  Hensyn  til  Side  for  at  stille  den  tilfreds,  gjorde 
alt,  hvad  han  ejede  og  havde,  i  Penge  og  begav  sig  ud  i  den 
vide  Verden  med  en  Kapital  af  60  Rigsdaler.  Han  rejste  til 
Amsterdam,  men  da  hans  Haab  om  at  tjene  sit  Ophold  dér 
ved  Undervisning  glippede,  eftersom  Lærdommen  ikke  stod  i 
højere  Kurs  der  i  Byen,  end  at  den  lærdeste  Professor  ikke 
agtedes  saa  meget  som  en  Skipper,  var  der  efter  en  Udflugt, 
han  gjorde  til  Aachen  for  sin  Helbreds  Skyld,  og  hvorfra  han 
vendte  hjem  med  tomme  Lommer,  ikke  andet  for  ham  at  gjøre 
end  at  vende  hjem,  efter  at  det  med  Møje  var  lykkedes  ham 
at  opdrive  de  nødvendige  Rejsepenge.  Til  Bergen  vilde  han 
ikke  vende  tilbage  af  Frygt  for,  at  hans  Bysbørn  skulde  gjøre 
Nar  ad  ham  for  hans  mislykkede  Expedition;  han  tog  da  til 
Kristianssand,  hvor  han  slog  sig  ned  som  Sproglærer  og  snart 
blev  lige  saa  berømt  for  sine  Sprogkundskaber  „som  Mithri- 
dates,  Kongen  afPonto,  hvilken,  som  Historierne  fortæller,  har 
kunnet  22  Sprog".  Det  gik  saa  godt,  at  han  ikke  alene  fik 
betalt  sin  hollandske  Gjæld,  men  ogsaa  samlet  sig  nogle  Penge, 
og  saa  snart  det  paa  nogen  Maade  var  muligt,  i  Foraaret  1 706, 
rejste  han  fra  Norge,  som  han  aldrig  siden  gjensaa.  Rejsen 
gjaldt  denne  Gang  England,  hvor  han  opholdt  sig  et  Par  Aar, 
og  kom  grundig  ind  i  de  engelske  Forhold.  Den  meste  Tid 
opholdt  han  sig  i  Oxford,  hvor  han  førte  et  behageligt  og 
i  mange  Retninger  befrugtende  Samliv  med  Studenterne,  er- 
nærede sig  ved  Undervisning  i  Sprog  og  Musik  og  arbejdede 
flittig  paa  Bibliothekerne ,  nærmest  optagen  af  historiske 
vStudier. 

I  Sommeren  1708  kom  Holberg  til  Kjøbenhavn.    Det  var 
hans  Tanke  at  tjene  sit  Udkomme  ved  at  holde  Forelæsninger. 

Han  „gjorde  sit  Kammer  til  et  Auditorium  og  sin  Stol  til  et 
Katheder  og  lod  Klosterkarlene  (Studenterne)  ved  lærde  latin- 
ske Sedler  invitere  til  Kollegia,  hvor  han  vilde  diktere  dem 
et  helt  Liggendefæ  af  udenlandske  Rariteter".  Det  tegnede 
udmærket,  Studenterne  kom  i  Hobetal,  men  da  de  skulde  be- 
tale, gjorde  de  sig  usynlige,  og  der  var  da  ikke  andet  for 
Holberg  at  gjøre  end  at  overvinde  sin  „Storagtighed"  og 
igjen  blive  Skolemester.  Kort  efter  blev  han  Hovmester  for 
et  ungt  Menneske,  som  han  rejste  med  til  Tyskland,  og  efter 
at  have  taget  Afsked  med  sin  Elev,  besøgte  han  Universite- 
terne i  Leipzig  og  Halle.  Ved  sin  Hjemkomst  maatte  han 
igjen  tage  en  Huslærerpost,  meget  imod  sin  Vilje,  da  hans 
svage  Konstitution  og  koleriske  Temperament  bestandig  gjorde 
ham  denne  Gjerning  meget  besværlig.  Omsider  slap  han  ud 
af  Aaget,  da  han  1709  fik  Plads  paa  Borchs  Kollegium.  De 
fire  latinske  Disputationer ,  han  under  sit  Ophold  her  holdt  i 
Overensstemmelse  med  Kollegiets  Vedtægter,  som  paalagde 
Alumnerne  at  lade  se  Prøver  paa  deres  Lærdom  ved  saadanne 
Øvelser,  ere  ved  deres  Æmner  betegnende  for  hans  Interessers 
og  Studiers  Retning;  de  handlede  om  Udenlandsrejser  for  at 
studere,  om  Historiens  Fortrin,  om  Musikens  Sødhed  og  om 
Sprogkundskab  *). 

Medens  Holberg  var  Alumnus  paa  Borchs  Kollegium,  op- 
traadte  han  for  første  Gang  som  Forfatter.  Paa  Grundlag 
af  de  Studier,  han  havde  gjort  i  Oxford,  udarbejdede  han  sin 
„Introduktion  til  de  evropæiske  Rigers  Historie",  en  kortfattet 
Verdenshistorie,  det  første  danske  Arbejde  af  denne  Art,  som 
udkom  171 1  og  et  Par  Aar  efter  (17 13)  fulgtes  af  et  „Anhang 
til  de  evropæiske  Staters  Historie",  omhandlende  Forfatninger 
og  Tilstande.  Disse  Bøger  vakte  strax  Opmærksomhed  for 
ham  som  historisk  Forfatter,  og  en  Fremstilling  af  Kongerne 


'')  Disse  „Declamationes"  bleve  aldrig  trykte  og  ere  rimeligvis  gaaede  til  Grunde 
ved  Branden   1728. 

Kristian  den  fjerdes,  Frederik  den  tredies  og  til  Dels  Kri- 
stian den  femtes  Historie  („Introduktion  til  det  forrige  Seculi 
Historie")*),  hvis  to  første  Afsnit  han  overrakte  Frederik  den 
fjerde  i  Manuskript,  banede  ham  omsider  Vej  til  Universitetet, 
i  det  han  1714  blev  udnævnt  til  Professor  extraordinarius. 
Denne  Udnævnelse  havde  foreløbig  ikke  meget  at  betyde, 
thi  der  var  ingen  Gage  forbunden  dermed,  og  den  gav  ham 
i  Virkeligheden  kun  Expektance  paa  et  Professorat,  Den 
lærde  Verden  syntes  imidlertid  ilde  nok  derom,  thi  det  var 
allerede  aabenbart,  at  Holberg  i  meget  var  i  skarp  Opposi- 
tion til  det  akademiske  Væsen  med  dets  Disputereøvelser  og 
hele  pedantiske  Apparat. 

Samtidig  med,  at  der  saaledes  aabnede  sig  Udsigt  for 
Holberg  til  en  Virksomhed  ved  Universitetet,  blev  han  ved  et 
Stipendium  sat  i  Stand  til  at  tiltræde  sin  fjerde  og  største 
Udenlandsrejse  (1714 — 16),  paa  hvilken  han  bl.  a.  besøgte 
baade  Paris  og  Rom,  overalt,  hvor  han  kom  hen,  udvidende 
sin  Viden  og  sin  Menneskekundskab ,  med  aaben  Sans  og 
sund  Kritik  for,  hvad  der  mødte  ham  paa  hans  Vej  ude  i  den 
store  Verden,  hvor  de  aandelige  Strømninger  brødes,  medens 
der  her  hjemme  var  en  Stilhed,  der  ikke  var  langt  fra  For- 
sumpning. Han  kom  hjem  modnet  og  udviklet  til  sin  store- 
Gjerning.  En  direkte  Frugt  af  hans  Arbejde  i  Udlandet  var 
det  retsfilosofiske  Skrift  „Introduktion  til  Natur  og  Folke- 
retten", som  blev  udgivet  kort  efter  hans  Hjemkomst  (1716). 
Det  varede  noget,  inden  dette  Skrift,  ved  hvilket  Grotius, 
Pufendorf  og  Thomasius  havde  været  hans  Mønstre,  tildrog 
sig  nogen  Opmærksomhed,  uagtet  det  var  et  Særsyn  i  den 
danske  Literatur,  for  saa  vidt  som  det  ikke  blot  var  skrevet 
paa  dansk,  men  ogsaa  oplyste  Retsfilosofien  ved  Exempler  af 


*)  I  sin  oprindelige  Skikkelse  er  dette  Arbejde  aldrig  udgivet,  men  Kristian 
den  fjerdes  og  Frederik  den  tredjes  Historie  ere  uden  Tvivl  gaaede  over  i 
Holbergs  Danmarks  Historie  og  Kristian  den  femtes  i  hans  Danmarks  og 
Norges  Beskrivelse. 

den  nordiske  Lovgivning  og  Historie  og  ikke,  som  det  ellers 
altid  plejede  at  ske,  udelukkende  af  den  romerske  og  græske. 
Som  Grunden  til,  at  et  saadant  Skrift  ingen  Indgang  kunde 
finde,  angiver  Holberg  selv,  at  „fornemme  Folk  her  i  Landet 
lægge  sig  saa  meget  efter  fremmede  Sprog  som  ingen  anden 
Nation,  at  de  tillige  med  kan  profitere  af  Sproget.  Den 
gemene  Mand  derimod  er  saa  henvendt  til  aandelige  Skrifter 
alene,  at  den  ikke  læser  noget,  som  bær  Navn  af  verdslige 
Sager".  For  dette  Skrifts  Vedkommende  skete  der  dog  et 
Omslag;  efter  en  halv  Snes  Aars  Forlob  fik  Juristerne  Øjnene 
op  for  dets  Fortrin,  og  det  er  det  hyppigst  optrykte  af  Hol- 
bergs videnskabelige  Arbejder*). 

Efter  sin  Hjemkomst  maatte  han  endnu  i  yderlig  smaa 
Kaar  vente  paa  det  lønnede  Professorat,  der  skulde  fri  ham 
for  Sorger  for  Udkommet  og  sætte  ham  i  Stand  til  ret  at 
bruge  sine  Kræfter.  Endelig  kom  det  (1717).  Det  var  en 
Professur  i  Metafysiken,  der  laa  Holberg  saa  fjærn  som  vel 
muligt,  og  som  han  paa  saa  mange  Steder  i  sine  Skrifter  har 
gjorde  sig  lystig  over.  Han  gik  nødig  til  det,  men  gjorde  gode 
Miner  til  slet  Spil  og  holdt  en  Lovtale  over  ]\Ietafysiken,  „som 
alle  sande  Elskere  af  denne  Videnskab  ikke  kunde  hore  uden 
Ærgrelse,  saasom  de  sluttede,  at  det  snarere  var  en  Ligtale 
end  en  Lovtale",  og  forudsaa',  at  det  var  rent  ude  med  Meta- 
fysiken. Efter  at  den  i  to  Aar  havde  været  i  Trældom  under 
ham,  slap  den  dog  paa  fri  Fod  igjen.  Professoratet  i  de 
gamle  Sprog  blev  ledigt  og  tilfaldt  Holberg.  Paa  sin  rette 
Plads  ved  Universitetet  kom  han  dog  forst,  da  han  omsider 
(1730)  blev  Professor  i  sin  Yndlingsvidenskab  Historie. 

Hidtil  havde  Holberg  kun  sysselsat  sig  med  historiske, 
juridiske  og   sprogvidenskabelige  Studier,    men   da   han   først 


*)  Om  dette  Skrift  se  E.  Holm:  Holbergs  statsretlige  og  politiske  Synsmaade, 
(i  det  filosofiske  Fakultets  Festskrifter  ved  Kbhvs.  Universitets  Firehundred- 
aarsfest  1879). 

var  bleven  nogenlunde  heldig  stillet  i  udvortes  Henseende, 
kom  der  snart  en  hel  ny  Side  frem  hos  ham,  hans  poetiske 
Produktion,  der  kom  ham  selv  lige  saa  uventet,  som  alle 
andre.  Han  havde  skrevet  Vers  i  sin  Skoletid  og  fortæller 
selv  morsomt  om ,  hvorledes  det  gik  en  Gang ,  da  hans  Mor- 
broder, som  han  var  i  Huset  hos,  havde  faaet  fat  paa  et 
satirisk  Vers,  Drengen  havde  gjort  over  en  af  hans  Kones  Slægt, 
som  han  var  vred  paa  for  en  Uret,  hun  havde  tilføjet  ham;  i 
Stedet  for  at  irettesætte  ham  for  Versets  Indhold  gav  Morbro- 
deren sig  til  at  kritisere  Formen,  saa  at  der  begyndte  en  gram- 
matikalsk Krig  imellem  dem,  som  endte  med  en  Fredstraktat, 
der  kun  havde  én  Artikel,  nemlig  den,  at  naar  han  en  anden 
Gang  vilde  gjøre  Vers,  skulde  han  gjøre  sig  mere  Umage  der- 
med. Dette  ungdommelige  Verseskriveri  var  dog  snart  forbi, 
og  skjønt  Holberg  levede  paa  et  Sted,  „hvor  der  var  saa  godt 
Forraad  paa  Poeter  som  paa  Fluer  i  September  Maaned,  i  det 
den  hele  Stad  var  næsten  bleven  omskabt  af  Mennesker  til 
Poeter",  var  det  dog  ikke,  efter  at  han  var  kommen  til  Skj els 
Aar  og  Alder,  faldet  ham  ind  at  give  sig  af  med  sligt,  ja  han 
havde  saadan  en  Afsmag  for  Poesien,  at  han  ikke  kunde  finde 
ringeste  Fornøjelse  i  at  høre  det  allersirligste  Vers,  og  at  han 
kun  læste  latinske  Vers,  naar  han  var  nødt  dertil,  og,  naar  han 
gjorde  det,  ,.ikke  saa  meget  gjorde  det  for  den  Fornøjelse, 
han  havde  deraf,  som  for  at  profitere  i  det  latinske  Sprog". 
Nu,  da  han  var  fem  og  tredive  Aar  gammel,  tog  han  sig  for  at 
gjøre  et  Forsøg,  „paa  det  jeg  ikke  altid  skulde  være  en  ledig 
Tilhører".  Det  var  Satiren,  han  vendte  sig  til;  den  havde  han 
allerede  forsøgt  sig  i  paa  Prosa  i  et  Par  latinske  Stridsskrifter 
imod  Juristen  og  Historikeren  Andreas  Høyer.  Han  skrev  en 
Satire  i  Juvenals  Manér  („Poeten  raader  sin  gamle  Ven  Jens 
Larsen  fra  at  gifte   sig")*).       Forsøget  lykkedes   saa   vel,    at 


*)  Optaget  i  j.Fire  Skjemtedigte"   1722,  Holbergs  Mindre  poetiske  Skrifter,  ved 
Liebenberg,   1866. 

han  besluttede  at  gaa  videre  paa  den  Bane,  han  saaledes 
havde  betraadt,  og  efter  nogle  flere  „smaa  Exercitier-'  for  at 
blive  Herre  over  den  poetiske  Form  gav  han  sig  i  Lag  med 
det  komisk  -  heroiske  Digt  „Peder  Paars",  der  er  det  første 
Led  i  den  lange  Række  Mesterværker  paa  den  komiske  Digt- 
nings Omraade,  som  er  den  Side  af  hans  nye  Forfattervirk- 
somhed, der  fortrinsvis  har  gjort  hans  Navn  berømt  og  vil 
bevare  det  gjennem  Tiderne. 

I  Aaret  17 19  udgav  Holberg  „En  sandfærdig  og  ny  Vise 
om  Peder  Paars,  som  gjorde  en  Rejse  fra  Kallundborg  til 
Aars,  skreven  til  Lægedom,  Trøst  og  Husvalelse  for  alle  Godt- 
folk, som  lide  Kors  og  Modgang  her  i  Verden,  af  Hans 
Mikkelsen.  Borger  og  Indvaaner  i  Kallundborg,  med  skjønne 
Anmærkninger  neden  under  efter  den  nye  Mode ;  synges  efter 
den  gamle  IMelodi:  arma  virtimqve  cano  etc,  eller  som'  den 
gamle  østerlandske  Vise :  «j'^^a  ^.o«  Iwbih  Movaa  etc;  klinger  vel 
til  alle  Instrumenter,  især  til  Hakkebrædt  eller  Lire.  Trykt  i 
dette  Aar",  Dette  Hefte,  der  altsaa  for  Titelens  Vedkom- 
mende fuldstændig  var  holdt  i  Gadevisernes  sædvanlige  Stil, 
indeholdt  første  Bog  af  det  komiske  Heltedigt;  de  følgende 
Bøger  udkom  i  Løbet  af  17 19  og  1720,  og  med  saa  stor  Be- 
gjærlighed  modtoges  dette  det  første  Produkt  af  Holbergs 
satiriske  Lune,  det  første,  i  alt  Fald  det  første  betydelige 
ægte  satiriske  Digterværk,  vor  Literatur  har  at  at  opvise,  at 
der  inden  Udgangen  af  det  andet  nævnte  Aar  forelaa  ikke 
mindre  end  tre  Oplag  af  hele  Digtet,  eller  rettere  af  de  tre 
første  Bøger,  i  det  fjerde  Bog  ikke  udkom  særskilt,  men  først 
saa'  Lyset  i  den  første  samlede  Originaludgave.  Det  tør  vel 
anses  for  overflødigt  her  at  give  en,  om  end  aldrig  saa  kort- 
fattet Resumé  af  de  i  gravitetiske  Alexandriner  besungne 
Fataliteter,  Kræmmeren  Peder  Paars  oplevede  paa  Vejen  til 
Aars,  hvor  han  skulde  besøge  sin  Fæstemø;  hvem  kj ender 
ikke  hans  Æventyr  og  Bedrifter  paa  Anholt,  hvis  Indbyggere 
levede  kristelig  og  nærede  sig  af  Vrag,   og   de   mange  andre 

betænkelige  Hændelser,  denne  navnkundige  Helt  oplevede. 
Digtet  var  fra  først  af  nærmest  anlagt  paa  at  skulle  være  en 
Parodi  paa  de  antike  Heltedigtes  efter  Datidens  Synsmaade 
forskruede  og  opstyltede  Stil  og  de  sprænglærde  Anmærk- 
ninger, hvormed  Udgiverne  plejede  at  ledsage  dem.  Overfor 
den  alvorlige  Digtning  stod  Holberg  fuldstændig  paa  samme 
Standpunkt  som  hans  Tid  i  det  hele  taget,  særlig  maatte  hele 
den  brogede,  fantastiske  Verden,  hvori  den  klassiske  Oldtids 
store  Epikere  førte  deres  Læsere  ind,  for  det  attende  Aar- 
hundredes  nøgterne  Betragtning  tage  sig  i  høj  Grad  latterlig 
ud,  og  Holberg  var  meget  langt  fra  at  lægge  Skjul  paa,  at 
han  hverken  fandt  Smag  i  Homer  eller  Virgil.  Først  med 
Aarene  fik  han  et  andet  Syn  paa  dette  Punkt.  I  Peder  Paars 
gaa  hverken  Illaden  eller  Odyseen  Ram  forbi,  men  særlig 
tages  der  dog  Sigte  paa  Æneiden,  hvis  Handling  Digtet  navn- 
lig i  Begyndelsen  paa  mange  Punkter  holder  sig  meget  nær 
op  til.  Efterhaanden,  som  Digteren  kommer  i  Aande,  faar 
imidlertid  et  andet  Moment,  som  ogsaa  var  til  Stede  fra  første 
Færd  af,  afgjort  Overvægten  over  det  parodiske,  i  det  Digtet 
mere  og  mere  gaar  over  til  at  blive  en  almindelig  Satire  over 
Samtiden,  et  helt  Galleri  af  typiske  Skikkelser  fra  de  for- 
skjelligste  Omraader,  skildrede  med  glimrende  Lune  og  sprud- 
lende overgivent  Liv,  med  genial  Opfindsomhed  stillede  i  de 
pudsigste  Situationer.  Gjennemtrængt  af  Følelsen  af  det  Sam- 
funds Stagnation,  Bornerthed  og  Spidsborgerlighed,  hvori  han 
levede,  malede  Digteren  med  levende  Farver  og  med  over- 
legen komisk  Kraft  et  Billede  af  det  i  hele  dets  ravnekrogs- 
agtige  Ynkelighed,  som  træder  dobbelt  stærkt  frem  ved  Mod- 
sætningen imellem  de  simple  Hverdagsmennesker  og  ubetyde- 
lige Forhold  der  besynges,  og,  den  aldrig  svigtende  ironiske 
Gravitet,  hvormed  det  sker.  Det  gjaldt  om  intet  mindre  end 
paa  alle  Punkter  at  bane  Vej  for  en  sundere  og  friere  Opfattelse 
af  Livet,  saaledes  som  Digteren  selv  havde  tilegnet  sig  den 
ved   den  evropæiske  Kulturs  Arnesteder.      Peder  Paars   blev 

det  første  af  de  Skrifter,   ved   hvilke  han   lagde  Grunden  til 
et  helt  nyt  Aandsliv  i  sit  Fædreland. 

Peder  Paars  gjorde  en  umaadelig  Opsigt,  Folk  kunde  det 
udenad,  siger  Holberg  selv,  og  Svenskere  og  Tyskere  lærte 
sig  Dansk  for  at  kunne  læse  det.  Vakte  Digtet,  som  rimeligt 
var,  megen  Morskab,  vakte  det  imidlertid  ogsaa  megen  For- 
argelse og  Vrede,  thi,  saaledes  som  Tidens  aandelige  Vilkaar 
nu  en  Gang  var,  maatte  det  for  de  allerfleste  være  saa  godt 
som  umuligt  at  komme  paa  det  rene  med  det  Synspunkt, 
hvorfra  et  saadant  Digterværk  skulde  ses.  I  Stedet  for 
at  tage  det  som  en  almindelig  Satire,  rettet  imod  Forhold 
og  Tilstande,  opfattede  man  det  som  møntet  paa  bestemte 
Personer,  som  indeholdende  en  Række  ondskabsfulde  Bespot- 
telser. Historikeren  Hans  Gram,  som  dog  var  en  af  Tidens 
fordomsfrieste  Mænd,  var  saaledes  ikke  blot  som  saa  mange 
andre  lærde  oprørt  over  det  komiske  Lys,  hvori  Digteren 
havde  stillet  det  akademiske  Pedanteri,  men  følte  sig  personlig 
krænket  og  blev  Holbergs  Uven,  fordi  han  i  den  tykke,  sølv- 
beslagne  Homer,  der  spiller  en  Rolle  som  Kastevaaben  i  det 
Slagsmaal,  hvortil  en  i  Digtet  skildret  akademisk  Disputats 
udarter,  mente  at  gjenkjende  et  Exemplar,  der  tilhørte  ham, 
og  laf  den  Slags  Tilfælde  har  der  utvivlsomt  været  mange. 
Det  mest  betegnende  Udtryk  fandt  denne  Tidens  Naivetet 
overfor  Satiren,  som  Holberg  skulde  faa  saa  mange  Prøver 
paa  under  sin  digteriske  Virksomhed,  i  den  Holdning,  Frederik 
Rostgaard,  som  ikke  blot  selv  var  Poet,  men  ogsaa  havde  et 
stort  Navn  som  kunstforstandig  Mæcen,  tog  overfor  Peder 
Paars,  og  som  nær  havde  faaet  farlige  Følger  for  Digteren, 
thi  Rostgaard  havde  stor  Indflydelse  ved  Hove.  Han  var 
Ejer  af  Anholt,  hvortil  Handlingen  i  Digtet,  som  bekjendt,  for 
største  Delen  er  henlagt.  Han  blev  umaadelig  opbragt  baade 
paa  de  brave  Anholtboeres  og  egne  Vegne  og  indgav  strax, 
da  første  Bog  var  udkommen,  en  Klage  til  Kongen,  hvori 
han  betegnede  Digtet  som  „en  skammelig  Paskvil  og  Skand- 

skrift",  der  indeholder  en  Mængde  „usømmelige  og  bespotte- 
lige Expressioner  mod  Universitetet,  Rektor,  Biskoppen  og 
andre  Professorer,  ja  imod  den  kristelige  Religion  og  Guds 
hellige  Ord"  og  navnlig  „bebyrder  det  fattige  Land  Anholt, 
hverken  Præst  eller  Foged  undtagen,  med  en  usandfærdig  og 
ukristelig  Beskrivelse,  til  Forfædrenes,  Indbyggernes  og  alle 
deres  Efterkommeres  Beskæmmelse".  Han  androg  om,  at 
Bogen  maatte  „til  Autors  velfortjente  Beskæmmelse  af  Bødlen 
opbrændes,  hvorved  andre  ligesindede  ørkesløse  Digtere  kunde 
lære  at  holde  deres  Pen  i  Tvang",  „thi  ellers  kan  enhver 
Paskvillant  gjøre  Paskviller  om  de  ærligste  og  uskyldigste 
Folk,  naar  han  under  den  Titel  af  Viser  ubehindret  kan  lade 
trykke  de  groveste  Skandskrifter".  Det  gik  heldigvis  bedre, 
end  det  saa'  ud  til.  Kongen  lod  Digtet  læse  for  sig  og  morede 
sig  over  det,  og  Statsraadet  afgav  den  Resolution,  at  Skriftet 
ikke  indeholdt  andet  end  fingeret  Skjemt,  „som  hellere  kunde 
bleven  udeladt  end  skreven",  men  som  dog  ingenlunde  fortjente 
saadan  Dadel  eller  Straf,  som  Rostgaard  mente*). 

Da  Holberg  havde  skrevet  Peder  Paars,  maatte  han  være 
paa  det  rene  med,  at  den  komiske  Digtning  var  det  Omraade, 
hvor  han  foreløbig  havde  mest  Udsigt  til  at  udrette  noget 
betydeligt  i  Retning  af  sit  Folks  Opdragelse,  og  han  fortsatte 
da  ogsaa  under  forskjellige  Former  sin  Virksomhed  som  „Stads- 
satyrikus",  saa  længe  Forholdene  paa  nogen  Maade  var  gun- 
stige derfor.  Peder  Paars  efterfulgtes  1722  af  en  Samling 
Skjemtedigte,  deriblandt  den  omtalte  Satire  i  Juvenals  Manér, 
hvormed  Holberg  havde  begyndt  sin  poetiske  Produktion. 
Digteren  bevæger  sig  her  paa  det  samme  Omraade,  som  tid- 
ligere med  Held  var  bleven  betraadt  af  Hans  Laurenberg  og 
senest    af  Holbergs  samtidige  Chr.  Falster.       Skjemtedigtene 


Peder  Paars  er  sidst  udgivet  af  F.  L.  Li  eb  e  nb  er  g  1879.  Chr.  Bruun: 
Ludvig  Holbergs  Peder  Paars,  et  Afsnit  af  en  Holbergsk  Bibliografi  1862. 
I  den  sidst  nævnte  Bog  er  Rostgaards  Supplik  til  Frederik  den  4de  optagen 
i  sin  Helhed. 

toge  nemlig  ikke  saaledes  som  Peder  Paars  særlig  Sigte  paa 
de  hjemlige  Tilstande,  de  ere  nærmest  Satirer  over  almen 
menneskelige  Daarligheder,  holdte  i  Stil  med  de  romerske  og 
franske  Digte  i  denne  Retning  (Juvenal  og  Boileau).  Størst 
Interesse  iblandt  disse  Skjemtedigte,  som  til  Trods  for  ypper- 
lige Enkeltheder  i  det  hele  taget  indtage  en  underordnet  Plads 
i  Holbergs  rige  Produktion,  har  hans  „Critique  over  Peder 
Paars",  i  hvilken  han  i  Form  af  en  Samtale  imellem  Hans 
Mikkelsen  og  et  Par  andre  gjør  Rede  for  sin  satiriske  Digt- 
nings Natur  og  Hensigten  med  den  og  imødegaar  forskjellige 
af  de  Indvendinger,  der  vare  fremkomne  imod  det  komiske 
Heltedigt,  ligesom  han  ogsaa  ved  de  Fortaler  og  Apologier, 
hvormed  han  ledsagede  Skriftet,  sørgede  for,  at,  som  han 
siger,  „Øjemedet  af  Versene  blev  fremlagt  og  Poetens  Naturel 
lagt  alle  for  Øjne".  Bogen  er  for  saa  vidt  et  betydningsfuldt 
Led  i  hans  Produktion,  som  han  ved  den  ikke  blot  forsonede 
mange  af  de  Fjender,  hans  Digtning'  strax  havde  faaet,  men 
utvivlsomt  ogsaa  klarede  mange  Spørgsmaal  for  sig  selv,  som 
det  var  af  Vigtighed  for  ham  at  have  paa  det  rene ,  inden 
han  gik  over  til  den  Side  af  sin  poetiske  Virksomhed,  der 
skulde  blive  af  størst  Betydning. 

Samme  Aar,  som  Skjemtedigtene  udkom  (1722),  kom 
Holbergs  første  Komedier  for  Dagen.  Skuespil  var  paa  den 
Tid  næsten  ganske  ukj endte  i  Danmark.  Den  gamle  Skole- 
komedie var  vel  ikke  helt  død  endnu ,  men  den  havde  hele 
det  17de  A  århundrede  igjennem  været  i  stærk  Tilbagegang, 
og  den  var  i  alle  Tilfælde  indskrænket  til  Skolerne,  saa  meget 
mere,  som  den  ofte  benyttede  Latinen.  Hoffet  havde  sit  eget 
Theater,  og  her  agerede  franske  eller  italienske  Skuespiller- 
trupper Operaer,  Balletter  og  dramatiske  Hofspil  uden  Spor 
af  literær  Betydning.  For  den  store  Hob  var  der  ..den  stærke 
Aland"  og  lignende  Forlystelser,  men  frem  for  alt  ..Haupt- 
und  Staatsaktionen" ,  om  hvis  Art  og  Beskaffenhed  vi  faa  en 
Forestilling  igjennem  Holbergs  Ulyses  von  Ithacia.    Om  noget 


250  Holbergs  Tid. 

fast  Theater  for  den  Slags  Komedier  var  der  ikke  Tale.  Det 
var  altid  fremmede,  især  tyske  og  hollandske  Bander  som 
paa  Raadhuset  eller  i  Haandværkernes  Lavshuse  i  deres  eget 
Sprog  opførte  disse  improviserede  Spektakelstykker,  i  hvilke 
det  gjaldt  om  at  sammenpakke  saa  mange  Vidunderligheder 
og  saa  megen  Øjenslyst  som  muligt.  Hvor  stort  Springet  fra 
Hofspillene  og  de  populære  Spektakelstykker  til  de  Holberg- 
ske Komedier  end  i  alle  Henseender  er,  banede  hine  dog  for 
saa  vidt  Vej  for  disse,  som  de  paa  de  theatralske  Forlystelsers 
Omraade  vænnede  Folk  til  Former,  som,  skjønt  de  ganske 
vist  for  en  Del  var  meget  forvrængede,  dog  hang  sammen 
med  den  moderne,  af  Renaissancen  betingede  og  udviklede 
Kunstform,  som  de  mer  eller  mindre  umiddelbart  var  Affød- 
ninger  af.  Allerede  i  Slutningen  af  det  17de  Aarhundrede 
træffe  vi  de  første  svage  Spor  af,  at  den  nye  Smagsretning  i 
renere  Former  begynder  at  søge  at  vinde  Indgang  hos  os. 
Som  særlig  interessant  i  denne  Henseende  fortjener  at  frem- 
hæves en  original  dramatisk  Satire,  „Grevens  og  Friherrens 
Komedie"*),  skrevet  omtr.  1680,  altsaa  o  ver  40  Aar  før  Holbergs 
Skuespildigtning  begynder.  Denne  Komedie,  hvis  Forfatter 
rimeligvis  var  Adelsmanden  Mogens  Skeel  (1650 — 94),  som 
ligeledes  gav  en  Oversættelse  af  Martin  Opitz'  Sangspil 
„Judith"  (1666),  er  en  ikke  uden  Lune  udført  Satire  over  den 
nybagte  Adel,  der  kom  op  under  Kristian  den  femte.  Den 
er  nærmest  en  rigtig  nok  meget  ufuldkommen  Studie  efter 
Moliére  og  er  mærkelig  som  det  første  Forsøg  paa  at  slaa 
ind  i  den  nye  Retning,  den  dramatiske  Digtning  havde  taget 
i  Udlandet,  men  den  blev  ogsaa  saa  vidt  vides,  det  eneste 
originale  Arbejde  i  denne  Retning  før  Holberg. 

I  Aaret  1720  fik  Franskmanden  Etienne  Capion,  som 
havde  været  Medlem  af  en  fransk  Skuespillertrup,  der  havde 
givet  Forestillinger  ved  Hove,  Tilladelse  til  at  oprette  en  fast 
Skueplads  i   Kjøbenhavn.      1722    begyndte    det    nye  Theater 


*)  Udgivet  af  S.   Birket  Smith,   1874. 

sin  Virksomhed,  som  i  Begyndelsen  var  indskrænket  til  tyske 
og  franske  Skuespil  samt  Forestillinger  af  „den  stærke  Mand" 
og  lignende  Gjøglere.  Da  den  faste  Skueplads  først  var  der, 
kom  den  Tanke  snart  frem,  at  opføre  Komedier  paa  jModers- 
maalet.  Den  franske  Skuespiller  René  Montaigu  fik  samme 
Aar,  som  Theatret  var  bleven  aabnet,  Privilegium  paa  at 
indrette  og  forestille  Skuespil  i  det  danske  Sprog,  og  den 
23de  Septbr.  1722  aabnedes  den  danske  Skueplads  med  en 
Prolog  af  Frederik  Rostgaard ,  som  var  en  af  dem ,  der  med 
størst  Iver  havde  taget  sig  af  den  Sag,  samt  med  en  Over- 
sættelse af  Moliéres  l'Avare.  Rimeligvis  allerede  ved  den 
anden  F'orestilling  opførtes  ,,Den  politiske  Kandestøber". 
Endnu  inden  Aarets  Udgang  var  der  opført  fire  Komedier  til  af 
Holberg;  i  Løbet  af  det  følgende  Aar  fik  han  ti  nye  færdige, 
og  inden  Udgangen  af  1725  havde  han  skrevet  nogle  og  tyve, 
en  Frugtbarhed,  der  er  saa  godt  som  enestaaende,  selv  om 
man  antager,  hvad  der  i  og  for  sig  er  rimeligt  nok,  at  Hol- 
berg allerede  noget  tidligere,  endnu  medens  han  skrev  paa 
Peder  Paars,  har  undfanget  Tanken  om  at  skrive  Komedier 
og  begyndt  at  sætte  den  i  Værk. 

Holbergs  Komedier  blev  selvfølgelig  ligesom  Peder  Paars 
eller  maaske  endog  i  endnu  højere  Grad  fejlagtig  bedømte  af 
mange*),  vakte  megen  Forbitrelse  hos  Folk,  der  følte  sig 
trufne  af  deres  Satire ,  og  indbragte  bl.  a.  deres  Forfatter 
megen  Dadel,  særlig  fra  hans  lærde  Kollegaer,  fordi  man 
fandt  det  uværdigt  for  en  Universitetslærer  at  give  sig  af  med 
sligt.  Digteren  fandt  sig  derfor  foranlediget  til  i  Fortalen  til 
første  Del  af  Komedierne,  der  udkom  1723,  at  undersøge,  saa 


*)  Som  et  Exempel  paa,  hvad  Holberg  havde  at  kæmpe  med  i  denne  Hen- 
seende ,  kan  anføres ,  hvad  han  siger  om  ,.Den  politiske  Kandestøber" : 
„Nogle  bleve  vrede  over  Indholdet  af  denne  Komedie,  saasom  de  ikke  for- 
stode dens  Øjemærke,  thi  de  bildte  sig  ind,  at  Borgmester  og  Raad  bleve 
raillerede  deri,  da  der  dog  aldrig  er  skrevet  en  Komedie,  som  mere  tager 
Magistraten  i  Forsvar,  thi  Satiren  sigter  alene  paa  gemene  Folk,  som  i  Værts- 
huse sidder  ved  et  Krus  01  og  sætter  i  Rette  baade  paa  Borgmestre  og 
Generaler  o.  s.  v." 

vel  om  det  strider  imod  visse  Personers  Stand  og  Karakter 
at  skrive  Komedier,  som  om  det  er  sømmeligt  og  anstændigt 
for  smukke  Folks  Børn  at  lade  sig  bruge  til  theatralske  Exer- 
citier.  I  det  hele  taget  gjorde  de  dog  megen  Lykke  ved 
deres  Fremkomst,  men  Stemningen  blev  efterhaanden  køligere 
overfor  dem.  Det  hele  var  noget  ganske  nyt,  som  Tiden 
endnu  langt  fra  var  moden  til  ret  at  skjønne  paa.  Forholdene 
var  i  alle  Henseender  alt  andet  end  gunstige  for  det  nye 
Theater,  som  ikke  alene  havde  at  kæmpe  med  de  Fordomme, 
der  almindelig  næredes  imod  Skuespillerne,  der  blev  slaaede  i 
Hartkorn  med  de  Gj øglere ,  der  hidtil  havde  forlystet  Hoben 
og  endnu  for  en  stor  Del  gjorde  det.  Kongen  og  Hoffet 
havde  aldeles  ingen  Følelse  af,  at  en  national  Scene  var  en 
Sag  af  Vigtighed,  og  de  holdt  sig  saa  meget  mere  borte  fra 
den  danske  Skueplads,  som  det  vilde  have  stridt  imod  den 
strængt  iagttagne  Etikette  at  overvære  andre  Forestillinger 
end  saadanne,  der  udelukkende  gaves  for  Hoifet.  De  enkelte 
Gange,  de  danske  Skuespillere  nød  den  Ære  at  spille  ved 
Hove,  var  det  Moliéres  Komedier,  der  opførtes.  Som  Følge 
af  denne  Hoffets  Stilling  blev  ogsaa  Standspersoner  i  Almin- 
delighed borte  fra  Theatret,  og  Middelstanden  fulgte  ogsaa 
snart  Exemplet,  i  alt  Fald  for  Komediernes  Vedkommende, 
thi  vSansen  for  de  Forlystelser,  man  var  vant  til  fra  de  tyske 
Bander,  var  endnu  meget  levende,  og  Linedansertrupper  o.  1. 
lagde  Beslag  paa  Theatret  de  fleste  Aftener.  Det  ene  For- 
søg paa  at  holde  Sagen  i  Gang  mislykkedes  efter  det  andet, 
og  da  Hovedstaden  endelig  1728  hjemsøgtes  af  den  store  Ilds- 
vaade,  og  Pietismen  kort  efter  kom  til  Roret  med  Kristian  den 
sjette,  og  alle  offenthge  Forlystelser  bleve  forbudte,  maatte 
den  omsider  indtil  videre  helt  opgives.  Først  efter  Frederik 
den  femtes  Tronbestigelse,  da  Landet  befriedes  for  det  pie- 
tistiske Tryk,  aabnedes  Skuepladsen  paa  ny  (1747).  Holberg 
var  strax  rede  med  en  Del  nye  Komedier,  men  han  var  nu 
en  gammel  Mand,  og  disse  senere  Arbejder  (Plutus,  Abraca- 

dabra,  Republiqven.  Philosophus  udi  egen  Indbildning  o.  fl.) 
kunne  ikke  maale  sig  med  dem,  han  skrev,  da  han  stod  i 
sin  Manddoms  Kraft.  Nogle  af  Holbergs  bedste  Komedier 
bleve  dog  først  opførte  nu. 

Det  Formaal,  Holberg  nærmest  tilsigtede  med  sine  Kome- 
dier, var  det  samme,  som  han  havde  for  Øje  i  saa  godt  som 
hele  sin  literære  Produktion,  at  ,.moralisere" ,  at  aabne  sit 
Folks  Øjne  for  dets  Brøst  i  forskjellige  Retninger.  Han  havde 
ganske  vist  paa  dette  som  paa  andre  Omraader  ogsaa  til 
Formaal  at  give  „Specimina  udi  visse  særlige  Videnskaber, 
hvorpaa  vi  tilforn  have  haft  Mangel" ,  „at  bøde  paa  visse 
Ting  in  literis,  som  os  fattedes,  og  hvis  Mangel  har  været 
os  bebrejdet  af  fremmede  Nationer",  ligesom  ogsaa  at  bi- 
drage sit  til  at  „polere  Sproget" ,  men  det  poetiske  Syns- 
punkt var,  hvor  stor  en  Digter  han  end  var,  i  Virkelig- 
heden for  ham  selv  et  underordnet.  Hovedsagen  var  og 
blev  ,.en  god  og  nyttig  IMoral",  og  at  han  til  Trods  for 
al  den  Uvilje,  alle  de  Misforstaaelser  og  Plagerier,  hans 
komiske  Digtning  bragte  over  ham,  dog  ikke  blev  træt,  men 
udfoldede  en  saa  overordentlig  frodig  Produktion  paa  dette 
Omraade,  vidner  ganske  sikkert  ikke  blot  om  den  uimod- 
staaelige  Magt,  hvormed  hans  Digtning  vældede  frem,  men 
ogsaa  og  vist  nok  saa  meget,  om  i  hvor  høj  Grad  han  var 
gjennemtrængt  af  Overbevisningen  om  sin  Digtnings  Betyd- 
ning som  Middel  til  Folkets  Opdragelse.  Han  siger  med 
Stolthed  om  sine  Komedier,  at  ,,de  have  omstøbt  disse  Rigers 
Almue,  som  i  en  anden  Form".  Denne  Dom  er,  som  alle 
vide,  væsentlig  rigtig.  Holberg  fik  virkelig  ved  sin  mange- 
sidige Skribentvirksomhed,  og  især  ved  sine  Komedier,  luget 
dygtig  op  i  alt  det  Ukmdt,  han  fandt  for  sig,  da  han  be- 
gyndte, og  lagt  en  Sæd,  hvoraf  en  ny  og  sundere  Kultur 
kunde  spire  op.  Men  naar  han  saaledes  naaede  sit  Maal,  at 
opdrage  sit  Folk  og  vænne  det  af  med  dets  Unoder,  da 
skyldes  det  den  Omstændighed,  at  han  ikke  blot  var  ]Moralist, 


254 


Holbergs  Tid. 


men  først  og  fremmest  en  stor  og  oprindelig  Digter,  der  med 
slaaende  Sandhed  og  kosteligt  Lune  forstod  at  vise  Samtiden 
dens  eget  Billede  i  sin  komiske  Digtnings  Hulspejl.  Allerede 
i  sin  Theori,  der  unægtelig  maa  forekomme  os  lidt  nøgtern, 
er  han  fuldkommen  paa  det  rene  med,  at  Pennen  maatte 
skæres  efter  Materierne,  at  man  ingen  Vegne  vilde  komme 
med  rent  ud  at  sige  Folk  deres  Daarskaber  og  Lyder,  men 
at  der  maatte  „mænges  Galskab  i  Komedierne"  for  at  faa 
dem  til  at  glide  lettere  ned  —  „det  er  lige  saa  fornødent  som 
at  smøre  Hjulene  paa  sin  Vogn".  Men  hvor  langt  højere  naa'r 
han  ikke  i  sin  Praxis! 

Vi  træffe  i  Komedierne  Peder  Paars'  Digter  udviklet  i 
en  Grad,  som  dette  Digt,  hvor  fortræffeligt  det  end  er,  knapt 
lader  ane.  Datidens  Liv,  saaledes  som  det  rørte  sig  i  alle 
Retninger  i  Hovedstaden,  er  skildret  saa  tro  og  anskuelig, 
at,  som  Oehlenschlåger  træffende  har  sagt,  „om  Byen  sank  i 
Jorden,  og  man  kun  om  nogle  Aarhundreder  udgav  Holbergs 
Komedier,  saa  vilde  man  saa  godt  kjende  Digterens  Tidsalder 
deraf,  som  vi  kjende  den  romerske  Tid  af  Pompeji  og  Her- 
kulanum".  Og  hvad  her  er  sagt  for  Hovedstadens  Vedkom- 
mende, gjælder  ogsaa  om  de  Skildringer,  Holberg  har  givet 
af  Livet  uden  for  denne  —  man  mindes  saaledes  hans  Skild- 
ringer af  sjællandske  Bønder,  først  og  fremmest  hans  „Jeppe 
paa  Bjærget",  dette  paa  en  Gang  storstilet  komiske  og  gri- 
bende sande  Billede  af  den  danske  Bonde  i  hans  Fornedrelses 
Tilstand,  som  det  næsten  er  et  Vidunder  at  se  skildret  med 
et  saa  dybt  indtrængende  Blik  for  alt  væsentligt,  smaat  som 
stort,  det  udvortes  som  det  sjælelige,  af  en  Mand,  der  i  Virke- 
ligheden havde  haft  saa  liden  Lejlighed  til  at  færdes  imellem 
Landalmuen,  som  Holberg  paa  den  Tid,  vel  et  af  de  stærkeste 
Vidnesbyrd  saa  vel  om  den  mærkværdige  Styrke  af  hans 
Iagttagelsesevne  som  af  hans  Evne  til  af  mangfoldige  spredte 
Træk  at  samle  -et  helstøbt,  i  højeste  Grad  virkningsfuldt  Bil- 
lede.   Overalt,  hvor  vi  se  hen,  træffe  vi  i  Holbergs  Komedier 

en  Mangfoldighed  af  livagtig  tegnede  typiske  Skikkelser,  der 
bære  Sandhedens  umiskj endelige  Præg.  Vi  stifte  Bekjendtskab 
med  Herman  von  Bremenfeld,  Kandestøberen,  som  har 
Hovedet  fuldt  af  politiske  Spekulationer,  saa  han  forsømmer 
sit  Arbejde  derved,  Jean  de  France  eller  Hans  Fransen,  som 
han  hed,  før  han  rejste  til  Paris  og  kom  hjem  med  Hovedet 
fuldt  af  udenlandske  Nykker,  Bondesønnen  Rasmus  Berg  alias 
Erasmus  Montanus,  som  ikke  har  faaet  andet  ud  af  Studerin- 
g'eme  end  Færdighed  i  at  gjøre  Syllogismer,  som  han  saa 
imidlertid  ogsaa  er  saa  dreven  i ,  at  han  er  Mand  for  ved 
Hjælp  af  dem  at  forvandle  Folk  til  Haner  og  Sten,  Jakob  v. 
Tyboe,  og  mangfoldige  andre  Karakterer,  lige  grebne  ud  at 
Livet  og  idealiserede  efter  Komediens  Fordringer  med  den 
største  Kunst.  En  mageløs  Skildring  af  „das  ewig  weibliche" 
i  komisk  Belysning  i  den  Tids  Kostume  have  vi  i  „Barsel- 
stuen", og  saaledes  kunde  man  drage  de  allerfleste  af  Kome- 
dierne frem  som  Exempler  paa  Holbergs  enestaaende  Evne 
til  at  tegne  Figurer,  som  samtidig  med,  at  de  fuldt  ud  er 
typiske,  staa  lyslevende  for  Fantasien.  »Særlig  fortjener  ved 
Siden  af  den  Fylde,  der  er  i  alle  de  egentlige  Hovedfigurer, 
at  fremhæves  den  Sikkerhed  og  det  Liv,  hvormed  ogsaa  de 
mindre  paaagtede  Bifigurer  ere  givne,  og  den  Variation,  Hol- 
berg har  forstaaet  at  tilvejebringe  i  disse  i  det  væsentlige 
staaende  Skikkelser,  som  komme  igjen  i  de  fleste  af  hans 
Stykker  (Jeronimus,  Leonard,  Magdelone,  Leander,  Leonora, 
Henrik  og  Arv).  Og  som  han  er  en  Mester  i  Karakter- 
skildring, er  han  det  ogsaa  i  Retning  af  Opfindelse  og  Til- 
lempning af  komiske  Situationer,  igjennem  hvilke  hans  Figurer 
ret  faa  Lejlighed  til  at  udfolde  deres  Ejendommelighed,  — 
hvem  glemmer  saaledes,  for  blot  i  Flæng  at  nævne  et  Par 
Exempler,  Jeppe  i  Baronens  Seng  eller  i  Galgen,  Herman  v. 
Bremenfeld  i  sin  Borgmesterværdighed,  de  mange  pudsige 
Scener  i  Henrik  og  Pernille  og  de  mange  andre  kostelige 
Situationer,  hvoraf  Komedierne  vrimle. 


2c6  Holbergs  Tid. 

Holbergs  bedste  Komedier  maa  nærmest  kaldes  Karakter- 
skuespil, idet  den  dramatiske  Udvikling  samler  sig  om  en 
enkelt  typisk  Hovedfigur,  som  det  først  og  fremmest  gjælder 
Digteren  om  at  faa  frem,  og  igjennem  hvilken  han  særlig  giver 
sin  Satire  Luft,  men  adskillige  have  dog  meget  af  Intrige- 
stykkets Ejendommelighed  ved  sig,  og  i  enkelte  maa  Intrigen 
siges  at  være  Hovedsagen,  om  den  typiske  Karakterskildring 
som  væsentligt  Middel  for  Satiren  end  saa  godt  som  aldrig 
er  helt  opgivet.  Blandt  de  Komedier,  i  hvilke  Holberg  har 
haft  en  hel  Samfundsklasse  for  Øje,  indtages  den  første  Plads 
af  Jeppe  paa  Bjærget,  som  med  al  sin  sprudlende  Komik  fra 
en  vis  Side  set  næsten  kan  betegnes  som  tragisk,  i  det  Mod- 
sætningen imellem  hvad  den  trælbundne  Bonde  i  sin  dybe 
Fornedrelse  er,  og  hvad  han  under  andre  Forhold  kunde 
være  bleven,  intet  Øjeblik  tabes  af  Sigte.  Herhen  høre  ogsaa 
Erasmus  Montanus,  Jakob  v,  Tyboe  o.  fl.  Af  Karakterstykker 
af  mere  almindeligt  Indhold  skulle  vi  særlig  fremhæve  Den 
Stundesløse  og  Den  Vægelsindede,  blandt  Intrigestykkerne 
Henrik  og  Pernille  og  Maskeraden.  At  sige,  i  hvilken  af  de 
angivne  Retninger  Holberg  naaede  højst,  er  en  meget  van- 
skelig Sag,  der  væsentlig  maa  bero  paa  et  individuelt  Skjøn. 
Han  har  leveret  udmærkede  Arbejder  i  dem  begge,  Komedier, 
over  hvilke  der  hviler  en  „Festivitas  og  en  Gaieté",  som 
meget  faa  Digtere  have  naaet,  og  i  hvilke  man  finder  det  mest 
straalende  Lune  parret  med  den  fineste  psykologiske  Sans. 

Holberg  medbragte  til  sin  Gjerning  som  Komedieskriver, 
foruden  sit  sjældne  Geni,  adskillige  vigtige  Forudsætninger, 
som  maa  tages  med  i  Betragtning,  naar  den  gjennemgribende 
Produktion,  han  udfoldede,  ikke  skal  staa  som  et  fuldstændigt 
Vidunder.  Han  var  opvoxet  under  Forhold,  der  var  helt  for- 
skjellige  fra  og  langt  sundere  og  friskere  end  dem,  han  fandt 
for  sig  i  det  Land,  hvor  han  kom  til  at  udfolde  sin  Virksom- 
hed og  hvor  han  hentede  Stoffet  til  sin  Digtning,  og  navnlig 
har  Bergen  med  det  livlige  Handelsrøre  og  de  mangehaande 

Forbindelser  med  fremmede  Lande  utvivlsomt  været  af  stor 
Betydning  i  denne  Henseende.  Var  han  altsaa  allerede  paa 
Forhaand  fra  Ungdommen  af  godt  udviklet  til  at  faa  Blik 
for  de  mangehaande  Smaaligheder  og  Latterligheder,  der 
klæbede  ved  Forholdene  her  hjemme ,  for  hele  det  snævre 
Livssyn,  der  var  herskende  i  det  danske  Samfund,  da  han 
blev  Medlem  af  det,  maatte  ogsaa  hans  lange  og  hyppige 
Ophold  i  Udlandet  i  høj  Grad  bidrage  til  at  skærpe  hans 
Syn  i  denne  Retning  og  aabne  hans  Øjne  for,  hvad  der 
trængtes  til.  Her  blev  han  ogsaa  fuldt  fortrolig  med  den 
nye  dramatiske  Form,  saaledes  at  han,  da  Tiden  var  der, 
kunde  beherske  den  med  fuldkommen  Sikkerhed  og  Selv- 
stændighed og  benytte  den  som  Udtryk  fer  sin  ejendomme- 
lige Aandsretning.  Da  Stødet  udefra  kom,  stod  han  ikke 
blot  rustet  med  et  rigt  Geni  og  et  betydeligt,  hurtig  udviklet 
Talent,  men  tillige  med  en  sjælden  Menneskekundskab  og  en 
levende  Følelse  af  sin  Samtids  Brøst,  mægtig  at  skildre  dens 
Mennesker,  som  de  gik  og  stod,  saaledes  at  vSkildringen  som 
al  ægte  Digtning  vil  bevare  sin  Interesse  til  alle  Tider,  fordi 
den  ikke  blot  rammer  det  særlige,  men  igjennem  dette  tillige 
det  almenmenneskelige. 

Som  sin  Forgænger  Moliére  og  saa  godt  som  alle  For- 
tidens store  Skuespilforfattere  var  Holberg  ingenlunde  bange 
for  at  tage,  hvad  han  havde  Brug  for,  hvor  han  fandt  det. 
Hjemme  var  der  intet  at  finde;  han  maatte  søge  sine  Mønstre 
udenlands.  Saa  vel  i  Henseende  til  Handlingens  Fabel  som 
til  de  enkelte  Figurer  og  pudsige  Indfald  finder  man  hos 
Holberg  mangfoldige  Reminiscenser  fra  ældre  og  nyere 
Komedieskrivere.  Men  skjønt  hans  lange  Ophold  i  England 
i  saa  mange  Henseender  blev  af  den  største  Betydning  for 
Udviklingen  af  hans  Personlighed  og  for  den  Retning,  hans 
Aand  tog,  synes  dette  Lands  Skuespildigtning  ikke  at  have 
efterladt  sig  det  ringeste  Spor  i  hans  Produktion.  Den  Paa- 
virkning,    han  har  modtaget,    skyldes  udelukkende  den  klas- 

siske  Oldtid  og  Frankrig.  Af  Oldtidens  dramatiske  Forfattere 
var  det  især  Plautus,  hvis  brede,  djærve  Lune  han  følte  sig 
tiltrukken  af  —  „Jeg  ligner  Plautum  ved  et  dejligt  Jomfru- 
ansigt med  adskillige  Pletter,  Terentium  ved  et  glat,  men 
derhos  et  Hverdagsansigt" ,  siger  han  — ,  og  som  har  tjent 
ham  til  Mønster.  „Abracadabra"  er  saaledes  en  Efterligning 
af  „Mostellaria",  Jakob  v.  Tyboes  Karakter  er  efter  Holbergs 
egen  Angivelse  væsentlig  hentet  fra  „Miles  gloriosus"  — 
mange  Træk  i  dette  Stykke  vise  for  øvrigt  snarere  hen  til 
Terents'  „Eunuch"  — ,  og  „Pseudolus"  gjenfindes  i  „Diderik 
Menschenschreck".  Ogsaa  fra  Aristofanes  har  Holberg  gjort 
enkelte  Laan;  dog  synes  denne  Digter  først  at  have  faaet 
nogen  større  Indflydelse  paa  den  Komedieskrivning,  han  udfol- 
dede paa  sine  gamle  Dage.  Flest  Reminiscenser  fra  denne 
Digter  finder  man  i  „Plutus",  der  i  enkelte  Scener  efterligner 
en  Komedie  af  Aristofanes.  Som  et  andet  af  Holbergs  For- 
billeder maa  nævnes  den  italienske  Maskekomedie,  saaledes  som 
den  havde  formet  sig  i  Frankrig,  hvortil  den  overflyttedes  i 
det  1 6de  Aarhundrede,  og  som  den  navnlig  viser  sig  i  den 
bekjendte  store  Samling  Komedier  af  denne  Art,  Evarista 
Gherardi  udgav  1694  under  Titlen  „Théåtre  Italien".  Disse 
lystige  Farcer,  som  i  Henseende  til  deres  Oprindelse  synes 
at  vise  tilbage  til  Oldtidens  Mimer  og  Atellaner,  var  i  deres 
egentlige  Hjemland  fuldstændig  frie  Improvisationer,  kun 
bestemte  af  den  givne  Handling  og  af  de  staaende  typiske 
Skikkelser.  Efter  at  have  vundet  Indgang  i  Frankrig  rykkede 
de  imidlertid  et  godt  Stykke  nærmere  hen  imod  at  blive 
Komedier  i  Ordets  almindelige  Betydning,  idet  det,  for  at 
det  fremmede  Publikum  skulde  kunne  følge  med,  blev  nød- 
vendigt for  de  italienske  Skuespillere  at  betjene  sig  af  det 
franske  Sprog ;  dette  havde  atter  til  Følge,  at  Improvisationen 
faldt  bort,  hvorved  Komedierne  tabte  deres  væsentlige  Præg, 
om  end  hele  Farcekarakteren  blev  bevaret.  Ligesom  Moliére 
i  rigt  Maal   øste    af   dette    uudtømmelige  Væld  af  Lystighed, 


Holbergs  Komedier. 


259 


har  ogsaa  Holberg  hentet  adskillige  ypperlige  Indfald  herfra, 
om  de  end  nærmest  indskrænke  sig  til  enkelte  Repliker;  kun 
en  enkelt  af  de  Holbergske  Komedier  —  Ulysses  v.  Ithacia  — 
er  i  større  Udstrækning  paavirket  fra  denne  Side,  der  har 
afgivet  Forbilleder  for  flere  af  de  fortrinligste  Scener  i  denne 
kostelige  Parodi.  Endelig  maa  som  det  Mønster,  der  afgjort 
har  haft  størst  Betydning  for  Holberg,  nævnes  Moliére,  med 
hvem  han  i  saa  mange  JMaader  var  meget  nær  beslægtet  i 
aandelig  Henseende.  Det  er  aabenbart,  at  han  omhyggelig 
har  studeret  denne  store  Digters  Teknik  og  væsentlig  dannet 
sin  egen  efter  den,  og  ogsaa  i  mange  Enkeltheder,  baade  i 
Henseende  til  Situationer  og  Repliker,  støtter  han  sig  til  ham. 
At  Holberg  saaledes  ikke  har  skrevet  alt,  hvad  der  staar 
i  hans  Komedier,  umiddelbart  ud  af  sit  eget  Hoved,  men  paa 
mangfoldige  Punkter  har  optaget,  hvad  han  fandt  for  sig  hos 
sine  Forgængere,  forringer  paa  ingen  Maade  hans  Fortjeneste. 
Han  fulgte  heri  deres  eget  Exempel,  thi  de  laante  alle  af 
hiu anden  i  stor  Udstrækning  —  IMoliére  f.  Ex.  langt  mere 
end  Holberg  — ,  og  dette  var  efter  Datidens  Forestillinger  fuld- 
stændig i  sin  Orden.  Hvor  almindelig-t  det  var,  kan  saaledes 
bl.  a.  ses  af,  at  det  ikke  sjælden  er  umuligt  at  afgjøre,  om 
Holberg  har  laant  et  eller  andet  Træk,  der  ogsaa  findes  hos 
Moliére,  fra  denne,  da  denne  atter  har  hentet  det  fra  en 
anden  Kilde,  som  ogsaa  har  staaet  til  Holbergs  Raadighed, 
og  som  ikke  engang  altid  har  det  paagjældende  Træk  paa 
første  Haand.  IMen  selv  naar  man  fra  vor  Tids  Synspunkt, 
betragter  de  Holbergske  Laan  og  Efterligninger,  som  for 
øvrigt  er  temmelig  forsvindende  i  Sammenligning  med,  hvad 
der  i  enhver  Henseende  er  hans  eget,  blive  de  ikke  blot  und- 
skyldelige ,  men  bidrage  i  høj  Grad  til  at  stille  den  Origina- 
litet i  højere  Forstand,  han  var  i  Besiddelse  af,  og  som  ikke 
mindst  kommer  til  Syne  i  hans  Behandling  af,  hvad  han  finder 
hos  andre,  i  et  glimrende  Lys.  Hvad  enten  det  er  Stykkets 
Fabel,    han   laaner  —  som    han  f.  Ex.    har    laant  Æmnet   til 

„Jeppe  paa  Bjerget"  og  flere  andre  Stykker  af  de  indstrøede 
Fortællinger  i  Bidermanns  satiriske  Digtning  Utopia  — ,  eller 
det  er  typiske  Figurer  som  Jakob  v.  Tyboe  o.  a.,  han  henter 
sine  Forbilleder  til  hos  ældre  og  nyere  Mestere  i  den  komiske 
Skuespildigtning,  eller  det  er  enkelte  Repliker  og  Indfald 
eller  endog  hele  Scener,  han  tilegner  sig,  bestandig  forstaar 
han  at  give  det  laante  en  saadan  Karakter,  i  den  Grad  at 
gjennemtrænge  det  med  sin  Aand  og  sit  Lune,  at  det  i  Vir- 
keligheden bliver  noget  andet  og  bedre,  end  det  oprindelig 
var,  og  væsentlig  bliver  hans  aandelige  Ejendom.  Først  paa 
hans  gamle  Dage  svigtede  denne  Evne  til  i  højere  Forstand 
at  tilegne  sig,  hvad  han  fandt  for  sig,  og  reproducere  det  paa 
fuldstændig  original  Maade.  I  Komedierne  fra  hans  sidste 
Aar  finder  man  jævnlig  Reminiscenser  baade  i  Henseende  til 
Detailler  og  til  Stil  og  Manér,  som  ikke  ere  organisk  optagne 
og  omsmeltede  af  hans  Geni.  I  Hovedmassen  af  hans  Skue- 
spil, dem,  han  frembragte,  da  han  stod  i  sin  Manddoms  og 
sit  Genis  fulde  Kraft,  finder  man  sjælden  eller  aldrig  shgt. 
Dér  er  hans  skabende  Evne  til  Stede  paa  alle  Punkter.  *) 

Da  Tidsomstændighederne  gjorde  Fortsættelsen  af  The- 
atrets  Virksomhed  umulig,  var  det  foreløbig  forbi  med  Hol- 
bergs „poetiske  Raptus",  Han  kastede  sig  nu  atter  med  Iver 
over  sine  videnskabelige  Arbejder,  som  denne  havde  afbrudt 
ham  i,  og  i  en  Række  af  Aar  vedblev  han  at  udsende  det 
ene  store  og  betydelige  Arbejde  efter  det  andet.  1729  udkom 
hans  „Danmarks  og  Norges  Beskrivelse",  et  med  stor  Flid 
samlet  statistisk-topografisk  Værk,  som  dog  ikke  blot  inde- 
holder tørre  Enkeltheder,  men  ogsaa  mange  livlige  og  inter- 
essante Skildringer  af  Land  og  Folk,  Sæder  og  Tilstande,  og 


*)  Ludvig  Holbergs  Komedier,  ndgivne  af  F.  L.  Liebenberg  I — VHI,  1847 — 
54;  Folkeudgave  1876.  —  Om  Holbergs  Komedier  se  navnlig  O.  Skavlan: 
Holberg  som  Komedieforfatter,  Kristiania  1873.  —  E.  C.  Werlauff:  Histo- 
riske Antegnelser  til  Ludvig  Holbergs  atten  første  Lystspil,  1858.  —  K.  L. 
Rahbek:  Om  Ludvig  Holberg  som  Lystspildigter  og  om  hans  Lystspil, 
I— HI,   18 1 5— 17. 

helt  igjennem  bærer  Præget  af  hans  modne,  overskuende 
Aand.  1730  blev  han  endelig  Professor  i  Historie,  og  han  gav 
sig  nu  for  Alvor  i  Lav  med  sin  „Danmarks  Riges  Historie-', 
som  udkom  i  3  Bind  i  Aarene  1732 — 35.  Det  var  et  stort  og 
vanskeligt  Foretagende ,  thi  Forarbejder  til  et  saadant  Værk 
var  der  ikke  mange  af,  og  dem,  der  fandtes,  var  det  for  største 
Delen  kun  daarlig  bevendt  med.  Saa  meget  større  Anerkjen- 
delse  fortjener  han  for  den  udmærkede  Maade ,  hvorpaa  han 
løste  sin  Opgave  og,  som  han  selv  med  Rette  siger,  bragte 
,.en  ny  og  hidtil  ubekjendt  Historie  af  vor  Nation  for  Lyset". 
Hans  Arbejde  er  i  Virkeligheden  ikke  blot  den  første  Frem- 
stilling af  Fædrelandets  Historie,  der  var  affattet  i  en  saadan 
Form,  at  den  var  tilgængelig  for  og  kunde  tilegnes  af  Folket, 
men  den  er  i  denne  Henseende  endnu  uovertruffen,  og  i  Hen- 
seende til  videnskabelig  Grundighed  tilfredsstiller  den  alle  de 
Krav,  man  med  de  Forudsætninger  for  Øje,  under  hvilke  han 
arbejdede,  er  berettiget  til  at  stille.  Mindst  heldig  er  han  selv- 
følgelig i  Behandlingen  af  Oldtidens  og  Middelalderens  Histo- 
rie, hvor  det  jævnlig  ikke  kunde  undgaas,  at  Stilen  blev  tør 
og  mager,  da  den  Kundskab,  der  ene  kunde  give  den  Liv  og 
Fylde .  paa  saa  mange  Punkter  manglede ,  men  i  de  olden- 
borgske Kongers  er  der  baade  fremdraget  en  Mængde  nyt 
Stof  og  givet  en  i  høj  Grad  tiltalende  Fremstilling.  Særlig 
fortjener  det  at  fremhæves,  at  Holberg  med  et  sundt  og  rig- 
tigt Blik  for,  hvad  det  i  et  saadant  Arbejde  kommer  an  paa, 
„ikkun  løsligen  taler  om  Krige,  Feltslag,  Belejringer  m.  m., 
men  derimod  med  Flid  melder  om  indenlandske  Sager  og 
Rigets  fure  piiblico ,  om  dets  andre  Love ,  Constitutioner  og 
de  store  Etablissements,  som  ere  skete,  og  hvis  Læsning 
giver  en  Kundskab  om  Landets  saa  vel  gamle  som  nær- 
værende Tilstand".  Sine  Anskuelser  om,  hvorledes  en  god 
Historie  bør  skrives,  har  han  smukt  og  klart  udviklet  i  den  for- 
træffelige „Betænkning  over  Historier",  som  indleder  tredje  Del 
af  dette  hans  Hovedværk  i  denne  Retning,  og  rundt  omkring 

i  hans  Skrifter  træffer  man  adskillige  spredte  Bemærkninger, 
der  vise,  hvor  grundig  den  Methode  var  overvejet,  som  han 
gjennemførte  i  alle  sine  historiske  Arbejder,  men  næppe  noget 
Steds  bedre  end  i  Danmarkshistorien.  Denne  er  gjennem- 
gaaende  holdt  i  en  livlig  og  underholdende  Stil,  som  ikke 
sjælden  krydres  af  Vid  og  Lune,  og  den  indeholder  en  Mang- 
foldighed af  ypperlige  Portrætter  og  Karakteristiker  af  Per- 
sonligheder og  Forhold.  Det  var  denne  Side  af  Historie- 
skrivningen, der  var  Holberg  Hovedsagen;  den  kritiske  Side 
lagde  han  mindre  Vægt  paa,  og  det  lader  sig  ikke  nægte,  at 
hans  Værk  i  denne  Retning  lader  en  Del  tilbage  at  ønske. 
Det  maa  imidlertid  ikke  glemmes,  at  det  var  et  umaadeligt 
Arbejde,  han  havde  at  gjøre  ved  for  første  Gang  at  give  en 
samlet  pragmatisk  Fremstilling  af  sit  Lands  Historie,  og  det 
er  ikke  uden  Føje,  naar  han,  indrømmende,  at  en  Fejl  er  en 
Fejl,  hvor  den  saa  findes,  til  sin  Undskyldning  anfører,  at  ,.i 
stærkt  udarbejdede  Historier,  som  er  det  vanskeligste  Arbejde, 
nogen  kan  foretage  sig,  maa  man  ikke  være  saa  grant  seende, 
som  udi  tørre  Dagsregistre  eller  Samlinger  af  Dokumenter,  som 
af  intet  andet  kan  bryste  sig  end  af  Akuratesse  udi  Navne  og 
Aarstal".  Det  er,  som  sagt,  især  Behandlingen  af  Oldtiden 
og  Middelalderen,  der  lider  af  Mangel  paa  grundigt  Kilde- 
studium. Den  nordiske  Oldtid  havde  Holberg  aldeles  ingen 
Sans  for,  han  kjendte  intet  til  vort  Oldsprog  —  i  alt  Fald 
ikke,  før  han  var  bleven  en  gammel  Mand  — ,  sammenligner 
Studiet  af  de  nordiske  Antikviteter  med  at  rage  i  Møddinger 
og  betegner  det  som  et  Arbejde,  man  skulde  dømme  Straffe- 
fanger til ,  „hvis  der  ikke  fandtes  saa  mange ,  •  der  frivillig 
applicerede  sig  derpaa  som  paa  et  nyttigt  Hovedstudium". 
Det  er  derfor  i  enhver  Henseende  nærmest  hans  Fremstilling 
af  den  nyere  Tids  Historie,  der  endnu  i  vore  Dage  er  af 
Interesse.  Hvad  det  her  skorter  paa  i  Retning  af  fuld 
Nøiagtighed  i  alle  Enkeltheder,  erstattes  rigelig  ved  den 
modne   og    rige    Dannelse,    Fremstillingen    helt    igjennem    er 

præget  af,  og  ved  hvad  der  er  naaet  i  Henseende  til  klar  og 
alsidig  Helhedsopfattelse  og  fortrinlig  Gjenemførelse  af  denne, 
og  stod  hans  Kritik  end  tilbage  for  de  berømte  danske  Histo- 
rikere, der  levede  samtidig  med  ham,  kunde  han  godt  maale 
sig  med  eller  overgik  endog  de  tidligere,  f.  Ex.  Huitfeldt,  hos 
hvem  han,  støttet  paa  Kilderne,  har  rettet  adskillige  Vildfa- 
relser. I  Henseende  til  den  mere  almindelige  Kritik,  som  har 
sin  Rod  i  et  sundt  og  forstandigt  Syn  paa  Totaliteten,  ind- 
tager han  afgjort  en  fremragende  Plads  i  Sammenligning 
med  sine  Forgængere.  Dette  kommer  f.  Ex.  frem  i  hans 
Protest  imod  den  baade  i  Danmark  og  især  i  Sverige  stærkt 
fremtrædende  Tendens  til  at  give  Fantasien  slappe  Tøjler  og 
føre  Historien  tilbage  til  en  fabelagtig  Oldtid  (Lyskander, 
Rudbeck  o.  m.  a.).  „Jeg  haver  ellers  nøje  givet  Agt  paa  en 
Fejl,  som  de  nordiske  Landes  Antiqvarii  frem  for  andre 
Landes  Skribenter  falde  udi  ved  at  extendere  Rigernes  Ælde 
alt  for  vidt  og  at  tale  alt  for  prægtigen  om  Forfædrenes  Be- 
drifter", siger  han.  ,.De  danske  Antiqvarii  extravagere  her- 
udi, og  vore  Naboer  end  mere,  thi  alt,  hvad  som  findes  paa 
Jorden  bliver  gothisk,  og  alt,  hvad  som  er  sket  udi  gamle 
Dage,  maa  være  passeret  udi  de  nordiske  Lande,  saa  at  der 
fattes  ikkun,  at  Noæ  Ark  skulde  have  hvilet  sig  paa  Dovre- 
fjæld  og  Frugten  af  det  forbudne  Træ  skulde  blive  til  et 
svensk  Æble.  Det  var  at  ønske,  at  efterkommende  Skribenter 
saadant  vilde  moderere  og  ikke  holde  sig  til  andet  end  det, 
som  er  klart  og  bevisligt". 

Holbergs  Danmarkshistorie,  der  ender  med  Frederik 
den  tredje  —  thi  ,. ingen,  som  vil  efterleve  en  Historieskrivers 
Pligt,  kan  skrive  sine  egne  Tiders  Historie"  — ,  blev,  som  det 
var  at  vente,  modtaget  med  stort  Bifald  af  Samtiden,  ikke 
blot  her  hjemme,  men  ogsaa  udenlands.  I  Løbet  af  tredive 
Aar  udkom  der  tre  danske  Udgaver  af  den.  Den  blev  to 
Gange  oversat  paa  Tysk  (1743—44  og  1757 — 59),  og  den  ud- 
kom   i    en    forkortet  russisk  Oversættelse.      I    Sverige,    hvor 

Holbergs  Skrifter  i  det  hele  taget  modtoges  med  stor  Inter- 
esse, synes  ogsaa  dette  Arbejde  af  ham  at  have  vundet  megen 
Anerkjendelse,  hvilket  er  saa  meget  mere  værd  at  lægge 
Mærke  til,  som  Forholdet  imellem  det  danske  og  svenske 
Folk  i  de  Tider  stadig  var  temmelig  spændt,  saa  at  man  fra 
begge  Sider  med  Mistænksomhed  og  Skinsyge  vaagede  over, 
hvad  der  fremkom  til  Belysning  af  Rigernes  paa  saa  mange 
Punkter  paa  det  nøjeste  sammenknyttede  Historie.  Holberg 
var  sig  bevidst,  at  han  stod  saa  upartisk  overfor  Sverig  som 
muligt;  der  fremkom  da  ogsaa  derfra  ved  Siden  af  rosende 
Udtalelser  kun  ganske  enkeltstaaende  dadlende  Bemærkninger 
over  hans  Arbejde,  og  først  i  Slutningen  af  sin  Levetid  fandt 
han  sig  foranlediget  til  at  tage  Ordet  i  denne  Sag,  idet  han 
1752  udgav  et  Forsvarsskrift  imod  de  Angreb,  der  vare  ret- 
tede imod  ham  i  et  Skrift  af  Svenskeren  Archenholtz,  ikke 
blot  i  Henseende  til  hans  Opfattelse  af  et  enkelt  Sveriges 
Historie  vedrørende  Punkt,  men  ogsaa  til  hans  Udtalelser  om 
det  svenske  Folk  og  Sprog  i  Almindelighed.  Der  er  ingen 
som  helst  Tvivl  om ,  at  han  med  fuldstændig  Føje  kunde  til- 
bagevise enhver  Beskyldning  om  Uvilje  og  Ringeagt  i  denne 
Retning  *). 

Der  fulgte  nu  en  Række  mindre  betydelige  Arbejder, 
blandt  hvilke  det  interessanteste  er  den  fortræffelige  Skildring, 
han  gav  af  sin  Fødeby  Bergen**),  rig  paa  mærkelige  Oplys- 
ninger om  Sæder  og  Skikke  i  denne  gamle  Handelsstad,  hvor 
Tysk  og  Norsk  i  lange  Tider  paa  en  saa  ejendommelig  Maade 
havde  staaet  overfor  hinanden.  Den  lille  Bog  er  grundet  dels 
paa  et  efterladt  Haandskrift  af  en  af  Holbergs  Lærere,  dels  paa 
hans  egne  Erindringer  og  er  i  Henseende  til  Fremstilling  et 
Mønster  paa  den  Art  historisk-topografiske  Beskrivelser,  livlig 
og  underholdende  samtidig  med,  at  den  er  i  høj  Grad  oplysende. 


*)  Holbergs  Danmarkshistorie  er  sidst  udgiven  af  J.  Levin,  li 
**)  Bergens  Beskrivelse   1737. 

1738  udkom  hans  andet  historiske  Hovedværk  „Almindelig 
Kirkehistorie*'  fra  Kristendommens  Stiftelse  til  Reformationen 
i  to  store  Kvartbind.  Dette  betydelige  Arbejde,  det  første  i 
sin  Art,  som  vor  Literatur  har  at  opvise,  var  ligesom  Dan- 
markshistorien ikke  skrevet  for  de  lærde,  men  for  Almen- 
heden. Det  omfattende  Stof  er  behandlet  paa  en  i  Sammen- 
ligning med,  hvad  man  paa  dette  Omraade  var  vant  til,  i  høj 
Grad  fængslende  Maade.  Fremstillingen  er  alt  andet  end 
tør  og  kjedelig  og  krydres  endogsaa  jævnlig  af  lunefulde  Be- 
mærkninger og  pudsig  fortalte  anekdotiske  Smaatræk.  Den 
politiske  Historie  er  stadig  draget  med  ind  i  Skildringen  af 
Kirkens,  som  først  derved  faar  Sammenhæng  og  bliver  fuldt 
forstaaelig;  der  gives  stadig  Overblik  over  Aandslivets  almin- 
delige Tilstand,  og  der  er  en  Rigdom  af  ypperlig  udførte 
Karakteristiker  af  Personligheder  og  Forhold,  med  andre  Ord, 
det  er  den  samme  Methode,  vi  træffe  her  som  i  Danmarks- 
historien ;  Blikket  er  her  som  hist  først  og  fremmest  rettet 
mod  Helheden,  og  Enkelthederne  komme  kun  med,  for  saa 
vidt  de  have  Betydning  for  denne.  Skjønt  Forfatteren  over- 
for de  enkelte  Stridsspørgsmaal,  han  kommer  til  at  behandle, 
i  Reglen  indskrænker  sig  til  historisk  at  referere  de  stridige 
Anskuelser  og  afholder  sig  fra  selv  at  fælde  nogen  Dom, 
kommer  der  i  det  hele  Værk  en  fri  og  forstandig  Grundan- 
skuelse til  Syne,  som  vist  nok  ikke  har  bidraget  mindst  til  at 
skaffe  det  den  gode  Modtagelse,  det  fik,  idet  der  behandledes 
mangfoldige  Ting  deri,  som  maatte  have  særlig  Interesse  i  en 
saadan  religiøs  Brydnings  Tid,  som  den,  hvori  det  fremkom,  da 
Fritænkeriet  begyndte  at  trænge  ind  ved  Siden  af  Pietismen. 
Et  Aars  Tid  efter,  at  Bogen  var  udkommen,  var  den  allerede 
udsolgt,  og  en  ny  Udgave  udkom  1740.  Faa  Aar  efter  blev 
den  oversat  paa  Tysk*). 


*)  Ludvig  Holbergs  Kirke-Historie  er  sidst  udgivet  af  F.  L.  Liebenberg 
1867 — 68  med  en  Indledning  af  R.  Nielsen.  Af  den  sidst  nævnte  Forf. 
haves  en  Afhandling  „Om  Holbergs  Kirkehistorie  og  Theologi"',   1867. 

Samtidig  med  dette  betydelige  Værk  havde  Holberg  et 
andet  stort  historisk  Arbejde  for.  Det  var  hans  „Store  Heltes 
og  berømmelige  Mænds  sammenlignede  Historier",  som  udkom 
1739.  Hans  Mønster  er  her  Plutarch.  Ligesom  denne  sam- 
menstiller han  Personligheder,  der  fra  et  eller  andet  Syns- 
punkt frembød  Lighed,  forudskikker  en  almindelig  Indledning 
om  nogle  Dyder  eller  Lyder,  hvortil  Heltenes  egne  Bedrifter 
give  Anledning,  giver  en  historisk  Skildring  af  dem  hver 
for  sig  og  til  Slutning  en  vSammenligning  imellem  dem.  Det 
var  netop  i  Retning  af  klar  og  fyldig  Skildring  af  den  enkelte 
Personlighed,  at  Holberg  som  Historieskriver  havde  sin  Hoved- 
evne, og  det  er  derfor  intet  Under,  at  han  her  har  ydet  et  i 
mange  Henseender  fortræffeligt  populært  Arbejde,  skjønt 
Valget  af  de  Personligheder,  han  skildrer,  unægtelig  er  noget 
besynderligt,  idet  Heltene  „mesten  Dels  ere  asiatiske  og  ind- 
ianske" —  kun  to  af  Afsnittene  omhandle  Romere  og  Græ- 
kere. Det  bestemmende  synes  nærmest  at  have  været  at 
finde  Personer  „hvis  Bedrifter  gemenligen  ere  ubekjendte", 
et  Synspunkt,  som  naturligvis  kan  have  bidraget  til  at  give 
Stoffet  forøget  Interesse  ved  Værkets  Fremkomst,  men  som  i 
Længden  maa  svække  den,  da  de  „gemenligen  ubekjendte" 
Personer  efter  Sagens  Natur  i  Reglen  ogsaa  frembyde  mindst 
Tiltrækning.  Hovedvægten  ved  dette  Arbejde  kommer  derfor 
naturlig  til  at  falde  paa  det  moraliserende  Element,  der  spiller 
en  saa  stærkt  fremtrædende  Rolle  i  det,  og  for  hvilket  den 
egentlig  historiske  Fremstilling  nærmest  bliver  et  Middel,  om 
den  end  i  og  for  sig  indeholder  adskillige  ypperlig  tegnede 
Træk.  Bogen  vandt  hurtig  Indgang  —  der  kom  ny  Udgaver 
1742  og  1753  — ,  blev  oversat  baade  paa  Tysk  og  Hollandsk  og 
blev  ogsaa  indenlands  modtagen  med  Bifald.  1745  efterfulgtes 
den  af  „Heltinders  og  navnkundige  Damers  sammenlignede 
Historier"  udarbejdede  efter  en  lignende  Plan,  men  til  dette 
Værk  var  Stoffet  for  største  Delen  taget  fra  den  evropæiske, 

navnlig  ogsaa  fra  den  nordiske  Historie  (Dronning  Margrete, 
Eleonora  Kristine  o.  fl.)*)- 

De  historiske  Arbejders  Række  afbrødes  ved  Niels  Klim, 
men  næppe  var  dette  Digterværk  færdigt,  før  Holberg  atter 
„begav  sig  til  noget  mere  alvorlige  Ting".  Han  bestemte  sig 
„efter  at  have  holdt  Mønstring  saa  vel  over  den  almindelige 
som  partikuliere  Historie"  til  at  skrive  Jødefolkets  Historie, 
og  dette  Værk  udkom  i  Aaret  1742  i  to  Dele.  Det  er  en 
udførlig,  men  ikke  synderlig  original  Fremstilling  omfattende 
hele  det  jødiske  Folks  Levnedsløb  fra  de  ældste  Tider  indtil 
Datiden,  et  Værk,  som  der  for  saa  vidt  var  Trang  til,  som 
der  ikke  existerede  nogen  sammenhængende  Behandling  af 
dette  Æmne,  og  som  ogsaa  udfyldte  sin  Plads  tilfredsstillende 
i  Betragtning  af,  at  det  ikke  gav  sig  ud  for  synderligt  andet 
end  en  Kompilation  navnlig  af  Josephus'  og  et  Par  nyere 
Forfatteres  Skrifter,  saa  at  man  ikke  længere  som  hidtil  havde 
nødig  at  søge  til  flere  forskjellige  Bøger  for  at  faa  en  fort- 
løbende Skildring.  Stilen  staar  i  det  hele  taget  ikke  tilbage 
for  den  i  Holbergs  øvrige  historiske  Skrifter  og  bliver  aldrig 
tør,  selv  ikke,  hvor  hans  Kilder  flyde  meget  sparsomt. 
Ogsaa  her  er  der  lagt  Vægt  paa  den  kulturhistoriske  Side, 
paa  Skildringen  af  Sæder  og  Skikke ,  paa  Love  og  andet 
den  indre  Historie  vedkommende.  1746  udgav  han  en  Over- 
sættelse af  den  græske  Forfatter  Herodians  Historie,  ind- 
ledet med  en  udførlig  Afhandling  om  Grundene  til  Romer- 
rigets umaadelige  Fremvæxt,  et  Arbejde,  der  vandt  meget  Bi- 
fald hos  „skjønsomme  Skribenter"  og  strax  blev  oversat  paa 
Tysk,  senere  ogsaa  paa  Fransk.  En  dansk -norsk  Søhistorie 
begyndte  han  at  udgive  (1747),  men  der  udkom  kun  første 
Periode    af  dette  Arbejde. 

Af  Holbergs    historiske  Skrifter    maa    endnu    fremhæves 


*)  Ludvig  Holbergs  Heltehistorier  I — H  ere  sidst  udgivne  af  F.  L.  Lie ben- 
berg 1864 — 65.  Ludvig  Holbergs  Heltindehistorier  I — H  udgivne  af 
G.  Rode,   1861. 

en  lille  Verdenshistorie  til  Skolebrug  („Synopsis  historiæ 
universalis"),  som  udkom  1733;  det  er  den  første  Skolebog  af 
denne  Art,  der  haves  fra  nogen  dansk  Forfatters  Haand,  og 
da  den  fandt  en  meget  betydelig  Udbredelse  og  i  lange  Tider 
gjorde  Tjeneste  i  Landets  Skoler,  er  det  et  Arbejde  af  en 
ikke  ringe  praktisk  Betydning.  Holbergs  fortræffelige  Egen- 
skaber som  historisk  Forfatter  fornægter  sig  heller  ikke  her. 
Endnu  længe  efter  Bogens  første  Fremkomst  fik  den  det 
Tovord,  at  „det,  som  ellers  var  tørt  og  ubehageligt,  har  han 
forvandlet  til  en  Bog,  som  man  kan  læse  med  Lyst  og  For- 
nøjelse". Den  udkom  i  adskillige  Oplag  og  foreligger  ikke 
blot  i  en  dansk  Bearbejdelse,  men  ogsaa  paa  adskillige  frem- 
mede Sprog  (tysk,  engelsk,  hollandsk,  russisk).  I  Sammen- 
hæng med  denne  Skolebog  kan  nævnes  en  anden,  en  lille 
Lærebog  i  Geografi  („Compendium  geographicum" ,  ligeledes 
fra  1733),  som  ogsaa  maa  have  fundet  en  anselig  Udbredelse 
i  den  Snes  Aar,  den  var  i  Brug,  da  den  foreligger  i  en  Del 
Oplag.     Ogsaa  denne  Bog  blev  oversat  paa  Engelsk*). 

Holbergs  historiske  Skrifter  udgjøre  et  overordentlig  be- 
tydningsfuldt Led  i  hele  hans  Forfatterskab.  Han  var  efter  Saxo 
omtrent  den  første  hos  os,  som  havde  Blik  for,  at  Historie  skal 
være  noget  andet  end  „Dagregistre  og  tørre  Annaler",  og  Evne 
til  at  behandle  det  historiske  Stof  saaledes,  at  det  væsentlige 
traadte  frem,  og  det  uvæsentlige  trængtes  tilbage  paa  en  saadan 
Maade,  at  der  fremkommer  et  livfuldt  og  anskueligt  Billede. 
Hans  Interesse  for  Historien  hang  paa  det  nøjeste  sammen 
med  og  faar  sin  ejendommelige  Karakter  af  hans  Interesse 
for  alt  menneskeligt,  og  det  er  i  den  Henseende  betegnende, 
at  han  i  Stedet  for  at  holde  sig  udelukkende  til  Fædrelandets 
Historie  og  fordybe  sig  mere  og  mere  i  dens  Enkeltheder 
ogsaa  vender  sig  til  andre  Lande  og  søger  Stof  til  sine  liv- 
lige Skildringer  dér,  ligesom  ogsaa,    at  der  i  Valget  af  hans 


^)  Chr.  Bruun:  Ludvig  Holberg  som  Lærer  i  Historie.     Kbh.   1872. 

Æmner  er  en  kj  en  delig' Stræben  efter  at  fremdrage,  hvad  der 
maatte  have  særUg  Betydning  og  Interesse  tor  Samtiden.  Han 
har  som  historisk  Forfatter  sine  Mangler  og  sin  Begrænsning, 
som  dels  har  sine  Rødder  i  hans  Individualitet,  dels  i  hans 
Tid  —  karakteristisk  er  saaledes  hans  alt  berørte  fuldstændige 
Mangel  paa  Blik  for  den  nordiske  Oldgransknings  Betydning, 
som  han  først  paa  sine  gamle  Dage  begyndte  at  skimte  — , 
men  han  har  som  ægte  folkelig  Historieskriver  ikke  ret  mange 
Ligemænd,  og  hans  Virksomhed  paa  dette  Omraade  har 
baaret  mangfoldig  Frugt. 

Et  af  Hovedformaalene  med  Holbergs  Historieskrivning 
som  med  hele  hans  Forfattervirksomhed  var  at  „moralisere", 
at  aabne  sin  Samtids  Øjne  for  Skjævheder  og  Vildfarelser, 
og  han  benytter  da  ogsaa  Lejligheden  overalt,  hvor  den 
naturlig  tilbyder  sig,  til  paa  sin  lunefulde  og  morsomme 
Maade  at  holde  Fortidens  Tildragelser  og  Personligheder  op 
for  sin  Tids  Mennesker  som  et  Spejl ,  hvori  de  kunde  se  sig 
selv.  I  intet  af  hans  historiske  Skrifter  er  dette  imidlertid 
saa  stærkt  fremtrædende  som  i  Helte-  og  Heltindehistorierne, 
der  ligefrem  kunne  siges  at  danne  Overgangen  til  hans  direkte 
moraliserende  Skrifter,  idet  det  historiske  Stof,  hvor  megen 
selvstændig  Interesse  han  end  har  forstaaet  at  afvinde  det, 
her  dog  nærmest  tjener  til  Vehikel  for  de  moralske  Lær- 
domme og  almene  Sandheder,  han  uddrager  deraf.  Umiddel- 
bart træder  denne  Retning  os  i  Møde  i  hans  „Moralske 
Tanker"  og  i  adskillige  af  hans  ,. Epistler",  to  Værker,  der 
skriver  sig  fra  hans  Alderdom ,  da  han  ansaa  sig  for  rejse- 
færdig og  derfor  naturlig  følte  Trang  til  at  „forfatte  sit  Sy- 
stema",  at  give  en  sammenhængende  Fremstilling  af  det  Syn 
paa  Livet  og  de  store  Grundspørgsmaal  i  Tilværelsen,  der 
gaar  igjennem  hele  hans  Forfatterskab.  Det  er  imidlertid 
saa  langt  fra,  at  Holberg  i  disse  Skrifter  optræder  som  en 
tør  Moralist;  ogsaa  her  forstaar  han  at  blande  Skjemt  og 
Alvor    paa    den    fornøjeligste    og    mest    tiltalende    Maade    og 

saaledes  at  knytte  sine  Betragtninger  til,  hvad  der  var  oppe  i 
Tiden ,  at  de  afgav  en  ligesaa  underholdende  som  lærerig  og 
tankevækkende  Læsning.  I  hans  „Opuscula  latina"  *)  findes 
optaget  en  stor  Mængde  latinske  Epigrammer,  dels  skjemt- 
somme,  dels  satiriske  og  dels  „filosofiske",  flest  af  de  sidste, 
som  han  havde  „fordrevet  ledige  Timer"  med  at  skrive**).  En 
Del  af  disse  udvalgte  han  og  udviklede  deres  sammen- 
trængte, pointerede  Indhold  udførlig,  og  paa  denne  Maade 
opstod  hans  „Moralske  Tanker".  Skriftet  udkom  1744  og 
gjorde  en  betydelig  Opsigt,  nærmest  paa  Grund  af  de  fri- 
sindede og  forstandige  Anskuelser,  han  forfægtede  i  Modsæt- 
ning til  den  herskende  Pietismes  Intolerance  og  aandløse 
Regeltvang.  Bogen  blev  snart  efter  sin  Fremkomst  oversat 
paa  flere  fremmede  Sprog  og  vedblev  længe  at  staa  i  Anse- 
else i  Udlandet,  hvorom  de  stadig  fremkommende  Oversæt- 
telser vidne***).  Her  hjemme  synes  kun  at  være  udkommet 
én  Udgave  -j-) ,  men  der  kan  ingen  Tvivl  være  om ,  at  dette 
Skrift,  der  er  saa  fuldt  af  kjærnesunde,  let  tilgængelige  Tanker, 
ogsaa  har  gjort  sin  Virkning  hos  os  og  bidraget  sit  til  at 
rydde  Grunden,  hvorpaa  den  nye  Tid,  Holberg  forberedte, 
kunde  bygge. 

Epistlerne,  der  i  alt  beløbe  sig  til  446,  udkom  i  5  Bind, 
hvoraf  det  første  udkom  1748,  det  sidste  1754,  efter  Holbergs 
Død.  De  omhandle  „adskillige  historiske,  politiske,  meta- 
fysiske, moralske,  filosofiske,  item  skjemtsomme  Materier"  og 
danne  tilsammen  et  Værk,  der  er  enestaaende  i  vor  Literatur, 
og  som  der  overhovedet  næppe  skal  kunne  opvises  mange 
Sidestykker  til.  De  vidne  ikke  blot  om  en  forbavsende  Be- 
læsthed, der  strækker  sig  ud  over  Datidens  Viden  i  alle  dens 


*)  Første  Del  udkom  i  Leipzig   1737,  anden  Del  1743. 

**)  Epigrammerne  ere  udgivne   med  dansk  Oversættelse    i  Trondhjem  1862 — 63, 
***)  2  tyske  Oversættelser  1744,    et    nyt    Oplag  af  den  ene  af  disse  1767,  2  hol- 
landske 1747  og  1765,  2  franske   1749  og  1753,  en  svensk  1782. 
f)  Ludvig  Holbergs  Moralske  Tanker  ere  først  paa  ny  udgivne  af  G,  Rode  1859. 

Grene,  men  Stoffet  er  saa  fuldstændig  optaget  og  assimileret, 
at  Forfatteren  kan  behandle  det  med  en  Sikkerhed  og  et 
Blik  for  det  væsentlige,  med  en  Friskhed  og  et  Liv,  der  gjør 
Fremstillingen  i  disse  Smaastykker  til  et  Mønster  paa  ægte 
populær  Skrivemaade. 

Epistlerne  er,  som  Heiberg  har  ytret,  „den  sidste  Extrakt 
af  Holbergs  Vittighed,  Lærdom  og  Tænksomhed.  Alt,  hvad 
der  findes  adspredt  i  hans  andre  forskjellige  og  mangfoldige 
Skrifter,  er  her  ligesom  samlet  i  ét  Brændpunkt".  Paa  mange 
Steder  i  andre  af  sine  Skrifter  er  han  naaet  højere  end  i 
dette,  men  i  sin  Helhed  giver  det  et  Billede  af  hans  betyde- 
lige, gjennemdannede  Personlighed,  saa  samlet  og  mange- 
sidigt, som  man  sjælden  faar  det  af  en  Forfatter  i  et  enkelt 
Værk. 

En  ejendommelig  Mellemting  imellem  Holbergs  umiddel- 
bart moraliserende  Skrifter  og  hans  Digterværker  indtager 
den  ,.moralske  Roman"  Niels  Klims  underjordiske  Rejse ,  en 
Bog,  der  staar  lige  højt  i  Henseende  til  den  Dygtighed,  hvor- 
med den  poetiske  Iklædning  er  gjort,  og  til  den  grundige 
Overvejelse  af  adskillige  sociale,  religiøse,  ethiske  og  andre 
Spørgsmaal  af  den  største  almindelige  Betydning,  hvorpaa 
den  hviler.  Det  er  naturligvis  dette  filosofiske  Grundlag, 
hvorpaa  dens  Interesse  i  vore  Dage  fortrinsvis  beror,  thi  den 
særlige  Romanform,  Holberg  har  valgt  for  dette  Arbejde,  og 
som  paa  hans  Tid  var  overordentlig  yndet  og  stærkt  benyttet, 
er  unægtelig  nu  noget  forældet,  men  det  fortjener  dog  at  frem- 
hæves, at  Niels  Klim  ogsaa  i  æsthetisk  Henseende  indtager  en 
meget  fremragende  Plads  iblandt  de  talrige  digtede  Rejse- 
beskrivelser ,  de  forskjellige  evropæiske  Literaturer  have  at 
opvise  lige  fra  Lukians  Tid  og  ned  imod  vor  egen.  Den 
sindrig  opfundne  Ramme  skildrer,  hvorledes  Niels  Klim,  en 
ung  j\Iand,  der  i  enhver  Henseende  er  at  opfatte  som  Repræ- 
sentant for  Datidens  almindelige  Dannelse  og  Syn  paa  Til- 
værelsen —  han   havde   lige  faaet  Latidabilem  baade  til  filo- 

sofisk  og  theologisk  Examen  —  efter  at  være  vendt  hjem  til 
sit  Fædreland  Norge  ved  en  Hændelse  kommer  ned  i  den 
Verden,  Holberg  lader  have  sin  Plads  i  vor  Jords  Indre.  Ned- 
gangen til  denne  underjordiske  Verden  med  dens  Sol-  og 
Planetsystem,  der  ganske  stemmer  med  det  himmelske,  er  i 
en  Hule  i  et  af  Fjældene  ved  Bergen,  og  den  unge  studiosus 
philosophiæ's  Nedfart  og  øvrige  Fata,  indtil  han  endelig  lander 
paa  Planeten  Nazar,  tager  sig  i  den  detaillerede  Beskrivelse 
saa  naturlig  ud ,  at  den  tyske  Forfatter ,  som  endnu  i  forrige 
Aarhundrede  tog  den  for  Alvor  og  citerede  den  som  Bevis 
for,  at  Jorden  er  hul*),  næppe  er  den  eneste,  der  har  ladet 
sig  narre  af  den.  Niels  Klim  faar  set  sig  godt  om  i  den 
anden  Verden  dernede  og  oplever  mange  mærkelige  Ting 
under  sit  Ophold  i  de  forskjellige  Riger,  over  hvilke  han  til 
sidst  bliver  Kejser.  Han  faar  dog  kun  stakket  Glæde  af  sin 
Værdighed,  da  hans  Undersaatter,  æggede  af  hans  Hovmod,  gjør 
Oprør  imod  ham,  hvorefter  han  kommer  tilbage  til  Jordens 
Overflade  paa  en  lige  saa  vidunderlig  Maade  som  den,  hvorpaa 
han  kom  ned  i  dens  Indre.  Fremstillingen  af  Niels  Klims 
Oplevelser  er  meget  morsom,  men  Hovedsagen  er  naturligvis 
Skildringen  af  Tilstande,  Institutioner,  Moral  o.  s.  v.  hos  de 
Folkefærd,  han  kommer  til.  Her  faar  Holberg  rig  Lejlighed 
til  at  udfolde  sin  Kritik  og  Satire  baade  ved  at  fremstille 
Tilstande,  der  umiddelbart  udtrykker  hans  Idealer  i  forskjel- 
lige Retninger,  dels  ved  at  give  mer  eller  mindre  karikerede 
Billeder  af  evropæiske  Forhold,  der  ikke  stemmer  med  hans 
Forestillinger.  Saa  direkte  som  muligt  kommer  det  sidst 
angivne  Synspunkt  frem  i  en  med  glimrende  Lune  udført 
Episode ,  i  hvilken  der  meddeles  de  Optegnelser ,  en  under- 
jordisk Forfatter  har  gjort  i  Oververdenen.  Her  som  i  store 
Partier  af  det  øvrig'e  Værk    har  Holberg    nedlagt    en  Mang- 


*)  J.  L.  ab  Indagine  philos.  und  pliys.  Abhandlungen  iiber  verscliiedene  Ma- 
terien aus  dem  Reiche  der  Natur.  Niirnberg  1784.  S.  228 — 39.  (WerlaufFs 
Noter  til  Dorphs  Oversættelse  af  Niels  Klim.     S.  279). 

foldighed  af  Betragtninger  over  de  forskjellige  Æmner,  og 
han  har  gjennemgaaende  behandlet  sit  Stof  med  en  saadan 
Modenhed  og  Skarpsindighed,  at  man  let  overser,  at  hans 
Satire  paa  sine  Steder  ganske  vist  er  rettet  imod  Smaating, 
og  at  dens  Berettigelse  ogsaa  undertiden  kan  underkastes 
Tvivl.  Det  er  ikke  uden  Føje,  naar  Holberg  selv  siger  om 
sin  Niels  Klim,  „at  man  deraf  kan  forsynes  med  Materialier 
til  et  helt  moralsk  Systema". 

I  „Niels  Klim"  tog  Holberg  ikke  som  i  „Peder  Paars" 
og  Komedierne  nærmest  Sigte  paa  de  hjemlige  Forhold,  men 
havde  hele  det  evropæiske  Samfund  for  Øje.  Som  Følge  af 
denne  Bogens  kosmopolitiske  Karakter  skrev  han  den  paa 
Latin,  og  dette  var  maaske  ogsaa  Hovedgrunden  til,  at  han 
udgav  den  i  Leipzig,  om  end  Frygten  for,  hvad  Pietisterne 
her  hjemme  vilde  sige  til  den,  utvivlsomt  har  bidraget  sit 
dertil,  ligesom  ogsaa  til,  at  Forfatterens  Navn  indtil  videre 
blev  holdt  hemmeligt.  At  Holberg  ikke  var  uden  Betænkelig- 
heder ved  at  udgive  dette  Skrift,  i  hvilket  han  udtalte  saa 
mange  frie  Anskuelser,  der  maatte  bringe  de  orthodoxe  Theo- 
loger  i  Harnisk  —  Anskuelser,  som  han  for  øvrigt  senere 
med  ikke  mindre  Frimodighed  atter  tog  Ordet  for  i  sine 
„Moralske  Tanker"  — ,  fremgaar  klart  af,  at  han  havde  det 
liggende  i  længere  Tid,  før  han  kom  frem  med  det,  skjønt 
gode  Venner  idelig  opmuntrede  ham  til  at  udgive  det;  først 
da  en  Boghandler,  som  havde  faaet  at  vide,  at  han  havde 
forfattet  et  saadant  Skrift,  overhængte  ham  for  at  faa  det, 
gav  han  efter  —  det  udkom  1741  — ,  og  endda  kun  paa  det 
Vilkaar,  at  Boghandleren  skulde  indhente  kyndige  Dommeres 
Betænkning,  før  han  udgav  det,  og  dølge  Forfatterens  Navn. 
Han  motiverer  i  sit  Levned  dette  ved  at  sige,  at  „skjønt  Bogen 
indeholder  ikkun  en  uskyldig  Skjemt  og  et  helt  moralsk 
Systema,  som  er  blandet  med  Lystighed,  som  Skriftets  Natur 
udkræver,  vilde  jeg  dog  ikke  underkaste  mig  en  ny  Censur, 
siden  jeg  en  Gang  havde  appliceret  mig  alene  til  vigtige  og 

alvorlige  Ting,  hos  nogle  bizarre  Folk,  som  væmmes  ved 
Lystighed  og  holder  alt  det,  som  er  lystigt  og  behageligt, 
for  at  stride  mod  kristelig  Ærbarhed.  Jeg  frygtede  for,  at 
jeg  i  saadan  en  alvorlig  Tid  og  imod  min  Alderdom  skulde 
synes  at  spøge  og  gaa  i  Barndom".  Det  er  tydeligt  nok,  at 
det  er  de  toneangivende  Pietister,  han  var  bange  for,  og  det 
viste  sig  da  ogsaa,  at  hans  Frygt  ikke  var  ugrundet.  „Det 
gik,  som  jeg  spaaede",  hedder  det  videre  i  hans  Levned;  „det 
første  og  eneste  trykte  Exemplar,  som  kom  herhid  fra  Tysk- 
land, satte  hele  Byen  i  Bevægelse;  man  hørte  alle  Vegne  Snak 
og  mange  Fortolkninger,  helst  hos  dem,  som  ikke  havde  læst 
Bogen.  Historien  blev  forbedret  med  saa  mange  Forklaringer 
og  Tillæg,  og  Fablen  blev  saaledes  omskabt,  at  jeg  tænkte, 
det  var  et  nyt  Værk,  som  en  anden  havde  gjort.  Saadan 
Bevægelse  var  der,  indtil  Bogen  kom  i  deres  Hænder,  som 
dømte  sindig  og  upartisk,  da  lagde  Stormen  sig,  og  de  fleste 
finge  bedre  Tanker.  Jeg  siger  de  fleste,  thi  der  findes  et 
Slags  Folk,  som  søger  Hemmeligheder  endog  i  de  tydeligste 
Ting  og  vil  have  Nøglen  dertil".  Hofpræsterne  Bluhme  og 
Pontoppidan  synes  at  have  gjort,  hvad  de  kunde  for  at  faa 
Bogen  forbudt  og  konfiskeret  som  et  for  Religionen  farligt 
Skrift,  og  naar  disse  Bestræbelser  ikke  lykkedes,  skyldes  det 
rimeligvis  den  store  Anseelse,  Holberg  stod  i  ikke  blot  her 
hjemme,  men  ogsaa  i  Udlandet,  hvor  Niels  Klim  hurtig  vandt 
en  betydelig  Udbredelse  og  ikke  blot  gjorde  en  overordentlig 
Opsigt,  men  ogsaa  bidrog  meget  til  at  forøge  den  Berøm- 
melse, Holberg  havde  vundet  ved  sine  tidligere  Skrifter.  Fire 
Aar  efter,  at  Bogen  var  udgivet,  udkom  anden  torøgede  Ud- 
gave, og  i  Løbet  af  faa  Aar  blev  den  oversat  paa  de  fleste 
evropæiske  Sprog  —  endogsaa  russisk  og  ungarsk.  Den 
forelaa  i  tre  nyere  Sprog,  før  den  blev  oversat  paa  Dansk, 
hvilket  først  skete  1742.  Det  var  Holberg  selv,  der  var  Aar- 
sag  i,  at  det  trak  saa  længe  ud  med  dens  Oversættelse  paa 
jModersmaalet,  og  han  angiver  som  Grund  dertil,  dels  at  „de 

fleste  danske  forstaa  det  tyske  Sprog'',  og  dels,  at  han  „holdt 
det  for  unyttigt  at  exponere  de  moralske  Lærdomme,  som 
mestendels  vare  ubegribelige,  til  den  gemene  Mands  Domme". 
At  det  store  Publikum  efterhaanden  er  kommet  med  til  dette 
Værk,  som  da  ogsaa  hører  til  Holbergs  allerbetydeligste, 
fremgaar  af  den  Udbredelse,  det  efterhaanden  har  faaet  i  for- 
skjellige  danske  Gjengivelser*). 

Nær  op  til  de  mer  eller  mindre  direkte  „moraliserende" 
Skrifter  slutter  sig  de  tre  latinske  Breve,  Holberg  skrev  om 
sit  Liv  og  Levned.  De  indtage  en  meget  fremragende  Plads 
iblandt  hans  prosaiske  Arbejder  ikke  blot  paa  Grund  af  den 
umiddelbart  biografiske  Interesse,  de  have  som  Hovedkilden 
til  hans  Livs  Historie,  som  han  gjør  udførlig  og  oprigtig  Rede 
for,  men  ogsaa  for  de  mangfoldige  Digressioner,  han  gjør  til 
forskjellige  Sider,  og  for  det  Lys,  de  i  det  hele  taget  kaste 
over  hans  aandelige  Personlighed  og  dens  Udvikling  under 
Indflydelse  af  de  forskjellige  Kulturstrømninger,  han  paa  sine 
Rejser  og  gjennem  sine  mangeartede  Studier  kom  i  Berøring 
med.  Formen  er  helt  igjennem  fortræff"elig ,  livlig  og  under- 
holdende, hvad  enten  han  med  Vid  og  Lune  fortæller  pudsige 
Oplevelser,  fordyber  sig  i  grundige  Betragtninger  over  sin 
Tid  og  dens  Brøst  eller  gjør  Rede  for  sin  Livsanskuelse  og 
sine  Meninger.  Det  første  af  disse  Breve  er  forfattet  1727, 
da  et  betydningsfuldt  Afsnit  af  Holbergs  Liv  var  til  Ende, 
idet  Theatret  havde  ophørt  med  sin  Virksomhed.  Det  andet 
er  fra  1735,  det  tredje  fra  1743.    Det  første  blev  udgivet  sær- 


*)  Niels  Klims  Titel  i  den  latinske  Udgave  er:  Nicolai  Klimii  Iter  subterra- 
neum  novam  telluris  theoriam  ae  historiam  Quintæ  Monarchiæ  adhuc  nobis 
incognitæ  exhibens.  Den  er  sidst  udgivet  med  recenseret  Text,  Noter  og 
Oplysninger  af  Elb  e  ri  in  g,  1866.  Nyere  danske  Oversættelser  haves  af 
JensBaggesen  (1789,  sidst  udgivet  af  J.Levin  1866)  og  afN.  V.  Dorph 
med  et  udmærket  Apparat  af  historiske  og  literære  Oplysninger  af  E.  C. 
"Werlanff  (1841,  sidst  udgivet  1873).  —  J.Paludan:  Om  Holbergs  Niels 
Klim,  med  særligt  Hensyn  til  tidligere  Satirer  i  Form  af  opdigtede  vidunder- 
lige Rejser,  1848. 

skilt  (1727),  de  to  andre  fremkom  sammen  med  et  Optryk 
af  dette  i  hans  „Opuscula  latina"  {1737  og  1743).  Allerede 
1 741  udkom  der  i  Bergen  en  Oversættelse  af  de  to  første, 
1745  udgaves  de  samlede  alle  tre  paa  Dansk  i  Kjøbenhavn, 
og  et  Par  Aar  efter  paa  Tysk*). 

Foruden  disse  Holbergs  betydeligste  Arbejder  maa  vi 
endnu  nævne  hans  „Moralske  Fabler"  og  øvrige  ,.  Mindre 
poetiske  Skrifter".  Skjønt  ingen  af  disse  Bøger  har  mere  end 
literaturhistorisk  Interesse,  satte  Samtiden  dog  Pris  paa  dem, 
og  er  de  end  i  det  hele  forfejlede,  indeholder  de  dog  nok  af 
sunde  og  gode  Tanker  i  en  undertiden  ret  morsom  Form  til 
at  gjøre  dette  forklarligt.  Ringest  er  de  „Moralske  Fabler", 
Holbergs  sidste  Skrift  —  det  udkom  1751.  Han  er  her 
inde  paa  en  Digtform,  for  hvis  Væsen  han  savner  Blik,  og 
som  han  derfor  kun  undtagelsesvis  magter,  og  Lunet  svigter 
ham  hyppigere  end  i  noget  andet  af  hans  Arbejder  —  man 
mærker,  at  han  var  en  gammel  Mand,  da  han  skrev  det.  De 
mindre  poetiske  Skrifter,  som  udkom  samlede  1746,  inde- 
holder foruden  de  fire  Satirer,  hvormed  Holberg  betraadte  sin 
Digterbane,  og  nogle  andre  mindre  Skjemtedigte  det  „heroiske 
Poéma"  „Metamorphosis  eller  Forvandlinger",  for  hvilket  Ovids 
bekjendte  mythologiske  Digt  har  afgivet  Forbilledet,  men 
saaledes,  at  medens  „Menneskene  hos  Ovidium  bliver  omskif- 
tede til  Dyr  og  Træer,  saa  bliver  her  Dyr  og  Træer  omskif- 
tede til  Mennesker".  Meningen  har  vel  været  at  give  en 
Parodi  paa  Ovids  Digt,  men  den  satiriske  Tone  taber  ikke 
sjælden  sin  parodiske  Klang  og  viger  Pladsen  for  en  Pathos, 
der  passer  meget  ilde,  og  skjønt  „fornemme  og  lærde  Folk 
fandt  stor  Behag  i  dette  poetiske  Skrift ,  dels  formedelst  den 
rene  og  forstaaelige  Poesi,  dels  og  formedelst  Værkets  Ind- 
rettelse, saasom  det  er  en  stedsevarende  Kjæde  af  Fabler,  saa 


•=)  Oversættelsen  af  „Ludvig  Holbergs  tre  latinske  Breve  om  sit  Liv  og  Levnet" 
fra   1745   er  paa  ny  udgivet  af  J.  Levin,    1857. 

at  den  ene  hænger  i  den  anden-',  kan  man  i  det  hele  taget 
dog  ikke  andet  end  give  Holberg  Ret,  naar  han  selv  mener, 
at  her  fattes  ikke  blot  det  latinske  Sprogs  Overflødighed  og 
Sirlighed;  men  ogsaa  „Ovidii  Geisf.*) 

Efter  denne  Oversigt  over  Holbergs  Forfattervirksomhed 
vende  vi  tilbage  til  hans  Levned,  om  hvilket  der  for  øvrigt 
ikke  er  stort  mere  at  sige,  end  hvad  der  er  fortalt  i  det  fore- 
gaaende,  thi  efter  at  han  var  bleven  fast  knyttet  til  Univer- 
sitetet og  havde  begyndt  at  udfolde  sin  omfattende  literære 
Produktion,  gled  det  i  udvortes  Henseende  saa  stille  og  rolig 
hen,  som  vel  muligt,  for  største  Delen  inden  for  Studereværel- 
sets fire  Yægge.  Dets  rolige  Gang  afbrødes  kun  af  hans 
femte  og  sidste  Udenlandsrejse,  som  han  foretog  i  1725 — 26, 
da  Theatret  foreløbig  havde  maattet  standse  sin  Virksomhed, 
og  hans  overordentlige  Arbejde  med  at  skrive  Komedier  i 
Forbindelse  med  de  mangehaande  Fortrædeligheder  og  Skuf- 
felser, denne  Virksomhed  havde  bragt  ham,  havde  gjort  en 
Rekreation  haardt  nødvendig.  Rejsen  gjaldt  nærmest  Aachen, 
men  udstrakte  sig  ogsaa  til  Paris,  hvor  han  søgte  at  faa  et 
Par  af  sine  Stykker,  som  han  havde  oversat  paa  Fransk, 
opførte  —  Den  politiske  Kandestøber  var  det  ene  af  dem  — , 
hvilket  dog  ikke  lykkedes,  nærmest  fordi  Smagen  havde  for- 
andret sig  saa  stærkt,  at  ,,om  Moliére  selv  havde  været  i 
Live,  vilde  endog  den  allerbedste  af  hans  Komedier  være 
bleven  forkastet,  og  de  allerfleste  nu  om  Stunder  foragtes." 
Efter  sin  Hjemkomst  var  han  nærmest  optagen  af  sine  viden- 
skabelige Arbejder,  navnlig  efter  at  han  (1730)  var  bleven 
Professor  i  Historie.  1737  blev  hans  Forhold  til  Universitetet 
væsentlig  forandret,  for  saa  vidt  som  han  blev  dets  Kvæstor, 
en  Stilling,  han  beklædte  til  1751,  og  som  fritog  ham  for  at 
holde  Forelæsninger.     Det  saa'  en  Stund  ud,    som  om  denne 


*)  Holbergs  Mindre    poetiske  Skrifter    udgivne    af  F.  L.  Liebenberg,    l866. 
Holbergs  Fabler  udgivne  af  A.  E.  Boye,   1832. 

Forandring  i  hans  Stilling,  „der  tog  sig  lige  saa  latterlig  ud 
som  den  første,  da  jeg  af  en  Korporal  blev  en  Philosophus", 
vilde  gjøre  helt  Ende  paa  hans  literære  Virksomhed;  han 
„lagde  alle  fornuftige  Studeringer  til  Side  og  læste  i  nogle 
Maaneder  i  Regnskabsbøger.  Men  Naturen  er  ej  let  at  tvinge, 
det  er  lige  saa  vanskeligt  ganske  at  udslukke  Lysten  til  at 
studere  som  at  forlade  Brændevin,  naar  man  er  vant  dertil. 
Jeg  deler  derfor  Tiden  imellem  Mercurius  og  Minerva  og 
mener,  at  de  skal  blive  mig  gunstige  begge,  siden  jeg  nogen- 
ledes synes  at  forfremme  begges  Gavn". 

At  hans  Haab  gik  i  Opfyldelse  for  Minervas  Vedkom- 
mende, have  vi  set ;  Mercurius  var  ham  ogsaa  bevaagen.  Han 
har  uden  Tvivl  været  en  fortræffelig  Kvæstor,  thi  han  var  en 
udmærket  Økonom.  Den  Flid,  han  udfoldede  som  Forfatter, 
og  som  var  et  saa  væsentligt  Træk  i  hans  Karakter,  gjorde 
ham  i  Forbindelse  med  den  store  Afsætning,  hans  Skrifter, 
som  han  for  en  stor  Del  selv  forlagde,  fik,  og  med  den  spar- 
sommelige Levevis ,  han  bestandig  holdt  fast  ved ,  ikke ,  som 
onde  Tunger  paastod,  af  Karrighed,  men  af  et  fornuftigt 
Hensyn  til  sin  Helbred,  til  en  rig  Mand.  Han  satte  sin  be- 
tydelige Formue  i  Jordegods  i  Omegnen  af  Sorø,  og  det  blev 
til  saa  meget,  at  det  udgjorde  et  Baronis  Værdi.  Hans  Midler 
skulde  anvendes  til  Fremme  for  det  almene  Vel  —  han  var 
ugift  og  synes  ikke  at  have  staaet  paa  nogen  god  Fod  med 
sine  norske  Slægtninge  — ,  og  hans  første  Tanke  var  at  stifte 
et  lærd  Selskab,  som  særlig  skulde  tage  Vare  paa  det  danske 
Sprog.  Denne  Plan  opgav  han  imidlertid,  da  det  kgl.  danske 
Videnskabernes  Selskab  og  det  kgl.  danske  Selskab  for  Fædre- 
landets Historie  blev  stiftede  (1742  og  1745),  og  efter  nogen 
Vaklen  bestemte  han  sig  til  at  skjænke  hele  sin  Formue,  paa 
16,000  Daler  nær,  som  han  anvendte  til  et  Udstyrslegat  for 
„fornemme  og  skikkelige  Jomfruer",  til  Gjenoprettelsen  af 
det  siden  1665  nedlagte  ridderlige  Akademi  i  Sorø,  hvorved 
han    bl.  a.   tænkte  at  hæmme  de    efter    hans  Mening    alt    for 

hyppige  og  derved  skadelige  Udenlandsrejser,  der  foretoges 
under  Paaskud  af  at  søge  den  Dannelse,  som  ikke  kunde  faas 
hjemme,  i  fremmede  Lande.  Han  har  vel  ogsaa  tænkt,  at  en 
saadan  Institution,  vilde  kunne  blive  af  Betydning  for  Moders- 
maalet  og  Nationalliteraturen ,  og  det  viste  sig  at  han  havde 
Ret;  Sorø  Akademi  blev  i  hele  den  sidste  Halvdel  af  det 
attende  Aarhundrede  en  vigtig  og  heldbringende  Plante- 
skole for  dansk  Sprog  og  Videnskabelighed.  Sin  Erkjendtlig- 
hed  for  denne  Disposition,  som  blev  truffen  1746,  viste  Re- 
geringen ved  at  gjøre  hans  Gods  til  et  Baroni  og  optage  ham 
i  Adelstanden, 

Saa  vel  hans  Ophøjelse  i  Friherrestanden  som  Akademiets 
Stiftelse  blev  gjort  til  Gjenstand  for  saa  megen  Kritik,  at  den 
Glæde,  han  havde  af  den  smukke  og  fædrelandskjærlige  An- 
vendelse ,  han  gjorde  af  sine  ved  Flid  og  Sparsommelighed 
erhvervede  Midler ,  ikke  forbitredes  ham  saa  ganske  lidt. 
Hans  Alderdom  var  i  det  hele  taget  ikke  saa  lys  og  lykkelig 
som  hans  Manddoms  Tid.  Han  havde  bestandig  haft  et  svagt 
Legeme,  som  han  kun  havde  holdt  oppe  ved  at  føre  et  saa 
strængt  regelmæssigt  og  tarveligt  Liv,  at  det  paadrog  ham 
Spot  og  ilde  Omtale,  og  den  H3'pochondri ,  der  efterhaanden 
udviklede  sig  hos  ham,  pinte  ham  saa  stærkt  paa  hans  gamle 
Dage,  at  det  er  beundringsværdigt,  at  han  bevarede  sin  Aands 
Friskhed  og  Ligevægt  saa  godt,  som  han  gjorde  det,  lige  til 
det  sidste.  Det  er  en  Selvfølge,  at  han  ikke  ved  sin  Stands 
Forandring  forlod  ,.sine  sædvanlige  Occupationer ,  men  tvært 
imod  som  Proprietarius  og  Baron  cultiverede  Studeringer  fast 
med  større  Iver  end  som  Professor  og  ikke  efter  andres  Ex- 
empel  betjente  sig  af  Friherretitlen  for  at  være  ørkesløs". 
Han  fortsatte  ogsaa  sin  Forfattervirksomhed ,  men  ,.fra  den 
Tid  jeg  er  bleven  baroniseret",  siger  han,  ..kan  regnes  en  ny 
Epoche  udi  mit  Liv  og  Levned ,  skjønt  intet  udi  min  forrige 
og  sædvanlige  Levemaade  er  forandret.  Dette  er  dog  mærke- 
ligt,   at    mine  Gjerninger    og  Skrifter    have    siden    den  Tid   i 

Almindelighed  ikke  befaldet  saa  meget  som  tilforn.  Om  saa- 
dant  rejser  sig  deraf,  at  der  forlanges  mere  Capacité  og  Skrive- 
kunst af  en  Baron  end  af  en  Professor,  eller  om  det  er  en 
Virkning  af  Avind,  skal  jeg  ej  forvist  kunne  sige;  det  er 
alene  vist,  at  mine  Gjerninger  og  Skrifter  mere  ere  blevne 
examinerede  end  tilforn;  hvad  som  var  hvidt,  er  bleven  sort, 
og  hvad  som  var  ret,  er  bleven  knortet.  Mine  Bøger  tabte 
strax  meget  af  sin  sædvanlige  Debit,  og  mine  Skuespil,  som 
tilforn  vare  forestillede  med  stor  Succes,  begyndte  hos  nogle 
at  blive  mer  og  mer  afsmagende  . .  .  Saadant  har  dog 
ikke  kunnet  bevæge  mig  til  at  forlade  mine  forrige  Occupa- 
tioner,  aleneste  at  jeg  sætter  mine  Ord  og  Skrifter  mere  paa 
Skruer  end  tilforn,  saasom  jeg  har  mærket,  at  de  paa  en  Tid 
have  været  nøjere  examinerede".  Der  kan  jo  efter  denne 
temmelig  bitre  Udtalelse  ikke  være  Tvivl  om,  at  der  i  Slut- 
ningen af  hans  Liv  var  foregaaet  et  Omslag  i  Almenhedens 
Stilling  til  ham  og  hans  literære  Virksomhed,  og  at  dette 
virkelig  var  Tilfældet,  fremgaar  ogsaa  umiskj endelig  af  andre 
Omstændig  heder. 

Skjønt  han  udtrykkelig  siger,  at  han  ikke  drister  sig  „at 
tilskrive  saadant  Misundelse  over  sin  Stands  Forandring,  saa 
som  han  har  i  mange  Aar  distingveret  sig  ved  sit  Arbejde 
saa  vel  uden-  som  indenlands  og  endelig  givet  til  Publici 
Nytte  alt,  hvad  han  i  saa  lang  Tid  ved  Arbejde  har  erhvervet, 
men  hellere  andre  ham  ubekj endte  Aarsager",  er  det  dog 
klart,  at  han  i  Virkeligheden  ikke  kan  finde  anden  Grund  til 
den  indtraadte  „Koldsindighed"  end  „Jalousi".  Den  egentlige 
Aarsag  er  imidlertid  vist  nok  træffende  angiven  af  N.  M.  Peter- 
sen ,  naar  han  siger ,  at  „den  rimeligste  Forklaring  af  denne 
Forandring  er  vel  den ,  at  Holberg  som  enhver  Mand ,  der 
lever  længe,  havde  udtømt  sig,  og  Tiden  vilde  have  noget 
nyt,  hvilket  den  ogsaa  med  Begjærlighed  greb  endnu  før  hans 
Død.  (Klopstock  træder  allerede  op  1750).  Holberg  havde 
selv  givet  sin  Samtid   et   saa   overordentligt  Stød  fremad,    at 

den  ny  Generation,  der  stod  paa  hans  og  Forslægtens  Skuldre, 
lod  ham  blive  liggende  paa  hans  Lavrbær  og  løb  selv  videre. 
Der  gives  ingen  utaknemmeligere  Skabninger  end  Lærlinge; 
naar  de  have  suget  ud  af  deres  Lærer  al  den  Saft  og  Kraft, 
der  er  i  ham,  ligesom  en  Edderkop  af  Fluen,  saa  kaste  de 
ham  bort  eller  lade  ham  hænge  som  en  tom  Bælg;  ligesaa 
glemmer  et  Folk  sine  store  ]\Iænd  just  allermest,  naar  det 
har  modtaget  deres  største  Velgjerninger.  Vi  ere  ikke  saa 
ubiUige  og  dvæle  derfor  ligesom  med  en  vis  Ærbødighed  ved 
Holbergs  sidste  Virksomhed ;  det  glæder  os  endog  at  se ,  at 
hans  sidste  Gjerninger  ere  Gjentagelser  af  hans  tidlige  Daad, 
og  at  han  virkelig  var  stor,  fordi  hans  Livs  ]\Iaal  var  ét,  selv 
efter  at  alle  hans  Omgivelser  vare  anderledes".  Et  Vidnes- 
byrd om,  at  han  ikke  længere  paaskjønnedes,  som  han  for- 
tjente, var  det,  at  hverken  Videnskabernes  Selskab  eller  The- 
atret  ved  hans  Død  fandt  sig  foranlediget  til  at  afholde  nogen 
Sørgehøjtidelighed,  noget,  man  ellers  ikke  var  sparsom  med. 
—  Holberg  døde  Natten  mellem  den  27de  og  28de  Januar 
1754  og  ligger  begravet  i  Sorø  Kirke. 


Holberg  havde  som  alt  bemærket  med  hele  sin  omfattende 
Skribentvirksomhed  i  alle  de  forskjellige  Retninger,  hvori  den 
gik,  et  dobbelt  Formaal.  Han  vilde  dels  ved  at  give  „Spe- 
cimina  udi  visse  særlige  Videnskaber,  hvorpaa  vi  tilforn  have 
haft  Mangel",  „bøde  paa  visse  Ting  in  litteris,  som  os  fattedes, 
og  hvis  Mangel  har  været  os  bebrejdet  af  fremmede  Nationer", 
og  dels  vilde  han  „moralisere",  gjøre  sin  Samtid  opmærksom 
paa  dens  Brøst  og  faa  den  til  at  aflægge  dem.  I  begge  Hen- 
seender løste  han  sin  Opgave  i  en  saadan  Grad  og  paa  en 
saadan  Maade ,  at  faa  Forfattere  have  været  saa  meget  for 
deres  Land  som  han  for  sit.     Adskillige  Omraader,  af  hvilke 

nogle  slet  ikke,  andre  kun  paa  en  højst  utilfredsstillende  og 
ufrugtbar  Maade  havde  været  bearbejdede  her  hjemme,  ind- 
drog han  under  den  danske  Literatur  og  underkastede  dem 
en  saadan  Behandling,  at  han  lagde  en  Grund,  paa  hvilken 
der  kunde  bygges  videre,  og  gav  Forbilleder,  der  i  mange 
Henseender  have  været  af  den  største  Betydning  for  hele  den 
senere  Udvikling.  Og  hvad  „Moralen"  angik,  da  har  han,  som 
han  siger,  „nogenledes  fuldført  sit  Forsæt  at  moralisere  paa 
alle  brugelige  Maader,  ved  lystige  Poémata,  ved  Satirer,  ved 
Reflexioner  over  Helte-  og  Heltindebedrifter,  ved  alvorlige 
moralske  Tanker,  ved  fingerede  Rejsebeskrivelser  og  endelig 
ved  sine  Epistler,  saa  at  der  fattes  ikkun  at  udføre  moralske 
Materier  ved  Samtaler,  hvilket  dog  ogsaa  kan  siges  at  være 
sket  ved  Skuespillene,  som  bestaa  udi  Dialoger  og  fast  alle 
ere  moralske".  At  hans  Moraliseren,  d.  v.  s.  hans  direkte  og 
indirekte  Angreb  paa  Tidens  Daarligheder  i  alle  Retninger, 
gjorde  sin  Virkning,  er  en  vel  bekjendt  Sag;  det  Samfund, 
der  var  fremme  ved  hans  Død,  var  i  mange  Henseender  et 
helt  andet  end  det,  han  forefandt  ved  sin  Forfatterbanes  Be- 
gyndelse, og  den  Forandring,  der  var  foregaaet,  skyldtes  for 
en  væsentlig  Del  hans  Skrifters  Virkning,  der  ikke  saa  meget 
beroede  paa,  at  der  i  dem  direkte  pegedes  paa  Fejl  og  Skrø- 
beligheder, som  paa  den  almindelig  folkeopdragende  Karakter, 
der  er  et  af  deres  mest  fremtrædende  Kj endemærker,  paa  den 
Evne,  han  havde  til  at  aabne  Folks  Øjne  og  anspore  dem  til 
at  tænke  i  en  ganske  anden  Grad,  end  de  tidligere  havde 
været  vante  til.  Den  Impuls,  han  ved  sine  Skrifter  gav  sin 
Samtid,  var,  som  alt  antydet,  saa  kraftig,  at  Tiden  allerede 
før  Holbergs  Død  higede  saa  stærkt  videre,  at  den  lod  ham 
bag  sig,  og  i  de  nærmest  følgende  Aartier  tog  Bevægelsen 
en  saadan  Fart  og  fik  en  saadan  Karakter,  at  han,  om  han 
havde  oplevet  det,  utvivlsomt  vilde  have  opbudt  al  sin  Kraft 
for  at  stemme  Strømmen  tilbage,  —  men  fra  ham  var  Stødet 
til  den  udgaaet. 

Hvad  der  gav  Holbergs  Forfattervirksomhed  en  saa  over- 
ordentlig stor  Betydning,  var  ikke  blot  den  Genialitet,  hvor- 
med han  i  og  for  sig  greb  sin  Tids  Tanker,  men  ogsaa  og 
fornemmelig  den  Omstændighed,  at  han  ikke  nøjedes  med  at 
skrive  for  den  lærde  Kreds,  men  henvendte  sig  til  det  store 
Publikum,  som  egentlig  først  ved  ham  fik  Literaturen  opladt 
for  sig,  i  alt  Fald  i  større  Udstrækning.  Han  havde  i  den 
Henseende  store  Forudsætninger ;  hans  klare,  anskuelige  Frem- 
stilling, saa  fuld  af  slaaende  Tanker  og  næsten  altid  spillende 
af  Friskhed  og  Lune ,  kunde  ikke  andet  end  tiltale  Læg  som 
Lærd  —  eller  rettere  maatte  strax  tiltale  Lægfolk  og  efter- 
haanden  ogsaa  faa  Magt  over  de  lærde,  hvor  mange  Ind- 
vendinger disse  end  til  at  begynde  med  havde  imod  et  for 
de  Tider  i  Henseende  til  sin  Art  saa  enestaaende  Forfat- 
terskab. Hans  populære  videnskabelige  Skrifter  trængte 
da  ogsaa  ind  i  alle  Kredse  af  Samfundet  og  bidrog  mægtig 
til  at  vække  aandelig  Sans  og  Interesse  uden  for  den  lærde 
Stand,  som  hidtil  havde  haft  Privilegium  derpaa.  Og  som 
han  virkede  paa  Menigmand  ved  sine  folkelige  videnskabe- 
lige Arbejder,  gjorde  han  det  ogsaa  og  i  endnu  højere 
Grad  ved  sine  Digterværker.  Han  savnede  ganske  vist  Blik 
for  Idealerne  i  deres  Umiddelbarhed,  det  kommer  frem  i 
hans  Produktion,  f.  Ex.  i  de  meget  kølige  Kjærlighedsscener 
i  Komedierne ,  som  det  kommer  frem  i  hans  Smag  —  det 
varede  længe,  før  han  lærte  at  skjønne  paa  Homer,  ligesom 
ogsaa  de  gamle  Sagaer  først  i  Slutningen  af  hans  Liv  blev 
andet  end  Skindlapper  for  ham  — ,  og  hvor  han  som  Digter 
en  enkelt  Gang  g'aar  uden  for  den  komiske  Sfære,  bliver 
han  tør  og  triviel.  jSIen  hvor  han  holder  sig  paa  det  Om- 
raade,  hvor  han  er  hjemme,  naar  han  næsten  altid,  i  alt  Fald 
medens  han  staar  i  sin  Manddoms  Kraft,  et  sjældent  Mester- 
skab, som  ikke  kunde  andet  end  gjøre  sin  Virkning;  hans 
komiske  Kraft  var  saa  stor,  hans  Blik  for  det  skjæve  og 
latterlige  saa  sundt  og  sikkert,  at  han  altid  fik  Latteren,  For- 

dommenes  og  Naragtighedernes  værste  Fjende,  saa  afgjort 
paa  sin  Side,  at  han  langt  sikrere  undergravede  dem  og  der- 
ved banede  Vejen  for  en  sundere  Udvikling,  end  han  vilde  have 
formaaet  ved  at  gaa  umiddelbart  løs  paa  dem.  Der  er  ingen 
Tvivl  om,  at  ingen  Side  af  Holbergs  i  sin  Helhed  i  høj  Grad 
folkeopdragende  literære  Virksomhed  har  virket  stærkere  og 
hurtigere  end  hans  digteriske  Skrifter,  særlig  hans  Komedier, 
der  i  enhver  Henseende   er  Blomsten    af   hans  Forfatterskab. 

Vi  have  allerede  for  Holbergs  Komediers  Vedkommende 
fremhævet  hans  Forhold  til  sine  Forgængere  i  det  øvrige 
Evropa,  hvorledes  han  lærte  af  dem  og  tog  dem  til  Mønstre. 
Hvad  der  gjælder  om  Komedierne  i  denne  Henseende,  gjælder 
ogsaa  om  end  i  ringere  Grad  om  hans  andre  Digterværker  — 
Peder  Paars  har  saaledes  til  Dels  sit  Forbillede  i  Boileaus 
satiriske  Digt  „Le  lutrin" ,  og  Niels  Klim  frembyder  i  sit 
Anlæg  Ligheder  med  Swifts  Gulliver  og  andre  af  de  opdigtede 
Rejsebeskrivelser  fra  ældre  og  nyere  Tid.  Ja,  det  gjælder 
om  hele  hans  Skribentvirksomhed,  ikke  blot  om  den  poetiske 
Side  af  den,  men  bestandig  se  vi  ham,  som  Rahbek  siger,  „paa 
de  mest  originale  Maader  øse  af  de  fremmede,  saa  at  alt, 
hvad  han  tog  fra  dem,  i  bogstavelig  Betydning  fordanskede 
sig  under  hans  Pen.  Dette  gjorde  ham  til  en  sandere  Origi- 
nalskribent, end  om  han  var  gaaet  frem  i  sine  Landsmænds 
Spor,  der  dog  samtidig  fra  først  af  havde  mest  tyske  For- 
gængere til  Vejledning". 

I  de  sidst  anførte  Ord  (af  Nyerup  og-  Rahbeks  Bidrag 
til  den  danske  Digtekunsts  Historie  IV)  er  der  klart  og  træf- 
fende gjort  Rede  for  Karakteren  af  et  af  de  betydningsfuldeste 
Træk  i  hele  Holbergs  Produktion,  hans  Forhold  til  det  øvrige 
Evropas  Literatur.  Den  store  Indflydelse,  han  fik  paa  sin 
wSamtid  og  paa  hele  den  literære  Udvikling,  maa  væsentlig  til- 
skrives den  Omstændighed,  at  han  i  en  ganske  anden  Ud- 
strækning og  langt  dybere  end  nogen  af  sine  Forgængere  lod 

sig  paavirke  af  de  aandelige  Rørelser  i  de  store  Kulturlande, 
at  hans  Aand  var  omfattende  nok  til  at  optage  deres  vigtigste 
Resultater,  og  at  han  formaaede  at  fremstille  dem  paa  en 
saadan  Maade,  at  de  blev  tilgængelige  for  hans  Folk.  Den 
lærde  Tid  var  løbet  ud  i  en  gold  og  tanketom  Viden,  Holberg 
tilførte  sin  Samtid  en  Mangfoldighed  af  Stof,  i  hvilket  Ideerne 
gjærede  og  spirede.  Hans  Gjerning  indskrænkede  sig  ikke 
til  at  rydde  det  gamle  og  daarlige  af  Vejen,  det  var  det 
første  og  umiddelbare  Resultat  af  den,  men  ved  sin  mange- 
sidige og  vækkende  Virksomhed  som  Folkeskribent  lagde 
han  en  Grundvold,  paa  hvilken  en  folkelig  Literatur  kunde 
udvikle  sig  i  Modsætning  til  den  lærde  Literatur,  han  fandt 
for  sig  Hvad  der  væsentlig  gav  denne  Grundvold  dens  Styrke, 
var  dog  den  Omstændighed,  at  der  var  levende  Sammen- 
hæng imellem  den  og  den  almenevropæiske  Kultur,  som  Hol- 
berg havde  tilegnet  sig  i  en  saadan  Grad,  at  han  uden  Over- 
drivelse kan  betegnes  som  en  af  sin  Tids  mest  universelt 
dannede  Mænd,  et  Resultat,  han  vel  at  mærke  ikke  havde 
opnaaet  ved  at  opgive  det  mindste  af  sin  Individualitet.  Til- 
egnelsen af  det  fremmede  var  saa  grundig ,  at  han  bevarede 
saa  vel  sin  Originalitet  som  sin  Nationalitet  fuldstændig  ube- 
skaaret.  Han  udviklede  sin  Personlighed  i  den  fremmede 
Skole  i  fuld  Overensstemmelse  med  dens  Væsen;  derfor  blev 
han  i  Stand  til  at  opdrage  sit  Folk. 

Holbergs  Forfattervirksomhed  er  gjennemgaaende  folkelig, 
tager  ikke  i  Sigte  paa  en  enkelt  Kreds,  men  giver  enhver, 
der  føler  Trang  til  at  faa  sin  Kundskab  beriget  og  sin  aande- 
lige Synskreds  udvidet.  Lejlighed  til  at  tilfredsstille  denne 
Trang  under  hans  Vejledning  —  det  havde  han  ogsaa  lært  i 
Udlandet,  hvor  de  gamle  Skranker  imellem  de  lærde  og  Al- 
menheden allerede  længe  havde  været  i  Færd  med  at  falde, 
før  man  her  hjemme  drømte  om  IMuligheden  af,  at  de  kunde 
fjærnes.  Derfor  er  det  kun  undtagelsesvis,  at  han  benytter 
det  lærde  latinske  Maal;    for    det    meste  betjener  han  sig  af 

Modersmaalet ,  og  han  har  store  Fortjenester  af  dets  Udvik- 
ling. Han  stillede  sig  paa  en  Tid,  da  det  længe  havde  ligget 
udyrket  hen  og  ved  Hove  var  fortrængt  af  Tysken,  som  i 
den  lærde  Literatur  af  Latinen,  den  Opgave  at  „polere"  og 
forbedre  det,  at  bringe  det  til  Ære  og  Værdighed  igjen.  Den 
fulde  Erkjendelse  af,  „at  det  uforskyldt  er  kommet  af  Brug 
paa  store  Steder,  efterdi  det  i  sig  selv  haver  alle  de  Behage- 
ligheder, som  noget  Sprog  kan  bryste  sig  af",  er  vel  udtalt  af 
mange  før  ham,  men  han  er  den  første,  der  for  Alvor  lader 
denne  Erkjendelse  føre  til  Handling,  og  han  anvendte  ikke 
blot  Modersmaalet  til  Behandling  af  mange  Æmner,  som 
Latinen  før  havde  været  selvskreven  til,  men  gjorde  sig  ogsaa 
i  hele  sin  lange  Skribentvirksomhed  megen  Flid  for  at  skrive 
en  saa  „ren  Danske"  som  muligt.  At  han  i  denne  Henseende 
havde  sin  Begrænsning,  er  noget,  enhver,  der  har  læst  noget 
af  ham,  ved.  Hans  Stil  er  meget  blandet  med  fremmede  Ord, 
men  han  savner  ikke  Blik  for,  at  de  bør  ombyttes  med  hjem- 
lige, for  saa  vidt  som  det  kan  ske  paa  en  naturlig  og  pas- 
sende Maade.  Han  gik  langt  fra  saa  vidt  i  denne  Henseende, 
som  det  havde  været  ønskeligt,  men  dette  laa  ganske  simpelt 
i,  at  det  først  og  fremmest  gjaldt  ham  om  at  udtrykke  sig 
saaledes,  at  han  let  og  umiddelbart  kunde  forstaas,  og  det 
danske  Sprog  var  den  Gang  saa  oversaaet  med  fremmede 
Ord,  som  med  en  vis  Ret  kunde  siges  at  være  saaledes  „natu- 
raliserede her  i  Landet,  at  man  nu  om  Stunder  hartad  ikke 
kan  undvære  dem,  uden  man  vil  kalde  nogle  gamle  Ord  fra 
Landflygtighed  igjen,  som  have  været  mere  end  loo  Aar  af 
Moden  og  derudover  ere  blevne  ganske  uforstaaelige".  Som 
en  Hader  af  alt  det,  „som  er  affekteret  og  sat  paa  Stylter", 
stillede  han  sig  i  Opposition  mod  Puristerne,  der  i  en  Hast 
vilde  rense  deres  Sprog  fra  fremmede  Ord,  og  gav  bl.  a.  i  en 
af  sine  Epistler  (den  448de)  en  morsom  Parodi  paa,  hvorledes 
Sproget  vilde  komme  til  at  tage  sig  ud,  hvis  de  fik  deres 
Krig  frem.      Han  siger  vel,  at  han  „intet  Parti  tager  herudi. 

saasom  han  tager  sig  nøje  vare  for  at  indvikle  sig  udi  gram- 
matikalske Krige" ,  men  det  er  ikke  desto  mindre  klart ,  at 
han  theoretisk  er  enig  med  dem,  der  „holde  for,  at  dette 
Arbejde  ikke  blot  er  unyttigt,  men  ogsaa  skadeligt,  eftersom 
det  tjener  til  intet  uden  at  gjøre  et  Sprog  tungt  og  ufor- 
staaeligt" ,  og  i  Praxis  er  han  meget  langt  fra  at  rette  sig 
efter  Sprogrenserne,  Han  indtager  paa  dette  Punkt  ligesom 
i  Henseende  til  Retskrivningen,  som  voldte  Datidens  Forfattere 
endnu  større  Bryderier  end  vore  Dages,  en  Mellemstilling, 
som  ganske  vist  hverken  var  klar  eller  konsekvent.  Det  var 
for  saa  vidt  uheldigt,  som  han  selvfølgelig  ogsaa  paa  disse 
Omraader  fik  megen  Indflydelse,  men  det  kan  vel  holdes  ham, 
hvis  Interesse  helt  og  holdent  var  optagen  af  Indholdet,  til 
Gode ,  at  han  lagde  liden  Vægt  paa  formelle  Spørgsmaal, 
som  han  fra  sit  Standpunkt  maatte  finde  temmelig  ligegyldige, 
saa  meget  mere,  som  han,  bortset  fra  disse  mere  udvortes 
Sider,  behandlede  sit  Sprog  som  en  Mester  og  aabenbart  an- 
vendte megen  Omhu  paa  dets  Form  i  højere  Forstand.  Hans 
Stil  udmærker  sig,  som  Heiberg  siger*),  i  Almindelighed  ved 
Simpelhed  og  Klarhed  og  ved  en  dermed  forbunden  Lethed, 
og  det  er  ikke  nogen  Overdrivelse ,  naar  det  videre  hedder, 
at  vor  hele  Prosa  næsten  er  skabt  af  Holberg  og  selv  i  sin 
nuværende  Form  kun  er  en  ^Modifikation  af  den  holbergske. 
Det  var  simpel  Sandhed,  naar  en  yngre  Samtidig  af  Holberg 
betegnede  ham  som  den,  ,.ved  hvem  det  danske  Sprog  igjen 
paa  Fode  kom",  thi  ingen  har  udviklet  det  mere  end  han, 
ingen  har  bidraget  mere  til  at  bringe  det  til  almindelig  Be- 
vidsthed, hvad  det  var,  og  hvad  det  kunde  blive  til,  og  derved 
banet  Vej  for  en  frugtbar  Anvendelse  og  Udvikling  af  det  i 
alle  Retninger. 

Men  paa  hvor  mange  Punkter  der  kan  peges,  naar  Talen 
er  om  Holbergs  gjennemgribende  Betydning  for  vor  Literatur, 


*)  Udsigt  over  den  danske  skjønne  Literatur,  Pros.  Skr.  III,  S.   114. 

først  og  sidst  beror  den  dog  paa  den  højere  aandelige  Dan- 
nelse, han  aabnede  sit  Folk  Adgang  til  ved  at  gjøre  det  del- 
agtigt i  Evropas  almindelige  Kultur  og  Tankeliv.  Et  Omraade, 
hvor  der  ganske  særlig  trængtes  til  nyt  Liv,  og  hvor  hans 
Virksomhed  blev  i  højeste  Grad  vækkende,  var  det  religiøse, 
som  han  mangfoldige  Gange  kommer  ind  paa  i  sine  Skrifter, 
Troslivet  var  ved  hans  Fremtræden  nedsunken  i  den  fadeste 
Orthodoxi;  under  Kristian  den  sjette  kom  en  ufordragelig, 
værkhellig  Pietisme  i  Højsædet,  og  ved  Siden  af  denne  aand- 
løse  Kristendom  eller  sammenvoxet  med  den  fandtes  den  af- 
sindigste Overtro.  Imod  begge  disse  Sider  af  sin  Tids  aande- 
lige Liv  vendte  Holberg  sig  atter  og  atter,  og  i  begge  Ret- 
ninger hjalp  han  Tiden  mægtig  frem.  Hans  religiøse  Opfat- 
telse var  væsentlig  grundlagt  under  hans  Ophold  i  England 
og  Frankrig  og  næredes  og  udvikledes  ved  hans  stadige  Stu- 
dier af  disse  Landes  religiøse  og  filosofiske  Literatur.  Det 
var  ogsaa  her  nærmest  en  Middelvej,  han  fulgte.  Han  stod  i 
mange  af  sine  Anskuelser  de  engelske  Deister  nær,  lagde 
nærmest  Vægten  paa  Kristendommens  almindelig  moralske 
Indhold,  men  holder  dog  paa  Aabenbaringens  Sandhed  og 
Nødvendighed,  ogsaa  paa  Læren  om  Kristi  Guddommelighed 
og  Treenigheden.  Han  tror  paa  Biblens  Lære  i  Alminde- 
lighed, men  kræver  den  set  i  Naturens  Lys;  han  vil  intet 
tro,  som  strider  imod  de  almindelige  Sanser,  men  paa  den 
anden  Side  intet  antage,  som  svækker  Grundvolden  af 
den  Lærdom,  han  bekjender.  Man  kan  derfor  finde  „Kjætte- 
rier"  nok  hos  ham,  og  fandt  dem  da  ogsaa,  men  „naar  man 
vilde  examinere  hans  Kjætterier,  skulde  man  finde,  at  de 
alene  bestaa  deri,  at  han  ved  alle  Lejligheder  tager  Gud  i 
Forsvar  imod  visse  outrerede  Orthodoxer,  der  heller  ville  op- 
ofre den  hele  Religion  end  vige  en  Fodbred  fra  en  antagen 
Biartikel".  Han  er  langt  fra  at  ville  gjøre  Fornuften  ene- 
raadende,  og  erklærer,  at  „aandelig  aabenbarede  Ting,  som 
gaa   over  Fornuften,    maa    vi    tro,    omendskjønt  vi  dem  ikke 

begribe,  thi  saadanne  Ting  stride  ikke  imod  vore  Sanser,  men 
vise  alene,  at  menneskelig  Fornuft  haver  sine  Grænser",  men 
lige  saa  bestemt  som  han  f.  Ex.  stiller  sig  i  Opposition  til  en 
Retning  som  den  franske  ]\Iaterialisme ,  protesterer  han  imod 
en  blind  Avtoritetstros  Dogmevæsen  og  hævder  Fornuftens 
Ret  overfor  den.  Først  og  sidst  krævede  han  Tolerance  — 
som  han  ,.fradenTid,  han  kom  til  Skjelsalder,  altid  har  anset 
for  en  sand  kristelig  Dyd"  —  og  Frihed  for  den  enkelte  til 
selv  at  afgjøre,  hvad  han  vil  tro,  og  hvad  ikke.  Konfessioner 
kunde  være  meget  gode,  men  de  skulde  ikke  være  paabudne, 
thi  Tvang  fordærver  al  Ting;  „Kjætteri  med  Undersøgelse  er 
at  foretrække  for  Rettroenhed  uden  Undersøgelse."  Nogen 
sammenhængende  Fremstilling  af  sine  religiøse  Anskuelser 
har  Holberg  ikke  givet,  og  det  er  vel  et  Spørgsmaal,  om  de 
Modsigelser,  der  dæmrede  i  dem,  ikke  vilde  være  komne  saa 
stærkt  frem,  i  Fald  han  havde  prøvet  derpaa,  at  han  havde 
maattet  opgive  Forsøget  men  han  bidrog  ved  de  Betragtninger 
over  religiøse  Æmner,  der  lejlighedsvis  komme  frem  paa  saa 
mangfoldige  Punkter  i  hans  Skrifter,  og  som  bestandig  bæres 
af  en  sund  og  praktisk  Betragtning  af  Livet  og  dets  Forhold, 
mægtig  til  at  fremme  Sansen  for  selvstændig  Prøvelse  af  de 
religiøse  Sandheder  og  derved  til  at  vække  aandeligt  Liv. 
Hans  moralske  og  religiøse  Synsmaade  var  i  afgjort  Strid 
med  den,  der  var  gjældende  i  de  Kredse,  der  havde  Magten 
i  det  meste  af  den  Tid,  i  hvilken  hans  Forfattervirksomhed 
falder,  og  han  maatte  derfor  udtrykke  sig  forsigtigere  og 
mere  forbeholdent,  end  han  vist  nok  ellers  vilde  have  gjort; 
ikke  desto  mindre  trængte  han  igjennem,  fordi  han  stod  paa 
Livets  og  Fremskridtets  Side,  og  fordi  han  havde  Evne  til 
at  skaffe  sig  Lyd.  At  den  Bevægelse,  han  vakte,  blev 
stærkere  og  gik  videre,  end  han  havde  tænkt  sig,  have  vi 
alt  antydet,  og  han  havde  sine  Betænkeligheder  derved,  men 
hvor  der  virkelig  er  Liv,   baner  Sandheden  sig  altid  til  sidst 

Vej   igjennem  Vildfarelserne,    og    det    er  Holbergs    udødelige 
Fortjeneste,  at  han  vakte  Liv,  hvor  der  før  næsten  var  Død*), 


Ved  Siden  af  Holberg  blegner  alle  de  samtidige  For- 
fatteres Betydning,  men  der  er  dog  adskillige  af  dem,  som  i 
og  for  sig  er  al  Ære  værd,  og  som  bidrage  deres  til  at  bringe 
Literaturen  videre  i  forskjellige  Retninger.  Den  Tilbagegang 
paa  Videnskabernes  Omraade,  som  i  den  sidste  Halvdel  af 
det  lærde  Tidsrum  traadte  stærkere  og  stærkere  frem,  vedblev 
under  Frederik  den  fjerde,  men  allerede  under  Kristian  den 
sjette  begyndte  der  et  Opsving  til  Trods  for  de  stramme 
Baand,  Pietismen  og  den  strænge  Censur  lagde  paa  al  fri 
Aandsvirksomhed.  Videnskabeligheden  fik  imidlertid  mere  og 
mere  en  anden  Karakter  end  tidligere.  De  lærde  Studier  i 
det  17de  Aarhundredes  pedantiske  Stil  lakkede  det  stærkt  mod 
Enden  med,  Polyhistorien  gik  mere  og  mere  af  Mode,  og 
Modersmaalet  vandt  stadig  mere  Terræn.  Der  stiftedes  lærde 
Selskaber  (det  kgl.  danske  Videnskabernes  Selskab  1742  og 
det  kgl.  danske  Selskab  for  Fædrelandets  Historie  og  Sprog 
1745),  som  ikke  blot  bidrog  væsentlig  til  at  fremme  de  Viden- 
skaber, de  tog  sig  af,  men  ogsaa  ved  at  udgive  deres  Skrifter 
i  Modersmaalet  støttede  dettes  Krav  paa  at  tage  Latinens 
Plads.  Universitetet,  som  ved  Begyndelsen  af  det  attende 
Aarhundrede  var  gaaet  betydelig  tilbage,  og  hvis  Virksomhed 
hæmmedes  ved  Krigen    og    fuldstændig    standsedes  ved  Kjø- 


*)  Foruden  Holbergs  tre  latinske  Breve  maa  som  Kilde  til  hans  Biografi 
nævnes  den  447de  af  hans  Epistler.  —  C.  V.  Smith:  Om  Holbergs  Levnet 
og  populære  Skrifter,  1858.  —  J.  S.  Welhaven:  Om  Ludvig  Holberg, 
saml.  Skr.  VL  —  M.  Hammerich:  Bidrag  til  en  Skildring  af  Holberg 
(Smaaskrifter  H).  —  Hartvig  Lassen:  Holbergs  Karakter  og  Meninger 
(Afhandl,  til  Lithist.  1877).  —  R.  Prutz:  Ludwig  Holberg,  Stuttg.  u. 
Augsb.   1857. 

benhavns  Brand  1728,  blev  bragt  paa  Fode  af  Kristian  den 
sjette,  fik  en  ny  Fundats  og  mange  dygtige  Lærere.  Theo- 
logien  beholdt  naturligvis  under  denne  Konge  Overvægten  i 
en  for  al  friere  videnskabelig  Forskning  meget  uheldig  Grad, 
ligesom  ogsaa  de  latinske  og  akademiske  Øvelser  bleve  ved, 
og  Latinen  endnu  beholdt  Magten.  Men  Tilstanden  var  dog  i 
det  hele  bedre  end  tidligere,  og  under  Frederik  den  femte 
gjordes  der  stadige  Anstrængelser  for  at  bringe  en  friere 
Aand  ind  ved  Højskolen.  Det  var  allerede  før  Holbergs  Død 
klart,  at  der  var  brudt  en  ny  Tid  frem,  men  hvad  den  bar  i 
sit  Skjød,  skulde  dog  først  komme  til  fuld  Udfoldelse  i  det 
følgende  Tidsrum. 

Vende  vi  os  til  de  enkelte  Videnskaber,  ligger  det  nær- 
mest først  at  tage  Theologien  for,  da  det  religiøse  Liv,  i  den 
fra  Tyskland  indtrængte  Pietismes  Form,  spillede  en  saa  frem- 
trædende Rolle  i  en  stor  Del  af  Tidsrummet,  efter  at  det  fra 
Fortiden  arvede  gamle  System  havde  tabt  sin  IMagt  over 
vSindene.  Denne  kirkelige  Retning,  som  søgte  sin  Støtte  og 
Udbredelse  i  Folket,  hvorvel  den  udgik  fra  oven  og  nærmest 
var  af  praktisk  Natur,  var  imidlertid  ikke  egnet  til  at  give 
det  theologiske  Studium  og  den  lærde  theologiske  Literatur 
noget  Opsving.  Det  kom  nu,  naar  man  vilde  frem  i  Kirken, 
ikke  som  før  an  paa,  om  man  var  en  skrap  Theolog,  men 
paa,  om  man  havde  den  rette  „Gudsfrygt",  uden  at  der  just 
saa  lige  spurgtes  om,  hvor  dybt  den  stak.  Pietismen  med 
dens  Værkhellighed  og  Tvang,  med  dens  Protest  imod  al 
Livsglæde,  dens  Vaagen  over,  at  de  ydre  Former  strængt 
overholdtes,  avlede  paa  den  ene  Side  Hykleri,  paa  den  anden 
Trods  og  Vantro;  lærd  Granskning  over  Skriften  havde  den 
ingen  Brug  for,  og  vi  se  derfor  ogsaa  Theologiens  videnskabe- 
lige Behandling  blive  trængt  mere  og  mere  tilbage.  Det  er 
nærmest  kun  Universitetets  Professorer  og  den  højeste  Gejst- 
lighed, der  i  Embeds  ]\Iedfør  udgive  theologiske  Disputatser 
og  Lejlighedsskrifter,  og  adskillige  af  dem  ligesom  ogsaa  de 

enkelte  uden  for  denne  snævre  Kreds,  der  optræde  som  theo- 
logiske  Forfattere,  ere  i  Reglen  mindst  lige  saa  stærkt  op- 
tagne af  andre  videnskabelige  Interesser  af  helt  anden  Art. 
Som  en  karakteristisk  Type  paa  Datidens  Theologer, 
saaledes  som  de  væsentlig  var  flest,  men  fremragende  ved 
sin  Dygtighed,  kan  nævnes  Erik  Ludvigsen  Pontoppidan, 
en  Mand,  som  med  inderlig  Fromhed  forbandt  tør  Forstandig- 
hed, som  paa  sin  Vis  var  grundig  hjemme  i  sit  Fag,  men  i 
sin  literære  Virksomhed  atter  og  atter  søgte  ind  paa  andre 
Omraader,  uden  at  der  er  nogen  fælles  ledende  Tanke,  der 
sammenholder  hans  mangeartede  Produktion.  Han  var  født 
1698  i  Aarhus,  hvor  hans  Fader  var  Stiftsprovst.  Han  kom 
tidlig  ind  paa  den  pietistiske  Retning  og  vedblev  væsentlig 
at  tilhøre  den  indtil  sin  Død,  uden  dog  at  billige  den  strænge 
Tvang,  den  slog  over  i,  saa  snart  den  var  kommen  til  Magten. 
Efter  at  have  været  Præst  paa  Als,  hvor  han  blev  saa  vant 
til  at  bruge  det  tyske  Sprog,  at  det  næsten  blev  hans  andet 
Modersmaal,  blev  han  1734  Slotspræst  paa  Frederiksborg, 
Aaret  efter  Hofpræst  i  Kjøbenhavn  og  1737  extraordinær 
Professor  i  Theologien.  1747  udnævntes  han  til  Biskop  i 
Bergen,  hvor  han  virkede,  til  han  1755  udnævntes  til  Pro- 
kansler  ved  KjøbenhavnsUniversitet,  en  Stilling,  han  beklædte 
til  sin  Død  1764.  Hans  overordentlig  omfattende  Forfatter- 
virksomhed begyndte  allerede,  medens  han  var  Præst  paa  Als, 
hvor  han  havde  adskillige  Religionsstridigheder,  men  allerede 
da  var  han  ved  Siden  deraf  optagen  af  Forarbejder  til  store 
historiske  Værker.  Under  sit  Ophold  i  Kjøbenhavn  udgav 
han  en  Række  dels  kirkelige,  dels  historiske  Skrifter;  af  de 
første  skal  nævnes  hans  bekj  endte  Forklaring  over  Luthers 
Katekismus,  der  længe  anvendtes  som  Skolebog  i  Danmark 
og  har  holdt  sig  som  Grundlag  ved  Religionsundervisningen 
i  Norge  endnu  den  Dag  i  Dag,  samt  hans  store  paa  Tysk 
skrevne  danske  Kirkehistorie  (Annales  ecclesiæ  Danicæ  I — IV, 
1741—52),  der  endnu  er  af  Vigtighed  paa  Grund  af  det  omfattende 

Kildestudium ,  livorpaa  den  hviler.  Af  hans  rent  historiske 
Skrifter  tra  denne  Tid  er  det  omfangsrige  Værk  „Gesta  et 
vestigia  Danorum  extra  Daniam  (I — III,  1740—41)  det  betyde- 
ligste. I  denne  Del  af  hans  Liv  falder  ogsaa  den  voluminøse 
theologiske  Tendensroman  ,.]SIenoza  eller  en  asiatisk  Prins, 
som  rejste  Verden  rundt  og  søgte  kristne ,  men  fandt  lidet 
af  det,  han  søgte"  (3  Dele  1742—43),  tør  og  kjedelig  som 
Roman  betragtet,  et  fuldgyldigt  Vidnesbyrd  om,  at  Poet  var 
dens  Forfatter  ikke,  men  interessant  som  kulturhistorisk  Akt- 
stykke til  Oplysning  om  Tidens  Sæder  og  Tænkemaade.  I 
Norge  kastede  han  sig  ivrig  over  naturvidenskabelige  og 
sproglige  Studier,  der  førte  ham  til  bl.  a.  at  skrive  et  udfør- 
ligt „Forsøg  til  Norges  naturlige  Historie"  (I — II,  1752 — 54) 
og  et  ,,Glossarium  Norvagicum  eller  Samling  af  rare  norske 
Ord"  (1749),  af  hvilke  det  sidst  nævnte  Arbejde  er  særlig 
mærkeligt,  fordi  det  er  udgaaet  fra  den  Tanke,  at  de  mange 
fremmede  Ord ,  hvoraf  det  danske  Sprog  oversvømmedes, 
maatte  kunne  erstattes  ved  Laan  fra  de  norske  Bygdemaal. 
Af  Skrifter  fra  hans  senere  Aar  maa  særlig  fremhæves  de 
vigtige  topografisk -historiske  Værker  „Origines  Havnienses 
eller  Kjøbenhavn  i  sin  oprindelige  Tilstand"  (1760)  og  ,.Den 
danske  Atlas",  en  udførlig  statistisk  -  topografisk  Beskrivelse 
af  Danmark  i  7  Bind,  hvoraf  de  tre  ere  udarbejdede  af  Pon- 
toppidan selv,  de  øvrige  udgivne  efter  hans  Død  paa  Grund- 
lag af  hans  Samlinger  og  andre  Forarbejder.  Det  er  især 
Pontoppidans  historiske  Arbejder,  der  have  givet  ham  et 
Navn  i  Literaturen,  og  de  have  ogsaa  stort  Værd  som  paa- 
lide] ige  Kildeskrifter,  i  hvilke  en  betydelig  Mængde  Stof  er 
samlet  med  Flid  og  ordnet  med  Omhu,  saa  at  de  endnu  i 
vore  Dage  ere  af  Vigtighed,  saa  meget  mere,  som  adskillige 
af  de  Kilder,  han  havde  til  sin  Raadighed,  nu  ere  tabte.  Den 
Side  af  denne  fremragende  Prælats  Skribentvirksomhed,  der 
har  og  havde  mindst  Interesse,  var  i  Virkeligheden  den  theo- 
logiske, om  end  hans  Skrifter  i  denne  Retning  stod  over  det 

meste  af,  hvad  der  ellers  fremkom,  og  et  enkelt  af  dem,  som 
hans  Forklaring  til  Luthers  Katekismus,  fik  en  Del  praktisk 
Betydning  ved  i  lange  Tider  at  anvendes  som  Skolebog*). 

Stod  det  kun  daarlig  til  med  den  egentlige  theologiske 
Literatur,  var  Forholdet  ikke  bedre  med  den  folkelige  Andagts- 
literatur.  Der  var  ingen  Mangel  paa  Skrifter  af  denne  Art, 
saa  vel  originale  som  oversatte,  men  de  er  gjennemgaaende  i 
høj  Grad  smagløse,  navnlig  de  af  Kristi  Blod  dryppende  pie- 
tistiske Traktater,  saa  at  det  næsten  er  ufatteligt,  at  de  have 
kunnet  være  til  Trøst  og  Opbyggelse.  Det  samme  gjælder 
om  de  fleste  af  de  mange  Prædikensamlinger,  der  kom  for 
Lyset.  Som  en  særlig  Undtagelse  fortjener  Hofpræsten,  senere 
Biskop  i  Kristiania,  Peder  Hersleb(i689 — 1757)  at  nævnes. 
Han  var  efter  Samtidens  Vidnesbyrd  en  ualmindelig  veltalende 
Mand,  hvem  „Kongerne  selv  med  Fornøjelse  gav  Frihed  til 
at  prædike  over  den  i  Loven  fastsatte  Tid,  medens  Folkets 
Længsel  efter  at  høre  ham  var  saa  stor,  at  endskjønt  Vagten 
for  Kirkedøren  blev  fordoblet,  naar  han  skulde  prædike,  kunde 
den  dog  næppe  holde  den  tilstrømmende  Mængde  ude".  Om 
hans  trykte  Prædikener  siger  N.  M.  Petersen,  at  „man  endnu 
med  Opbyggelse  kan  læse  flere  af  dem,  ikke  én,  men  mange 
Gange.  Det  er,  som  man  trylledes  tilbage  i  hin  Tid,  naar 
man  i  dem  møder  Ytringer  af  det  samme  Vid  i  dyb  Alvor, 
der  hos  Holberg  aabenbarer  sig  under  den   komiske  Maske". 

Der  er  i  den  betydelige  Forfattervirksomhed,  Pontoppidan 
udfoldede  uden  for  det  theologiske  Omraade ,  noget ,  som 
minder  om  Holbergs  Flid  og  Alsidighed,  uden  at  der  dog  er 
Spor  af  hans  Aand  og  Lune.  En  Mand,  der  i  flere  væsent- 
lige Henseender  kommer  Holberg  langt  nærmere,  og  hvis 
Skrifter  fik  stor  Betydning    for    den   aandelige  Udvikling  her 


*)  Prokantsler  Erik  Pontoppidans  Levnedsbeskrivelse  og  hans  Dagbog  fra  en 
Rejse  i  Norge  1749,  forfattede  af  ham  selv,  udgivne  af  N.  E.  Hofman n 
(Bang),  Odense  1874. 

hjemme  i  det  hele  taget,  er  Frederik  Kristian  Eilschow 
(1725  —  50),  vor  første  filosofiske  Forfatter  af  nogen  Betydning. 
Han  var  kun  atten  Aar  gammel,  da  han  udgav  sit  første 
Skrift,  en  populær  Logik,  og  allerede  et  Par  Aar  efter  var 
han  i  fuld  Færd  med  baade  i  Forelæsninger  og  Skrifter  at 
arbejde  for  at  skaffe  sine  Idéer  Indgang  i  Folket  og  virke 
for  deres  praktiske  Gjennemf øreise,  et  Arbejde,  han  med 
sjælden  Energi  og  Ihærdighed  holdt  ved  med,  til  en  alt  for 
tidlig  Død  bortrev  ham.  Ligesom  Holberg  ivrede  han  for, 
at  Videnskaben  ikke  burde  stænges  for  Folket,  men  ..gaa 
uden  for  Skolernes  og  Akademiernes  sædvanlige  Grænser, 
ud  iblandt  Folk  i  den  vide  Verden  til  almindeligere  Nytte". 
Han  protesterer  derfor  kraftig  imod  Latinens  Anvendelse  som 
lærd  Sprog  og  kræver  Modersmaalet  brugt  overalt;  det  er 
„baade  overflødigt  nok  til  at  lære  alle  fornødne  Videnskaber 
paa,  saa  og  saa  sirligt,  fyndigt  og  veltalende,  at  vi  ej  alene 
saa  godt  som  andre  kan  fremsætte  den  tørre  Sandhed,  men 
endog  udpynte  den  med  alle  de  Sirater,  som  Talekunsten 
udkræver".  Det  vil  ogsaa  hjælpe  godt  til  at  „skille  Avner 
fra  Kornet,  Ting  fra  Ord,  Visdom  fra  Sladder",  naar  det  bliver 
Skik  at  meddele  sine  Lærdomme  paa  et  Sprog,  som  alle  for- 
staa,  thi  det  er  vist,  at  „de  lærde  i  deres  Studerekammer 
bilde  sig  ind  at  vide  mere ,  end  de  virkelig  vide ,  og  først 
mærke  deres  Vildfarelse,  naar  de  skulle  meddele  andre  deres 
Visdom  paa  deres  Modersmaal". 

Som  han  kræver  Folkets  Sprog  anvendt  som  Organ  for 
Videnskaben,  kræver  han  ogsaa  denne  for  Indholdets  Ved- 
kommende behandlet  saaledes,  at  enhver,  der  vil  tænke,  kan 
blive  delagtig  i  den.  Han  bliver  saaledes  ikke  staaende  ved 
en  Fremstilling,  der  kun  til  en  vis  Grad  kan  siges  at  fyldest- 
gjøre  Fordringen  om,  at  Modersmaalet  skal  bruges,  men 
kræver  denne  opfyldt  helt  ud,  idet  han  vil  have  de  fremmede 
videnskabelige  Kunstord  omb3'^ttede  med  danske,  for  saa  vidt 
de  ikke  ere  fuldstændig  uundgaaelige.     Han  viste  selv  Vejen 

i  denne  Henseende  ved  i  stor  Udstrækning  at  gjøre  Brug  af 
selvgjorte  Ord,  af  hvilke  adskillige  ere  dannede  med  en 
sjælden  Følelse  for  Sprogets  Aand  og  for  længst  ere  komne 
i  almindelig  Brug  (f.  Ex.  Omkreds,  Kunstord,  Sandsynlighed 
o.  m.  fi.).  Videnskaben  skal  behandles  saaledes,  at  man  be- 
stræber sig  for  „paa  én  Gang  baade  at  tænke  ret  og  tale 
ret",  og  for  at  tænke  ret  maa  man  altid  have  Filosofien  med, 
thi  „dersom  Filologien  og  de  saakaldte  smukke  Videnskaber 
læres  eller  forhandles  uden  Filosofi,  gjøre  de  Folk  til  Pedanter". 
Filosofien  bliver  altsaa  „den  højere  Grundlære",  en  aldeles 
fornøden  Videnskab  for  alle  Slags  Lærde,  men  saa  forstaas 
der  rigtig  nok  ogsaa  ved  Filosofi  noget  ganske  andet,  end 
man  hidtil  havde  været  vant  til  at  forstaa  derved.  Den  er 
hverken  „en  Krambod  opfyldt  med  mange  Skuffer,  og  hver 
Skuffe  tilproppet  med  adskillige  Ord  og  Gloser ,  som  ikke 
bruges  i  en  borgerlig  Tale,  men  høres  alene  i  Skolerne  og 
de  saakaldte  lærde  Sammenkomster",  eller  „en  Samling  af 
adskillige  Gisninger  og  Meninger,  artige  iblandt  og  til  en 
behagelig  Tidsfordriv  ikke  utjenlige,  men  alligevel  ubevislige", 
eller  „intet  andet  end  en  pralende  Disputerekunst  og  en  Filo- 
sof paa  vor  Fru  Moders  Maal  en  mundkaad  Ordgydere",  den 
er  en  Videnskab,  „som  i  vore  Dage  ej  alene  er  bleven  klar  og 
forstaaelig,  men  endog  overmaade  fornøjelig  ved  Leibnitzens 
og  andres  Skrifter".  Med  andre  Ord,  det  er  den  virkelig  frugt- 
bare filosofiske  Tænkning,  han  kæmper  for,  i  Modsætning  til 
den  golde  Formalisme,  man  hidtil  havde  ladet  sig  nøje  med. 
Sine  Grundsætninger  tro  forfattede  Eilschow  næsten  alle 
sine  filosofiske  Skrifter  i  fuldstændig  populær  Form.  Hans 
Hovedarbejde  er  „Filosofiske  Breve  over  adskillige  nyttige  og 
vigtige  Ting"  (1748).  Ogsaa  Kvindens  Interesse  for  stringent 
Tænkning  søgte  han  at  vække  ved  „Forsøg  til  en  Fruen- 
timmer-Filosofi eller  alvorlige  og  lystige  Samtaler  med  et 
Fruentimmer  om  det,  der  er  nyttigt  og  fornøjeligt  i  alle  Filo- 


Eilschow. 


297 


sofiens  Parter"  (1749).  Ogsaa  Filosofiens  Historie  var  han 
inde  paa;  han  gav  saaledes  en  Levnedsbeskrivelse  af  Pytha- 
goras  i  en  Samling  „Filosofiske,  historiske  og  økonomiske 
Skrifter,  udgivne  af  et  Selskab",  som  han  forfattede  og  ud- 
gav 1746 — 47,  blandt  hvilke  man  desuden  finder  et  Stykke 
„Om  Forsynen".  Hans  religiøse  Standpunkt  kommer  klarest 
frem  i  de  filosofiske  Breve  samt  i  „Tentamen  jurisprudentiæ 
divinæ  et  theologiæ  naturalis  polemicæ"  (1749).  Han  afviser 
ikke  uden  videre  Aabenbaringen ,  siger  endogsaa  et  Steds, 
at  „Fornuft  som  Fornuft,  det  er  Indsigt  i  Sandheders  Sam- 
menhæng, kan  umulig  staa  i  Strid  med  den  evige  ubedrage- 
lige Sandhed,  som  har  givet  os  Fornuften  og  Bibelen",  men 
hældede  dog  nærmest  til  den  Anskuelse ,  at  den  naturlige 
Religion  var  Vejen  til  sand  Gudsdyrkelse ,  og  at  man  maa 
gaa  ud  fra  den  naturlige  Religion  for  at  komme  til  den 
aabenbarede.  Sin  Tids  radikale,  hensynsløse  Fritænkere  gjør 
han  imidlertid  bestemt  Front  imod,  „Jeg  holder  ikke  den 
Formaning  for  unyttig,  om  nogen  vilde  opmuntre  dem  til  at 
blive  sande  Fritænkere  eller  rettænkende  .  .  .  Alt  det,  som  I 
sætte  imod  Guds  Forsyn  og  hans  Dyrkelse,  har  sin  Oprindelse 
af  eders  Lysters  moralske  Trældom.  En  sund  Fornuft  har 
lige  saa  lidt  sagt  eder,  at  Verden  regeres  af  en  Slumpelykke, 
som  at  Kjøbenhavn  er  blevet  bygget  af  en  Hvirvelvind",  Af 
Betydning  med  Hensyn  til  de  filosofiske  og  religiøse  Ansku- 
elser, Eilschow  søgte  at  skaffe  Indgang,  og  som  i  Hovedsagen 
er  dem,  der  forfægtedes  af  den  Leibnitz -Wolffiske  Skole  i 
Tyskland,  er  ogsaa  de  enkelte  Skrifter,  han  oversatte,  nemlig 
Fontenelles  Samtaler  om  flere  end  én  Verden  (1748)  og  Vol- 
taires Zadig  eller  Skæbnen,  en  østerlandsk  Historie  (1750). 
Sine  Tanker  om  Modersmaalets  Anvendelse  har  han  foruden 
paa  mangfoldige  Steder  i  sine  filosofiske  Skrifter  særlig  udvik- 
let i  „Cogitationes  de  scientiis  vernacula  lingua  docendis  cum 
specimine    terminologiæ    vernaculæ.     Disp."  I — II  (1747),    der 

fremkaldte  flere  Modskrifter,  som  Eilschow  svarede  paa  i  et 
lille  Skrift  med  Motto:  „Du  solist  dich  nicht  verbliiffen 
lassen". 

Eilschow  siger  i  en  Tilskrift  til  Holberg,  at  han  var  op- 
muntret af  denne  til  at  træde  i  hans  Fodspor.  Hans  literære 
Virksomhed  gaar  i  Virkeligheden  ogsaa  væsentlig  i  samme 
Retning  som  en  af  Hovedsiderne  i  hans  store  Forbilledes, 
hos  hvem  vi  til  Trods  for  hans  atter  og  atter  udtalte  Ringe- 
agt for  Metafysiken  træffe  et  meget  stærkt  filosofisk  Element. 
Men  medens  Holberg  nærmest  stiller  sig  praktisk  overfor  de 
forskjellige  filosofiske  Problemer,  han  kommer  ind  paa,  og 
derfor  ofte  lader  sig  nøje  med  en  Middelvej,  der  ikke  fører 
til  nogen  virkelig  Løsning,  er  der  hos  Eilschow  en  bestemt 
Bestræbelse  efter  at  underkaste  Spørgsmaalene  en  virkelig 
videnskabelig  og  udtømmende  Behandling,  skjønt  hans  Forsøg 
paa  at  popularisere  jævnlig  lægger  ham  Hindringer  i  Vejen. 
Han  viser  i  denne  Henseende  ud  over  Holberg  og  danner 
Overgangen  imellem  ham  og  den  følgende  Periode.  Hans 
Skrifter  ville  altid  have  stor  Interesse,  ikke  blot  som  Frem- 
bringelser af  et  livligt,  for  filosofisk  Tænkning  særlig  anlagt 
Hoved,  men  ogsaa  fordi  de  i  mange  Retninger  fik  stor  Ind- 
flydelse paa  Sprog-  og  Literaturudviklingens  Gang  og  banede 
Vej  for  en  friere  og  dybere  Tænkning.  Det  er  sjældent,  at 
et  Menneske,  der  bortrives  i  saa  ung  en  Alder,  faar  udrettet 
saa  meget  af  virkelig  Betydning  som  denne  begavede  Yng- 
ling, der  som  sagt  har  Krav  paa  at  betegnes  som  vor  første 
virkelige  Filosof. 

Den  filosofiske  Retning,  som  kommer  umiddelbart  frem 
hos  Eilschow,  og  som  ogsaa  viser  sig  paa  saa  mangfoldige 
Punkter  i  Holbergs  Forfattervirksomhed,  blev  i  høj  Grad 
frugtbringende  for  det  juridiske  Studium,  som  i  Andreas 
Hojer  (1690 — 1739)  fandt  en  Dyrker,  der  betegnes  som  „den 
virkelige  Stifter  af  den  videnskabelige  danske  og  norske  Lov- 

kyndighed",  og  af  hvem  flere  af  den  følgende  Tids  frem- 
ragende Jurister  ere  Disciple.  For  Literaturens  almindelige 
Historie  har  denne  mærkelige  og  højt  begavede  ]\Iand  dog 
nærmest  Interesse  ved  de  historiske  Skrifter,  han  forfattede, 
og  som  ville  blive  omtalte  i  det  følgende. 

Naturvidenskaberne  stod  det  i  det  hele  kun  smaat  til 
med ;  de  berømte  Naturforskere  i  det  1 7de  Aarhundrede  fandt 
ingen  Efterfølgere,  og  Interessen  tabte  sig  efterhaanden,  saa 
meget  mere  som  Kjøbenhavns  Brand  1728  for  en  Tid  gjorde 
Fortsættelsen  af  dette  Studium  saa  godt  som  umulig  ved 
at  lægge  Anatomikammeret  og  flere  andre  her  hen  hørende 
Bygninger  og  Samlinger  i  Aske.  Først  ved  Midten  af  det 
1 8de  Aarhundrede  begyndte  den  atter  at  trives.  Kun  Mathe- 
matikeren  og  Astronomen  Peder  Horrebov  (1679—1764) 
vandt  et  Navn  som  Observator  og  Forfatter.  Han  var  Søn 
af  en  fattig  Fisker  og  kom  først  17  Aar  gammel  til  Stu- 
deringerne. Efter  at  være  bleven  Student  (1703)  kom  han. 
som  allerede  fra  Barndommen  af  med  de  ringe  Midler,  der 
stodj  til  hans  Raadighed,  havde  syslet  med  Alathematik  og 
Astronomi,  i  Huset  hos  Ole  Rømer  som  dennes  Medhjælper. 
Efter  sin  Lærers  og  Mesters  Død  (17 10)  maatte  han  i 
nogle  Aar  kæmpe  med  Nød  og  Fattigdom  —  han  maatte 
tage  imod  en  Huslærerplads  og  fik  senere  efter  Ansøgning 
en  Post  som  Acciseskriver  — ,  idet  han  dog  stadig  fortsatte 
sine  Studier  og  fastholdt  Haabet  om  at  faa  x\nsættelse  ved 
Universitetet.  Endelig,  1714,  gik  dette  Haab  i  Opfyldelse, 
da  han  blev  Professor  i  Astronomi  til  Trods  for  de  mange 
Hindringer,  der  lagdes  ham  i  Vejen  af  Konsistorium.  Den 
videnskabelige  Virksomhed,  han  nu  fik  Ro  og  Lejlighed  til  at 
udfolde,  skaff"ede  ham  snart  Anseelse  baade  ude  og  hjemme. 
Hans  Skrifter,  af  hvilke  ..Basis  astronomiæ"  (1734 — 35)  og 
„Elementa  matheseos"  (1732)  ere  de  vigtigste,  ere  nærmest  en 
videre  Udvikling  af  Idéer,  der  skyldtes  Ole  Rømer.      En  hel 

Del  af  hans  Optegnelser  saa  vel  som  af  hans  Instrumenter 
gik  til  Grunde  i  Branden  1728*). 

Behandlingen  af  Historien,  særlig  af  Fædrelandets  og 
Nordens  gamle  Historie,  tog  i  første  Halvdel  af  forrige  Aar- 
hundrede  et  meget  betydeligt  Opsving.  Om  Holbergs  Virk- 
somhed paa  dette  Omraade  have  vi  talt;  den  gik  nærmest 
ud  paa  at  grundlægge  en  folkelig  Historieskrivning  og  kan 
ikke  skattes  højt  nok,  thi  det  var  beundringsværdigt,  hvad 
han  i  denne  Retning  fik  udrettet  med  de  Forarbejder,  han 
havde  at  bygge  paa.  En  kritisk  Historiegranskning  var  der 
før  hans  Tid  saa  godt  som  aldeles  ikke  Tale  om  hos  os.  Nu 
blev  der  ogsaa  i  den  Henseende  lagt  en  udmærket  Grundvold. 

Først  og  fremmest  maa  nævnes  den  lærde  Islænder  Arne 
Magnussen  (1663  — 1730),  som  rigtig  nok  selv  skrev  saa 
godt  som  intet,  skjønt  faa  var  saa  bevandrede  i  den  gamle 
nordiske  Historie  som  han ,  men  som  ikke  des  mindre  med 
Rette  har  vundet  et  berømt  Navn  for  den  utrættelige  Iver, 
hvormed  han  samlede  Haandskrifter  og  Aktstykker  til  Nordens 
gamle  Historie,  og  for  de  storartede  Resultater,  han  opnaaede 
i  denne  Henseende.  Han  havde  den  bedste  Lejlighed  dertil, 
da  han  blev  sendt  til  Island  som  Medlem  af  en  Kommission, 
der  skulde  ordne  Øens  Matrikelvæsen ,  og  han  benyttede  sit 
Ophold  der  oppe,  som  med  enkelte  Afbrydelser  varede  næsten 
ti  Aar,  til  at  samle  et  helt  Bibliothek  af  Haandskrifter.  Han 
var  udrustet  med  en  kongelig  Skrivelse,  der  befalede  Islæn- 
derne at  overgive  alt,  hvad  de  havde  af  den  Art,  til  ham, 
men  han  nøjedes  ikke  med  i  al  Almindelighed  at  gjøre  dette 
Bud  gjældende,  men  gik  selv  om  fra  Gaard  til  Gaard  for  at 
samle,  hvad  der  fandtes  af  slige  gamle  Sager,  og  det  viste 
sig,  at  der,  til  Trods  for  de  store  Sendinger,  der  i  det  17de 
Aarhundrede    vare    gaaede    baade    til  Danmark    og   Sverige, 


*)  Horrebovs  samlede  Arbejder  ere  udgivne  under  Titlen :  P.  Horrebovii  Opera 
mathematico-physica  I — III,   1740 — 41. 

endnu  var  en  rig  Høst  at  gjøre.  Paa  denne  Maade  fik  han 
tilvejebragt  en  Samling,  der  var  enestaaende  i  Norden,  og 
som  han  stadig  forøgede.  Ulykkeligvis  gik  største  Delen  af 
den  til  Grunde  i  Branden  1728.  Hvad  der  blev  reddet,  og 
hvad  han  endnu  fik  samlet  i  det  Par  Aar,  han  overlevede 
denne  frygtelige  Ulykke,  skjænkede  han  Universitetet.  Den 
Arnæmagnæanske  Samling  udgjør  kun  en  Tredjedel  af,  hvad 
den  var  før  Branden ,  men  den  er  endnu  den  betydeligste  i 
sin  Art,  som  nogen  enkelt  Mand  har  samlet,  og  indeholder 
en  Mængde  uvurderlige  Skatte.  Sin  Formue  skjænkede  han 
ligeledes  til  Universitetet  som  et  Legat  til  Udgivelse  af  Old- 
skrifterne  og  i  det  hele  til  Fremme  for  Oldtidsstudierne. 

Medens  Arne  Magnussen  saaledes  tilvejebragte  et  Materi- 
ale af  den  allerstørste  Betydning  for  fremtidig  historisk  Forsk- 
ning, grundlagde  Gram  og  Langebek  ved  deres  betydnings- 
fulde literære  Virksomhed  den  historiske  Kritik. 

Hans  Gram  (1685 — 1748)  er  i  flere  Henseender  en  af 
sin  Tids  interessanteste  og  betydeligste  Personligheder.  Han 
var  en  Præstesøn  og  havde  af  sin  Fader  faaet  en  saa  grundig 
klassisk  Opdragelse,  at  han  allerede  i  sit  attende  Aar,  da 
han  dimitteredes  til  Universitetet,  satte  Professorerne  i  For- 
bavselse ved  sine  Kundskaber  i  de  gamle  Sprog,  særlig  i 
Græsk.  17 14  blev  han  Professor  i  dette  Sprog,  og  han  vandt 
en  saadan  Berømmelse  for  sin  Kyndighed  i  det  hele  Evropa 
over,  at  han  raadspurgtes  af  de  navnkundigste  Lærde.  En 
anselig  Række  filologiske  Skrifter,  mest  Disputatser,  af  sprog- 
ligt, mythologisk  og  archæologisk  Indhold  betegne  hans  Virk- 
somhed i  denne  Retning.  Det  varede  imidlertid  ikke  længe, 
før  Gram  kom  ind  paa  Studiet  af  Nordens  Historie.  Strax 
efter  sin  Tronbestigelse  gjorde  Kristian  den  sjette  ham  til 
sin  Bibliothekar  og  udnævnte  ham  til  kgl.  Historiograf ,  og 
Aaret  efter  blev  han  Gehejmearkivar.  Han  havde  i  disse 
Stillinger  rig  Lejlighed  til  at  fordybe  sig  i  Kilderne  paa  en 
Maade  og  i  en  Udstrækning,  som  ingen  havde  gjort  det  før, 

Og  der  fulgte  nu  en  meget  omfattende  Produktion  i  historisk 
Retning.  Han  udgav  forskjellige  ældre  Forfatteres  (Niels 
Krags,  Niels  Slanges  og  andres)  Arbejder  med  en  [Mangfol- 
dighed af  lærde  Noter  til  Berigtigelse  og  yderligere  Oplys- 
ning —  hans  Noter  er  undertiden  saa  vidtløftige,  at  de  ikke 
blot  i  kvalitativ,  men  ogsaa  i  kvantitativ  Henseende  blive 
Hovedsagen.  Hans  Udgave  af  Meursius'  Historia  Danica  regnes 
for  det  vigtigste  af  hans  Skrifter.  —  Han  forfattede  derhos  tal- 
rige Afhandlinger,  i  hvilke  han  med  sjælden  Skarpsindighed 
og  paa  Grundlag  af  et  overordentlig  omfattende  Kjendskab  til 
Kilderne  drøfter  en  Mængde  Spørgsmaal  vedrørende  Nordens 
Historie  og  Sprog,  sondrer  imellem  Historie  og  Digtning  som 
ingen  før  ham,  gjendriver  Vildfarelser,  der  i  Aarhundreder 
havde  haft  Kurs  som  Trossætninger,  drager  en  Mængde  nyt 
Stof  frem  og  i  det  hele  taget  viser  den  historiske  Forskning 
den  Vej ,  den  maa  gaa.  Noget  sammenhængende  historisk 
Værk  kom  Gram  ikke  til  at  skrive,  hans  Begrænsning  hen- 
viste ham  naturlig  til  at  fordybe  sig  i  Enkeltheder ;  at  udrede 
dem  var  Maalet  for  hans  Granskning,  i  det  væsentlige  uden 
Hensyn  til,  om  de  var  store  eller  smaa.  Helhedsopfattelsen, 
der  skulde  resultere  af  Enkelthedernes  brogede  Mangfoldig- 
hed, havde  han  ikke  Forudsætninger  til  at  naa,  men  i  at  rydde 
Grunden,  hvorpaa  Bygningen  skulde  staa,  og  lægge  Materi- 
alet til  den  til  Rette  var  han  en  Mester,  og  han  fører  med 
Rette  Tilnavn  af  vor  kritiske  Historieskrivnings  Fader. 

Den  nys  omhandlede  Række  historisk-kritiske  Afhand- 
linger, der  fremkom  i  det  af  Gram  stiftede  Videnskabernes 
Selskabs  Skrifter,  ere  forfattede  paa  Modersmaalet,  men  han 
havde  langt  vanskeligere  ved  at  bruge  dette  end  Latinen. 
Han  tilhører  i  Virkeligheden,  skjønt  hans  Virksomhed  beteg- 
ner et  afgjørende  Fremskridt,  i  mange  Henseender  den  gamle 
I^rdomstid,  hvilket  bl.  a.  ogsaa  viser  sig  i  den  omfattende 
polyhistoriske  Viden,  han  søgte  og  erhvervede  sig  —  der  var 
ikke  ret  mange  Videnskaber,  han  ikke  var  grundig  hjemme  i. 

Men  der  var  i  hans  Liv  og  Forfatterskab  en  bestemt  Udvik- 
ling bort  fra  den  gamle  Tids  Pedanteri  til  større  aandelig  Fri- 
hed, hvilket  bl.  a.  kommer  karakteristisk  frem  i  hans  Forhold 
til  Holberg.  Han  stod  fra  først  af  afgjort  fjendtlig  overfor 
denne;  vi  have  alt  berørt,  at  han  følte  sig  personlig  krænket 
af  et  Sted  i  Peder  Paars ,  fordi  man  antog ,  at  den  „sølvbe- 
slagne  tykke  Homerus" ,  der  omtaltes ,  var  et  Exemplar ,  der 
tilhørte  Gram,  og  han  vedblev  længe  at  se  skjævt  til  Holbergs 
Virksomhed  som  Komedieskriver  og  Folkeskribent.  Han  fik 
imidlertid  efterhaanden  øjnene  op  for.  at  dette  Forfatterskab 
havde  sin  store  Betydning,  og  at  Holberg  var  noget  andet 
end  en  Charlatan.  Det  var  for  en  væsentlig  Del  det  under 
Kristian  den  sjette  florerende  Pietisteri ,  som  han  var  en  af- 
gjort Hader  af,  der  gjorde  ham  mere  klarøjet  overfor  Hol- 
berg og  i  det  hele  mere  frisindet.  Hen  imod  Slutningen-  af 
hans  Liv  stod  han  i  et  venskabeligt  og  fortroligt  Forhold  til 
Holberg,  og  der  falder  Udtalelser  af  ham,  som  vise,  at  han 
har  lært  at  værdsætte  dennes  Skrifter  efter  Fortjeneste  —  i 
alt  Fald  de  poetiske;  Holbergs  historiske  Arbejder,  som  var 
saa  vidt  forskjellige  fra  hans  egne,  har  him  næppe  kunnet 
paaskjønn-e,  og  om  han  end  i  det  hele  er  gaaet  frem  i  Hense- 
ende til  Frisindethed  i  Anskuelser  paa  det  religiøse  og  moral- 
ske Omraade,  har  han  dog  sikkert  heller  ikke  her  kunnet 
holde  Strid  med  Holberg. 

Den  anden  af  dette  Tidsrums  store  Historikere  ,  J  't  k  o  b 
Langebek,  (1710 — 75)  var  ligesom  Gram  en  Præstesøn.  Alle- 
rede fra  Barndommen  af  lagde  han  en  stærkt  fremtrædende 
historisk  Sans  for  Dagen;  den  næredes  ved  Læsning  i  Saxo 
og  andre  gamle  Krøniker.  Efter  at  være  bleven  Student 
lagde  han  sig  paa  egen  Haand  efter  Lslandsk.  Lifter  at  have 
taget  theologisk  Embedsexamen  kom  han  i  Huset  hos  Gram, 
der  skaffede  ham  Ansættelse  ved  det  kongelige  Bibliothek 
og  i  det  hele  tog  sig  af  den  unge  flittige  lærde,  hvis  sprog- 
lige og  historiske  Studier  stadig  antog  et  større  og  større 
Omfang.      Efter   at  (rrams  iMirsøg   paa   at  faa  stiftet  et  Anti- 

kvitetskollegium,  i  hvilket  han  mente  at  kunne  skaffe  sin  unge 
Ven  en  fast  og  sikker  StilUng,  var  strandet,  og  Videnskabernes 
Selskab  var  bleven  stiftet,  uden  at  Langebek  var  bleven  Medlem 
deraf,  oprettede  denne  et  Par  Aars  Tid  efter  (1745)  Selskabet 
for  Fædrelandets  Historie  og  Sprog,  der  Aaret  efter  ligesom 
Videnskabernes  Selskab  blev  „kongeligt".  Som  dets  For- 
mand udgav  han  første  Række  (I — VI)  af  den  for  vor  Historie- 
forskning overordentlig  vigtige  Samling  „Danske  Magazin" 
og  leverede  selv  saa  godt  som  alle  Bidragene  dertil.  Denne 
Virksomhed  førte  ham  meget  snart  ind  i  en  Strid,  hvis  Gang 
og  Afslutning  er  saa  betegnende  for  Tidens  absolutistiske  Præg, 
at  den  fortjener  at  omtales.  Langebek,  der  ligesom  Gram 
først  og  fremmest  var  historisk  Kritiker,  og  naar  han  fandt 
en  Fejl,  ikke  kunde  lade  den  staa,  men  rettede  den  „uden 
Dadel,  men  ogsaa  uden  Komplimenter",  gjorde  i  første  Bind 
af  „Danske  Magazin"  opmærksom  paa  nogle  Fejltagelser  i 
Pontoppidans  store  Kirkehistorie.  Herover  blev  den  ansete 
Professor  saa  forbitret,  at  han  udgav  et  heftigt  Stridsskrift 
imod  Selskabet,  hvilket  fremkaldte  et  Svar  fra  Langebek. 
Dette  var  meget  maadeholdent ,  og  Langebek  havde  den  al- 
mindelige Mening  for  sig,  men  Pontoppidan  tyede  nu  til 
Kongen  og  Dronningen,  og  Enden  blev,  at  „Studiosus"  Lange- 
bek blev  tvungen  til  at  „bekjende,  at  i  visse  af  ham  udgivne 
Anmærkninger  var  Hans  velædle  Højærværdighed,  Hr.  Erik 
Pontoppidan ,  som  baade  er  Professor  Theologiæ  og  kgl. 
Majestæts  Hofprædikant,  paa  en  meget  grov  og  uanstændig 
Maade  angreben,  og  ydmygst  af  bede  den  brugte  meget  grove 
og  fornærmelige  Skrivemaade".  Kongen  var  saa  vred  over  den 
utilbørlige  Insubordination,  han  havde  vist,  at  han  endog  skal 
have  truet  med  Citadellet.  Nogen  Indflydelse  paa  Langebeks 
Stilling  fik  denne  Strid  dog  ikke.  Han  kom  senere  til  at  staa 
paa  en  meget  god  Fod  med  Pontoppidan,  og  ved  Grams  Død 
blev  han  dennes  Efterfølger  som  Gehejmearkivar ,  hvilken 
Stilling  han  beholdt  til  sin  Død. 

„Danske  Magazin"  har  ikke  blot  stor  Betydning  i  historisk 
Henseende  paa  Grund  af  den  Mangfoldighed  af  Stof,  der  frem- 
droges i  det,  og  den  kritiske  Behandling,  det  underkastedes, 
men  frembyder  ogsaa  megen  Interesse  fra  den  sproglige  Side, 
idet  det  viser  os  Langebek  opfyldt  af  levende  Sans  for  Moders- 
maalet,  ivrig  arbejdende  paa  at  raade  Bod  paa  den  Fordær- 
velse, det  i  lange  Tider  havde  været  udsat  for.  Han  havde 
tidligere  udgivet  et  Tidsskrift  paa  Tysk  „Dånische  Bibliothek", 
nærmest  til  Oplysning  for  fremmede,  men  det  danske  Selskabs 
Skrifter,  hedder  det  i  dets  Love,  skulde  være  affattede  paa 
Dansk,  og  det  ,.paa  ren,  sirlig  og  forstandig  Dansk,  og  alle 
fremmede  Ord  og  Talemaader  udelukkes,  undtagen  de,  der 
besynderligen  henhøre  til  visse  Kunster  og  Videnskaber,  som 
baade  forstaas  af  alle  og  enten  aldeles  ikke  eller  ej  uden 
lang  Omsvøb  og  Beskrivelse  kunne  med  lige  Fynd  og  Nethed 
gives  i  det  danske  Sprog".  De  sex  Bind,  Langebek  udgav, 
indeholde  ogsaa  i  denne  Henseende  en  stor  Rigdom  af  ud- 
mærket Stof,  som  senere  er  bleven  udbyttet  af  mangfoldige, 
men  strax  udrettede  Langebek  i  denne  Henseende  lidt  eller 
intet,  dertil  var  Ligegyldigheden  for  stor  og  den  fra  Hoffet 
udgaaende  Indflydelse  i  Retning  af  Landets  og  Sprogets  For- 
tyskning for  overmægtig.  Betegnende  nok  finder  han  sig  i 
sin  Fortale  til  første  Bind  foranlediget  til  næsten  at  gjøre 
Undskyldning,  fordi  han  skriver  paa  Dansk.  „Vi  tro  ikke", 
siger  han,  „at  nogen  dansksindet  vil  lægge  os  til  Last,  at  vi 
skrive  i  Modersmaalet ,  men  meget  mere  maatte  finde  sig 
stødt  over,  om  vi,  der  skrive  i  et  dansk  Land  om  danske 
Ting  til  det  danske  Folks  Nytte,  vilde  bruge  andet  end  det 
danske  Sprog,  der  er  lige  saa  rent  og  skjønt  som  noget  andet 
i  Verden".  De  dansksindede  lagde  ham  det  vel  ikke  til  Last, 
men  var  vist  nok  i  Almindelighed  temmelig  ligegyldige,  enten 
han  brugte  det  ene  eller  det  andet  Sprog",  og  ved  Hove 
syntes  man  ikke  om  det. 

Langebek  kom  lige  saa  lidt  som  Gram  til  at  skrive  noget 


2o6  Holbergs  Tid. 

Større  sammenhængende  Værk,  men  ved  Siden  af  de  mange 
større  og  mindre  Afhandlinger,  hvori  han  nedlagde  Resultaterne 
af  sin  skarpe  kritiske  Forskning,  kom  han  dog  til  for  en  Del 
at  realisere  en  stor  Tanke  og  skjænke  sit  Folk  et  Værk  af 
den  største  Betydning.  Det  er  den  omfattende  Samling  af 
Kildeskrifter  til  Danmarks  Historie,  som  han  begyndte  at 
udgive  1772  under  Titlen  ,.Scriptores  rerum  Danicarum  medii 
ævi".  og  hvis  tre  første  Bind  stamme  umiddelbart  fra  hans 
Haand.  Endnu  skal  nævnes,  at  han  ved  sin  Død  efterlod  sig 
en  overordentlig  rig  Samling  dels  af  Uddrag  af  historiske 
Kilder,  dels  af  paabegyndte  og  næsten  fuldførte  Arbejder  til 
Oplysning  af  Fædrelandets  Historie  og  Sprog,  i  alt  over  tre 
Hundrede  Bind. 

Det  var  Gram  og  Langebek,  der  væsentlig  gav  Holbergs 
Tidsalder  dens  Præg  for  det  historiske  Studiums  Vedkom- 
mende, og  deres  Indflydelse  kom  igjennem  den  historiske 
Skole,  der  dannede  sig  omkring  dem,  til  at  strække  sig  langt 
ned  i  Tiden.  Inden  vi  forlade  dette  Tidsrum ,  maa  vi  dog 
endnu  omtale  et  Par  historiske  Forfattere,  der  ikke  tilhørte 
den  kritiske  Skole,  som  nu  blev  grundlagt,  men  væsentlig 
havde  deres  Forudsætninger  i  den  Synsmaade ,  der  var  den 
herskende  i  den  lærde  Tid.  Navnlig  gjælder  dette  om  den 
ene  af  dem,  Niels  Slange,  som  ogsaa  for  saa  vidt  nærmest 
tilhørte  den  foregaaende  Tidsalder,  som  han  var  født  1657, 
men  han  levede  langt  ind  i  Holbergs  Tid  (han  døde  1737),  og 
hans  Arbejde  saa'  først  Lyset  efter  hans  Død  og  i  en  af  den 
nye  Retning  stærkt  paavirket  Skikkelse.  Han  havde  gjort 
store  Samlinger  til  en  Kristian  den  fjerdes  Historie,  til  hvis 
Udgivelse  Kristian  den  sjette  tilstod  ham  Understøttelse,  imod 
at  Gjennemsynet  overdroges  Gram,  for  at  der  kunde  blive 
taget  tilbørligt  Hensyn  „saa  vel  til  den  historiske  Sandhed 
som  til  Kongens  Hæder".  Den  gamle  Mand  døde,  før  Gram 
var  bleven  færdig  med  det  vidtløftige  Arbejde  kritisk  at  gjen- 
nemgaa  det  store  Materiale,  og,  som  det  foreligger,  er  det  for 


I 


Slange  og  Hojer.  ^qj 

en  stor  Del  Grams  Værk,  om  end  Planen  og  Methoden  er 
Slanges,  Gram  kom  for  øvrigt  ikke  til  at  føre  det  helt  til 
Ende;  det  var  Langebek,  der  lagde  den  sidste  Haand  paa 
det.  Der  er  samlet  en  Mængde  Stof  i  dette  omfangsrige 
Værk  (2  Foliobind),  og  det  ki'itiske  Gjennemsyn,  Gram  har 
underkastet  det,  giver  det  Betydning  som  en  vigtig  historisk 
Kilde,  men  for  den,  der  søger  andet  end  ,.iVar-  og  Dagre- 
gistre", har  det  kun  lidet  Værd.  Holberg  siger  om  det,  at 
det  „er  ikke  nær  saa  stort ,  som  det  synes  at  være ,  og  det 
saa  vel  i  Henseende  til  vidtløftige  Registre  og  Ting,  som  ikke 
interessere  Læseren".  Større  Betydning  som  historisk  For- 
fatter havde  den  før  omtalte  udmærkede  Jurist  Andreas 
Hojer  (i6qo  — 1739).  Hans  første  Arbejde  »Kurzgefasste 
Dånemarkische  Geschichte"  (17 18),  som  han  forfattede  som 
Hovmester  for  at  give  sine  Elever  et  brugbart  Kompendium 
over  Fædrelandets  Historie,  fremkaldte  et  Modskrift  fra  Hol- 
berg, som  under  Pseudonymen  Povel  Rytter  angreb  ham 
skarpt,  fordi  han  i  sin  Fortale  havde  udtalt  sig  nedsættende 
om  de  tidligere  danske  Historieskrivere  og  bl.  a.  ogsaa  havde 
kritiseret  Holbergs  Introduktion  til  de  evropæiske  Rigers 
Historie.  Holberg  stod  ingenlunde  ene  overfor  Hojer  i  denne 
Sag;  der  herskede  en  stærk  og  almindelig  Forbitrelse  baade 
over  Fortalen  og  selve  Bogen,  som  ikke  tog  nær  saa  ærbødig 
paa  Kongerne ,  som  man  var  vant  til.  Der  blev  nedsat  en 
kongelig  Kommission  til  at  bedømme  den,  og  Følgen  blev,  at 
den  blev  beslaglagt  i  adskillige  Aar.  1722  blev  Hojer  ikke 
desto  mindre  kongelig  Historiograf.  Som  saadan  udarbejdede 
han  et  Par  Værker,  „som  i  vor  historiske  Literatur  endnu 
søge  deres  Lige-'  (Werlauff).  Han  fortsatte  nemlig  de  af  hans 
Forgænger  i  Historiograf-Embedet,  L.  H.  Amthor  paabegyndte 
„Jahrbiicher  Friederichs  IV",  der  gaa  til  171 1  og  omfatte 
1 3  Kvartbind ,  som  henligge  i  Haandskrift,  og  som  for  største 
Delen  skyldes  Hojer,  og  gav  i  sit  Skrift  „Konig  Friederichs 
des  vierten  glorwiirdigstes  Leben"  en  mindre  voluminøs  Frem- 

Stilling  af  sin  Tids  Historie.  Det  sidst  nævnte  Arbejde  blev 
udgivet  i82g  af  Kieler-Professoren  Falck  og  „stiller  ved  sin 
Sindighed,  Klarhed,  Upartiskhed,  Lethed  i  at  ordne  og  sam- 
menstille og  sit  passende  Foredrag  Hojers  Navn  blandt  vore 
ypperste  Historieskriveres"  (N.  M.  Petersen). 

Medens  den  mangesidige  Virksomhed,  Holberg  udfoldede 
i  Modersmaalet,  bidrog  væsentlig  til  at  aabne  Samtidens  Øjne 
for  dets  praktiske  Anvendelighed  paa  mangfoldige  Omraader, 
hvorfra  det  tidligere  havde  været  udelukket,  saa  at  det  kom 
mere  og  mere  i  Brug,  jo  længere  Tiden  led,  blev  det  ogsaa 
gjort  til  Gjenstand  for  en  theoretisk  Granskning,  som  ganske 
vist  kun  af  en  enkelt  blev  dreven  paa  en  dybere  gaaende 
Maade  og  med  klart  Syn  for  dets  Natur  og  Love,  men  som 
dog  vidner  om,  at  de  spredte  Bestræbelser,  der  i  Slutningen 
af  den  lærde  Tidsalder  vare  udfoldede  paa  dette  Omraade, 
vare  gaaede  i  Arv  til  den  følgende,  og  at  der  endogsaa  begyndte 
at  røre  sig  et  mere  almindeligt  Liv.  Vi  have  lejlighedsvis  an- 
tydet, at  der  var  en  puristisk  Bevægelse,  som  ganske  vist  af 
mange  dreves  til  Yderligheder,  men  som  fandt  en  virkelig  ud- 
mærket Forkæmper  i  Eilschow.  Ogsaa  Retskrivningen  var  nu 
og  da  Gjenstand  for  Undersøgelse  og  Diskussion.  Frederik 
Rostgaard  (1671  — 1745)  søgte  paa  Grundlag  af  Peder  Syvs 
Samlinger,  hjulpen  af  Langebek  og  andre,  at  tilvejebringe  en 
dansk  Ordbog,  som,  skjønt  den  var  anlagt  efter  en  langt 
mindre  Maalestok  end  Moths,  dog  delte  dennes  Skæbne  ikke 
at  blive  færdig.  Men  alle  disse  Bestræbelser  ere  i  Henseende 
til  virkeligt  Værd  for  intet  at  regne  i  Sammenligning  med, 
hvad  Universitetspedellen,  senere  Klokker  ved  Trinitatis  Kirke, 
Jens  Højsgaard(i698  — 1773)  udrettede  i  Retning  af  Gransk- 
ning af  Modersmaalet.  Hans  Virksomhed  tiltrak  sig  kun  i 
meget  ringe  Grad  hans  Samtids  Opmærksomhed,  men  hvad 
der  kom  frem  paa  dette  Omraade  i  mange  Aar  efter,  skyldes 
i  Virkeligheden  væsentlig  ham,  og  omsider  fremdrog  Rask  ham 
af  den  Forglemmelse,  hvori  han  saa  ufortjent  var  kommen,  og 

hævdede  ham  Pladsen  som  en  af  vore  skarpsindigste  Sprog- 
granskere. Han  begyndte  med  lejlighedsvis  at  tage  Del  i 
Retskrivningsstriden,  men  gik  derfra  over  til  at  behandle  den 
danske  .Sproglæres  forskjellige  Omraader  og  har  givet  udtøm- 
mende Fremstillinger  baade  af  det  danske  Sprogs  Lydlære, 
Formlære  og  Syntax,  overalt  udfoldende  en  Skarpsindiglied 
og  et  Blik  for  Sprogets  Væsen,  som  næsten  er  ubegribeligt, 
naar  man  ser  hen  til  hans  Forudsætninger,  navnlig  til,  at  han 
saa  godt  som  ganske  manglede  Kjendskab  til  Oldsproget.  Han 
kan  som  Følge  deraf  ikke  forklare  alle  Fænomener,  men  hans 
Iagttagelsesevne  og  logiske  Sans  er  saa  skarp  og  hans  Blik 
for  Sammenhængen  imellem  Fænomenerne  saa  sikkert,  at 
hans  Arbejder  var  noget  for  sin  Tid  ligefrem  mærkværdigt 
og  til  alle  Tider  ville  indtage  en  fremragende  Plads  i  vor 
Sproggransknings  Historie  —  hans  Syntax,  der  vel  maa  be- 
tegnes som  hans  Hovedværk  („Methodisk  Forsøg  til  en  fuld- 
stændig dansk  Syntax",  1752)  er  endnu  uden  Sidestykke  i 
vor  Literatur. 


Digtekunsten  frembyder,  bortset  fra  Holberg,  ikke  noget 
lysteligt  Skue  i  første  Halvdel  af  det  attende  Aarhundrede. 
Der  var  langt  fra  Mangel  paa  Poeter,  der  mylrede  af  dem 
som  af  Fluer  i  September,  som  Holberg  siger,  men  deres 
Frembringelser  var  det  kun  daarlig  bevendt  med.  Det  var  i 
det  hele  taget  det  forrige  Aarhundredes  aandløse  og  udtvæ- 
rede Rimerier,  der  fortsattes,  og  det  eneste,  der  kunde  tages 
som  et  Varsel  om  en  bedre  Fremtid,  var  den  Omstændighed, 
at  denne  „Poesi"  gjennemgaaende  blev  slettere  og  slettere, 
mere  og  mere  nærmede  sig  sin  Opløsning.  De  Forsøg,  der  af 
enkelte  (Holberg,  Rostgaard.  Pontoppidan)  gjordes  paa  ved 
Præmier  at  fremkalde  gode  danske  Vers,  hjalp  ikke;  det  var  en 
upoetisk  Tid,  og  de  Krav,  den  stillede  til  Digtekunsten,  kunde 

aldrig  føre  til  andet  end  til  aandløst  Rimsmederi.  Holberg  slog 
igjennem,  fordi  han  var  en  Digter  af  første  Rang,  en  af  dem, 
der  rive  deres  Tid  med ,  enten  den  vil  eller  ej ,  og  fordi  han 
ogsaa  som  Digter  kom  en  Trang  i  Tiden  i  Møde,  som  i  og 
for  sig  ikke  havde  noget  med  Poesien  at  gjøre;  men  se  vi 
bort  fra  ham,  vil  vi  finde,  at  de  Poeter,  man  fortrinsvis  satte 
Pris  paa,  gjennemgaaende  var  saadanne,  som  nu  kun  have 
literaturhistorisk  Interesse,  medens  de  enkelte,  hos  hvem  der 
rørte  sig  noget  frisk  og  ejendommeligt,  i  hvem  Digtningen 
enten  satte  Blomst  eller  nye  Spirer,  gik  deres  Gang  temme- 
lig upaaagtede. 

En  Type  paa  den  af  Datiden  yndede  og  beundrede  Poesi 
med  dens  skruede  Svulst,  dens  Koketteren  med  Sprænglærdom, 
dens  flove  Forsøg  i  Retning  af  det  vittige,  have  vi  i  Kristian 
Frederik  Wadskj  ær  (17 12  — 1779),  som  efter  at  have  skrevet 
en  Uendelighed  af  Vers  omsider  (1752)  blev  Professor  poéseos 
ved  Kjøbenhavns  Universitet  og  Censor  over  de  danske  Digte. 
Han  havde  for  øvrigt  gjennemgaaet  meget,  før  han  naaede 
saa  vidt.  Sexten  Aar  gammel  blev  han  Student  og  lagde  nu, 
skjønt  han  maatte  tjene  sit  Brød  ved  at  undervise.  Grunden 
til  den  mangesidige  Lærdom,  han  i  sine  Digte  viser  sig  i 
Besiddelse  af.  Han  blev  saa  Pontoppidans  Amanuensis  og 
hjalp  ham  med  at  lave  hans  Bøger.  Skjønt  han  allerede  var 
begyndt  at  blive  bekjendt  ved  sine  Vers,  og  skjønt  han  havde 
formaaende  Velyndere,  førte  han  dog  i  nogle  Aar,  efter  at 
han  havde  forladt  Pontoppidan,  et  temmelig  kummerligt  Liv, 
nærmest  ernærende  sig  ved  at  skrive  Lejlighedsvers  paa  Be- 
stilling. Efter  at  have  forfattet  og  til  Dels  indgivet  Ansøgning 
—  naturligvis  paa  Vers  —  om  de  forskjelligste  Embeder,  som 
Tolder,  Sorenskriver  o.  s.  v. ,  blev  han  endelig  paa  Holbergs 
Anbefaling  Professor  i  Historie  i  Sorø.  Her  kunde  han  imid- 
lertid ikke  komme  ud  af  det  med  sine  Foresatte,  saa  Enden 
blev,  at  han  fik  sin  Afsked,  men  efter  i  nogle  Maaneder  atter 
at  have  nydt  et  ufrivilligt  Otium   blev  han  endelig  1752  Pro- 

fessor  ved  Universitetet,  og  nu  var  hans  poetiske  Forfatter- 
skab til  Ende,  idet  han  fra  nu  af  til  sin  Død  udelukkende 
helligede  sig  til  Videnskaberne  og  sine  Embedsforretninger. 
Det  har  næppe  kostet  ham  nogen  synderlig  Overvindelse  at 
slaa  sig  fra  Poesien,  thi  skjønt  han  endnu  af  Worm  (i  Lexicon 
over  lærde  Mænd)  betegnes  som  en  Mand,  der  har  „gjort  sig 
berømmelig  ved  sin  danske  Poesi",  og  skjønt  han  for  saa  vidt 
kunde  siges  at  have  en  vis  poetisk  Begavelse,  som  han  aaben- 
bart  havde  meget  let  ved  at  skrive  Vers,  behøver  man  ikke  at 
læse  meget  af  hans  talløse  Rimerier  for  at  se,  at  noget  egent- 
ligt Kald  til  Digtekunsten  havde  han  ikke.  Men  han  er  ikke 
uden  Interesse  som  en  karakteristisk  Repræsentant  for,  hvad 
der  kan  faa  Navn  af  Poesi  i  en  poesiforladt  Tid*). 


*)  Som  Prøve    paa  "Wadskjærs   Stil    hidsættes  Begyndelsen    af  hans  Ode  i  An- 
ledning; af  Frederik  den  femtes  Salving: 

Skingrer,  I  Sorø  omzinglende  Skove, 
Egen  med  Bøgen  antræde  en  Dans, 
alting  er  muntert  og  lystigt  til  Hove, 
hver  Mand  fornøjet  til  Lands  og  til  Vands. 
Skummer,  I  Sorø  omcirklende  Søer! 
Sjunger,  I  Sorø  udzirende  Møer! 
Hopper,  I  Mure,  I  Marker.  I  Gjærder! 
Hele  Katuren  har  glade  Gebærder. 

Hjorten  med  sine  udgrenede  Takker 
skær'  Kaorioler  i  Lunde  og  Krat, 
bryster  sig,  knejser  og  højt  sig  opnakker. 
ligesom  han  var  en  stor  Potentat. 
Han  med  Hjortinden,  hans  raske  Gemal, 
først  iblandt  Dyrene  aabner  en  Bal, 
Stillitsen  hurtig  for  dennem  opspiller 
med  musikaliske  Toner  og  Triller. 

Ræven  undskylder  sig  for  Menuetter, 
men  slaar  i  Polskdans  sin  Rumpe  i  Traad 
o.  s.  v. 
I  hans  Sørgetanker  over  Kristian  den  sjette  hedder  det: 

Gud  just  paa  denne  Tid  har  Nordens  hulde  Dronning 

velsignet  naadelig  med  Livets  modne  Frugt; 
hvo  ved,  om  ej  maaske  en  stor  og  mægtig  Konning 

Ogsaa  Tøger  Reenberg  (1656 — 1742),  der  „ikke  kunde 
leve  uden  at  rime" ,  havde  i  sin  Tid  og  længe  efter  Ry  for 
at  være  en  stor  Digter  og  vakte  et  ikke  ringe  Røre  ved  sin 
,, Forsamlingen  paa  Parnas" ,  i  hvilken  han  skarpt  kritiserede 
de  samtidige  Poeter,  saa  vel  som  ved  sin  ,.Ars  poetica",  som 
imidlertid  begge  er  temmelig  talentløse  og  meget  vidtløftige 
Rimerier.  Mere  tiltalende  for  vor  Tid  er  hans  mindre  Digte, 
navnlig  det  Par  Drikkeviser,  der  haves  fra  hans  Haand,  og 
hans  Lejlighedsdigte,  der  ikke  ere  uden  Lune.  Men  i  det  hele 
taget  repræsenterer  han  ligesom  Wadskjær  den  fra  det  forrige 
Aarhundrede  arvede  Retning  uden  at  tilføre  den  noget  nyt 
Moment*). 

Det  samme  gjælder  om  Præsten  Jørgen  Sorterup 
(1662 — 1723)  som  Satiriker  og  Lejlighedsdigter,  men  ved  Siden 
af  den  Produktion,  han  udfoldede  som  saadan,  har  han  dog  i 
en  enkelt  Retning  frembragt  noget,  der  staar  højt  over  det 
meste  af,  hvad  der  ellers  fremkom,  og  som  giver  ham  en 
ganske  ejendommelig  Plads  i  Literaturen,  nemlig  hans  „Nye 
Heltesange  om  Frederik  den  fjerdes  Sejrvindinger"  (17 15). 
Sorterup  var  den  sidste  Repræsentant  for  den  nationale  Ret- 
ning, saaledes  som  den  traadte  frem  i  Slutningen  af  det  lærde 
Tidsrum.  Han  var  nøje  knyttet  til  Peder  Syv  og  syslede  lige- 
som denne  med  Sprog-  og  Oldforskning ,  og  hans  Heltesange 
vidne  smukt  om,  at  han  ikke  uden  virkeligt  Udbytte  havde 
fordybet  sig  i  den  gamle  Folkedigtning.  Det  er  lykkedes  ham 
i  disse  af  national  Begejstring  udsprungne  Digte  at  lade  Folke- 
visens Tone  klinge  smukt  og  ejendommelig  igjennem,  som 
oftest  at  nærme  sig  og  nu  og  da  helt  at  ramme  dens  simple 
troskyldige  Stil,  der  danner  en  saa  afgjort  Modsætning  til  den 


i  dette  lille  Hus  og  Slot  er  indelukt? 
(som  i  et  lidet  Slot  Kong  Numa  fordum  boede). 

Hvo  ved,  om  her  er  ej  Oprejsning  for  vor  Sorg? 
Jeg  har  det  faste  Haab,  ja  spaar  og  tør  formode, 

at  Dronninglivet  er  et  lidet  Kristians-Borg. 
'')  Reenbergs  Digte  ere  udgivne  af  T.  R.  Teilmann    1769. 

dels  Opskruede  og  snirklede,  dels  grove  og  gemene  vStil,  man 
ellers  finder  hos  ham  som  hos  næsten  alle  hans  samtidige. 

Som  Satiriker  indtager  Kristian  Falster  (1690—1752) 
en  fremragende  Plads  ved  Siden  af  Holberg.  Han  var  en 
udmærket  Filolog  og  vandt  som  saadan  et  berømt  Navn  ikke 
blot  hos  os,  men  ogsaa  i  Udlandet  ved  sine  lærde  Skrifter,  af 
hvilke  det  betydeligste  er  „Amoenitates  philologicæ"  (1729 — ^2), 
en  Samling  af  Afhandlinger,  i  hvilke  han  dels  behandler 
videnskabelige  Æmner,  dels  anstiller  Betragtninger  over  sin 
Tids  Forhold  i  forskjellige  Retninger.  Han  viser  sig  her  som  en 
Mand,  der  i  Henseende  til  Modenhed  og  aandelig  Overlegen- 
hed ikke  staar  tilbage  for  Holberg,  om  hvem  han,  skjønt  han 
staar  fuldkommen  selvstændig  ved  Siden  af  ham ,  jævnlig 
minder  ved  hele  sin  frie  Opfattelse  og  ved  de  Anskuelser 
han  fremsætter  paa  mange  enkelte  Punkter,  f.  Ex.  i  Henseende 
til  Modersmaalet,  den  golde  Polyhistori ,  i  religiøs  Henseende 
o.  s.  V.  Hans  filologiske  Interesse  førte  ham  tidlig  ind  paa 
at  omplante  latinsk  Digtning  paa  dansk  Grund.  Han  udgav 
saaledes  en  Oversættelse  af  Ovids  Klagebreve  og  af  Juvenals 
fjortende  Satire,  to  Arbejder,  som  vandt  stor  og  fortjent  An- 
erkjendelse  for  deres  rene  og  smukke  Sprog,  hvorhos  navnlig 
Oversættelsen  af  Ovid  udmærker  sig  ved  den  Troskab  og 
Smag,  hvormed  Originalens  Tone  helt  igjennem  er  bevaret. 
Som  selvstændig  poetisk  Forfatter  har  Falster  uden  for  Satiren 
aldeles  ingen  Betydning;  han  hæver  sig  i  sine  mange  Lejlig- 
hedsdigte og  alvorlige  Rimerier  ikke  over  sin  Tid,  men  som 
Satiriker  er  han  ikke  langt  fra  at  være  Holberg  jævnbyrdig. 
vSkjønt  han  ligesom  denne  kom  ind  paa  dette  Omraade  fra 
den  latinske  Literatur  —  Oversættelse  af  Juvenal  danner  for 
ham  som  for  Holberg  Indledningen  til  den  selvstændige  Pro- 
duktion — ,  og  skjønt  det,  som  det  til  Dels  allerede  fremgaar  af 
Titlerne  paa  Falsters  Satirer  (f.  Ex.  „Den  daarlige  udenlandske 
Rejse",  „Den  utidige  Rangsyge"),  hvad  der  da  ogsaa  ligger 
i  Sagens  Natur,  for  en  stor  Del  er  de  samme  Æmner,  de  to 

P'orfattere  behandle,  er  deres  Digtnings  Karakter  dog  væsent- 
lig forskjellig.  Medens  Holberg  nemlig  meget  hurtig  kom 
ind  paa  at  tage  bestemt  Sigte  paa  de  hjemlige  Tilstande,  er 
Falsters  Satirer  holdte  i  en  mere  almindelig  Stil.  I  det  hele 
taget  maa  Falster  med  Hensyn  til  Behandlingsmaaden  af 
Satiren  nærmest  betragtes  som  Kulminationen,  det  klare  og 
fyldige  Udtryk  af,  hvad  der  i  denne  Retning  mere  eller  mindre 
uklart  og  besværlig  rørte  sig  i  Literaturen  i  det  syttende  Aar- 
hundredes  anden  Halvdel,  medens  der  med  Holberg  bryder  noget 
helt  nyt  frem.  Der  er  gjennemgaaende  en  betydelig  Skarp- 
hed og  Bitterhed  i  Falsters  Satirer,  et  mere  ætsende  end 
lattervækkende  og  befriende  Lune.  De  ere  mere  udsprungne 
af  Indignation  end  af  Blik  for  det  komiske.  Det  ligger  i 
Sagens  Natur,  at  han  ikke  helt  undgik  Beskyldning  for  at 
sigte  til  bestemte  Personer,  skjønt  hans  Digtning  i  Virkelig- 
heden ikke  gav  ringeste  Grund  dertil.  Et  Vidnesbyrd  om 
det  Bifald,  hvormed  Falsters  Satirer,  der  er  1 1  i  Tallet,  og 
som  udkom  hver  for  sig  i  Aarene  1720 — 42,  modtoges,  er  de 
mange  Oplag,  flere  af  dem  oplevede  (en  enkelt  7,  flere  5).*) 
Hvor  liden  Sans  der  i  Holbergs  Tidsalder  var  for  ægte 
Poesi,  naar  den  ikke  som  Satiren  eller  den  gudelige  Digtning 
lagde  Beslag  paa  andre  Sider  af  Opmærksomheden  end  dem, 
Poesien  i  og  for  sig  henvender  sig  til,  ses  af  den  Skæbne, 
der  overgik  Ambrosius  Stub  (1705  — 1758),  som  ikke  uden 
G^und  er  bleven  kaldt  Skaberen  af  den  nyere  danske  Lyrik. 
Han  var  Søn  af  en  Landsbyskrædder  paa  Fyen,  blev  i  sit 
tyvende  Aar  Student,  men  naaede  aldrig  videre,  rimeligvis 
fordi  han  manglede  Midler  til  at  fortsætte  Studeringerne.  I 
sin  Ungdom  og  største  Delen  af  sin  Manddomstid  synes  han 
mest  at  have  opholdt  sig  paa  forskjellige  Herregaarde  paa 
Fyen  og  omliggende  øer,  dels  som  „Skriverkarl"  og  dels  som 


*)  Kristian  Falsters  Satirer  ere  udgi\ne  af  Chr.  Thaarup  med  en  Afhandling 
om  Digterens  Levnet  og  Skrifter   1840. 


Stub. 

Huslærer;  sine  sidste  Leveaar  tilbragte  han  i  Ribe  som  pri- 
vat Skolelærer  for  en  Del  ansete  Borgeres  Børn,  og  her  dode 
han  i  den  dybeste  Armod  efter  bestandig  at  have  kæmpet 
med  Nød  og  Modgang,  hvilket  ikke  har  ladet  sig  helt  uden 
Spor  i  hans  Digtning ,  hvorvel  denne  gjennemgaaende  bærer 
Præget  af  at  være  udsprungen  af  en  livsglad  og  frisk  Natur. 
som  der  skulde  Tid  til  at  stække  Vingerne  paa.  Om  hans 
Levned  vides  ikke  synderlig  mere,  end  hvad  her  er  sagt,  et 
betegnende  Vidnesbyrd  om,  hvor  ligegyldig  han  var  sin  Sam- 
tid. De  Viser  og  Sange ,  der  let  og  som  af  sig  selv  strøm- 
mede fra  hans  Læber,  modtoges  vel  med  Bifald  i  de  snævre 
Kredse .  han  levede  i ,  men  nogen  dybere  Interesse  for  dem 
fandtes  ikke,  og  der  er  næppe  nogen  Tvivl  om ,  at  den  Sam- 
ling Digte  af  ham .  vi  have ,  og  som  udkom  tolv  Aar  efter 
hans  Død,  ikke  paa  langt  nær  omfatter  alt,  hvad  han  har 
skrevet.  Og  dog  var  Stub  en  Digter,  som  enhver  Tid,  der 
havde  blot  det  ringeste  Begreb  om  lyrisk  Poesi,  vilde  have 
hilset  med  Glæde,  og  som  i  enhver  Literatur  vilde  indtage 
en  smuk  Plads  —  i  vor  staar  han  som  et  fuldstændigt  Sær- 
syn i  Betragtning  af  den  Tid  og  de  Forhold .  hvorunder  han 
levede.  Han  var  en  ejendommelig,  ægte  poetisk  Natur  med 
en  frisk  og  livfuld  Fantasi  og  udrustet  med  Evne  til,  uagtet 
Sproget  endnu  var  lidet  eller  slet  ikke  opdyrket  i  denne 
Retning,  at  give  sine  Følelser  og  Stemninger  et  simpelt  og 
naturligt  Udtryk.  Man  maa  overfor  Stub  ikke  glemme ,  at 
han  saa  at  sige  er  den  første  danske  Digter,  som  uden  for 
den  gudelige  Digtnings  Omraade  forsøger  at  synge  frit  fra 
Hjærtet.  Fastholder  man  det,  vil  man,  til  Trods  for  det  for- 
ældede Sprog,  paa  mange  Punkter  overraskes  af,  hvor  langt 
han  er  naaet.  Den  lille  Samling,  vi  have  fra  hans  Haand, 
indeholder  adskillige  Digte,  der,  naar  de  ses  fra  det  Syns- 
punkt, hvorfra  de  maa  og  bør  ses,  fortjene  at  kaldes  sande 
Perler,  og  igjennem  dem  alle  banker  der  et  varmt  og  ædelt 
Digterhjærte.      Den  Dom,    der   blev  fældet  over  Stubs  Digte 

strax  ved  deres  Udgivelse  1771,  at  de  var  „Fostre  af  det 
sindrigste  poetiske  Geni ,  som  Naturen  selv  havde  dannet  til 
Poesien,  og  hvis  høje  Gejst  skulde  maaske  have  ytret  sig  i 
en  langt  højere  og  ædlere  Tone  og-  udbredt  sig  langt  videre 
til  Fædrelandets  udødelige  Ære,  dersom  ikke  menneskelige 
Vilkaar  og  Omstændigheder  havde  indskrænket  dette  Geni 
alt  for  meget  og  til  visse  Timers  Munterhed",  gjælder  endnu 
i  alt  væsentligt,  fraregnet  det  superlativiske  i  Udtrykkene,  som 
maa  skrives  paa  den  Tids  Regning,  i  hvilken  den  fremkom*). 
Den  Karakteristik  af  Stubs  Digtning,  der  indeholdes  i 
det  nys  anførte  Citat,  er  for  øvrigt  langt  fra  udtømmende,  for 
saa  vidt  som  den  kun  omtaler  hans  Digte  som  Udtryk  for  og 
Bærere  af  ..visse  Timers  Munterhed".  En  frisk  og  frejdig  Glæde 
over  Livet  og  et  aabent  Blik  for  dets  Herlighed  er  ganske  vist 
Grundtonen  i  Stubs  Sang  og  det,  der  giver  den  dens  ejen- 
dommehge  Ynde,  og  den  kan  ogsaa  godt  bryde  ud  i  Form 
af  en  lystig  Drikkevise,  men  den  er  saa  langt  fra  blottet  for 
Alvor,  at  det  religiøse  Element  endogsaa  maa  siges  at  ind- 
tage en  meget  fremragende  Plads  i  den  og  jævnlig  bryder 
frem  af  de  Naturstemninger,  der  drive  ham  til  at  synge,  og 
endogsaa  har  affødt  en  hel  Række  „gudelige  Arier",  af  hvilke 
vel  kun  de  færreste  ligefrem  kan  betegnes  som  Salmer,  men 
som,  skjønt  de  gjennemgaaende  langt  fra  høre  til  det  bedste, 
Stub  har  skrevet,  dog  give  ham  en  fremragende  Plads  blandt 
Datidens  religiøse  Digtere.  Dette  vil  i  og  for  sig  ikke  sige 
stort,  thi  skjønt  der  var  mange  af  dem,  er  der  kun  en  eneste 
af  virkelig  Betydning  for  vor  Salmedigtnings  Udvikling,  nemlig 
Hans  Adolf  Brorson.  Se  vi  bort  fra  ham  og  fra  enkelte 
vellykkede  (f.  Ex.  „Hvo  ikkun  lader  Herren  raade"  og  andre, 
der  stamme  fra  Frederik  Rostgaards  Haand)  iblandt  den 
Hærskare  af  tyske  Salmer,  der  kom  frem  i  mer  eller  mindre 
smagløse  Oversættelser,    er   det  meste   af,    hvad  Tiden  frem- 

*)  Samlede  Digte  af  Ambrosius  Stub.     5.  Udgave  ved  Fr,  Barfod.     1879. 

bragte,  uden  alt  poetisk  Værd  og  i  høj  Grad  frastødende  for 
vor  relig-iøse  Sans.  King-o  var  næsten  fuldstændig  glemt,  og  i 
Stedet  for  hans  løftende ,  festlige  Lovsang  høre  vi  kun  de 
tunge,  uhyggelige  wSuk,  Pietismen  afpressede  Sjælene.  Det 
hele  er  ,. rimet  Jammer  og  jammerlige  Rim". 

Højt  over  al  denne  Elendighed  hæver  kun  Brorson  sig, 
og  helt  har  hans  Salmedigtning  endda  ikke  undgaaet  Mærker 
af  Tiden ,  der  vanhelde  den  saa  meget  mere,  som  de  træde 
dobbelt  stærkt  frem  i  Modsætning  til  den  store  Skjønhed, 
denne  ualmindelig  rigt  begavede  Lyriker  jævnlig  naar.  Hans 
Adolf  Brorson  blev  født  den  20de  Juni  1694  i  Sønderjylland 
i  Randrup  imellem  Ribe  og  Tønder,  hvor  hans  Fader  var 
Præst.  28  Aar  gammel  blev  han  Præst  i  sin  Fødeby,  hvorfra 
han  otte  Aar  efter  forflyttedes  til  Tønder.  1737  blev  han 
Stiftsprovst  i  Ribe  og  1741  Biskop  over  Ribe  Stift,  et  Em- 
bede, Kristian  den  sjette  efter  et  Sagn  i  hans  Slægt  skal 
have  givet  ham  som  Løn  for  Salmen  „Op  al  den  Ting,  som 
Gud  har  gjort".  Her  virkede  han  som  en  nidkjær  og  dygtig 
Embedsmand  til  sin  Død  1764.  Brorson  maatte  hele  sit  Liv 
igjennem,  kæmpe  med  mangehaande  Sox-ger,  ikke  mindst  med 
Sorger  for  Udkommet  til  sig  og  sin  talrige  Familie;  vi  have 
hans  eget  Vidnesbyrd,  strax  efter  at  han  var  bleven  Biskop, 
for,  at  han  „formedelst  de  mange  Trængsler,  som  han  i  mange 
Aar  og  indtil  Dato  havde  været  hjemsøgt  med,  havde  endog 
ved  den  allersparsommeligste  Levemaade  ej  kunnet  til  denne 
Stund  bringe  det  videre  end  at  sidde  i  beknyttede  og  trykte 
Omstændigheder",  og  af  de  tunge  Slag,  der  ramte  ham,  skal 
her  kun  nævnes,  at  han  i  Løbet  af  kort  Tid  mistede  sin  første 
Hustru  og  ti  Børn.  Dette  bidrog  selvfølgelig  til  at  forøge 
hans  naturlige  Hang  til  tungsindig  Grublen,  som  kun  hans 
inderlige  Fromhed  og  faste  Tro  kunde  holde  ham  oppe  over. 
En  væsentlig  Trøst  og  Opmuntring  under  sine  ofte  store  Sinds- 
og  Legems  Lidelser  fandt  han  i  sin  Salmedigtning,  som  han  alle- 
rede kom  ind  paa,  medefis  han  var  Præst  i  Randrup,  og  som 

han  fortsatte  til  det  sidste.  Han  begyndte  med  at  oversætte 
tyske  Salmer,  men  det  varede  ikke  længe,  før  han  gik  over 
til  original  Produktion,  og  skjønt  en  meget  stor  Del  af  hans 
Salmer  og  aandelige  Digte  —  hen  ved  to  Hundrede  —  ere 
Oversættelser,  og  der  blandt  disse  findes  meget  smukke  Ting, 
staar  hans  originale  Produktion  dog  ulige  højere.  Hans  Sal- 
mer udkom  i  to  Samlinger,  „Troens  rare  Klenodie"  1739  og 
„Svanesang",  udgiven  efter  hans  Død  (1765). 

Hvad  der  først  og  fremmest  bidrog  til  at  gjøre  Brorsons 
Salmer  saa  yndede  som  ingen  andens  i  den  Tid,  i  hvilken 
de  fremkom,  og  bestandig  vil  give  dem  en  høj  Plads  i  vor 
Kirkesang,  er  den  inderlige  Fromhed,  der  gjennemstrømmer 
dem,  og  som  for  det  meste  giver  sig  Udtryk  i  en  ejendom- 
melig, blid  vemodig  Tone.  Han  tilhører  afgjort  den  pietistiske 
Retning,  og  dette  kan  undertiden  give  hans  Digtning  et  saa 
polemisk  Præg,  at  den  tilsigtede  Virkning,  at  opbygge  og 
tale  til  Hjærtet,  forfejles,  men  i  Reglen  er  den  varme  men- 
neskelige Følelse  saa  frisk  og  levende  til  Stede  i  dem  og 
kommer  saa  fuldtoiiende  frem,  at  de  gribe  dybt  og  inderlig. 
Brorson  har  ikke  Kingos  store  Syner,  og  der  er  mindre  Malm 
i  hans  Røst,  men  han  staar  ikke  desto  mindre  i  sine  bedste 
Salmer  paa  Højde  med  Sjungekorets  Digter,  thi  den  smel- 
tende Lyrik,  han  i  dem  raader  over,  er  af  ikke  ringere  Virk- 
ning end  Kingos  imponerende  Orgelklang.  Den  pietistiske 
Retning  medførte  en  Fristelse  til  paa  aandelige  Ting  at  an- 
vende Billeder,  der  støde  os  ved  deres  krasse  Sanselighed,  og 
det  kan  ikke  nægtes,  at  Brorson  ikke  sjælden  giver  efter  for 
den,  men  paa  den  anden  Side  formaar  han  ofte  at  give  Stem- 
ningen det  fyldigste  og  klareste  Udtryk  i  Billeder  af  vid- 
underlig Skjønhed  og  gribende  Virkning*),  og  han  hæver  sig 


*)  F.  Ex.  i  det  berømte  Vers: 

Gik  alle  Konger  frem  paa  Rad 
i  deres  Magt  og  Vælde, 
de  mægted  ej  det  mindste  Blad 
at  sætte  paa  en  Nælde. 

jævnlig  til  en  lyrisk  Flugt,  som  faa  af  vore  Digtere  have 
naaet,  om  han  end  ganske  vist  sjælden  formaar  at  holde  sig 
ret  længe  i  de  Højder,  han  svinger  sig  op  til,  og  ofte  plud- 
selig fra  dem  synker  dybt  ned  i  det  platte  og  trivielle.  Et 
Element,  der  giver  Brorsons  aandelige  Digtning  en  ejendom- 
melig Kolorit,  er  den  folkelige  Karakter,  der  gjennemgaaende 
udmærker  den,  og  som  ikke  blot  kommer  frem  i  den  stadige 
Brug  af  det  hjemlige  og  for  alle  vel  kjendte  som  Grund- 
lag og  Udgangspunkt  for  hans  Besyngelse  af  det  højeste  og 
helligste,  men  ogsaa  i  den  Tilknytning  til  den  gamle  natio- 
nale Digtning,  gudelig  saa  vel  som  verdslig,  der  paa  saa 
mange  Punkter  kommer  frem  hos  ham.  „Vi  høre  igjennem 
ham  baade  „Dagvisen''  og  den  gamle  Folke-  og  Kæmpevise 
og  H,  Chr.  Sthen,  samt  hvem  der  ellers  gik  i  disse  Spor,  lige- 
som med  gjenfødt  Tunge",  hedder  det  i  Rudelbachs  „Om 
Salmeliteraturen" ,  „medens  Kingo  maaske  langt  klarere  ud- 
trykte en  Fortsættelse  af  den  danske  Reformations  Salme- 
sang i  Ordets  snævreste  Betydning.  Det  danske  Folk  har 
ogsaa  meget  godt  forstaaet  dette;  thi  skjønt  Kingo  ingen- 
lunde vragedes,  skjønt  mange  af  hans  Salmer  bleve  beundrede 
Yndlingstoner ,  skjønt  hans  Salmebog  holdt  sin  Fane  oprejst 
under  meget  ugunstige  Omstændigheder  lige  til  vore  Dage, 
saa  blev  dog  fortrinsvis  Brorson  den  egentlige  Folke-Forsanger, 
og  ligesom  han  sang  sig  ind  i  Folkets  Hjærte,  saaledes  lagde 
dette  hans  Toner  fremfor  alle  paa  sin  Tunge"  *). 


Holbergs  Tidsalder  var  en  Overgangstid  af  den  største 
Betydning  for  Aandslivets  Udvikling  i  Danmark.  Det  syt- 
tende Aarhundrede  endte  væsentlig  i  aandelig  Forsumpning 
og  Død,  ved  Midten  af  det  attende  var  der  Liv  og  Røre  paa 


*')  H.  A.Brorsons  Salmer  og  aandelige  Sange  udgivne  af  P.  A.  Arla  ud,   1867. 

alle  Punkter,  ganske  vist  et  Liv,  som  i  mange  Henseender 
var  baade  ubehjælpsomt  og  uvornt,  som  først  skulde  skeje 
stærkt  ud  og"  gaa  en  alvorlig  Skole  igjennem,  før  det  artede 
sig  og  blev  til  noget  ordentligt,  men  dog  et  Liv,  der  bar 
rige  Spirer  i  sig.  Det  er  først  og  sidst  Holberg,  Tanken 
vender  tilbage  til  som  den,  der  vakte  det  og  var  dets  egent- 
lige Bærer.  Han  staar  for  saa  vidt  ene,  som  han  ikke  danner 
nogen  Skole ,  dertil  er  hans  Virksomheds  Karakter  for  nega- 
tiv —  han  fandt  ganske  vist  enkelte  Efterlignere,  men  ingen 
af  dem  har  nogen  Selvstændighed,  der  kunde  give  dem  Be- 
tydning—,  men  hvor  væsentlig  ene  han  end  staar  med  sit  store 
Geni  som  komisk  Digter,  og  hvor  højt  han  end  rager  op  over 
sin  Samtid,  maa  det  ikke  overses,  at  der  ogsaa  uden  for  ham 
rørte  sig  Kræfter  i  Tiden ,  der  om  end  ad  andre  Veje  dog 
førte  den  frem  i  samme  Retning  som  han  og  ikke  blot  bares 
frem  af  ham,  men  ogsaa  hjalp  til  at  støtte  ham.  Ingen  i 
hans  Tid  har  som  han  ryddet  Grunden  til  den  nye  Tid,  der 
skulde  komme,  og  ingen  har  rejst  nogen  stoltere  Bygning 
paa  den;  men  der  blev  dog  af  de  ganske  vist  ikke  mange, 
vi  have  dvælet  ved,  og  som  fortjene  at  nævnes  ved  Siden  af 
ham,  udrettet  adskilligt,  som  ikke  blot  i  og  for  sig  er  al  Ære 
værd,  men  som  i  Modsætning  til,  hvad  der  var  det  sædvan- 
lige i  den  nærmest  foregaaende  Tid,  bærer  Livets  og  Frem- 
skridtets Stempel.  Mænd  som  Gram  og  Langebek,  som  Hojer 
og  Eilschow,  som  Falster  og  Stub,  som  Højsgaard  og  til  Dels 
Pontoppidan,  for  ikke  at  tale  om  Brorson,  ville  til  alle  Tider 
indtage  en  fremragende  Plads  i  vort  Aandslivs  Historie  og 
deltoge  hver  i  sin  Retning  med  Ære  i  Arbejdet  med  at 
grundlægge  en  ny  Æra,  der  var  himmelvidt  forskjellig  fra 
den,  der  gik  forud  for  deres  Tid. 

Det  væsentligste  Udbytte  af  den  Holbergske  Tidsalders 
Arbejde  var,  at  man  ved  den  befrugtende  Berøring  med  det 
aandelige  Liv,  der  rørte  sig  i  det  øvrige  Evropa,  blev  vakt  til 
selvstændig  Tænkning,  at  Modersmaalets  Ret  overfor  Latinen 


Slutning.  32 1 

blev  anerkjendt  i  et  Omfang  som  ingen  Sinde  tidligere,  og  at 
som  Følge  deraf  jSIenigmand  i  langt  højere  Grad  end  før  — 
bortset  fra  den  af  de  religiøse  Rørelser  næsten  helt  optagne 
Reformationstid  —  kom  til  at  tage  Del  i  det  aandelige  Liv. 
Vi  se  da  ogsaa  inden  for  det  omhandlede  Tidsrum  Litera- 
turen  i  Modersmaalet  brede  sig  i  stadig  stigende  Grad  og 
over  flere  og  flere  Omraader,  og  hen  imod  dets  Slutning 
træffe  vi  som  Vidnesbyrd  om,  hvorledes  .Sansen  for  Læsning 
var  steget,  et  Par  nye  literære  Fænomener,  den  moderne 
Roman  og  Tidsskriftliteraturen .  af  hvilke  i  det  mindste  det 
sidst  nævnte  skulde  faa  en  meget  stor  Betydning  for  hele 
Udviklingen. 

Begge  disse  Arter  af  Literaturfrembringelser  skylde  hos 
os  Impulser  fra  Udlandet  deres  Tilblivelse.  Mest  direkte 
gjælder  dette  om  Romanerne,  der  længe  udelukkende' vare 
Oversættelser.  De  gamle  Ridderromaner  og  Folkebøger  faldt 
ikke  længere  i  Tidens  Smag ;  de  dannede  spottede  over  disse 
Finkeriddere,  Hr.  Peder  med  Sølvnøglen  og  den  skjønne  Magde- 
lone  o.  s.  V.  —  de  maa  saaledes  holde  for  baade  hos  Hol- 
berg og  Eilschow  — ,  og  disse  romantiske  Frembringelser  af 
en  længst  forsvunden  Tid,  der  stod  paa  et  helt  andet  Stade, 
sank  ned  til  at  blive  Læsning  udelukkende  for  Almuen,  medens 
franske  og  engelske  Romaner  træde  i  deres  Sted  i  Samfundets 
øvre  Lag.  Allerede  i  forrige  Periode  var,  som  vi  have  set, 
d'Urfés  Astræa  bleven  indført  i  den  danske  Literatur  af 
vSøren  Terkelsen ,  men  denne  Bog  stod  længe  saa  godt  som 
fuldstændig  ene;  først  noget  ind  i  den  holbergske  Tidsalder 
begyndte  den  stadig  stigende  Læselyst  i  større  Udstrækning 
at  fremkalde  Oversættelser  af  Datidens  Underholdningsliteratur. 
Disse  fremmede  Romaner,  af  hvilke  kun  ganske  enkelte  som 
Fenelons  „Stats-Roman"  Telemaque  (oversat  1727)  nu  have 
mere  end  blot  -  literærhistorisk  Værd ,  slog  stærkt  an;  Smagen 
for    dem    holdt    sig  hele  det  attende  Aarhundrede    igjennem, 

Og  der  tilførtes  derfor  Literaturen  en  stor  Mængde  af  mer 
eller  mindre  forskruede  Romaner,  for  største  Delen  i  tarve- 
lige Oversættelser*).  vSom  de  mest  yndede  maa  fremhæves 
Robinsonaderne  og  de  engelske  moralske  Romaner  for  hvilke 
Richardsons  Pamela  kan  betragtes  som  Type,  Defoes  For- 
tælling om  den  skotske  Matros  Alexander  Selkirk  udkom  paa 
Engelsk  1719;  den  blev  først  oversat  paa  Dansk  1745,  men 
allerede  tidligere  havde  Efterligninger  af  Defoes  berømte 
Værk  fundet  Indgang  i  vor  Literatur  (,.Den  bayerske  Robin- 
son" er  saaledes  oversat  1729,  „Den  svenske  Robinson",  1743 
o.  s.  V.),  og  det  efterfulgtes  af  andre,  som  „Den  tyrkiske  Ro- 
binson", der  1750  udkom  i  tredje  Oplag  med  en  Fortale  af 
Eilschow,  og  noget  senere  (1761 — 65)  den  navnkundige  Roman 
om  Albertus  Julius  og  Øen  Klippeborg.  Ogsaa  Richardsons 
„Pamela  eller  den  belønnede  Dyd",  der  oversattes  1743 — 46 
affødte  en  meget  rig  Literatur  af  moralske  Romaner,  som  til 
Trods  for,  at  der  ikke  manglede  advarende  .Stemmer,  som  bl. 
a,  hævdede,  at  „Karaktererne  i  dem  gemenligen  ere  saa  ou- 
trerede, at  de  passe  sig  hellere  paa  Engle  end  paa  Mennesker, 
og  al  Ting  er  saa  quintessentieret  og  saa  abstrakt,  at  Læ- 
seren i  Stedet  for  bon  s  en  s  erhverver  en  urimelig  Affek- 
tation", gjorde  en  meget  betydelig  Lykke,  hvad  der  i  og  for 
sig  ikke  er  saa  forunderligt,  naar  man  ser  dem  i  Belysning 
af  Datidens  alvorlige  Poesi ,  der  i  det  hele  taget  ikke  giver 
dem  noget  efter  i  Opskruethed  og  Svulst. 

Tidsskriftliteraturen ,  som  ogsaa  kom  frem  i  Slutningen 
af  Holbergs  Tidsalder  og  hurtig  bredte  sig,  tog  det  bekjendte 
engelske  populært  moraliserende  Tidsskrift  „The  spectator" 
til  Forbillede  og  indskrænkede  sig,  bortset  fra  et  Par  ganske 
betydningsløse  originale  Tidsskrifter,    i  Begyndelsen    til  lige- 


*)  Som  en  for  sin  Tid  dygtig  Oversætter  fortjener  at  nævnes  Bart  hold  Johan 
Lodde  (1706 — 88)  som  bl.  a.  oversatte  Richardsons  Pamela. 

frem  Oversættelse  af  det  og  de  Efterligninger  deraf,  der  frem- 
kom i  flere  Lande.  Det  ældste  Tidsskrift  af  denne  Art  hos 
os  er  saaledes  „Den  fordanskede  Patriot",  en  Oversættelse  af 
Hamborgertidsskriftet  „Der  Patriot"  ;  ogsaa  Olof  Dalins  „svenske 
Argus"  blev  oversat  paa  Dansk  1740,  og  endelig  blev  selve 
Forbilledet,  den  engelske  Spectator,  fordansket  (1742 — 43). 
Flere  af  Holbergs  Arbejder,  hans  moralske  Tanker  og  Epistler, 
ere  efter  Indholdets  Karakter  væsentlig  at  betragte  som  Af- 
fødninger  af  denne  Retning  med  dens  moraliserende  Behandling 
af  almen  interessante  Æmner,  og  en  delig  fik  vi  da  ogsaa  (1744 — 45) 
vor  „Danske  Spectator  samt  Sande-  og  Granskningsmand", 
der  udgaves  af  Jørgen  Riis  (17 16 — 49)  og  vakte  et  ikke 
ringe  Røre  ved  den  Skarphed,  hvormed  han  i  sine  Straffe- 
prædikener drog  til  Felts  imod  Folkets  Laster  og  i  det  hele 
taget  udtalte  sig  om  sin  Tids  Forhold  i  forskjellig  Retning. 
Omtrent  samtidig  (1745 — 46)  udgav  Tyskeren  Johan  Elias 
Schlegel  (1718—49),  der  var  kommen  til  Kjøbenhavn  1743 
og  med  beundringsværdig  Energi  og  Dygtighed  havde  sat 
sig  ind  i  de  danske  Forhold,  sit  fortræffelige  Ugeblad  „Der 
Fremde",  der  i  en  livlig  og  underholdende  Form  giver  vigtige 
Bidrag  til  Belysning  af  Datidens  Liv.  Kun  Skade,  at  det 
var  paa  Tysk,  hvilket  imidlertid  ikke  synes  at  have  kunnet 
være  nogen  Hindring  for  dets  Udbredelse,  thi  Kjøbenhavn 
var  efter  hans  eget  Sigende  den  Gang  en  By,  „wo  man 
grosstentheils  eben  so  gut  als  in  Deutschland  Deutsch  sprechen 
hort".  Som  de  anførte  Aarstal  vise,  formaaede  imidlertid 
intet  af  disse  Tidsskrifter  at  holde  sig  mere  end  en  ganske 
kort  Tid.  Det  var  først  i  den  følgende  Periode,  og  navnlig 
hen  imod  Aarhundredets  Slutning,  at  Tidsskriftliteraturen  ret 
kom  i  Flor. 

Hvor  stor  en  Forandring  der  var  foregaaet  i  Løbet  af 
det  attende  Aarhundredes  første  Halvdel,  baade  i  Henseende 
til    Læselystens    almindelige  Udbredelse    og    til    det  Omfang, 

hvori  Boghandlere  og  Forfattere  søgte  at  tilfredsstille  den, 
just  ikke  altid  paa  den  heldigste  Maade ,  derom  have  vi  ka- 
rakteristiske Vidnesbyrd  i  adskillige  Udtalelser  fra  Holbergs 
sidste  Aar.  Vi  ville  derfor  til  Slutning  lade  ham,  som  selv 
ved  sit  Exempel  havde  sat  „saa  mange  unge  studerende 
Personer  udi  Activitet",  men  som  efterhaanden  saa'  denne 
Activitet  blive  af  en  anden  Natur,  end  han  havde  tænkt  og 
ønsket,  karakterisere  de  literære  Tilstande  ved  Midten  af 
Aarhundredet.  Han  siger  saaledes  i  en  af  sine  Epistler  (306) : 
„En  skarpsindig  Autor,  som  levede  mod  Enden  af  den  sidste 
Alder  (i  det  1 7de  Aarhundrede)  har  udtalt ,  at  medens  Kri- 
tiken  udi  de  lærde  Sprog  varede,  saa'  man  Mænd  af  en  over- 
vættes stor  Lærdom  og  saadanne,  som  den  paafølgende  Alder 
ikke  haver  kunnet  fremvise.  Den  nye  Filosofi,  som  siden  er 
kultiveret  tillige  med  moderne  Sprog,  haver  bragt  den  sidste 
Alders  Mennesker  udi  anden  Smag,  saa  at  den  anden  gamle 
Erudition  haver  ophørt,  og  i  dens  Sted  er  bleven  mærket  en 
mere  fin  Gejst  og  nøjere  Skjønsomhed,  saa  at  samme  Alders 
Mennesker  ere  blevne  mindre  lærde,  men  mere  skjønsomme 
end  de  forrige,  Saaledes  dømmer  herom  bemeldte  Autor 
og  kan  man  ikke  sige,  at  hans  Dom  er  ilde  grundet,  thi  det 
er  ganske  klart,  at  de  forrige  anvendte  deres  meste  Tid  og 
utroligt  Arbejde  paa  at  forklare  Autores  og  at  rense  dem  fra 
Kopistfejl,  bekymrede  sig  lidet  om  at  hæve  deres  Gejst 
højere.  Hvis  man  derimod  vil  gaa  videre  frem  i  Tiden  og 
ligne  den  Alder,  hvorunder  vi  nu  leve,  med  den  sidste,  nemlig 
det  1 8de  Seculo,  saa  mærker  man  en  kjendelig  Aftagelse 
saavel  i  det  ene  som  i  det  andet".  Om  den  stigende  Skrive- 
lyst og  Overfladiskhed  udtaler  han  sig  navnlig  meget  skarpt 
i  Fortalen  til  sine  Heltindehistorier,  i  hvilken  han  lægger 
Forfatterne  adskillige  Ting  paa  Sinde  og  bl.  a.  advarer  dem 
imod  at  „henfalde  til  Charlataneri,  for  hvilken  Lyde  vor  Nation 
indtil  denne  Tid  temmeligen  haver  været  befriet".    Hanklager 

over,  at  „de,  som  ere  bekvemmest  til  at  zire  Publikum  med 
deres  Skrifter,  have  mindst  Tillid  til  dem  selv  . .  .  ,,]\Ian  kan  sige 
om  dem,  at  de  kunde,  om  de  vilde,  ligesom  man  kan  sige 
om  mange  andre,  at  de  ville,  efterdi  de  ikke  kunne,  hine 
have  Kræfter,  men  ingen  Lyst,  disse  Lyst,  men  ingen  Kræfter. 
Jeg  sigter  paa  ingen  især ,  men  siger  ikkun  i  Almindelighed, 
at  vore  Skribentere,  som  tilforn  have  været  distingverede  ved 
Modesti,  nu  gaa  i  fuld  Galop  til  Charlataneri,  saa  at  hvad  vi 
tilforn  have  bebrejdet  fremmede,  bebrejdes  os  nu  af  dem 
igjen,  thi  ingen  tager  nu  mer  i  Betænkning  at  agere  Autor, 
ja  man  haver  set  Haandværksfolk.  ja  indtil  norske  Bønder  at 
kommentere  over  historiske  og  politiske  Sager,  saa  at  Staden 
som  tilforn  haver  været  plaget  med  Obstruktion,  nu  laborerer 
af  Tarmeløb.  Hvis  nogen  ellers  vil  sige,  at  disse  mine  An- 
mærkninger gaa  for  vidt,  da  kan  jeg  svare  og  bevise,  at  de 
grunde  sig  paa  alle  fornuftige  Landsmænds  Klagemaal,  og  at 
det  er  deres  enstemmige  Ønske,  som  saadant  af  mig  haver 
udpresset.  Tilmed  kan  det  ikke  udtolkes  mig  til  Dristighed, 
om  jeg  efter  langsommelig  Tids  Arbejde  en  Gang  gjør  Lr- 
indring  til  unge  Mennesker,  sær  til  dette  Universitets  Stu- 
denter, hvoraf  fast  den  halve  Del  paa  nogen  Tid  haver  taget 
sig  for  at  agere  Autores.  Dette  maa  alle  tilstaa,  at  slige 
Erindringer  have  aldrig  været  mere  nødvendige  end  nu  om 
Stunder  ....  Det  synes,  at  d^n  store  Mængde  af  Bøger  saa 
vel  af  Originaler  som  af  Oversættelser  sigter  alene  til  at  for- 
fremme Boghandleres  Næring.  .  .  .  Udi  denne  store  Mængde 
Skrifter  have  vi  dog  Mangel  paa  de  Ting,  som  sigte  til  at 
forfremme  Kunster  og  Videnskaber.  Vi  have  endnu  store 
Hul  i  vore  Historier,  som  maa  stoppes,  os  fattes  Provinders 
og  Stæders  Beskrivelser,  os  fattes  græske  og  latinske  Autorum 
og  Poeters  Oversættelser  og  adskillige  andre  fornødne  Ting. 
Hvis  Skrifter  af  den  Natur  komme  for  Lyset,  vilde  jeg  glæde 
mig  derved  .  .  ,  Skrivesygen  tager  mer  og  mer  til,  og  utallige 

Skrifter  nedregne^  som  intet  Sigte  kan  have  uden  at  fortjene 
en  Haandskilling-.  Man  kan  vel  ikke  fortænke  fattige  Studenter, 
at  de  søge  ved  deres  Arbejde  at  vinde  noget,  men  de  kunde 
ofte  ved  nyttigere  Arbejde  erholde  det  samme  Sigte.  De 
kunde  for  Exempel  i  Steden  for  at  oversætte  Romaner  og 
andre  saadanne  Bøger,  som  vi  ikke  behøve,  arbejde*  paa 
Traduktioner  af  gamle  latinske  og  græske  Autores,  som  os 
fattes,  og  derved  øve  sig  saa  vel  udi  de  lærde  Sprog  som  udi 
deres  Modersmaal.  Og  hvis  de  endelig  ville  arbejde  paa 
Originaler,  da  kunde  vel  hittes  paa  andre  nyttige  og  bekvemme 
Materier ,  hvorudi  enhver  Patriot  vilde  søge  at  gaa  dem  til 
Haande,  som  man  ser  at  ske  ved  det  danske  Magazin,  som 
er  et  prisværdigt  Foretagende.  Det  er  til  sligt  og  andet 
Arbejde,  fornuftige  Patrioter  ønske,  at  vore  Skribenter  ville 
bruge  deres  Penne.  Ville  de  sige,  at  saadant  giver  ingen 
Næring,  efterdi  Almuen,  som  er  Styrken  af  Landet,  linder 
mest  Smag  udi  Dukketøj,  saa  viser  dog  Erfarenhed,  at  nyttige 
Skrifter  have  ogsaa  Afgang.  Hr.  Egedes  Grønlands  Beskri- 
velse paa  Dansk  haver  haft  god  Aftræk,  er  ogsaa  bleven 
oversat  paa  fremmede  Sprog.  Von  Havens  Rejse  udi  Rys- 
land  haver  ogsaa  haft  samme  Lykke.  Og  hvad  Almuen  ingen 
Smag  finder  udi,  dertil  kan  den  her  saa  vel  som  i  andre 
Lande  vænnes." 

Saaledes  maatte  Forholdet  tage  sig  ud  for  Holberg;  for 
os  stiller  det  sig  i  et  noget  andet  Lys.  At  der  fremkom 
Masser  af  Skrifter,  som  i  og  for  sig  lige  saa  godt  eller  hellere 
kunde  være  blevne  uskrevne,  er  ganske  vist,  men  i  det  store 
Hele  bør  dog  denne  Produktion,  der  henvender  sig  til  Folkets 
store  Masse,  tages  som  et  Vidnesbyrd  om,  at  man  var  slaaet 
ind  paa  en  Vej,  som,  om  end  i  Begyndelsen  under  megen 
Vaklen  og  Usikkerhed,  førte  fremad.  Den  ovenfor  af  Holberg 
anførte  Karakteristik  passer  i  alt  væsentligt  paa  den  lærde 
Tid    og    Holbergs    Tidsalder;    hin    syslede    i    det    hele    taget 

nærmest  med  ørkesløse  Smaating  —  at  der  var  Mænd,  som 
ogsaa  naaede  op  til  større  Vidder,  have  vi  forhaabentlig  til- 
strækkelig stærkt  betonet,  men  de  var  og  blev  Undtagelser  — ,  i 
denne  er  en  Stræben  efter  Aand  og  levende  Kundskab  i  Stedet 
for  den  forudgaaende  Tids  døde  Lærdom  umiskjendelig, 
og  i  denne  Henseende  er  Ludvig  Holberg  Banebryderen. 

